Eira Söderholm

Kainun kielen

eli kväänin kielen

grammatikki

Revideerattu versuuni 2015

1 Johđatus 9

1.1 Mikä oon kielen nimi? 9

1.2 Mistä löyđämä tiettoo kainun kielen struktuurista? 11

1.3 Kunka tämä grammatikki oon syntyny? 12

1.4 Kainun dialektiista 14

Tabeli: 16 trekin tavalisuus kainun dialektiissa 15

1.5 Grammatikin inspirasuunilähtheet, mooli ja ylösrakennus 17

2 Kainun kielen rakenus 19

2.1 Äänet ja ortografii 19

2.1.1 Äänet 19

2.1.2 Pukstaavit 20

2.1.3 Ääniin pittuus ja kirjoittaminen 20

2.1.4 Diftongit ja niitten paikka sanassa 20

2.2 Tavu, tavupaino ja tavun pittuus 20

2.2.1 Mikä oon tavu? 20

2.2.2 Tavupaino 21

2.2.3 Tavun pittuus 21

2.3 Sanan rakenus 21

2.3.1 Sanan alku-, ydin- ja loppukonsonantit 21

Tabeli 1: Kahđen konsonantin yđinkonsonanttikombinasuunit 22

2.3.2 Vokaaliharmonii 23

2.3.3 Morfeemiitten oorninki 24

2.3.4 Sanan rangat 25

2.4 Syntaktin rakenus 26

2.4.1 Fraasit ja sanaklassit 27

2.4.2 Komplementit 29

2.4.3 Liikajäsenet eli defineeraukset 30

2.4.4 Korrelaatti ja ankkurisana 32

2.4.5 Subjektittomat syntaktit – passiivi ja geneerinen 0-persoona 32

2.4.6 Syntaktikaavat: konstateeraus, kysymys ja käsky 34

2.4.6.1 Konstareeraavat syntaktit 34

2.4.6.2 Kysymäsyntaktit 34

2.4.6.3 Käsky 35

2.4.7 Kieltosyntakti 36

2.4.8 Kongruensi 36

2.4.8.1 Subjektin ja verbaalin kongruensi 36

2.4.8.2 Adjektiividefineerauksen ja valtasanan kongruensi 37

2.4.9 Syntaktifragmentit 37

3 Äänenvaihetteluita 39

3.1 Morfofonologista vaihettelluu 39

3.1.1 Graadivaihettelu 39

3.1.1.1 Spesiaalivaihettelu 41

Tabeli 2: Spesiaalivaihettelu: Klusiilin *k* vaihettelu 41

Tabeli 3: Spesiaalivaihettelu: Klusiilin *t* vaihettelu 42

Tabeli 4: Spesiaalivaihettelu: Klusiilin *p* vaihettelu 43

Tabeli 5: Spesiaalivaihettelu: konsonantin *s*:n vaihettelu 44

Tabeli 6: Spesiaalivaihettelu: Konsonantit *h*, *j*, *l*, *m*, *n*, *r* ja *v* 44

3.1.1.2 Ylheisvaihettelu 44

Tabeli 7: Ylheisvaihettelu: Klusiilin *k* vaihettelu 45

Tabeli 8: Ylheisvaihettelu: Klusiilin *t* vaihettelu 46

Tabeli 9: Ylheisvaihettelu: Klusiilin *p* vaihettelu 47

Tabeli 10: Ylheisvaihettelu: Muut konsonantit 48

3.1.2 Äänelisten konsonantiitten *l*, *r*, *m* ja *n* pittuus 48

Tabeli 11: Äänelisten konsonantiitten *r*, *l*, *m* ja *n* pittuus 49

3.1.3 Siirtymä-*h* 50

3.1.4 Vokaalinvaihettelu suffiksin *i*:n eđelä 50

Tabeli 12: Vokaalinvaihettelu pluraalin *i*:n ja preteritin *i*:n eđelä 50

3.1.5 *tV* : *si* –vaihettelu 52

3.1.6 Muita morfofonologissii vaihettelluit 53

3.2 Äänenvaihettelluu kirjakainun eri varieteetiitten välissä 54

3.2.1 *ee* ~ *eA* ~ *iA* -vaihettelu ja vokaaliitten oikeneminen 54

Tabeli 13: Variasuuni *VV* ~ *V*1*V*2 55

3.2.2 Sananloppuinen *t* 55

3.2.3 Derivasuunisuffiksiitten *i* 56

4 Syntaksii 57

4.1 Syntakti ja syntaktityypit 57

4.2 Suorat syntaktityypit 59

4.2.1 Lokatiivis-habitiiviset syntaktit 60

4.2.1.1 Paikka 60

4.2.1.2 Liiket 62

4.2.1.3 Eksistensi 63

4.2.1.4 Eksistensin muutos 65

4.2.1.5 Omistus 66

4.2.1.6 omistuksen muutos 67

4.2.2 Kvanttorisyntaktit 68

4.2.2.1 Lukumäärä 68

4.2.2.2 Määrä 68

4.2.3 Predikasuunisyntaktit 69

4.2.3.1 Omituisuus 69

4.2.3.2 Joukko 70

4.2.3.3 Omistuspredikasuuni 71

4.2.3.4 Eksistensipredikasuuni 71

4.2.3.5 Muutos 72

4.2.3.6 Tulos 72

4.2.3.7 Sansi 73

4.2.4 Tunnet 74

4.2.4.1 Vasituinen tunnet 74

4.2.4.2 Kausatiivinen tunnet 75

4.2.5 Tekemissyntaktit 75

4.2.5.1 Kaksipaikkainen teko 75

4.2.5.2 Muuttaminen 77

4.2.5.3 Omistaajan vaihetus 77

4.2.5.4 Siirtäminen 79

4.2.6 Tilasyntaktit 80

4.2.6.1 Säätila 80

4.2.6.2 Ulkoinen olotila 81

4.2.6.3 Sansitila 81

4.2.6.4 Subjektiivinen tila 82

4.2.6.5 Statustila 83

4.3 Referatiiviset syntaktit 83

4.3.1 Kognisuuni 84

4.3.2 Arvelu 85

4.3.3 Referatiivinen sansi 86

4.3.4 Sanoma-akti 87

4.3.5 Nimitysakti 88

4.3.6 Ohjaama-akti 89

4.4 Modifiseeratut syntaktit 91

4.4.1 Syntaktissa vasittu modaalinen verbi 91

4.4.2 Modaalinen oon pakko -syntakti 93

4.4.3 Aspektuaaliset syntaktit 95

4.5 Verbin komplementiitten haamusta 96

4.5.1 Verbi ja sen komplementit 96

4.5.2 Subjektin ja verbaalin kongruensista ja subjektin kaasuksesta 96

4.5.3 Predikatiivi ja sen haamu 97

4.5.4 Objekti ja sen haamu 97

4.5.5 Adverbiaali ja sen haamu 98

5 Nomeniitten morfologista grammatikkii 100

5.1 Nomeniitten taivutustyypiistä ja rangoista 101

Tabeli 14: Nomenityypit 101

5.1.1 Kaksitavuiset lyhykäisvokaaliset rangat eli tyyppi 1 102

5.1.1.1 Yksirankaiset kaksitavuiset lyhykäisvokaaliset nomenit eli tyyppi 1.1 103

5.1.1.2 Konsonanttirankaiset kaksitavuiset lyhykäisvokaaliset nomenit eli tyyppi 1.2 103

5.1.2 Usheempitavuiset lyhykäisvokaaliset rangat eli tyyppi 2 103

5.1.2.1 Yksirankaiset usheempitavuiset nomenit eli tyyppi 2.1 104

5.1.2.2 Konsonanttirankaiset usheempitavuiset lyhykäisvokaaliset nomenit eli tyyppi 2.2 104

5.1.3 Pitkävokaaliset rangat eli tyyppi 3 106

5.1.3.1 Yksirankaiset pitkävokaaliset nomenit eli tyyppi 3.1 106

5.1.3.2 Konsonanttirankaiset pitkävokaaliset nomenit eli tyyppi 3.2 107

5.2 Luku: singulaari ja pluraali 108

5.3 Kaasukset 108

5.3.1 Nominatiivi 109

5.3.1.1 Singulaarin nominatiivi 109

5.3.1.2 Pluraalin nominatiivi 110

5.3.2 Genitiivi 110

5.3.2.1 Singulaarin genitiivi 110

5.3.2.2 Pluraalin genitiivi 111

Tabeli 15: Singulaarin ja pluraalin genitiivi 113

5.3.3 Partitiivi 114

5.3.3.1 Singulaarin partitiivi 114

5.3.3.2 Pluraalin partitiivi 115

Tabeli 16: Singulaarin ja pluraalin partitiivi 116

5.3.4 Predikeeraavat kaasukset: Essiivi ja translatiivi 117

5.3.4.1 Essiivi 117

5.3.4.2 Translatiivi 118

Tabeli 17: Singulaarin ja pluraalin essiivi ja translatiivi 118

5.3.5 Sisäiset paikkakaasukset: inessiivi, elatiivi, illatiivi 119

5.3.5.1 Inessiivin ja elatiivin haamustus 119

5.3.5.2 Illatiivin haamustus 120

Tabeli 18: Sisäisten paikkakaasusten haamut 120

5.3.6 Ulkoiset paikkakaasukset: adessiivi, ablatiivi ja allatiivi 121

5.3.7 Paikkakaasusten funksuuniita 122

Tabeli 19: Paikkakaasusten funksuuniita 122

5.3.8 Seurakaasukset: Abessiivi ja komitatiivi 122

5.3.8.1 Abessiivi 123

5.3.8.2 Komitatiivi 123

5.4 Possessiivisuffiksit 124

Tabeli 20: Possessiivisuffiksit 124

5.5 Komparasuuni 125

5.5.1 Komparatiivi 126

5.5.2 Superlatiivi 126

Tabeli 21: Komparatiivin ja superlatiivin haamustus ja taivutus 127

5.5.3 Komparatiivin ja superlatiivin käyttö 129

6 Verbiin morfologista grammatikkii 130

6.1 Verbiin haamukategoriista ylheisesti 130

6.2 Kainun kielen verbiin taivutustyypit 131

6.2.1 Verbityyppi 1: Yksitavuiset verbit 131

6.2.2 Verbityyppi 2: Yksirankaiset verbit 132

6.2.3 Verbityyppi 3: Konsonanttirankaiset verbit 132

6.2.4 Verbityyppi 4: Tuplavokaalirankaiset verbit 133

Tabeli 22: Verbityypit 134

6.2.5 Kaksirankaisuus ja passiiviranka 135

6.3 Persoonasuffiksit 135

6.3.1 Singulaarin ja pluraalin 1. ja 2. persoonan persoonasuffiksit 136

Tabeli 23: Singulaarin ja pluraalin 1. ja 2. persoonan persoonasuffiksit 136

6.3.2 Singulaarin 3. persoonan persoonasuffiksit 137

Tabeli 24: Singulaarin 3. persoonan persoonasuffiksit 137

6.3.3 Pluraalin 3. persoonan ja passiivin persoonasuffiksit 138

Tabeli 25: Pluraalin 3. persoonan ja passiivin persoonasuffiksit 138

6.4 Indikatiivi 139

6.4.1 Indikatiivin preesens 139

6.4.1.1 Myönttäävä preesens 140

Tabeli 26: Indikatiivin myönttäävän preesensin taivutus 142

6.4.1.2 Kielttäävä preesens 143

6.4.2 Indikatiivin preteriti 144

6.4.2.1 Myönttäävä preteriti 145

Tabeli 27: Indikatiivin myönttäävän preteritin taivutus 145

6.4.2.2 Kielttäävä preteriti 147

6.4.2.3 Partisipin perfektin haamustus 148

Tabeli 28: Partisipin perfektin nominatiivi 149

6.4.3 Indikatiivin perfektin ja pluskvamperfektin haamustus 150

6.4.3.1 Myönttäävä perfekti ja pluskvamperfekti 150

6.4.3.2 Kielttäävän perfektin ja pluskvamperfektin haamustus 151

6.4.4 Partisipin perfekti indikatiivin liittohaamuissa 151

Tabeli 29: Indikatiivin kielttäävän preteritin ja myönttäävän ja kielttäävän perfektin ja pluskvamperfektin haamustus 152

6.5 Kondisunaali 153

6.5.1 Kondisunaalin preesens 153

6.5.1.1 Myönttäävä kondisunaalin preesens. 153

6.5.1.2 Kielttäävä kondisunaalin preesens 154

Tabeli 30: Kondisunaalin preesensin haamustus, myönttäävä ja kielttäävä 155

6.5.2 Kondisunaalin perfekti 156

6.5.2.1 Myönttäävä kondisunaalin perfekti 156

6.5.2.2 Kielttäävä kondisunaalin perfekti 156

Tabeli 31: Kondisunaalin myönttäävän ja kielttäävän perfektin haamustus 157

6.6 Imperatiivi 157

6.6.1 Imperatiivin pluraalin 1. persoonan haamustus 158

6.6.2 Imperatiivin singulaarin 2. persoonan haamustus 158

6.6.3 Imperatiivin pluraalin 2. persoonan haamustus 159

6.6.4 Imperatiivin singulaarin ja pluraalin 3. persoonan haamustus 160

6.6.5 Passiivin imperatiivin haamustus 160

Tabeli 32: Imperatiivin haamut 161

6.7 Kokkoovasti pluraalin 3. persoonan ja passiivin haamustuksen välistä 163

Tabeli 33: Pluraalin 3. persoonan ja passiivin haamustuksen välistä 163

6.8 Infinittiset verbihaamut 163

6.8.1 Infinitiivit 164

6.8.1.1 Ensimäinen infinitiivi 164

6.8.1.2 Toinen infinitiivi 165

6.8.1.3 Kolmas infinitiivi 166

Tabeli 34: 1. ja 3. infinitiivin haamut 167

6.8.2 Partisipit 168

6.8.2.1 Partisipin preesensin ja perfektin käyttö 169

6.8.2.2 Partisipin perfektin taivutus 170

6.8.2.3 Partisipin preesensin haamustus 170

Tabeli 35: Partisippihaamut 171

6.8.2.4 Agenttipartisipin käyttö ja haamustus 172

7 Pronomenit ja muut prosanat 174

7.1 Persoonapronomenit 175

Tabeli 36: Persoonapronomeniitten taivutus 175

7.2 Demonstratiivipronomenit ja muut vastaavat prosanat 176

Tabeli 37: Demonstratiivipronomeniitten taivutus 177

Tabeli 38: Demonstratiivissii proadverbiita ja -adjektiiviita 177

7.3 Kysymäpronomenit ja vastaavat muut prosanat 178

Tabeli 39: Kysymäpronomeniitten *kuka* ja *mikä* taivutus 178

Tabeli 40: Kysymäadverbiita ja -adjektiiviita 179

7.4 Relatiivipronomenit 180

Tabeli 41: Relatiivipronomeniitten haamut 180

7.5 Refleksiivi- ja resiprookkipronomeni 181

7.5.1 Refleksiivipronomeni 181

Tabeli 42: Refleksiivipronomenin haamut 182

7.5.2 Resiprookkipronomenit 183

7.6 Kvanttoripronomenit 183

Tabeli 43: Kvanttoripronomeniitten jako eri joukkhoin 184

7.6.1 Indefinittiset: *joku*, *jompikumpi*, *yksi*, *muutampi* 184

Tabeli 44: Pronomenniitten *joku* ja *jompikumpi* taivutus 184

Tabeli 45: Pronomenin *muutampi* taivutus 185

7.6.2 Universaaliset *kaikki*, *koko*, *molemat*, *jokhainen*, *joka*, *joka ainua* ~ *ainoa*, *itte kuki* ~ *kukanen* ja *kumpiki* 186

Tabeli 46: Pronomenin *molemat* taivutus 187

Tabeli 47: Pronomenin *itte kuki* taivutus 188

Tabeli 48: Pronomenin *kumpiki* taivutus 188

7.6.3 Kieltopronomenit 188

Tabeli 49: Pronomeniitten *kukhaan* ja *mikhään* taivutus 189

7.6.4 Lukumäärän pronomenit 190

Tabeli 50: Pronomenin *ussee* ~ *usea* ~ *usia* taivutus 191

7.6.5 Kysymäpronomenit *kuka* ja *mikä* kvanttoripronomenina 192

7.7 Muita pronomenniita muistuttavvii sannoi: *sama*, *eri*, *muu*, *toinen*, *itte* 193

8 Lukusanat 195

8.1 Kardinaalit 195

Tabeli 51: Kardinaaliitten 1–10 taivutus, singulaari 195

Tabeli 52: Kardinaaliitten 1–10 taivutus, pluraali 196

8.1.1 Kardinaalit syntaktin ja fraasin osana 197

8.2 Ordinaalit 198

Tabeli 53: Ordinaaliitten taivutus 199

9 Adverbit 202

9.1 Adverbiista ylheisesti 202

9.2 Paikan adverbit 203

9.2.1 Paikan proadverbii 204

Tabeli 54: Pronomeni contra proadverbi 204

Tabeli 55: Paikan proadverbiitten komparatiivi 204

9.2.2 Relatiivinen paikka 205

9.2.3 Muita paikan adverbii 205

9.3 Aijan adverbit 206

9.3.1 Aika muun aijan suhtheen 206

9.3.2 Jatkuuva ja toistuuva aika 207

9.3.3 Aijan alku- ja loppukohta: *kiini*(*t*) *– saakka*/*asti* 207

9.4 Tavan adverbit 207

9.4.1 -*sti*-adverbit 208

Tabeli 56: *sti-*adverbiitten komparasuuni 208

9.4.2 Muita tavan adverbiita 208

9.4.3 Olotila-adverbiita 209

9.5 Määrän adverbit 210

9.5.1 *sti*-adverbit ja paljous 210

9.5.2 Paljon contra vähän, liikkaa eli soppeevasti 211

Tabeli 57: Sannoin *paljo*(*n*) ja *vähä*(*n*)komparasuuni 211

9.5.3 Määrän usheus 212

9.6 Graadiadverbit 212

9.6.1 Adjektiivista laitetut omituisuuđen paljouđen adverbit 213

9.6.2 Muita omituisuuđen graadii ilmoittaavii adverbiita 213

9.6.3 Tarkkuuđen graadin adverbit 213

9.7 Löysät adverbit 214

9.7.1 Konnektiivit 214

9.7.2 Kommenttiadverbit 214

10 Adposisuunit: postposisuunit ja preposisuunit 215

10.1 Paikan adposisuunit 216

10.1.1 Asento toisen paikan suhtheen 217

10.1.2 Välimatka ja summaarinen eksistensi ja liiket 217

10.1.3 Suunta 218

10.1.4 Ruutta eli väylä 219

10.1.5 Paikan adposisuunit ja komplementin kaasus 219

Tabeli 58: Paikan adposisuunit ja komplementin kaasus 219

10.2 Aijan adposisuunit 220

10.2.1 Kellonaika 220

10.2.2 Aijankohta aijanjakson sisälä 221

10.2.3 Aijankohta aijanjakson ulkopuolela 221

10.2.4 Aijankohta sama ko komplementin aijanjakso 222

10.2.5 Aijan adposisuunit ja komplementin kaasus 222

Tabeli 59: Aijan adposisuunit ja komplementin kaasus 222

10.3 Tavan adposisuunit 223

10.3.1 Instrumentaaliset adposisuunit: millä konstila, minkä kans 223

10.3.2 Komitatiiviset adposisuunit: kenen, minkä kans, mitä oon lisäksi 224

10.3.3 Abessiivinen *ilman-*fraasi 224

10.3.4 Vasitut tavan adposisuunit: kunka, millä tavala? 225

10.3.5 Tavan adposisuunit ja komplementin kaasus 225

Tabeli 60: Tavan adposisuunit: Intrumentaaliset, komitatiiviset, abessiiviset ja vasitut tavan adposisuunit 226

10.4 Syyn adposisuunit: miksi, minkä tähđen, millä argumentila? 226

10.5 Adposisuunit paljousfraasiissa 227

10.6 Suhđetadposisuunit 227

10.7 Läpinäkymättömät adposisuunit 229

10.7.1 *alla* : *alle*(*t*) 229

10.7.2 *ympäri*(*t*) 230

10.7.3 *perässä* ~ *pörässä*, *perhään* ~ *pörhään* 230

10.7.4 *kans*(*a*) 230

10.7.5 *päältä* 230

10.7.6 *pääle*(*t*) 231

10.8 Löysät adposisuunifraasit 232

10.9 Adposisuuniista kokkoovasti 232

Tabeli 61: Adposisuunit – funksuuni ja struktuuri 233

11 Junksuunisanat 235

11.1 Konjunksuunit 235

11.1.1 Additiiviset konjunksuunit 236

11.1.2 Konnektiiviset konjunksuunit *niin* ja *se* 237

11.1.3 Disjunktiiviset konjunksuunit 237

11.1.4 Kontrastiiviset konjunksuunit 239

11.2 Subjunksuunit 239

11.2.1 Subjunksuunisyntakti vaphaana adverbiaalinna 240

11.2.1.1 Temporaaliset subjunksuunit 240

11.2.1.2 Kausaaliset subjunksuunit 241

11.2.1.3 Kondisunaaliset subjunksuunit 242

11.2.1.4 Konsessiivinen subjunksuuni *vaikka* 243

11.2.1.5 Konnektiivisubjunksuunit 243

11.2.2 Subjunksuunisyntakti komplementtina 244

11.2.2.1 Subjunksuunisyntakti subjektinna 244

11.2.2.2 Subjunksuunisyntakti objektinna 245

11.2.2.3 Subjunksuunisyntakti predikatiivinna 246

11.2.2.4 Subjunksuunisyntakti adverbiaalikomplementtina 246

11.2.3 Subjunksuunisyntakti adverbin, adjektiivin ja substantiivin defineerauksena 247

11.2.3.1 Subjunksuunisyntakti adverbin ja adjektiivin defineerauksena 247

11.2.3.2 Subjunksuunisyntakti substantiivin defineerauksena 247

11.2.4 Verttausfraasit 248

11.2.4.1 Komparatiivifraasi 248

11.2.4.2 Ekvivalentti suhđet 249

11.2.4.3 Illustratiivinen suhđet 249

11.2.5 Subjunksuuniista kokkoovasti 251

Tabeli 62: Subjunksuunit ja niitten funksuunit 251

11.3 Superjunksuunit 252

Lyhenykset 253

# Johđatus

## Mikä oon kielen nimi?

Se oon ollu tavalinen, ette sitä itämerensuomalaista kieltä, mitä puhuthaan Pohjais-Norjassa, sen puhhuujat oon käskenheet *suomen kieleksi*. Se ei olekhaan kummalinen, sillä ko oonhan siinä paljon sammoi trekkii ko rajan toisela puolela Suomen puolen kielen dialektiissa ja Ruottin puolen itämerensuomen dialektiissa eli meänkielessä.

Norjan puolen dialektiista oon kans sanottu, ette se oon vanhaanaikhaista suomee, ja sillä jokku meinathaan ette nimeksi passais *vanhaasuomi*. Mutta ei se ole oikhein oikhein. Dialektiista löyttyy kyllä semmoissii vanhoita trekkii, mikkä oon Suomen puolen dialektiista jo häviny eli hävviimässä, mutta kans ommii uussii trekkii. Vielä se oon niinki, ette se ei ole hyvä revitaliseerattavan kielen statukselle, ette sitä käskethään epiteetilä *vanhaa.* Kielihän pittää olla moderni, ette sitä saattaa nyky-yhtheiskunnassa käyttäät.

Suomalaisessa kirjalisuuđessa oon 1900-luvun alusta puhuttu *Ruijan suomesta* eli *ruijansuomesta*, ja silloin oon meinattu, ette se oon suomee, mitä oon puhuttu sillä alala, mitä suomalaiset oon käskenheet *Ruijaksi*. Tämä ala oon ollu Pohjais-Norja. *Ruija* oon omassa kielessä vanhaastansa meinanu sammaa ko ruijan sana *Norge*, ja norjan kieltäki käskethään aina *ruijan kieleksi* ja norjalaissii *ruijalaiseksi*. *Ruijan suomi* meinais sitte sammaa ko *Norjan suomi*. Se olis vähän sama ko ette sitä ruottin kieltä mitä puhuthaan Suomessa, käskethään *suomenruottiksi*, ja sitä suomee mitä 1900-luvun immigranttipolven suomalaiset puhuthaan Ruottissa, käskethään *ruottinsuomeksi.* Se oon kuitenki niin, ette Norjan eli Ruijan puolen ihmiset ei itte ole *ruijansuomi*-sannaa omasta kielestä käyttänheet. Vielä viekkhaampi omassa kielessä olis puhhuut *ruijan dialektiista* (verttaa suomen sanhaan *Ruijan murteet*). Nethän meinattais sitte ruijan kielen dialektiita, niin ko Perunan eli Uslun dialektii. Vielä yksi feili nimessä oon, ette sitä ei passaa verrata ruottinsuomheen eikä suomenruotthiin. Niitähän kattothaan, ette net ei ole ommii kielii mutta suomen eli ruottin kielen varieteetit.

Ko Norjan puolen kieli vuona 2005 sai departementin kautta oman kielen statuksen, sitä ei ennää saata pittäät suomen kielen varieteettina. Sillä nämät ylipuolen *suomi*-sanan pääle rakenetut nimet ei passaa. Niissä oon se taka-ajatus, ette kieli olis suomen kielen dialekti tahi kuitenki varieteetti. Nyt ko kielestä oon oman kielensuunittelun kautta tullu rakenuskieli, minkä struktuuri ja sanasto rakenuthaan puhthaasti sen omale pohjale, se kielele pittää löyttäät muun nimen.

Yksi altervatiivi olis käskeet kieltä *meiđänkieleksi* eli *meänkieleksi*. Eli kielelä olis sama nimi ko Tornionväylän varrela ja muuvala Pohjais-Ruottin puolela puhutulla kielisukulaisela. Tätä muutamat oon ehđottanheet, ja puhheessa ushein sanothaanki näin – niin ko sikkaristi kaikkiin kieliin ja dialektiittenki puhhuujat ushein käskethään ommaa kielihaamuu ’meiđän kieleksi’. Mutta vaikka Ruottin puolen kieli oikhein paljon muistuttaaki sitä kieltä, mitä puhuthaan Pohjais-Ruijassa, se kuitenki kattothaan ette net oon kaksi eri kieltä. Sillä *me*(*iđ*)*änkieli*-nimi sotkis kaksi kieltä yhtheen eikä sen tähđen passaa.

Kainun kielitingan päätökshiin oon vuona 2009 ylöspantu, ette kielen nimi pittää olla *kväänin kieli*. Uslun universiteetin Ruija-daatabaasin 2000-luvun puhetkorpuksessa sana *kvääni* oonki oikhein tavalinen käytössä, mutta ushein kuuluu kans sana *kvääna* ~ *kväänä*. Se oon hyvä panna merkkhiin ette Ruija-daatabaasin korpuksessa intervjuuarinna oon Suomen suomalainen; suomalaisten puhheessa nykyisin tavalissiin oon haamu *kveeni.* Sanat *kvääni* ja *kvääna* ~ *kväänä* oon omassa kielessä uuđet sanat; net oon lainattu ruijan kielen sanasta *kven*. Sana *kven* oon ruijan kielessä oikhein vanhaa nimi sille itämerensuomalaisele kielele, minkä ruijalaiset opithiin tuntemhaan jo keski-aijalla. Ette ruijan *kven-*sanan jälkhiin laitetut sanat oon omassa kielessä aivan uuđet, siitä muistelee seki, ette niistä yli 500 laiđassa puhetkielistä tekstii, mikkä minula oon Ruija-daatabaasin lisäksi ollu käytössä ko olen tätä grammatikkii kirjoittannu, ei yhtäkhään kerttaa löyđy sannaa *kvääni*, *kvääna* ~ *kväänä* eli *kveeni.* Tekstit representeerathaan vanhemppaa eli 1960- ja 1970-luvun puhetkieltä, ja oon litteroitu nauhoista, mitä Suomen kielen nauhoitearkiston stipendiaatit oon Pohjais-Ruijassa ottanheet ylös. Suomesta tulheet stipendiaatit oon silloin intervjuuissa pitänheet selvänä, ette intervjuuatut oon suomalaiset ja ette heiđän kieli oon suomen kieltä.

Se oon kielenpuhhuujista moni, joka vieroo *kvääni*-sannaa. Tämä tullee siitä, ette ko tällä minoriteetilla oon ollu huono status Ruijassa, se ruijan kielen *kven*-sannaa oon käytetty pejoratiivisesti, haukkumamielessä. Eli kuitenki ihmiset oon tuntenheet ette se oon niin. Moni meinaa ette sillä siitä laitettu *kvääni*-sana kans oon pejoratiivinen. Mutta tieten se oon niin, ette ko *kven-*sanan merkitys tullee positiivisemmaksi ette positiivisemmaksi, se *kvääni*-sanakhaan ei kuulu niin pahalta.

Sanassa *kvääni* oon seki probleemi, ette sananalkuinen *kv* ei olheen kuulu omhaan kielheen. Muutoin oon tyhä yksi vähäsen vanhempi lainasana missä se muutamisti kuuluu, näjet sana *kvartti*. Mutta seki oon tavalisesti haamussa *vartti.* Vielä *kvääni-*sana oon hankala silläki, ette sen pääle ei ole rakenettu tavalista nasunaliteetin nimee. Kaikista krannikansoita semmoinen oon olemassa. Oon *ruottalaiset*, *ruijalaiset*, *norjalaiset*, *saamelaiset*, *lappalaiset* ja *suomalaiset*, mutta sana *\*kvääniläinen* vailuu.

Sana *kvääni* passaa sitte huonosti kielheen. Kielitinka tekiki silloin päätöksen oikhein hopusti, ilman ette assiita olis valmisteltu, niin ko näin tärkkeen assiin olis pitäny valmistella.

Se oon kans hyvä havaita, ette ko Norjan esivallat 2005 annethiin kainun kielele oman kielen statuksen, se sen ruijankieliseksi nimeksi määräthiin *kvensk*, mutta viralista omakielistä nimmee sille ei ole määrätty.

Mie olen tullu siihen, ette käytän tässä grammatikissa kielestä nimmee *kainun kieli.* Niistä ihmisistä, jokka tradisunaalisesti oon puhunheet tätä kieltä eli joitten materivanhiimet oon sitä käyttänheet, mie käytän nimmee *kainulainen.* Näyttää, ette nimi *kainulainen* oon vanhaastansa ollu käytössä siitä itämerensuomalaisesta joukosta, mikä oon asunu Fennoskadinaavian pohjaisella alala ja mistä ruijalaiset oon käyttänheet nimmee *kven.* Se oon sikkaristi vanhiin tästä joukosta käytetty nimi. Nykyaikhaan tultessa sanat *kainu* ja *kainulainen* oli kohta jäänheet pois käytöstä; Pohjais-Ruijassa net muistethaan tyhä jokku harvat vanhaat ihmiset, mutta kokonhansa unheettunnu se ei ole koskhaan. Artikkelissa *Kven og kainu*(*lainen*) (2007) Irene Andreassen selvittää sannoin *kainu* ja *kainulainen* tunnettuutta Porsangissa (http://www.kvenskinstitutt.no/kvener/kven-og-kainulainen). Siitä käy selväksi, ette sanat oon varhemin olheet käytössä ittelä kielenpuhhuujilla.

Kielen standardiseeraamisen takana olleevan institutin nimiki oon *Kainun institutti*, ja se kans tekkee, ette kielen nimeksi passaa *kainu*.Terje Aronsen, joka oon alkanu koko kainun kielen revitaliseeraamisen ja oli ensimäinen, joka opetti sitä koulussa, käyttää systemaatillisesti kaikissa tekstiissä sannoi *kainu* ja *kainulainen.* Mie kans olen siitä ko vuona 2006 aloin opettamhaan kainun kieltä universiteetissa, koko aijan käyttäny näitä sannoi, ja kainulaiset studentit oon tykänheet ette net passathaan heiđän ja heiđän kielen nimeksi hyvin. Esimerkiksi minun entinen studentti Solgunn Hesjevoll oon antanu ulos kirjan *Solgunni muistelee* (2014) ja käyttää siinä sannoi *kainun kieli* ja *kainulainen.* Kesälä 2014 tuli kans ulos ensimäinen kainun kielen oppikirja lastenkouluu varten, *Minun kieli*, minkä oon kirjoittannu porsankilainen opettaaja Agnes Eriksen. Siinä kielen nimi oon *kainun kieli* ja etnonyyminä käytethään sannaa *kainulainen.* Se saatama sannoot, ette tääpänä sanat *kainu* ja *kainulainen* oon tavalissiimasti käytetyt omakielisessä tekstissä.

Mie olen puhelu Kielitingan jäseniitten kans tästä kielen nimestä, ja het oon sanonheet ette mie itte päätän, mitä nimmee mie käytän grammatikissa. Moni heistä meinaa kans, ette molemat oon yhtä hyvät ja itte jokhainen saattaa valita sen mikä ittelensä parhaimitten passaa.

Joka taphauksessa oon niin, ette vasta aika tullee näyttämhään, mikä nimi jääpi elämhään ja mikä kuolee pois. Tääpänä käytössä oon vielä usheempi nimi. Ja piian se oon niinki, ette kieleläki saattaa olla monta nimmee, mikkä käytethään rinnatusten, eikä tyhä yhtä nimmee. Oonhan Ruijassa majoriteetinki kielelä kainun kielessä kaksi nimmee, *ruija* ja *norja*!

## Mistä löyđämä tiettoo kainun kielen struktuurista?

Kainun kielen struktuurii oon tutkittu tyhä vähän. Issoimat työt oon Johan Beronkan kuvvaukset Porsangin ja Vesisaaren dialektiista (*Syntaktiske iagttagelser fra de finske dialekter i Vadsø og Porsanger* 1922; *Iagttagelser fra orddannelses- og formlæren i de finska dialekter  i Vadsø og Porsanger* 1925) ja Anna-Riitta Lindgrenin väitöskirja *Miten muodot muuttuvat. Ruijan murteiden verbintaivutus Raisin*, *Pyssyjoen ja Annijoen kveeniyhteisöissä* (1993). Saatama tässä kans mainita muutaman pienemän opintotutkimuksen: Marjut Aikio oon tutkinu nomeniitten vokaali- ja konsonanttirankaisuuđen vaihettelluu Raisin dialektissa (*Konsonantti- ja vokaalivartaloisuus Raisin murteessa. Sosiolingvistinen ja morfologinen tutkimus* 1981), Trond Trosterud Paatsjoven ja Pyssyjoven dialektiitten sitomasuhtheita (*Binding relations in two Finnmark Finnish dialects* 1990), Klaus Skoge kolmanen infinitiivin illatiivin variasuunii Raisin, Pyssyjoven ja Annijoven dialektiissa (*Infinitiivin illatiivin variaatio kveenimurteissa* 1998), Maarit Soukka kongruenssii (*Subjektin ja predikaatin välinen kongruenssi Alf Nielsen-Børsskogin kveenimurteisessa romaanissa Kuosuvaaran takana* 2006) ja Mihail Voronov predikeeraavii funksuuniita Alf Nilsen-Børsskogin kielessä (*Predikoivat funktiot ensimmäisessä kainunkieisessä romaanissa* 2006). Vanhemista tutkimuksista oon hyvä vielä mainita Martti Rapolan Äännehistoriallinen esimerkkikokoelma Jyykeän murteesta (*Virittäjä* 1939).

Kainun kielelä oon tähän asti kirjoitettu hyvin vähän. Enniimitten oon sillä kielelä kirjoittanheet pyssyjokilaiset. Näitä oon ensistäki Alf Nielsen-Børsskog, joka oon antanu ulos kolme rommaanii (*Kuosuvaaran takana* 2004; *Aittiruto* 2007; *Rauha* 2011) ja usheeman diktikirjan (*Muistoin maila* 2008; *Poiminttoi* 2010; *Älä unheeta minnuu* 2010; *Korrui tien varrela* 2010; *Merimies muistelee* 2013). Agnes Eriksen oon antanu ulos kainunkielissii lorrui (*Piu pau paukkuu. Kvenske rim og regler m.m.* 2003) ja eeventyyriitä (*Kummitus ja Tähtipoika 1* ja *Kummitus ja Tähtipoika II*, molemat 2011). Terje Aronsen oon eriliikaisesti toiminu käänttääjännä norjasta kainhuun. Hän oon kääntäny administratiivissii tekstii, uskonollissii tekstii, tutkimustekstii ja kuvasarjoi ja ystävällisesti antanu minule käytthöön niitten digitaaliset versuunit. Etelävarenkilainen Olav Beddari oon kans kirjoittannu muisteluksii omala dialektilla (*Niin saapi sanoa. Pieni ruijansuomalainen lukukirja* 1987), mistä hän kyllä meinaa, ette se oon yksi suomen dialekti. Lisäksi meilä oon jo kohta sata vuotta vanhaat Just Qvigstadin (*Finske fortællinger fra Kvænangen og Nord-Reisa* 1924) ja Johan Beronkan muistelukset (myötä kirjassa *Syntaktiske iagttagelser fra de finske dialekter* jne.).

Kainun dialektiita oon kuitenki kovottuna arkiivhiin koko paljon. Grammatikin tutkimisen puolesta tärkkein oon ollu Suomen kielen nauhoitearkisto, mihin oon kovottunna kainun dialektiita 419 tiimaa. Materiaalii oon Omasvuonosta kiini Etelä-Varenkhiin. Tärkkee oon kans se materiaali, mikä löyttyy netistä Ruija-databaasista. Siinä oon enniimitten digitaliseerattuu puhetta Porsangista ja Varengista. Appuu oon kans ollu Muoto-opin arkiston digitaliseeratusta versuunista, missä oon materiaalii Raisista ja Itä-Finmarkusta.

Mutta ko vasittuu tutkimusta oon niin vähän, se se oonki ollu oikhein iso työ saađa kokhoon tämän grammatikin. Kielen eri trekkii oon häytyny freistata löyttäät näistä tekstilähtheistä, ja sitte anttaat Kielitingale ehđotuksii ette päättäät, kunka kirjakainuu pitäis oppikirjoissa kirjoittaat.

## Kunka tämä grammatikki oon syntyny?

Alku tähän grammatikkhiin tuli, ko mie vuona 2006 aloin opettamhaan kainun kieltä Tromssan universiteetissa. Silloin ei ollu olemassa mithään kainun kielen grammatikkii, ja sillä mie häyđyin alkkaat semmoista laittamhaan. Grammatikin ensimäisen versuunin dialektipohjaksi mie otin Porsangin ja eriliikaisesti Pyssyjoven dialektin, ko siitä löytyi enniimitten kirjoitettuu tekstii, mistä saatoin selvittäät kainun kielen grammatikaalissii trekkii. Eriliikaisen tärkkee materiaalilähđet oli Alf Nielsen-Børsskogin rommaani *Kuosuvaaran takana* mikä oli tullu ulos justhiin vähän ennen työn alkkuu.

Heti alkoi kans kainun kielen viralisempi suunittelu. Isotinka antoi vuođen 2006 staatinbudsetissa rahhaa kainun kielen standardiseeraamisheen, ja eđesvastuu työstä panthiin Kainun institutin pääle. Niin sitte vuona 2007 perustethiin Kainun institutin alle ensistä Kieliraati ja vuona 2008 Kielitinka.

Kielitingan mandaatiksi tuli standardiseerata kainun kieltä. Standardi anttaa mallii sille, minkälaista kieltä pitäis käyttäät oppikirjoissa. Se ei kuitenkhaan alun alkkain ollu Kielitingale selvä, ette kunka tämmöistä standardii pitäis alkkaat rakentamhaan.

Kielessä oon aina variasuunii eri dialektiitten välissä, ja niin oon kainun kielessäki. Ko kieltä sitte alkkaa kirjoittamhaan ja rakentamhaan ylös, se häyttyy päättäät, ette millä prinsipillä sitä tehđhään. Yksi mahđolinen prinsippi oon semmoinen, ette freistathaan tehđä kompromissin kaikkiin kielen dialektiitten välilä. Vähäsen siihen laihiin oon rakenettu 1800-luvula esimerkiksi suomen kirjakieltä, ko siihen otethiin myötä kielen haamui ja sannoi sekä öystä- ette vestadialektiista. Pohjaiset dialektit ei kuitenkhaan olheet myötä siinäkhään kirjakielen rakenuksessa.

Toinen kaava tehđä kieltä oon lähteet siitä dialektista, mikä oon enniimitten käytössä ja millä oon enniimitten kirjoitettu. Se oon sitte ylheensä ollu kans administrasuunin kieli. Niin oon pantu kokhoon esimerkiksi ruottin kirjakielen ja franskan kirjakielen. Jos seurattais tätä prinsippii, se silloin se olis selvästi Porsangin dialekti ja porsankilaiset kirjoittaajat minkä pohjalta kainun kielen standardin pitäis rakenttaat: Tähän asti melkhein kaikki, mitä oon kirjoitettu, oon kirjoitettu sillä varieteetilla. Tämä oliki juuri se minun alkupöräinen strategii, ko mie aloin grammatikkii kirjoittamhaan.

Molemilla strategiila oon hyvät ja huonot puolet. Ko rakenethaan kompromissikielen, se se ei ole ennää kenenkhään kieltä. Se näyttää vähäsen viekkhaalta kaikile. Jos sitte taas rakenethaan kielen tyhä yhđen dialektin pohjale, se muitten dialektiitten puhhuujat tunnethaan, ette kieli ei ole ommaa kieltä ja tykäthään ette se oon väärin.

Vielä saattaa valita semmoisenki strategiin, ette hyväksythään variasuunii. Tämä saattaa olla semmoista, ette ei ollenkhaan anneta mallii kunka pitäis kirjoittaat, mutta jokhainen kirjoittaa ittensä dialektin ja halun jälkhiin. Tämä kyllä soppii, ko oon kysymys sieväkirjalisuuđesta. Mutta ko kielen häytyis opettaat lapsile ja ihmisille, jokka ei ollenkhaan sitä saata, se silloin ei kyllä semmoinen prinsippi menesty.

Muu tapa hyväksyyt variasuunii oon ette annethaan mahđolisuus käyttäät samasta grammatikin kategoriista kahta eli usheemppaa varianttii. Näin Kielitinka päättiki. Se oon päättäny ette vaihettelluu ja paralellissii haamui pittää hyväksyyt silloin, ko löyttyy semmoissii markkööriitä, mikkä selvästi eroitethaan dialektit toinen toisesta ja mitä kielenpuhhuujat ja semmoiset kielimiljööt, missä vielä kieli ellää, piđethään tärkkeenä. Tämä näkkyy tässä grammatikissa siinä, ette muutamisti samale grammatikaaliselle kategoriille annethaan kaksi eli kolme kaavaa, kunka assiin saattaa kirjoittaat. Usheimitten kuitenki oon tyhä yksi variantti, sillä ko kainun eri dialektit oon kohta liki toinen toista eli markanttii vaihettelluu oon kohta vähän.

Vielä oon Kielitingala ollu toinen tärkkee prinsippi: Myötä oon otettu tyhä semmoissii trekkii, mikkä löyđythään kainun dialektiista. Ko kielen eri haamuista ja struktuuriista oon päätetty, se oon kattottu kaikkii kainun kielen dialektiita Yykeänvuonosta Paatsjoenlakshoon, mutta ei olheen kielii eikä dialektiita Norjan alan ulkopuolelta. Toinen strategii olis ollu tehđä kompromissii meänkielen eli kirjasuomen suunthaan, mutta näin ei ole tehty.

Alun alkkain Kieliraađin ja Kielitingan työnjavoksi ajatelthiin, ette Kieliraati ehđottaa assiita Kielitingale ja sitte Kielitinka niitten ehđotusten pohjala tekkee päätökset. Ko Kieliraađin valithiin, se siihen jäseniksi otethiin kielentutkiijoita, Kielitingan jäseniksi taas valithiin kielenkäyttääjiitä, mikkä representeerathaan eri dialektiita. Kieliraadin jäseniksi tuli Irene Andreassen, Terje Aronsen, Pia Lane, Anna-Riitta Lindgren ja tämän grammatikin kirjoittaaja. Kielitingan jäseniksi valitethiin Trygg Jakola, Oddgeir Johansen, Dagny Olsen, Henry Osima ja Leena Pedersen. Oddgeir Johansenin sijale valittiin hiljemin Kyrre Isaksen.

Työnjako Kieliraađin ja Kielitingan välissä oli kuitenki vähäsen monenmukkainen, ja Kieliraađin panthiin alas, ko sen toimiaika loppui kevväilä 2010. Kieliraati kerkis sen yhđen toimikauđen aikana käsittelemhään ortografiin, fonologisen ja morfofonologisen vaihettelun, verbiin ja nomeniitten taivutuksen ja melkhein syntaktinki. Käsittelyn pohjana oli minun studenttiita varten tekemä grammatikki. Kieliraati teki sitte ehđotuksii sen ympäri, ette minkälaista variasuunii sen mielestä passais ottaat myötä oppikirjastandardhiin. Issoimat työt tässä oli verbiin ja nomeniitten taivutus. Verbiin variasuunin Kieliraađile valmisteli Anna-Riitta Lindgren, nomeniitten taivutuksen variasuunin valmistelin mie. Jälkhiin ko Kieliraati oli pantu alus, se mie olen yksin ollu edesvastaamassa ehđotusten valmistelemisesta Kielitingale. Kielitingan jäsenet oon kans välilä tulheet ommiin ehđotusten kans, mikkä muut jäsenet oon sitte hyväksynheet eli hylänheet.

Tämän nyt käđessä olleevan grammatikin pohjana oon net päätökset, mitä Kainun kielitinka oon tehny. Rankana oon kuitenki se grammatikki, minkä mie alun alkkain laitoin Porsangin varieteetin pohjalta, ja grammatikin teoreettisesta kaavasta mie olen yksin eđesvastauksessa.

Kainunkielisen grammatikin tekstin mie olen kirjoittannu enniimitten sillä kirjakainun varieteetilla mikä oon likkiimpännä Porsangin varieteettii. Se oon ollu helpoin ja praktilissiin alternatiivi, sillä ko siihen mie olen saanu mallii tekstiistä, mikkä jo oon olemassa. Kuitenki grammatikin kieli kaikessa freistaa seurata niitä päätöksii, mitä Kielitinka oon tehny. Termii ja muitaki sannoi oon tietenki pitäny laittaa uussii, ko varhemin ei tämänsorttista tekstii ole kainuksi kirjoitettu.

## Kainun dialektiista

Kainun dialektiita oon vanhaastansa puhuttu Tromssan ja Finmarkun fylkiissä. Nyt niitä puhuthaan yhtä paljon isoissa kaupungiissa niin ko Uslussa ja Tromssassa. Mutta joka paikassa probleeminna oon ette puhhuujamäärä vähenee ette vähenee ja puhhuujiitten ikästruktuuri oon oikhein viinto: Vanhiimiista sukupolvista puhhuujiita löyttyy kohta paljon, mutta nuoriimat ei melkhein olheen saata kainun kieltä.

Tärkkeimät vanhaat puhuma-alat oon merkitty alapuolen kartthaan.

Kartta: Kainun puhuma-ala ja tärkkeimät komuunit



Karttapohja: Norgeskart.kart.statkart.no

Se oon tradisunaalisesta lingvistisestä näkövinkkelistä kattottu, ette kainun dialektit kuuluthaan niin käsketthyin suomen kielen peräpohjalaishiin dialekthiin. Kainun dialektiitten lisäksi näihin oon räknätty Suomen puolela Kemistä pohjaisheen puhutut dialektit ja kaikki Ruottin puolen itämerensuomalaiset dialektit. Nyt ko kainun kieli ja meänkieli oon saanheet oman kielen statuksen, emmä ennää puhu niistä suomen kielen dialektina. Mie olen alkanu käyttäät tämmöisistä toinen toista oikhein paljon muistuttaavista kielistä sannaa *likikielet* (katto esimerkiksi Suomi ja sen likikielet – erilaisia kielipoliittisia valintoja ja niiden taustoja. – *Congressus nonus internationalis fenno-ugristarum* 7.–13.8.2000 Tartu, Pars VI, 251–260)*.* Kainun kieli ja meänkieli oon sitte likikielet toinen toisele ja vielä suomen kielele. Mie olen toisessa yhtheyđessä (Proximity languages and standard Finnish – different linguistic choices for different minorities. – *Planning a new standard language* 2010) räknäny ensistäki kainun kielen ja meänkielen välisen ”likikielisyysindeksin”, ja toiseksi vielä niitten saman indeksin kirjasuomen suhtheen. Indeksin oon räknätty Lauri Kettusen 61 semmoisen dialektikartan jälkhiin, missä oon nokko informasuunii kainun ja meänkielen dialektiista (*Suomen murteet III. Murrekartasto* 1969). Kartoissa oon myötä semmoissii trekkii, mikkä meinathaan ette eroitethaan suomen kielen dialektiita toinen toisesta. Indeksin oon räknätty niin, ette jos kaikki trekit oon samat, se resultaatti oon 1, mutta jos yksikhään ei ole sama, se resultaatti oon 0. Resultaatti oon tämmöinen:

Kainu vs. meänkieli 0,87

Kainu vs. kirjasuomi 0,53

Meänkieli vs. kirjasuomi 0,52

Näjemä sitte ette näitten trekkiin jälkhiin meänkielen ja kainun kielen dialektit oon oikhein likelä toinen toista. Jos emmä ottais olheen myötä variasuunii, mutta tyhä kattoisimma löyttyykö kielen puhuma-alalta kartoista samat haamut, se resultaatti olis puhđas 1.

Mutta kunka kainun dialektit sitte oon toinen toisen suhtheen? Mie olen freistanu räknätä sitäki. Mie olen selvittänny semmoisten 16 trekin essiintymistä, missä kainun dialektiissa oon variasuunii. Myötä oon enniimitten trekkii, mitä piđethiin kriteerinnä ko Kielitinka ittensä työn aluksi freistas päättäät, minkälaisheen kielheen likikielten eli meänkielen ja kirjasuomen suhtheen standardiseeraamisessa olis hyvä sihđata. Materiaalinna selvityksessä mie olen käyttäny sammoi materiaaliita ko mie olen käyttäny, ko olen tehny Kielitingale ehđotuksii kirjakainun haamuiksi (katto ylipuolelta kohđasta 1.2). Selvitys oon kyllä joksiki summaarinen, ja mie en ole antanu sitä varhemin ulos.

Tulokset oon kovottunna alapuolen tabelhiin. Siinä dialektit oon lujeteltu iđästä läntheen eli näin: E = Etelä-Varenki, V = Vesisaari, T = Teno, P = Porsanki, A = Alattio, N = Naavuono, R = Raisi, K = Kaivuono, O = Omasvuono (Yykeä). Viimisheen kolonhaan oon merkitty trekkiin essiintyminen Alf Nilsen-Børskogin kirjoissa (AB). Ylheisyysmerkit meinathaan: – trekki (melkhein) ei essiiny, (-) joksiki harvinainen, +/- ei ole tavalinen eikä epätavalinen (+) joksiki tavalinen, + oikhein tavalinen. Se oon tärkkee havaita, ette vyrtteeraus oon suhtheelista: Esimerkiksi singulaarin 1. ja 2. persoonan persoonapronomenina joka puolela oon käytössä haamut *mie* ja *sie*, mutta haamuin *mi* ja *si* ylheisyys vaihettellee dialektista toisheen.

Tabeli: 16 trekin tavalisuus kainun dialektiissa

|  | E | V | T | P | A | N | R | K | O | AB |
| --- | --- | --- | --- | --- | --- | --- | --- | --- | --- | --- |
| 1. Siirtymä-*h*:n siirtyminen takapäin eli *kouhluun* pro *koulhuun* | + | + | (-) | (-) | - | + | (-) | (-) | (-) | - |
| 2. Partisipin perfektissä loppu-*t* eli *tullut* pro *tullu* | - | - | (-) | - | (-) | +/- | - | - | - | - |
| 3. Persoonapronomenihaamuin *mi*, *si* ylheisyys | - | - | (-) | (-) | + | + | +/- | + | +/- | - |
| 4. Pluraalin preesensin 3. persoonan kongruensi eli *het ova*(*t*)~ *ouva*(*t*)pro *het oon* | - | (-) | - | - | - | +/- | - | +/- | - | - |
| 5. *t*:n 0-graadina *đ* pro *j*, *v*, *h* eli ei mithään | - | - | - | +/- | - | - | - | - | - | + |
| 6. Preteritin singulaarin 3. persoonassa *i*:n vailuminen eli *löyty* pro *löytyi* | + | + | (+) | - | +/- | (-) | (-) | - | (-) | - |
| 7. Preteritin pluraalin 3. persoona identtinen singulaarin 2. persoonan kans vain passiivin kans eli *het tulit* pro *het tulthiin* | + | + | + | - | + | - | - | - | + | - |
| 8. Preesensin pluraalin 3. persoonan persoonasuffiksinna *vA*(*t*)pro passiivin haamu eli *het tul*(*le*)*eva*(*t*)pro *het tulhaan* | + | + | + | +/- | + | + | (+) | + | + | +/- |
| 9. Spesiaaligeminasuuni pro ylheisgeminasuuni eli *aikkaa* pro *aikaa* | - | - | - | (+) | - | (-) | +/- | - | - | + |
| 10. Pörättäisten vokaaliitten oikeneminen eli *pimmee* pro *pimeä* ~ *pimiä*, *laattii* pro *laattia*, *porstuu* pro *porstua* | - | - | (-) | (+) | - | (-) | (+) | - | - | + |
| 11. *iA-*kombinasuuni pro *eA-*kombinasuuni (~ *ee*) eli *kauhia* pro *kauhea* ~ *kauhee* | + | + | (-) | (-) | - | - | - | +/- | (-) | - |
| 12. Kunka ylheisesti loppu-*t* oon säilyny semmoisissa haamuissa ko *ajjaat* pro *ajjaa*, *venet* pro *vene*, *kaikilet* pro *kaikile*, *sinn*e*t* pro *sinne*, *läpit* pro *läpi* | - | - | - | +/- | (+) | + | (-) | +/- | + | +/- |
| 13. Partitiivin *A*:n kattoominen pluraalissa eli *marjoi* pro *marjoja* | - | - | - | (-) | - | (-) | (-) | - | (-) | + |
| 14. 3. infinitiivin illatiivin suffiksinna *hAn* pro *mhA*(*A*)*n* niin ko *tulehan* pro *tulemhaan* | - | - | - | (+) | - | - | +/- | - | - | + |
| 15. *UA-*kombinasuuni pro *OA*-kombinasuuni niin ko *maitua* pro *maitoa[[1]](#footnote-1)* | (-) | (-) | - | - | - | (+) | - | (+) | - | - |
| 16. Verbiissä rangan *s*:n ja suffiksin *t*:n sullaaminen *ss*:ksi niin ko *pessä* pro *pestä* | + | + | (-) | - | - | + | (-) | + | - | - |

Mie olen räknäny jokhaisen dialektin distansin toishiin dialekthiin siihen laihiin, ette ensistä mie olen aina antanu erittäin yhđen dialektin osalta jokhaiselle trekile arvon 1 ja sitte jokhaisen muun dialektin jokhaiselle trekile erittäin distansiarvoi 1–0 (väliarvot 0,75, 0, 5 ja 0,25). Sitte mie olen räknäny trekkiin distansiarvoin keskimäärän. Keskimäärä näyttää dialektin välimatkan muihin dialekthiin. Mitä likempännä arvo oon arvoo 1, sitä likheisemmät dialektit oon. Alapuolen tabeli näyttää tulokset.

Tabeli: Dialektit toinen toisen suhtheen

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | E | V | T | P | A | N | R | K | O | AB |
| E = 1 | 1 | 0,98 | 0,78 | 0,44 | 0,64 | 0,56 | 0,53 | 0,64 | 0,67 | 0,30 |
| V = 1 | 0,98 | 1 | 0,77 | 0,42 | 0,63 | 0,58 | 0,52 | 0,66 | 0,66 | 0,28 |
| T = 1 | 0,78 | 0,77 | 1 | 0,63 | 0,83 | 0,56 | 0,72 | 0,64 | 0,83 | 0,45 |
| P = 1 | 0,44 | 0,42 | 0,63 | 1 | 0,58 | 0,50 | 0,84 | 0,58 | 0,67 | 0,83 |
| A = 1 | 0,64 | 0,63 | 0,83 | 0,58 | 1 | 0,64 | 0,67 | 0,69 | 0,88 | 0,47 |
| N = 1 | 0,56 | 0,58 | 0,56 | 0,50 | 0,64 | 1 | 0,63 | 0,80 | 0,64 | 0,36 |
| R = 1 | 0,53 | 0,52 | 0,72 | 0,84 | 0,67 | 0,63 | 1 | 0,64 | 0,73 | 0,70 |
| K = 1 | 0,64 | 0,66 | 0,64 | 0,58 | 0,69 | 0,80 | 0,64 | 1 | 0,69 | 0,41 |
| O = 1 | 0,67 | 0,66 | 0,83 | 0,67 | 0,88 | 0,64 | 0,73 | 0,69 | 1 | 0,50 |
| AB = 1 | 0,30 | 0,28 | 0,45 | 0,83 | 0,47 | 0,36 | 0,70 | 0,41 | 0,50 | 1 |

Näjemä ette tämän tabelin jälkhiin Etelä-Varengin dialektii likkiimpännä oon Vesisaaren dialekti (0,98), Tenon dialektii likkiimpännä oon Omasvuonon dialekti (0,83), mikä oon kans likkiimpännä Alattion dialektii (0,88). Porsangin dialektii likkiimpännä oon Raisin dialekti (0,84) ja Naavuonon dialektii likkiimpännä oon Kaivuonon dialekti (0,80). Alf Nielsen-Børsskogin kieli oon tietenki likkiimpännä Porsangin dialektii, mutta ko Alfin kielessä ei melkhein ole variasuunii, mutta itte dialektissa oon, se likheisyysarvoksi tullee 0,83.

Tabelista havaittemma kans, ette kainun dialektit ei haamusta semmoista dialektikontinuumii, missä krannidialektit oltais likkiimät toinen toiselle. Poikkeema oon Varengin dialektit eli Etelä-Varengin ja Vesisaaren dialektit, mikkä oon oikhein likheiset. Sillä ei minun mielestä ole oikhein jakkaat dialektiita itädialekthiin ja länsidialekthiin. Näyttäis ette parempi olis puhhuut neljestä joukosta: 1. Varengin dialektiista, 2. Tenon, Alattion ja Omasvuonon dialektiista, 3. Porsangin ja Raisin dialektiista ja 4. Naavuonon ja Kaivuonon dialektiista.

Se oon kans mahđolinen, ette jos verttaustrekiksi valittais jokku toiset trekit, se tulos olis erilainen. Isompi materiaali ja tarkempi analyysi saatettais kans muuttaat käytetyitten trekkiin ylheisyysvyrtteerauksii. Problemaattinen oon seki, ette kaikile trekiile oon annettu sama paino: Se oon tietenki niin, ette esimerkiksi eroitus geminasuunissa oon paljon isompi assii ko eroitus tyyppii *pessä* ~ *pestä.* Summa summarum saatama kuitenki sannoot, ette dialekti-isoglossit menhään kainun kielialala ristin rastin. Sillä ei tässä grammatikissa olekhaan erittäin käytetty mithään dialektijakkoo, missä sanottais ette tämän joukon variantit oon nämät ja tämän joukon variantit oon nämät. Silloin ko samale grammatikin kategoriile oon hyväksytty kaksi varianttii eli usheeman variantin, se ushein oon kuitenki mainittu, mikä variantti oon enämen Porsangin (ja Raisin) variantiksi soppiiva, mikä taas Varengin variantiksi soppiiva, mikä taas muitten. Muutamisti puhuthaan kans Pohjais-Tromssan dialektiista. Mutta mithään eksplisittista dialektijakkoo mie en ole halunu enkä saattanukhaan tehđä.

## Grammatikin inspirasuunilähtheet, mooli ja ylösrakennus

Yhđenlaisena ensimäisenä kainun kielen grammatikkina saattaa pittäät Johan Beronkan kahta esitystä Porsangin ja Vesisaaren dialektiista (katto ylipuolela kohđasta 1.2). Nyt käđessä olleeva grammatikki oon ensimäinen ylheisesitys kirjakainun grammatikiksi. Sillä sillä ei olekhaan ollu mithään yhtä tahi vasituista esikuvvaa. Inspirasuunii mie olen kuitenki saanu eri suomen kielen kuvvauksista. Vähäsen olen kans pitäny silmälä saamen kielen ja norjan kielen kuvvauksii. Tärkkeimpinnä inspirasuunin lähtheinä saatan mainita seuraavat:

Hakulinen, Auli – Maria Vilkuna – Riitta Korhonen – Vesa Koivisto – Tarja Riitta Heinonen – Irja Alho: *Iso suomen kielioppi*. SKS 2004.

Vilkuna, Maria: *Suomen lauseopin perusteet.* Edita 1996.

Pajunen, Anneli: *Suomen verbirektiosta. Verbin argumenttirakenteen jäsenten valinnasta.* Turun yliopisto 1999.

Pajunen, Anneli: *Argumenttirakenne. Asiantilojen luokitus ja verbien käyttäytyminen suomen kielessä*. SKS 2001.

Nickel, Klaus Peter: *Samisk grammatikk*. Universitetsforlaget 1990.

Faarlund, Jan Terje – Svein Lie – Kjell Ivar Vannebo: *Norsk referansegrammatikk.* Universitetsforlaget 1997.

Näitä modifiseeraamala, yksinkertaistamala ja eri tavoila yhtheen panemalla olen sitte tullu semmoisheen kaavhaan, minkä jälkhiin tässä grammatikissa kainun kieltä kuvathaan. Tämän grammatikin moolina ei kuitenkhaan ole minkhään lingvistisen teoriin ylösrakentaminen eli kehittäminen. Grammatikin primäärinnä moolina oon esitellä Kielitingan päättämät oppikirjanormit ja siihen laihin olla apuneuvona kainun kielen oppiijoile ja käyttääjille. Toivon ette sitä näin passaa käyttäät sekä hakemakirjana ette oppikirjana.

Eri kapitteliitten oorninki oon semmoinen, ette ensistä freistaan anttaat ylheiskäsityksen kainun kielen ylösrakenuksesta ja sitte sen morfofonologisesta vaihettelusta ja varieteetiitten välisestä äänelisestä vaihettelusta. Sitte tullee syntaksin valtakapitteli; mie piđän ette haamui oon helpompi oppiit ko ensistä tiettää, minkälaisheen raamhiin niilä oon meininkinnä passata. Syntaksin jälkhiin tullee detaljeerattu kuvvaus nomeni- ja verbimorfologiin ympäri. Muistelen jokhaisen kategoriin kohđala vielä lyhykäisesti, missä syntaktisissa ympäristöissä niitä käytethään. Sitten esittelen erittäin eri pronomenikategoriit, lukusanat, adverbijoukot, adposisuunijoukot ja viimisennä esittelen eri junksuunijoukot eli konjunksuunit ja subjunksuunit. Näissä kolmessa viimisessä näkövinkkeli oon semanttis-syntaktinen.

Derivasuunii ei tässä grammatikissa olheen käsitellä. Sitä ei melkhein ole tutkittu, ja Kielitinka ei ole sitä vielä käsitelly. Beronkalta (1925) kuitenki löyttyy lujeteltuna kohta paljon derivasuunisuffiksiitaki ja tiettoo niitten käytöstä.

# Kainun kielen rakenus

Selvitämmä ensistä sitä, minkälainen kainun kielen ylösrakenus ylheisesti oon. Kattoma, minkälaiset äänet siinä oon, kunka nämät äänet kirjoitethaan, minkälaisista elementiistä sanat oon rakenettu ja kans minkälaissii valtaprinsippii oon olemassa, ko sanat panhaan yhtheen syntaktiksi.

## Äänet ja ortografii

### Äänet

Kainun kielen äänet oon /a đ e f h i j k l m n ŋ o p r s t u v y ä ö/. Näistä vokaaliita oon /a e i o u y ä ö/. Loput oon konsonantit. Lainasanoista löyttyy vielä konsonantit /b d g/ ja saamen kielestä lainatuista paikannimistä konsonantti /š/. Tämän konsonantin /š/ äänethään samhaan laihiin ko engelskan kielen *sh* eli /š/ suhisee. Ko tässä grammatikissa meinathaan konsonanttiita ylheisesti eli mitä tahansa konsonanttii, se merkittemmä sitä isola pukstaavilla *K*.

Vokaaliista /o u ö y/ oon labiaalit eli ymmyräiset. Se meinaa, ette ko niitä äänethään, se huulet oon ymmyräisinä. Muut oon levveitä, eli niissä suupuolet veđethään sivulepäin. Vokaalit oon aina ääneliset ja ilmareikä oon sitte auki koko ääntämisen aijan. Vokaalit jajethaan kahtheen joukkhoon kans sen jälkhiin, ette oonko kieli suussa takana eli eđessä ko niitä äänethään. Takavokaaliksi sanothaan vokaaliita /a o u/, etuvokaaliiksi vokaaliita /ä ö y i e/. Takavokaalit *a*, *o* ja *u* oon suffiksiissa vaihettelussa etuvokaaliitten *ä*, *ö* ja *y* kans, ja tämmöissii vaihetteluparrii merkittemmä näin: *a* ja *ä* = *A*, *o* ja *ö* = *O*, *u* ja *y* = *U*.Ko meinathaan vokaaliita ylheisesti eli mitä tahansa vokaalii, se merkittemmä sitä isola pukstaavilla *V*.

Konsonantiista /f h k p s t/ oon äänettömmiitä eli ko niitä äänethään, se suun ilmareikä oon kiini. Konsonantit /đ j m n ŋ r/ oon ääneliset eli ilmareikä ei ole kiini ko alussa. Konsonantti /đ/ essiinttyy tyhä /*t*/:n graadivaihetteluparina, eli jos sanan jossaki haamussa oon /đ/, se meinaa sitä, ette sanan jossaki toisessa haamussa oon /t/. /đ/:n äänethään niin ko engelskan sanan *there* ensimäinen ääni. Sen kuulee nykykielessä tyhä Porsangissa, muista varieteetiista se oon kađonu.

Konsonanttiita /k p t/ käskethään klusiiliksi. Net oon ruijan kielessä aspireeratut, eli niissä vähäsen puhalethaan sen jälkhiin ko suuväylä oon konsonantin jälkhiin aukaistu. Kainun kielessä net äänethään ilman aspirasuunii. Sillä ruijalainen helposti kuulee net ko /g b t/. Net oon kuitenki kainun kielessä – niin ko ruijan kielessäki – äänettömät.

Ääni /f/ ei kans ole tavalinen muuvala ko lainasanoissa. Yhđessä kohđassa se kuitenki oon melkhein tavalinen muutoinki: Ko sannoi taivutethaan, se /v/ ja /h/ jouđuthaan välilä vieritysten, ja silloin net ushein äänethään niin ko /f:/. Niin ko sana (sg.nom. : sg.gen.) *taivas* : *taivhaan*, minkä moni äitinkielinen kainulainen äänttää /taif:a:n/, mutta mahđolinen sen oon äänttäät kans /taivha:n/.

### Pukstaavit

Kainun kielessä oon sama valtaprinsippi ko suomen kielessäki: Yhtä ääntä vastaa yksi pukstaavi. Ainua isompi poikkeema oon /ŋ/-äänen kirjoittaminen. Se löyttyyki tyhä lyhykäisenä /k/:n eđestä ja pitkänä /ŋk/:n graadivaihetteluparina. Niin ko /keŋkä : keŋŋän/ eli /faŋki : faŋŋin/. Tässä /ŋk/ kirjoitethaan *nk* ja /ŋŋ/ kirjoitethaan *ng* eli *kenkä* : *kengän*, *fanki* : *fangin*. Toinen poikkeema oon, ko *vh* äänethään /ff/ (katto ylipuolela kapitteli 2.1.1 Äänet).

|  |
| --- |
| Kainun kielen pukstaavit:  *a*, *b*, *d*, *đ*, *e*, *f*, *g*, *h*, *i*, *j*, *k*, *l*, *m*, *n*, *o*, *p*, *r*, *s*, *š*, *t*, *u*, *v*, *y*, *ä*, *ö*. |

Joissaki vieraslainoissa eli sitaattilainoissa saatethaan kirjoittaat kans *c*, *q*, *w*, *x*, *z*, *å* lähtökielen kaavan jälkhiin.

### Ääniin pittuus ja kirjoittaminen

Kainun kielessä oon opposisuuni lyhykäisten ja pitkiin ääniin välilä. Tätä opposisuunii merkithään näin: Ko kysymyksessä oon lyhykäinen ääni, se kirjoitethaan tyhä yhđen pukstaavin, ko kysymyksessä oon pitkä ääni, se kirjoitethaan kaksi pukstaavii.

Esimerkkii *tuli* /tuli/, *tuuli* /tu:li/, *tulli* /tul:i/, *tullii* /tul:i:/.

### Diftongit ja niitten paikka sanassa

Kainun kielessä oon ensimäisessä tavussa olemassa seuraavat diftongit eli vokaalikombinasuunit, mikkä äänethään yhtheen eli yhtenä tavuna:

*i*-loppuiset: *ai*, *ei*, *oi*, *ui*, *yi*, *öi*. Esimerkkii: *laina*, *keino*, *koira*, *kuiva*, *plyijy*, *tröijy*.

*o*- ja *ö*-loppuiset: *uo*, *yö*. Esimerkkii: *huoli*, *työ*.

*u*- ja *y*-loppuiset: *au*, *eu*, *ou*, *äy*, *öy*. Esimerkkii: *sauna*, *neula*, *koulu*, *häyttyy*, *köyhä*.

Pronomenin *nuot* taivutuksesta löyttyy kans triftongi: *nuoilta*, *nuoitten* jne. Dialektiista löyttyy kans muunlaissii triftongiita.

Muissa taphauksissa tekstissä vieritysten olleevat vokaalit kuuluthaan eri tavhuin.

Kauvempanna sanassa eli toisessa, kolmanessa jne. tavussa, oon tyhä *i*-loppuissii diftongiita, niin ko *havaita*, *taloissa*, *aurinkoinen*.Muut kahđen vokaalin raiđot jajethaan sitte kauvenpanna sanassa oshiin eli sanan *kaota* jajama *ka-o-ta* ja sanan *taphaus* jajama *tap-ha-us*.

## Tavu, tavupaino ja tavun pittuus

### Mikä oon tavu?

Sana oon pantu kokhoon tavuista, jokka taas oon pantu kokhoon äänistä. Niin ko sana *kai-nu-lai-sis-ta* oon pantu kokhoon viiđestä tavusta.

Tavvuin rajan valtasääntö oon, ette jokhaisen konsonantin ja vokaalin kombinasuunin eđessä oon tavuraja.

Joskus tavuraja saattaa kulkkeet kans kahđen vokaalin välistä, niin ko sanassa *A-lat-ti-o*. Tämä ei kuitenkhaan ole oikhein tavalinen, sillä ko usheimitten, ko kaksi vokaalii oon pörätysten, se net haamustethaan diftongin. Ja silloin ei niitten välissä tietenkhään ole mithään tavurajjaa.

Jos kaksi vokaalii, mikkä kuuluthaan eri tavhuin, jouđuthaan vieritysten, se niitten välhiin panema merkin ’, niin ko (*sata* →) *sa’as*, (*hauki* :) *hau’issa*.Tätä merkkii kuitenki käytämä tyhä silloin, ko sanan muutoin saattais lukkeet väärin. Kirjoitamma esimerkiksi (*tieto* :) *tieot*,(*joki* :) *joen* ja (*lauta* :) *lauan*; kainun kielessä ei ole olheen diftongii *eo*, *oe* eikä toisessa tavussa diftongii *ua*, ja sillä teiđämä, ette sanoissa tavurajat mennee *tie-on*, *jo-en* ja *lau-an*.(Katto diftongiista ylipuolelta kohđasta 2.1.4.)

### Tavupaino

Kainun kielessä oon hyvin reekelinen tavupaino. Painoo oon kolmee lajjii: valtapaino (eli issoin paino), sivvupaino (vähän pienempi paino) ja painoton (vielä pienempi paino eli kohta ei ollenkhaan painoo). Reekeli oon yksinkertainen: Ensi tavussa oon aina valtapaino. Sen jälkhiin joka toinen tavu oon painoton, joka toinen sivvupainolinen. Viimi tavu oon aina painoton.

Esimerkiksi sanassa *kai-nu-lai-ses-sa-ki* ensi tavu *kai* oon valtapainolinen, toinen tavu *nu* oon painoton, kolmas tavu *lai* oon sivvupainolinen, neljes tavu *ses* oon painoton, viiđes tavu *sa* oon sivvupainolinen ja kuuđes tavu *ki* oon painoton.

### Tavun pittuus

Tavupaino ei kainun kielessä vaikuta mithään tavun pittuutheen. Siinä kainun kieli oon erilainen ko esimerkiksi ruijan kieli. Tavun pittuuđella oon kuitenki merkitystä siinä, minkälainen graadivaihettelu sanassa oon eli oonko siinä ollenkhaan mithään graadivaihettelluu (graadivaihettelusta katto kohđasta 3.1.1).

Tavvui oon kahta pittuutta: lyhykäissii tavvui ja pitkii tavvui. Lyhykäinen oon semmoinen tavu, joka loppuu lyhykäisheen vokaalhiin. Pitkä oon semmoinen tavu, missä oon pitkä vokaali eli diftongi eli se loppuu konsonantthiin.

Esimerkiksi sana *ko-ta* oon pantu kokhoon kahđesta tavusta, mikkä kumpiki oon lyhykäiset. Sana *pie-ni* oon kans pantu kokhoon kahđesta tavusta, mutta ensimäinen oon pitkä, toinen lyhykäinen. Sana *A-lat-ti-o* oon pantu kokhoon neljestä tavusta, mistä toinen oon pitkä, muut lyhykäiset. Sanassa *kai-nu-lai-ses-ta* pitkät oon ensi tavu *kai*, kolmas tavu *lai* ja neljäs tavu *ses*, lyhykäiset oon toinen tavu *nu* ja viiminen tavu *ta*.

## Sanan rakenus

### Sanan alku-, ydin- ja loppukonsonantit

Kainun alkusanat oon olheet kaksitavuiset – joku pronomeni oon ollu yksitavuinenki. Net oon olheet mallii (*K*)*V*(*V*)*K*(*K*)*V*[[2]](#footnote-2). Esimerkkii: *pata*, *kukka*, *paska*, *pieni*, *ääni*. Nykykielessä oon kuitenki kans yksitavuissii sannoi niin ko *työ*, *tie*, *juo-*, *vie*-. Usheempitavuiset sanat oon deriveerattu kaksitavuisista eli net oon lainasannoi. Lainoin läpi kielheen oon tullu muitaki muutoksii. Nykysannoin rakenus oon tämmöinen:

* Sanan alussa saattaa olla mikä tahansa pitkä eli lyhykäinen vokaali eli diftongi eli yksi konsonantti. Kaikki muut konsonantit ko *đ* saattaavat essiinttyyt yksin sanan alussa. Mutta lainasanoissa sanan alussa saattaa olla konsonanttikombinasuuniki.

Tavalissii konsonanttikombinasuuniita oon:

*l*-loppuiset: *fl*, *kl*, *pl*, *sl*. Esimerkkii: *fläkki*, *flasku*, *klasi*, *kläppi*, *plassi*, *plokata*, *sliipata*, *sluuka*.

*r*-loppuiset: *fr*, *kr*, *pr*, *tr*. Esimerkkii: *frahti*, *frouva*, *kravata*, *kraatari*, *pruuni*, *pruukata*, *trappu*, *trolli*.

*kn*: Esimerkiksi *knappi*, *knuppi*, *knippu*.

Usheimat tämmöiset oon kohta vanhoita lainoi ruottin kielestä, ja net löyđythään kans usheista suomen kielen dialektiista ja meänkielestä Ruottista.

Muita oon *kv*, *skr*, *sk*, *sp ja str*. Esimerkkii: *kvartti*, *kvääni*, *skruvi*, *skarffa*, *spiuni*, *staara*, *strenka*. Nämät oon ylheisesti uuđemppii lainoi ruijan eli lapin kielestä.

* Sanan ensimäisen ja toisen tavun rajala saattaa olla yksi tahi ei yhthään konsonanttii. Esimerkiksi *joki* : *joen* /jo,en/ ~ *joven*. Näitä kuttuma yđinkonsonantiksi eli yđinkonsonanttikombinasuuniksi, jos konsonanttiita oon kaksi eli enämen erilaissii. Se ainua konsonantti saattaa olla mikä tahansa kainun konsonantiista ja se saattaa olla kans pitkä, niin ko sanoissa *pannu*, *koukku*. Kainun yđinkonsonanttikombinasuunit oon:

Tabeli 1: Kahđen konsonantin yđinkonsonanttikombinasuunit

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  |  | 2. komponentti | | | | | | | | |
|  |  | k | t | p | s | m | n | l | j | v |
| 1. komponentti | /ŋ/ | kenkä |  |  |  |  |  |  |  |  |
| n |  | ranta |  | kynsi |  |  |  |  |  |
| m |  |  | kampa |  |  |  |  |  |  |
| l | ulkona | silta | kilpa | kielsi | silmä |  |  | kuljen | lalva |
| r | sarka | parta | turpa | mursu | sormi | hernet |  | karja | tarvita |
| s | kisko | kastaat | pispa |  |  |  |  |  | kasvot |
| h | pihka | lyhty |  |  | lehmä | ahnet | pihlaja | pohja | vahva |
| k |  |  |  | paksu |  |  |  |  |  |
| p |  |  |  | lapsi |  |  |  |  |  |
| t | matka |  |  |  |  |  |  |  |  |

Sillon ko ensimäinen komponentti oon äänelinen (/ŋ/, *n*, *m*, *l*, *r*) toisena komponenttina saattaa olla pitkä äänetön konsonant (*k*, *t*, *p eli s*). Esimerkkii: *pankko*, *kynttilä*, *värssyy*, *lamppu*, *hirttää*.

Eriliikaisesti uuđemissa lainasanoissa oon kans muita kombinasuuniita. Esimerkkii *linja*, *räknätä*, *traktori*, *autsi*.

Oon kans mahđolinen, ette konsonanttiita oon kolme erilaista. Silloin kaksi ensimäistä kuuluthaan ensimäisheen tavhuun, kolmas toisheen tavhuun. Net kuitenki oon harvinaiset, ja tyhä *rst* ja *rsk* oon joksiki tavaliset. Esimerkkii: *pyrstö*, *hurskas*, *porstua*, *myrsky*, *hersku*, *turska*, *tirskuttellee*. Esimerkkii muista, mikkä kaikki oon oikhein harvinaiset ja löyttyyvät tyhä lainasanoista: *pukstaavi*, *hanska*, *sentrumi*, *engelska*, *spanska*, *altso*, *kräntsi*, *vekslata*, *intressi*, *kontrahti*, *astma*.

* Kauvempanna sanoissa konsonanttikombinasuuniita oon vielä vähemän. Silloin oon ushein kysymyksessä sanan kannan loppukonsonantin – eli sen osan, mistä oon otettu pois kaikki suffiksit – ja suffiksin ensikonsonantin joutuminen pörätysten eli sitten suffiksin sisäisestä kombinasuunista (katto suffiksiista alapuolela kohđasta 2.3.3 Morfeemiitten oorninki). Ylheisimmät oon *t*-loppuiset (*nt*, *lt*, *rt*, *st*, *ht*), *k*-loppuiset (*nk*, *lk*, *rk*, *sk*), *s*-loppuiset (*ns*, *ls*, *rs*, *ks*) ja *mp*. Esimerkkii: *parantunnu*, *puhaltannu*, *kumartui*, *kalastaat*, *tapahtuut*, *aurinko*, *voitanko*, *ajatelkaa*, *ymmyrkäinen*, *äitinsä*, *puhalsin*, *kumarsin*, *kysymykset*, *parempi*. Porsangin varieteetissa *ht*:n sijassa oon tavalisesti *tt*, esimerkiksi *tapattuut*.

Siirtymä-*h* saattaa olla minkä tahansa konsonantin jäljessä. Esimerkiksi (sg.nom. : sg.ill.) *suku* : *sukhuun*, *pörsi* : *pörshiin*, *myrsky* : *myrskhyyn*, (1.inf. : 3.inf.ill.) *jakkaat* : *jakamhaan*, *maata* : *makkaamhaan*, (sg.nom. : pl.nom.) *venet* : *venheet*, *kirkas* : *kirkkhaat*. (Siirtymä-*h*:sta seissoo enämen kohđassa 3.1.3 Siirtymä*-h*.)

* Sana saattaa loppuutki konsonantthiin, mutta tyhä yhtheen. Tästä oon joku poikkeema, ko sana oon lopusta lyheny, niin ko *kans < kansa*. Sanan lopussa essiinythään konsonantit *n*, *l*, *r*, *s* ja *t*. Esimerkkii: *paimen*, *kyynel*, *sisar*, *kirkas*, *venet*.

### Vokaaliharmonii

Kainun kielessä oon kaikile varieteetiile yhtheinen fenomeeni, mitä käskemä vokaaliharmoniiksi. Se meinaa semmoista fenomeenii, ette sanan juuren vokaaliitten kvaliteetti eli se, oonko siinä takavokaali(ita) eli etuvokaali(ita), vaikuttaa suffiksiitten vokaaliitten kvaliteetthiin. Niin ko (nomeninhaamui) *joki* : *jove*/*ssa*, *huonet* : *huonhee*/*ssa* : *huonet*/*ta*, *kota* : *kođa*/*ssa* ~ *koa*/*ssa* mutta *niemi* : *nieme*/*ssä*, *elämä* : *elämä*/*ssä* : *elämä*/*ä*, *meri* : *mere*/*ssä* : *mer*/*tä*. Tahi (verbihaamui) *lukke*/*et* : *luje*/*ma* : *luke*/*nu* mutta *lähte*/*et* : *lähđe*/*mä* : *lähte*/*ny*.

Vokaaliharmonii näkkyy kans derivasuunisuffiksiissa. Esimerkiksi *sammu*/*ut* → *sammu*/*tta*/*at* mutta *lähte*/*et →* *lähä*/*ttä*/*ät*, *kuol*/*a* → *kuole*/*ma* mutta *ellä*/*ät* → *elä*/*mä.*

Vokaaliharmonii oon, ko sen yksinkertaisesti sanothaan, tämmöinen:

|  |
| --- |
| Vokaaliharmonii:  Ko sanan juuressa oon yksiki takavokaali, se suffiksistaki käytethään takavokaalista varianttii. Muutoin käytethään etuvokaalista varianttii. |

Takavokaaliita eli vokaaliita, mikkä äänethään suun takaosassa, oon *a*, *o* ja *u*. Kaikki muut vokaalit eli *e*, *i*, *ä*, *ö* ja *y* oon etuvokaaliita. Vokaalit haamustethaan parrii siihen laihiin, ette *a*:n etuvokaalinen variantti oon *ä*, *o*:n etuvokaalinen variantti oon *ö* ja *u*:n etuvokaalinen variantti oon *y*.

Etuvokaalit *e* ja *i* oon yhđelä laila neutraaliset eli net saatethaan löyttyyt kans takavokaaliitten yhtheyđestä. Esimerkiksis *vika* mutta *ikä*, *kesä* mutta *velka*. Havaitte kans esimerkiksi (sg.nom. : sg.part.) *virsi* : *virt*/*tä* mutta (sg.nom.) *virsta*. Sannoin *veri* ja *meri* partitiivissa oon vokaaliharmoniissa eroitus toishaalta Porsangin varieteetin ja toishaalta muitten varieteetiitten välissä: Porsangin varieteetissa (sg.nom. : sg.part.) *veri* : *ver*/*tä* ja *meri* : *mer*/*tä*, muissa *veri* : *ver*/*ta* ja *meri* : *mer*/*ta*.Muissa kaasushaamuissa oon kuitenki kaikissa varieteetiissa etuvokaali *ä*. Esimerkiksi (sg.iness. : sg.ess.) *mere*/*ssä* : *mere*/*nä*.

Tässä grammatikissa merkithään suffiksiitten taka- ja etuvokaalisten variantiitten yhtheistä vokaalii kapitaalilla eli

*a* ~ *ä* > kirjoitethaan *A*

*o* ~ *ö* > kirjoitethaan *O*

*u* ~ *y* > kirjoitethaan *U*

Jos meinathaan mitä tahansa vokaalii, kirjoitamma *V*. Jos rinnatusten oon kaksi samanlaista vokaalii, kirjoitamma *VV*, jos kaksi erilaista vokaalii, se kirjoitamma *V*1*V*2.

### Morfeemiitten oorninki

Kainun kieli oon niin käsketty agglutineeraava kieli. Se meinaa sitä, ette siinä sanan oon pantu kokhoon morfeemiista, jokka panhaan pörätysten ja jokka joka ainua vähäsen muuttaa sanan merkitystä eli funksuunii. Kainun kielessä löyttyy kans sanan sisäistä morfofonologista vaihettelluu, joka kuitenkhaan ei ylheensä vaikuta sanan merkityksheen eli funksuunhiin.

Morfeemiita saatama eroittaat seuraavanlaissii:

* Juurimorfeemit, jokka oon se sanan pieniin osa, jolla oon oma ittenäinen merkitys;
* derivasuunimorfeemit, joila sanasta tehđhään uuđen sanan eli joila sannoi deriveerathaan;
* taivutusmorfeemiita, jokka muistelhaan lukkuu (yksi tahi usheempi), tempusta (= aikkaa), modusta (= tappaa) jne. tahi minkälainen sanan funksuuni oon syntaktissa.

Ko derivasuunimorfeemit ja taivutusmorfeemit aina lisäthään sanhaan juuren pörhään eikä sen etheen, se näitä saatethaan kumppiiki käskeet suffiksiksi. Sitte oon vielä

* enkliittiitä, jokka ei oikkeestansa kuulu sanhaan, mutta muistelhaan, kunka se liittyy muihin sanhoin eli vaikka muihin syntakthiinki. Enkliitit kirjoitethaan kainun kielessä yhtheen sanan kans sen lopphuun. Kainun kielen enkliitit oon kysymysenkliitti *kO* (1), sammaa ko *kans* meinaava enkiliitti *ki* (1, 4, 5, 6),sitä kielttäävässä syntaktissa vastaava enkliitti *khAAn* (2, 3), tyhä kieltoverbin *ei* ja sen imperatiivihaamuin *älä* ja *älkkää* kans käytettävä *kä* (2, 3), ja vielä modifiseeraavat enkliitit *hAn* (4), *pA* (2, 5) ja *pAs* (6).

Kysymysnkliitiistä *kO* ja modifiseeraavasta enkliitistä *hAn* piđämä havaita, ette se oon tavalinen, ette ko niitäkäytethään pörätysten samassa sanassa, se net sulathaan yhtheen enkliitiksi *khOOn* (7). Vielä piđämä havaita, ette ko enkliitti alkkaa klusiililla *k*, se puhheessa *t* sen eđessä assimileeraanttuu, eli sanoma [meinaakko] pro [\*meinaatko] ja [pojakki] pro [\*pojatki].

(1) Meinaat*ko* [meinaakko] sie*ki* tulla myötä, vaikka pojat*ki* [pojakki] tulhaan?

(2) Mie*pä* en kyllä lähđe teiđän myötä, ei*kä* kyllä Pekka*khaan*.

(3) Älä*kä* luule*khaan*, ette mie annan sulle rahhaa!

(4) Olis*han* sitä sulla*ki* rahhaa, jos olisit vähäsen säästäny.

(5) Oli*pa* tietenki ennen*ki* kummituksii.

(6) Tule*pas* sie*ki* myötä!

(7) Lähtis*khöön* sitä vielä tääpänä pyythöön?

Nomeniitten ja verbiin ylösrakenus oon prinsipissä samanlainen, vaikka derivasuunisuffiksit ja taivutussuffiksit oonki erilaiset.

* Nomeniitten ylösrakenus: juuri (+ derivasuunisuffiksi, + derivasuunisuffiksi . . .) (+ luku) (+ kaasus) (+ enkliitit)

Esimerkiksi nomenihaamun *kainulaisilaki* (substantiivista *kainulainen*, minkä oon laitettu eli deriveerattu substantiivista *kainu*) oon pantu kokhoon seuraavalla tavala:

*kainu + lais + i + la + ki*

juuri der.suff. luku kaasus enkliitti

Nomenihaamun *opettajastako* (substantiivista *opettaja*, minkä oon deriveerattu verbistä *opetta*/*a*(*t*), minkä taas oon deriveerattu verbistä *oppi*/*it* ~ *oppi*/*a*(*t*)) oon pantu kokhoon näin:

*ope + tta + ja + sta + ko*

juuri der.suff. der.suff. kaasus enkliitti

* Finittiverbiin ylösrakenus: juuri (+ derivasuunisuffiksi + derivasuunisuffiksi . . .) (+ tempus/modus) + persoonasuffiksi (+ enkliitti)

Esimerkiksi verbihaamun *muistelimmako* (minkä oon deriveeratu verbistä *muista*/*a*(*t*)),oon laitettu kokhoon näin:

*muist + el + i+ mma + ko*

juuri der.suff. tempus pers.suff. enkliitti

Verbihaamun *ajelisittepa* (verbistä *ajel*/*a*,minkä oon derveerattu verbistä *ajja*/*a*(*t*)) oon laitettu kokhoon näin:

*aj + el + isi + tte + pa*

juuri der.suff. modus pers.suff. enkliitti

Infinittisillä verbihaamuila oon saman tapainen rakenus. Valta-assii oon, ette sanoissa aina ensi osana oon sanan juuri, sitte derivasuunisuffiksit, sitte muut suffiksit ja sitte viimisennä enkliitit, jos sanhaan semmoissii kuuluu.

Yksi poikkeema oon kuitenki: Kainun kielessä oon kans yksi prefiksi, nimittäin *epä*, joka panhaan aina sanan alkhuun, ennen juurta. Sillä laitethaan adjektiiviista – ja muutamisti substantiiviistaki – uussii adjektiiviita (ja substantiiviita). Uusi sana oon alkupöräisen vastakohta (verttaa ruijan *u*-prefikshiin). Esimerkkii: *epätavalinen*, *epäselvä*, *epäjumala*.

Tässä grammatikissa sannoin morfeemirajjoi merkithään viintopriimuila niin ko *kainu*/*lais*/*i*/*la*, *anne*/*tta*/*is*, *hyppää*/*mä*/*ssä*. Silloin ko kysymys oon tyhä morfologiista, ei derivasuunisuffiksiita ole erittäin eroitettu juuresta, mutta ensimäinen priimu merkittee rangan rajjaa, niin ko *suomalaise*/*t*, *ajattelliijo*/*i*/*la*, *matkust*/*i*/*mma*, muut priimut taivutussuffiksiitten rajjoi.

### Sanan rangat

Sitä sanan ossaa, johon taivutusmorfeemit lisäthään, käskethään tässä rangaksi. Ranka saattaa pittää sisälä vain juurimorfeemin, mutta jos sanassa oon kans derivasuunimorfeemiita, se nämät kans kuuluthaan rankhaan.

Samala sanala saattaa olla erilaissii rankkoi. Valtajako oon se, ette eroitamma vokaalirangat ja konsonanttirangat. Vokaaliranka oon semmoinen ranka, mikä loppuu vokaalhiin, konsonanttiranka semmoinen, mikä loppuu konsonantthiin. Esimerkiksi ko meilä oon verbi, joka taippuu (1.inf. : akt.ind.prees.sg1 : akt.ind.prees.sg3) *tul*/*la* : *tule*/*n* : *tulle*/*e*, se 1. infinitiivin ranka *tul-* oon verbin konsonanttiranka ja *tulle-* ja *tule-* sen vokaalirankkoi. Ko meilä kuitenki oon kans semmoissii taivutushaamui ko adjektiivila (sg.nom. : sg.gen. : sg.part. : pl.iness.) *pieni* : *piene*/*n* : *pien*/*tä* : *pien*/*i*/*ssä*, se sanoma, ette konsonanttiranka oon näistä haamuista tyhä singulaarin partitiivin haamussa *pien*/*tä*. Pluraalin inessiivin haamun *pien*/*i*/*ssä* analyseerathaan siihen laihiin, ette siinä oon vokaalirankhaan *piene-* lisätty pluraalin *i*:n, jonka eđestä sitte *e* oon kađonu. Eli tähän laihiin:

*pien + tä > pien*/*tä*

*piene + i + ssä > pien*/*i*/*ssä*

Sanoma siis, ette konsonanttiranka essiinttyy vain semmoisen suffiksin eđelä, joka itte alkkaa konsonantila. Muutoin sanan rankana oon vokaaliranka.

Kaikila sanoila oon sitte vokaaliranka, mutta konsonanttiranka oon tyhä joittenki taivutustyyppiin sanoila. Semmoissii sannoi, millä oon tyhä yhđenlainen vokaaliranka, met kuttuma yksirankaisiksi sanoiksi, ja semmoissii, millä oon sekä konsonantti- ette vokaaliranka, met kuttuma konsonanttirankaiseksi sanaksi. Verbii oon kans semmoissii, millä oon kahđenlainen vokaaliranka, lyhykäisempi ja pitempi, ja niitä käskemä tuplavokaalirankaiseksi verbiksi. Konsonanttirankaissii ja tuplavokaalirankaissii kuttuma yhtheisellä nimelä kaksirankaiset verbit.

Nomeniitten kohđala ranka saattaa joskus olla sama ko sanan nominatiivihaamu, joka kans oon sanan hakemasanahaamu eli se sanan haamu, mikä seissoo sanakirjassa eli sanalistassa. Tämmöissii oon esimerkiksi yksitavuiset sanat (esimerkiksi sg.nom. : sg.gen. : sg.part. *maa* : *maa*/*n* : *maa*/*ta*) ja piđemätki sanat, minkä nominatiivi loppuu *A* (eli *a*/*ä*), *O* (eli *o*/*ö*), *U* (eli *u*/*y*) eli *Vi*- (esimerkiksi sg.nom. : sg.gen. : sg.part. *matka* : *matka*/*na* : *matka*/*a*, *juoppo* : *juoppo*/*na* : *juoppo*/*o*, *fyyry* : *fyyry*/*nä* : *fyyry*/*y*, *maanantai* : *maanantai*/*na* : *maanantai*/*ta*). Kans osala *Ki-*loppuisista sanoista ranka oon identtinen singulaarin nominatiivihaamun kans, niin ko *takki* : *taki*/*n*, *äiti* : *äiti*/*n.* Ushein sanan rangan häyttyy kuitenki hakkeet sen muista kaasushaamuista. Esimerkiksi seuraavista sanoista häyttyy rangat hakkeet singulaarin genitiivistä ja partitiivista: (sg.nom. : sg.gen. : sg.part.) *pieni* : *piene*/*n* : *pien*/*tä*, *kainulainen* : *kainulaise*/*n* : *kainulais*/*ta*. Sannoin (sg.nom. : sg.gen. : sg.part.) *ty*(*t*)*är* : *tyttäre*/*n* : *tytär*/*tä* ja *rakas* : *rakkhaa*/*n* : *rakas*/*ta* konsonanttiranka oon sama ko nominatiivihaamu, mutta vokaaliranka löyttyy genitiivistä.

Ko oon kysymys verbiistä, ei ranka koskhaan ole sama ko hakemasanahaamu. Hakemasanana sanakirjoissa ja sanalistoissa pruukathaan käyttäät verbin 1. infinitiivin haamuu, niin ko *lähte*/*et* ~ *lähte*/*ä* ~ *lähti*/*ä*, *kulkke*/*et* ~ *kulke*/*a* ~ *kulki*/*a*, *kirjoitta*/*a*(*t*), *tul*/*la*, *men*/*nä*, *kiusa*/*ta*. Näissä oon aina myötä kans 1. infinitiivin suffiksi. Tasan oon siis niin, ette verbistä häyttyy ottaat pois taivutussuffiksit, ette esile saađhaan rangan.

Sitä käskethään rangaksi kans semmoissii sanan tyvvii, missä oon myötä joku taivutussuffiksi. Puhuma esimerkiksi pluraalin rangasta, missä oon myötä pluraalin suffiksi *i*, ja passiivirangasta, mikä oon se verbiranka, mihin passiivin suffiksit lisäthään.

Jajame sanat eri taivutustyypphiin sen jälkhiin, minkälaiset rangat niilä oon. Erilaissii taivutustyyppii ja rankkoi met käsittelemä, ko käsittelemä verbiin ja nomeniitten taivutusta.

## Syntaktin rakenus

Syntaktilla meinathaan tässä semmoista kokonhaisuutta, joka pittää sisälä finittisen verbihaamun, johon sitte liittyy muita jäseniitä eli komplementtiita, niin ko subjekti, objekti, adverbiaali eli predikatiivi. Finittinen verbihaamu oon semmoinen verbihaamu, mikä oon verbin persoonahaamussa ja toimii syntaktin verbaalinna. Tätä merkittemmä syntaktikaavoissa pukstaavilla V.

### Fraasit ja sanaklassit

Syntaktit oon pantu kokhoon fraasiista. Fraasila meinathaan tässä semmoista syntaktin ossaa, mitä ei saata jättäät pois ilman ette syntaktin rakenus muuttuu. Niitä saattais käskeet kans syntaktin jäseneksi. Ko meilä oon syntakti *Pieni vihrinen mies syö mielelä ruijalaista kallaa*, *mitä myyđhään Marsin torila* se met saatama lyhenttäät sen haamhuun *Mies syö mielelä kallaa*,ja syntaktin valtarakenus oon vielä sama. Niitä sannoi, mikkä jää jäljele ja mikkä saatethaan representeerata koko fraassii, ko fraasin lyhenethään, käskemä valtasanoiksi.

Ko halluuma analyysissä saađa eshiin syntaktin rakenuksen, merkittemmä fraassiin rajjoi hakaparenteesiila []. Eli merkittemmä (1–3):

(1) [Pieni vihrinen mies] syö [mielelä] [ruijalaista kallaa, mitä myyđhään Marsin torila].

(2) [Viisi tytärtä] seisoi [torin vieressä] [kattomassa häntä].

(3) [Het] nähthiin [hänen syövän paljon kallaa].

Fraasinki saattaa jakkaat vielä fraashiin, ja jajama näin (4–6):

(4) [[Pieni] [vihrinen] mies] syö [mielelä] [[ruijalaista] kallaa, [[mitä] myyđhään [[Marsin] torila]]].

(5) [Viisi [tytärtä]] seisoi [[torin] vieressä] [kattomassa [häntä]].

(6) [Het] nähthiin [[hänen] syövän [paljon [kallaa]]].

Ko fraasissa oon tyhä yksi sana, saatama jättäät parenteesit poiski.

Fraasit nimitethään niitten valtasanan sanaklassin jälkhiin. Sanaklassii oon verbit, substantiivit, adjektiivit, pronomenit, lukusanat, adverbit, adposisuunit ja junksuunit.

Verbi oon sana, mikä taippuu persoonissa ja mikä toimii syntaktin ytimennä. Emmä kuitenkhaan sano, ette syntaktin finittiverbi haamustaa verbifraasin, sillä ko verbi oon tavalisesti koko syntaktin valtasana eikä se anna meininkkii käyttäät sammaa termii fraasista ko koko syntaktista. Verbiilä oon kuitenki kans infinittiset haamut eli infinitiivit ja partisipit, mikkä haamustethaan verbifraassii (= VP). Esimerkiksi syntaktissa *Liisa kävi ostamassa sykkelin* fraasin [ostamassa sykkelin] valtasanana oon 3. infinitiivin haamu *ostamassa* ja sillä fraasi *ostamassa sykkelin* oon verbifraasi.

Substantiiviita, adjektiiviita, pronomenniita ja lukusannoipruukathaan käskeet yhtheisellä nimelä nomeniksi. Yhtheinen niile oon, ette niilä oon kaasus- ja lukutaivutus. Enniimitten näistä toinen toista muistutethaan substantiivit ja adjektiivit: Net taivuthaan justhiin samala tavala kaasuksissa ja luvussa. Se oon ushein niinki, ette sama sana saattaa essiinttyyt sekä substantiivina ette adjektiivina. Esimerkiksi sana *valkkee* oon syntaktissa *Valkkee levis koko metthään* substantiivi, mutta syntaktissa *Matti osti valkkeen piilin* se oon adjektiivi. Silloin ko sana oon syntaktissa substantiivin funksuunissa, se haamustaa substantiivifraasin (= NP), ko se oon adjektiivin funksuunissa, se haamustaa adjektiivifraasin (= AP).

Pronomenit oon, niin ko jo nimiki sannoo, syntaktissa jonku toisen sanan sijasta. Sillä emmä puhukhaan \*pronomenifraasiista, mutta fraasit nimitethään sen jälkhiin, minkä sanaklassin sanan sijasta pronomeni syntaktissa oon. Tavalissiimin pronomeni oon syntaktissa substantiivin eli adjektiivin sijassa, ja sama pronomeni saattaa olla kummassa tahansa funksuunissa. Esimerkiksi syntaktissa *Tämä oon oikhein hyvä grammatikki* sana *tämä* oon substantiivin funksuunissa, ja sanoma ette se haamustaa substantiivifraasin eli NP:n. Mutta syntaktissa *Tämä grammatikki oon oikhein hyvä* pronomeni *tämä* oon adjektiivin funksuunissa, ja se haamustaa adjektiivifraasin eli AP:n. Pronomeni saattaa olla kans kvanttorin funksuunissa eli ilmoittaa määrää, ja silloin se haamustaa kvanttorifraasin (= KvaP). Esimerkiksi syntaktissa *Jokhainen miestä halluu oppiit kainun kieltä* pronomeni *jokhainen* oon kvanttoripronomeni ja fraasi *jokhainen meistä* oon kvanttorifraasi.

Lukusannoi oon kahta lajjii: kardinaaliita ja ordinaaliita. Kardinaalit oon tavaliset pohjalukusanat,ja net toimithaan syntaktissa joko kvanttorina kvanttorifraasissa eli sitte adjektiivin funksuunissa. Kvanttorifraasit oon kahta kaavaa: Ensimäinen kaava oon se, ette kardinaali oon singulaarin nominatiivissa ja fraasin toinen jäsen oon partitiivissa; esimerkiksi fraasi *kaksi tytärtä* oon tämmöinen kvanttorifraasi. Toinen tyyppi kvanttorifraassii oon semmoinen, missä fraasin jälkimäinen jäsen oon elatiivissa; silloin itte kardinaali saattaa olla missä tahansa singulaarin kaasuksessa. Tämmöinen kvanttorifraasi oon esimerkiksi fraasi *kahđela tyttäristä.* Muissa taphauksissa kardinaali oon adjektiivin funksuunissa ja toimii niin ko adjektiivifraasi. Esimerkiksi syntaktissa *Kahđela ämmälä olthiin samat vaattheet kaikissa kolmissa häissä* kardinaalit *kahđela* ja *kolmissa* oon adjektiivin funksuunissa ja haamustehaan sitte adjektiivifraasin.

Ordinaalit oon deriveerattu kardinaaliista ja ilmoitethaan jonkulaista oorninkkii. Niitten funksuuni syntaktissa oon tasan samanlainen ko adjektiiviitten, eli net haamustehaan adjektiivifraasin. Esimerkiksi syntaktissa *Neljenissä häissä heilä olthiin uuđet vaattheet* ordinaalihaamun *neljenissä* sijhaan saattaa kirjoittaat vaikka adjektiivin *iloisissa* ja syntaktin struktuuri ei muutu.

Emmä sitte puhu ollenkhaan \*lukusanafraasiista, mutta fraasin funksuunin jälkhiin kvanttorifraasiista tahi adjektiivifraasiista.

Adverbit ja adposisuunit muistutethaan toinen toista siinä, ette molemista osala oon jonkulaista kaasustaivutusta, osala taas ei. Täyđelista paradigmaa ei niilä kuitenkhaan ole yhdeläkhään. Sama sana saattaa kans muutamisti toimiit sekä adverbina ette adposisuuninna. Tämmöiset oon eriliikaisesti paikan ja aijan adverbit. Esimerkiksi syntaktiissa *Pekka istuu klassissa takana* ja *Pekka tuli meile monta kerttaa jälkhiin* sanat *takana* ja *jälkhiin* oon adverbit, mutta syntaktiissa *Pekka istuu koulun takana* ja *Pekka siirtyi meile kesän jälkhiin* samat sanat oon adposisuunit. Kriteerinnä oon, ette ko sana haamustaa fraasin jonku semmoisen NP:n kans, mikä oon genitiivissä eli partitiivissa, se silloin kattoma, ette sana oon adposisuuni, muutoin se oon adverbi. Jokku adverbit saatethaan olla kans myötä kvanttorifraasissa. Tämmäinen oon esimerkiksi adverbi *paljon.* Esimerkiksi fraasi *paljon tyttäriitä* oon kvanttorifraasi.

Adposisuunit haamustethaan ittensä seuralaisen kans adposisuunifraasin (= PP). Adverbilaki saattaa olla oma seuralainen, minkä kans se haamustaa adverbifraasin (= AdvP); adverbin seuralainen ei kuitenkhaan koskhaan ole pakolinen, mutta sen saattaa tasan jättäät syntaktista pois. Tässä grammatikissa nimitämmä adverbiksi kans semmoiset sanat, mikkä ei ollenkhaan saata saađa mithään seuralaissii eli ei itte saata essiinttyyt toisen sanan seuralaisena, mutta aina haamustethaan fraasin yksin.

Vielä meilä oon yksi sanaklassi, junksuunisanat eli lyhykäisemin junksuunit. Netoon sannoi, mikkä aloitethaan syntaktin eli fraasin ja siđothaan sen yhtheen jonku toisen syntaktin eli fraasin kans. Junksuunit jajethaan kahtheen valtajoukkhoon, konjunksuunhiin ja subjunksuunhiin. Konjunksuunit siđothaan yhtheen syntaktiita eli fraassii, mikkä oon samala syntaktiselatasala. Subjunksuunit taas näytethään, minkälaisen jäsenen funksuunissa syntakti oon toisen syntaktin suhtheen. Kummalakhaan joukola ei ole syntaktista funksuunii ittensä syntaktissa. Sillä emmä olheen puhu \*junksuunifraasiista mutta kuitenki junksuunisyntaktiista silloin, ko junksuuni oon osoittamassa syntaktiitten välistä suhđetta. Tämmöinen junksuunisyntakti oon esimerkiksi *ette-*syntakti joukkosyntaktissa *Pekka tiesi*, *ette Liisa lähtee pois.*

Ko plokkaama fraassii ylipuolen syntaktiista 1–6, se löyđämä esimerkkii kaikista fraasityypiistä:

|  |  |  |
| --- | --- | --- |
| Lyhenys | Nimi | Esimerkkii |
| NP | substantiivifraasi | [[vihrinen] mies]  [[Marsin] torila] |
| AP | adjektiivifraasi | [pieni] [vihrinen] |
| PP | adposisuunifraasi | [[torin] vieressä] |
| AdvP | adverbifraasi | [mielelä] |
| KvaP | kvanttorifraasi | [viisi [tytärtä]], [paljon [kallaa]] |
| VP (= infinitiivifraasit ja partisippifraasit) | verbifraasi | [kattomassa [häntä]]  [[hänen] syövän] |

### Komplementit

Syntaktissa saattaa olla yksi eli usheempi fraasi. Fraasit toimithaan syntaktissa eri tehtävissä, niin ko subjektinna, objektinna, predikatiivinna ja adverbiaalinna. Vaikka kainun kielessä fraassiin järjestys syntaktissa ei ole yhtä tarkka ko esimerkiksi ruijan kielessä, se kuitenki saatama sannoot, ette kainun kieli oon – niin ko ruijan kieliki – niin käsketty SVO-kieli. Tällä meinathaan sitä, ette normaalisyntaktissa ensistä oon subjekti, sitte verbaali ja viimisennä objekti (1, 3), adverbiaali (2, 3) eli predikatiivi (4). Tähän laihiin:

(1) Matti söi kallaa.

SUBJ V OBJ-komplementti

(2) Nilla assuu Alattiossa.

subj v advli-komplementti

(3) Nilla vei preivin kuninkhaale.

subj v obj-komplementti advli-komplementti

(4) Nilla oli kainulainen.

subj v predvi-komplementti

Mutta oon kans syntaktiita, missä adverbiaalin paikka oon syntaktin alussa (5).

(5) Meressä oon kallaa.

ADVLI V SUBJ

Syntaktiissa ylipuolela niitten kaikki jäsenet oon pakoliset eli obligatooriset: Ilman niitä ei syntaktit olis täyđeliset eli jotaki jäis vailumhaan. Käskemä niitä verbin pakoliseksi jäseneksi eli komplementiksi (KOMPL). Verbi oon niitten valtasana. Sitä komplementtii, mikä oon verbin tärkkein ja usheimitten kans syntaktissa ensimäisenä, käskemä tässä ykköskomplementiksi. Usheimitten se oon syntaktin subjekti.

Komplementtiita oon sitte subjekti (SUBJ), objekti (OBJ), predikatiivi (PREDVI) ja adverbiaali (ADVLI). Mutta vielä oon yksi syntaktinen funksuuni, mikä muistuttaa samhaan aikhaan adverbiaalii ja objektii. Niin ko tämmöiset (6–10):

(6) Mie kävelin [kilometrin].

(7) Lohi painoi [kymenen killoo].

(8) Piili maksoi [miljoonan].

(9) Mie en jaksa kävelä ennää [metriikhään].

(10) Porot kiikuthiin [vaaran laittaa].

Tämmöiset fraasit oon objektin kaasuksessa, mutta funksuuni ei ole selvä objektin funksuuni. Net oon kuitenki komplementit, sillä ko ilman niitä syntaktit ei ole täyđeliset. Syntaktin tämmöissii jäseniitä saatama käskeet objektiadverbiaaliiksi (OBJ-ADVLI). Ko tämmöiset fraasit oon kvanttorifraasit (6–9), se käskemä net syntaktianalyysissäki tyhä kvanttorifraasiksi.

Verbin ja sen komplementiitten liittoo käskemä ydinsyntaktiksi. Se, kunka monta komplementtii missäki yđinsyntaktissa häyttyy olla, ette se oon täyđelinen, vaihettellee syntaktityypin jälkhiin. Samoten komplementiitten haamu vaihettellee syntaktityypin jälkhiin. Näistä assiista puhuma kapittelissa 4 Syntaksii.

Verbiin lisäksi adposisuunit vaađithaan ittensä vierheen jonku sanan ette fraasi olis täyđelinen. Esimerkiksi syntaktit (11, 12)

(11) \*Liisa tuli kautta.

(12) \*Alf muisteli ympäri.

ei ole täyđeliset ilman ette niihin lisäthään jotaki. Mutta ko lissäämä syntakthiin sannoi tähän laihiin ko

(13) Liisa tuli [Suolovuoman kautta].

(14) Alf muisteli [pyssyjokilaisten ympäri].

se syntaktit (13, 14) oon täyđeliset. Näjemä ette adposisuunit haamustethaan fraassii tyhä lisäjäseniitten kans. Kattoma ette fraasin valtasanana oon adposisuunifraasissa itte adposisuuni, sillä ko se määrää, minkälaisessa haamussa fraasin toinen jäsen oon. Kuttuma näitäki lisäjäseniitä tässä komplementiksi. Katto adposisuunifraasiista enämen kapittelista 10.

### Liikajäsenet eli defineeraukset

Syntaktissa saattaa olla kans liikajäseniitä, jokka ei ole obligatooriset. Eli syntakti oon täyđelinen ilmanki niitä jäseniitä. Käskemä niitä tässä defineeraukseksi eroituksi komplementiista. Defineerauksii oon kahta päätyyppii:

* Semmoiset, mikkä defineerathaan verbii eli koko syntaktii. Niitten lukumäärä eli haamu ei ole sen jälkhiin, minkälaista verbii tahi syntaktii net defineerathaan. Tämmöissii käskemä tässä vaphaaksi adverbiaaliksi (lyhenys V-ADVLI).

Niitä oon ensistäki raamiadverbiaalit, jokka niin ko anttaavat raamin yđinsyntaktille (1, 2).

(1) [Raavhaana] Nilla asui Alattiossa.

RAAMIADVLI yđinsyntakti

(2) Nilla vei preivin kuninkhaale [aprilikuussa].

yđinsyntakti RAAMIADVLI

Muita syntaktin vaphaita jäseniitä oon kommenttiadverbiaalit, mikkä – niin ko nimiki sannoo – johonki laihiin kommenteeraavat syntaktin tottuusarvoo (3), ja konnektiivit, mikkä liitethään syntaktiita tahi syntaktinossii yhtheen (4). Niin ko esimerkiksi

(3) Piian [met lähđemä Alattihoon].

KOMMENTTI yđinsyntakti

(4) Ensistä [met lähđemä Alattihoon], sitte [met käymä Porsangissa]

KONNEKTIIVI yđinsyntakti KONNEKTIIVI yđinsyntakti

Mutta kans objektiadverbiaalit (katto kohđasta 2.4.2 Komplementit) saatethaan toimiit syntaktissa raamiadverbiaalin taphaan.

(5) Pekka asui Milanossa [koko viikon].

yđinsyntakti objektiadverbiaali

Näjemä sitte, ette objektiadverbiaalit saatethaan olla syntaktissa sekä komplementtina ette vaphaana jäsenennä. Raja näitten välilä ei aina olekhaan oikhein selvä.

* Syntaktissa subjektilla, objektilla, komplementtiadverbiaalila ja vaphailaki adverbiaaliila saattaa olla liikajäseniitä, mikkä yhđessä niitten kans haamustethaan fraassii. Tämmöiset oon usheimitten ei-obligatooriset, mutta annethaan lisätiettoo ittensä valtasanasta. Sanoma ette net defineerathaan ittensä valtasannaa ja sillä kuttuma niitäki tässä defineeraukseksi. Esimerkiissä (6–12) oon defineeraukset kirjoitettu kursiivilla.

(6) [*Viisas* poika] lukkee [*kaikki* läksyt] [*oikhein* hyvin].

(7) [*Meiđän* Liisa] lähti [*kovala* hopula] [Koutokeinhoon, *missä hänen tytär assuu*].

(8) [Matka *tänne*] oli pitkä.

(9) [Tie *Koutokeinhoon*] oli raskas.

(10) Kirjassa oon [muistelus *Kippaisen Sammelin ympäri*].

(11) Se oon [soma *oppiit kainun kieltä*].

(12) Ollilta sain kuula [*semmoisen* huhun, *ette sie olet nainu*].

Näjemä ette defineeraukset saatethaan olla valtasanan etu- eli pöräpuolela. Niitä, mikkä oon etupuolela, käskemä etudefineeraukseksi, ja niitä, mikkä oon valtasanan pöräpuolela, käskemä pörädefineeraukseksi. Sanaklassin jälkhiin saatama kans puhhuut adjektiividefineerauksista, substantiividefineerauksista, adverbidefineerauksesta ja infinitiividefineerauksesta. Ko kokonhainen syntakti defineeraa jotaki toisen syntaktin jäsentä, se sitä käskemä syntaktidefineeraukseksi. Muutamisti saatama kans kaasuksen jälkhiin puhhuut genitiividefineerauksesta, illatiividefinerauksesta jne.

* Vielä oon olemassa syntaktin liikajäsen, mitä käskemä apposisuuniksi. Sillä meinathaan semmoista selittäävää, löyssää jäsentä, minkä funksuuni oon sama ko syntaktin jonku muun jäsenen (13, 14; fraasit mikkä apposisuunisuhtheessa oon kursiveerattu).

(13) [Frederik V, *Tanmarkun ja Ruijan kuningas*], luki [Talmulahđen papin, *Johan Falchin*,] preivin.

(14) [Met] laskima hevoiset ulos kevväilä juoksemhaan[, *sekä mie ette kranni*].

Tässä grammatikissa emmä puhu erittäin liikajäsenistä ja defineerauksista, mutta niitä tullee esile esimerkiksi adverbiitten ja subjunksuuniitten kohđala. Nomeniitten defineeraustyyppii oon lujeteltu kapittelin 5 Nomenit alussa. Substantiiviitten adjektiividefineerauksista ja niitten kongruensista katto kapittelista 2.4.8.2 Adjektiividefineerauksen ja valtasanan kongruensi.

### Korrelaatti ja ankkurisana

Syntaktissa saattaa olla kans semmoinen suhđet kahđen sen jäsenen välilä, missä toinen jäsen tarkenttaa toista eli muistelee sen jonku omituisuuđen eli missä toinen jäsen refereeraa toisen jäsenen pääle. Sitä jäsentä, mitä tarkenethaan eli minkä pääle refereerathaan, käskemä tässä toisen jäsenen korrelaatiksi. Korrelaatti ei kuitenkhaan ole siihen laihiin tarkenttaavan eli refereeraavan jäsenen valtasana, ette se määräis sen haamun, eikä tarkenttaava jäsen tarvitte olla osana ittensä korrelaatin fraasissa.

Tämmöinen suhđet oon esimerkiksi syntaktiissa (1, 2):

(1) *Nilla* oli *kainulainen*.

(2) *Lohi* painoi [*kymmenen killoo*].

Syntaktissa (1) *Nilla* oon *kainulainen*-adjektiivin korrelaatti. Samoten syntaktissa (2) sana *lohi* oon kvanttorifraasin *kymmenen killoo* korrelaatti.

Korrelaatiksi käskemä kans semmoissii nomenifraassii, minkä pääle pronomeni refereeraa (3, 4).

(3) Kissa söi *kalan*, *minkä* Pekka oli jättäny pöyđäle.

(4) *Maija* osti *ittelensä* piilin.

Syntaktissa (3) *kalan* oon relatiivipronomenin *minkä* korrelaatti, ja relatiivisyntakti kokonhaisuuđessa muistelee jotaki ittensä korrelaatista. Syntaktissa (4) refleksiivipronomeni *ittelensä* refereeraa syntaktin subjekthiin *Maija*, mikä sitte oon refleksiivipronomenin korrelaatti.

Vähäsen samanlainen suhđet löyttyy syntaktiista (5–7).

(5) Tääpänä näyttää *siltä*, *ette sikkaristi tullee sađet*.

(6) *Se* oon kumma, *ette sieki minnuu rakastat*.

(7) *Sillon*, *ko mie lapsena asuin Talmulahessa*, sielä vielä puhuthiin kainua.

Näissä syntatiissa sanat *siltä*, *se* ja *silloin* oon semanttisesti tyyhät ja net oon ylisyntaktissa myötä tyhä syntaktisessa funksuunissa. Käskemä tämmöistä semanttisesti tyyhää ylisyntaktin jäsentä ankkurisanaksi, sillä ko alasyntakti yhtheenlaihiin viskaa ankkurin ittensä ylisyntakthiin. Ankkurisanan saattaa usheimitten jättäät poiski, mutta net oon kuitenki tavaliset käytössä. Net selvenethään ylisyntaktin struktuurii ja tehđhään niistä syntaktisesti täyđeliset.

### Subjektittomat syntaktit – passiivi ja geneerinen 0-persoona

Vaikka subjekti oon verbin tavalissiin komplementti, se kainun kielestä löyttyy kans syntaktiita, joissa kokonhansa vailuu subjekti. Tämmöissii syntaktiita oon ensistäki passiivisyntaktit (1, 2), missä ei koskhaan ole myötä subjektii. Toinen iso joukko oon niin käsketyt geneeriset 0-persoonaiset syntaktit (3, 4), joissa finittiverbi oon singulaarin 3. persoonassa ja jokka ushein vastathaan ruijan kielen *man*-syntaktiita. Nämät molemat oon semmoiset syntaktit, mihin kyllä saattaa ajatellaki subjektin, mutta sitä ei ole pantu framile. Tämmöinen subjekti oon tasan tekkiijäeli elläävä eli sen kuitenki saattaa ajatella ellääväksi.

Passiivilla ja geneeriselä 0-persoonalla oon selvä eroitus käytössä: Geneerinen 0-persoonainen syntakti meinaa, ette se oon tosi aina eli ylheispätteeva tottuus, passiivinen syntakti taas oon tosi jossaki vississä tilassa. Saatama sannoot, ette 0-persoonaisen syntaktin tekkiijä oon ”kuka tahansa”, passiivin tekkiijä joku vissi joukko.

*Subjektiton syntakti Subjekti myötä*

Passiivi (1) Aavasta pyyđethiin kallaa. Het pyyđethiin kallaa.

V-ADVLI V[passiivi] OBJ SUBJ V[pl3] OBJ

(2) Kirkossa olthiin fiinit. Ihmiset olthiin fiinit.

V-ADVLI V[passiivi] PREDVI SUBJ V[pl3] PREDVI

0-persoona (3) Kainuu oppii hopusti. Pekka oppii kainuu.

OBJ V[sg3] V-ADVLI SUBJ V[sg3] OBJ

(4) Kirkossa piti olla fiini. Vaimo piti olla fiini.

V-ADVLI V[sg3] VP[V + PREDVI] SUBJ V[sg3] VP[V + PREDVI]

Näjemä ette passiivinen persoona ymmärethään pluraaliseksi, ko sen predikatiivi oon pluraalissa (2), mutta generiininen 0-persoona ymmärethään singulaariseksi, ja sen predikatiivi oon singulaarissa (4). Tämä oon selväki assii: Passiivin kans identtistä haamuu käytethään ylheisesti pluraalin 3. persoonan funksuunissa, ja ushein ei ole helppo tiettäät, kummasta oon kysymys. Geneerisen 0-persoonan haamu taas oon identtinen singulaarin 3. persoonan kans.

Tämmöisten passiivisten ja geneeristen 0-persoonaisten syntaktiitten verbiin omituisluonto oon semmoinen, ette se oon justhiin subjekti, mikä normaalisyntaktissa oon verbin ykköskomplementti eli ensimäinen ja tärkkein komplementti. Sillä silloin ko subjekti vailuu, se verbin etheen freistathaan siirttäät jonku toisen jäsenen, ette verbi ei olis alkamassa syntaktii (1–4). Passiivisyntaktissa alkhuun saattaa panna kans tyyhän *sitä*-sanan (5, 6)*.*

(5) Sitä pyyđethään paljon kallaa aavasta.

(6) Sitä olthiin tasan fiinit kirkossa.

Silloin ko geeneerisessä 0-persoonaisessa syntaktissa verbaalinna oon modaalinen verbi, se syntaktin alkhuun saattaa lisätä sanan *se* (7, 8).

(7) Se piti olla paljon ihmistä turvethommassa.

(8) Ei se auta itkeet tyyhää.

Tämmöistä liikasubjektii, millä ei ole ommaa sisälttöö mutta tyhä syntaktinen funksuuni, kuttuma tyyhäksi subjektiksi (verttaa termhiin korrelaattija ankkurisana kohđassa 2.4.4).

Sitä oon kans olemassa muunlaiset syntaktit, mistä vailuu subjekti. Tämmöiset oon osa tilasyntaktiista (katto kohđasta 4.2.6), tulos-syntakti (kohta 4.2.3.6) ja kausatiivinen tunnet -syntakti (kohta 4.2.4.2). Nämät oon kuiten siinä erilaiset, ette niissä syynä subjektin vailumisheen oon se syntaktin verbaalin omituisuus ette sen ykköskomplementti oon muu ko subjekti. Niihin ei sitte saata ajatellakhaan ette lisätä subjektii.

### Syntaktikaavat: konstateeraus, kysymys ja käsky

Syntaktit saattaa jakkaat kolmheen valtajoukkhoon sen jälkhiin, minkälainen puhuma-akti syntakti oon: konstateeraus, kysymys ja käsky. Näilä kolmela oon erilainen rakenus.

#### Konstareeraavat syntaktit

Konstateeraava syntakti eli konstateeraus oon semmoinen syntakti, jossa konstateerathaan tahi kuitenki uskothaan eli arvelhaan, kunka assii oon (1, 2). Net oon semmoiset syntaktit, mikkä eđelä esitethiin kainun kielen tavalissiimaksi syntaktiksi. Niitten jäsenten normaalioorninki oon sitte subjekti + verbaali + komplementti (1). Ko syntaktista vailuu subjekti, se sen alkhuun siirethään joku muu komplementti eli muu sana (syntakti (2); katto ylipuolelta kohđasta 2.4.5).

(1) Nilla pyyttää kallaa Alattionjovesta.

(2) Alattionjovesta pyyđethään lohta.

Sannoin oorninki ei kuiten ole kainun kielessä niin fasta ko esimerkiksi ruijan kielessä. Esimerkiksi syntakti (3) meinaa melkhein justhiin sammaa ko syntakti (1).

(3) Nilla pyyttää Alattionjovesta kallaa.

Eli normaalisyntaktissa adverbiaalin ja objektin paikan saattaa vaphaasti vaihettaat. Mutta esimerkiksi syntaktiissa (4) ja (5) puhhuuja fokuseeraa eri laihiin ko syntaktiissa (1), (2) ja (3).

(4) Lohta Alattionjovesta pyyđethään.

(5) Pyyttää Nilla Alattionjovesta kallaa.

Syntaktissa (4) fokuseerathaan sen pääle, ette Alattionjovesta pyyđethään justhiin lohta eikä esimerkiksi tammukkaa. Syntaktissa (5) oon selvä väittämisen meininki: Kyllä se nyt oon niin, ette Nilla pyyttää Alattionjovesta vaikka joku muuta sanoisi! Tämmöiset syntakti ko (4) ja (5) ei olekhaan tavaliset muutoin ko repliikissä. Syntaktin alkhuun siiretyilä sanoilaoon silloin isompi paino ko semmoisissa syntaktiissa, missä sannoin oorninki oon normaali.

Ko hiljemin kapittelissa 4 esitelhään eri syntaktikaavoi, se niissä esimerkkisyntaktiissa sanat oon kohta kaikissa normaaoorningissa. Se oon kuitenki hyvä muistaat, ette muunkilainen sannoin oorninki oon mahđolinen.

#### Kysymäsyntaktit

Kysymäsyntaktilla kysythään jotaki. Kysymyksii saattaa kainun kielessä tehđä kahđela valtatavala: kysymäsanan avula ja *kO*-enkliitin avula.

* Kysymäsanala alkkaavhaan syntakthiin saattaa vastata vaikka millä sanala, vastaus oon vapaa. Esimerkkii kysymäsanakysymyksistä ja vastauksista niihin (1–3):

(1) *Missä* Nilla assuu? Alattiossa. / Ruottissa. / Tornionväylän varressa.

(2) *Kuka* pyyttää Alattionjovesta? Nilla. / Kainulaiset. / Englanin herrat. / Fiskuseura. / Ei kukhaan.

(3) *Mitä* sie pölkkäät? Hukkaa. / Pappii. / Kuningasta. / Emänttää. / Tauttii. / En mithään.

Kysymyssanasyntaktin sanaoorninki oon sitte semmoinen, ette subjekti oon ennen verbii. Ainua mitä tapattuu, oon ette se assii, mitä kysythään, siirttyy syntaktin alkhuun, muutoin sanaoorninki oo samanlainen ko konstateerauksessaki.

* *kO*-kysymyksheen häyttyy vastata joko myöntämällä eli kieltämällä. *kO*-kysymyksessä sen sanan, mitä kysythään, häyttyy panna syntaktin alkhuun ja sitte sen sanan pörhään enkliitin *kO* (4–11).

Mikä tahansa syntaktin jäsenistä saattaa olla kysymyksen moolina. Usheimitten se oon verbi (4, 5), mutta ko hajethaan vaihtoehtoo, se saattaa olla kans subjekti (6), objekti (7), adverbiaali (8) eli defineeraus (9, 10). Predikatiivi kuitenki soppii huonosti kysymyksen mooliksi (11). Vastauksena oon sama sana, millä kysythään, eli jos vastaus oon kielttäävä, se kieltoverbi *ei* ja mahđolisesti syntaktin verbi. Jos kysymykselä hajethaan vaihtoehtoo, se vastauksessa saattaa olla myötä kans muuki ko kysyttävä sana. Esimerkiksi:

(4) Assuu*ko* Nilla Alattiossa? Assuu. / Ei (asu).

(5) Pölkkäät*kö* sie hukkaa? Pölkkään. / En (pölkkää).

(6) Nilla*ko* se assuu Alattiossa? Nilla. / Ei (Nilla, mutta Nillan sisar).

(7) Hukkaa*ko* sie pölkkäät? Hukkaa. / En (hukkaa, mutta karhuuta).

(8) Alattiossa*ko* se Nilla assuu? Alattiossa. / Ei (Alattiossa, mutta Koutokeinossa).

(9) Heti*kö* sie halluut sen ruvan? Heti. / En (heti, mutta vähäsen hiljemin).

(10) Tämän*kö* hamheen sie ostit Milanosta? Tämän. / En (tätä, mutta sen vihrisen).

(11) ?Viisas*ko* se poika oli?

Myönttäät saattaa kans myöntämäsanoila *joo* ja *kyllä*. Niin ko eđelä saattais kysymyksheen *Pyyttääkö Nilla Alattionjovesta*? vastata kans, ette *Joo*, *pyyttää se* tahi *Kyllä hän pyyttää*.

Vaihtoehtokysymyksen saattaa laittaat kans toisela tavala: Sen syntaktin osan, mitä eriliikaisesti kysythään, saattaa siirttäät omhaan ylisyntakthiin, ja lopun syntaktista siirethään pörhään alasyntakthiin (12–14).

(12) Oonko se Nilla, joka assuu Alattiossa?

(13) Oonko se Alattiossa, ette Nilla assuu?

(14) Oonko se hukka, mitä sie pölkkäät?

Kysymäsyntaktit löyđythään kans alasyntaktinna (15–17).

(15) Mie kysyin, *koska mie pääsen kothiin*.

(16) Pekka ei tieđä, *oonko hän jo taivhaassa*.

(17) Mie en muista, *kuka ei ole saanu käyđä kouluu*.

Niitten haamu ja sanaoorninki oon samanlainen ko semmoisissa kysymäsyntaktiissa, mikkä oon valtasyntaktinna.

#### Käsky

Käsky ei aina ole juuri käsky, se saattaa olla kans pyyntö eli ehđotus. Kuttuma sitä kuitenki tässä käskyksi. Käsky oon erilainen ko konstateeraus siinä, ette siinä syntaktin verbin siirethään syntaktin alkhuun ja subjekti jääpi kokonhansa pois.

Verbi oon kans vasituisessa käskyhaamussa eli imperatiivissa. Esimerkkii käskystä (1–4):

(1) Mene kothiin!

(2) Luje preivin!

(3) Menkkää kothiin!

(4) Lukekkaa preivin!

Käskyhaamuista katto enämen kohđasta 6.6 Imperatiivi.

### Kieltosyntakti

Kainun kielessä kieltämisen eli kieltosyntaktin haamustethaan siihen laihiin erinomhaisesti, ette itte kieltäminen tapattuu kieltoverbilä *ei*. Tällä kieltoverbilä oon persoonataivutus mutta ei tempusta eikä modusta. Haamustuksessa itte kieltoverbi tullee ensistä, sitte preesensissä pääverbin niin käsketty kieltohaamu, muissa tempuksissa sen sijassa oon partisipin perfektin haamu. Kielto saattaa vaikuttaat syntaktin objektin kaasuksheen. Verttaa esimerkiksi seuraaviita syntaktiita (1–6):

(1) Met asuma Alattiossa.

subj[pl1] V[pl1] advli

(2) Met [emmä asu] Alattiossa.

sub[pl1] V[*ei*, pl1 kieltohaamu] advli

(3) Heikka pölkkää hukkaa.

subj[sg3] V[sg3] obj

(4) Kaisa [ei pölkkää] hukkaa.

subj[sg3] V[*ei*, sg3 kieltohaamu] obj

(5) Sie kirjoitit preivin.

subj[sg2] V[sg2] obj

(6) Sie [et kirjoittannu] preivii.

subj[sg2] V[*ei*, sg2 partisipin perfekti] obj

Kieltoverbin taivutuksesta ja verbin kieltohaamusta katto kohđasta 6.4.1.2 Kielttäävä preesens, kielttäävästä preteritistä ja partisipin perfektistä kohđista 6.4.2.2 ja 6.4.2.3.

### Kongruensi

Kongruensila meinaama semmoista fenomeenii, ette syntaktin kaksi jäsentä johonki laihiin seurathaan toinen toisen kaavaa. Kainun kielessä oon kaksi tyypilistä kongruensifenomeenii: Subjektin ja verbaalin kongruensi ja adjektiividefineerauksen ja valtasanan kongruensi. Kolmantenna oon vielä predikatiivin ja sen korrelaatin lukukongruensi. Siitä katto kohđasta 4.5.3 Predikatiivi ja sen haamu.

#### Subjektin ja verbaalin kongruensi

Subjektin ja verbaalin kongruensi oon luku- ja persoonakongruenssii. Se meinaa sitä, ette ko subjekti oon vaikka pluraalin 1. persoonassa, se finittiverbi oon kans pluraalin 1. persoonassa. Esimerkiksi (1–6):

(1) Mie lujen kirjaa.

subj[sg1] V[sg1] obj

(2) Sie lujet kirjaa.

subj[sg2] V[sg2] OBJ

(3) Hän/Se/Pekka lukkee kirjaa.

SUBJ[sg3] V[sg3] OBJ

(4) Met lujema kirjaa.

SUBJ[pl1] V[pl1] OBJ

(5) Tet lujetta kirjaa.

SUBJ[pl2] V[pl2] OBJ

(6) Het/Net/Tyttäret lujethaan kirjaa.

SUBJ[pl3] V[pl3] OBJ

Sitä oon kans olemassa syntaktiita, joissa ei subjektin ja verbin välilä ole kongruenssii. Niitä käsittelemä eri syntaktityyppiin alla kapittelissa 4.

#### Adjektiividefineerauksen ja valtasanan kongruensi

Adjektiividefineerauksen (ADef) ja valtasanan kongruensi meinaa sitä, ette adjektiivi eli pronomeni valtasanan – joka tavalisesti oon substantiivi – eđessä oon samassa luvussa ja kaasuksessa ko se valtasana, mistä se jotaki muistelee. Niin ko (1, 2)

(1) Siljola oon [iso huonet].

[ADef valtasana]

[sg.nom. sg.nom.]

(2) [Isossa huonheessa**]** oon [seppii tyttäriitä**]**.

[ADef valtasana] V [ADef valtasana]

[sg.iness. sg.iness.] [pl.part. pl.part.]

Oon joku harva adjektiivi ja pronomeni, mikkä ei ollenkhaan taivu ja sillä ei ole kongruensissa valtasanan kans. Semmoiset oon esimerkiksi adjektiivi *pikku* ja pronomeni *joka*. Esimerkiksi (3, 4):

(3) Met istuma [*pikku* [sg.nom.] *lomassa* [sg.iness.]].

(4) Se tukkii ittensä [*joka* [sg.nom.] *paikkhaan* [sg.ill.]].

### Syntaktifragmentit

Kirjoitetussa tekstissä ja eriliikaisesti puhheessa oon kans semmoissii sannoi ja fraassii, mikkä ei kuulu mihinkhään toisheen fraashiin eli syntakthiin, mutta mikkä ei kans itte haamusta syntaktii. Käskemä tässä semmossii kirjoituksen eli puhheen ossii syntaktifragmentiksi. Syntaktiragmentin tärkkein tunnusmerkki oon se, ette siitä vailuu finittiverbi.

Syntaktifragmenttii oon monelaissii. Valtajako oon jako vapaahaamuishiin syntaktifragmentthiin, fastahaamhuishiin syntaktifragmentthiin ja interjeksuunhiin. Vapaahaamuiset fragmentit ja fastahaamuiset fragmentit oon pantu kokhoon nomeniista ja saatethaan sisälttäät kans muita kapittelissa 2.4.1 lujetelttuita sanaklassii. Interjeksuunit oon oma sanaklassi, mitä tavalisesti essiinttyy tyhä syntaktifragmenttinna.

Vapaahaamuiset syntaktifragmentit oon syntaktinpalloi, millä ei ole mithään fastaa struktuurii eli fastoi sannoi. Net saatethaan olla kokonhansa tekstistä irrallissii ossii niinko ylikirjoituksii (esimerkiksi ylipuolen *Syntaktifragmentit*) mutta kans tekstin sisälä olleevii löyssii kommenttaariita eli affektiivissii huuđattuksii. Esimerkii semmoisista:

(1) Mutta mitä se ihmisen luppaus on? *Ei paljoksi mithään!*

(2) Aamhuun asti hän nukkui lapsen vijatonta unta. Niin tehthiin toisetki. *Tällä kerttaaa*.

(3) Ja Ylijoki oli kaunis. *Kaunis. Kaunis!*

(Kaikki ylipuolen esimerkit 1–3 Alf Nilsen-Børsskogin kirjasta Kuosuvaaran takana.)

Kysymyssanakysymykshiin saatethaan kans vastata vapaahamuisella fragmentilla:

(4) Mihin sie nyt aijot lähteet? *Alattiohoon.*

(5) Kuka lähtee minun myötä Alattihoon? *Pekka.*

(Katto tästä kohđasta 2.4.6.2.)

Fastahaamuissii syntaktifragmentiksi käskemä fastahaamuissii tervettellyita, toivottelluita ja muita hööliysfraassii, kehotusfraassii, huomiofraassii, affektifraassii ja kirrous- ja ihmettelyfraassii. Esimerkkii:

*Päivää! Hyvvää ilttaa! Aamuu! Hyvästi! Terve*(*t*)*tulemaa! Hyvvää matkaa! Onnee! Onnee päiväle! Kiitos! Kiitoksii paljon! Kiitos*/*Kiitoksii osasta! Antheeksi!* *Turpa kiini! Jumalan kiitos! Sillä hyvä! Sillä selvä! Herraton aika! Perkele*(*t*)*!*

Interjeksuuniita oon esimerkiksi tervettelysanat *Hei! Mooraa! Moro!* Sitte oon koko joukko affektiivissii sannoi niin ko *Oi! Voi! Ai! Hah!* mikkä kuuluthaan tähän joukkhoon. Näitä käytethään kans yhđessä muitten fragmentiitten kans. Esimerkkii: *Voi hyvä*(*i*)*nen aika! Voi helvetti! Voi riivattu*/*taavetti*/*tontta*/*tomppeli* (*senthään*)*! Oi oi oi*, *sitä onnee*!

Interjeksuunii *senki* käytethään haukkumasanan yhtheyđessä: *Senki ruokopää*/*tomppeli*/*pöllö*/*pöllöpää*/*toljana*/*kälmi*/*konna!*

Yhđenlaissii interjeksuuniita oon kans tavaliset dialogisanat niin ko *joo*, *kyllä*, *jaa* (*niin*), *jo vain*, *no*, *na*, spørrende *täh* og *häh* og nektende *hui hai.* (Vastauksista *kO-*kysmykshiin katto kohđasta 2.4.6.2.)

# Äänenvaihetteluita

Äänenvaihetteluita, mitä tässä esitethään, oon kahta tyyppii.

* Ensimäinen joukko oon semmoiset, mitä saatama käskeet morfofonologiseksi vaihetteluksi. Sillä meinathaan semmoista vaihettelluu, missä yksi ja sama morfeemi – sanan ranka eli suffiksi – manifestaanttuu eri laihiin sen jälkhiin, missä taivutushaamussa, missä kohđassa sannaa, minkälaisessa äänimiljöössä se oon myötä eli minkälaisheen rankhaan se liittyy. Tämmöiset vaihettelut oon muun myötä graadivaihettelu, *l*:*n*, *r*:n, *m*:n ja *n*:n pittuuđen vaihettelu, *h*:n siirtymät, *tV* : *si* -vaihettelu ja loppuvokaali + *i* -muutokset.
* Toinen joukko oon eri dialektiitten välistä äänenvaihettelluu, missä sama sana eli haamu kirjoitethaan eri laihiin sen jälkhiin, mitä kainun kielen varieteettii oon tarkoitus kirjoittaat. Semmoiset oon *ee* ~ *iA* ~ *eA* -vaihettelu ja loppu-*t*:n vaihettelu kađon kans. Semmoinen oon kans graadivaihettelun sisälä vaihettelu spesiaaligeminasuunin ja ylheisgeminasuunin välilä, ja kans esimerkiksi se, oonko *t*:n 0-graadina *đ* vain kato (merkittemmä Ø).

## Morfofonologista vaihettelluu

Seuraavassa käsittelemä morfofonologista vaihettelluu. Havaitte ette tässä käsittelemä tyhä semmoista vaihettelluu, mikä näkkyy sanan rangassaki. Semmoista morfofonologista vaihettelluu, mikä näkkyy tyhä suffiksiissa, käsittelemä erittäin eri suffiksiitten alla.

### Graadivaihettelu

Kainun kielessä konsonantit sanan sisälä vaihetelhaan eri graadiissa. Käskemä sitä vaihettelluu tässä graadivaihetteluksi. Graadivaihettelu saattaa olla kvantitatiivista, mikä meinaa, ette konsonantin pittuus sanan sisälä vaihettellee, niin ko *k*:n vaihettelu sanassa (sg.nom. : sg.gen.) *kukka* : *kuka*/*n* eli *n*:n vaihettelu sanassa (sg.nom. : sg.part.) *sana* : *sanna*/*a*. Mutta vaihettelu saattaa olla kans kvalitatiivista, ja silloin konsonantti rangan sisälä vaihettuu kokonhansa toiseksi eli kattoo niin ko (1.inf. : prees. sg1) *lukke*/*et* ~ *luke*/*a*(*t*)~ *luki*/*a* : *lu*(*j*)*e*/*n*.

Konsonanttii eli konsonanttikombinasuunii, mikä oon semmoisessa paikassa sanassa, missä vaihettelluu essiinttyy eli saattaa essiinttyyt, kuttuma tässä rankakonsonantiksi. Tämä saattaa olla ensimäisen ja toisen tavun välissä, ja koskee sitte yđinkonsonanttiita niin ko ylipuolen esimerkiissä, mutta graadivaihettelluu oon kans kauvempanna sanassa. Esimerkiksi sanassa (1.inf. : akt.prees.sg1 : akt.prees.sg3) *ajatel*/*la* : *ajattele*/*n* : *ajattelle*/*e* oon kahdenlainen graadivaihettelu: *t* : *tt* ja *l* : *ll*.

Semmoista kvalitatiivista konsonantiitten vaihettelluu, mikä oon konsonanttirangan loppukonsonantin ja vokaalirangan viimi konsonantiitten välissä, emmä kuitenkhaan käske graadivaihetteluksi mutta rangan vaihetteluksi. Niin ko esimerkiksi sanassa (sg.nom. : sg.gen.) *vares* : *varekse*/*n* vaihettelu *s* : *ks* ei ole graadivaihettelluu mutta rangan vaihettelluu. Sanassa (sg.nom. : sg.gen.) *rakas* : *rakkhaa*/*n* oon graadivaihettelu *k* : *kk*,mutta genitiivihaamussa konsonantti *h* oon seurausta rangan vaihettelusta.

Graadivaihettelussa oon kaikki muut konsonantit ko kielessä aivan uuđet konsonantit niin ko *b*, *d* ja *g*, mikkä löyđythään vain aivan uusista lainasanoista. Pukstaavi *g* löyttyy kyllä kans aivan genuiiniistaki kainun kielen sanoista, mutta silloin se essiinttyy pukstaavin *n* pörässä, ja sen äänethään niin ko nasaalin /ŋ/.

Kainun kielen konsonantit oon *đ*, *f*, *h*, *j*, *k*, *l*, *m*, *n*, *p*, *r*, *s*, *t* ja *v*. Näistä konsonantiista *f* ei löyđy semmoisesta paikasta, ette se olis myötä graadivaihettelussa. Konsonantiila *k*, *t* ja *p* oon kolme erilaista vaihettelugraadii, muila konsonantiila tyhä kaksi.Häyttyy havaita, ette yksi ja sama verbiranka tahi nomeniranka saattaa essiinttyyt kaikissa kolmessa graadissa, aina sen jälkhiin, ette missä taivutushaamussa se oon. Konsonantti *đ* essiinttyy tyhä Porsangin varieteetissa ja sieläki tyhä konsonantin *t* graadivaihetteluparina, sen alimaisena graadina eli 0-graadina.

Kans semmoiset konsonanttikombinasuunit vaihetelhaan, joissa myötä toisena komponenttina oon *k*, *t*, *p* tahi *s*. Mutta silloin sen kombinasuunin ensi komponentti häyttyy olla joku äänelinen konsonantti eli *l*, *m*, *n* tahi *r*. Lyhykäinen *k* ja *t* vaihettelhaan kans, ko niitten eđelä oon *h*. Muunlaiset äänettömät konsonanttikombinasuunit niin ko *ks*, *ps* tahi *tk* ei vaihettele.

Graadii oon sitte kolme: II-graadi, I-graadi ja 0-graadi. I- ja II-graadiila meinathaan tässä semmoissii graadii, missä kummassaki oon sama konsonantti, I-graadissa yksi ja II-graadissa kaksi. Niin ko *k* : *kk*, *t* : *tt*, *p* : *pp*, *s* : *ss* jne. 0-graadila meinathaan taas semmoista graadii, jossa konsonantti oon kokonhansa erilainen ko I- ja II-graadissa, tahi sitten 0-graadissa ei ole ollenkhaan mithään konsonanttii (sanoma siinä oon kato ja sitä merkittemmä merkilä Ø). Niin ko ette I-graadin *t* vaihettellee Porsangin varieteetissa 0-graadin *đ*:n kans ja muitten varieteetiitten kađon kans) ja I-graadin *k* vaihettellee 0-graadin *j*:n eli *v*:n eli Ø:n kans.

Nyt ei kainun kielen kaikki sanat ole myötä graadivaihettelussa. Semmoiset sanat oon esimerkiksi sanat, millä kaikissa haamuissa oon konsonantiitten *f*, *h*, *l*, *m*, *n*, *r*, *s* tahi *v* II-graadi. Niin ko (sg.nom. : sg.gen.) *kumma* : *kumma*/*n*, *Tromssa* : *Tromssa*/*n*, *herra* : *herra*/*n*, *kaffi* : *kaffin*. Sitte oon vielä joukko sannoi, joissa rankakonsonanttina oon vaihettelematon *tt*, niin ko (1.inf. : prees.sg3 : prees.sg1) *katto*/*ot* : *katto*/*o* : *katto*/*n*, *nukatta*/*at* : *nukatta*/*a* : *nukatta*/*n*. Esimerkiistä ensi taphauksessa oon kysymys alkupöräisestä *\*ts*-kombinasuunista, mikä kirjasuomessa kirjoitethaanki *ts*. Toisessa oon kysymyksessä alkupöräinen *\*ht*-yhtymä, mikä Porsangin varieteetissa oon muuttunu *tt*:ksi – muissa varieteetiissa kirjoitethaan niin ko kirjasuomessaki *ht*. Vaihettelematon *tt* oon aina tuplavokaalirankaisissa verbiissä (verbityypit 4.1 ja 4.2). Niitten pitkä vokaaliranka loppuu *itte*, niin ko (1.inf. : prees.sg3 : prees.sg1) *kyyti*/*tä* ~ *kyytitteä*(*t*): *kyytitte*/*e* : *kyytitte*/*n*, *piikaroi*/*ta* ~ *piikaroitte*/*a*(*t*): *piikaroitte*/*e* : *piikaroitte*/*n*.

Ko alapuolela sannoin taivutuksen alla puhuthaan erilaisten rankkoin graadivaihettelusta, se silloin tietenki meinathaan tyhä semmoissii taphauksii, missä oon graadivaihettelluu, tahi semmoissii taphauksii, mistä puhheena olleeva graadi löyttyy.

Se, minkä graadin koskaki häyttyy käyttäät, oon sen jälkhiin, mistä taivutustyypistä ja mistä haamusta oon kysymys. Missä kohđassa ja haamussa oon mikäki graadi, siitä puhuma aina jokhaisen eri taivutuskategoriin kohđala.

Saatama kuitenki anttaat seuraavan reekelin, mikä usheimissa taphauksissa oon tosi:

|  |
| --- |
| Graadivaihettelureekeli:  Ko rangan konsonanttii seuraa pitkä vokaali – muutamisti kans jos sitä seuraa diftongi – se usheimitten sen eđelä oon II-graadi. Mutta ko rangan konsonanttii seuraa lyhykäinen vokaali ja tavu loppuu konsonantthiin, silloin sen eđelä tavalisesti oon alempi graadi, vaihettelutyypiissä II:I:0 ja I:0 sitte 0-graadi, II:I-tyypissä I-graadi. |

Graadivaihettelu oon kahđenlaista, ja se oon sen jälkhiin, minkä kirjakainun varieteetin kirjoittaaja valittee, kumppaa reekelii paremin passaa käyttäät. Kuttuma niitä tässä kainun kielen spesiaalivaihetteluksi ja kainun kielen ylheisvaihetteluksi. Spesiaalivaihettelluu käytethään Porsangin ja Raisin varieteetissa, muutoin passaa paremin käyttäät ylheisvaihettelluu. Näilä vaihetteluila oon vähäsen erilaiset reekelit. Tämän takia graadivaihettelu kuuluis kapittelin 3.2 Äänenvaihettelluu kirjakainun eri varieteetiitten välissä alle. Mutta ko se oon yksi tyypilinen morfofonologisen vaihettelun laji, käsittelemä sen kuitenki tässä.

Sitä oon kans sannoi, mikkä vaihetelhaan kokonhansa epäreekelimäisesti. Tämmöinen oon esimerkiksi sana (sg.nom. : pl.nom.) *vapaa* : *vaphaat*, missä ođottais pitkää *pp*:tä ensimäisen tavun jälkhiin, ja se ette sana *poika* taippuu (sg.nom. : sg.gen.) *poika* : *pojan* pro *poika* : *\*poijan*. Erinomhainen oon kans se fenomeeni, ette spesiaalivaihettelussa substantiivin ja verbin taivutuksessa oon semmoinen graadieroitus, ette esimerkiksi substantiivin *sana* pluraalin partitiivi oon *sannoi*, mutta verbin *sannoot* preteritin singulaarin 3. persoonan haamu oon *sanoi*.

Kattoma ensistä spesiaalivaihettelluu.

#### Spesiaalivaihettelu

Spesiaalivaihettelun ylheinen reekeli oon tämmöinen:

|  |
| --- |
| Spesiaalivaihettelu:  Spesiaalivaihettelussa klusiilit *k*, *t* ja *p* saatethaan vaihetella samassa sanassa kolmessa graadissa kaikenlaisissa tavupaikoissa, oli eđessä sitte painolinen eli painoton tavu, tahi pitkä eli lyhykäinen tavu. Konsonantila *s* oon tyhä kaksi graadii (II:I), mutta tähänkhään vaihettelhuun ei vaikuta se, minkälainen eđelinen tavu oon. Muut konsonantit vaihetelhaan tyhä lyhykäisen painolisen vokaalin jälkhiin. |

Seuraavassa erittäin klusiiliitten vaihettelutabelit, mistä näkkee, minkälaista vaihettelluu niilä oon.

Tabeli 2: Spesiaalivaihettelu: Klusiilin *k* vaihettelu

| Vaihettelu | II-graadi | Haamu-  kategorii | I-graadi | Haamu-  kategorii | 0-graadi | Haamu-  kategorii |
| --- | --- | --- | --- | --- | --- | --- |
| kk : k : j, v, h, Ø | aikkaa | sg.part. | aika | sg.nom. | aijat | pl.nom. |
| räkkää | sg.part. | räkä | sg.nom. | räjät | pl.nom. |
| jakkaat | 1.inf. | jakanu | partis.perf. | jajan | prees.sg1 |
| kokkoo | prees.sg3 | kokosin | pret.sg1 | kovota | 1.inf. |
| pukkuu | sg.part. | puku | sg.nom. | puvut | pl.nom. |
| makkaa | prees.sg3 | makas | pret.sg3 | maata | 1.inf. |
| tekkee | prees. sg3 | teki | pret.sg3 | tehen | prees.sg1 |
| poikkaa | sg.part. | poika | sg.nom. | pojat | pl.nom. |
| lakkii | sg.part. | laki | sg.nom. | lait | pl.nom. |
| k : j, v |  | | pakenee | prees.sg3 | pajeta | 1.inf. |
| rukhiit | pl.nom. | ruvis | sg.nom. |
| kk : k | akka : akkaa | sg.nom. : sg.part. | akat | pl.nom. |  | |
| rikkhaat | pl.nom. | rikas | sg.nom. |
| lykkään | prees.sg1 | lykätä | 1.inf. |
| nkk : nk : ng | aurinkkoo | sg.part. | aurinko | sg.nom. | auringon | sg.gen. |
| kenkkää | sg.part. | kenkä | sg.nom. | kengät | pl.nom. |
| lankkee | prees.sg3 | lankes | pret.sg3 | langeta | 1.inf. |
| nk : ng |  | | kuninkhaat | pl.nom. | kuningas | sg.nom. |
| nkk : nk | vankka : vankkaa | sg.nom. : sg.part. | vankat | pl.nom. |  | |
| rkk : rk : r, rj, rv | märkkää | sg.part. | märkä | sg.nom. | märät | pl.nom. |
| särkkeet | 1.inf. | särkeny | partis.perf.  sg.nom. | särjen | prees.sg1 |
| parkkuut | 1.inf. | parkunu | partis.perf. | parvun | prees.sg1 |
| kerkkii | prees.sg3 | kerkis | pret.sg3 | keritä | 1.inf. |
| kerkkee | prees.sg3 | kerkes | pret.sg3 | kerjetä | 1.inf. |
| rk : r |  | | varkhaat | pl.nom. | varas | sg.nom. |
| rkk : rk | tarkka : tarkkaa | sg.nom. : sg.part. | tarkat | pl.nom. |  | |
| kirkkhaat | pl.nom. | kirkas | sg.nom. |
| lkk : lk : l, lj, lv | pölkkää | sg3 | pölkäs | pret.sg3 | pölätä | 1.inf. |
| jälkkee | sg.part. | jälki | sg.nom. | jäljet | pl.nom. |
| kulkkeet | 1.inf. | kulki | pret.sg3 | kuljen : kuljin | prees.sg1 : pret.sg1 |
| jalkkaa | sg.part. | jalka | sg.nom. | jalvoissa | pl.iness. |
| nälkkyyt | 1.inf. | nälkyi | pret.sg3 | nälvyn | prees.sg1 |
| lk : lj |  | | palkheet | pl.nom. | paljet | sg.nom. |
| valkenee | prees.sg3 | valjeta | 1.inf. |
| lkk : lk | pulkka : pulkkaa | sg.nom. : sg.part. | pulkat | pl.nom. |  | |
| hk : h | II-graadii ei ole | | pahka | sg.nom. | pahat | pl.nom. |
| tuhka | sg.nom. | tuhat | pl.nom. |
| pohkheet | pl.nom. | pohet | sg.nom. |
| puhkee | prees.sg3 | puheta | 1.inf. |

Ko halluu kirjoittaa semmoista kirjakainuu, mikä oon likelä Raisin dialektii, se *k*:n 0-graadissa saattaa jättäät *k*:n representantin *j* eli *v* poiski ja kirjoittaat *räät* pro *räjät*, *jaan* pro *jajan*, *koota* pro *kovota*, *paeta* pro *pajeta*, *ruis* pro *ruvis*, *parun* pro *parvun.*

Tabeli 3: Spesiaalivaihettelu: Klusiilin *t* vaihettelu

| Vaihettelu | II-graadi | Haamu-  kategorii | I-graadi | Haamu-  kategorii | O-graadi | Haamu-  kategorii |
| --- | --- | --- | --- | --- | --- | --- |
| tt : t : đ ~ Ø | tiettäät | 1.inf. | tietäny | partis.perf.  sg.nom. | ti(eđ)än | prees.sg1 |
| pattoo | sg.part. | pato | sg.nom. | pa(đ)ot | pl.nom. |
| kattoo | prees.sg3 | katos | pret.sg3 | ka(đ)ota | 1.inf. |
| t : đ ~ Ø |  | | puthaat | pl.nom. | pu(đ)as | sg.nom |
| tt : t | ratthaat | pl.nom. | ratas | sg.nom |  | |
| katto : kattoo | sg.nom. : sg.part. | katot | pl.nom. |
| ntt : nt : n(n) | ranttaa | sg.part. | ranta | sg.nom. | rannan | sg.gen. |
| emänttää | sg.part. | emäntä | sg.nom. | emänän | sg.gen. |
| lenttäät | 1.inf. | lentäny | partis.perf.  sg.nom. | lennän | prees.sg1 |
| nt : nn |  | | kinthaat | pl.nom. | kinnas | sg.nom. |
| ntt : nt | kontti | sg.nom. | kontit | pl.nom. |  | |
| ranttheet | pl.nom. | rantet | sg.nom. |  | |
| rtt : rt : r(r) | parttaa | sg.part. | parta | sg.nom. | parran | sg.gen. |
| siirttyyt | 1.inf. | siirtyny | partis.perf.  sg.nom. | siiryn | prees.sg1 |
| kuurttoo | prees.sg3 | kuurtosin | pret.sg1 | kuurota | 1.inf. |
| rt : rr |  | | harthaat | pl.nom. | harras | sg.nom. |
| rtt : rt | hurtta : hurttaa | sg.nom. : sg.part. | hurtan | sg.gen. |  | |
| ltt : lt : l(l) | ilttaa | sg.part. | ilta | sg.nom. | illan | nom.gen. |
| palelttuut | 1.inf. | paleltunnu | partis.perf.  sg.nom. | palelun | prees.sg1 |
| lt : ll |  | | mallas | sg.nom. | malthaat | pl.nom. |
| ltt : lt | polttaat : polttanu | 1.inf. : partis.perf.  sg.nom | poltan | prees.sg1 |  | |
| ht : hđ ~ h | II-graadii ei ole | | lähteet | 1.inf. | läh(đ)en | prees.sg1 |
| lehti : lehtee | sg.nom. : sg.part. | leh(đ)en | sg.gen. |
| puhthaat | pl.nom. | puh(đ)as | sg.nom. |

Tabeli 4: Spesiaalivaihettelu: Klusiilin *p* vaihettelu

| Vaihettelu | II-graadi | Haamu-  kategorii | I-graadi | Haamu-  kategorii | O-graadi | Haamu-  kategorii |
| --- | --- | --- | --- | --- | --- | --- |
| pp : p : v | appuu | sg.part. | apu | sg.nom. | avut | pl.nom. |
| leippää | sg.part. | leipä | sg.nom. | leivät | pl.nom. |
| leppää | prees.sg3 | lepäs | pret.sg3 | levätä | 1.inf. |
| pp : p | leppä : leppää | sg.nom. :  sg.part. | lepän | sg.gen. |  | |
| pappi : pappii | sg.nom. :  sg.part. | papin | sg.gen. |
| saapphaat | pl.nom. | saapas | sg.nom. |
| mpp : mp : m(m) | amppuut | 1.inf. | ampui | pret.sg3 | ammun | prees.sg1 |
| temppaa | prees.sg3 | tempas | pret.sg3 | temmata | 1.inf. |
| kumppaa | sg.part. | kumpi | sg.nom. | kummat | pl.nom. |
| mpp : mp | tumppu | sg.nom. | tumput | pl.nom. |  | |
| rpp : rp : rv | turppaa | sg.part. | turpa | sg.nom. | turvat | pl.nom. |
| rp : rv |  | | turpheet | pl.nom. | turvet | sg.nom. |
| varphaat | pl.nom. | varvas | sg.nom. |
| rpp : rp | korppi | sg.nom. | korpit | pl.nom. |  |  |
| lpp : lp : lv | kelppaa | prees.sg3 | kelpas | pret.sg3 | kelvata | 1.inf. |
|  | halppaa | sg.part. | halpa | sg.nom. | halvat | pl.nom. |
| lp : lv |  | | helpheet | pl.nom. | helvet | sg.nom. |
| lpp : lp | valpphaat | pl.nom. | valpas | sg.nom. |  |  |
|  | helppo | sg.nom. | helpot | pl.nom. |  | |

Tabeli 5: Spesiaalivaihettelu: konsonantin *s*:n vaihettelu

| Vaihettelu | II-graadi | Haamu-  kategorii | I-graadi | Haamu-  kategorii |
| --- | --- | --- | --- | --- |
| ss : s | kiussaa | prees.sg3 | kiusata | 1.inf. |
| kiussaa | sg.part. | kiusa | sg.nom. |
| ossaa | sg3 prees. | osata | 1.inf. |
| ossaa | sg.part. | osa | sg.nom. |
| tylssää | sg.part. | tylsä | sg.nom. |
| kanssaa | sg.part. | kansa | sg.nom. |
| anssoot | 1.inf. | ansoi | pret.sg3 |
| kärssiit | 1.inf. | kärsin | prees./pret.sg1 |
| karsshaat | pl.nom. | karsas | sg.nom. |

Konsonantit *h*, *j*, *l*, *m*, *n*, *r* ja *v* vaihetellaan vain silloin, ko niitten eđessä oon painolinen tavu ja lyhykäinen vokaali eikä eđessä ole muuta konsonanttii. Muissa taphauksissa net oon sanassa tasan joko kaikissa haamuissa II-graadissa tahi kaikissa haamuissa I-graadissa. Nämät konsonantit vaihetelhaan sitte sammoin reekeliitten jälkhiin ko ylheisvaihettelussaki.

Tabeli 6: Spesiaalivaihettelu: Konsonantit *h*, *j*, *l*, *m*, *n*, *r* ja *v*

| Vaihettelu | II-graadi | Haamu-  kategorii | I-graadi | Haamu-  kategorii |
| --- | --- | --- | --- | --- |
| hh : h | puhhuut | 1.inf. | puhun | prees.sg1 |
| lihhaa | sg.part. | liha | sg.nom. |
| sahhaa | prees.sg3 | sahata | 1.inf. |
| jj : j | ajjaat | 1.inf. | ajan | prees.sg1 |
| rajjaa | sg.part. | raja | sg.nom. |
| vajjoo | prees.sg3 | vajota | 1.inf. |
| ll : l | kallaa | sg.part. | kala | sg.nom. |
| sullaa | prees.sg3 | sulata | 1.inf. |
| pillaa | prees.sg3 | pilata | 1.inf. |
| mm : m | rummaa | sg.part. | ruma | sg.nom. |
| kummoo | prees.sg3 | kumota | 1.inf. |
| nn : n | ennoo | sg.part. | eno | sg.nom. |
| sannoot | 1.inf. | sanoi | pret.sg3 |
| sannaa :  sannoi | sg.part. :  pl.part. | sana | sg.nom. |
| rr : r | kirroo | prees.sg3 | kirota | 1.inf. |
| herrää | prees.sg3 | herätä | 1.inf. |
| pirruu | sg.part. | piru | sg.nom. |
| vv : v | hyvvää | sg.part. | hyvä | sg.nom. |
| levvii | prees.sg3 | levitä | 1.inf. |

#### Ylheisvaihettelu

Konsonantiitten ylheisvaihettelu oon käytössä muissa ko Porsangin ja Raisin varieteetissa.

|  |
| --- |
| Ylheisvaihettelu:  Ylheisvaihettelussa konsonantit *k*, *t*, *p* ja *s* saatethaan vaihetella samassa sanassa kolmessa graadissa (II:I:0), jos eđelinen tavu oon painolinen ja siinä oon lyhykäinen vokaali. Muutoin klusiiliitten vaihettelu oon joko II:I tahi I:0. Konsonanttikombinasuuniila, missä toisena komponenttina oon *k*, *t* eli *p*, oon samassa sanassa mahđolinen tyhä kaksi graadii, joko II:I tahi I:0. Muut konsonantit vaihetelhaan tyhä graadiissa II:I, ja tyhä painolisen lyhykäisen vokaalin jälkhiin. |

Kattoma tässä ensin erittäin klusiiliitten *k*, *t* ja *p* vaihettelluu.

Tabeli 7: Ylheisvaihettelu: Klusiilin *k* vaihettelu

| Vaihettelu | II-graadi | Haamu | I-graadi | Haamu | 0-graadi | Haamu |
| --- | --- | --- | --- | --- | --- | --- |
| kk : k : Ø, h | makkaa | prees.sg3 | makas | pret.sg3 | maata | 1.inf. |
| räkkää | sg.part. | räkä | sg.nom. | räät | pl.nom. |
| lukkee | prees.sg3 | luki | pret.sg3 | luen | prees.sg1 |
| tekkee | prees.sg3 | teki | pret.sg3 | tehen | prees.sg1 |
| k : Ø, v |  | | laki : lakea ~ lakia | sg.nom. :  sg.part. | laen | sg.gen. |
| koko : kokoa | sg.nom. :  sg.part. | koot | pl.nom. |
| rukhiit | pl.nom. | ruis | sg.nom. |
| aika : aikaa | sg.nom. : sg.part. | aiat | pl.nom. |
| puku :  pukua | sg.nom. :  sg.part. | puvut | pl.nom. |
| poika : poikaa | sg.nom. :  sg.part. | pojat | pl.nom. |
| kk : k | akka | sg.nom. | akat | pl.nom. |  | |
| rikkhaat | pl.nom. | rikas | sg.nom. |
| nk : ng |  | | kenkä : kenkää | sg.nom. : sg.part. | kengät | pl.nom. |
| lankeaa ~ lankiaa | prees.sg3 | langeta | 1.inf. |
| nkk : nk | vankka | sg.nom. | vankat | pl.nom. |  | |
| krenkku | sg.nom. | krenkut | pl.nom. |
| tankkaa | prees.sg3 | tankata | 1.inf. |
| rk : r, rj |  | | varkhaat | pl.nom. | varas | sg.nom. |
| parkua(t) | 1.inf. | parun | prees.sg1 |
| märkä :  märkää | sg.nom. :  sg.part. | märjät | pl.nom. |
| särkeä(t) ~ särkiä | 1.inf. : | särjen :  särjin | prees.sg1 : pret.sg1 |
| rkk : rk | tarkka : tarkkaa | sg.nom. :  sg.part. | tarkat | pl.nom. |  | |
| värkkää | prees.sg3 | värkätä | 1.inf. |
| lk : Ø, lj |  | | jalka | sg.nom. | jalat | pl.nom. |
| nälkyä(t) | 1.inf. | nälyn | prees.sg1 |
| kulkea(t) ~ kulkia | 1.inf. | kuljen :  kuljin | prees.sg1 : pret.sg1 |
| pölkää | prees.sg3 | pöljätä | 1.inf. |
| lkk : lk | pulkka : pulkkaa | nom.ent : sg.part. | pulkat | pl.nom. |  | |
| hk : h, hj | II-graadii ei ole | | tuhka | sg.nom. | tuhat | pl.nom. |
| pohkheet | pl.nom. | pohje(t) | sg.nom. |

Ylheisvaihettelussa *nk* oon vaihettelussa tyhä ensimäisen ja toisen tavun välissä, muutoin se oon vaihettelematon. Kirjoitamma sitte *aurinko* : *aurinkon*, *kuninkas* : *kuninkhaan*.

Tabeli 8: Ylheisvaihettelu: Klusiilin *t* vaihettelu

|  |  |  |  |  |  |  |
| --- | --- | --- | --- | --- | --- | --- |
| Vaihettelu | II-graadi | Haamu | I-graadi | Haamu | 0-graadi | Haamu |
| tt : t : Ø | pattaa | sg.part. | pata | sg.nom. | paat | pl.nom. |
|  | ittää(t) | 1.inf. | itäny | partis.perf.  sg.nom. | ietty | pass.partis.perf. |
| t : Ø |  | | tietää(t) :  tietäny | 1. inf :  partis.perf.  sg.nom. | tiiän (sic!) | prees.sg1 |
| pato :  patoa | sg.nom. :  sg.part. | paot | pl.nom. |
| katoaa :  katos | prees.sg3 :  pret.sg3 | kaota | 1.inf. |
| tt : t | katto :  kattoa | sg.nom. :  sg.part. | katot | pl.nom. |  | |
| keittää(t) | 1.inf. | keitän | prees.sg1 |
| nt : n(n) |  | | ranta :  rantaa | sg.nom. :  sg.part. | rannan | sg.gen. |
| emäntä :  emäntää | sg.nom. :  sg.part. | emänän | sg.gen. |
| lentää(t) :  lentäny | 1.inf. :  partis.perf.  sg.nom. | lennän | prees.sg1 |
| ntt : nt | kontti :  konttia | sg.nom.:  sg./pl.part. | kontit | pl.nom. |  | |
| rt : r(r) |  | | siirtyä(t) :  siirtyny | 1.inf. :  partis.perf. | siiryn | prees.sg1 |
| parta :  partaa | sg.nom. :  sg.part. | parran | sg.gen. |
| rtt : rt | hurtta :  hurttaa | sg.nom. :  sg.part. | hurtan | sg.gen. |  | |
| lt : l(l) |  | | ilta :  iltaa | sg.nom. :  sg.part. | illan | sg.gen. |
| kieltää(t) | 1.inf. | kielän | prees.sg1 |
| ltt : lt | polttaa(t) : polttanu | 1.inf. :  partis.perf.  sg.nom. | poltan | prees.sg1 |  | |
| ht : h |  | | lähteä(t) ~ lähtiä | 1.inf. | lähen | prees.sg1 |
| lehti : lehtiä | sg.nom. : sg.part. | lehen | sg.gen. |

Tabeli 9: Ylheisvaihettelu: Klusiilin *p* vaihettelu

|  |  |  |  |  |  |  |
| --- | --- | --- | --- | --- | --- | --- |
| Vaihettelu | II-graadi | Haamu | I-graadi | Haamu | 0-graadi | Haamu |
| pp : p : v | tuppaa | sg.part. | tupa | sg.nom. | tuvassa | sg.iness. |
| leppää | prees.sg3 | lepäs | pret.sg3 | levätä | 1.inf. |
| p : v |  | | apu :  apua | sg.nom. :  sg.part. | avut | pl.nom. |
| leipä :  leipää | sg.nom. :  sg.part. | leivät | pl.nom. |
| repeää ~ repiää | prees.sg3 | revetä | 1.inf. |
| pp : p | leppä : leppää | sg.nom. :  sg.part. | lepän | sg.gen. |  | |
| pappi : pappia | sg.nom. : sg./pl.part. | papin | sg.gen. |
| kuoppa :  kuoppaa | sg.nom. : sg./pl.part. | kuopan | sg.gen. |
| mp : m(m) |  | | tempaa :  tempas | prees.sg3 : pret.sg3 | temmata | 1.inf. |
| ampua :  ampui | 1.inf. :  pret.sg3 | ammun | prees.sg1 |
| kumpi :  kumpaa | sg.nom. :  sg.part. | kummat | pl.nom. |
| mpp : mp | tumppu | sg.nom. | tumput | pl.nom. |  | |
| rp : rv |  | | arpa :  arpaa | sg.nom. :  sg.part. | arvat | pl.nom. |
| turpheet | pl.nom. | turve(t) | sg.nom. |
| varphaat | pl.nom. | varvas | sg.nom. |
| rpp : rp | korppi | sg.nom. | korpit | pl.nom. |  | |
| lp : lv |  | | kelpaa | prees.sg3 | kelvata | 1.inf. |
| halpa :  halpaa | sg.nom. :  sg.part. | halvat | pl.nom. |
| lpp : lp | helppo | sg.nom. | helpot | pl.nom. |  | |

Konsonantiila *h*, *j*, *l*, *m*, *n*, *r*, *v* ja *s* oon tyhä kaksi graadii (II:I). Net vaihetelhaan, ko niitten eđessä oon lyhykäinen ja painolinen tavu; muutoin net oon sanassa tasan joko kaikissa haamuissa II-graadissa tahi kaikissa haamuissa I-graadissa.

Tabeli 10: Ylheisvaihettelu: Muut konsonantit

| Vaihettelu | II-graadi | Haamu-  kategorii | I-graadi | Haamu-  kategorii |
| --- | --- | --- | --- | --- |
| hh : h | puhhuu | prees.sg3 | puhun | prees.sg1 |
| lihhaa | sg.part. | liha | sg.nom. |
| sahhaa | prees.sg3 | sahata | 1.inf. |
| jj : j | ajjaa(t) | 1.inf. | ajan | prees.sg1 |
| rajjaa | sg.part. | raja | sg.nom. |
| ll : l | kallaa | sg.part. | kala | sg.nom. |
| sullaa | prees.sg3 | sulata | 1.inf. |
| mm : m | rummaa | sg.part. | ruma | sg.nom. |
| nn : n | sannoo | prees.sg3 | sanoa(t) | 1.inf. |
| sannaa | sg.part. | sana | sg.nom. |
| rr : r | herrää | prees.sg3 | herätä | 1.inf. |
| porraa | sg.part. | pora | sg.nom. |
| ss : s | ossaa | prees.sg3 | osata | 1.inf. |
| ossaa | sg.part. | osa | sg.nom. |
| vv : v | hyvvää | sg.part. | hyvä | sg.nom. |
| kuvvaa | prees.sg3 | kuvata | 1.inf. |

Näjemä ette muitten konsonantiitten ko klusiiliitten ja *s*:n vaihettelu oon samanlainen spesiaalivaihettelussa ja ylheisvaihettelussa.

### Äänelisten konsonantiitten *l*, *r*, *m* ja *n* pittuus

Ääneliset konsonantit *l*, *r*, *m* ja *n* oon kans muussaki vaihettelussa ko graadivaihettelussa. Kainun kielessä oon tavalisesti niin, ette pitkä eli gemineerattu *ll*, *rr*, *mm* ja *nn* lyhethään tahi piđethään joissaki aivan vissiissä paikoissa. Reekeli oon yksinkertainen:

|  |
| --- |
| Äänelisten konsonantiitten *l*, *r*, *m* ja *n* pittuus:  Pitkän vokaalin – oli se painolinen eli painoton – ja lyhykäisenki painottoman vokaalin jälkhiin tullee lyhykäinen *l*, *r*, *m* ja *n*, muutoin pitkä *ll*, *rr*, *mm* ja *nn*. |

Tämä pittuuden vaihettelu oon semmoinen, ette se voittaa yli graadivaihettelunki. Esimerkiksi vaikka spesiaalivaihettelureekelin (katto ylipuolela kohđasta 3.1.1.1) jälkhiin ođottais, ette preesensin singulaarin 3. persoona verbistä *ajela* olis *\*ajellee* (siinä rangan konsonanttii seuraa pitkä vokaali), se *ll* kuitenki lyhenee eli kirjoitamma *ajelee*. Verbin *ajatella* preesensin singulaarin 3. persoona oon kuitenki *ajattellee*, taas pittuusreekelin jälkhiin.

Tämän saattaa nähđä kans eri suffiksiitten vaihetteluna:

Tabeli 11: Äänelisten konsonantiitten *r*, *l*, *m* ja *n* pittuus

|  |  |  |  |  |  |  |
| --- | --- | --- | --- | --- | --- | --- |
|  | Eđessä pitkä valtapainolinen vokaali → *l*, *r*, *m*, *n* | Eđessä pitkä sivvupainolinen vokaali → *l*, *r*, *m*, *n* | Eđessä pitkä painoton vokaali → *l*, *r*, *m*, *n* | Eđessä lyhykäinen painoton vokaali → *l*, *r*, *m*, *n* | Eđessä lyhykäinen valtapainolinen vokaali → *ll*, *rr*, *mm*, *nn* | Eđessä lyhykäinen sivvupainolinen vokaali → *ll*, *rr*, *mm*, *nn* |
| Pl1 pers.suff.  *mmA* / *mA* | saa/ma  sai/ma  juo/ma  joi/ma | piikaroi/ma  haravoi/ma | sanoi/ma  puhui/ma  halluu/ma  pölkkää/mä | lähđe/mä  lähđi/mä  kirjoittele/ma  kirjoitteli/ma | e/mmä | kirjoita/mma  kirjoiti/mma  puhele/mma  puheli/mma |
| Partis.perf.  *nnU* / *nU*  *l*/*lU* / *l*/*U* | saa/nu  juo/nu  maa/nu  kuul/u | piikaroi/nu  haravoi/nu | havai/nu  kirroil/u | lähte/ny  kirjoitutta/nu  puhel/u | men/ny  ol/lu  tul/lu | kirjoitta/nnu  ajatel/lu |
| 1.inf.  *l*/*lA* / *l*/*A* | kuul/a  luul/a |  | kirroil/a | puhel/a  muistel/a | tul/la | kohđatel/la  kylästel/lä |
| Ess. *nnA* / *nA* | yö/nä  pää/nä | kuninkhaa/na  praatikkhaa/na | rikkhaa/na  vaphaa/na | poika/na  ruijalaise/na | [Sic! si/nä  tä/nä] | kaupunki/nna  tyttäre/nnä |
| Adess.  *llA* / *lA* | jää/lä  tuo/la | kiikarii/la  kantelhee/la | faarii/la  valkkee/la  varkhaa/la | siljo/la  kainulaise/la | jo/lla  si/llä | hevose/lla  amtmani/lla  harav/i/lla |
| All.  *lle*(*t*)/ *le*(*t*) | tei/le  mui/le | kiikarii/le  kantelhee/le  kuninkhaa/le | faarii/le  valkkee/le  varkhaa/le | matka/le  minu/le | si/lle  tä/lle | hevose/lle  amtmani/lle  harav/i/lle |

Tämä tämmöinen pittuuđen vaihettelu näkkyy kans rangan sisälä ja derivasuunisuffiksiissa. Esimerkiksi *kuunel*/*a* : *kuuntele*/*e* pro *kannel*/*a* : *kantele*/*e*, *tavalinen* pro *tynnyrillinen*. Sana rangan konsonantit lyhykäisen painollisen tavun jälkhiin ei kuitenkhaan seuraa tätä reekelii. Meilä oon esimerkiksi olemassa nomenihaamui niin ko *pala*, *tora*, *nenä*, *tuli*, *ajattelu* pro *\*palla*, *\*torra*, *\*nennä*, *\*tulli*, *\*ajattellu* ja verbihaamui *mene*, *puri*, *tuli*, *kirota*, *haluta*, *ajattelen* pro *\*menne*, *\*purri*, *\*tulli*, *\*kirrota*, *\*halluta*, *\*ajattellen*.Mutta graadivaihettelireekeliitten jäkhiin konsonantti kyllä tietenki saattaa piđetä. Esimerkiksi (sg.nom. : sg.part.) *pala* mutta *pallaa*, *tora* mutta *torraa*, *nenä* mutta *nennää*, *ajattelu* mutta *ajattelluu*, (imp.sg2 : prees.sg3) *mene* mutta *mennee*, *pure* mutta *purre****e***, *tule* mutta *tullee*, *kirota* mutta *kirroo*, *ajattele* mutta *ajattellee*.

### Siirtymä-*h*

Kainun kielessä ensialusta vokaaliitten välissä ollu *h* siirttyy sanassa takapäin. Saatama käskeet tämmöistä *h*:ta siirtymä-*h***:**ksi. Dialektiissa siinä oon vaihettelluu, kunka kauvas takapäin *h* siirttyy, mutta kirjoitamma aina niin, ette se siirttyy tyhä yhđen pykälän.[[3]](#footnote-3) Kattoma eri taphauksii:

* Nomeniitten illatiivissa *VhVn* > *hVVn*. Esimerkkii: *sauna + hVn > saun*/*haan*, *koivukko + hVn > koivukk*/*hoon*,(*vares* :) *varekse- + hVn > vareks*/*heen*, *Alattio + hVn > Alatti*/*hoon*,(*hevo*(*i*)*nen* :) *hevo*(*i*)*se- + hVn > hevo*(*i*)*s*/*heen*.
* 3. infinitiivin illatiivissa *mA + hVn > mhAAn*. Esimerkkii: (*syö*/*đä* :) *syö*/*mä- + hVn > syö*/*m*/*hään*,(*ajja*/*at* :) *aja*/*ma- + hVn > aja*/*m*/*haan*,(*räknä*/*tä* :) *räknää*/*mä- + hVn > räknää*/*m*/*hään*.
* *Vs* : *hVV* -rankaiset nomenit. Esimerkkii: *rikas* : *rikkhaa*/*n*, *lammas* : *lamphaa*/*t*, *kuningas* ~ *kuninkas* : *kuninkhaa*/*n*.
* *e*(*t*): *hee* -nomenit. Esimerkkii: *vene*(*t*): *venhee*/*t*, *liike*(*t*): *liikkhee*/*t*, *vastale*(*t*): *vastalhee*/*t*.
* Joukko nomeniita, mikkä oon deriveerattu *hinen*-suffiksilla. Esimerkkii: *jokhainen*, *ikhäinen*, *joukhainen*, *alhainen*, *munhainen*, *muurhainen*, *melkheinen*, *yhtheinen*, *ylheinen*, *mielhuinen*

Näjemä ette tämä *h*:n siirtymä muuttaa morfeemiitten rajjoi niin, ette rangan vokaali saattaaki jouttuut suffiksin sisäle. Niin käy esimerkiksi illatiivissa.

### Vokaalinvaihettelu suffiksin *i*:n eđelä

Kainun kielessä oon muutama suffiksi, missä suffiksi oon *i* eli se alkkaa *i*:lä. Semmoisten suffiksiitten eđelä oon ushein vaihettelluu rangan loppuvokaalissa. Tärkkeimät semmoiset suffiksit oon pluraalin *i* ja preteritin *i*. Kattoma tässä, mihin laihiin rangan loppuvokaali vaihettellee näitten eđelä.

Tabeli 12: Vokaalinvaihettelu pluraalin *i*:n ja preteritin *i*:n eđelä

|  |  |  |
| --- | --- | --- |
| Rangan loppuvokaali | Pluraalin *i* (sg.nom. : [sg.essiivi :] pl.essiivi) | Preteritin *i* (1.inf : [prees.sg3 :] pret.sg3) |
| 1 *V*1*V*1 *+ i > V*1*i* | pää : pä/i/nä  korkkee : korkke/i/na | saa/đa ~ saa/ha : sa/i  jää/đä ~ jää/hä : jä/i |
| 2 *V*1*V*2 *+ i > V*2*i* | tie : te/i/nä  työ : tö/i/nä | vie/đä ~ vii/ä : vie : ve/i  syö/đä ~ syy/ä : syö : sö/i |
| 3 *Vi + i > Vi* | täi : täi/nä : tä/i/nä  maanantai : maananta/i/na | ui/(đ)a : ui : u/i |
| 4 *O*, *U + i > Oi*, *Ui* | poro : poro/i/na  koivu : koivu/i/na | usko/ot ~ usko/a(t) : usko/i  häytty/yt ~ häyty/ä(t) : häyty/i |
| 5 *e + i > i* | pieni : piene/nä : pien/i/nä  kainulainen : kainulaise/na : kainulais/i/na | tul/la : tulle/e : tul/i  kuunel/a : kuuntele/e : kuuntel/i |
| 6 *i + i >* (nomeniissa)  Porsanki: *ii*, muissa: *i*  > (verbiissä) *i* | pappi : pappi/na : pappi/i/na ~ papp/i/na  kläppi : kläppi/nä : kläppi/i/nä ~ kläpp/i/nä  tunturi : tunturi/i/na ~ tuntur/i/nna | soppi/i(t) ~ sopi/a/(t) : sop/i  purjetti/i(t) ~ purjehti/a(t) : purjett/i ~ purjeht/i |
| 7.1 Kaksitavuiset sanat *a + i > i* (ensitavun ensi vokaali *o* eli *u*) | poika : poik/i/na  hukka : hukk/i/na | otta/a(t) : ott/i  jutta/a(t) : jut/i |
| 7.2 Kaksitavuiset sanat *a + i > oi* (ensitavun ensivokaali ei *o* eikä *u*) | ranta : ranto/i/na  kelkka : kelkko/i/na  kaula : kaulo/i/na | saatta/a(t) : saatto/i  laula/a(t) : laulo/i |
| 7.3 Usheempitavuiset sanat *a + i*  > *i* (verbiissä ja osassa nomeniita) | saarnaaja : saarnaaj/i/nna  jout(ta)ava : jout(ta)av/i/nna  korkea ~ korkia : korke/i/na | upotta/a(t) : upott/i  rakasta/a(t) : rakast/i |
| *> Oi* (osassa nomeniita) | kulk(ki)ija : kulk(ki)ijo/i/na  nutukka : nutuko/i/na  makkara : makkaro/i/na |  |
| 8.1 Kaksitavuiset *ä + i > i* (nomenit ja verbit) | lehmä : lehm/i/nä  tyhmä : tyhm/i/nä | lent(t)ä/ä(t) : lens/i  pyyt(t)ä/ä(t) : pyys/i |
| 8.2 Usheempitavuiset sanat *ä + i > i* (verbiissä ja osassa nomeniita) | näppärä : näppär/i/nnä  terävä : teräv/i/nnä | lähättä/ä(t) : lähätt/i  vähent(t)ä/ä(t) : vähens/i |
| > *öi* (osassa nomeniita) | penikkä : penikö/i/nä |  |

Vokaalin vaihettelut pluraalin ja preteritin eđessä oon sitte seuraavat:

(1) Ko rangassa oon kaksi samanlaista vokaalii, se toinen niistä kattoo pluraalin ja preteritin *i*:n eđestä. Ko (2) rangassa oon diftongi, se diftongin ensimäinen vokaali kattoo ja *i* haamustaa diftongin toisen vokaalin kans (*V*2*i*). Mutta jos (3) sen originaalidiftongin toinen vokaali oon *i*, se *i* kuitenki aina kattoo. (4) Yksinkertaiset vokaalit *o*, *ö*, *u* ja *y* säilythään aina suffiksin *i*:n eđessä, ko taas (5) rangan *e* aina kattoo. Ko rangan vokaali oon *i* (6), se siinä oon Porsangin varieteetissa eroitus nomeniitten ja verbiin välilä: Pluraalin *i*:n eđessä se säilyy, mutta preteritin *i*:n eđestä se kattoo. Muissa varieteetiissa rangan *i* kattoo aina suffiksin *i*:n eđestä.

Hankaliimat oon rankavokaalit *a* ja *ä*. Ko oon kysymys kaksitavuisista rangoista, se kuitenki oon olemassa selvät reekelit: *a*-rankaisissa (7) *a + i > i*, ko ensi tavun ensi vokaali oon *o* eli *u* (7.1), siis ymmyräinen vokaali, muutoin *a + i > oi* (7.2).

Rangan *ä* (8.1) kattoo kaksitavuisista rangoista aina pluraalin ja preteritin *i*:n eđestä.

*a*:la ja *ä*:lä loppuuvista usheempitavuisista nomenirangoista (7.3 ja 8.2) oon vähän huonompi anttaat mithään selvää reekelii. Yksi oon kuitenki sikkari: Ko ranka loppuu *va* eli *vä*, se tuloksenna oon aina *vi*. Usheempitavuisista verbirangoista *a*/*ä* aina kattoo preteritin *i*:n eđestä (8.2).

Saatama sitte sannoot, ette usheimissa taphauksissa oon sama reekeli, oli sitte kysymys nomenirangan loppuvokaalista ja pluraalin *i*:stä eli sitte verbirangan loppuvokaalista ja preteritin *i*:stä.

Sitä nomenirankkaa, missä oon myötä pluraalin *i*,kuttuma pluraalin rangaksi, ja sitä verbirankkaa, missä oon myötä preteritin *i*, kuttuma preteritin rangaksi.

### *tV* : *si* –vaihettelu

Graadivaihettelussa met näjemä, ette *t*:lä oon vaihettelu *tt* : *t* : *đ* ~ Ø. Kuitenki meilä oon aivan frekventillissii sannoi, joissa *t*:n sijasta oonki *s*. Niin ko (verbii: 1.inf. : partis.perf. : prees.sg1 : pret.sg3 : pret.sg1) *tiet*(*t*)*ä*/*ä*(*t*): *tietä*/*ny* : *tieđä*/*n* ~ *tiiä*/*n* : *ties*/*i* : *ties*/*i*/*n*, *huut*(*t*)*a*/*a*(*t*) : *huuta*/*nu* : *huu*(*đ*)*a*/*n* ~ *huus*/*i* : *huus*/*i*/*n*, *ymmärt*(*t*)*ä*/*ä*(*t*)): *ymmärtä*/*nny* : *ymmärä*/*n* ~ *ymmärs*/*i* : *ymmärs*/*i*/*n*; (nomeniita: sg.nom. : sg.ess. : sg.part. : pl.nom. : pl.part.) *vuosi* : *vuote*/*na* : *vuot*/*ta* : *vuo*(*đ*)*e*/*t* : *vuoss*/*i*/*i* ~ *vuos*/*i*/*a*, *uusi* : *uute*/*na* : *uut*/*ta* : *uu*(*đ*)*e*/*t* : *uuss*/*i*/*i* ~ *uus*/*i*/*a*, *hirsi* : *hirte*/*nä* : *hirt*/*tä* : *hirre*/*t* : *hirss*/*i*/*i* ~ *hirs*/*i*/*ä*.

*tV* : *si* -vaihettelluu löyttyy taphauksista, missä rangan viimi vokaali, *e* eli *A*,kattoo pluraalin tahi preteritin *i*:n edestä:

* Semmoisten kaksitavuisten verbiin preteritin rangasta, missä ensimäinen tavu oon pitkä ja missä spesiaalivaihettelussa oon II:I:0-vaihettelu, ylheisvaihettelussa I:0-vaihettelu, esimerkiksi (1.inf. : partis.perf. : prees.sg1 : pret.sg3) *tunt*(*t*)*e*/*e*(*t*): *tunte*/*nu* : *tunne*/*n* : *tunsi*, *lent*(*t*)*ä*/*ä*(*t*): *lentä*/*ny* : *lennä*/*n* : *lens*/*i*, *huut*(*t*)*a*/*a*(*t*) : *huuta*/*nu* : *huu*(*đ*)*a*/*n* : *huus*/*i*, *pyyt*(*t*)*ä*/*ä*(*t*) : *pyytä*/*ny* : *pyy*(*đ*)*än* : *pyys*/*i*, *löyt*(*t*)*ä*/*ä*(*t*) : *löytä*/*ny* : *löy*(*đ*)*ä*/*n* : *löys*/*i*.
* Kauvempanna sanassa vaihettelu oon reekelimäinen *rtA-*, *ltA*- ja *ntA-*rankaisissa verbiissä, esimerkiksi (1.inf. : partis.perf. : prees.sg1 : pret.sg3) *puhalt*(*t*)*a*/*a*(*t*): *puhalta*/*nnu* : *puhala*/*n* : *puhals*/*i*, *ymmärt*(*t*)*ä*/(*ä*)*t* : *ymmärtä*/*nny* : *ymmärä*/*n* : *ymmärs*/*i*, *vai*(*j*)*ent*(*t*)*a*/*a*(*t*): *vai*(*j*)*enta*/*nnu* : *vai*(*j*)*ena*/*n* : *vai*(*j*)*ens*/*i*.

Tämmöiset verbit, mistä *tV* : *si* -vaihettelluu löyttyy, kuuluthaan kaikin verbityypphiin 2 (katto kohtaa 6.2.2).

* Vaihettelu oon kans aivan reekelimäinen semmoisissa nomeniissa, joissa nominatiivin viimi vokaali oon *i* ja joila taivutusrangassa oon *e*; niin ko (sg.nom. : sg.ess. : sg.part. : pl.iness.) *käsi* : *käte*/*nä* : *kät*/*tä* : *käs*/*i*/*ssä*, *viisi* : *viite*/*nä* : *viit*/*tä* : *viis*/*i*/*ssä*. Nämät oon niin käsketyitä konsonanttirankaissii nomeniita (nomenityyppi 1.2, katto kohtaa 5.1.1.2).
* Ordinaaliissa rangan *nte* vaihetellee pluraalin rangan *nsi*:n kans niin ko (sg.nom. : sg.ess. : pl.iness.) *kolmas* : *kolmante*/*nna* : *kolmans*/*i*/*ssa*.Katto näistä enämen kohđasta 8.2.

|  |
| --- |
| *tV* : *si* -vaihettelu:  *i*:n eđessä *t* ushein muuttuu *s*:ksi. Mutta silloin ko sanan graadivaihettelu oon tyyppii II:I, ei tämmöistä *ti > si* -vaihettelluu ollenkhaan essiiny. |

### Muita morfofonologissii vaihettelluit

Kainun kielessä oon kohta ahthaat reekelit sille, mikkä konsonantit saatethaan olla sanassa pörätysten (katto kohđasta 2.3.1). Siitä seuraa kans joukko morfofonologista vaihettelluu. Otama tässä myötä tärkkeimät.

* Meilä oon kohta paljon fenomeniita, missä sananloppuinen *n*  vaihettellee sanansisäisen *m*:n kans. Tämä tullee siitä, ette kainun sanat ei olheen saata loppuut konsonantthiin *m.* Esimerkkii tästä:

Kaikki niin käsketyt instrumentinnimet, mikkä oon laittettu verbistä *in*-derivasuunisuffiksilla. Esimerkkii: (sg.nom. : sg.part. : pl.nom.) (*avata* →) *avvain* : *avvain*/*ta* : *avvaime*/*t*, (*istuut →*) *istuin* : *istuin*/*ta* : *istuime*/*t*, (*luistaat* *→*) *luistin* : *luistin*/*ta* : *luistime*/*t.*

Joukko muita sannoi. Esimerkkii: (sg.nom. : sg.part. : pl.nom.) *elläin* : *elläin*/*tä* : *elläime*/*t*, *höyhen* : *höyhen*/*tä* : *höyheme*/*t*, *lai*(*đ*)*u*(*i*)*n* : *lai*(*đ*)*u*(*i*)*n*/*ta* : *laitu*(*i*)*me*/*t*, *morssiin* ~ *morsian* : *morssiin*/*ta* ~ *morsian*/*ta* : *morssiime*/*t* ~ *morsiamet*, *vaa*(*đ*)*in* : *vaa*(*đ*)*in*/*ta* : *vaatime*/*t*, *sy*(*đ*)*än* : *sy*(*đ*)*än*/*tä* : *sy*(*đ*)*äme*/*t*.

Tavalisempi oon kuitenki, ette -*en*-loppuisissa sanoissa -*n* säilyy vokaalirangassaki. Esimerkkii *ahven* : *ahvene*/*t*, *jäsen* : *jäsene*/*t*, *paimen* : *paimene*/*t*, *siemen* : *siemene*/*t*. Lisäksi tietenkhään *-*(*i*)*nen*-nomeniissa ei tämmöistä vaihettelluu ole.

Samantapainen fenomeeni oon, ko superlatiivihaamuissa konsonanttirangan (*i*)*in* vaihettellee vokaalirangan suffiksin (*i*)*impA-* : (*i*)*imA-* kans. Esimerkkii: *vanhiin* : *vanhiin*/*ta* : *vanhiimp*/*haan* : *vanhiima*/*t*, *issoin* : *issoin*/*ta* : *issoimp*/*haan* : *issoima*/*t* (katto tarkemin superlatiivista kohđasta 5.5.2).

* Kainun kielessä oon kans tendensi homorgaanisuutheen. Se meinaa ette ei passaa panna pörätysten konsonanttiita, mikkä äänethään aivan eri paikoissa suussa. Sillä rangan konsonantti saattaa vaihtuut suffiksin eđessä. Esimerkkii:

*lumi* : *lume*/*n* : *lun*/*ta*, *liemi* : *lieme*/*n* : *lien*/*tä*, *niemi* : *nieme*/*n* : *nien*/*tä*; *yksi* : *yh*/*tä*, *kaksi : kah*/*ta.*

(Samasta assiista oon kysymys, ko kuiten vanhemissa lainasanoissa *kt > ht*,niin ko *lyhty* (< *lykt*), *rehtori* (< *rektor*), *tohtori* (< *doktor*), *tirehtööri* (< *direktör*).)

* Sanan lopussa ei saata olla ko yksi konsonantti. Samoten oon rajoituksii siinä, minkälaiset konsonanttikomposisuunit oon mahđoliset. Saama sitte vaihettelluu niin ko *varis ~ vares* : *varikse*/*t* ~ *varekse*/*t* : *varis*/*ta* ~ *vares*/*ta*, *ajos* : *ajokse*/*t* : *ajos*/*ta*, *hiilos* : *hiilokse*/*t* : *hiilos*/*ta*, *sormus* : *sormukse*/*t* : *sormus*/*ta*, *selitys* : *selitykse*/*t* : *selitys*/*tä*; *rakkhaus* : (*rakkhauđe*/*t* : *rakkhaut*/*ta* :) *rakkhauks*/*i*/*ssa*, *tottuus*: (*tottuuuđe*/*t* : *tottuut*/*ta* :) *tottuuks*/*i*/*ssa*; *lapsi* : *lapse*/*n* : *las*/*ta*, *juos*/*ta* : *jukse*/*n.*

Mofofonologiseksi saattaisimma käskeet kans semmosta vaihettelluu ko verbiilä oon eripitukaissii vokaalirankkoi (esimerkiksi *pime*/*tä* : *pimene*/*e*, *hypä*/*tä* : *hyppää*) tahi ko *inen*-nomeniila oon kokonhansa eri derivasuunisuffiksi singulaarin nominatiivissa ko muissa kaasuksissa (esimerkiksi *punainen* : *punase*/*t* : *punais*/*ta*) eli usheitten nomeniitten konsonanttirangan (ja singulaarin nominatiivin) loppukonsonantti kattoo ja sijhaan tullee siitymä-*h* (esimerkiksi *pallas* : *palthaa*/*t* : *pallas*/*ta*, *vene*(*t*): *venhee*/*t* : *venhet*/*tä.* Semmoiset taphaukset käsittelemä ko puhuma nomeniitten ja verbiin rankatyypiistä.

## Äänenvaihettelluu kirjakainun eri varieteetiitten välissä

Ylipuolela oon esitetty taphauksii, missä sanan sisälä oon morfofonologista vaihettelluu.Tässä selvitethään äänenvaihettelluu, missä kirjakainun eri varieteetiitten välissä oon eroitus. Graadivaihettelu kuuluis oikheestansa kans tähän, sillä ko siinä oon variasuunii eri kirjakainun varieteetiitten välissä. Se oon kuitenki käsitelty morfofonologisten vaihetteluitten alla (katto kohđasta 3.1.1).

Tässä grammatikissa saman sanan eli haamun eri variantiitten välhiin oon pantu aaltopriimun ~. Jos oon kolme varianttii, se ensimäinen oon Porsangin (ja Raisin) variantti, viiminen Varengin variantti, ja keskimäistä passaa sitte käyttäät muissa varieteetiissa. Jos oon tyhä kaksi varianttii, se ensimäinen oon Porsangin variantti ja jälkimäinen passaa muihin varieteetthiin. Ushein oon variantit lyhykäisyyđen takia merkitty parenteesimerkkiin avula. Eli sitte *puna*(*i*)*nen* meinaa, ette sanasta oon kaksi varianttii, *punainen* ja *punanen*.Silloin se pittää grammatikin avula tiettäät, kumpi eli mikä variantti kuuluu mihinki kainun kielen varieteetthiin.

### *ee* ~ *eA* ~ *iA* -vaihettelu ja vokaaliitten oikeneminen

Graadivaihettelun lisäksi toinen kainun varieteettiita eriliikaisesti ja näkkyyvästi eroittaava vaihettelu oon *ee* ~ *eA* ~ *iA* -vaihettelu. Se meinaa sitä, ette ko muutamassa varieteetissa kirjoitethaan *ee*, se toisissa varieteetiissa saatethaan kirjoittaat *eA* eli *iA*. Mutta se oon tyhä vissit kategoriit, missä tämä vaihettelu näkkyy. Nämät kategoriit oon:

* Niin käsketyt *eA*-nomenit[[4]](#footnote-4). Näistä issoin osa oon adjektiiviita, mutta kyllä niitä löyttyy substanttiiviita ja pronomenniitaki. Esimerkkii *korkkee* ~ *korkea* ~ *korkia*, *valkkee* ~ *valkea* ~ *valkia*, *hoppee* ~ *hopea* ~ *hopia*, *ussee* ~ *usea* ~ *usia*. Havaitte kuitenki ette *iA-*taphauksissa näkkyy semmoinen morfofonologinen vaihettelu, ette singulaarin *iA* + pluraalin suffiksi *i* > *ei.* Esimerkiksi (sg.nom. : sg.gen. : pl.iness. *korkia* : *korkia*/*n* : *korke*/*i*/*ssa.*
* Singulaarin partitiivi, ko yksirankaisen nomenin ranka loppuu *e*:hen. Esimerkkii (sg.nom. : sg.gen. : sg.part.) *järvi* : *järve*/*n* : *järve*/*e* ~ *järve*/*ä* ~ *järvi*/*ä*, *salmi* : *salme*/*n* : *salme*/*e* ~ *salme*/*a* ~ *salmi*/*a*.
* Yksirankaisten *e*-rankaisten verbiin 1. infinitiivi. Esimerkkii: *lähte*/*et* ~ *lähte*/*ä*(*t*)~ *lähti*/*ä*, *lukke*/*et* ~ *luke*/*a*(*t*)~ *luki*/*a*.
* Kokkoontumaverbiin pitemppii rankkoi: (1.inf. : prees.sg3) *lange*/*ta* : *lankkee* ~ *lankea*/*a* ~ *lankia*/*a*, *ilje*/*tä* : *ilkkee* ~ *ilkeä*/*ä* ~ *ilkiä*/*ä*, *halu*/*ta* : *halluu* : *halua*/*a.*

Eri varieteetiitten välissä nämät jakkaanttuuvat siihen laihiin, ette *ee*-variantti oon enniimitten käytetty Porsangin ja Raisin varieteetiissa, *iA*-variantti Varengin varieteetissa ja *eA*-variantti muissa varieteetiissa.

Kohta samasta fenomeenista oon kysymys siinä, ko Porsangin ja Raisin varieteetiissa kans muut kahđen vokaalin raiđot, mikkä kuuluuvat eri tavhuin, oon oijenheet yhđeksi pitkäksi vokaaliksi. Saama sitten tämmöissii varianttiita:

* Nomeniitten rankkoi: *laattii* ~ *laattia*, *astii* ~ *astia*, *kalttii* ~ *kaltio*, *rauttii* ~ *rautio*, *porstuu* ~ *porstua*.
* Singulaarin partitiivi: (sg.nom. : sg.part.) *pappi* : *pappi*/*i* ~ *pappi*/*a*, *ukko* : *ukko*/*o* ~ *ukko*/*a*.
* 1. infinitiivin haamui: *soppi*/*it* ~ *sopi*/*a*(*t*), *usko*/*ot* ~ *usko*/*a*(*t*), *kyssy*/*yt* ~ *kysy*/*ä*(*t*).
* Kokkoontumaverbiin pitemppii rankkoi: (1.inf. : prees.sg3) *keri*/*tä* : *kerkkii* ~ *kerkiä*/*ä*, *halu*/*ta* : *halluu* ~ *halua*/*a*.

Näjemä, ette tämä vaihettelu oon tärkkee sillä ko se ushein vaikuttaa graadivaihettelhuun. Vielä se saattaa muuttaa sannoin taivutustaki, verttaa esimerkiksi (sg.nom. : sg.ill.) *laattii* ~ *laattia* : *laattii*/*sseen* ~ *laatti*/*haan*, *valkkee* ~ *valkea* ~ *valkia* : *valkkee*/*sseen* ~ *valke*/*haan* : *valki*/*haan*.

Tabeli 13: Variasuuni *VV* ~ *V*1*V*2

|  |  |  |  |
| --- | --- | --- | --- |
|  | Porsanki ja Raisi: *ee*, *ii*, *OO*, *UU* | Varenki: *iA*, *OA*, *UA*, *iO* | Muut: *eA*, *iA*, *OA*, *UA* |
| *eA-*, *iA*- ja *iO*-nomenit | valkkee, laattii, kurkkii | valkia, laattia, kurkkio | valkea, laattia, kurkkio |
| Sg.partitiivi | lehte/e, ukko/o, syksy/y | lehti/ä, ukko/a, syksy/ä | lehte/ä, ukko/a syksy/ä |
| 1. infinitiivi | lähte/et, usko/ot, kyssy/yt | lähti/ä, usko/a, kysy/ä | lähte/ä(t), usko/a(t), kysy/ä(t) |
| Kokkoontumaverbit | lankkee, kerkkii, puttoo, halluu | lankia/a, kerkiä/ä, putoa/a, halua/a | lankea/a, kerkiä/ä, putoa/a, halua/a |

### Sananloppuinen *t*

Kainun kielen varieteetiitten välilä oon eroitus siinä, missä kategoriissa alun alkkain sanan lopussa ollu *t* oon myötä eli ei. Tässä kattoma seuraavii kategoriita:

Sananloppuinen *t* löyttyy tahi saattaa olla löytymättä kuitenki seuraavista kategoriista:

* Nomenit, minkä singulaarin nominatiivi loppuu *et* ~ *e*. Esimerkkii: *venet* ~ *vene*, *myötälet* ~ *myötäle*. Muissa haamuissa näitten taivutuksessa ei ole erroo.
* Yksirankaisten verbiin 1. infinitiivin suffiksi *Vt* ~ *V* (verbityyppi 2). Esimerkkii *jakka*/*at* ~ *jakka*/*a*, *puhhu*/*ut* ~ *puhu*/*a*(*t*), *ymmärttä*/*ä*(*t*)~ *ymmärtä*/*ä*(*t*).
* Allatiivin suffiksi (*l*)*le* ~(*l*)*let*. Esimerkkii (*äiti* :) *äiti*/*le* ~ *äiti*/*let*, (*tytär* ~ *tyär* :) *tyttäre*/*lle* ~ *tyttäre*/*llet*.
* Adverbiita ja adposisuuniita, esimerkiksi *läpi* ~ *läpit*, *sinne* ~ *sinnet*, *asti* ~ *astit*, *pääle* ~ *päälet*.

Varengin varieteetissa näissä ei ole mishään loppu-*t*:tä. Harvinainen loppu-*t* oon kans Tenon varieteetissa, ja kohta harvinainen Raisinki varieteetissa. Porsangin varieteetissa loppu-*t* oon tavalinen kahđessa ensimäisessä joukossa, kahđessa jälkimäisessä ei. Muissa varieteetiissa se oon tavalinen käyttäät tätä loppu-*t*:tä jokhaisessa ylipuolen joukoista, mutta saattaa sen jättäät poiski.

* Partisipin perfektin singulaarin nominatiivin haamu saattaa kans olla *t*:linen tahi ilman *t*:ttä. Esimerkkii *syö*/*ny* ~ *syö*/*nyt*, *lähte*/*ny* ~ *lähte*/*nyt*, *halu*/*nu* ~ *halu*/*nut*. Tavalisempi oon käyttäät *t*:töntä varianttii, ja sen oon parempi jättäät pois kaikista varieteetiista.
* Toinen samanlajinen oon preesensin pluraalin 3. persoonan partisipin preesensin kans identtinen haamu *vA* ~ *vAt*, missä *t* saattaa olla myötä mutta sen saattaa jättäät poiski. Esimerkiksi *syö*/*vä* ~ *syö*/*vät*, *lähte*/*vä* ~ *lähte*/*vät*, *likene*/*vä* ~ *likene*/*vät*.

### Derivasuunisuffiksiitten *i*

Sitä oon koko joukko derivasuunisuffiksiita, missä alunalkkain oon ollu myötä *i*, joka sitte ushein kuitenki oon dialektiissa jääny pois sanan toisesta tavusta. Kainun kielessä saatama kirjoittaat tämän suffiksiitten *i*:n eli jättäät kirjoittamatta, mutta tavalinen se oon käytössä tyhä Porsangin varieteetissa. Tämmöissii suffiksiita oon:

* Nomeniderivasuunisuffiksi *inen* ~ *nen*. Esimerkiksi (adjektiiviita:) *puna*/*inen* ~ *puna*/*nen*, *kelta*/*inen* ~ *kelta*/*nen*, *näkö*/*inen* ~ *näkö*/*nen*, *ikhu*/*inen* ~ *ikhu*/*nen*; (substantiiviita:) *hevo*/*inen* ~ *hevo*/*nen*, *kukka*/*inen* ~ *kukka*/*nen*, *kylä*/*inen* ~ *kylä*/*nen*;(*pronomeni*:) *jokha*/*inen* ~ *jokha*/*nen*.
* Verbiderivasuunisuffiksi *OittA* ~ *OttA*. Esimerkiksi *kirj*/*oitta*/*a*(*t*)~ *kirj*/*otta*/*a*(*t*), *var*/*oitta*/*a*(*t*)~ *var*/*otta*/*a*(*t*), *miin*/*oitta*/*a*(*t*)~ *miin*/*otta*/*a*(*t*). Näistä deriveeratuita tevonnimmii: *kirjoitus* ~ *kirjotus*, *varoitus* ~ *varotus*, *miinoitus* ~ *miinotus*.
* Verbiderivasuunisuffiksi *Aise* ~ *Ase*. Esimerkiksi *auk*/*ais*/*ta* ~ *auk*/*as*/*ta*, *halk*/*ais*/*ta* ~ *halk*/*as*/*ta*, *ratk*/*ais*/*ta* ~ *ratk*/*as*/*ta*, *sylk*/*äis*/*tä* ~ *sylk*/*äs*/*tä*. Näistä deriveeratuita tevonnimmii: *aukaisu* ~ *aukasu*, *halkaisu* ~ *halkasu*, *ratkaisu* ~ *ratkasu*, *sylkäisy* ~ *sylkäsy*.

Muuvala ko toisessa tavussa tämä derivasuunisuffiksiitten *i* oon aina myötä. Niin ko *toinen*, *puinen*, *aurinkoinen*, *kunnioittaa*(*t*).

# Syntaksii

Syntaktin valtarakenus oon kuvattu kapittelissa 2.4 Syntaktin rakenus. Tässä kapittelissa kattoma, kunka sannoi panhaan yhtheen eli minkälaissii syntaktiityyppii kainun kielessä oon ja missä haamussa syntaktin jäsenet oon erilaisissa syntaktityypiissä.

## Syntakti ja syntaktityypit

Syntaktilla meinathaan tässä semmoista sannoin raittoo, missä ytimessä oon finittiverbi. Niin ko lausumissa *Met lähđemä aikamatkale* tahi *Nilla antoi preivin kuninkhaale* oon kummassaki yksi syntakti. Niissä oon kummassaki yksi finittiverbi eli verbin persoonahaamu, ensimäisessä *lähđemä* ja toisessa *antoi*. Syntaktin finittiverbii käskemä syntaktin verbaaliksi.

Syntaktiita oon kans joukkosyntaktiita, mikä meinaa sitä, ette kaksi syntaktii eli usheemanki syntaktin oon pantu yhtheen joukkhoon eli liitetty jollaki laila toinen toisheen. Esimerkiksi syntaktit (1) *Met lähđemä aikamatkale ja tulema kohta takaisin* ja (2) *Nilla sanoi emänälle*, *ette hän oon kauheen vaipunu* oon kumpiki joukkosyntaktiita. Kummassaki oon kaksi syntaktii. Mutta siinä net oon erilaiset, ette joukkosyntaktissa (1) syntaktit oon paralelliset eli samala tasala: Kumpiki oon valtasyntakti. Joukkosyntaktissa (2) ensimäinen osa oon valtasyntakti ja toinen eli *ette*-syntakti oon siinä jäsenennä, eli se oon alasyntakti, minkä ylisyntakti taas valtasyntakti oon.

Alasyntaktit saatehaan kans olla paralelliset toinen toisen suhtheen. Esimerkiksi joukkosyntaktissa *Mie en tahđo lähteet koulhuun*, *ko mie olen kippee ja ko ei Liisakhaan lähđe* oon kaksi *ko*-syntaktii, mikkä oon alasyntaktit valtasyntaktille *Mie en tahđo lähteet koulhuun*, mutta keskenänsä net oon paralelliset syntaktit. Mutta alasyntakti saattaa kans olla toisen alasyntaktin ylisyntakti. Niin ko esimerkiksi joukkosyntaktissa *Mie en pölkkää hukkaa*, *ko mie en usko*, *ette se oon vaaralinen* alasyntakti *ko mie en usko* oon alasyntaktin *ette se oon vaaralinen* ylisyntakti.

Kaikkiin syntaktiitten tärkkein ja hallitteeviin jäsen oon syntaktin verbaali. Se saattaa vaattiit erilaisen määrän pakolissii jäseniitä eli komplementtiita, mitä oon subjekti, objekti, predikatiivi ja adverbiaali. Sen jälkhiin, kunka monta komplementtii verbi vaattii, sanoma ette verbi oon nollapaikkainen, yksipaikkainen, kaksipaikkainen eli kolmipaikkainen.

* Nollapaikkaiset oon eriliikaisesti sääverbit, semmoiset ko *sattaat* ja *tuula*. Saatama sitte sannoot ette *Sattaa*, *Tuulee* eli *Tuiskuu*, ja syntaktit oon aivan täyđet.
* Yksipaikkaisilla verbiilä komplementtina oon ylheensä subjekti. Esimerkiksi *Terje laulaa* ja *Matti nukkuu* oon täyđeliset syntaktit.
* Kaksipaikkaisilla verbiilä oon subjektin – harvotellen jonku muun komplementin – lisäksi objekti, predikatiivi, adverbiaali eli objektiadverbiaali. Esimerkkinä syntaktit *Nilla hakkas mettää* (toisena komplementtina objekti), *Nilla oli kainulainen* (toisena komplementtina predikatiivi), *Nilla kävi Kööpenhaminassa* (toisena komplementtina adverbiaali) ja *Met kiikuima vaaran laittaa* (toisena komplementtina objektiadverbiaali) oon kaksipaikkaiset syntaktit.
* Kolmipaikkaisilla verbiilä oon subjektin lisäksi objekti ja adverbiaali. Esimerkikiksi *Mie ostan sinule piilin* ja *Liisa viskas kiven merheen*. Kolmas komplementti saattaa olla kans predikatiivi niin ko syntaktissa *Joonas käski valasta kalaksi*.

Silloin ko syntakti oon passiivinen tahi sen persoonanna oon geneerinen 0-persoona, sen subjektin paikka oon tyyhä (katto kohđasta 2.4.5). Tämmöisille verbiile oon kuitenki aina mahđolinen ajatella tekkiijän, vaikka sen paikka syntaktissa oon tyyhä ja sillä sen ykköskomplementti vailuu. Subjekti vailuu kans semmoisista syntaktiista, minkä syntaktikaavana oon käsky (katto kohđasta 2.4.6.3); verbin imperatiivihaamun kans ei tekkiijää panna framile eli tässäki sen paikka oon tyyhä, vaikka se konstateerauksessa eli kysymäsyntaktissa olis verbin ykköskomplementti. Katton, ette tämmöisissäki syntaktiissa, missä subjektin paikka oon tyyhä, verbin paikkaluku kuitenki pyssyy samana. Paikkaluvun määrää sitte verbityyppi, eikä se, kunka verbin komplementit ittessä kussaki syntaktikaavassa panhaan framile.

Semmoissii verbii, mikkä vaađithaan objektin eli mihin kuitenki saatethaan lisätä objektin, kuttuthaan transitiiviverbiksi. Ylheensä nämät oon kaksipaikkaiset eli kolmipaikkaiset. Muutamisti transitiiviverbiki saattaa essiinttyyt yksipaikkaisena niin ko verbi *laulaat.* Esimerkiksi syntakti *Terje laulaa* oon täyđelinen ilman objektiiki, mutta siihen saattaa panna lisäjäsenen niin ko syntaktissa *Terje laulaa virttä.* Näjemä siis, ette vaikka objekti tavalisesti oon verbin pakolinen jäsen eli komplementti, se muutamisti saattaa täyđelisestäki transitiivisyntaktista vailuut.

Vastakohtana transitiiviverbiile kuttuthaan verbii, mikkä ei olheen saata saađa objektii, intransitiiviverbiksi. Jos intransitiiviverbi ei vaađi muutakhaan pakolista jäsentä, se oon nollapaikkainen niin ko verbi *tuula* syntaktissa *Tuulee.* Muutoin intransitiiviverbi saattaa olla yksi- eli kaksipaikkainen, mutta ei koskhaan kolmipaikkainen.

Kattelemma tässä syntaktiita sen jälkhiin, ette minkälainen verbaali niissä oon ja minkälaisissa syntaktityypiissä eri verbit essiinythään. Se, missä haamussa syntaktin muut jäsenet, subjektit, objektit ja muut komplementit oon syntaktissa, seuraa näistä kahđesta assiista.

Syntaktityypit oon hyvä jakkaat kahtheen eri valtajoukkhoon. Käytämä niistä tässä termii suorat syntaktit ja referatiiviset syntaktit. Suorat syntaktit oon semmoiset, mikkä suorhaan muistelhaan jostaki assiintilasta (1–5), referatiiviset oon semmoiset, mikkä refereerathaan jonku sannoi eli ajatuksii eli sansihavaittemmii (6–8). Esimerkkii:

(1) Mie lähđen Alattihoon.

(2) Mistä sie olet pois?

(3) Pappi kirjoitti preivin.

(4) Nilla vihas amtmanii.

(5) Tullee sađet.

(6) Kreeta näki, ette Nuutti tuli takaisin.

(7) Kuningas ajatteli, ette kainulaiset oon sepät ihmiset.

(8) Mie luulen, ette nyt tullee sađet.

Näilä kahđela valtajoukola oon yksi suurempi eroitus, ko kattoma niitten struktuurii: Suorat verbit oon semmoiset verbit, mikkä prototyyppisesti ei saa komplementiksi eli obligatooriseksi jäseneksi *ette*-alasyntaktii tahi muutakhaan alasyntaktii tahi verbifraassii. Referatiivisillä verbiilä verbifraasi ja alasyntakti oon tavaliset komplementit.

Oon kans verbii, mikkä toimithaan sekä suoran ette referatiivisen syntaktin verbaalinna. Tämmöiset oon esimerkiksi verbit *puhhuut*, *kirjoittaat*, *lukkeet* ja *tutkiit*.Niin ko ette ylipuolen syntakti (3) oon suora, mutta syntakti (9) oon referatiivinen. Samoten syntakti (10) oon suora, mutta syntakti (11) oon referatiivinen.

(9) Pappi kirjoitti, ette amtmani kiussaa kainulaissii.

(10) Äiji luki aviissii.

(11) Äiji luki aviisista, ette huomena tullee kova sää.

Vielä oon kolmaski syntaktityyppi: Modifiseeraavat syntaktit, minkä verbaali ei tuo syntakthiin mithään uutta assiintillaa eikä refereeraa mihinkhään ajatuksheen eli puhheesseen tahi mihinkhään muuhunkhaan. Net tyhä modifiseerathaan syntaktin muistelemmaa assiintillaa tahi rajathaan sitä aikkaa, missä syntakti oon tosi.

Tämän grammatikin moolina ei ole esitellä kaikkii mahđolissii kainun kielen syntaktityyppii, mutta tärkkeimät ja frekventatiivissiimat. Syntaktin jäsenista käsittelemä tässä enniimitten verbii ja sen komplementtiita eli yđinsyntaktiita, ja kohta ei ollenkhaan syntaktin vaphaita adverbiaaliita niin ko raamiadverbiaaliita, konnektiiviita tahi kommenttiita. Adverbiin ja junksuuniitten alla kuitenki semmoissiiki tullee esile. Samoten fraassiin sisälä olleevat liikajäsenet eli defineeraukset jäädhään tässä kohta kokonhansa ilman käsittelemättä.

Syntaktissa oon tyhä vähäsen vaihettelluu eri kainun kielen varieteetiitten välissä. Tässä grammatikissa ei tehđäkhään syntaktista eroitusta eri varieteetiitten välissä. Esimerkit oon enimästi kirjoitettu Porsangin morfoloogisella ja äänelisellä variantila, mutta net saattaa tietenki muuttaat muiksiki variantiiksi, ko muuttaa net niitten morfoloogisten ja äänelisten reekeliitten jälkhiin, mitä tässä grammatikissa muuvala oon selvitetty.

## Suorat syntaktityypit

Suorat syntaktityypit oon syntaktiita, mikkä ilmoitethaan assiin tilan niin ko se oon ja mikkä ei refereeraa kenenkhään puhheita, kirjoituksii, ajatuksii eikä sansihavaittemmmiita. Suoran syntaktityypin kriteerinnä oon sen verbaalinna olleevan verbin tyyppi, ei sen haamu. Sillä käskemä suoraksi kans semmoista käskysyntaktii eli kysymyssyntaktii, minkä verbaali oon esimerkiksi tyyppii liiketverbi eli oloverbi. Niin ko syntaktit (1, 2) oon suorat, sillä ko niissä oon verbaalinna liiketverbi, vaikka net itte ei vielä ilmoita mithään assiin faktilista tillaa, mutta käskethään, ette se tulis tođeksi (1) eli kysythään sen ympäri (2).

(1) Lähđe kothiin!

(2) Lähteekö Matti kothiin?

Tässä – ja muissaki syntaktityyppii kuvvaavissa kapitteliissa – analyysiesimerkit oon annettu siihen laihiin, ette ylipuolela oon syntakti niin ko sen kirjoitethaan, sen alapuolela oon morfolooginen analyysi (sanaklassi, sanan haamu), muutamisti kans fraasianalyysi, ja sitte alimaisena syntaktinen analyysi.

Ko sannoin eli grammatikaalisten lyhenysten ympärillä oon hakaparenteesit [], se meinaa, ette net kuuluthaan syntaktissa samhaan fraashiin.

Jajama suorat syntaktit tässä kuutheen alajoukkhoon, joila sitte vielä oon ommii alajoukkoi.

### Lokatiivis-habitiiviset syntaktit

Lokatiiviset syntaktit oon semmoiset syntaktit, mikkä muistelhaan jostaki jotaki jonku paikan suhtheen. Habitiiviset oon semmoiset, mikkä muistelhaan siitä, kenelä eli millä jotaki oon. Tässä kohđassa puhuma tyhä kaksipaikkaisista syntaktiista. Kolmipaikkaiset lokatiivis-habitiiviset syntaktit käsittelemä tekemissyntaktiitten joukossa (kohta 4.2.5).

#### Paikka

Paikka-syntaktioon lokatiivinen syntakti , mikämuistelee, että joku oon jossaki. Tavalissiin verbi oon *olla*, mutta kaikki muutki oloverbit niin ko *seissoot* ~ *seisoa*(*t*), *istuut* ~ *istua*(*t*), *maata*, *assuut* ~ *asua*(*t*) ja *ellää*(*t*) oon mahđoliset. Esimerkiksi:

(1) Met olema [siinä lomassa].

Pron[pl1, nom.] V[*olla*, pl1] N[sg.iness.]

SUBJ V ADVLI

(2) Het seisothaan [vaaran laiđala].

Pron[pl3, nom.] V[*seissoot*, pl3] N[sg.adess.]

SUBJ V ADVLI

(3) [Kainun institutti] oon Pyssyjovessa.

N[sg.nom.] V[*olla*, sg3] N[sg.iness.]

subj v advli

(4) Trygg assuu Annijoela.

N[sg.nom.] V[*assuut*, sg3] N[sg.adess.]

SUBJ V ADVLI

(5) Aaroni assuu [vaaran takana].

N[sg.nom.] V[*assuut*, sg3] PP[N + adposisuuni]

SUBJ V ADVLI

(6) Mie istun täälä.

Pron[sg1, nom.] V[*istuut*, sg1] Adv

SUBJ V ADVLI

paikka-syntaktiksi käskemä tässä kans syntaktiita, mikkä muistelhaan missä jotaki tapattuu. Tapattumaverbiitä oon esimerkiksi *työtelä*, *kuola* ja *synttyyt* ~ *syntyä*(*t*)*.*

(7) Hilde työtelee [Kainun institutissa].

N[sg.nom.] V[*työtelä*, sg3] N[sg.iness.]

subj V advli

(8) Aapo-faari syntyi Alattiossa.

N[sg.nom.] V[*synttyyt*, sg3] N[sg.iness.]

subj V advli

(9) Hän kuoli kotona.

N[pron.sg3] V[*kuola*, sg3] Adv

subj V advli

Silloin ko liiket ymmärethään tapattumana eikä ette joku liikkuu jostaki eli johonki, kans liiketverbi (katto näistä kohđasta 4.2.1.2) oon mahđolinen paikka-syntaktin verbaalinna.

(10) Iisakki naakkii klasin takana.

N[sg.nom.] V[*naakkiit*, sg3] N[N + adposisuuni]

subj V advli

(11) Eira uipi lantossa.

N[sg.nom.] V[*uiđa*, sg3] N[sg.iness.]

subj V advli

Näjemä, ette paikkasyntaktissa subjekti (SUBJ) oon syntaktin alussa, sitte tullee verbi (V) ja viimisennä adverbiaali (ADVLI), mikä muistelee, missä paikassa subjekti oon. Subjekti oon syntaktissa nominatiivissa, ja se oon verbin kans kongruensissa eli samassa luvussa ja persoonassa. Adverbiaali oon nomeni olokaasuksessa eli inessiivissä (1, 3, 4, 7, 8, 11) tahi adessiivissa (2), adposisuunifraasi (PP; 5, 6, 10) tahi paikkaa ilmoittaava adverbi (Adv; 7, 9).

Ko muistelhaan, missä paikassa joku oon, se paikannimet taivutethaan ylheisesti sisäisissä paikkakaasuksissa, ja paikka-syntaktissa sitte inessiivissä (3, 8). Muutamista paikannimistä oon kuitenki tavalisempi käyttäät ulkoissii paikkakaasuksii (4). Se pittää aina selvittäät, kumppaa paikan ihmiset käytethään, ja sitte kirjoittaat sen jälkhiin. Mutta jos ei tieđä, se oon parempi käyttäät sisäissii paikkakaasuksii.

Paikkasyntakti oon sitte tyyppii:

|  |
| --- |
| Paikka:  SUBJ[NP[nom.]]+ V[oloverbi, subjektikongruensi] + ADVLI[NP[iness./adess.]/PP/AdvP**]** |

Sammaa kaavaa oon kans semmoiset syntaktit, missä verbinä oon oloverbi ja toisena komplementtina eli adverbiaalinna 3. infinitiivin inessiivi (13).

(13) Perunka istui [lukemassa Bibliaa].

N[sg.nom.] V[*istuut*, sg3] VP[3.inf. iness. + N]

SUBJ V ADVLI[V + OBJ]

Tämmöisessa struktuurissaki saattaa verbinä olla liiketverbi (14):

(14) Lantalaiset kulkivat nuottimassa Varenkinvuonossa.

Nämät muistutethaan semmoissii modaalissii syntaktiita, mikkä rajathaan aikkaa. Katto kohtaa 4.4.3 Aspektuaaliset syntaktit.

#### Liiket

Liiket-syntakti oon lokatiivinen syntakti, mikä muistelee, ette joku kulkkee eli liikkuu jostaki eli johonki. Verbiksi soppii mikä tahansa liiketverbi eli verbi, jolla ilmoitethaan ette joku liikkuu. Tavaliset verbit oon esimerkiksi *tulla*, *mennä* ja *lähteet* ~ *lähteä*(*t*)~ *lähtiä*. Verbin komplementtina oon subjektin lisäksi adverbiaali, mikä muistelee, mistä eli mihin liikuthaan. Oloverbiki saattaa muutamisti saađa liiketverbin funksuunin, niin ko alapuolela verbi *istuut* ~ *istua*(*t*)(6).

(1) Met menemä Tromsshaan.

Pron[pl1, nom.] V[*mennä*, pl1] N[sg.ill.]

SUBJ V ADVLI

(2) Met lähđemä rannale.

Pron[pl1, nom.] V[*lähteet*, pl1] N[sg.all.]

SUBJ V ADVLI

(3) Nilla likeni Aaronniemestä.

N[sg.nom.] V[*lijetä*, sg3] N[sg.elat.]

SUBJ V ADVLI

(4) Nilla hihtas [Alattiosta Kööpenhaminhaan].

(5) Ville istui [Stiinan Leenan vierheen].

(6) Studentit kiikuthiin [vaaran pääle].

(7) Kreetta laukkoi tänne.

Tämän tyypin syntaktiissa subjekti oon aina nominatiivissa, ja se oon verbin kans kongruensissa. Verbinä oon liiketverbi, ja sen jälkhiin tullee adverbiaali, joka oon tavalisesti tulokaasuksessa (1, 2, 4) eli erokaasuksessa (3, 4) eli vastaava adverbi (7) eli sitte adposisuunifraasi (5, 6).

Yhđenlaiset liiket-syntaktit oon kans semmoset syntaktit, missä verbi muistelee ette jotaki, mitä oon ollu, hävvii, eli jotaki uutta ittää, ja adverbiaali muistelee, mistä eli mihin joku oli kađonu eli itäny. Verbii oon esimerkiksi *hävitä*, *ka*(*đ*)*ota*, *jaukkuut ~ jaukkua*(*t*), *jää*(*đ*)*ä*, *ilmestyyt* ~ *ilmestyä*(*t*), *ittää*(*t*) (8–11),ja kans *alk*(*k*)*aa*(*t*)ja *loppuut ~ loppua*(*t*),ko haluthaan muistela mistä paikasta joku alkkaa eli mihin loppuu (12).

(8) Matti katos tunturhiin.

N[sg.nom.] V[*kađota*, sg3] N[sg.illat.]

SUBJ V ADVLI

(9) Kaikki linnut jaukuthiin pois.

N[sg.nom.] V[*jaukkuut*, pl3] N[adv.]

SUBJ V ADVLI

(10) Muori jäi turturhiin.

N[sg.nom.] V[*jääđä*, sg3] N[sg.ill.]

SUBJ V ADVLI

(11) Aaro [ei ollu itäny] kođale.

(12) Tie alkoi Yykeänperästä ja loppui Palovaarhaan.

Syntaktin kaava oon tämmöinen:

|  |
| --- |
| Liiket:  SUBJ[NP[nom.]] + V[liiketverbi, subjektikongruensi] + ADVLI[NP[elat./ill./ablat./all.]/PP/AdvP] |

Erikoinen oon verbi *käyđä* ~ *käyvä*, sillä ko sen kans oon aina olokaasus (13), joko inessiivi tahi adessiivi.

(13) Tet käyttä Alattiossa.

Pron[pl2, nom.] V[*käyđä*, pl2] N[sg.iness.]

SUBJ V ADVLI

Ko joku siirttyy jonku sisäpuolele, käytämä sisäistä lokaalikaasusta (1, 3, 4, 10, 12), mutta ko joku siirttyy jonku pinnale eli ulkopuolele, se käytämä ulkoista lokaalikaasusta (2, 11). Paikannimmiin kans käytämä tavalisesti sisäistä lokaalikaasusta (1, 3, 4, 12, 13; katto tästä assiista kohđasta 4.2.1.1 paikka).

Liiket-syntaktiita oon kans semmoissii, missä toisena komplementtina eli adverbiaalinna oon verbifraasi (14–16). Näissä verbifraasin verbinä oon 3. infinitiivi. Nämät muistutethaan aspektuaalissii syntaktiita (katto taas kohtaa 4.4.3 Aspektuaaliset syntaktit).

|  |  |  |
| --- | --- | --- |
| (14) Met lähđemä [hihtaamhaan vaarhaan]. | Vrt. | Met lähđemä vaarhaan. |
| (15) Tyttäret käythiin [kävelemässä tunturissa]. | Vrt. | Tyttäret käythiin vaarassa. |
| (16) Tet tulitta [syömästä]. | Vrt. | Tet tulitta Vesisaaresta. |

Näjemä, ette verbifraasin 3. infinitiivi oon samassa kaasuksessa ko nomenifraasin nomeni olis. 3. infinitiivin kaasushaamu oon kuitenki tasan sisäinen lokaalikaasus eli elatiivi tahi illatiivi, *käyđä*- ~ *käyvä*-verbin kans inessiivi.

#### Eksistensi

Eksistensi-syntakti oon lokatiivinen syntakti, mikä muistelee, ette jossaki oon olemassa joku eli jotaki. Tavalissiimat verbit eksistensi-syntaktissa oon *olla* ja *löyttyyt* ~ *löytyä*(*t*). Mutta oon niitä muitaki, näjet kaikki oloverbit oon kans mahđoliset, niin ko *maata*, *seissoot* ~ *seisoa*(*t*), *istuut* ~ *istua*(*t*) ja *pyssyyt* ~ *pysyä*(*t*). Esimerkiksi:

(1) Talossa oon [kaksi lommaa].

N[sg.iness.] V[*olla*, sg3] KvaP[kardinaali[sg.nom.] + N[sg.part.]]

ADVLI V SUBJ

(2) Jovessa oon kallaa.

N[sg.iness.] V[*olla*, sg3] N[sg.part.]

ADVLI V SUBJ

(3) Lomassa istuu [studenttiita, tyttäriitä ja poikkii].

N[sg.iness.] V[*istuut*, sg3] N[pl.part.]

ADVLI V SUBJ

(4) Kentälä seisoi [paljon ihmissii/ihmistä].

N[sg.adess.] V[*seissoot*, sg3] KvaP[Adv + N[pl.part./sg.part.]]

ADVLI V SUBJ

(5) [Huonheen takana] makkaa studenttijoukko.

(6) Tässä istuthaan [studentit, tyttäret ja pojat].

Semmoisetki verbit ko esimerkiksi *kasuta* saatethaan olla verbaalinna esistensissä. Silloin sen merkitys syntaktissa oon enämen oloverbin ko muutosverbin.

(7) Laksossa kassuu koivuu, pihlajaa, paivuu ja katajaa.

Näjemä, ette eksistensi-syntaktissa subjekti oon viimisennä syntaktissa. Adverbiaali – joka siis muistelee, missä subjekti oon – oon syntaktin alussa. Adverbiaali oon olokaasuksessa (1–4, 7), tahi sitte se oon adposisuunifraasi (5) eli adverbifraasi (6).

Subjekti oon joko nominatiivissa (5, 6) tahi partitiivissa (2, 3). Silloin ko subjekti oon partitiivissa, syntaktissa ei ole subjektikongruenssii, mutta verbi oon aina singulaarin 3. persoonassa. Mutta ko subjekti oon nominatiivissa, syntaktissa oon tavalinen subjektikongruenssi – verttaa syntaktiita (3) ja (6), minkä merkitys oon sama. Tavalinen oon kans semmoinen subjekti, jossa oon joku kvanttori eli paljoutta ilmoittaava sana (niin ko *paljon*, *vähä*n) eli kardinaali (niin ko *kaksi*, *viisi*, *tuhat*) ja nomeni, eli silloin subjektinna oon kvanttorifraasi (1, 4). Kvanttorifraasin kans verbi oon tasan singulaarin 3. persoonassa.

Kielttäävissä syntaktiissa subjektin kaasus oon tasan partitiivi (8, 9).

(8) Talossa [ei ole] porstuuta.

(9) Lomassa [ei istu] studenttiita, ei tyttäriitä eikä poikkii.

Eksistensin kaava oon tämmöinen:

|  |
| --- |
| Eksistensi:  ADVLI[NP[iness./adess.]/PP/AdvP] + V[oloverbi, sg3] + SUBJ[NP[part.]/kvanttorifraasi]  tahi  ADVLI[NP[iness./adess.]/PP/AdvP] + V[oloverbi, subjektikongruensi] + SUBJ[NP[nom.]] |

#### Eksistensin muutos

Eksistensin muutos oon lokatiivinen syntakti, joka muistelee ette johonki paikkhaan tullee jotaki uutta eli ette jostaki paikasta jotaki kattoo eli vähenee. Verbii oon esimerkiksi *syttyy*(*t*), *sammuut ~ sammua*(*t*), *tulla*, *ittää*(*t*), *ilmestyyt ~ ilmestyä*(*t*), *hävitä*, *tippuut ~ tippua*(*t*), *puđota.*

(1) Taivhaale syttyi tähti.

N[sg.allat.] V[*syttyyt*, sg3] N[pl.nom.]

ADVLI V SUBJ

(2) Särmile ilmestyi [tyttäriitä ja poikkii].

N[sg.allat.] V[*ilmestyyt*, sg3] N[pl.part.]

ADVLI V SUBJ

(3) Kođan suuhun iti [kaksi miestä].

N[sg.illat.] V[*ittäät*, sg3] KvaP[kardinaali[sg.nom.] + N[sg.part.]]

ADVLI V SUBJ

(4) Puitten oksilta tippuu vettä.

N[sg.ablat.] V[*tippuut*, sg3] N[sg.part.]

ADVLI V SUBJ

(5) Arinasta sammui valkkee.

(6) Pörsistä hävis rahhaa.

(7) Talhoon tuli uusi emäntä.

(8) Talhoon tulthiin [uuđet ihmiset].

(9) Huonheesta löytyi [kymmenen tytärtä]

Struktuuri muistettaa Eksistenssii: Fraassiin oorninki oon sama, subjekti saattaa olla nominatiivin (1, 5, 7, 8) lisäksi kans partitiivissa (2, 4, 6) eli kvanttorifraasi (3, 9), ja subjektikongruensi vailuu ko subjekti oon partitiivissa (2) eli se oon kvanttorifraasi (3, 9).

Eksistensin muutoksen kaava oon tämmöinen:

|  |
| --- |
| Eksistensin muutos:  ADVLI[NP[elat./ill./ablat./all.]/PP/AdvP] + V[sg3] + SUBJ[NP[part.]/kvanttorifraasi] eli  ADVLI[NP[elat./ill./ablat./all.]/PP/AdvP] + V[subjektikongruensi] + SUBJ[NP[nom.] |

Verbi *loppuut ~ loppua*(*t*)oon erinomhainen siinä, ette ko se oon verbaalinna eksistensin muutos -syntaktissa, subjekti oon tasan nominatiivissa (10).

(10) Vuonosta loppui kala.

Tässäki syntaktityypissä kielttävän syntaktin subjekti oon tasan partitiivissa (11, 12):

(11) Huonheesta [ei löytyny] [kymmentä tytärtä].

(12) Talhoon [ei tullu] [uutta emänttää].

#### Omistus

Omistus-syntakti oon habitiivinen syntakti, mikä muistelee, ette jollaki oon jotaki eli joku omistaa jotaki eli jotaki oon jonku hallussa. Verbi oon aina *olla*. Esimerkkii:

(1) Hänelä oon [iso vatta].

Pron[sg3, adess.] V[*olla*, sg3] N[sg.nom.]

ADVLI V SUBJ

(2) Heilä oon lapsii.

Pron[pl3, adess.] V[*olla*, sg3l] N[pl.part.]

ADVLI V SUBJ

(3) Ämmilä oli [viisi lasta]

N[sg.adess.] V[*olla*, sg3] KvaP[kardinaali[sg.nom] + N[sg.part.]]

ADVLI V SUBJ

(4) Nillala olthiin/oli sivakat myötä.

(5) Meilä oon [vanhaat vaattheet].

(6) Nillala [ei ollu] sivakoita myötä.

(7) Hänelä [ei ole] [issoo vattaa].

Omistus-syntakti oon rakenukselta kohta samanlainen ko eksistensi-syntakti (katto ylipuolela kohtaa 4.2.1.3). Tässäki oorninki oon semmoinen, ette syntaktin alussa oon adverbiaali, joka oon adessiivissa. Adverbiaali muistelee, kuka oon omistaaja eli kenen hallussa jotaki oon. Sitte tullee *olla*-verbi, jolla oon subjektikongruensin suhtheen samat reekelit ko eksistensi-syntaktissa. Verbin jälkhiin tullee subjekti, joka muistelee sen, mitä jollaki oon. Tämä subjekti oon nominatiivissa (1, 4, 5) eli partitiivissa (2) ja ushein se saattaa olla kans kvanttorifraasi (3). Kielttäävässä syntaktissa subjekti oon samhaan laihiin ko EKSISTENSI-syntaktissaki partitiivissa (6, 7).

Semmoinen eroitus oon eksistensi-syntaktin suhtheen, ette omistus-syntaktissa verbi saattaa pluraalin nominatiivissa olleevan subjektin kans olla singulaarin 3. persoonassa (katto 4); preesensissähän ei *olla*-verbissä olekhaan eroitusta singulaarin 3. ja pluraalin 3. haamun välilä (5).

Näjemä, ette kainun kielen omistus-syntaktinhaamustethaan aivan eri laihiin ko ruijan kielessä: Kainun kielessä omistaaja oon adverbiaali, ja se minkä omistethaan, oon subjekti. Ruijan kielessä omistaaja oon subjekti, se minkä omistethaan oon objekti.

Kainun kieli oon erilainen ko ruijan kieli siinäki, ette sanothaan (8, 9)

(8) Piilissä oon [neljä pyörää].

(9) Talossa [ei ole] porstuuta.

eli ko se, millä jotaki oon, oon ei-elläävä, se käytethään eksistensi-syntaktii eikä omistus-konstruksuunii, mikä ylheensä vastaa ruijan kielen *ha-*konstruksuunii.

Omistus-syntaktin kaava oon tämmöinen:

|  |
| --- |
| Omistus:  ADVLI[NP[elläävä[adess.]]] + V[*olla*, sg3] + SUBJ[NP[nom./part.]/KvaP]  tahi  ADVLI[NP[elläävä[adess.]]] + V[*olla*, subjektikongruensi/sg3] + SUBJ[NP[nom.]] |

Yhđenlainen omistus-syntakti oon kans syntakti, missä verbinä oon *vailuut* ~ *vailua*(*t*)eli *puuttuu*(*t*)~ *puuttua*(*t*)(8, 9). Näilä verbiilä muistelhaan, ette jollaki ei ole jotaki, ja syntaktit haamustethaan samhaan laihiin ko vasituisetki omistus-syntaktit.

(8) Minula vailuu rahhaa.

(9) Muorila vailuu mies.

#### omistuksen muutos

omistuksen muutos -syntakti muistelee ette joku mistanttaa jotaki eli sitte hänele tullee jotaki uutta. Verbaalinna syntaktissa saattaa olla esimerkiksi *synttyyt*, *~ syntyä*(*t*), *kuola*, *loppuut ~ loppua*(*t*), *tulla*, *mennä*, *hävitä*, *kasuta.* Syntaktityypin struktuuri oon samanlainen ko OMISTUS-syntaktissaki (katto kohtaa 4.2.1.5), mutta adverbiaali eli se, joka mistantaa, oon ablatiivissa, ja se, joka saapi, oon allatiivissa.

(1) Multa kuoli poika.

Pron[sg1, ablat.] V[*olla*, sg3] N[sg.nom.]

ADVLI V SUBJ

(2) Liisale syntyi paljon lapsii.

N[sg. allat.] V[*synttyyt*, sg3] N[KvaP]

ADVLI V SUBJ

(3) Muorile kasus hirmunen vatta.

N[sg. allat.] V[*kasuta*, sg3] N[sg.nom.]

ADVLI V SUBJ

(4) Faarile tullee vierhaita.

N[sg. allat.] V[*kasuta*, sg3] N[pl.part.]

ADVLI V SUBJ

(5) Heiltä meni talot ja tavarat.

(6) Maijalta loputhiin rahat.

(7) Muorile [ei kasunu] [hirmuista vattaa].

Näjemä ette syntaktissa saattaa samhaan laihiin ko OMISTUS-syntaktissaki olla subjektikongruensi, ja silloin subjekti oon tasan nominatiivissa (6). Kielttäävän syntaktin subjekti oon tasan pertitiivissa (7).

Omistuksen muutos -syntaktin kaava oon tämmöinen:

|  |
| --- |
| Omistuksen muutos:  ADVLI[NP[elläävä[adess.]]] + V[sg3] + SUBJ[NP[nom./part.]/KvaP]  tahi  ADVLI[NP[elläävä[adess.]]] + V[subjektikongruensi/sg3] + SUBJ[NP[nom.]] |

### Kvanttorisyntaktit

Kvanttorisyntaktissa toisena komplementtina oon kvanttorifraasi, mitä ei passaa klassifiseerata sen paremin objektiksi, predikatiiviksi ko adverbiaaliksikhaan. Kuttama sitte sitä tässä vain kvanttorifraasiksi. Kvanttorisyntaktiita oon kahta lajjii.

#### Lukumäärä

Ensimäinen kvanttorisyntaktityyppi oon lukumäärä-syntakti, mikä ilmoittaa kunka paljon jotaki oon. Sen verbinä oon tasan *olla-*verbi, mikä oon singulaarin 3. persoonassa. Syntaktissa oon subjektinna partitiivihaamuinen nomeni, substantiivi tahi pronomeni, ja toisena komplementtina kvanttorifraasi.

(1) Studenttiita oli viisitoista.

N[pl.part.] V[*olla*, sg3] Kva[kardinaali[sg.nom.]]

SUBJ V KvaP

(2) Meitä oli kymmenen lasta.

Pron[pl1, part.] V[*olla*, sg3] KvaP[kardinaali[sg.nom.] + N[sg.part.]]

SUBJ V KvaP

(3) Kallaa oon paljon.

N[sg.part.] V[*olla*, sg3] Kva

SUBJ V KvaP

Ko kysymyksessä oon kvanttorifraasi, missä oon kardinaali myötä, se oon mahdollinen ette käyttäät kans nominatiivisubjektii, minkä kans verbi kongrueeraa (4, 5):

(4) Studentit olthiin viisitoista.

(5) Met olima kymmenen lasta.

Se oon kuitenki parempi käyttäät partitiivisubjektii niin ko eđelä oon esitetty.

|  |
| --- |
| Lukumäärä:  SUBJ[NP[part.]] + V[*olla*, sg3] + KvaP  tahi  SUBJ[NP[nom.]] + V[*olla*, subjektikongruensi] + KvaP[kardinaali[sg.nom.] (+ N[sg.part.])] |

#### Määrä

Toinen kvanttorisyntakti ilmoittaa, kunka paljon joku maksaa eli painaa eli kunka monta vuotta joku täyttää (1–7). Kuttuma sitä määrä-syntaktiksi. Subjekti oon tavalisela tavala nominatiivissa, verbinä oon kvanttoriverbi niin ko *maksaa*(*t*), *tehđä* ~ *tehhä*, *painaa*(*t*), *täyttää*(*t*).Verbin toisena komplementtina oon sitte kvanttorifraasi.

(1) Karittat painethiin [viisitoista killoo].

N[pl.nom.] V[*painaat*, pl3] KvaP[kardinaali[sg.nom.] + N[sg.part.]]

SUBJ v KvaP

(2) Kengät maksethiin [liian paljon].

N[pl.nom.] V[*maksaat*, pl3] AdvP

SUBJ V KvaP

(3) Turska maksaa [100 kruunuu (= sata kruunuu)] kilo.

(4) Meiđän venet maksoi [hirmusen paljon].

(5) Poika painoi [kolme ja puoli killoo].

(6) Yhtheensä se tekkee [1000 kruunuu (= tuhat/tuhanen kruunuu)].

(7) Pekka täyttää heti [100 vuotta (= sata vuotta)], mutta Maija täyttää vasta [50 vuotta (= viisikymmentä vuotta)].

|  |
| --- |
| Määrä:  SUBJ[NP[nom.]] + V[kvanttoriverbi, subjektikongruensi] + KvaP |

### Predikasuunisyntaktit

Predikasuunisyntaktit oon syntaktiita, missä syntaktin subjekti – ja muutamisti joku muuki jäsen – oon korrelaattina predikatiiville, mikä muistelee jonku subjektin omituisuuđen, kenele se kuuluu, mihin joukkhoon se kuuluu eli jotaki muuta subjektista. Predikasuunisyntaktin verbi oon tasan intransitiivinen, eikä siihen saata lisätä objektii.

Predikasuunisyntaktit oon usheemppaa tyyppii. Kattoma niitä tässä erittäin.

#### Omituisuus

Omituisuus-syntakti muistelee jonku subjektin omituisuuđen eli ette joku/jokku oon jonkulainen/jonkulaiset eli joku. Tässä verbi oon aina *olla*.

(1) Ragnhild oon ruijalainen.

N[sg.nom.] V[*olla*, sg3] A[sg.nom.]

SUBJ V PREDVI

(2) Kalat olthiin [aivan verekset].

N[pl.nom.] V[*olla*, pl3] A[pl.nom.]

SUBJ V PREDVI

(3) Matkustaminen oon jännittäävä.

N[sg.nom.] V[*olla*, sg3] A[sg.nom.]

SUBJ V PREDVI

(4) Kaffi oon makkee.

N[sg.nom.] V[*olla*, sg3] A[sg.nom.]

SUBJ V PREDVI

(5) Het oon [kovin iloiset].

(6) Mie] olen [Maijan Kreeta].

(7) Tet oletta [somat ihmiset].

Omituisuus-syntakti oon semmoinen, että siinä korrelaattina oon syntaktin nominatiivihaamuinen subjekti eli se, kenestä eli mistä jotaki muistelhaan. Sitte siinä oon *olla-*verbi, mikä kongrueeraa subjektin kans. Viimisennä oon predikatiivi (PREDVI), mikä saattaa olla adjektiivi (1–5) eli substantiivi (6, 7). Predikatiivi kongrueeraa subjektin kans luvussa. Eli jos subjekti oon singulaarissa, se predikatiiviki oon singulaarissa (1, 3,4, 6). Mutta jos subjekti oon pluraalissa, se predikatiiviki oon pluraalissa (2, 5, 7).

Syntaktissa predikatiivi oon kohta aina nominatiivihaamussa. Syntaktin kaava oon tämmöinen:

|  |
| --- |
| omituisuus:  SUBJ[NP[nom.]] + V[*olla*, subjektikongruensi] + PREDVI[AP/NP[nom., lukukongruensi]] |

Muutamisti, jos korrelaatti oon javolinen substantiivi eli ainetsana singulaarissa, niin predikatiivi saattaa olla partitiivissaki (8).

(8) Se oli [puhđasta vettä].

Pron[sg.nom.] V[*olla*,sg3] N[sg.part.]

SUBJ V PREDVI

#### Joukko

Predikasuunisyntakti saattaa kans muistela, mihin joukkhoon eli alhaan joku kuuluu eli jokku kuuluthaan eli mistä joukosta subjekti oon osa. Joukko-syntaktin verbinä oon aina *olla* ja predikatiivi oon partitiivissa. Korrelaatti ja predikatiivi ei ole lukukongruensissa; predikatiivin luku oon sen jälkhiin, oonko joukkosana ittessänsä singulaarinen (1–3) vain pluraalinen (4).

(1) [Maija ja Nilla] oon [Niilan Oulan issoo sukkuu].

N[sg.nom. + sg.nom.] V[*olla*, pl3] N[sg.part.]

SUBJ V PREDVI

(2) Ryssänmaa oon Eurooppaa.

N[sg.nom.] V[*olla*, sg3] N[sg.part.]

SUBJ V PREDVI

(3) Tet oletta mongooliraassii.

Pron[pl2, nom.] V[*olla*, pl2] N[sg.part.]

SUBJ V PREDVI

(4) Aaro oli Jaakkoloita.

N[sg.nom.] V[*olla*, sg3] N[pl.part.]

SUBJ V PREDVI

Joukko-syntakti oon tätä kaavaa:

|  |
| --- |
| Joukko:  SUBJ[NP[nom.]] + V[*olla*, subjektikongruensi] + PREDVI[NP[part., ei lukukongruenssii korrelaatin kans]] |

#### Omistuspredikasuuni

Predikatiivinna saattaa olla kans genitiivihaamuinen substantiivi, mikä muistelee, kenen tahi minkä subjektin ilmoittama assii oon (1, 2). Käskemä tämmöistä syntaktii eroitukseksi omistus-syntaktista omistuspredikasuuni-syntaktiksi.

(1) [Net porot] olthiin Liisan.

N[pl.nom.] V[*olla*, pl3] N[sg.gen.]

SUBJ V PREDVI

(2) Lapset [ei ole] meiđän.

Omistuspredikasuuni-syntaktin kaava oon tämmöinen:

|  |
| --- |
| Omistuspredikasuuni:  SUBJ[NP[nom.]] + V[*olla*, subjektikongruensi] + PREDVI[NP[gen.]] |

#### Eksistensipredikasuuni

Sitä oon kans yhđenlainen predikasuunisyntaktityyppi, missä subjekti eli predikatiivin korrelaatti oon partitiivissa (1–4). Silloin muistelhaan, ette oon olemassa jonkulaissii joitaki. Käskemä tätä eksistensipredikasuuni-syntaktiksi. Verbinä oon *olla* eli *löyttyyt* ~ *löytyä*(*t*), ja se seissoo aina singulaarin 3. persoonassa. Predikatiivi seissoo partitiivissa ja oon lukukongruensissa ittensä korrelaatin kans.

(1) Maittoo oon [tavalista maittoo ja kevveetämaittoo].

N[sg.part.] V[*olla*, sg3] N[sg.part.]

SUBJ V PREDVI

(2) Ihmissii oon monenlaissii.

N[pl.part.] V[*olla*, sg3] A[pl.part.]

SUBJ V PREDVI

(3) Kukkii oli [keltaissii ja punaissii].

N[pl.part.] V[*olla*, sg3] A[pl.part.]

SUBJ V PREDVI

(4) Piilii löyttyy [tyyrhiitä ja halppoi].

N[pl.part.] V[löyttyyt, sg3] A[pl.part.]

SUBJ V PREDVI

Eksistensipredikasuuni-syntaktin kaava oon tämmöinen:

|  |
| --- |
| Eksistensipredikasuuni:  SUBJ[NP[part.]] + V[*olla*, *löyttyyt*, sg3] + PREDVI[AP/NP[part., lukukongruensi]] |

Nämät saattaa sannoot kans toisela tavala eli (5–8):

(5) Sitä oon [tavalista maittoo ja kevveetämaittoo].

(6) Sitä oon [monenlaissii ihmissii].

(7) Sitä oli [keltaissii ja punaissii kukkii].

(8) Sitä löyttyy [tyyrhiitä ja halppoi piilii].

Silloin net oon yhdenlaiset eksistensi-syntaktit ilman adverbiaalitta.

Näissä syntaktiissa saattais olla kans verbiliitto *olla olemassa*, mikä meinais sammaa ko ylipuolen syntaktit (1–8), mutta allepriimustais syntaktin eksistensielisuutta (9, 10).

(9) Maittoo [oon olemassa] [tavalista maittoo ja kevveetämaittoo].

(10) Sitä [oon olemassa] [monenlaissii ihmissii].

#### Muutos

Yksi predikasuunisyntaktiitten valtatyyppi oon muutos-syntakti, mikä muistelee, minkälaiseksi joku tullee eli jääpi. Tavalissiimat muutosverbit oon *tulla*, *muuttuut* ~ *muuttua*(*t*), *kasuta* ja *jääđä* ~ *jäähä*. Predikatiivi oon translatiivissa ja se oon tavalissiimin adjektiivi (1–4), mutta saattaa se olla substantiivi (5) eli pronomeniki (6).

(1) Mie tulen hulluksi.

Pron[sg1, nom.] V[*tulla*, sg1] A[sg.transl.]

SUBJ V PREDVI

(2) Pojat kasuthiin isoksi.

N[pl.nom.] V[*kasuta*, pl3] A[sg.transl.]

SUBJ V PREDVI

(3) Saalis jäi pieneksi.

N[sg.nom.] V[*jääđä*, pl3] A[sg.transl.]

SUBJ V PREDVI

(4) Yö muuttui aamuksi.

(5) Kaikki muuttuu muuksi.

Syntaktissa oon subjektikongruensi, mutta predikatiivi ei ole lukukongruensissa ittensä korrelaatin kans, mutta oon tasan singulaarin translatiivissa.

Muutos-syntaktin kaava oon tämmöinen:

|  |
| --- |
| Muutos:  SUBJ[NP[nom.]] + V[muutosverbi, subjektikongruensi] + PREDVI[AP/NP[sg.transl.]] |

Vähäsen sammaa kaavaa oon semmoinen syntakti, mikä muistelee mihin tarkoituksheen joku oon soppeeva (6, 7).

(6) Turska passaa keittokalaksi.

(7) Koivuhalvot sovithaan poltoksi.

Eroituksena oon, ette tässä syntaktityypissä predikatiivinna oon aina substantiivi, ei koskhaan adjektiivi.

#### Tulos

Kohta sammaa ko muutos-syntakti merkittee tulos-syntakti. Mutta ko muutos-syntakti muistelee, minkälaiseksi korrelaatti muuttuu, tulos-syntakti muistelee, mikä korrelaatista tullee. Tulos-syntaktii oon kahta tyyppii: Toisessa predikatiivinna oon substantiivi, toisessa adjektiivi. Ko predikatiivinna oon substantiivi, sen korrelaatti oon elatiivihamuinen adverbiaali, ja syntaktista vailuu subjekti (1–5). Mutta ko predikatiivinna oon adjektiivi, sen korrelaattina oon subjekti nominatiivihaamussa (6, 7). Predikatiivi oon molemissa nominatiivissa, ja se oon lukukongruensissa ittensä korrelaatin kans.

Tulos-syntaktin tavaliset verbit oon *tulla* ja *kasuta*:

(1) Mikosta tuli varas.

N[sg.elat.] V[*tulla*, sg3] A[sg.nom.]

ADVLI V PREDVI

(2) Pojista kasus [kommeet miehet].

N[pl.elat.] V[*kasuta*, sg3] N[pl.nom.]

ADVLI V PREDVI

(3) Minusta tuli opettaaja.

(4) Meistä tuli krannikset.

(5) Porosta tullee [makkee ruoka].

(6) Housut tulthiin [liian lyhykäiset]

N[pl.nom.] V[*tulla*, pl3] A[pl.nom.]

SUBJ V PREDVI

(7) Hamet ei tullu [liian lyhykäinen].

N[sg.nom.] V[*tulla*, sg3] A[sg.nom.]

SUBJ V PREDVI

Muutos-syntaktin kaavat oon tämmöiset:

|  |
| --- |
| Tulos:  ADVLI[NP[elat.]] + V[*tulla*, *kasuta*, sg3] + PREDVI[NP[nom., lukukongruensi korrelaatin kans]]  tahi  SUBJ[NP[nom.] ]+ V[*tulla*, subjektikongruensi] + PREDVI[AP[nom., lukukongruensi korrelaatin kans]] |

#### Sansi

Vielä predikasuunisyntakthiin kuuluu semmoinen syntaktityyppi, mikä muistelee, miltä joku haissee, maistuu, kuuluu, näyttää, tunttuu. Käskemä sitä sansi-syntaktiksi. Verbinä oon intransitiivinen sansiverbi niin ko *haista*, *näyttää*(*t*), *kuuluut* ~ *kuulua*(*t*), *maistuut* ~ *maistua*(*t*), *tunttuut* ~ *tuntua*(*t*). Tavalisesti predikatiivinna oon silloin adjektiivi (1–4), joka oon tasan singulaarin ablatiivissa. Mutta predikatiivinna saattaa olla kans substantiivi (5).

(1) Kalat haisthiin pahalta.

N[pl.nom.] V[*haista*, pl3] A[sg.abl.]

SUBJ V PREDVI

(2) [Terjen pellaaminen] kuului hyvältä.

(3) Sie näytät kaunhiilta.

(4) [Antin kirvaaminen] tuntui pahalta.

(5) Kalat näytethiin lohelta.

N[pl.nom.] V[*näyttäät*, pl3] N[sg.abl.]

SUBJ V PREDVI

Sansi-syntaktin kaava oon tämmöinen:

|  |
| --- |
| Sansi:  SUBJ[NP[nom.]] + V[intransitiivinen sansiverbi, subjektikongruensi] + PREDVI[AP/NP[sg.abl.]] |

### Tunnet

Tunnetsyntaktiita oon kahta tyyppii, vasituinen tunnet -syntaktit ja kausatiivinen tunnet *-*syntaktit.

#### Vasituinen tunnet

Vasituinen Tunnetoon syntaktityyppi, joka muistelee, minkälaissii tuntheita subjektilla oon. Niissä verbinä oon joku tunnetverbi, niin ko *rakastaa*(*t*), *vihata*, *pöl*(*j*)*ätä*, *tykätä*. Verbilä oon kaksi komplementtii, subjekti ja objekti.

(1) Nuutti rakastaa Kreettaa.

N[sg.nom.] V[*rakastaat*, sg3] N[sg.part.]

SUBJ V OBJ

(2) Kreeta vihhaa Nillaa.

N[sg.nom.] V[*vihata*, sg3] N[sg.part.]

SUBJ V OBJ

(3) Mie tykkään ruijalaisista.

Pron[sg1, nom.] V[*tykätä*, sg1] N[pl.elat.]

SUBJ V OBJ

Näissä syntaktiissa subjekti oon aina nominatiivissa, ja se kongrueeraa verbin kans. Objekti oon tavalisesti partitiivissa (1, 2), mutta *tykätä*-verbin kans se oon elatiivissa (3).

Normaalin Tunnet-syntaktin kaava oon:

|  |
| --- |
| Tunnet:  SUBJ[N[nom.] + V[tunnetverbi, subjektikongruensi] + OBJ[N[part.]] |

Ko tuntheen moolina oon joku tekeminen, silloin objektinna oon tavalisesti 1. infinitiivin haamu (4, 5).

(4) Kreeta pölkkää hihđata.

N[sg.nom.] V[*pölätä*, sg3] V[1.inf.]

SUBJ V OBJ

(5) Mie tykkäsin [lypsäät lehmii].

Pron[sg1] V[*tykätä*, sg1] VP[V[1.inf.] + N[pl.part.]]

SUBJ V OBJ

#### Kausatiivinen tunnet

Yhđenlaiset tunnetsyntaktit oon kans semmoiset syntaktit, missä verbinä oon kausatiiviverbi, mikä muistelee minkälaisen tuntheen joku assii tekkee subjektille (1). Kausatiiviverbii oon esimerkiksi *oksettaa*(*t*), *iljettää*(*t*), *hävettää*(*t*), *naurattaa*(*t*), *janottaa*(*t*).Syntaktiissa objektinna oon se, joka jonku tuntheen kokkee, ja tämä kokkiija oon tasan partitiivin haamussa. Kuttuma tämmöissii syntaktiita nimelä kausatiivinen tunnet -syntakti.

Muutamisti syntaktissa oon myötä tavalinen NP-subjekti (1).

(1) Pekka iljettää Stiinaa.

N[sg.nom.] V[*iljettäät*, sg3] N[sg.part.]

SUBJ V OBJ

Tavalisempi oon kuitenki semmoinen syntaktikaava, missä subjektinna eli sinä, mikä oon syynä tuntheesseen, oon 1. infinitiivin haamu (2, 3) eli subjekti kokonhansa vailuu (4, 5). Silloin verbi oon tasan singulaarin 3. persoonassa.

(2) Liissaa hävetti [pierä äänheen]

N[sg.part.] V[*hävettäät*, sg3] VP[V[1.inf.] + Adv]

OBJ V SUBJ

(3) Minnuu iljettää syöđä maksaa.

Pron[sg1, part.] V[*iljettäät*, sg3] VP[V[1.inf.] + N[sg.part.]]

OBJ V SUBJ

(4) Heikkaa oksetti.

(5) Meitä nauratti.

Prototyyppisen kausatiivinen tunnet -syntaktin kaava oon sitte tämmöinen:

|  |
| --- |
| Kausatiivinen tunnet:  OBJ[NP[part.]] + V[kausatiivinen tunnetverbi, sg3] (+ SUBJ[VP[1.inf.]]) |

### Tekemissyntaktit

Tekemissyntaktit muistelhaan, ette subjekti tekkee jotaki eli oon syynä siihen, ette jotaki synttyy eli tapattuu. Subjektinna oon usheimitten ihminen, mutta saattaa se olla elläinki ja mikä tahansa muuki, minkä saattaa ajatella olleevan aktiivinen toimiija. Syntaktin verbi oon tasan transitiivinen tekoverbi.

Tekemissyntaktiita oon kaksipaikkaissii ja kolmipaikkaissii. Kaksipaikkaisissa verbin komplementina oon subjekti ja objekti, kolmipaikkaisissa lisäksi vielä adverbiaali. Tekemissyntaktiitten objekti oon vaihettelleevassa objektikaasuksessa (katto tästä kohđasta 4.2.5.1).

#### Kaksipaikkainen teko

Kaksipaikkainen teko -syntaktiissa oon usheimitten myötä objekti eli se, mille jotaki tapattuu tahi mikä synttyy tevon tuloksenna eli mikä oon tevon moolina (1–12). Mutta jos oon kysymyksessä vain subjektin joku aktiviteetti, se syntaktissa saattaa objekti vailuutki (13, 14). Kuitenki syntakthiin saattaa aina ajatella, ette siinä olis objektiki.

(1) Pappi kirjoitti preivin.

N[sg.nom.] V[*kirjoittaat*, sg3] N[sg.gen.]

SUBJ V OBJ

(2) Liisa lahtas porot.

N[sg.nom.] V[*lahđata*, sg3] N[pl.nom.]

SUBJ V OBJ

(3) Polta preivin!

V[*polttaat*, imp.sg2] N[sg.gen.]

V OBJ

(4) Preivin poltethiin.

N[sg.gen.] V[*polttaat*, passiivi]

OBJ V

(5) Matti ei lahđanu porroi.

N[sg.nom.] V[*lahđata*, kieltt.sg3] N[pl.part.]

SUBJ V OBJ

(6) Kuningas luki [Nillan preivii].

N[sg.nom.] V[*lukkeet*, sg3] N[sg.part.]

SUBJ V OBJ

(7) Amtmani hävitti mettän.

(8) Amtmani hävitti mettää.

(9) Mie rakensin huonheen.

(10) Pekka pyyttää kallaa.

(11) Mie studeeraan [kainun kieltä].

(12) [Annan Kaisa] puhhuu [kainun kieltä].

(13) Terje laulaa.

(14) Pojat piirethään.

Tämmöisissä syntaktiissa subjekti ja verbi aina kongrueerathaan. Subjekti oon aina nominatiivissa. Jos siinä oon kans objekti, se oon objektikaasuksessa, mikä meinaa, ette singulaarinen objekti saattaa olla genitiivissä (1, 3, 4, 7, 9) ja pluraalinen nominatiivissa (2), ja sekä singulaarinen ette pluraalinen objekti saatethaan olla partitiivissa (5, 6, 8, 10–12).

Partitiivissa objekti oon aina, jos syntakti oon kielttäävä eli siinä oon kieltoverbi *ei* eli joku sen haamu (5). Objekti saattaa olla partitiivissa kans, ko se teko, mitä tehđhään, ei vielä ole valmis eli siitä ei vielä ole keritty eli sitä vielä jatkathaan (6, 8). Saatama sannoot, ette kainun kielessä objektin kaasuksella yhtheen laihiin ilmoitethaan aspektii, mikä oon joko rajattu eli rajjaamaton. Vielä objekti saattaa olla partitiivissa, ko sen ilmoittama assii oon javolinen eli sitä saattaa mitata eli ko saattaa kyssyyt, ette kunka paljon (8, 10). Oon kans verbii, mikkä kohta aina otethaan partitiivin niin ko verbit *studeerata* (11) ja *puhhuut* (12). Nämät oonki siinä eriskumhaiset teko-syntaktin verbaalit, ette niissä ei subjektin toimet vaikuta, ette objektin tilassa tapattuis mithään muutosta.

Saatama sannoot, ette ko aktiviteetista seuraa, ette objektille kokonhaisuutenna tapattuu jotaki, silloin käytämä genitiivi/nominatiiviobjektii, mutta ko aktiviteetista ei ole seurausta objektille tahi ei kuitenkhaan sen kokonhaisuuđelle, silloin käytämä partitiiviobjektii. Kuttuma ensimäistä totaaliobjektiksi ja toista partiaaliobjektiksi.

Persoonapronomeniitten pluraalihaamuila oon omituinen objektihaamu, mitä kans käskethään ”akkusatiiviksi” (*meiđät* ~ *meät*, *teiđät* ~ *teät*, *heiđät* ~ *heät*), ja mitä käytethään totaaliobjektin kaasuksena.

Kaksipaikkainen teko -syntaktin kaava oon tämmöinen:

|  |
| --- |
| Kaksipaikkainen teko:  SUBJ[NP[nom.]] + V[tekoverbi, subjektikongruensi] + OBJ[NP[objektikaasus]] |

#### Muuttaminen

Muuttaminen oon kolmipaikkainensyntaktityyppi, mikä muistuttaa kaksipaikkainen TEKO -syntaktii. Se muistelee, ette jonku, mikä jo oon, muutethaan johonki laihiin. Verbilä oon kolmantenna komplementtina predikatiivi, ja predikatiivin korrelaattina oon syntaktin objekti. Muuttamisverbii oon esimerkiksi *maalata*, *färjätä* ja *muuttaa*(*t*).

(1) Anni färjäs hamheen vihriseksi.

N[sg.nom.] V[*färjätä*, sg3] N[sg.gen.] A[sg.transl.]

SUBJ V OBJ PREDVI

(2) Pekka muutti nimen norjalaiseksi.

(3) Faari leikkas housunsääret lyhykäisemäksi.

Muuttamis-syntaktin kaava oon tämmöinen:

|  |
| --- |
| Muuttaminen:  SUBJ[NP[nom.]] + V[muuttamisverbi, subjektikongruensi] + OBJ[NP[objektikaasus]] + PREDVI[AP[sg.trans.]] |

#### Omistaajan vaihetus

Omistaajan vaihetus -syntaktin verbinä oon kolmipaikkainen verbi ja se muistelee, ette joku saapi tahi ottaa joltaki jotaki tahi anttaa, myypi tahi muutoin luovuttaa jolleki jotaki. Saatama jakkaat verbit ottamisverbhiin ja antamisverbhiin. Ottamisverbii oon esimerkiksi *saađa* ~ *saaha*, *ottaa*(*t*), *varastaa*(*t*) ja *ostaa*(*t*), antamisverbii esimerkiksi *ant*(*t*)*aa*(*t*), *myy*(*đ*)*ä*, *kenkätä*, *ojent*(*t*)*aa*(*t*) ja kans *ostaa*(*t*). Esimerkiksi:

(1) Pekka sai palkinon Kalevalaseuralta.

N[sg.nom.] V[*saađa*, sg3] N[sg.gen.] N[sg.abl.]

SUBJ V OBJ ADVLI

(2) Pekka [ei saanu] palkinttoo kruunulta.

N[sg.nom.] V[*saađa*, kieltt.sg3] N[sg.part.] N[sg.abl.]

SUBJ V OBJ ADVLI

(3) Aaro varasti minulta syđämen.

(4) Matti [ei ostanu] minulta ruokkaa.

(5) Stiina kenkkäs Mikole piilin.

N[sg.nom.] V[*kenkätä*, sg3] N[sg.all.] N[sg.gen.]

SUBJ V ADVLI OBJ

(6) Liisale annethiin preivit.

N[sg.all.] V[*anttaat*, pass.] N[pl.nom.]

ADVLI V OBJ

(7) Pekale ojenethiin palkinon.

Ottamisverbiin kans käytämä ablatiivii (1–4), antamisverbiin kans allatiivii (5–7). Näjemä kans, ette syntaktiissa adverbiaalin ja objektin paikka saattaa vaihetella – päinvastoin ko ruijan kielessä, missä objekti oon heti verbin pörässä.

Prototyyppinen omistaajan vaihetus -syntakti oon sitte tämmöinen:

|  |
| --- |
| Omistaajan vaihetus:  SUBJ[NP[nom.]] + V[ottamis- tahi antamisverbi, subjektikongruensi] + OBJ[NP[objektikaasus]] + ADVLI[NP[abl./all.]] |

Saatama verrata tätä syntaktityyppii kans omistus**-**syntaktin kans. Omistus-syntaktissa jollaki oon jotaki, ottamissyntaktissa joku saapi eli ottaa joltaki jotaki, antamissyntaktissa joku anttaa jolleki jotaki. Kaikissa näissä oon ulkoinen paikkakaasus eli *l*-kaasus.

Ylipuolen esimerkiistä näjemä, ette objektin kaasuksen reekelit oon tässä samat ko kaksipaikkainen teko -syntaktiissaki(katto kohđasta 4.2.5.1)**.**

Siirtämisverbii (katto alapuolela 4.2.5.4) saattaa kans käyttäät omistaajan vaihetus -verbinä (8, 9):

(8) Kaisa toi minule skenkin.

(9) Muori siirsi [minun kontole] rahhaa.

Oon kans koko joukko verbii, mitä käytethään referatiivisissa syntaktiissa (katto alapuolela kohtaa 4.3 ) ja mille oon tavalista saađa sekä objektin ette adverbiaalin aivan samhaan laihiin ko ylipuolela käsitellyile verbiile (10–16). Verbinä saattaa olla esimerkiksi *pyyt*(*t*)*ää*(*t*), *puhhuut* ~ *puhua*(*t*), *kirjoittaa*(*t*), *näyttää*(*t*), *muistela* eli *opettaa*(*t*).Esimerkiksi:

(10) Matti pyysi minulta ruokkaa.

(11) Kaisa sanoi Maijale tottuuđen.

(12) Mie puhuin hänele [kaunhiita sannoi].

(13) Stiina [ei muistelu] Mikole tottuutta.

(14) Leena näytti studentiile [uussii kuvvii].

(15) Oppiijoile opetethiin [suomen kieltä].

(16) Studentiile näytethiin eksaamenitehtävän.

#### Siirtäminen

Siirtämis-syntaktissa verbi oon kolmipaikkainen. Se tarkoittaa semmoista syntaktii, missä joku siirttää eli liikuttaa jotaki eli jonku jostaki johonki. Syntaktin subjektinna oon se, joka siirttää, objektinna oon se, mikä siirttyy, ja adverbiaalinna paikka, mihin tahi mistä objektin siirethään. Siirtämis*-*syntaktiita saattaa verrata omistaajan vaihetus -syntakthiin: Molemissa jonku (eli objektin) tila vaihettuu. Omistaajan vaihetus -syntaktissa omistaaja vaihettuu, siirtämis-syntaktissa jonku paikka vaihettuu, ko joku sitä siirttää.

Siirtämisverbii oon esimerkiksi *siirt*(*t*)*ää*(*t*), *liikuttaa*(*t*), *tuođa* ~ *tuua*, *vieđä* ~ *viiä*, *panna*, *nout*(*t*)*aa*(*t*), *vettää*(*t*) jne. Esimerkkii:

(1) Einari toi piilin Tyskästä.

N[sg.nom.] V[*tuođa*, sg3] N[sg.gen.] N[sg.elat.]

SUBJ V OBJ ADVLI

(2) Sie [et pannu] kuppii hyllyle.

Pron[sg2] V[*panna*, kieltt.sg2] N[sg./pl.part.] N[sg.all.]

SUBJ V OBJ ADVLI

(3) Miina [oon noutanu] minun kothiin.

N[sg.nom.] V[*nouttaat*, sg3] Pron[gen.] Adv

SUBJ V OBJ ADVLI

(4) Muori vei pojan lastentarhaasseen.

(5) Sisaret [olthiin viemässä] poikkaa lastentarhaasseen.

(6) Äiji [ei löytäny] [kuolutta reppoo] siljolta.

(7) Pekka siirsi toolin siljole.

(8) Pekkaa [ei nouđettu] taivhaasseen.

(9) Mettästä löyđethiin [kuolheen revon].

(10) Kaapista viskathiin [vanhaat ruvat].

Prototyyppinen siirtäminen oon sitte tämmöinen:

|  |
| --- |
| siirtäminen:  SUBJ[NP[nom.]] + V[siirtämisverbi, subjektikongruensi] + OBJ[NP[objektikaasus]] + ADVLI[NP[erokaasus/tulokaasus]/PP/AdvP] |

Adverbiaali oon ero- eli tulokaasuksessa. Reekelit siihen, käytämäkö sisäistä eli ulkoista lokaalikaasusta (*s*- eli *l-*kaasusta), oon samat ko silloinki, ko joku ittestänsä siirttyy johonki: Ko jonku siirethään jonku sisäpuolelta eli sisäpuolele, käytämä sisäistä lokaalikaasusta (3–5, 8–10), ko jonku siirethään jonku ulkopuolelta eli ulkopuolele tahi ulkopinnalta eli ulkopinnale, käytämä ulkoista lokaalikaasusta (2, 6, 7). Paikannimmiin kans käytämä tavalisesti sisäistä lokaalikaasusta (1; vrt. eđelä kohta 4.2.1.1 paikka ja 4.2.1.2 liiket).

Omistaajan vaihetus -verbii saattaa kans käyttäät siirtämisverbinä (11, 12).

(11) Lassi osti sykkelin Uslusta.

(12) Mie sain skenkin Suomesta.

### Tilasyntaktit

Tilasyntaktit oon semmoiset syntaktit, mikkä muistelhaan jostaki ulkoisesta eli subjektiivisesta olotilasta eli olotilan muutoksesta. Tämmöissii syntaktiita oon usheemanlaissii.

#### Säätila

Tilasyntaktiita oon esiksiki säätila-syntaktit. Sääverbii oon esimerkiksi *paistaa*(*t*), *tuula* ja *sattaa*(*t*). Muutamisti säätillaa ilmoitethaan semmoisella syntaktilla, missä oon tavalinen SUBJ + V -struktuuri, eli niissä oon syntaktin alussa subjekti, jonka pörässä sitte oon sääverbi (1).

(1) Aurinko paistaa.

N[sg.nom.] V[*paistaat*, sg3]

SUBJ V

Tavalisempi oon kuitenki semmoinen vasituinen säätila-syntakti, missä subjekti kokonhansa vailuu (2–4). Silloin oon syntaktin alkhuun ushein siiretty vaphaan adverbiaalin (3, 4); prinsippinnähän oon ette välttäät konstruksuunii, missä verbi oon syntaktin alussa. Ko muistelhaan, mitä sattaa, subjekti oon syntaktin lopussa samhaan laihiin ko eksistensi-syntaktissa (5–7). Syntaktit muistutethaanki eksistensi-syntaktiita. Mutta subjektin paikala syntaktin alussa saattaa kans olla tyyhä subjekti *se* (8). Kaikki nämät syntaktit käänythään ruijan kielheen semmoisella syntaktilla, missä subjektin paikala oon tyyhä subjekti *det*. Esimerkkii säätila-syntaktista:

(2) Sattaa ja tuulee.

V[*sattaat*, sg3] Konj V[*tuula*, sg3]

V Konj V

(3) Ulkona sattaa.

ADV V[*sattaat*, sg3]

V-ADVLI V

(4) Merelä tuuli.

N[sg.adess.] V[*tuula*, sg3]

V-ADVLI V

(5) Tromssassa sattaa vettä.

N[sg.iness.] V[*sattaat*, sg3] N[sg.part.]

V-ADVLI V SUBJ

(6) Tunturissa pani/satoi lunta.

(7) Pyssyjovessa sattaa rakheita.

(8) Se sattaa ja tuulee.

Näjemä, ette sääverbiin kans ei ole subjektikongruenssii (esimerkki 7), ja syntaktityyppi muistuttaa siinäki eksistensi-syntaktii.

|  |
| --- |
| säätila:  (*se*/V-ADVLI[NP/PP/AdvP] +) V[sääverbi, sg3] (+ SUBJ[NP[part.]]) |

#### Ulkoinen olotila

Oon kans olemassa muunlainen ulkoisesta olotilasta, niin ko esimerkiksi temperatuurista tahi muusta ilman laađusta, muisteleeva tyyppi. Verbinä näissä oon *olla* (1–4) eli *tulla* (5, 6). Subjekti oon verbin pörässä, viimisennä syntaktissa. Eriliikaisesti silloin ko komplementtina oon adjektiivifraasi (2), nämät saattaa analyseerata yhđenlaisiksi predikasuunisyntaktiiksi, missä komplementtina oon predikatiivi.

(1) Oli [kova sää].

V[olla, sg3] N[sg.nom.]

V SUBJ

(2) Oli [oikhein lämmin].

V[olla, sg3] A[sg.nom.]

V PREDVI

(3) Oon ilta.

(4) Ushein olthiin [pahat ilmat].

(5) Tuli [kaunis syksy].

(6) Huomena tullee [kaunis sää].

Näihinki syntakthiin saattaa lisätä sen alkhuun tyyhän subjektin *se* (7, 8).

(7) Se oli [kaunis ilta].

(8) Se oli [oikhein lämmin].

|  |
| --- |
| ulkoinen olotila:  (*se*/V-ADVLI[NP/PP/AdvP] +) V[*tulla*, *olla*, subjektikongruensi + SUBJ[NP[nom.]]/PREDVI[AP[nom.]] |

#### Sansitila

Tilasyntaktit oon kans semmoiset, missä oon predikatiivi ablatiivissa ja mikkä muistelhaan, miltä jossaki paikassa eli tilassa haissee tahi näyttää. Verbit oon *haista* ja *näyttää*(*t*).Tämmöisissä syntaktiissa vailuu subjekti, mutta sen sijasta korrelaattina oon paikan adverbiaali (1, 2). Syntaktit oon likheistä sukkuu sansi-predikasuunisyntaktiile, ja analyseeraama toisen komplementin predikatiiviksi.

(1) Saunassa haissee hyvältä.

N[sg.iness.] V[*haista*, sg3] A[sg.abl.]

ADVLI V PREDVI

(2) Sielä näytti kaunhiilta.

Adv V[*näyttäät*, sg3] A[sg.abl.]

ADVLI V PREDVI

Näissä syntaktiissa finittiverbi oon tasan singulaarin 3. persoonassa. Syntakti oon tyyppii:

|  |
| --- |
| Sansitila:  ADVLI[NP[olokaasus]/PP/AdvP]+ V[*haista*, *näyttäät*[sg3]] + PREDVI[AP[sg.abl.]] |

#### Subjektiivinen tila

Neljettä tilasyntaktii käskemä tässä subjektiiviseksi tilaksi. Syntaktit muistelhaan jonku elläävän entiteetin, ihmisen eli elläimen, tilasta. Näissä verbinä oon *olla-*verbi. Syntaktit muistutethaan omistus-syntaktiita, mutta niilä oon kans vaihtoehto, mikä muistelee olotilan muutoksesta. Silloin verbinä oon *tulla*.Komplementti verbin eđessä oon *olla-*verbin kans adessiivissa (1, 3, 5, 7), *tulla-*verbin kans allatiivissa (2, 4, 6).Syntaktiitten toisena komplementtina saattaa olla olotilasta muisteleeva adjektiivifraasi (1, 2) eli kans substantiivifraasi (3–7). Ko se oon adjektiivifraasi, se muistuttaa likheisesti predikatiivii, ko se oon substantiivifraasi, se muistuttaa subjektii. Merkittemmä sen tässä tyhä yksinkertaisesti komplementiksi.

(1) Dagnylä oon kylmä.

N[sg.adess.] V[*olla*, sg3] A[sg.nom.]

ADVLI V kompl

(2) Liisale tuli kylmä.

N[sg.adess.] V[*tulla*, sg3] A[sg.nom.]

ADVLI V kompl

(3) Minula oon palava.

Pron[sg1] V[*olla*, sg3] N[sg.nom.]

ADVLI V kompl

(4) Kissale tuli [nälkä ja jano].

(5) Kaikila oon hoppu.

(6) Äijile tuli [paha mieli].

(7) Meilä oli [huono tila] ja [huono sija].

Vaikka syntaktit muistutethaan omistus-syntaktiita, net oon siinä erilaiset, ette ko kielttäävän omistus-syntaktin subjekti oon partitiivissa, se subjektiivinen tila -syntaktin vastaava komplementti oon tasan nominatiivissa (8–12).

(8) Dagnylä [ei ole] kylmä

(9) Liisale [ei tullu] kylmä.

(10) Minula [ei ole] palava.

(11) Henrylä [ei ole] koskhaan hoppu.

(12) Äijile [ei tullu] [paha mieli].

|  |
| --- |
| subjektiivinen tila:  ADVLI[NP[adess.]] + V[*olla*, sg3] + KOMPL[NP/AP[sg.nom.]]  eli  ADVLI[NP[all.]] + V[*tulla*, sg3] + KOMPL[NP/AP[sg.nom.]] |

#### Statustila

Statustila-syntaktilla meinaama semmoista syntaktii, missä subjekti oon korrelaattina olotila-adverbille (katto kohđasta 9.4.3). Verbinä oon *olla* (2, 4, 5) eli *mennä* (1, 4), muutamisti kans *tulla* (6).

(1) Piili meni rikki.

N[sg.nom.] V[*mennä*, sg3] Advs

SUBJ V ADVLI

(2) [Kaikki tiet] olthiin poikki.

N[pl.nom.] V[*olla*, pl3] Adv

SUBJ V ADVLI

(3) Talo oon kaltossa.

N[sg.nom.] V[*olla*, sg3] AdvP

SUBJ V ADVLI

(4) Pekka ja Kalla menthiin naimishiin.

(5) Häävierhaat olthiin päissä.

(6) Liisaki tuli päihin.

Vaikka sanothaan, ette adverbit ei taivu, se kuitenki näjemä, ette verbit *mennä* ja *tulla* valithaan semmoisen adverbin, mikä histoorialisesti oon tulokaasuksessa (4, 6), *olla*-verbi semmoisen, mikä histooriallisesti oon olokaasuksessa (3, 5). Adverbityypilä *rikki*(*t*), *poikki*(*t*), *halki*(*t*)oon tyhä yksi haamu, mitä passaa käyttäät kaikkiin verbiin kans (1, 2).

|  |
| --- |
| statustila:  SUBJ[NP[nom.] + V[*olla*, *mennä*, *tulla*, subjektikongruensi] + ADVLI[AdvP[olotila]] |

## Referatiiviset syntaktit

Tähän asti olema puhunheet semmoisista syntaktityypiistä ja niitten verbiistä, jokka ilmoitethaan suorhaan jotaki assiintillaa. Seuraavaksi kattoma toista syntaktityyppiin valtajoukkoo, referatiivissii syntaktiita.

Referatiiviset syntaktit oon nimensä jälkhiin syntaktiita, joila refereerathaan johonki toisheen assiisseen eli assiintilhaan. Ylisyntaktin subjektinna oon joku elläävää olenttoo, ihmistä eli elläintä, meinaava sana. Ylisyntaktin verbaali muistelee, mikä suhđet ylisyntaktin subjektilla oon refereeratthuun assiisseen. Nämät verbit oon semmoiset, ette niitten kans oon mahđolinen semmoinen alasyntakti (syntaktikaavoissa merkitty pukstaavilla S), mikä oon komplementtina ylisyntaktin verbile. Kans verbifraasi (VP) oon mahđolinen komplementti. Verbifraasin verbi saattaa olla infinitiivin eli partisipin haamuinen. Partisippihaamuiset verbifraasit saattaa tasan korvata subjunksuunisyntaktilla, ja sillä niitä ei tässä oteta erittäin esile. Niistä oon kuitenki esimerkkii partisipiitten kohđala (katto kohđasta 6.8.2.1 Partisipin preesensin ja perfektin käyttö, esimerkit 9–15).

Referatiivisissa syntaktiissa verbaali oon tasan luku- ja persoonakongruensissa subjektin kans.

Referatiivisissa syntaktiissa toinen komplementti oon usheimitten objekti. Alapuolela käsittelemäki juuri tämmöissii ylheissii taphauksii. Mutta oon kans referatiivissii syntaktiita, missä toisena komplementtina oonki adverbiaali. Esimerkiksi syntaktissa *Met luotama siihen*, *ette kainun kieli säilyy* fraasi *siihen*, *ette kainun kieli säilyy* oon adverbiaali *luottaa*(*t*)*-*verbile. Tämmöissii syntaktityyppii emmä tässä käsittele erittäin, mutta niitä tullee esile esimerkiksi junksuuniitten käsittelyn alla (katto kohđasta 11.2.2.4 Subjunksuuni adverbiaalikomplementtina).

### Kognisuuni

Kognisuuni ilmoittaa jonkulaista tieđolista eli kognitiivista tillaa. Kognitiivissii verbii oon esimerkiksi *muistaa*(*t*), *tiet*(*t*)*ää*(*t*)ja *ymmärt*(*t*)*ää*(*t*). Verbillä oon kaksi komplementtii, subjekti ja objekti. Tyypilinen oon, ette objekti ei olekhaan nomeni mutta verbifraasi (1, 6) tahi alasyntakti (2–5, 7–8). Alasyntakti oon joko *ette*-syntakti (2, 4, 7), tahi joittenki verbiin kans, niin ko eriliikaisesti kielttäävissä syntaktiissa *muistaat-* ja *tiettäät-*verbiin kans, se saattaa olla kans kysymäsyntakti (3, 5, 8). Ko alasyntaktinna oon kysymäsyntakti, sen eđessä saattaa olla subjunksuuni *ette*, mutta se saattaa jääđä poiski.

(1) Pekka muisti [lukkeet preivin].

N[sg.nom.] V[*muistaat*, sg3] VP[1.inf. + N[sg.gen.]]

SUBJ V OBJ

(2) Pekka muisti [ette hän häyttyy lukkeet preivin].

N[sg.nom.] V[*muistaat*, sg3] S[*ette*-syntakti]

SUBJ V OBJ

(3) Kuningas [ei muistanu] [(ette) oliko hän lukenu preivin].

N[sg.nom.] V[*muistaat*, kieltt.sg3] S[(*ette* + )kysymäsyntakti]

SUBJ V OBJ

(4) Sie tieđät [että mie olen täälä].

(5) Sie [et tieny] [(ette) kuka sie olit].

(6) Hukka ymmärsi [lähteet pakhoon].

(7) Hukka ymmärsi [ette nyt mennee huonosti].

(8) Hukka [ei ymmärtänny] [(ette) mitä nyt tapattuu].

Objektinna saattaa olla kans nomeni, mutta silloin se yhđelä laila korvaa alasyntaktii. Verttaa sytaktiita (9, 10) syntakhiin (11, 12).

(9) Met muistama kaiken.

Pron[pl1] V[*muistaat*, pl1] Pron[sg.gen.]

SUBJ V OBJ

(10) Mie muistan Pekan.

(11) Met muistama, mitä olema lukenheet ja nähnheet.

(12) Mie muistan, ette olen kohđatellut Pekan.

Kognisuuni-syntaktin tavalinen kaava oon tämmöinen:

|  |
| --- |
| Kognisuuni:  SUBJ[NP[nom.]] + V[kognisuuniverbi, subjektikongruensi] + OBJ[VP/*ette*-syntakti/(*ette* +) kysymäsyntakti] |

### Arvelu

Arvelu oon semmoinen syntakti, missä joku arvelee jotaki: Joku pittää, uskoo, luulee, toivoo ette joku assii oon niin eli nuoin. Tavaliset arveluverbit oon *luula*, *uskoot* ~ *uskoa*(*t*), *pittää*(*t*) ja *toivoot* ~ *toivoa*(*t*). Objektinna oon tavalisesti *ette*-syntakti (1–5).

(1) Het luulthiin [ette kainun kieltä ei ole olemassakhaan].

Pron[pl3] V[*luula*, pl3] S[*ette*-syntakti]

SUBJ V OBJ

(2) Mie luulen [ette Matti oon hullu].

(3) Alattiolaiset piđethiin [ette amtmani oli oikhein paha].

(4) Pekka uskoi [ette Maija rakastaa häntä].

(5) Met toivoma [ette kissa tullee takaisin].

Verbiin *uskoot* ~ *uskoa*(*t*) ja *toivoot* ~ *toivoa*(*t*)kans oon mahđolinen NP-komplementtiki. *toivoot-*verbin kans se oon partitiivihaasmuinen objekti (6), *uskoot-*verbin kans mahđolinen oon sekä partitiivihaamuinen objekti (7) ette adverbiaali (8).

(6) Met toivoma rauhaa.

Pron[pl1, nom.] V[*toivoot*, pl1] N[sg.part.]

SUBJ V OBJ

(7) Mie uskon sinnuu.

(8) Pekka uskoi [Jumalan pääle] ~ Jumalhaan.

Näissäki syntaktiissa NP-fraasi eli PP-fraasi oon yhđela laila *ette-*syntaktin sijassa. Verttaa ylipuolen syntaktiita (6–8) tavalishiin arvelu-syntakthiin (9–11).

(9) Met toivoma [ette tulis rauha].

(10) Mie uskon [ette sie puhut totta].

(11) Pekka uskoi [ette Jumala oli olemassa].

Prototyyppisen Arvelu-syntaktin kaava oon sitte tämmöinen:

|  |
| --- |
| arvelu:  SUBJ[NP[nom.]] + V[arveluverbi, subjektikongruensi] + OBJ[*ette*-syntakti] |

Ko verbinä oon *luula*, *uskoot* eli *toivoot* ja alasyntaktissa oon predikatiivi, se alasyntaktin eli verbifraasin sijhaan saatama käyttäät tämmöistä syntaktikaavaa, missä predikatiivi oon translatiivissa (12–17). Verbin *pittää*(*t*) kans predikatiivi oon essiivissä (18–20). Objekti oon *luula*- ja *pittäät-*verbin kans tasan partitiivissa (12–14, 18–20), verbiin *uskoot* ~ *uskoa*(*t*) ja *toivoot* ~ *toivoa*(*t*) kans objektin kaasuksissa (15–17).

Verbit oon silloin kolmipaikkaiset:

(12) Mie luulin sinnuu viishaaksi.

Pron[sg1] V[*luula*, sg1] Pron[sg.part.] A[sg.transl.]

SUBJ V OBJ PREDVI

(13) Perunka luuli meitä kummitukseksi.

(14) Meitä luulthiin tyhmäksi.

(15) Hukka uskoi ketun tyhmäksi.

N[sg.nom.] V[*uskoot*, sg3] N[sg.gen.] A[sg.transl.]

SUBJ V OBJ PREDVI

(16) Mie [en usko] sinnuu viishaaksi.

(17) Kettu toivoi hukat kuolheeksi.

(18) Matti pittää minnuu hulluna.

N[sg.nom.] V[*pittäät*, sg3] Pron[sg.part.] A[sg.ess.]

SUBJ V OBJ PREDVI

(19) Het piđethään meitä hulluna.

(20) Joonas piti valasta kalana.

Se oon kuitenki näissäki arvelu-syntaktiissaki tavalisempi käyttäät semmoista syntaktikaavaa, missä komplementtina oon alasyntakti (21–23).

(21) Peruska luuli [ette met olima kummitukset].

(22) Mie [en usko] [ette sie olet viisas].

(23) Het piđethiin [ette met olema hullut].

### Referatiivinen sansi

Referatiivinen sansioon syntaktityyppi, jossa verbaali ilmoittaa jonku sansihavainon. Verbi saattaa olla joko transitiivinen eli intransitiivinen. Tämmöiset transitiiviset sansiverbit oon esimerkiksi *kuula*, *nähđä* ~ *nähhä*, *haistaa*(*t*), *maistaa*(*t*) ja *tuntteet* ~ *tuntea*(*t*)~ *tuntia*. Verbilä oon kaksi komplementtii, subjekti ja objekti. Objekti saattaa olla nomeni (6, 7, 11), mutta tavalissiimin se oon alasyntakti (1–5, 8–10). Alasyntakti saattaa olla *ette*-syntakti (1, 8, 9), *ko*-syntakti (2, 10) tahi kysymäsyntakti (3–5). Kysymäsyntaktin eđessä saattaa olla subjunksuuni *ette*.

Ko verbin objekti oon nomeni, sen kaasus oon tavalisten objektireekeliitten jälkhiin (6, 7, 11).

(1) [Kylän ihmiset] nähthiin [ette Nuutti tuli Aaronniemestä].

N[pl.nom.] V[*nähđä*, pl3] S[*ette*-syntakti]

SUBJ V OBJ

(2) [Kylän ihmiset] nähthiin [ko Nuutti tuli Aaronniemestä].

N[pl.nom.] V[*nähđä*, pl3] S[*ko*-syntakti]

SUBJ V OBJ

(3) [Kylän ihmiset] [ei nähnheet] [(ette) tuliko Nuutti Aaroninniemestä].

N[pl.nom.] V[*nähđä*, kieltt.pl3] S[(*ette* + )*kO*-kysymäsyntakti].

SUBJ V OBJ

(4) Met näjimä [(ette) mitä sielä tapattui].

(5) Mie kuulin [mitä sie sanoit].

(6) Mie näjin aikamasiinin.

(7) Mie [en nähny] aikamasiinii.

(8) Het tunnethiin [ette masiini lensi avaruuđen läpi].

(9) Ragnhild kuuli [ette vielä oli sijjaa aikamasiinissa].

(10) Pojat kuulthiin [ko tyttäret tulthiin].

(11) Met kuulima kitarinpellaamista.

Taas saattaa NP-objektit muuttaat *ette-*syntaktiksi (12–14).

(12) Mie näjin [ette sielä oli aikamasiini].

(13) Mie [en nähny] [ette sielä oli aikamasiini].

(14) Met kuulima [ette joku pelas kitarilla].

Referatiivisen sansin kaava oon tämmöinen:

|  |
| --- |
| Referatiivinen sansi:  SUBJ[NP[nom.]] + V[referatiivinen sansiverbi, subjektikongruensi] + OBJ[*ette*- eli *ko*-syntakti/(*ette* +) kysymäsyntakti/ NP[objektikaasus]] |

Intransitiivisista sansiverbiistä referatiivisesti käytethään eriliikaisesti verbii *näyttää*(*t*)ja *tunttuut* ~ *tuntua*(*t*).Syntaktiitten subjektinna oon *ette-*syntakti (15, 16). Syntakthiin saattaa kans lisätä subjektin kohđale tyyhän subjektin *se* (14) ja vielä ablatiivisen ankkurisanan *siltä* (17, 18).

(15) Näyttää [ette huomena tullee sađet].

(16) Minusta tunttuu [ette nyt alkkaa se onnelinen elämä].

(17) Se näyttää [siltä [ette huomena tullee sađet]].

(18) Minusta tunttuu [siltä [ette nyt alkkaa se onnelinen elämä]].

Tämmöisistä syntaktiista, missä verbinä oon intransitiivinen sansiverbi ja subjektinna *ette-*syntakti, katto kans kohđasta 11.2.2.1 Subjunksuunisyntakti subjektinna.

### Sanoma-akti

Sanoma-aktirefereeraa jonku sanomissii eli ajatuksii, ja niitä saattais käskeet kans nimelä oratio obliqua. Net oon ushein mahđolinen muuttaat vasituiseksi sitaatiksi eli suoraksi referaatiksi (oratio directa). Verbinä oon vasittu sanomaverbi, jolla oon kaksi komplementtii, subjekti ja objekti. Subjekti oon aina aktiivinen toimiija.

Sanomaverbii oon esimerkiksi *sannoot* ~ *sanoa*(*t*), *muistela*, *ilmo*(*i*)*ttaa*(*t*), *kirjo*(*i*)*ttaa*(*t*), *ajatella*, *opettaa*(*t*), *valetella*, *luvata* ja *kyssyyt* ~ *kysyä*(*t*), *lukkeet* ~ *lukea*(*t*)~ *lukia* ja *tutkiit* ~ *tutkia*(*t*). Objekti oon usheimitten alasyntakti eli *ette*-syntakti (1, 3, 4) tahi kysymäsyntakti (2, 5, 6). Verbin l*uvata* kans se saattaa olla kans verbifraasi (7).

(1) Perunka sanoi [ette hän kirjoittaa grammatikin].

N[sg.nom.] V[*sannoot*, sg3] S[*ette*-syntaksi]

SUBJ V OBJ

(2) Äiji [oon muistelu] [(ette) kunka hän sai emänän].

N[sg.nom.] V[*muistela*, sg3] S[(*ette* +) kysymäsyntakti]

SUBJ V OBJ

(3) [Talmulahđen pappi] kirjoitti [ette amtmani kiussaa kainulaissii].

(4) Het valetelthiin [ette heilä ei ollu sijjaa].

(5) Sammeli kysyi [(ette) keitä tet oletta].

(6) Het kysythiin [(ette) mitä met nyt häyđymä tehđä].

(7) Iisko lupas [anttaat mulle rahhaa].

N[sg.nom.] V[*luvata*, sg3] VP[1.inf. + AdVLI + OBJ]

SUBJ V OBJ

Prototyyppisen sanoma-akti-syntaktin kaava oon tämmöinen:

|  |
| --- |
| sanoma-akti:  SUBJ[NP[nom.]] + V[sanoma-aktiverbi, subjektikongruensi] + OBJ[*ette*-syntakti/(*ette* +) kysymäsyntakti] |

Sanoma-akti-syntakthiin lisäthään ushein kans sen, kenele jotaki sanothaan eli kirjoitethaan jne. Esimerkiksi (8, 9):

(8) Het valetelthiin meile, [ette heilä ei ollu sijjaa].

Pron[pl3, nom.] V[*valetella*, pl3] Pron[all.] S[*ette*-syntakti]

SUBJ V ADVLI OBJ

(9) Sammeli kysyi meiltä, [(ette) keitä tet oletta].

Ko sanoma-akti-verbii käytethään ohjaama-akti-verbin taphaan (katto kohtaa 4.3.6), se mahđolinen oon kans struktuuri, missä *ette-*syntaktin sijassa oonki infinitiivifraasi, minkä siđothaan ylisyntakthiin *ette-*subjunksuunila (10).

(10) Iisakki sanoi [ette lähtiä heti kothiin].

Katto kans kohđasta 11.2.2.2 Subjunksuunisyntakti objektinna.

Yhđenlainen sanoma-akti oon kans syntakti, missä verbinä oon *seisoot* ~ *seisoa*(*t*). Erilainen tämä oon siinä, ette siinä alasyntakti oonki subjektin funksuunissa (11).

(11) Aviisissa seisoi, [ette koko kylä oon myytävännä].

N[sg.iness.] V[*seissoot*, sg3] S[*ette*-syntakti]

ADVLI V SUBJ

Tämä syntakti muistuttaa eksistensi-syntaktii, ja siinä verbi oon tasan singulaarin 3. persoonassa.

### Nimitysakti

Kolmipaikkaiset nimitysakti-syntaktit oon siinä erinomhaiset referatiiviset syntaktit, ette net ei saa komplementiksi alasyntaktii eikä verbifraassii mutta NP- ja AP-fraassii. Niitten avula muistelhaan, miksi jotaki käskethään eli sanothaan. Nimitysverbii oon esimerkiksi *käskeet* ~ *käskeä*(*t*), *kuttuut* ~ *kuttua*(*t*), *sannoot* ~ *sanoa*(*t*), *nimittää*(*t*) ja *haukkuut* ~ *haukkua*(*t*). Syntaktiissa oon subjektin lisäksi komplementtina nomeniobjekti ja translatiivihaamuinen predikatiivi, mikä saattaa olla NP (1, 3) eli AP (2).

(1) Solgunn käskee [kainun kieltä] [syđämen kieleksi].

N[sg.nom.] V[*käskeet*, sg3] N[sg.part.] N[sg.transl.]

SUBJ V OBJ PREDVI

(2) Hanna haukkui minnuu hulluksi.

(3) Ruijalaiset sanothiin meitä kvääniksi.

|  |
| --- |
| Nimitysakti:  SUBJ[NP[nom.]] + V[nimitysverbi, subjektikongruensi] + OBJ[NP[part.]] + PREDVI[NP/AP[sg.transl.]] |

Myönttäävässä syntaktissa singulaarinen objekti saattaa olla kans genitiivissä (4) ja pluraalinen nominatiivissa (5).

(4) Solgunn käskee [kainun kielen] [syđämen kieleksi].

(5) Ruijalaiset haukuthiin pojat kväänikläpiksi.

### Ohjaama-akti

Ohjaama-akti-syntaktiissaverbinä oon käskemä-, antama- eli kieltämäverbi**.** Niissä jonku eli jokku käskethään eli annethaan tehđä eli kielethään tekemästä jotaki. Tavaliset ohjaama-aktiverbit oon *käskeet* ~ *käskeä*(*t*) ~ *käskiä*, *ant*(*t*)*aa*(*t*), *neuvoot* ~ *neuvoa*(*t*) ja *kielt*(*t*)*ää*(*t*). Verbit millä haluthaan eli sallithaan, ette joku tekkee jotaki, saađhaan objektiksi verbifraasin, minkä subjekti oon singulaarissa genitiivissä (1, 4, 6) ja pluraalissa nominatiivissa (3, 5, 7); pluraalinen persoonapronomeni oon niin käsketyssä akkusatiivihaamussa (2).

(1) Mie käskin [Liisan [lukkeet läksyt]].

Pron[sg1] V[*käskeet*, sg1] VP[N[sg.gen.] VP[1.inf. + N]]

SUBJ V OBJ[SUBJ +V + OBJ]

(2) Perunka käski [meiđät [tulla sisäle]].

N[sg.nom.] V[*käskeet*, sg3] VP[Pron[pl1, akk.] VP[1.inf. + Adv]]

SUBJ V OBJ[SUBJ + V + ADVLI]

(3) Muori käski [pojat [syöđä puuron]]

N[sg.nom.] V[*käskeet*, sg3] VP[N[pl.nom.] VP[1.inf. + N]]

SUBJ V OBJ[SUBJ + V + OBJ]

(4) Ämmi antoi [pojan [summastaat kissaa]]

(5) Äiji antoi [pojat [lähteet pyythöön]]

(6) Pappi neuvoi [Nillan [lähteet reishuun]].

(7) Opettaaja neuvoi [koululapset [lukkeet läksyt]].

Syntaktiitten kaava oon:

|  |
| --- |
| Ohjaama-akti (muut ko *kielttäät-*verbi):  SUBJ[NP[nom.]] + V[ohjaamaverbi, subjektikongruensi] + OBJ[VP[SUBJ[NP[sg.gen./pl.nom./akkus.]] + V[1.inf. (+ KOMPL)]] |

Verbin *kielttäät* kans verbifraasin verbinä oon 3. infinitiivin elatiivi (8–10), ja anyseeraama sen adverbiaaliksi. VP:n subjekti oon objektikaasuksessa, eli ko valtasyntakti oon kielttäävä, se VP:n subjekti oon partitiivissa (10).

(8) Prosti kielsi [Perungan [saarnaamasta kainuksi]].

N[sg.nom.] V[*kielttäät*, sg3] VP[N[sg.gen.] VP[3.inf.elat. + N]

SUBJ V ADVLI[SUBJ + V + ADVLI]

(9) Faari kielsi pojat [lähtemästä pyythöön].

N[sg.nom.] V[*kielttäät*, sg3] VP[N[pl.nom.] VP[3.inf.elat. +N]]

SUBJ V ADVLI[SUBJ + V + ADVLI]

(10) Papit ei kieltänheet [faarii [juomasta viinaa]].

N[pl.nom.] V[*kielttäät*, kieltt.pl3] VP[N[sg.part.] VP[1.inf.elat. + N]

SUBJ V ADVLI[SUBJ + V + OBJ]

|  |
| --- |
| Ohjaama-akti – *kielttäät-*verbi:  SUBJ[NP[nom.]] + V[*kielttäät*, subjektikongruensi] + ADVLI[VP[SUBJ[NP[objektikaasus]]] + V[3.inf.elat. (+ KOMPL)]] |

Silloin ko saattaa ajatella, ette ohjaama-aktin verbifraasi oon imperatiivinen sitaatti jonku sanomisesta, siihen oon infinitiivin etheen mahđolinen lisätä subjunksuunin *ette* (11, 12). Tämä oon tavalinen eriliikaisesti Varengin varieteetissa. Esimerkiksi:

(11) Mie käskin [Liisan ette lukia läksyt].

(12) Pappi neuvoi [Nillan ette lähtiä reishuun].

Varengin varieteetissa käytethään *kieltää*-verbinki kans sammaa konstruksuunii, missäVP:n verbi oon 1. infinitiivin haamussa (13). Mutta siihen häyttyy silloin lisätä kieltoverbin *ei*.

(13) Prosti kielsi [Perunkaa [ette ei saarnata kainuksi]].

N[sg.nom.] V[*kieltää*, sg3] VP[N[sg.part.] [VP[*ette* + *ei* + 1.inf. +N]]]

SUBJ V OBJ[SUBJ + *ette* + V + ADVLI]

Eđelä kaikissa esimerkiissä oon myötä verbifraasin subjekti. Tavalinen oon kuitenki ohjaama-akti, mistä subjekti vailuu (14–16).

(14) Perunka käski [(ette) tulla sisäle].

(15) Pappi neuvoi [(ette) lähtiä sisäle].

(16) Prosti kielsi [ette ei saarnata kainuksi].

Sammaa kaavaa olleevan ohjaama-aktin saattaa laittaat kans sanoma-aktiverbiistä, ko verbifraasin ymmärethään imperatiiviseksi sitaatiksi (17, 18):

(17) Mie sanoin Liisale [ette lähtiä Vesisaarheen minun kansa].

(18) Faari huusi [ette tulla aphuun].

Tämmöisistä *ette-*fraasiista katto kans kohđasta 11.2.2.2 Subjunksuunisyntakti objektinna.

## Modifiseeratut syntaktit

Modifiseeratuksi syntaktiksi defineerathaan tässä syntaktit, missä oon semmoinen verbi eli verbin ja nomenin liitto eli verbikonstruksuuni, mikä ei tuo syntakthiin mithään vasituista uutta informasuunii, mutta modifiseerathaan syntaktin assiintillaa (1, 2) eli sitä aikkaa (3, 4) koska syntakti oon tosi. Esimerkkii:

|  |  |  |
| --- | --- | --- |
| Modifiseerattu syntakti |  | Modifiseeraamaton syntakti |
| (1) Mie häyđyn mennä hyysikkhään. | Vrt. | Mie menen hyysikkhään |
| (2) Sinula oon lupa lähteet feeriälle. | Vrt. | Sie lähđet feeriälle. |
| (3) Pekka oon juomassa kaffii. | Vrt. | Pekka juo kaffii. |
| (4) Pekka kerkes juomasta kaffii. | Vrt. | Pekka joi kaffii. |

Modiseeratut syntaktit jajama kolmheen valtatyypphiin:

* Modifiseeratun syntaktin verbaalinna oon joku vasituinen modaalinen verbi, mikä modifiseeraa syntaktin tekemistä, niin ko esimerkissä (1), missä verbi *häyttyyt* ~ *häytyä*(*t*)ilmoittaa tekemisen välttämättömyyttä.
* Modaalisuus ilmoitethaan *olla*-verbin ja jonku nomenin liitola. Tämmöinen oon esimerkiksi modaalinen *olla lupa -*konstruksuuni (2).
* Aspektisyntaktit, missä syntaktin aijankohtaa rajathaan jonku vasitun aspektiverbin eli verbikonstruksuunin avula. Esimerkissä (4) oon aspektiverbi *keritä* ja esimerkissä (3) *olla tekemässä* -konstruksuuni. Nämätkhään ei lissää syntakthiin mithään muuta informasuunii ko aijan rajauksen.

Puhuma tässä näistä kolmesta jokhaisesta erittäin.

### Syntaktissa vasittu modaalinen verbi

Modifiseeratuitten syntaktiitten verbaalinna saattaa olla joku vasituinen modaalinen verbi, mikä muistelee, oonko syntaktin assiintila puhhuujan mielestä tahi ylheisesti sikkari eli epäsikkari, pakolinen eli mahđolinen, luvalinen eli luvaton, uskottava eli uskomaton jne. Tämmöissii verbii oon esimerkiksi *häyttyyt* ~ *häytyä*(*t*), *häättyyt* ~ *häätyä*(*t*), *pittää*(*t*), *jouttuut* ~ *joutua*(*t*), *auttaa*(*t*), *tarvita* (käytethään eriliikaisesti kielttäävissä syntaktiissa), *kannattaa*(*t*), *saađa* ~ *saaha*, *aikkoot* ~ *aikoa*(*t*), *meinata*, *haluta*, *saattaa*(*t*), *sattuut* ~ *sattua*(*t*)ja *tait*(*t*)*aa*(*t*).

Modaalisen verbin kans oon syntaktissa aina joku muu verbi, joka muistelee faktilisen assiintilan, mikä realiseeraanttuu eli jääpi realiseeraantumatta. Käskemä tätä verbii valtaverbiksi. Tämä verbi oon infinitiivihaamussa, joko 1. infinitiivissä tahi 3. infinitiivissä.

* Usheimitten tämmöisen syntaktin valtaverbi oon 1. infinitiivin haamussa. Ensimäisen infinitiivin vaađithaan kuitenki verbit *häyttyyt* ~ *häytyä*(*t*), *häättyyt* ~ *häätyä*(*t*), *pittää*(*t*), *tarvita*, *kannattaa*(*t*), *auttaa*(*t*), *saađa* ~ *saaha*, *aikkoot* ~ *aikoa*(*t*), *meinata*, *haluta*, *saattaa*(*t*), *sattuut* ~ *sattua*(*t*), *jout*(*t*)*aa*(*t*) ja *tait*(*t*)*aa*(*t*). Silloin saatama kattoot, ette modaalisen verbin pörässä seissoova valtaverbifraasi oon objektin funksuunissa. Esimerkki analyysistä (1):

(1) Sie häyđyt [lähteet Vesisaarheen].

Pron[sg2, nom.] V[*häyttyyt*, sg2] VP[1.inf. + N[sg.ill.]]

SUBJ V OBJ[V + ADVLI]

Vrt. Sie lähđet Vesisaarheen.

Sammaa tyyppii oon seuraavatki syntaktit (2–9):

|  |  |  |
| --- | --- | --- |
| Modaalinen syntakti |  | Ei-modaalinen syntakti |
| (2) Tet [että tarvitte] [kirjoittaat paljon]. | Vrt. | Tet [että kirjoita] paljon. |
| (3) Aikamatkalaiset piđethiin [kohđata Perungan]. | Vrt. | Aikamatkalaiset kohđathiin Perungan. |
| (4) Met [emmä saa] [muuttaat tulleevaisuutta]. | Vrt. | Met [emmä muuta] tulleevaisuutta. |
| (5) Mie halluun [oppiit kainuu]. | Vrt. | Vrt. Mie opin kainuu. |
| (6) Aika saattaa muuttuut. | Vrt. | Aika muuttuu. |
| (7) Mie aijon [siirttyyt Suomheen]. | Vrt. | Mie siiryn Suomheen. |
| (8) Tet taiđatta [olla oppinheet [koko grammatikin]]. | Vrt. | Tet [oletta oppinheet] [koko grammatikin]. |
| (9) Hukka sattui [tulla vasthaan]. | Vrt. | Hukka tuli vasthaan. |

* Verbiin *jouttuut* ~ *joutua*(*t*), *päästä*, *pakata* ja *keritä* ’olla tillaa’ kans infinitiivifraasin verbi oon 3. infinitiivin illatiivissa (10–13).

(10) Liisa jouttuu [kirjoittamhaan muisteluksen].

NP[sg.nom.] V[*jouttuut*, sg3] VP[3.inf.ill. + N[sg.gen.]]

SUBJ V ADVLI[V + OBJ]

Seuraavat syntaktit oon sammaa tyyppii:

|  |  |  |
| --- | --- | --- |
| Modaalinen syntakti |  | Ei-modaalinen syntakti |
| (11) Mie pääsin [lähtemhään kothiin]. | Vrt. | Mie lähđin kothiin. |
| (12) Perunka kerkis [lukemhaan Bibliaa]. | Vrt. | Perunka luki Bibliaa. |
| (13) Maito pakkaa [happanemhaan lämpimässä]. | Vrt. | Maito happanee lämpimässä. |

Tämmöisissä syntaktiissa analyseeraama sen valtaverbifraasin adverbiaaliksi, sillä ko valtaverbi oon siinä adverbiaalin kaasuksessa.

Modifiseeratut syntaktit vasitun ḿodaalisen verbin kans oon tämmöiset:

|  |
| --- |
| Syntaktissa vasittu modaalinen verbi:  SUBJ[NP[nom.]] + V[modaalinen verbi, subjektikongruensi] + OBJ/ADVLI[VP[1. infinitiivi/3. infinitiivin illatiivi (+ KOMPL)]] |

Ko kattoma semmoissii modaalissii taphauksii, missä valtaverbinä oon 3. infinitiivin haamu, se havaittemma, ette se oon samhaan laihiin tulokaasuksessa ko verbin NP-adverbiaali olis, jos sammaa verbii oliski käytetty suorassa syntaktissa. Esimerkiksi (14, 15):

|  |  |  |
| --- | --- | --- |
| Modaalinen syntakti |  | Suora syntakti |
| (14) Mie [en pääse] lähtemhään. | Vrt. | Mie [en pääse] Vesisaarheen. |
| (15) Äiji joutui lähtemhään. | Vrt. | Äiji joutui fankilhaan. |

Silloin ko verbii saattaa käyttäät ei-modifiseeraavana ja se saapi NP-objektin, silloin valtaverbi modifiseeraavan verbin kans oon 1. infinitiivissä. Esimerkiksi (16, 17):

|  |  |  |
| --- | --- | --- |
| Modaalinen syntakti |  | Suora syntakti |
| (16) Sie saat [syöđä marjoi]. | Vrt. | Sie saat marjoi. |
| (17) Het piđethään lähteet. | Vrt. | Het piđethään elläimiitä. |

Kielto tekkee saman ko muissaki syntaktiissa: Kielttäävän verbifraasin objekti oon tasan partitiivissa. Muutoinki valtaverbin komplementit oon samassa haamussa, ko net oltais, jos syntaktista otettais modaalisen verbin pois.

* Verbit *kannattaa*(*t*)ja *auttaa*(*t*)oon siinä erilaiset, ette niitten kans ei ole vasituista subjektii, mutta käytethään samanlaista adessiivikonstruksuunii ko omistus-syntaktiissa (18, 19).

(18) Meilä kannattaa [studeerata kainuu].

Pron[adess., pl3] V[*kannattaat*, sg3] VP[1.inf. + N[sg.part.]]

ADVLI V SUBJ[V + OBJ]

Vrt. Met studeeraama kainuu.

(19) Pojila ei auttanu [vaitela assiista].

NP[pl.adess.] V[*auttaat*, kieltt.sg3] VP[1.inf. + N[sg.elat.]]

ADVLI V SUBJ[V + ADVLI]

Vrt. Pojat vaitelthiin assiista.

Mutta tavalissiin oon, ette tämmöiset syntaktit oon geneeriset (20, 21) eli niissä oon tyyhä subjekti *se* (22).

(20) [Kainun kieltä] kannattaa oppiit.

(21) Assiista [ei auttanu] vaitela. ~

(22) Se [ei auttanu] [vaitela assiista].

Modaaliset syntaktit oon muutoinki enniimitten geneeriset.

### Modaalinen oon pakko -syntakti

Välhiin modaalinen verbaali saattaa olla pantu kokhoon *olla*-verbistä ja substantiivista, mikkä yhđessä haamustethaan yhđenlaisen verbiliiton. Tavalissiimat tämmöiset oon *olla lupa* ja *olla pakko*. Näitten kans käytämä semmoista adessiivikonstruksuunii, mikä oon saman näköinen ko omistus-syntaktissa (1–3).

(1) Minula [oon lupa] [oppiit [kainun kieltä]].

Pron[sg1, adess.] V[*olla*, sg3 + N[*lupa*[sg.nom.]]] VP[1.inf. + N[sg.part.]]

ADVLI V SUBJ[V + OBJ]

Vrt. Mie opin [kainun kieltä].

Muita esimerkkii:

|  |  |  |
| --- | --- | --- |
| Modaalinen syntakti |  | Suora syntakti |
| (2) Kainulaisila [oli pakko] [oppiit [ruijan kieltä]]. | Vrt. | Kainulaiset opithiin [ruijan kieltä]. |
| (3) Kaikila [oli halu] [lähteet tunturhiin]. | Vrt. | Kaikki lähđethiin tunturhiin. |

Sitä oon kans samantapaissii konstruksuuniita, missä toisena osana oon adjektiivi (4).

(4) Minula [oon paha] [lähteet tunturhiin].

Pron[sg1, adess.] V[*olla*, sg3 + A[*paha*[sg.nom.]]] VP[1.inf. + N[sg.ill.]]

ADVLI V SUBJ[V + ADVLI]

Vrt. Mie lähđen tunturhiin.

Verbaalifraasin NP- eli AP-komplementti oon tasan nominatiivin singulaarissa.

Syntaktityypistä oon eriliikaisesti Varengin varieteetissa kohta tavalinen kans semmoinen variantti, missä 1. infinitiivin etheen laitethaan *ette*-subjunksuunin (5).

(5) Simmala [oon halu] [ette lähtiä tunturhiin].

Oon pakko -syntakti oon tämmöinen:

|  |
| --- |
| Oon pakko:  ADVLI[NP[adess.]] + V[*olla*[sg3] + NP/AP[sg.nom.]] + SUBJ[(*ette* +)VP[1.inf. (+ kompl)]] |

Saman tapainen oon geneerinen tyyppi, missä ensimäisenä jäsenennä oon yhđenlainen tyyhä subjekti *se* ja syntaktin lopussa ensimäinen infinitiivi (6) eli *ette*-syntakti (7) tahi *ko*-syntakti (8).

(6) Se [oon soma] hihđata.

(7) Se [oli kummalinen] [ette hän lähti].

(8) Se [oli surulinen] [ko Maija kuoli].

Tässäki saattaa 1. infinitiivin eđessä olla *ette*-subjunksuuni (9, 10):

(9) Se [oon paha] [ette olla köyhä].

(10) Se [oon soma] [ette hihđata].

Tämä tyyppi ei kuitenkhaan ole vasitusti modaalinen, sillä ko se ilmoittaa suorhaan yhden assiintilan. Syntakti oon yhđenlainen predikasuunisyntakti, missä subjektin funksuunissa oon infinitiivifraasi eli *ette-* eli *ko-*syntakti. Ylisyntaktin *se*-sannaa oliski luonolisempi pittäät ankkurisanana eli sanana, mikä representeeraa siinä alasyntaktii (ankkurisanasta katto kohđasta 2.4.4).

Tämmöisistä syntaktiista, missä subjektinna oon *ette-*syntakti tahi -fraasi tahi *ko-*syntakti, katto kans kohđasta 11.2.2.1 Subjunksuunisyntakti subjektinna.

### Aspektuaaliset syntaktit

Modifiseeratuita syntaktiita oon kans semmoissii, ette niissä verbaali rajjaa tekemisen tahi tapattumisen aikkaa: Jotaki alethaan tekemhään eli alkkaa tapattumhaan, olhaan tekemässä eli oon tapattumassa, jotaki heitethään tekemästä tahi heittää tapattumasta. Tämmöissii aikkaa rajjaaviita verbii saattaa kans käskeet aspektiverbiksi. Näitten verbiin kans pörässä tulleeva verbi oon 3. infinitiivin haamussa.

Tämmöiset aspektiverbit oon kuitenki verbit *alk*(*k*)*aa*(*t*), mikä ottaa 3. infinitiivin illatiivin (1), *olla*, mikä ottaa 3. infinitiivin inessiivin (2), ja *keritä* ja *heittää*(*t*), mikkä otethaan 3. infinitiivin elatiivin (3, 4).

(1) Met aloima [kuuntelemhaan [Perungan muistelusta]].

Pron[pl1] V[*alkkaat*, pl1] VP[3.inf. ill. + N[sg.part.]]

SUBJ V ADVLI[V + OBJ]

Vrt. Met kuuntelimma [Perungan muistelusta].

(2) Tyttäret oon [hihtaamassa vaarassa].

N[pl.nom.] V[*olla*, pl3] VP[3.inf. iness. + N[sg.iness.]]

SUBJ V ADVLI[V + ADVLI]

Vrt. Tyttäret hihđathaan vaarassa.

(3) Tet [että ole heittänheet] [laulamasta [vanhoita laului]].

Pron[pl2] V[*heittäät*, kieltt.pl2] VP[3.inf.elat. + N[pl.part.]]

SUBJ V ADVLI[V + OBJ]

Vrt. Tet [että ole laulanheet] [vanhoita laului].

(4) Perunka kerkis [lukemasta Bibliaa].

NP[sg.nom.] V[*keritä*, sg3] VP[3.inf. elat. + N[sg.part.]]

SUBJ V ADVLI[V + OBJ]

Vrt. Perunka luki Bibliaa.

Aspekti-syntaktin kaava oon tämmöinen:

|  |
| --- |
| Aspekti:  SUBJ[NP[nom.]] + V[aspektiverbi, subjektikongruensi] + ADVLI[VP[3.inf.iness./elat./ill. (+ KOMPL)]] |

Aspektinna saattaa kans pittäät tyyppii *tulla tehtyksi* ja *saađa* ~ *saaha tehtyksi*, missä kummassaki verbifraasin valtaverbin haamuna oon passiivin partisipin perfektin singulaarin translatiivi. *tulla tehtyksi* -konstruksuunissa subjektin paikala oon adessiivihaamuinen adverbiaali, mikä muistelee, kuka jotaki teki (5, 6); se oon kans tavalinen, ette *tulla tehtyksi* -tyyppi oon geneerinen (7, 8). *saađa* ~ *saaha tehtyksi* -konstruksuunissa oon tavalinen nominatiivisubjekti, ja sitte kans subjektikongruensi (9, 10).

|  |  |  |
| --- | --- | --- |
| Aspektisyntakti |  | Suora syntakti |
| (5) Mulla [ei ole tullu] [käytyksi Helsingissä]. | Vrt. | Mie [en ole käyny] Helsingissä. |
| (6) Liisala tuli [työt tehtyksi]. | Vrt. | Liisa teki työt. |
| (7) Paljon tullee [praatatuksi ruijaa]. | Vrt. | Paljon praatathaan ruijaa. |
| (8) [Ei tullu] koskhaan [kysytyksi sitä assiita]. | Vrt. | [Sitä assiita] [ei koskhaan kysytty]. |
| (9) Mie sain [kalat paistetuksi]. | Vrt. | Mie paistoin kalat. |
| (10) Liisa sai [vantthuut kuđotuksi]. | Vrt. | Liisa kutos vantthuut. |

Vielä oon konstruksuunile *tulla tehtyksi* vastakkainen konstruksuuni *jääđä* ~ *jäähä tekemättä*, missä valtaverbi oon 3. infinitiivin abessiivin haamussa (11, 12).

(11) Ruoka jäi syömättä.

(12) Minulta jäi [se assii] havaittematta.

## Verbin komplementiitten haamusta

### Verbi ja sen komplementit

Ylipuolela olema nähnheet, ette verbilä oon komplementtiita eli semmoissii jäseniitä, mikkä oon pakoliset eli obligatooriset, ette syntakti oon semanttisesti täyđelinen. Saatama sannoot, ette verbi vaattii vissii komplementtiita.

Subjektin lisäksi verbin tavalissii komplementtiita oon predikatiivi, objekti ja adverbiaali. Kunka monta ja minkälaissii komplementtiita syntaktissa oon, se oon sen jälkhiin, minkälainen verbi syntaktissa oon. Ylipuolela esitetyissä syntaktiissa monissa oon kaksi komplementtii. Mutta sitä oon kans syntaktiita, joissa oon vain yksi komplementti (niin ko *Aurinko paistaa*), ja syntaktiita, missä häyttyy olla kolme komplementtii (niin ko *Nilla antoi preivin kuninkhaale*). Sitä oon kans verbii, jokka ei vaađi yhtäkhään komplementtii (niin ko *Sattaa*).

Komplementti saattaa olla substantiivifraasi (NP) ja se saattaa olla adjektiivifraasi (AP). Komplementtina saattaa olla kans adverbifraasi (AdvP), adposisuunifraasi (PP) tahi kvanttorifraasi (KvaP). Sitte komplementtina saattaa erittäinki referatiivisissa syntaktiissa vielä olla verbifraasi (VP) eli alasyntakti (S), tavalissiimin *ette*- tahi kysymäsyntakti, muutamisti kans *ko*-syntakti. Modifiseeraavissa syntaktiissa toisena komplementtina oon tasan verbifraasi.

Kattoma vielä lyhykäisesti eri syntaktityyppiin komplementtiita ja eriliikaisesti nomenikomplementiitten haamui.

### Subjektin ja verbaalin kongruensista ja subjektin kaasuksesta

Ylipuolela olleevista syntaktianalyysiistä näjemä, ette subjekti ja verbaali usheimitten kongrueerathaan toinen toisen kans eli net oon samassa luvussa ja persoonassa. Kongruensi vailuu tyhä niissä taphauksissa, missä syntaktin subjekti oon partitiivissa. Subjekti saattaa ylipuolela olleevista syntaktityypiistä olla partitiivissa vain eksistensi- syntaktiissa (*Kentälä oli miehii* *ja vaimoi*), Eksistensin muutos -syntaktiissa (*Taivhaale syttyi tähtii*), omistus-syntaktiissa (*Minula oon rahhaa*), omistuksen muutos -syntaktiissa (*Faarile tullee vierhaita*), kvanttori-syntaktiissa (*Meitä oli viisi*) ja eksistensipredikasuuni-syntaktiissa (*Kukkii oon monen färissii*). Muissa taphauksissa subjekti oon nominatiivissa.

Silloin ko subjektin ja verbaalin kongruensi vailuu, se verbi oon aina singulaarin 3. persoonassa.

Syntaktin subjektinna saattaa olla kans infinitiivifraasi (VP), niin ko syntaktissa *Simmasta oon soma lähteet tunturhiin*, missä subjektiksi saattaa kattoot fraasin *lähteet tunturhiin*. Subjektinna saattaa olla kans alasyntakti, niin ko syntaktissa *Pekasta oli paha*, *ette Liisa rakasti Mattii*. Verbifraasi- ja alasyntaktisubjektin kans syntaktin verbaali oon tasan singulaarin 3. persoonassa.

### Predikatiivi ja sen haamu

Suoriin predikasuunisyntaktiitten predikatiivin korrelaattina oon ylheisesti syntaktin subjekti, mutta muuttamis-syntaktissa sen korrelaattina oon syntaktin objekti ja tulos-syntaktissa elatiivihaamuinen adverbiaali.

Predikatiivi oon ylheensä nominatiivissa omituisuus-syntaktissa (*Kaffi oli makkee*) ja tulos-syntaktissa (*Heikasta kasus kaunis mies*). joukko-syntaktissa se oon partitiivissa (*Nilla oli torniolaista sukkuu*), samoten ko eksistensipredikasuuni-syntaktissa (*Meitä oon monenlaissii*). Ko funksuunina oon omistuspredikasuuni, se predikatiivi oon genitiivissä (*Tämä pytinki oon amtmanin*). muutos-syntaktissa ja ja muuttamis-syntaktissa predikatiivi oon translatiivissa (*Amtmani tuli hulluksi*, *Matti maalas huonheen valkkeeksi*). Ko predikatiivin funksuunina oon sansi, se oon ablatiivissa (*Kukka haissee hyvältä*).

Referatiivisista syntaktiista Nimitysakti-syntaktiissa predikatiivi oon translatiivissa (*Het käskethiin meitä kvääniksi*). Arvelu-syntaktista oon olemassa kans tyyppi *Faari luuli Pekkaa hulluksi*, missä predikatiivi oon translatiivissa, ja tyyppi *Faari piti Pekkaa hulluna*, missä se oon essiivissä. Muista referatiivisista syntaktityypiistä ei predikatiivii löyđy.

Predikatiivi oon lukukongruensissa ittensä korrelaatin kans predikasuunisyntaktiista omituisuus-, eksistensi- ja tulos-syntaktiissa, muissa syntaktityypiissä se ei kongrueeraa korrelaatin kans.

### Objekti ja sen haamu

Suorista syntaktityypiistä tunnetsyntaktit ja tekemissyntaktit otethaan objektin eli niissä verbaalinna oon transitiiviverbi. Tunnetsyntaktiissa objektin kasus oon ylheensä vaihettelematon partitiivi (*Mie rakastan sinnuu*, *Minnuu itkettää*), *tykätä*-verbin kans kuitenki elatiivi (*Mie tykkään sinusta*). Tekemissyntaktiissa objektin kaasus vaihettellee, ja se saattaa olla singulaarissa genitiivi (*Pappi kirjoitti preivin*), pluraalissa nominatiivi (*Nilla antoi preivit kuninkhaale*) tahi singulaarissa ja pluraalissa partitiivi (*Nilla ei kirjoittannu preivii*, *Mie söin äpylii*, *mutten jaksanu kaikkee*). Tätä vaihettelleevaa objektin kaasusta käskemä objektikaasukseksi.

Objektin kaasusta varten oon muutama yksinkertainen reekeli:

* Singulaarinen objekti saattaa olla genitiivissä, mutta pluraalinen ei. Pluraalinen objekti saattaa olla nominatiivissa, mutta singulaarinen ei.
* Jos syntaktin objekti saattaa olla genitiivissä eli nominatiivissa, se saattaa olla kans partitiivissa. Mutta jos verbi vaattii partitiivihaamuista objektii, se objekti ei koskhaan ole genitiivissä eli nominatiivissa.
* Kielttäävän syntaktin (= syntaktin, jossa oon kieltosana) objekti oon aina partitiivissa, poislukkiin *tykätä*-syntaktit, missä objekti oon tasan elatiivissa.
* Ko syntaktin muistelemasta tekemisestä ei keritä tahi se oon kesken tahi ko tekemisen objekti oon osa javolisesta eli mitattavasta assiista (eli objektinna pluraalinen sana eli ainetsana), se silloin objekti oon partitiivissa.

Referatiivisissa syntaktiissa objekti oon komplementtina kaikissa syntaktityypiissä. Usheimitten objektinna oon verbifraasi (VP) (*Pekka muisti lukkeet preivin*) tahi alasyntakti (S) (*Muori sanoi*, *ette hän tullee huomena*). Mutta jos objektinna oon nomenifraasi, se se seuraa sammoi reekeliitä ko mitä ylipuolela oon sanottu objektista.

Jos referatiivisen eli modifiseeratun syntaktin verbifraasista löyttyy objekti, se se oon samassa haamussa ko vastaavan suoran syntaktin objekti olis.

### Adverbiaali ja sen haamu

Adverbiaaliksi oon tässä grammatikissa analyseerattu tyhä semmoissii syntaktin NP-fraassii, mikkä oon paikkakaasuksessa, eli sitte vastaavanfunksuunissii adverbi- eli PP-fraassii. Adverbiaaliitten tyypiliset funksuunit oonki lokatiivinen ja habitiivinen. Habitiivisista funksuuniista Omistus-syntaktiissa adverbiaali oon aina adessiivissa (*Kainulaisila oli sauna*), omistuksen muutos -syntaktiissa ja omistaajan vaihetus -syntaktissa ablatiivissa eli allatiivissa (*Multa kuoli poika*, *Liisale syntyi tytär*, *Mie sain skenkin ämmiltä*, *Ämmi lähätti skenkin minule*). Siis ko oon kysymys jonkulaisesta omistamisesta eli hallussapiđosta eli vaihettamisesta, se adverbiaalin kaasus oon ulkoinen paikkakaasus eli *l*-kaasus.

Paikka-syntaktiissa (*Amtmani asui Jovensuussa*) ja eksistensi-syntaktiissa **(***Ariniemessä assuu amtmani*) adverbiaali oon kohta aina olokaasuksessa eli inessiivissä tahi adessiivissa. liiket-syntaktiissa (*Nilla lähti Kööpenhaminhaan*, *Matti tuli Ruottista*, *Ämmi kävi kaupungissa*), eksistensin muutos -syntaktiissa (*Kothaan iti ihmissii*, *Puista tippui vettä*) ja siirtämis-syntaktiissa (*Liisa vei Tromsshaan voita*, *Matti toi kaupungista tavaraa*) adverbiaali oon tavalissiimin NP tulo- eli erokaasuksessa, eli sitte vastaavanlainen adposisuunifraasi (PP) eli adverbifraasi (AdvP).

Ko pittää valita sisäisten ja ulkoisten paikkakaasusten välilä, se reekelinä oon, ette paikannimet ylheensä suijutethaan sisäisissä paikkakaasuksissa (1). Mutta saattaa paikkanimi olla ulkoisessaki paikkakaasuksessa (2). Muutoin käytethään sisäissii paikkakaasuksii, ko joku oon jonku sisälä eli sisäpuolela (1) eli liikkuu eli liikutethaan jonku sishään eli sisäpuolele (3) eli sisästä eli sisäpuolelta (4).

(1) Mie asun *Tromssassa*, mutta Hansi assuu *Valasnuorassa*.

(2) Jensi muutti *Annijoele*.

(3) Pekka tuli *taivhaasseen*.

(4) Varas vei talosta *mööpelit*.

Ulkoissii paikkakaasuksii käytethään, ko joku oon jonku ulkopuolela eli pinnala (5) eli liikkuu eli liikutethaan jonku ulkopuolele eli pinnale (6) tahi ulkopuolelta tahi pinnalta (7).

(5) Flyyi lenttää *taivhaala*, mutta laiva seilaa *merelä*.

(6) Kissa kaatoi maiđon *laattiile*.

(7) Kissä hyppäs *tuolilta*.

Ko joku oon siihen laihiin jossaki pinnassa kiini, ette sen saattaa kattoot sen osaksi eli sitä ei saa irti, se käytämä kuitenki sisäistä paikkakaasusta (8).

(8) Matin *poskessa* oon haava.

Paikka-, eksistensi-, liiket- ja siirtämis-syntaktin adverbiaalinna saattaa tietenki olla kans adposisuunifraasi eli adverbifraasi. Näitäki oon erilaista suunttaa ilmoittaaviita, ja net häyđythään korreleerata vastaaviitten nomenifraassiin kaasushaamuin kans.

Statustila-syntaktin adverbiaalikomplementtina oon tasan olotilan adverbi.

Olema analyseeranheet adverbiaaliksi kans sen TULOS-syntaktin jäsenen, mikä oon subjektin paikala mutta elatiivissa (esimerkiksi *Mikosta tuli varas*). Tämän saattais paikan jälkhiin analyseerata kans subjektiksi, mutta olema rajanheet, ette verbaalin subjektikomplementin kaasukset oon tyhä nominatiivi ja partitiivi.

Aspektuaalisissa syntaktiissa verbifraasin verbinä oon 3. infinitiivin inessiivin, elatiivin eli illatiivin haamu, ja sillä koko verbifraasin analyseerathaan adverbiaaliksi. omistus-syntaktin omistaajaa muistuttaava adessiivihaamuinen adverbiaali löyttyy modaalisista *Minula oon pakko mennä hyysikkhään* ja *Sinula kannattaa lukkeet kainun kieltä* -konstruksuuniista ja aspektuaalisesta *Minula tuli työt tehtyksi* -konstruksuunista.

# Nomeniitten morfologista grammatikkii

Nomeniita pruukathaan lujetella seuraavat joukot: substantiivit, adjektiivit, pronomenit ja lukusanat. Substantiivit ja adjektiivit haamustethaan oman fraasin, missä niilä saattaa olla defineerauksii. Substantiivin defineerauksii saattaa olla esimerkiksi adjektiividefineeraus (1) tahi genitiivihaamuinen substantiividefineeraus (2) etudefineerauksena, tahi substantiivi paikkakaasuksessa (3, 4), infinitiivifraasi (5) tahi alasyntaktidefineeraus (6, 7) pörädefineerauksena

(1)[*Nuoret* tyttäret] tykäthään [*pitkistä* hyksistä].

(2) [*Matin* muori] studeeraa [*Tromssan* univeristeetissa].

(3) [Preivi *kuninkhaale*] oli kirjoitettu tanskaksi.

(4) [Matk*a Tromssasta Rovaniemele*] oon liian pitkä.

(5) Minula ei ole [voimaa(*ette*) *lähteet reishuun*].

(6) [Preivi, *minkä pappi kirjoitti kuninkhaale*], oli Nillala plakkarissa.

(7) Iisakille tuli [tieto, *ette hän päässee myötä kursile*].

Adjektiivin defineerauksena saattaa olla etudefineerauksena esimerkiksi graadiadverbi (8), pörädefineerauksena esimerkiksi substantiivi paikkakaasuksessa (9), adposisuunifraasi (10), infinitiivifraasi (11) tahi alisyntakti (12).

(8) Hanna oon [*hirmusen* viisas].

(9) Mie olen [sikkari *siitä assiista*].

(10) Kreeta oli [vihainen *sen riiđan päältä*].

(11) Met olema [sepät *hihtaamhaan*].

(12) Se oon [parasta, *mitä sie olet koskhaan sanonu*].

Pronomenitki saatehaan muutamasti saađa defineerauksen (13, 14).

(13)[Kaikki, *jokka tunnethaan hänen*], rakastethaan häntä.

(14)[Jokhainen *meistä*] rakastaa Pekkaa.

Pronomenit oon kuitenki syntaktissa aina substantiivin sijassa, emmäkä puhu erittäin pronomenifraasiista.

Lukusanoista kardinaalit haamustethaan kvanttorifraassii, ja niitä käsittelemä erittäin kapittelissa 8.1 Kardinaalit.

Kainun kielessä kohta kaikki nomenit – päinvastoin ko ruijan kielessä – taivuthaan samhaan laihiin. Pronomeniissa ja lukusanoissa oon pikkuisen eroitusta, mutta substantiivit ja adjektiivit taivuthaan justhiin samhaan laihiin.

Sanoista verbit oon syntaktissa ytimessä, ja net määräthään, minkälaiset muut fraasit syntaktissa oon. Nomeniittenki ja eriliikaisesti substantiiviitten haamu oon usheimitten sen jälkhiin, minkälainen verbi syntaktissa oon. Fraassiin sisälä nomenin haamu kuitenki oon sen valtasanan jälkhiin. Niin ko esimerkiksi semmoinen adjektiivi, joka oon substantiivin eđessä ja defineeraa sitä, oon samassa haamussa, kaasuksessa ja luvussa ko sen pörässä tulleeva substantiivi, ja adposisuunifraasin sisälä nomeniitten haamu oon sen jäkhiin minkälaisesta adposisuunista oon kysymys.

Tässä kapittelissa käsitelhään ensistä substantiiviitten ja adjektiiviitten kaasusta ja lukkuu. Lukusanat ja pronomenit käsitelhään niitten omissa kapitteliissa.

## Nomeniitten taivutustyypiistä ja rangoista

Nomeniila oon sekä vokaali- ette konsonanttirankkoi. Jokhaisella nomenilla oon vokaaliranka, mutta konsonanttiranka oon tyhä osala nomeniita. Niitä nomeniita, joila oon tyhä vokaaliranka, kuttuma tässä yksirankaiseksi nomeniksi, niitä joila oon sekä vokaali- ette konsonanttiranka, kuttuma tässä konsonanttirankaiseksi nomeniksi.

Jos nomenilla oon konsonanttiranka, sitä käytethään singulaarin partitiivissa ja osassa konsonanttirankaissii sannoi kans pluraalin genitiivin haamustuksessa. Muissa kaasuksissa käytethään aina vokaalirankkaa. (Sannoin vokaali- ja konsonanttirangoista ylheisesti, katto kohtaa 2.3.4 Sanan rangat.)

Nomeniita oon yksitavuissii, kaksitavuissii ja usheempitavuissii, ja niitten vokaaliranka saattaa loppuut yhtheen vokaalhiin tahi kahtheen vokaalhiin. Tässä grammatikissa nomenit jajethaan eri joukkhoin sen jälkhiin, minkälaiset rangat niilä oon ja kunka eri taivutussuffiksit lisäthään näihin rankhoin.

Alapuolela oon tabeli, mikä näyttää, minkälaissii taivutustyyppii kainun kielessä oon ja minkälaiset rangat eri taivutusstyypiilä oon. Singulaarin essiivi näyttää vokaalirangan, pluraalin essiivi pluraalin rangan ja singulaarin partitiivi konsonanttirangan, jos nomenilla semmoinen oon. Kaasussuffiksit liitethään näihin rankhoin. Osassa rankkoi oon kans graadivaihettelluu; sitä selvitämme jokhaisen taivutustyypin kohđala erittäin. Se oon kuitenki jo tässä hyvä havaita, ette singulaarin essiivin haamusta löyttyyvä ranka oon yhdenlainen ”fundamenttiranka”, ja sen graadi näyttää nomenin ”fundamenttigraadin”, mistä muut oon yhđenlaissii variasuuniita.

Käskemä tässä nomeniitten taivutustyyppii lyhykäisemin nomenityypiksi.

Tabeli 14: Nomenityypit

|  |  |  |  |  |
| --- | --- | --- | --- | --- |
| Nomenityyppi | Singulaarin nominatiivi | Vokaaliranka: singulaarin essiivi | Pluraalin ranka: pluraalin essiivi | Konsonanttiranka: singulaarin partitiivi |
| 1.1 Yksirankaiset kaksitavuiset lyhykäisvokaaliset nomenit | aika | aika/na | aiko/i/na |  |
| mettä | mettä/ä | mett/i/nä |  |
| joki | joke/na | jok/i/na |  |
| pappi | pappi/na | pappi/i/na ~ papp/i/na |  |
| juoppo | juoppo/na | juoppo/i/na |  |
| 1.2 Konsonanttirankaiset kaksitavuiset lyhykäisvokaaliset nomenit | pieni | piene/nä | pien/i/nä | pien/tä |
| käsi | käte/nä | käs/i/nä | kät/tä |
| lapsi | lapse/na | laps/i/na | las/ta |
| 2.1 Yksirankaiset usheempitavuiset lyhykäisvokaaliset nomenit | sivakka | sivakka/nna | sivako/i/na |  |
| kajava | kajava/nna | kajav/i/nna |  |
| tunturi | tunturi/nna | tunturi/i/na ~ tuntur/i/nna |  |
| paijukko | paijukko/nna | paijuko/i/na |  |
| valkea ~ valkia | valkea/nna ~ valkia/nna | valke/i/na |  |
| 2.2 Konsonanttirankaiset usheempitavuiset lyhykäisvokaaliset nomenit | ty(t)är | tyttäre/nnä | tyttär/i/nnä | ty(t)är/tä |
| taival | taipale/nna | taipal/i/nna | taival/ta |
| paimen | paimene/nna | paimen/i/nna | paimen/ta |
| elläin | elläime/nnä | elläim/i/nnä | elläin/tä |
| onneton | onnettoma/na | onnettom/i/na | onneton/ta |
| rakkhaus | rakkhaute/na | rakkhauks/i/na | rakkhaut/ta |
| veres | verekse/nnä | vereks/i/nnä | veres/tä |
| ihminen | ihmise/nnä | ihmis/i/nnä | ihmis/tä |
| 3.1 Yksirankaiset pitkävokaaliset nomenit | maa | maa/na | ma/i/na |  |
| yö | yö/nä | ö/i/nä |  |
| tuorestai | tuorestai/na | tuoresta/i/na |  |
| valkkee | valkkee/na | valkke/i/na |  |
| laattii | laattii/na | laatti/i/na |  |
| 3.2 Konsonanttirankaiset pitkävokaaliset nomenit | rakas | rakkhaa/na | rakkha/i/na | rakas/ta |
| kirves | kirvhee/nä | kirvhe/i/nä | kirves/tä |
| kaunis | kaunhii/na | kaunhi/i/na | kaunis/ta |
| hylje(t) | hylkhee/nä | hylkhe/i/nä | hyljet/tä |
| perkele(t) | perkelhee/nä | perkelhe/i/nä | perkelet/tä |
| kuolu(t) | kuolhee/na | kuolhe/i/na | kuolut/ta |

Se oon muutampi nomeni, mikkä ei passaa mihinkhään ylipuolen joukoista. Omituinen oon esimerkiksi sana *kevä*(*t*), mikä taippuu *kevä*(*t*)(~ *kevväin*): *kevväi*/*lä* ~ *kevvää*/*lä* ~ *kevhää*/*lä* ~ *kevväime*/*llä* ~ *kevvää*/*mellä*.Tämmösten sannoin taivutus häyttyy tarkistaat leksikonista. Lisäksi oon muutampi omituinen nomenityyppi, minkä otethaan eshiin erittäin omassa kohđassa.

### Kaksitavuiset lyhykäisvokaaliset rangat eli tyyppi 1

Tyypphiin 1 eli kaksitavuiset lyhykäisvokaaliset nomenit kuuluthaan sanat, joila vokaalirangassa oon kaksi tavvuu, mistä viiminen tavu eli lopputavu loppuu yhtheen vokaalhiin, niin ko (sg.nom. : sg.gen.) *poika* : *poja*/*n*, *kroppi* : *kropi*/*n*, *tollo* : *tollo*/*n*, *lapsi* : *lapse*/*n*. Sen loppuvokaalin eđessä oon nominatiivissa sitte aina konsonantti.

#### Yksirankaiset kaksitavuiset lyhykäisvokaaliset nomenit eli tyyppi 1.1

Tyypissä 1.1 eli yksirankaiset kaksitavuiset lyhykäisvokaaliset nomenit vokaalirangan viimi vokaali saattaa olla mikä tahansa eli *e*, *i*, *A*, *O* tahi *U*, esimerkiksi (sg.nom. : sg.gen.) *aika* : *ai*(*j*)*a*/*n*, *joki* : *jo*(*v*)*e*/*n*, *järvi* : *järve*/*n*, *nimi* : *nime*/*n*, *juoppo* : *juopo*/*n*, *hullu* : *hullu*/*n*, *pappi* : *papi*/*n*, *tooli* : *tooli*/*n*. Vokaalirangan vokaali oon kaikissa muissa ko *e*-rankaisissa sama ko nominatiivihaamun viimi vokaali. *e*-rankaisten nominatiivissa viimi vokaali oon *i*. *e*-rankaiset kaksitavuiset nomenit oon vanhoita sannoi, ja niitä ei ennää tule lissää. Net oon suljettu joukko. *i-*rankaiset nomenit taas oon ushein lainasannoi, mihin oon pörhään lisätty *i*, ette net paremin passattais kainun kielheen. Tämmöiset oon esimerkiksi *knappi*, *kortti*, *pari*, *uuni*, *vali* ja *velli*. Näitä otethaan kielheen aina uussii, ja net oon sitte aukkein joukko.

Kaksitavuisissa rangoissa oon graadivaihettelluu, ja se saattaa olla kolmenlaista. Graadit nävythään, ko sanat taivutethaan singulaarin nominatiivissa, singulaarin genitiivissä ja singulaarin partitiivissa:

* I:0:II~I, esimerkiksi *aika* : *ai*(*j*)*a*/*n* : *aik*(*k*)*a*/*a*, *joki* : *jo*(*v*)*en* : *jokke*/*e* ~ *joke*/*a* ~ *joki*/*a*, *lato* : *la*(*đ*)*o*/*n* : *latto*/*o* ~ *lato*/*a*, *sota* : *so*(*đ*)*a*/*n* : *sotta*/*a* tahi
* II:I:II, esimerkiksi *pappi* : *papi*/*n* : *pappi*/*i* ~ *pappi*/*a*, *katto* : *kato*/*n* : *katto*/*o* ~ *katto*/*a*, *kukka* : *kuka*/*n* : *kukka*/*a* tahi
* I:I:II~I, esimerkiksi *loma* : *loma*/*n* : *lomma*/*a*, *talo* : *talo*/*n* : *tallo*/*o* ~ *talo*/*a*.

#### Konsonanttirankaiset kaksitavuiset lyhykäisvokaaliset nomenit eli tyyppi 1.2

Tyypissä 1.2 eli konsonanttirankaiset kaksitavuiset lyhykäisvokaaliset nomenit nominatiivi loppuu aina vokaalhiin *i* ja vokaalirangan viimi vokaali oon aina *e*. Tämä konsonanttirankaisten kaksitavuisten joukko ei ole oikhein suuri, ja seki oon suljettu joukko. Konsonanttirankkaa käytethään singulaarin partitiivin haamustuksessa ja muutamisti kans pluraalin genitiivissä, muutoin käytethään vokaalirankkaa. Tämmöissii konsonanttirankaissii sannoi oon esimerkiksi (sg.nom. : sg.gen. : sg.part.) *pieni* : *piene*/*n* : *pien*/*tä*, *lumi* : *lume*/*n* : *lun*/*ta*, *käsi* : *kä*(*đ*)*e*/*n* : *kät*/*tä*, *viisi* : *vii*(*đ*)*e*/*n* : *viit*/*tä*, *hirsi* : *hirre*/*n* : *hirt*/*tä*, *kaksi* : *kah*(*đ*)*e*/*n* : *kah*/*ta*, *lapsi* : *lapse*/*n* : *las*/*ta*.

Konsonanttirankaisilla graadivaihettelu ei nävy juuri samala tavala ko yksirankaisissa, sillä ko partitiivissa käytethään konsonanttirankkaa ja konsonanttirankaisissa *te*-loppuisissa rangoissa oon vaihettelu *t* ~ *s* eli niissä oonsingulaarin nominatiivin *i*:n ja pluraalin *i*:n eđessä *s*, muutoin rangassa *t* (katto kohđasta 3.1.5 *tV* : *si* -vaihettelu). Rangasta löyttyy kuitenki vaihettelluu I:0, esimerkiksi (sg.nom. : sg.gen. : sg.part. : sg.ess.) *käsi* : *kä*(*đ*)*e*/*n* : *kät*/*tä* : *käte*/*nä*, *hirsi* : *hirre*/*n* : *hirt*/*tä* : *hirte*/*nä*, *kaksi* : *kah*(*đ*)*e*/*n* : *kah*/*ta* : *kahte*/*na*. Lisäksi pluraalin partitiivista löyttyy Porsangin ja Raisin varieteetiista vaihettelluu I:II. Esimerkkii: (sg.nom. : pl.part. : pl.iness.) *lohi* : *lohh*/*i*/*i* : *loh*/*i*/*ssa*, *käsi* : *käss*/*i*/*i* : *käs*/*i*/*ssä*, *viisi* : *viiss*/*i*/*i* : *viis*/*i*/*ssä*, *hirsi* : *hirss*/*i*/*i* : *hirs*/*i*/*ssä*.

### Usheempitavuiset lyhykäisvokaaliset rangat eli tyyppi 2

Tyypissä 2 eli usheempitavuiset lyhykäisvokaaliset nomenit vokaalirangassa oon enämpi ko kaksi tavvuu ja vokaaliranka loppuu yhtheen vokaalhiin. Tavvui saattaa olla vaikka kunka monta; tavalisesti kuitenki vain kolme eli nelje. Semmoissii yhđyssannoi ko esimerkiksi *kesäpäivä*, mikä oon pantu kokhoon sanoista *kesä* ja *päivä*,ja missä yhtheensä oon nelje tavvuu, ei kuitenkhaan kattota usheempitavuiseksi. Yhđyssanat taivutethaan kombinasuunin viimi sanan jälkhiin, eli sitte *kesäpäivä* taippuu ko kaksitavuinen sana.

Usheempitavuissiiki nomeniita oon sekä yksirankaissii (tyyppi 2.1) ette semmoissii, millä oon kans konsonanttiranka (tyyppi 2.2). Usheempitavuiset nomenit oon siinä muunlaiset ko kaksitavuiset, ette jos sanala oon konsonanttiranka, se se oon kohta kaikissa alatyypiissä sama ko sanan singulaarin nominatiivi eli hakemasana; kaksitavuisissahan singulaarin nominatiivi loppuu *i*:hin.

#### Yksirankaiset usheempitavuiset nomenit eli tyyppi 2.1

Tyypissä 2.1 eli yksirankaiset usheempitavuiset lyhykäisvokaaliset nomenit rangan viimi vokaali saattaa olla *i*, *A*, *O* eli *U*; *e* se ei ole koskhaan. Rangan loppuvokaali oon sama ko singulaarin nominatiivin loppuvokaali; poikkeemana kuitenki komparatiivi (katto kohđasta 5.5.1).

Yksirankaiset usheempitavuiset lyhykäisvokaaliset nomenit oon ushein *i*-loppuissii lainasannoi, mutta paljon oon kans suffiksillissii sannoi niin ko partisipin preesenshaamut ja tekkiijännimet. Esimerkkii lainasanoista *aviisi*, *masiini*, *meininki*, *tuomari*, *täppeni*, *tunturi*,kollektiividerivasuuniista (*kivi* →) *kivikkö*,(*mätäs* →) *mätikkö*, (paiju →) *paijukko*,(*pensas* →) *pensikkö*,(*pounu* →) *pounikko*, partisipin preesensistä (*soppi*/*it* :) *sop*(*pi*)*iva*,(*juosta* :) *juokse*(*e*)*va*, tekkiijännimistä (*kulkkeet* ~ *kulkea*(*t*)~ *kulkia* →) *kulk*(*ki*)*ija*, (*opettaa*(*t*) →) : *opetta*(*a*)*ja*. Graadivaihettelu näissä oon ylheensä tyyppii II:I:II niin ko (sg.nom. : sg.gen. : sg.part.) *paijukko* : *paijuko*/*n* : *paijukko*/*o* ~ *paijukko*/*a*. *nki*-loppuisissa sanoissa vaihettelu oon Porsangin (ja Raisin) varieteetissa tyyppii I:0:II niin ko *meininki* : *meiningi*/*n* : *meininkki*/*i*; muissa varieteetiissä ei tässä ole vaihettelluu, eli haamut oon *meininki* : *meininki*/*n* : *meininki*/*ä*.

#### Konsonanttirankaiset usheempitavuiset lyhykäisvokaaliset nomenit eli tyyppi 2.2

Tyyppii 2.2 eli konsonanttirankaiset usheempitavuiset lyhykäisvokaaliset nomenit oon usheemppaa lajjii. Nimitämmä niitä tässä *ty*(*t*)*är*-nomeniksi, *taival-*nomeniksi, *paimen-*nomeniksi, *elläin-*nomeniksi, karitiiviadjektiiviksi eli *onneton-*nomeniksi, omituisuuđennimeksi eli *rakkhaus*-nomeniksi, *veres-*nomeniksi ja *inen-*nomeniksi eli *ihminen-*nomeniksi. Nämät oon kohta kaikki *e-*rankaiset nomenit. Poikkeema oon karitiiviadjektiivit, minkä vokaaliranka loppuu *A*:han.

Tyypphiin 2.2 kuuluthaan kans superlatiivit ja ordinaalit eli oornaamaluvut (näistä katto kohđat 5.5.2 ja 8.2).

* *ty*(*t*)*är-*, *taival-* , *paimen- ja elläin-*nomenit oon nomenit, minkä nominatiivihaamun loppukonsonantti oon *r*, *l* eli *n*. Yđinkonsonantti saattaa olla I:II- eli 0:I-vaihettelussa, tahi sitten se oon kokonhansa vaihettelematon. Esimerkkii vaihettelusta oon (sg.nom. : sg.gen. : sg.part.) *ty*(*t*)*är* : *tyttäre*/*n* : *tytärtä*, *taival* : *taipale*/*n* : *taival*/*ta*, *y*(*đ*)*in* : *ytime*/*n* : *y*(*đ*)*in*/*tä*. *r-* ja *l*-loppuiset sanat oon harvinaiset. Lisäksi potensielisesti *l*-loppuiset taivuthaan ylheensä niin ko *let-*loppuiset sanat, ja kuuluthaan tyypphiin 3.2 eli konsonanttirankaiset pitkävokaaliset nomenit.

*n*-loppuisissa oon kaksi joukkoo: Semmoiset, millä *n* säilyy vokaalirangassa, esimerkiksi (sg.nom. : sg.gen. : sg.part.) *tyven* : *tyvene*/*n* : *tyven*/*tä*, *siemen* : *siemene*/*n* : *siemen*/*tä*, *ahven* : *ahvene*/*n* : *ahven*/*ta*, *jäsen* : *jäsene*/*n* : *jäsen*/*tä*, ja semmoiset, millä oon vaihettelu *n* : *me*, esimerkiksi (sg.nom. : sg.gen. : sg.part.) *elläin* : *elläime*/*n* : *elläin*/*tä*, *avvain* : *avvaime*/*n* : *avvain*/*ta*, *höyhen* : *höyheme*/*n* : *höyhen*/*tä*, *sy*(*đ*)*än* : *sy*(*đ*)*äme*/*n* : *sy*(*đ*)*än*/*tä*, *vaa*(*đ*)*in* : *vaatime*/*n* : *vaa*(*đ*)*in*/*ta*, *sierain* : *sieraime*/*n* : *sierain*/*ta*, *morssiin* ~ *morsian* : *morssiime*/*n* ~ *morsiame*/*n* : *morssiin*/*ta* ~ *morsian*/*ta*.Näistä kahđesta tyypistä *paimen*-tyyppi oon tavalisempi. Mutta jos singulaarin nominatiivi loppuu *in*, niin se vaihettellee vokaalirangan *ime*:n kans.

* Omituisuuđennimeksieli *rakkhaus*-nomeniksikäskemä substantiiviita, joila pohjasanana oon joku adjektiivi, josta oon tehty substantiivin, joka muistelee, ette jollaki eli jossaki oon tämän adjektiivin ilmoittammaa omituisuutta. Niilä oon singulaarissa graadivaihettelu *us* : *u*(*đ*)*e* : *ute*, pluraalin ranka loppuu *ksi*. Niin ko (sg.nom. : sg.gen. : sg.ess. : sg.part. : pl.iness.) (*rikas* →) *rikkhaus* : *rikkhau*(*đ*)*e*/*n* : *rikkhaute*/*nna* : *rikkhaut*/*ta* : *rikkhauks*/*i*/*ssa*, (*korkkee* ~ *korkea* ~ *korkia* →) *kork*(*k*)*eus* : *kork*(*k*)*eu*(*đ*)*e*/*n* : *kork*(*k*)*eut*/*ta* : *kork*(*k*)*eute*/*nna* : *kork*(*k*)*euks*/*i*/*ssa*, (*tosi* →) *tottuus* : *tottuu*(*đ*)*e*/*n* : *tottuute*/*na* : *tottuut*/*ta* : *tottuuks*/*i*/*ssa*. Tyyppi oon produktiivinen, ja omituisuuđennimen saattaa laittaat kaikista adjektiiviista.
* Karitiiviadjektiivit eli *onneton-*adjektiivitmuistelhaan, ette sitä, mitä pohjasana ilmoittaa, ei ole. Pohjasana oon joko substantiivi tahi verbi. Ko pohjasanana oon verbi, se karitiivisuffiksin *tOn* : *ttOmA* lisäthään 3. infinitiivin rankhaan (3. infinitiivistä katto kohđasta 6.8.1.3). Esimerkiksi (sg.nom. : sg.gen. : sg.part.) (*onni* →) *onneton* : *onnettoma*/*n* : *onneton*/*ta*, (*vika* →) *vi*(*j*)*aton* : *vi*(*j*)*attoma*/*n* : *vi*(*j*)*aton*/*ta*, (*tiet*(*t*)*ä*/*ä*(*t*) →) *tietämätön* : *tíetämättömä*/*n* : *tietämätön*/*tä*,(*usko*/*ot* ~ *usko*/*a*(*t*)→) *uskomaton* : *uskomattoma*/*n* : *uskomaton*/*ta*. Näjemä, että karitiivisuffiksi graadivaihettellee aina kaavan I:II jälkhiin.

Vielä tyypphiin 3.2 kuuluu kaksi nomenilajjii, *veres-*nomenit ja (*i*)*nen-*nomenit, mikkä oon siinä eriskumhaiset, ette niistä käytethään konsonanttirankkaa kans pluraalin genitiivin haamustuksessa eikä tyhä singulaarin partitiivin haamustuksessa.

* *veres*-nomeniittenkonsonanttirangan *s* vaihettellee vokaalirangan *kse*:n kanssa. Niin ko (sg.nom. : sg.part. : pl.gen. : pl.nom. : pl.iness.) *veres* : *veres*/*tä* : *veres*/*ten* ~ *vereks*/*i*/*tten* : *verekse*/*t* : *vereks*/*i*/*ssä*, *ilves* : *ilves*/*tä* : *ilves*/*ten* ~ *ilveks*/*i*/*tten* : *ilvekse*/*t* : *ilveks*/*i*/*ssä*, *kinos* : *kinos*/*ta* : *kinos*/*ten* ~ *kinoks*/*i*/*tten* : *kinokse*/*t* : *kinoks*/*i*/*ssa*.Uuđemat lainasanat, minkä originaalit loputhaan *s*:hään, taivuthaan tasan niin ko *veres-*nomenit. Esimerkiksi *juhanes* : *juhanes*/*ta* : *juhanes*/*ten* ~ *juhaneks*/*i*/*tten* : *juhanekse*/*t* : *juhaneks*/*i*/*ssa*, *fiikus* : *fiikus*/*ta* : *fiikus*/*ten* ~ *fiikuks*/*i*/*tten* : *fiikukse*/*t* : *fiikuks*/*i*/*ssa*.

*veres*-nomeniitten kans samhaan laihiin taivuthaan kans semmoiset verbistä laitetut tevonnimet, minkä konsonanttiranka loppuu *Us*.Esimerkkii (*ko*(*v*)*o*/*ta* →) *kokkous* : *kokkous*/*ta* : *kokkous*/*ten* ~ *kokkouks*/*i*/*tten* : *kokkoukse*/*t* : *kokkouks*/*i*/*ssa*,(*rakent*(*t*)*a*/*a*(*t*)→) *rakenus* : *rakenus*/*ta* : *rakenus*/*ten* ~ *rakenuks*/*i*/*tten* : *rakenukse*/*t* : *rakenuks*/*i*/*ssa*,(*räknä*/*tä* →) *räknäys* : *räknäys*/*tä* : *räknäys*/*ten* ~ *räknäyks*/*i*/*tten* : *räknäykse*/*t* : *räknäyks*/*i*/*ssä*. Näitä ei piđä sekoittaat ylipuolen *rakkhaus-*nomenhiin, minkä pohjasanana oon adjektiivi, muutamisti substantiivi.

* (*i*)*nen*-nomenit eli *ihminen-*nomenit oon hyvin tavalinen nomenityyppi, ja niitä oon sekä substantiiviita ette adjektiiviita. Esimerkkii (sg.nom. : sg.part. : pl.gen. : pl.nom. : pl.iness.) *ihminen* : *ihmis*/*tä* : *ihmis*/*ten* : *ihmise*/*t* : *ihmis*/*i*/*ssä*, *vihrinen* : *vihris*/*tä* : *vihris*/*ten* : *vihrise*/*t* : *vihris*/*i*/*ssä*, *puna*(*i*)*nen* : *puna*(*i*)*s*/*ta* : *puna*(*i*)*s*/*ten* : *puna*(*i*)*se*/*t* : *puna*(*i*)*s*/*i*/*ssa*, *surulinen* : *surulis*/*ta* : *surulis*/*ten* : *surulise*/*t* : *surulis*/*i*/*ssa*. Samhaan tyypphiin kuuluthaan *lAinen*-derivasuunisuffiksilla paikannimistä tehđyt nomenit, millä muistelhaan mistä paikasta joku ihminen eli muu assii oon. Esimerkiksi *Tromssa → tromssalainen*, *Alattio → alattiolainen*, *Franska → franskalainen*, *Mogadishu → mogadishulainen*.

(*i*)*nen-*sanat oon kaikki deriveeratuita sannoi, ja pohjasanana oon substantiivi. Adjektiivit muistelhaan, ette jollaki oon substantiivin ilmoittammaa assiita. Substantiivit saatethaan olla kans niin käsketyitä deminutiiviita, eli (*i*)*nen*-loppuisen sanan denotasuuni oon jollaki laila pienempi ko pohjasanan denotasuuni, niin ko *kylä → kylä*(*i*)*nen*, *poika → poika*(*i*)*nen*.

### Pitkävokaaliset rangat eli tyyppi 3

Pitkävokaalinen ranka oon nomenilla silloin, jos sen vokaaliranka loppuu pitkhään vokaalhiin tahi diftonghiin. Pitkävokaaliset rangat jajethaan kans kahtheen pääjoukkhoon sen jälkhiin, oonko niilä olemassa tyhä vokaaliranka (tyyppi 3.1) vain oonko niilä kans konsonanttiranka (3.2).

#### Yksirankaiset pitkävokaaliset nomenit eli tyyppi 3.1

Kaikissa kirjakainun varieteetiissa yksitavuiset nomenit kuuluthaan joukkhoon 3.1 eli yksirankaiset pitkävokaaliset nomenit. Sannoin kaava oon (*K*)*VV* eli (*K*)*V*1*V*2, esimerkiksi *maa*, *yö*, *tie*, *täi*. Samhaan joukkhoon lujema kans usheempitavuiset viikonpäiviin ja juhlapyhhiin nimet, mikkä loputhaan *Ai*, niin ko *lauvantai*, *maanantai*, *helluntai*. Esimerkkii taivutuksesta: (sg.nom. : sg.gen. : sg.part. : sg.ill.) *yö* : *yö*/*n* : *yö*/*tä* : *yö*/*hön*, *tee* : *tee*/*n* : *tee*/*tä* : *tee*/*hen*, *täi* : *täi*/*n* : *täi*/*tä* : *täi*/*hin*, *lauvantai* : *lauvantai*/*n* : *lauvantai*/*ta* : *lauvantai*/*hin*.

Porsangin ja Raisin varieteetiissa nomeniitten kaksi viimistä tavvuu oon oijenu yhđeksi tavuksi silloin, ko pörämäinen tavu alusta pittää sisälä tyhä yhđen vokaalin eli oon ollu *V* (katto kohđasta 3.2.1). Muissa varieteetiissa ei tämmöistä oikenemista ole tapattunnu, ja nämät nomenit kuuluthaan tyypphiin 2.1. Porsangin ja Raisin varieteetissa net taivuthaan sitte kans kohta niin ko ylipuolen yksitavuiset ja *Ai*-nomenit. Erotuksena oon illatiivin taivutus. Esimerkkii oikenemisvariantista: (sg.nom. : sg.gen. : sg.part. : sg.ill.) *kauhee* : *kauhee*/*n* : *kauhee*/*ta* : *kauhee*/*sseen*, *korkkee* : *korkkee*/*n* : *korkkee*/*ta* : *korkkee*/*sseen*, *valkkee* : *valkkee*/*n* : *valkkee*/*ta* : *valkkee*/*sseen*, *kurkkii* : *kurkkii*/*n* : *kurkkii*/*ta* : *kurkkii*/*sseen*, *laattii* : *laattii*/*n* : *laattii*/*ta* : *laattii*/*sseen*, *porstuu* : *porstuu*/*n* : *porstuu*/*ta* : *porstuu*/*sseen*.Muita ko suoristumisen kautta syntynheitä *VV-*sannoi oon hyvin vähän.

Havaittemma, ette yksitavuisten ja *Vi-*loppuisten nomeniitten illatiivin suffiksinna oon *hVn*, muissa suffiksinna oon *sseen*.

Adjektiivi *vapaa* oon omituinen, ko siinä nominatiivissa oon pitkän vokaalin eđessä I-graadi, ja taivutusrankhaan ittää *h*: (sg.nom. : sg.gen. : sg.part. : sg.ill.) *vapaa* : *vaphaa*/*n* : *vaphaa*/*ta* : *vaphaa*/*sseen*.

Adjektiivi *vanhaa* oon sekaparadigmalinen eli singulaarissa se taippuu tyypin 3.1 jälkhiin eli *vanhaa* : *vanhaa*/*n* : *vanhaa*/*ta*. Pluraalissa se taippuu osin samoten ko yksirankaiset kaksitavuiset lyhykäisvokaaliset nomenit eli *vanhaa* : *vanho*/*i*/*ssa* : *vanho*/*i*/*la* jne. Pluraalin partitiivi oon *vanho*/*i*/*ta* ja illatiivi *vanho*/*i*/*ssiin*.

#### Konsonanttirankaiset pitkävokaaliset nomenit eli tyyppi 3.2

Tyypi 3.2 eli konsonanttirankaiset pitkävokaaliset nomenit oon nomenit, joitten vokaaliranka loppuu kahtheen samanlaisheen vokaalhiin, mutta joila oon kans konsonanttiranka, mikä oon identtinen singulaarin nominatiivin kans. Jos rangassa oon graadivaihettelluu, se oon (sg.nom. : sg.gen. : sg.part.) tyyppii I:II:I tahi 0:I:0.

Tähän joukkhoon kuuluthaan seuraavat alajoukot:

* *rakas*-, *kirves-* ja *kaunis-*nomenit. Näitä oon sekä substantiiviita ette adjektiiviita. Konsonanttiranka oon samanlainen ko singulaarin nominatiivi, ja se loppuu *As*, *es* tahi *is*.Tämmöissii kaksitavuissii sannoi ei tule lissää, net oon suljettu joukko. Mutta lisäksi oon *kAs*-suffiksilla tehtyi derivasuuniita, joita kyllä saattaa synttyyt uussiiki. Esimerkiksi (sg.nom. : sg.gen. : sg.part. : pl.part.) *rakas* : *rakkhaa*/*n* : *rakas*/*ta* : *rakkha*/*i*/*ta* ~ *rakkha*/*j*/*a*, *rikas* : *rikkhaa*/*n* : *rikas*/*ta* : *rikkha*/*i*/*ta* ~ *rikkha*/*j*/*a*, *opas* : *opphaa*/*n* : *opas*/*ta* : *oppha*/*i*/*ta* ~ *oppha*/*j*/*a*, *varas* : *varkhaa*/*n* : *varas*/*ta* : *varkha*/*i*/*ta* ~ *varkha*/*j*/*a*, *lammas* : *lamphaa*/*n* : *lammas*/*ta* : *lampha*/*i*/*ta* ~ *lampha*/*j*/*a*, *kirves* : *kirvhee*/*n*, *kirves*/*tä* : *kirvhe*/*i*/*tä* ~ *kirvhe*/*j*/*ä*, *kaunis* : *kaunhii*/*n* : *kaunis*/*ta* : *kaunhi*/*i*/*ta* ~ *kaunhi*/*j*/*a*, *ru*(*v*)*is* : *rukhii*/*n* : *ru*(*v*)*is*/*ta* : *rukhi*/*i*/*ta* ~ *rukhi*/*j*/*a*, *tyyris* : *tyyrhii*/*n* : *tyyris*/*tä* : *tyyrhi*/*i*/*tä* ~ *tyyrhi*/*j*/*ä*; (*kAs*-derivasuuniita) (*voima* →) *voimakas* : *voimakkhaa*/*n* : *voimakas*/*ta* : *voimakkha*/*i*/*ta* ~ *voimakkha*/*j*/*a*, (*praatti*/*it* →) *praatikas* : *praatikkhaa*/*n* : *praatikas*/*ta* : *praatikkha*/*i*/*ta* ~ *praatikkha*/*j*/*a*.
* *hylje*(*t*)- ja *perkele*(*t*)*-*nomenit. Näitäki oon sekä substantiiviita ette adjektiiviita. Muissa ko Varengin varieteetissa konsonanttiranka oon ylheisesti identtinen singulaarin nominatiivihaamun kans eli molemat loputhaan konsonantthiin *t*. Varengin varieteetissa nominatiivissa vailuu konsonanttirangan loppu-*t*. Esimerkkii (sg.nom. : sg.gen. : sg.part. : pl.part.) *hylje*(*t*): *hylkhee*/*n* : *hyljet*/*tä* : *hylkhe*/*i*/*tä* ~ *hylkhe*/*j*/*ä*, *vaate*(*t*): *vaatthee*/*n* : *vaatet*/*ta* : *vaatthe*/*i*/*ta* ~ *vaatthe*/*j*/*a*, *huone*(*t*): *huonhee*/*n* : *huonet*/*ta* : *huonhe*/*i*/*ta* ~ *huonhe*/*j*/*a*, *terve*(*t*): *tervhee*/*n* : *tervet*/*tä* : *tervhe*/*i*/*tä* ~ *tervhe*/*j*/*ä*, *perkele*(*t*): *perkelhee*/*n* : *perkelet*/*tä* : *perkelhe*/*i*/*tä* ~ *perkelhe*/*j*/*ä*, *siikate*(*t*): *siikatthee*/*n* : *siikatet*/*ta* : *siikatthe*/*i*/*ta* ~ *siikatthe*/*j*/*a*, *askele*(*t*): *askelhee*/*n* : *askelet*/*ta* : *askelhe*/*i*/*ta* ~ *askelhe*/*j*/*a*, *kantele*(*t*): *kantelhee*/*n* : *kantele*/*tta* : *kantelhe*/*i*/*ta* ~ *kantelhe*/*j*/*a*.Osa näistä *let-*loppuisista sanoista oon sekaparadigmaliset eli nominatiivi ja partitiivi saatethaan olla *taival-*tyyppii, mutta vokaalirankainen taivutus oon kuitenki niin ko *perkelet-*nomeniila. Esimerkkii: *kyynel* ~ *kyynele*(*t*): *kyynelhee*/*n* : *kyynel*/*tä* ~ *kyynelet*/*tä*, *askel* ~ *askele*(*t*): *askelhee*/*n* : *askel*/*ta* ~ *askelet*/*ta*, *kannel* ~ *kantele*(*t*): *kantelhee*/*n* : *kannel*/*ta* ~ *kantelet*/*ta*.
* Aktiivin partisipin perfektin haamut räknäthään kans tähän joukkhoon. Niitten singulaarin nominatiivi loppuu *U*(*t*), mistä loppu-*t*:n saattaa kaikissaki varieteetiissa jättäät pois. Konsonanttiranka loppuu kuitenki aina *Ut*. Esimerkiksi (sg.nom. : sg.gen. : sg.part. : pl.part.) (*kuol*/*a* :) *kuolu*(*t*): *kuolhee*/*n* : *kuollut*/*ta* : *kuolhe*/*i*/*ta*,(*vaippu*/*ut* ~ *vaipu*/*at* :) *vaipunu*(*t*): *vaipunhee*/*n* : *vaipunut*/*ta* : *vaipunhe*/*i*/*ta*. (Partisipin perfektin haamustuksesta katto kohđasta 6.4.2.3.)

Näjemä, ette konsonanttirankaisten pitkävokaalisten nomeniitten vokaalirankhaan ittää aina rankakonsonantin jälkhiin *h*. Tätä rangan *h*:ta ei piđä sekoittaat illatiivin *h*:hon.

## Luku: singulaari ja pluraali

Nomeniila oon kaksi eri lukkuu: singulaari ja pluraali. Singulaari eli yksiluku oon merkittemätön kategorii. Sillä ei ole mithään ommaa merkkii eli suffiksii. Sitä käytethään, ko kysymys oon yhđestä yksyyđestä tahi semmoisesta assiista, josta ei tahđota eli saateta sannoot, oonko se pantu kokhoon yksyyksistä. Silloin oon ylheensä kysymys semmoisesta ainheesta, jota ei saata jakkaat visshiin oshiin. Esimerkiksi:

(1) *Poika* lähti *Naavuonhoon*.

(2) *Ilma* oon kaunis.

(3) Mie juon *vettä*.

Näistä syntaktissa (1) *poika* ja *Naavuono* oon kumpiki yksi yksyys. Syntaktissa (2) *ilma* oon tila, mitä ei saata jakkaat oshiin, syntaktissa (3) *vesi* oon ainetta, eikä sitäkhään saata jakkaat visshiin oshiin eli sitä ei saata räknätä mutta kylläki mitata.

Pluraalii eli monilukkuu käytethään, ko oon kysymys usheemasta ko yhđestä yksyyđestä. Esimerkiksi:

(4) *Poja*/*t* lähđethiin Naavuonhoon.

(5) *Poj*/*i*/*la* ei ole tillaa lähteet Naavuonhoon.

Näistä syntaktin (4) *pojat* oon pluraalin nominatiivissa, syntaktin (5) *pojila* pluraalin adessiivissa.

Pluraalin suffiksit oon nominatiivissa *t* ja muissa kaasuksissa *i* (~ *ii*). Molemat lisäthään tasan vokaalirankhaan. Suffiksii *ii* käytethään tyhä Porsangin ja Raisin varieteetissa ja silloinki tyhä muutamissa taphauksissa genitiivissä ja partitiivissa. Pluraalin suffiksin *i* (~ *ii*) lisäthään heti rangan pörhään ennen kaasussuffiksiita. Esimerkiksi *yö + i + tA > ö*/*i*/*tä*, *juoppo + i + n > juoppo*/*i*/*n* ~ *juoppo + i + tten > juopo*/*i*/*tten*. (Katto 3.1.4 Vokaalinvaihettelu suffiksin *i*:n eđelä.) Sitä rankkaa, missä oon myötä pluraalin *i*, käskemä pluraalin rangaksi.

Pluraalissa käytethään, niin ko singulaarissaki, sekä vokaali- ette konsonanttirankkaa. Isompi eroitus oon siinä, ette ko singulaarissa konsonanttirankkaa käytethään partitiivissa kaikkiin konsonanttirankaisten nomeniitten haamustuksessa, se pluraalissa konsonanttirankkaa käytethään tyhä tyypin 2.2 *veres-* ja *ihminen*-nomeniitten ja muutamiitten 1.2-tyypin nomeniitten genitiivin haamustuksessa.

Kolmi- ja usseempitavuisten nomeniitten pluraalin ranka oon siinä eriskumhainen, ette jos nominatiivissa rankakonsonanttina oon pitkä klusiili eli *kk*, *tt*, *pp*, se pluraalin *Vi-*loppuinen ranka oon tasan I-graadissa. Niin ko (sg.nom. : sg.gen. : pl.iness. : pl.part. : pl.ess.) *paijukko* : *paijuko*/*n* : *paijuko*/*i*/*ssa* : *paijuko*/*i*/*ta* : *paijuko*/*i*/*na*, *harakka* : *haraka*/*n* : *harako*/*i*/*ssa* : *harako*/*i*/*ta* : *harako*/*i*/*na*.Mutta näin ei tietenkhään ole sanoissa, minkä rankakonsonantti oon vaihettelematon niin ko *karitta* : *karitta*/*n* : *karitto*/*i*/*ssa* : *karitto*/*i*/*ta* : *karitto*/*i*/*na*.

## Kaasukset

Kainun kielessä oon 14 eri kaasusta, joila oon erilaiset kaasussuffiksit. Kaasussuffiksiila oon osittain samantapainen funksuuni ko ruijan kielessä preposisuuniila (1, 2). Kaasuksilla merkithään kans sanan grammatikaalista funksuunii niin ko ette objektii merkithään tekemissyntaktissa genitiivillä ja subjekti oon nominatiivissa (3).

|  |  |  |  |
| --- | --- | --- | --- |
| (1) | Pekka lähtee *Tromsshaan*. | Vrt. | Pekka drar til Tromsø. |
| (2) | Kreeta assuu *Alattiossa*. | Vrt. | Kreeta bor i Alta. |
| (3) | *Faari* osti *venheen*. | Vrt. | Faren kjøpte en båt. |

Kainun kielen kaasussysteemi oon siihen laihiin helppo, ette sammoi kaasussuffiksiita käytethään sekä singulaarissa ette pluraalissa; isompi eroitus suffiksiissa oon tyhä genitiivin kohđala.

Kainun kielessä oon seuraavat kaasukset:

* Grammatikaaliset kaasukset: nominatiivi, genitiivi, partitiivi. Nämät essiinythään eriliikaisesti muistelemassa, missä funksuunissa sana oon syntaktissa, eli oonko se subjektinna eli objektinna. Niitä käytethään kans predikatiivin kaasuksena.
* Predikeeraavat kaasukset: essiivi, translatiivi. Näitä käytethään eriliikaisesti predikasuunisyntaktiissa.
* Paikkakaasukset: inessiivi, elatiivi, illatiivi, adessiivi, ablatiivi, allatiivi, mitä käytethään eriliikaisesti lokatiivis-habitiivisissa syntaktiissa. Viimistä kolmee paikkakaasusta – adessiivii, ablatiivii ja allatiivii – saattaisimma käskeet kans omistuskaasukseksi, sillä ko niitä käytethään eriliikaisesti omistus-syntaktiissa, omistuksen muutos -syntaktiissa ja omistaajan vaihetus -syntaktiissa. Paikkakaasukset saattaa kans niitten suffiksin jälkhiin jakkaat *s*-kaasukshiin (niitten suffiksissa oon myötä *s*-pukstaavi), joita oon inessiivi, elatiivi ja illatiivi (illatiivissa ei *s* ole myötä kaikissa nomenityypiissä), ja *l*-kaasukshiin (suffiksiissa myötä *l*) eli adessiivhiin, ablatiivhiin ja allatiivhiin. Näilä kahđela kaasusjoukola oon vähän erilaiset funksuunit paikkakaasuksinaki.
* Seurakaasukset eli abessiivi ja komitatiivi, joista abessiivilla muistelhaan, mitä ei ole myötä, ja komitatiivila, mitä oon myötä. Näistä komitatiivi oon melkhein harvinainen käytössä.

Pluraalisila persoonapronomeniila *met*, *tet*, *het* oon vielä omat vissit totaaliobjektihaamut *meiđät* ~ *meät*, *teiđät* ~ *teät*, *heiđät* ~ *heät*, mitä kuttuthaan kans akkusatiivihaamuksi.

### Nominatiivi

#### Singulaarin nominatiivi

Singulaarin nominatiivi oon se haamu, mikä oon hakemasanana sanakirjoissa ja sanalistoissa. Singulaarin nominatiivilla ei ole mithään ommaa suffiksii. Met häyđymä kuitenki muistaat, ette nominatiivihaamu ei aina ole sama ko sanan ranka, ja se oon ranka eikä nominatiivihaamu, mitä käytämä sannoin taivutuksessa.

Singulaarin nominatiivi oon tavalinen syntaktin subjektin (1) ja predikatiivin (2) kaasuksena; muutoin ei singulaarin nominatiivii juuri syntaktiissa käytetä.

(1) *Nuutti* tuli Kööpenhaminhaan.

(2) Sie olet [*soma ihminen*].

#### Pluraalin nominatiivi

Pluraalin nominatiivi oon, paitti subjektin (1, 2) ja predikatiivin kaasus (2), kans objektin kaasus tekemissyntaktiissa (3, 4, 5).

(1) *Pojat* opithaan ~ oppiva(t) kainun kieltä

(2) [*Vanhaat kainulaiset*] olthiin [*sepät ihmiset*].

(3) Met pesimä *laattiit* ~ *laattiat*.

(4) Muori osti *kengät* Matile.

(5) Faari vei *roskat* tunki/hoon.

Pluraalin nominatiivissa pluraalin suffiksi oon aina*t*. Tämän pluraalin *t*:n lisäthään aina sanan vokaalirankhaan. Jos sanan vokaalirangassa oon graadivaihettelluu (nomenityypit 1 ja 2 eli lyhykäisvokaaliset rangat), puraalin *t*:n lisäthään aina alimaisen graadin rankhaan. Esimerkiksi (vaihettelu I:0) *aika* : *ai*(*j*)*a*/*t*, *lupa* : *luva*/*t*, *ranta* : *ranna*/*t*, *käsi* : *kä*(*đ*)*e*/*t*, (II:I) *niitty* : *niity*/*t*, *vittikko* : *vittiko*/*t*, *pappi* : *papi*/*t*, *lamppu* : *lampu*/*t*. Muut konsonantit ko *k*, *t* ja *p* oon pluraalin nominatiivissa juuri samanlaiset ko singulaarin nominatiivissa. – Muistama kans, ette osa *tt*-rankakonsonantiista oon semmoiset, ettei niissä ole ollenkhaan graadivaihettelluu, niin ko *mettä* : *mettä*/*t*.

Tyypin 3 pitkävokaalishiin rankhoin pluraalin *t*:n lisäthään niitten ainuhaan vokaalirankhaan. Näissä ei siis vokaalirangassa ole vaihettelluu, mutta tyypin 3.2 pitkävokaalisten nomeniitten vokaaliranka oon yhtä graadii ylempi ko niitten konsonanttiranka. Esimerkiksi (vaihettelu I:II) *rakas* : *rakkhaa*/*t*, *voimakas* : *voimakkhaa*/*t*, (vaihettelu 0:I) *lammas* : *lamphaa*/*t*, *ru*(*v*)*is* : *rukhii*/*t*, *hylje*(*t*): *hylkhee*/*t*,(ei vaihettelluu) *tyyris* : *tyyrhii*/*t*, *terve*(*t*): *tervhee*/*t*.

### Genitiivi

Genitiivi oon siitä omituinen kaasus, ette siinä oon singulaarin ja pluraalin välissä eroitusta sekä haamustuksessa ette funksuunissa.

#### Singulaarin genitiivi

Singulaarin genitiivin funksuuni syntaktissa oon predikatiivi eli objekti eli se essiinttyy eriliikaisesti omistuspredikasuuni-syntaktiissa (1) ja tekemissyntaktiissa (2-5). Sitä käytethään kans substantiivifraasissa genitiividefineerauksenana (6) ja verbifraassiin subjektin kaasuksena (7, 8). Vielä sitä käytethään objektiadverbiaalin suffiksinna, ko muistelhaan kunka kauvoin (9) tahi kunka pitkän matkan (10). Tavalinen se oon kans adposisuunifraasin komplementin kaasuksena (11, 12). Esimerkkii:

(1) Tämä piili oon *Annan*.

(2) Faari rakensi *piilin*.

(3) Anna osti *piilin* Pekalta/kaupasta.

(4) Anna myi *piilin* Kaisale.

(5) Mikko ajoi *piilin* merheen.

(6) [*Annan* piili] makkaa meressä.

(7) Mikko otti piilin [*Annan* tietämättä].

(8) Anna käski [*Mikon* anttaat hänele piilin].

(9) Mikko ajoi Annan piililä [*yh*(*đ*)*en illan*].

(10) Se oli ajanu sillä *miilan*.

(11) Eirala oon grammatikki [*työn* alla]

(12) Tyttäret kiikuthiin [*vaaran* pääle].

Singulaarin genitiivin suffiksi oon aina*n*. Tämän genitiivin *n*:n lisäthään aina samhaan rankhaan ko pluraalin suffiksin *t* (katto kohđasta 5.3.1.2). Esimerkiksi (sg.nom. : pl.nom. : sg.gen.) (1.1) *aika* : *ai*(*j*)*a*/*t* : *ai*(*j*)*a*/*n*, *poika* : *poja*/*t* : *poja*/*n*,(1.2) *lapsi* : *lapse*/*t* : *lapse*/*n*,(2.1) *mustikka* : *mustika*/*t* : *mustika*/*n*,(2.2) *ty*(*t*)*är* : *tyttäre*/*t* : *tyttäre*/*n*,(3.1) *vapaa* : *vaphaa*/*t* : *vaphaa*/*n*,(3.2) *lammas* : *lamphaa*/*t* : *lamphaa*/*n*.

#### Pluraalin genitiivi

Pluraalin genitiivii käytethään omistaajasta muisteleevissa omistuspredikasuuni-syntaktiissa (1) ja genitiividefineerauksena substantiivifraasissa (2). Se oon kans subjektin kaasus muutamissa verbifraasiissa (3).

(1) Nämät vaattheet oon *poikkiin* ~ *pojitten*.

(2) [*Poikkiin* ~ *pojitten* vaatheet] oon lokaiset.

(3) [*Tyttäri*(*i*)*tten* nähten] pojat haluthaan olla puhthaat.

Pluraalin genitiivin haamustuksessa oon vaihettelluu eri kirjakainun varieteetiitten välissä.

Pluraalin genitiivin suffiksit oon Porsangin ja Raisin varieteetissa kaksitavuisissa *n*, muutoin *ten* tahi *tten*. Porsangin ja Raisin varieteetissa oon pluraalin genitiivissä kans yksi semmoinen reekeli, mitä ei löyđy muista varieteetiista: Jos pluraalin ranka loppuu *Ki*,se tämä *i* pitenee, eli kirjoituksessa siinä oon sitte kaksi *i*:tä. Tässä varieteetissa oon sitte pluraalin genitiivissä yhđenlainen kahđen vokaalin reekeli: Genitiivin suffiksin eđessä häyttyy olla joko *Vi*-diftongi tahi pitkä *ii*.Reekeli aktualiseeraanttuu tyhä nomenityypiissä 1 ja 2. Samanlainen reekeli löyttyy kans pluraalin partitiivin haamustuksesta.

Muissa varieteetiissa pluraalin genitiivin suffiksinna oon joko *ten* tahi *tten*, Varengissa kans *en*. Suffiksin *ten* liitethään konsonanttirankhaan, ja se oon käytössä tyhä tyypin 3.2 *veres-* ja *ihminen-*nomeniitten pluraalin genitiivin haamustuksessa ja muutamista kans tyypin 1.2 eli konsonanttirankaiset kaksitavuiset lyhykäisvokaaliset nomenit pluraalin genitiivin haamustuksessa. Kattoma tässä eri nomenityyppii.

* Nomenityypissä 1.1 yksirankaiset kaksitavuiset lyhykäisvokaaliset nomenit oon eroitusta eri varieteetiitten välissä. Porsangin ja Raisin varieteetissa, jos pluraalin ranka loppuu *KVi*, se pluraalin rankhaan lisäthään pelkän suffiksin *n*. Jos pluraalin ranka loppuu *Ki*, se siihen lisäthään *in*. Suffiksin eđessä oon yđinkonsonantista ylimäinen mahđolinen graadi. Muissa varieteetiissa nomenityypissä 1.1 käytethään suffiksii *tten*, minkä lisäthään kaikkiin alimaisgraadisheen pluraalin rankhaan, eli graadi oon sitte sama ko singulaarin genitiivissä. Esimerkkii: (sg.nom. : sg.gen. : pl.gen.) *poika* : *pojan* : *poikk*/*ii*/*n* ~ *poj*/*i*/*tten*, *saita* : *sai*(*đ*)*an* : *saitto*/*i*/*n* ~ *saio*/*i*/*tten*, *lato* : *la*(*đ*)*on* : *latto*/*i*/*n* ~ *lao*/*i*/*tten*, *joki* : *jo*(*v*)*e*/*n* : *jokk*/*ii*/*n* ~ *jo*/*i*/*tten*, *lehti* : *leh*(*đ*)*e*/*n* : *leht*/*ii*/*n* ~ *leh*/*i*/*tten*, *tooli* : *tooli*/*n* : *tooli*/*i*/*n* ~ *tool*/*i*/*tten*.
* Nomenityypissä 1.2 konsonanttirankaiset kaksitavuiset lyhykäisvokaaliset nomenit käytethään pluraalin genitiivin haamustuksessa vokaalirankkaa, ja sen haamustethaan samhaan laihiin ko tyypissä 1.1. Mutta osassa nomeniita se oon mahđolinen käyttäät sen rinnala konsonanttirankkaa. Esimerkkii: (sg.nom. : sg.gen. : pl.gen.) *pieni* : *piene*/*n* : *pien*/*ii*/*n* ~ *pien*/*i*/*tten* ~ *pien*/*ten*, *lapsi* : *lapse*/*n* : *laps*/*ii*/*n* ~ *laps*/*i*/*tten* ~ *las*/*ten*, *mies* : *miehe*/*n* : *mieh*/*ii*/*n* ~ *mieh*/*i*/*tten* ~ *mies*/*ten*. Se käytethäänkö vokaali- eli konsonanttirankkaa, oon paljon sen jälkhiin, mikä sana oon kysymyksessä. Oon paljon konsonanttirankaissii sannoi, mistä ei ollenkhaan käytetä konsonanttirankaista pluraalin genitiivii. Tämmöiset oon esimerkiksi (sg.nom. : sg.gen. : sg.part. : pl.gen.) *vuosi* : *vuo*(*đ*)*en* : *vuot*/*ta* : *vuoss*/*i*/*in* ~ *vuos*/*i*/*tten*, *lohi* : *lohe*/*n* : *loh*/*ta* : *lohh*/*ii*/*n* ~ *loh*/*i*/*tten*, *käsi* : *kä*(*đ*)*e*/*n* : *kät*/*tä* : *käss*/*ii*/*n* ~ *käs*/*i*/*tten* , *hirsi* : *hirre*/*n* : *hirt*/*tä* : *hirss*/*ii*/*n* ~ *hirs*/*i*/*tten*, *uusi* : *uu*(*đ*)*e*/*n* : *uut*/*ta* : *uuss*/*ii*/*n* ~ *uus*/*i*/*tten*, *täysi* : *täy*(*đ*)*e*/*n* : *täyt*/*tä* : *täyss*/*ii*/*n* : *täys*/*i*/*tten*.Käytänössä oon niin, ette kaikista kaksitavuisista *e*-rangoista saattaa tehđä vokaalirankaisen pluraalin genitiivihaamun, mutta tyhä osasta saattaa tehđä konsonanttirankaisen pluraalin genitiivihaamun.
* Nomenityypiissä 2.1 ja 2.2 usheempitavuiset lyhykäisvokaaliset nomenit pluraalin genitiivin suffiksi oon *tten*, ja sen lisäthään alimaisgraadisheen pluraalin rankhaan. Porsangin ja Raisin varieteetissa tässäki lisäthään suffiksin etheen *i*:nsilloin, ko pluraalin ranka muutoin loppuis yhtheen vokaalhiin. Esimerkkii: (sg.nom. : sg.gen. : pl.gen.) (2.1) *mustikka* : *mustika*/*n* : *mustiko*/*i*/*tten*, *opetta*(*a*)*ja* : *opetta*(*a*)*ja*/*n* : *opettaaj*/*ii*/*tten* ~ *opettaj*/*i*/*tten*, *valkea* ~ *valkia* : *valkea*/*n* ~ *valkia*/*n* : *valke*/*i*/*tten*, *paijukko* : *paijuko*/*n* : *paijuko*/*i*/*tten*, *tunturi* : *tunturi*/*n* : *tunturi*/*i*/*tten* ~ *tuntur*/*i*/*tten*,(2.2) *ty*(*t*)*är* : *tyttäre*/*n* : *tyttär*/*ii*/*tten* ~ *tyttär*/*i*/*tten*, *sy*(*đ*)*än* : *sy*(*đ*)*äme*/*n* : *syđäm*/*ii*/*tten* ~ *syäm*/*i*/*tten*.

*veres-* ja *ihminen-*tyyppiin sanoissa suffiksin lisäthään kuitenki tavalissiimin konsonanttirankhaan, ja suffiksi oon silloin *ten*. Mutta muissa ko Porsangin ja Raisin varieteetissa saattaa *veres-*nomeniista käyttäät kans vokaalirankkaa ja suffiksii *tten*. Esimerkkii: (sg.nom. : sg.gen. : pl.gen.) *ihminen* : *ihmise*/*n* : *ihmis*/*ten*, *kainulainen* : *kainulaise*/*n* : *kainulais*/*ten*, *sininen* : *sinise*/*n* : *sinis*/*ten*, *veres* : *verekse*/*n* : *veres*/*ten* ~ *vereks*/*i*/*tten*, *jänes* : *jänekse*/*n* : *jänes*/*ten* ~ *jäneks*/*i*/*tten*, *kokkous* : *kokkoukse*/*n* : *kokkous*/*ten* ~ *kokkouks*/*i*/*tten*.

* Nomenityypiissä 3.1 ja 3.2 pitkävokaaliset nomenit suffiksi oon tavalisesti *tten* ja sen lisäthään suorhaan pluraalin ainuhaan rankhaan. Nomenityypissä 3.2 saattaa Varengin varieteetissa käyttäät kans suffiksii *en*; silloin pluraalin *i* > *j*.Esimerkkii: (sg.nom. : sg.gen. : pl.gen.) (3.1) *yö* : *yö*/*n* : *ö*/*i*/*tten*, *maa* : *maa*/*n* : *ma*/*i*/*tten*, *vapaa* : *vaphaa*/*n* : *vapha*/*i*/*tten*, *valkkee* : *valkkee*/*n* : *valkke*/*i*/*tten*,(3.2) *rakas* : *rakkhaa*/*n* : *rakkha*/*i*/*tten* ~ *rakkha*/*j*/*en*, *hylje*(*t*): *hylkhee*/*n* : *hylkhe*/*i*/*tten* ~ *hylkhe*/*j*/*en*, *turve*(*t*): *turphee*/*n* : *turphe*/*i*/*tten* ~ *turphe*/*j*/*en*, *perkele*(*t*): *perkelhee*/*n* : *perkelhe*/*i*/*tten* ~ *perkelhe*/*j*/*en*, *vaipunu*(*t*): *vaipunhee*/*n* : *vaipunhe*/*i*/*tten* ~ *vaipunhe*/*j*/*en*. Porsangin varieteetissa oon yksitavuisista sanoista mahđolinen käyttäät kans *nen*-genitiivii. Esimerkkii: (sg.nom. : pl.gen.) *yö* : *ö*/*i*/*nen*, *maa* : *ma*/*i*/*nen*.

Tabeli 15: Singulaarin ja pluraalin genitiivi

|  |  |  |  |
| --- | --- | --- | --- |
| Nomenityyppi | Singulaarin nominatiivi | Singulaarin genitiivi | Pluraalin genitiivi |
| 1.1 Yksirankaiset kaksitavuiset lyhykäisvokaaliset nomenit | aika | ai(j)a/n | aikko/i/n ~ aio/i/tten |
| mettä | mettä/n | mett/ii/n ~ mett/i/tten |
| joki | jo(v)e/n | jokk/ii/n ~ jo/i/tten |
| pappi | papi/n | pappi/i/n ~ pap/i/tten |
| juoppo | juopo/n | juoppo/i/n ~ juopo/i/tten |
| 1.2 Konsonanttirankaiset kaksitavuiset lyhykäisvokaaliset nomenit | pieni | piene/n | pien/ii/n ~ pien/i/tten ~ pien/ten |
| lapsi | lapse/n | laps/ii/n ~ laps/i/tten ~ las/ten |
| mies | miehe/n | mieh/ii/n ~ mieh/i/tten ~ mies/ten |
| käsi | kä(đ)e/n | käss/ii/n ~ käs/i/tten |
| hirsi | hirre/n | hirss/ii/n ~ hirs/i/tten |
| 2.1 Yksirankaiset usheempitavuiset lyhykäisvokaaliset nomenit | sivakka | sivaka/n | sivako/i/tten |
| kajava | kajava/n | kajav/i(i)/tten |
| tunturi | tunturi/n | tuntur(i)/i/tten |
| meininki | meiningi/n ~ meininki/n | meiningi/i/tten ~ meinink/i/tten |
| paijukko | paijuko/n | paijuko/i/tten |
| valkea ~  valkia | valkea/n ~valkia/n | valke/i/tten |
| kurkkio | kurkkio/n | kurkkio/i/tten |
| 2.2 Konsonanttirankaiset usheempitavuiset lyhykäisvokaaliset nomenit | ty(t)är | tyttäre/n | tyttär/i(i)/tten |
| sisar | sisare/n | sisar/i(i)/tten |
| elläin | elläime/n | elläim/i(i)/tten |
| tyven | tyvene/n | tyven/i(i)/tten |
| tottuus | tottuu(đ)e/n | tottuuks/i(i)/tten |
| veres | verekse/n | veres/ten ~ vereks/i/tten |
| kokkous | kokkoukse/n | kokkous/ten ~ kokkouks/i/tten |
| ihminen | ihmise/n | ihmis/ten |
| vihrinen | vihrise/n | vihris/ten |
| kainulainen | kainulaise/n | kainulais/ten |
| 3.1 Yksirankaiset pitkävokaaliset nomenit | maa | maa/n | ma/i/tten ~ ma/i/nen |
| yö | yö/n | ö/i/tten ~ ö/i/nen |
| tuorestai | tuorestai/n | tuoresta/i/tten |
| valkkee | valkkee/n | valkke/i/tten |
| kurkkii | kurkkii/n | kurkki/i/tten |
| 3.2 Konsonanttirankaiset pitkävokaaliset nomenit | rakas | rakkhaa/n | rakkha/i/tten ~ rakkha/j/en |
| ru(v)is | rukhii/n | rukhi/i/tten ~ rukhi/j/en |
| tyyris | tyyrhii/n | tyyrhi/i/tten ~ tyyrhi/j/en |
| hylje(t) | hylkhee/n | hylkhe/i/tten ~ hylkhe/j/en |
| terve(t) | tervhee/n | tervhe/i/tten ~ tervhe/j/en |
| perkele(t) | perkelhee/n | perkelhe/i/tten ~ perkelhe/j/en |
| askele(t) | askelhee/n | askelhe/i/tten ~ askelhe/j/en |
| lukenu(t) | lukenhee/n | lukenhe/i/tten ~ lukenhe/j/en |

### Partitiivi

Singulaarin ja pluraalin partitiivin funksuunit syntaktissa oon kohta samanlaiset. Se oon joko subjekti EKSISTENSI-syntaktissa (1) ja OMISTUS-syntaktissa (2) tahi objekti tekemissyntaktiissa (3–5), ARVELU-syntaktiissa (6) ja eriliikaisesti tunnetsyntaktiissa (7, 8), missä se oon ainua objektin kaasus. Partitiivihaamu saattaa vielä essiinttyyt objektiadverbiaalinna kielttäävässä syntaktissa (9) ja adposisuunifraasin komplementtina (10).

(1) Siljola seisoi *kainulaissii* ~ *kainulaisia*.

(2) Kainulaisila oli *karjaa*.

(3) Amtmani hakkas *puita*.

(4) Pappi ei antanu *preivii* ~ *preiviä* amtmanille.

(5) Pappi ei vieny *Nuuttii* ~ *Nuuttia* fankilhaan.

(6) Sammeli piti *Pyssyjokkee* ~ *Pyssyjokea* ~ *Pyssyjokia* kaunhiina.

(7) Amtmani vihas *kainulaissii* ~ *kainulaisia*.

(8) *Pikku-Liis*(*s*)*aa* hävetti pierä äänheen.

(9) Mie en ollu sielä *tiimaa*khaan.

(10) [Ennen *sottaa*] Pyssyjoki oli iso kylä.

#### Singulaarin partitiivi

Singulaarin partitiivin suffiksit oon Porsangin ja Raisin varieteetiissa vokaalinpitenemä ja *tA*, muissa varieteetiissa *A* ja *tA*.

* Vokaalinpitenemmää eli *A*-suffiksii käytethään 1- ja 2-tyypin yksirankaisten lyhykäisvokaalisten nomeniitten suffiksinna, eli tyypiissä 1.1 ja 2.1. Tyypissä 2.1 *eA*-, *iA*-, *iO*- ja *UA-*loppuisissa nomeniissa saattaa partitiivissa käyttäät kans *tA-*suffiksii, eli kirjoitethaan *valkea* : *valkea*/*ta*, *kurkkio* : *kurkkio*/*ta*, *porstua* : *porstua*/*ta*. Tämä ei kuitenkhaan passaa teksthiin, missä käytethään Porsangin eli Varengin varieteettii.

Sekä vokaalinpitenemän ette *A*-suffiksin liitethään aina sanan ylimäisen graadin rankhaan. Porsangin ja Raisin varieteetissa tämä meinaa ushein II-graadin rankkaa, sillä ko vokaalinpitenemä justhiin oon syynä tähän II-graadhiin. Muissa varieteetiissa suffiksi tekkee II-graadin tyhä *A*-rankaishiin sanhoin – nimittäin jos tavu sen eđessä oon lyhykäinen ja painolinen. (Katto kohtaa 3.1.1 Graadivaihettelu.) Varengin varieteetissa pittää muistaat, ette rangan *e* + suffiksin *A* > *iA*. Esimerkkii (sg.nom. : sg.gen. : sg.part.) (1.1) *aika* : *ai*(*j*)*a*/*n* : *aikka*/*a* ~ *aika*/*a*, *lupa* : *luva*/*n* : *luppa*/*a*, *joki* : *jo*(*v*)*e*/*n* : *jokke*/*e* ~ *joke*/*a* ~ *joki*/*a*, *juoppo* : *juopo*/*n* : *juoppo*/*o* ~ *juoppo*/*a*, *mooli* : *mooli*/*n* : *mooli*/*i* ~ *mooli*/*a*, *hauska* : *hauska*/*n* : *hauska*/*a*,(2.1) *meininki* : *meiningi*/*n* ~ *meininki*/*n* : *meininkki*/*i* ~ *meininki*/*ä*, *matala* : *matala*/*n* : *matala*/*a*, *valkea* ~ *valkia* : *valkea*/*n* ~ *valkia*/*n* : *valkea*/(*t*)*a* ~ *valkia*/*a*, *laattia* : *laattia*/(*t*)*a* ~ *laattia*/*a*.

* Muissa nomenityypiissä eli lyhykäisvokaalisista nomeniista konsonanttirankaisissa eli tyypiissä 1.2 ja 2.2 ja koko pitkävokaalisessa tyypissä 3 partitiivin suffiksi oon *tA*. Tässä ei ole eroitusta eri kirjakainun varieteetiitten välilä. Ko sanala oon konsonanttiranka, se suffiksin lisäthään sanan konsonanttirankhaan. Esimerkiksi (sg.nom. : sg.gen. : sg.part.) (1.2) *pieni* : *piene*/*n* : *pien*/*tä*, *lapsi* : *lapse*/*n* : *las*/*ta*, (2.2) *ty*(*t*)*är* : *tyttäre*/*n* : *ty*(*t*)*är*/*tä*, *lämmin* : *lämpimä*/*n* : *lämmin*/*tä*, *tottuus* : *tottuu*(*đ*)*e*/*n* : *tottuut*/*ta*, *veres* : *verekse*/*n* : *veres*/*tä*, *ihminen* : *ihmise*/*n* : *ihmis*/*tä*, *kainulainen* : *kainulaise*/*n* : *kainulais*/*ta*, (3.1) *tie* : *tie*/*n* : *tie*/*tä*, *valkkee* : *valkkee*/*n* : *valkkee*/*ta*, *vapaa*: *vaphaan*/*n* : *vaphaa*/*ta*, (3.2) *rakas* : *rakkhaa*/*n* : *rakas*/*ta*, *hylje*(*t*): *hylkhee*/*n* : *hyljet*/*tä*, *kuolu*(*t*): *kuolhee*/*n* : *kuolut*/*ta*.

#### Pluraalin partitiivi

Pluraalin partitiivin suffiksit oon Porsangin ja Raisin varieteetiissa vokaalinpitenemä tahi *tA* tahi se kokonhansa vailuu. Muissa varieteetiissa suffiksit oon *A* tahi *tA*. Kattoma nomenityyppii erittäin.

* Nomenityypiissä 1.1 ja 1.2 eli kaksitavuiset lyhykäisvokaaliset rangat Porsangin ja Raisin varieteetiissa partitiivin suffiksinna oon joko vokaalinpitenemä tahi ei mithään. Vokaalinpitenemä se oon silloin ko pluraalin ranka loppuu *Ki*, muutoin se vailuu. Muissa varieteetiissa partitiivin suffiksinna oon *A*. Jos sanan lopphuun silloin tulis kolme vokaalii pörätysten, se pluraalin *i > j*. Esimerkkii: (sg.nom. : sg.gen. : pl.part.) *poika* : *poja*/*n* : *poikk*/*i*/*i* ~ *poik*/*i*/*a*, *saita* : *sai*(*đ*)*an* : *saitto*/*i* ~ *saito*/*j*/*a*, *lato* : *la*(*đ*)*o*/*n* : *latto*/*i* ~ *lato*/*j*/*a*, *tooli* : *tooli*/*n* : *tooli*/*i* ~ *tool*/*i*/*a*, *pieni* : *piene*/*n* : *pien*/*i*/*i* ~ *pien*/*i*/*ä*, *lapsi* : *lapse*/*n* : *laps*/*i*/*i* ~ *laps*/*i*/*a*. Näjemä, ette pluraalin partitiivissa samhaan laihiin ko pluraalin genitiivissäki Porsangin ja Raisin varieteetissa yđinkonsonantista käytethään kaikkiin ylimäisinta graadii (*poikkii*, *saittoi*, *lattoi* jne.).
* Nomenityypiissä 2.1 ja 2.2 eli usheempitavuiset lyhykäisvokaaliset rangat pluraalin partitiivin suffiksi oon *A* tahi *tA*. Porsangin varieteetissa se oon tasan *tA*, ja jos pluraalin ranka loppuu *Ki*, se rangan *i* pitenee samhaan laihiin ko pluraalin genitiivinki haamustuksessa. Muissa varieteetiissa suffiksinna oon silloin *A*. Silloin ko rangassa oon graadivaihettelluu, se rangasta valithaan diftongin *Vi* eđessä I-graadinen ranka. Esimerkkii: (sg.nom. : sg.gen. : pl.part.) (2.1) *mustikka* : *mustika*/*n* : *mustiko*/*i*/*ta*, *opetta*(*a*)*ja* : *opetta*(*a*)*ja*/*n* : *opettaaj*/*ii*/*ta* ~ *opettaj*/*i*/*a*, *valkea* ~ *valkia* : *valkea*/*n* ~ *valkia*/*n* : *valke*/*i*/*ta*, *paijukko* : *paijuko*/*n* : *paijuko*/*i*/*ta*, *tunturi* : *tunturi*/*n* : *tunturi*/*i*/*ta* ~ *tuntur*/*i*/*a*,(2.2) *ty*(*t*)*är* : *tyttäre*/*n* : *tyttär*/*ii*/*tä* ~ *tyttär*/*i*/*ä*, *sy*(*đ*)*än* : *sy*(*đ*)*äme*/*n* : *syđäm*/*ii*/*tä* ~ *syäm*/*i*/*ä*, *ihminen* : *ihmise*/*n* : *ihmiss*/*ii*/*tä* ~ *ihmis*/*i*/*ä*, *veres* : *verekse*/*n* : *vereks*/*ii*/*tä* ~ *vereks*/*i*/*ä*, *ilves* : *ilvekse*/*n* : *ilveks*/*ii*/*tä* ~ *ilveks*/*i*/*ä*. Haamuista, mikkä Porsangin ja Raisin varieteetissa loputhaan *iitA*,oon mahđolinen jättäät suffiksin *tA* pois.Silloin haamustus oon samanlainen ko nomenityypissa 1. Eriliikaisen tavalinen tämä oon *veres-* ja *ihminen-*nomeniissa ja semmoisissa nomeniissa, mikkä loputhaan *jA* (tekkiijännimet) ja *vA* (partisipin preesens ja *vA-*loppuiset adjektiivit), ja ordinaaliissa. Saama haamui niin ko (sg.nom. : pl.part.) *veres* : *vereks*/*i*/*i*, *kokkous* : *kokkouks*/*i*/*i*, *ihminen* : *ihmiss*/*i*/*i*, *puhhuuja* : *puhhuuj*/*i*/*i*, *puhhuuva* : *puhhuuv*/*i*/*i*, *väkkeevä* : *väkkeev*/*i*/*i*, *kolmas* : *kolmanss*/*i*/*i* ~ *kolmass*/*i*/*i*.
* Nomenityypissä 3 eli pitkävokaalisissa nomeniissa suffiksi oon ylheisesti *tA*. Varengin varieteetissa oon tyypissä 3.2 mahđolinen valita haamun, missä partitiivin suffiksinna oon *A* ja pluraalin *i > j* (vrt. pluraalin genitiivin *en-*variantthiin). Esimerkkii: (sg.nom. : sg.gen. : pl.part.) (3.1) *maa* : *maa*/*n* : *ma*/*i*/*ta*, *yö* : *yö*/*n* : *ö*/*i*/*tä*, *tuorestai* : *tuorestai*/*n* : *tuoresta*/*i*/*ta*, *vapaa* : *vaphaa*/*n* : *vapha*/*i*/*ta*, *valkkee* : *valkkee*/*n* : *valkke*/*i*/*ta*,(3.2) *rakas* : *rakkhaa*/*n* : *rakkha*/*i*/*ta* ~ *rakkha*/*j*/*a*, *turve*(*t*): *turphee*/*n* : *turphe*/*i*/*ta* ~ *turphe*/*j*/*a*.

Ko verttaama pluraalin genitiivii ja partitiivii, se näjemä, ette Porsangin ja Raisin varieteetissa pluraalin genitiivissä ja partitiivissa oon ”kahđen vokaalin pakko”. Se meinaa, ette jos rangan vokaali kattoo pluraalin *i*:n eđestä, se pluraalin *i* pitenee eli niitä kirjoitethaan kaksi. Eli pluraalin rangassa oon joko *Vi* tahi *ii*. Esimerkiksi (sg.nom. : pl.gen. : pl.part.) (1.1) *juoppo* : *juoppo*/*i*/*n* : *juoppo*/*i*, *joki* : *jokk*/*ii*/*n* : *jokk*/*i*/*i*,(1.2) *vuosi* : *vuoss*/*ii*/*n* : *vuoss*/*i*/*i*,(2.1) *mustikka* : *mustiko*/*i*/*tten* : *mustiko*/*i*/*ta*, *tunturi* : *tunturi*/*i*/*tten* : *tunturi*/*i*/*ta*,(2.2) *tyven* : *tyven*/*ii*/*tten* : *tyven*/*ii*/*tä*, *rakkhaus* : *rakkhauks*/*ii*/*tten* : *rakkhauks*/*ii*/*ta*,(3.1) *assii* : *assi*/*i*/*tten* : *assi*/*i*/*ta*,(3.2) *rakas* : *rakkha*/*i*/*tten* : *rakkha*/*i*/*ta*. Tämmöistä ”kahđen vokaalin pakko” -reekelii ei Porsangin ja Raisin varieteetissakhaan ole muissa kaasuksissa.

Tabeli 16: Singulaarin ja pluraalin partitiivi

|  |  |  |  |
| --- | --- | --- | --- |
| Nomenityyppi | Singulaarin nominatiivi | Singulaarin partitiivi | Pluraalin partitiivi |
| 1.1 Yksirankaiset kaksitavuiset lyhykäisvokaaliset nomenit | aika | aik(k)a/a | aikko/i ~ aiko/j/a |
| mettä | mettä/ä | mett/i/i ~ mett/i/ä |
| joki | jokke/e ~ joke/a ~ joki/a | jokk/i/i ~ jok/i/a |
| pappi | pappi/i ~ pappi/a | pappi/i ~ papp/i/a |
| juoppo | juoppo/o ~ juoppo/a | juoppo/i ~ juoppo/j/a |
| 1.2 Konsonanttirankaiset kaksitavuiset lyhykäisvokaaliset nomenit | pieni | pien/tä | pien/i/i ~ pien/i/ä |
| käsi | kät/tä | käss/i/i ~ käs/i/ä |
| hirsi | hirt/tä | hirss/i/i ~ hirs/i/ä |
| lapsi | las/ta | laps/i/i ~ laps/i/a |
| mies | mies/tä | mieh/i/i ~ mieh/i/ä |
| 2.1 Yksirankaiset usheempitavuiset lyhykäisvokaaliset nomenit | meininki | meininkki/i ~ meininki/ä | meininkki/i/tä ~ meinink/i/ä |
| tunturi | tunturi/i ~ tunturi/a | tunturi/i/ta ~ tuntur/i/a |
| paijukko | paijukko/o ~ paijukko/a | paijuko/i/ta |
| sivakka | sivakka/a | sivako/i/ta |
| valkea ~ valkia | valkea/(t)a ~ valkia/a | valke/i/ta |
|
| kurkkio | kurkkio/ta ~ kurkkioa | kurkkio/i/ta |
| 2.2 Konsonanttirankaiset usheempitavuiset lyhykäisvokaaliset nomenit | ty(t)är | tytär/tä | tyttär/ii/tä ~ tyttär/i/ä |
| sisar | sisar/ta | sisar/ii/ta ~ sisar/i/a |
| elläin | elläin/tä | elläim/ii/tä ~ elläim/i/ä |
| tyven | tyven/tä | tyven/ii/tä ~ tyven/i/ä |
| rakkhaus | rakkhaut/ta | rakkhauks/ii/ta ~ rakkhauks/i/a |
| veres | veres/tä | vereks/ii(tä) ~ vereks/i/ä |
| kokkous | kokkous/ta | kokkouks/ii(ta) ~ kokkouks/i/a |
| vihrinen | vihris/tä | vihriss/ii(tä) ~ vihris/i/ä |
| ihminen | ihmis/tä | ihmiss/ii(tä) ~ ihmis/i/ä |
| kainulainen | kainulais/ta | kainulaiss/ii(ta) ~ kainulais/i/a |
| 3.1 Yksirankaiset pitkävokaaliset nomenit | maa | maa/ta | ma/i/ta |
| yö | yö/tä | ö/i/tä |
| tuorestai | tuorestai/ta | tuoresta/i/ta |
| valkkee | valkkee/ta | valkke/i/ta |
| kurkkii | kurkkii/ta | kurkki/i/ta |
| 3.2 Konsonanttirankaiset pitkävokaaliset nomenit | rakas | rakas/ta | rakkha/i/ta ~ rakkha/j/a |
| ru(v)is | ru(v)is/ta | rukhi/i/ta ~ rukh/i/ja |
| tyyris | tyyris/tä | tyyrhi/i/tä ~ tyyrhi/j/ä |
| hylje(t) | hyljet/tä | hylkhe/i/tä ~ hylkhe/j/ä |
| terve(t) | tervet/tä | tervhe/i/tä ~ tervhe/j/ä |
| askele(t) | askelet/ta | askelhe/i/ta ~ askelhe/j/a |
| lukenu(t) | lukenut/ta | lukenhe/i/ta ~ lukenhe/j/a |

### Predikeeraavat kaasukset: Essiivi ja translatiivi

#### Essiivi

Essiivi ei ole aivan yhtä tavalinen kaasus käytössä ko nominatiivi, genitiivi ja partitiivi, mutta sitä käytethään esimerkiksi raamiadverbiaalinna (1) ja predikatiivin funksuunissa ARVELU-syntaktissa (2). Se oon tavalinen kans aijankohđan ilmoittamisessa (3, 4).

(1) *Lapsena* Nuutti asui Torniossa.

(2) Sammeli piti Pyssyjokkee *kaunhiina*.

(3) *Tuorestaina* syömä hernetvellii ~ herne(t)velliä, *lau*(*v*)*antaina* riisipuuroo ~ riisipuuroa.

(4) *Juhaneksena* poltama valk(k)eita.

Essiivin suffiksi oon (*n*)*nA*. Essiivin suffiksissa, eli oonko se *nnA* vain *nA*, käytethään pittuusreekelii, mikä koskee pukstaaviita *m*, *n*, *l* ja *r* (katto kohtaa 3.1.2 Äänelisten konsonantiitten *l*, *r*, *m* ja *n* pittuus).

Singulaarin essiivin suffiksin lisäthään tasan nomenin vokaalirankhaan. Silloin ko lyhykäisvokaalisten sannoin sanan vokaalirangassa oon graadivaihettelluu, essiivissä käytethään sammaa graadii ko nominatiivissa. Pluraalin essiivissä suffiksin (*n*)*nA* lisäthään suorhaan pluraalisheen rankhaan, ja siinä graadi oon sama ko singulaarin essiivissäki. 2.1-tyypin sanoista muistama, ette pluraalin ranka, missä oon geminaattiklusiiliitten vaihettelluu, oon tasan I-graadinen. Esimerkkii (sg.nom. : sg.gen. : sg.ess. : pl.ess) *aika* : *ai*(*j*)*a*/*n* : *aika*/*na* : *aiko*/*i*/*na*, *lupa* : *luva*/*n* : *lupa*/*na* : *lup*/*i*/*na*, *joki* : *jo*(*v*)*e*/*n* : *joke*/*na* : *jok*/*i*/*na*, *juoppo* : *juopo*/*n* : *juoppo*/*na* : *juoppo*/*i*/*na*, *pöllö* : *pöllö*/*n* : *pöllö*/*nä* : *pöllö*/*i*/*nä*, *mustikka* : *mustika*/*n* : *mustikka*/*nna* : *mustiko*/*i*/*na*. Muissa nomenityypiissä ei vokaalirangassa olekhaan ollenkhaan graadivaihettelluu. Esimerkiksi (sg.nom. : sg.gen. : sg.ess. : sg.part.) *lapsi* : *lapse*/*n* : *lapse*/*na* : *laps*/*i*/*na*, *sisar* : *sisare*/*n* : *sisare*/*nna* : *sisar*/*i*/*nna*, *yö* : *yö*/*n* : *yö*/*nä* : *ö*/*i*/*nä*, *tiistai* : *tiistai*/*n* : *tiistai*/*na* : *tiista*/*i*/*na*, *vapaa* : *vaphaa*/*n* : *vaphaa*/*na* : *vapha*/*i*/*na*, *lämmin* : *lämpimä*/*n* : *lämpimä*/*nnä* : *lämpim*/*i*/*nnä*, *kantele*(*t*): *kantelhee*/*n* : *kantelhee*/*na* : *kantelhe*/*i*/*na*.

Singulaarin essiivin rankkaa saattaa pittäät yhđenlaisena "fundamenttirankana": Se näyttää sanan rangan originaalin graadin, mistä muut oon variasuuniita.

#### Translatiivi

Translatiivi oon vähäsen niin ko essiivin sisarkaasus: Siinä ko essiivi muistelee jonkulaista olotillaa, se translatiivi muistelee jonkulaista olotilan muutosta. Molemat oon eriliikaisesti predikatiivin kaasukset. Translatiivii käytethään esimerkiksi MUUTOS-syntaktissa (1), ARVELU-syntaktissa (2), nimitysakti-syntaktissa (3) ja aspektuaalisessa *tulla tehtyksi* -konstruksuunissa (4). Vielä sitä käytethään vaphaana adverbiaalinna aijankohđan ilmoittamisessa (5).

(1) Met tulima *iloiseksi*.

(2) Sammeli luuli hänen vaimoo ~ vaimoa *iloiseksi*.

(3) Joonas käski valasta *kalaksi*.

(4) Läksyt tuli *tehtyksi*.

(5) Met tulema kothiin *jouluiksi*.

Translatiivin suffiksi oon aina *ksi***,** ja sen lisäthään samhaan rankhaan ko genitiivin suffiksinki. Pluraalissa suffiksin *ksi* lisäthään suorhaan pluraalisheen rankhaan ja siinä oon sama graadi oon singulaarin translatiivissä. Niin ko (sg.nom. : sg.gen. : sg.transl. : pl.transl.) *pappi* : *papi*/*n* : *papi*/*ksi* : *papi*/*i*/*ksi* ~ *pap*/*i*/*ksi*, *lapsi* : *lapse*/*n* : *lapse*/*ksi* : *laps*/*i*/*ksi*, *sivakka* : *sivaka*/*n* : *sivaka*/*ksi* : *sivako*/*i*/*ksi*, *ty*(*t*)*är* : *tyttäre*/*n* : *tyttäre*/*ksi* : *tyttär*/*i*/*ksi*, *rakas* : *rakkhaa*/*n* : *rakkhaa*/*ksi* : *rakkha*/*i*/*ksi*.

Tabeli 17: Singulaarin ja pluraalin essiivi ja translatiivi

|  |  |  |  |  |  |
| --- | --- | --- | --- | --- | --- |
| Nomenityyppi | Singulaarin nominatiivi | Singulaarin essiivi | Pluraalin essiivi | Singulaarin. translatiivi | Pluraalin translatiivi |
| 1.1 Yksirankaiset kaksitavuiset lyhykäisvokaaliset nomenit | aika | aika/na | aiko/i/na | ai(j)a/ksi | ai(j)o/i/ksi |
| mettä | mettä/nä | mett/i/nä | mettä/ksi | mett/i/ksi |
| joki | joke/na | jok/i/na | jo(v)e/ksi | jo(v)/i/ksi |
| pappi | pappi/na | pappi/i/na ~ papp/i/na | papi/ksi | papi/i/ksi ~ pap/i/ksi |
| juoppo | juoppo/na | juoppo/i/na | juopo/ksi | juopo/i/ksi |
| 1.2 Konsonanttirankaiset kaksitavuiset lyhykäisvokaaliset nomenit | pieni | piene/nä | pien/i/nä | piene/ksi | pien/i/ksi |
| käsi | käte/nä | käs/i/nä | kä(đ)e/ksi | käs/i/ksi |
| lapsi | lapse/na | laps/i/na | lapse/ksi | laps/i/ksi |
| mies | miehe/nä | mieh/i/nä | miehe/ksi | mieh/i/ksi |
| 2.1 Yksirankaiset usheempitavuiset lyhykäisvokaaliset nomenit | meininki | meninki/nnä | meninki/i/nä ~ meinink/i/nnä | meiningi/ksi ~ meininki/ksi | meningi/i/ksi ~ meinink/i/ksi |
| paijukko | paijukko/nna | paijuko/i/na | paijuko/ksi | paijuko/i/ksi |
| sivakka | sivakka/nna | sivako/i/na | sivaka/ksi | sivako/i/ksi |
| valkea ~ valkia | valkea/nna ~ valkia/nna | valke/i/na | valkea/ksi ~ valkia/ksi | valke/i/ksi |
| 2.2 Konsonanttirankaiset usheempitavuiset lyhykäisvokaaliset nomenit | ty(t)är | tyttäre/nnä | tyttär/i/nnä | tyttäre/ksi | tyttär/i/ksi |
| elläin | elläime/nnä | elläim/i/nnä | elläime/ksi | elläim/i/ksi |
| tottuus | tottuute/nna | tottuuks/i/nna | tottuu(đ)e/ksi | tottuuks/i/ksi |
| veres | verekse/nnä | vereks/i/nnä | verekse/ksi | vereks/i/ksi |
| kokkous | kokkoukse/na | kokkouks/i/na | kokkoukse/ksi | kokkouks/i/ksi |
| ihminen | ihmise/nnä | ihmis/i/nnä | ihmise/ksi | ihmis/i/ksi |
| 3.1 Yksirankaiset pitkävokaaliset nomenit | yö | yö/nä | ö/i/nä | yö/ksi | ö/i/ksi |
| tuorestai | tuorestai/na | tuoresta/i/na | tuorestai/ksi | tuoresta/i/ksi |
| kurkkii | kurkkii/na | kurkki/i/na | kurkkii/ksi | kurkki/i/ksi |
| 3.2 Konsonanttirankaiset pitkävokaaliset nomenit | rakas | rakkhaa/na | rakkha/i/na | rakkhaa/ksi | rakkha/i/ksi |
| ru(v)is | rukhii/na | rukhi/i/na | rukhii/ksi | rukhi/i/ksi |
| hylje(t) | hylkhee/nä | hylkhe/i/nä | hylkhee/ksi | hylkhe/i/ksi |
| perkele(t) | perkelhee/nä | perkelhe/i/nä | perkelhee/ksi | perkelhe/i/ksi |
| lukenu(t) | lukenhee/na | lukenhe/i/na | lukenhee/ksi | lukenhe/i/ksi |

### Sisäiset paikkakaasukset: inessiivi, elatiivi, illatiivi

Sisäiset paikkakaasukset oon inessiivi, elatiivi ja illatiivi. Inessiivii käytethään eriliikaisesti PAIKKA- syntaktissa (1) ja EKSISTENSI-syntaktiissa (2), elatiivii (3) ja illatiivii (5) taas LIIKET-syntaktissa ja siirtäminen-syntaktissa. TULOS-syntaktissa elatiivi oon korrelaatin kaasus (4).

(1) Met kävelemmä *koijukossa*.

(2) *Koijukossa* oon paljon mustikoita.

(3) Läh(đ)emä *koijukosta*.

(4) *Mustikoista* tullee hyvä safti.

(5) Kotona menemä heti *köökhiin*.

Muistama ette lokatiivisissa syntaktiissa kainun paikannimistä ylheensä käytethään sisäissii paikkakaasuksii (6).

(6) Sammeli siirtyi *Kaarasjo*(*v*)*esta Pyssyjokheen*.

Sisäisissä paikkakaasuksissa oon kohta kaikissa haamuissa myötä pukstaavi *s*, ja sillä niitä käskethään kans *s-*kaasukseksi.

#### Inessiivin ja elatiivin haamustus

Inessiivin suffiksi oon sekä singulaarissa ette pluraalissa *ssA* ja elatiivin suffiksi samoten sekä singulaarissa ette pluraalissa *stA*. Net lisäthään sekä singulaarissa ette pluraalissa rankhaan juuri samhaan laihiin ko translatiivinki suffiksin. Esimerkkii: (sg.nom. : sg.transl. : sg.iness. : pl.elat.) *pappi* : *papi*/*ksi* : *papi*/*ssa* : *papi*/*i*/*sta* ~ *pap*/*i*/*sta*, *lapsi* : *lapse*/*ksi* : *lapse*/*ssa* : *laps*/*i*/*sta*, *sivakka* : *sivaka*/*ksi* : *sivaka*/*ssa* : *sivako*/*i*/*sta*, *ty*(*t*)*är* : *tyttäre*/*ksi* : *tyttäre*/*ssä* : *tyttär*/*i*/*stä*, *rakas* : *rakkhaa*/*ksi* : *rakkhaa*/*ssa* : *rakkha*/*i*/*sta*.

#### Illatiivin haamustus

Singulaarin illatiivin suffiksit oon *hVn*, *hVVn* ja *sseen*. Pluraalissa pluraalin *i* ja illatiivin suffiksi oon sisätysten, ja suffiksit oon *hin*, *hVin* ja *ssiin*. Ylheisesti mennee niin, ette ko singulaarissa oon *hVn*, se pluraalissa oon *hin*, ko singulaarissa oon *hVVn* se pluraalissa oon *hVin*, ja ko singulaarissa oon *sseen*, se pluraalissa oon *ssiin*.Suffiksiitten *V* saattaa olla *i*:ki. Kattoma kunka nämät lisäthään eri nomenityypphiin.

* Tyypin 3.1 yksitavuisten ja *Vi*-rankaisten nomeniitten singulaarin illatiivin haamustethaan yksinkertaisesti siihen laihiin, ette rankhaan (*K*)*VV* lisäthään suffiksin *hVn*. Suffiksin *V* oon sama ko rangan viimi vokaali. Samhaan laihiin pluraalissa *hin* lisäthään pluraalin rankhaan. Tähän laihiin: (sg.nom. : sg.ill. : pl.ill.) *puu* : *puu*/*hun* : *pu*/*i*/*hin*, *tie* : *tie*/*hen* : *te*/*i*/*hin*, *yö* : *yö*/*hön* : *ö*/*i*/*hin*, *tuorestai* : *tuorestai*/*hin* : *tuoresta*/*i*/*hin*.
* Suffiksin *sseen* lisäthään muunlaishiin tyypin 3 rankhoin. Näissä singulaarin rangassa oon tasan pitkä vokaali eikä diftongii. Suffiksii *sseen* vastaa pluraalissa *ssiin*, minkä lisäthään pluraalin rankhaan. Niin ko (sg.nom. : sg.ill. : pl.ill.) *korkkee* : *korkkee*/*sseen* : *korkke*/*i*/*ssiin*, *lammas* : *lamphaa*/*sseen* : *lampha*/*i*/*ssiin*, *terve*(*t*): *tervhee*/*sseen tervhe*/*i*/*ssiin*, *kuolu*(*t*): *kuolhee*/*sseen* : *kuolhe*/*i*/*ssiin*. Omituinen oon se, ette niissä kirjakainun varieteetiissa, missä oon olemassa 2.1 tyypin *eA-* ja *iA*-loppuissii nomeniita, se niissäki käytethään pluraalissa suffiksii *ssiin*.Eli niin ko *valkea* ~ *valkia* : *valke*/*i*/*ssiin*, *korkea* ~ *korkia* : *korke*/*i*/*ssiin*.Singulaarissa oon kuitenki näissä *valke*/*haan* ~ *valki*/*haan*, *korke*/*haan* ~ *korki*/*haan*.
* Muissa nomenityypiissä illatiivin haamustethaan niin, ette otethaan samagraadisen rangan ko essiivin haamustuksessa (katto kohđasta 5.3.4.1), otethaan sitte siitä pois rankavokaalin ja sijale panhaan *hVVn*. Tämä suffiksin vokaali *V* oon sama ko se rankavokaali, jonka oon otettu pois. Pluraalissa pluraalin suffiksin sishään jouttuu tällöin kans pluraalin rangan viiminen vokaali eli viimiset vokaalit.Esimerkiksi (sg.nom. : sg.ess. : sg.ill. : pl.ill.) (1) *aika* : *aika*/*na* : *aik*/*haan* : *aik*/*hoin*, *joki* : *joke*/*na* : *jok*/*heen* : *jok*/*hiin*, *juoppo* : *juoppo*/*na* : *juopp*/*hoon* : *juopp*/*hoin*, (2) *mansikka* : *mansikka*/*nna* : *mansikk*/*haan* : *mansikk*/*hoin*, *tunturi* : *tunturi*/*nna* : *tuntur*/*hiin* : *tuntur*/*hiin*, *kurkkio* : *kurkkio*/*nna* : *kurkki*/*hoon* : *kurkki*/*hoin*, *ty*(*t*)*är* : *tyttäre*/*nnä* : *tyttär*/*heen* : *tyttär*/*hiin*, *jänes* : *jänekse*/*nnä* : *jäneks*/*heen* : *jäneks*/*hiin*, *ihminen* : *ihmise*/*nnä* : *ihmis*/*heen* : *ihmis*/*hiin*.(Katto kans kohtaa 3.1.3 Siirtymä-*h*.)

Tabeli 18: Sisäisten paikkakaasusten haamut

|  |  |  |  |  |  |
| --- | --- | --- | --- | --- | --- |
| Nomenityypit | Sg.nominatiivi | Sg.elatiivi | Pl.elatiivi | Sg.illatiivi | Pl.illatiivi |
| 1.1 Yksirankaiset kaksitavuiset lyhykäisvokaaliset nomenit | aika | ai(j)a/sta | ai(j)o/i/sta | aik/haan | aik/hoin |
| mettä | mettä/stä | mett/i/stä | mett/hään | mett/hiin |
| joki | jo(v)e/sta | jo(v)/i/sta | jok/heen | jok/hiin |
| pappi | papi/sta | pap(i)/i/sta | papp/hiin | papp/hiin |
| joukko | juopo/sta | juopo/i/sta | juopp/hoon | juopp/hoin |
| 1.2 Konsonanttirankaiset kaksitavuiset lyhykäisvokaaliset nomenit | pieni | piene/stä | pien/i/stä | pien/heen | pien/hiin |
| käsi | kä(đ)e/stä | käs/i/stä | kät/heen | käs/hiin |
| hirsi | hirre/stä | hirs/i/stä | hirt/heen | hirs/hiin |
| lapsi | lapse/sta | laps/i/sta | laps/heen | laps/hiin |
| mies | miehe/stä | mieh/i/stä | mieh/heen | mieh/hiin |
| 2.1 Yksirankaiset usheempitavuiset lyhykäisvokaaliset nomenit | tunturi | tunturi/sta | tuntur(i)/i/sta | tuntur/hiin | tuntur/hiin |
| paijukko | paijuko/sta | paijuko/i/sta | paijukk/hoon | paijukk/hoin |
| sivakka | sivaka/sta | sivako/i/sta | sivakk/haan | sivakk/hoin |
| valkea ~  valkia | valkea/sta ~  valkia/sta | valke/i/sta | valke/haan ~  valki/haan | valke/i/ssiin |
| kurkkio | kurkkio/sta | kurkkio/i/sta | kurkki/hoon | kurkki/hoin |
| 2.2 Konsonanttirankaiset usheempitavuiset lyhykäisvokaaliset nomenit | ty(t)är | tyttäre/stä | tyttär/i/stä | tyttär/heen | tyttär/hiin |
| sisar | sisare/sta | sisar/i/sta | sisar/heen | sisar/hiin |
| elläin | elläime/stä | elläim/i/stä | elläim/heen | elläim/hiin |
| tottuus | tottuu(đ)e/sta | tottuuks/i/sta | tottuut/heen | tottuuks/hiin |
| veres | verekse/stä | vereks/i/stä | vereks/heen | vereks/hiin |
| kokkous | kokkoukse/sta | kokkouks/i/sta | kokkouks/heen | kokkouks/hiin |
| ihminen | ihmise/stä | ihmis/i/stä | ihmis/heen | ihmis/hiin |
| sininen | sinise/stä | sinis/i/stä | sinis/heen | sinis/hiin |
| 3.1 Yksirankaiset pitkävokaaliset nomenit | maa | maa/sta | ma/i/sta | maa/han | ma/i/hin |
| yö | yö/stä | ö/i/stä | yö/hön | ö/i/hin |
| tuorestai | tuorestai/sta | tuoresta/i/sta | tuorestai/hin | tuoresta/i/hin |
| valkkee | valkkee/sta | valkke/i/sta | valkkee/sseen | valkke/i/ssiin |
| kurkkii | kurkkii/sta | kurkki/i/sta | kurkkii/sseen | kurkki/i/ssiin |
| 3.2 Konsonanttirankaiset pitkävokaaliset nomenit | rakas | rakkhaa/sta | rakkha/i/sta | rakkhaa/sseen | rakkha/i/ssiin |
| ru(v)is | rukhii/sta | rukhi/i/sta | rukhii/sseen | rukhi/i/ssiin |
| hylje(t) | hylkhee/stä | hylkhe/i/stä | hylkhee/sseen | hylkhe/i/ssiin |
| perkele(t) | perkelhee/stä | perkelhe/i/stä | perkelhee/sseen | perkelhe/i/ssiin |
| lukenu(t) | lukenhee/sta | lukenhe/i/sta | lukenhee/sseen | lukenhe/i/ssiin |

### Ulkoiset paikkakaasukset: adessiivi, ablatiivi ja allatiivi

Adessiivii, ablatiivii ja allatiivii käskethään ulkoiseksi paikkakaasukseksi sillä ko silloin ko niitä käytethään adverbiaalinna PAIKKA- (1), EKSISTENSI- (2) ja LIIKET-syntaktiissa (3, 4, 12), niitten prototyyppinen funksuuni oon ilmoittaat, ette kysymys oon paikan ulkopuolesta eikä sisäpuolesta. Valittemisesta ulkoisten ja sisäisten paikkakaasusten välilä katto kohđasta 4.5.5 Adverbiaali ja sen haamu.

Omistuskaasukseksi ulkoissii paikkakaasuksii käskethään sillä, ette niitä käytethään OMISTUS-syntaktissa (5) ja OMISTAAJAN VAIHETUS -syntaktissa (6). Näitä konstruksuuniita muistuttaa adessiivin käyttö subjektin paikala modaalisessa oon pakko -syntaktissa (7) ja *tulla tehtyksi -*konstruksuunissa (8).

Ablatiivii käytethään kans predikatiivinna SANSI-syntaktissa (9).

Vaphaana adverbiaalinna adessiivikontruksuuni saattaa muistela vehkheestä (10), millä jotaki tehdhään. Vielä adessiivikonstruksuunii käytethään aijan ilmoittamisessa (11, 12).

(1) Met istuma *tuolila*.

(2) *Kentälä* seisoi paljon ihmistä.

(3) Met tulima ulos *kentäle*.

(4) Het kävelthiin *kentältä jo*(*v*)*ele*.

(5) *Liisala* oon fiini piili.

(6) Liisa osti piilin *Maijalta*, mutta antoi sen sitte *faarile*.

(7) *Lapsila* oon lupa tierata.

(8) *Minula* ei tullu läh(đ)etyksi hihtaamhaan.

(9) Paska hais(s)ee *pahalta*.

(10) Ämmi tuli kothiin *sykkelillä*.

(11) Tule *meile* *illala*.

(12) *Kesälä* täällä oon paljon sääskii ~ sääskiä.

Kaikissa ulkoisissa paikkakaasuksissa oon myötä pukstaavi *l*, ja siksi niitä käskethään kans *l*-kaasukseksi. Adessiivin suffiksi oon (*l*)*lA*, ablatiivin suffiksi oon *ltA* ja allatiivin suffiksi (*l*)*le*(*t*) (vaihettelusta (*l*)*let* ~ (*l*)*le* eri varieteettiitten välilä katto kohđasta 3.2.2 Sananloppuinen *t*). Net lisäthään sekä singulaarissa ette pluraalissa samhaan rankhaan ko translatiivin suffiksin ja paikkakaasuksista inessiivin ja elatiivin suffiksit. Esimerkkii: (sg.nom. : sg.adess. : pl.all.) *silta* : *silla*/*la* : *sillo*/*i*/*le*(*t*), *hullu* : *hullu*/*la* : *hullu*/*i*/*le*(*t*), *lehti* : *leh*(*đ*)*e*/*lä* : *leh*(*đ*)/*i*/*le*(*t*), *tooli* : *tooli*/*la* : *tool*(*i*)/*i*/*le*(*t*), *mies* : *miehe*/*lä* : *mieh*/*i*/*le*(*t*), *rakastettu* : *rakastetu*/*la* : *rakastetu*/*i*/*le*(*t*), *sisar* : *sisare*/*lla* : *sisar*/*i*/*lle*(*t*), *veres* : *verekse*/*llä* : *vereks*/*i*/*lle*(*t*), *ruottalainen* : *ruottalaise*/*la* : *ruottalais*/*i*/*le*(*t*), *maa* : *maa*/*la* : *ma*/*i*/*le*(*t*), *vapaa* : *vaphaa*/*la* : *vapha*/*i*/*le*(*t*), *rakas* : *rakkhaa*/*la* : *rakkha*/*i*/*le*(*t*), *vene*(*t*): *venhee*/*lä* : *venhe*/*i*/*le*(*t*).

### Paikkakaasusten funksuuniita

Alapuolen tabelhiin oon kovottu semmoista paikkakaasusten käyttöö, missä net oon syntaktissa komplementin funksuunissa.

Tabeli 19: Paikkakaasusten funksuuniita

|  |  |  |  |  |  |  |
| --- | --- | --- | --- | --- | --- | --- |
| Funksuuni | Iness. | Elat. | Ill. | Adess. | Abl. | All. |
| [PAIKKA](#_4.2.1.1._Lokattii_1) | x |  |  | x |  |  |
| [Liiket](#_4.2.1.2._Eksistenssi_2) |  | x | x |  | x | x |
| [Eksistensi](#_4.2.1.2._Eksistenssi_1) | x |  |  | x |  |  |
| [Siirtäminen](#siirtäminen) |  | x | x |  | x | x |
| [Omistus](#_4.2.1.3._Omistus_1) |  |  |  | x |  |  |
| [Omistaajan vaihetus](#_Omistaajan_vaihetus_2) |  |  |  |  | x | x |
| [Tulos](#_Predikasuuni_–_tulos) |  | x |  |  |  |  |
| [sansi](#_Predikasuuni_–_sansi) |  |  |  |  | x |  |
| oon pakko -syntakti |  |  |  | x |  |  |
| *tulla tehtyksi* -konstruksuuni |  |  |  | x |  |  |

### Seurakaasukset: Abessiivi ja komitatiivi

Käskemä tässä abessiivii ja komitatiivii seurakaasukseksi sillä, ette niilä ilmoitethaan, ette jotaki oon myötä eli ei ole myötä.

Kainussa oon vielä kolmaski seurakaasuksen tapainen kaasus, instruktiiviksi käsketty, minkä suffiksi oon *in*, ja millä ei ole erittäin singulaarii ja pluraalii. Se oon vähän produktiivinen ja saattais sannoot, ette instruktiivihaamut oikkeesthaan oon adverbit eikä olheen nomenihaamut. Instruktiivihaamut saatethaan kuiten saađa kongrueeraavii defineerauksii, ja sillä net oon nomenimaiset. Esimerkkii (1–3):

(1) *Jänttevin jaloin* hän teki matkaa ithään päin.

(2) Jos onni taas oli huonomanlaista, silloin täytyis mennä *tyyhin käsin* Kuosuvaaran taka eli sitte tyskälaisen myötä.

(3)Kahđen het kävelthiin hithaasti ja *raskhain askelin* päin kottii – kumpiki päin elämää.

(Kaikki esimerkit Alf Nilsen–Börsskogin kirjasta *Kuosuvaaran takana.*)

Instruktiivihaamut oon käytössä harvinaiset, emmäkä tässä käsittele niitä erittäin.

#### Abessiivi

Abessiivi meinaa, ette jollaki ei ole jotaki eli jotaki vailuu. Sen kans pruukathaan käyttäät *ilman-*preposisuunii (1), mutta se saattaa kyllä olla yksinki (2). Abessiivi oon kohta tavalinen nomeniitten taivutuksessa, mutta saman assiin saattaa kans sannoot ja kirjoittaat *ilman* + partitiivi -adposisuunifraasin avula (3).

(1)[*Ilman rahatta* ja *ruvatta*] ihminen nälkkyy.

(2) *Rahatta* ja *ruvatta* ihminen nälkkyy.

(3) [*Ilman rahhaa* ja *ruokkaa*] ihminen nälkkyy.

Abessiivin suffiksi oon aina *ttA*, ja sen lisäthään sekä singulaarissa ette pluraalissa samhaan rankhaan ko translatiivin suffiksin. Näin: (sg.nom. : sg.transl. : sg.abess. : pl.abess.) *silta* : *silla*/*ksi* : *silla*/*tta* : *sillo*/*i*/*tta*, *mies* : *miehe*/*ksi* : *miehe*/*ttä* : *mieh*/*i*/*ttä*, *sivakka* : *sivaka*/*ksi* : *sivaka*/*tta* : *sivako*/*i*/*tta*, *ty*(*t*)*är* : *tyttäre*/*ksi* : *tyttäre*/*ttä* : *tyttär*/*i*/*ttä*, *työ* : *työ*/*ksi* : *työ*/*ttä* : *tö*/*i*/*ttä*, *vaate*(*t*): *vaatthee*/*ksi* : *vaatthee*/*tta* : *vaatthe*/*i*/*tta*.

#### Komitatiivi

Komitatiivi meinaa ette jollaki oon jotaki myötä. Se oon siinä omituinen kaasus, ette siitä ei ole olemassa erittäin singulaarii ja pluraalii, mutta pluraalinnäköinen haamu toimii sekä singulaarin (1) ette pluraalin (2, 3) funksuunissa. Esimerkkii:

(1) Liisa tuli kylästelemhään *miehinens*ä.

(2) Kentälä seisoi hevo(i)nen *neuvoinensa*.

(3) Mie kiskoin kukkaset ylös *juurinensa*.

Komitatiivissa oon aina myötä possessiivisuffiksi, mutta ensimäisen tahi toisen persoonan suffiksii ei sen kans juurikhaan käytetä. Komitatiivii käytethään sitte melkhein tyhä kolmanesta persoonasta. (Possessiivisuffiksiista katto alta kohđasta 5.4.)

Komitatiivi oon ylipäänsä vielä harvinaisempi käytössä ko abessiivi, ja sillä sitä ei saata pittäät tođesta produktiivisena kaasuksena. Komitatiivihaamun saattaa aina korvata genitiivi + kans -adposisuunifraasila (4). Teoriissa komitatiivin kuitenki saattaa haamustaat mistä tahansa nomenista.

(4) Mie kiskoin kukkaset ylös [*juuriin* ~ *juuritten kans*].

## Possessiivisuffiksit

Possessiivisuffiksit oon suffiksiita, mikkä saatethaan lisätä nomenhiin. Niilä ilmoitethaan kenelä jotaki oon tahi kenele jotaki kuuluu, tahi ette joku assii siđothaan syntaktin subjekthiin, muutamisti kans objekthiin. Net panhaan sanhaan muitten suffiksiitten pörhään; enkliitit kuitenki tulhaan vielä näittenki pörhään.

Possessiivisuffiksiila oon samat persoonat ko verbiiläki niitten finittisessä taivutuksessa, eli singulaarin ensimäinen, toinen ja kolmas persoona ja pluraalin ensimäinen, toinen ja kolmas persoona. Singulaarin ja pluraalin kolmanet persoonat oon kuitenki samanlaiset. Kainun possessiivisuffiksit oon seuraavat:

Tabeli 20: Possessiivisuffiksit

|  |  |  |
| --- | --- | --- |
| Persoona | Singulaari | Pluraali |
| 1. persoona | (*n*)*ni* | (*m*)*mA* |
| 2. persoona | *sti* | (*n*)*nA* |
| 3. persoona | *nsA* | *nsA* |

Possessiivisuffiksit (*n*)*ni*, (*m*)*mA* ja (*n*)*nA* seurathaan äänelisten konsonantiitten tavalista pittuusreekelii (katto kohđasta 3.1.2). Esimerkkii (1–4):

(1) Tämä oon [minun koti*ni*] / [*meiđän ~ meän* koti*ma*]*.*

(2) Se on [sinun kirja*sti*] / [teiđän ~ *teän* kirja*na*].

(3) Tuo on [hänen talo*nsa*] / [heiđän ~ heän talo*nsa*].

(4) Hän pesi jalka*nsa*. Het pesthiin jalka*nsa*.

Kainun kielessä possessiivisuffiksiita käytethään vähän, ja net oon ushein mahđolinen jättäät substantiivin pörästä pois.. Esimerkiksi (5–7):

(5) Tämä oon [*minun* koti] / [*meiđän* ~ *meän* koti].

(6) Se oon [*sinun* kirja] / [*teiđän* ~ *teän* kirja].

(7) Tuo oon [*hänen* talo] / [*heiđän* ~ *heän* talo].

Näjemä, ette ko subjektin persoona oon eri ko omistaajan persoona (5–7), se käytämä pelkkää persoonapronomeniitten genitiivihaamui(katto näistä kohđasta 7.1). Nämät vastathaan ruijan kielen possessiivissii pronomenniita. Ensimäisessä ja toisessa persoonassa persoonapronomeniitten genitiivihaamuu passaa käyttäät kans ko persoonat oon samat (8, 9).

(8) Miei[[5]](#footnote-5)en asu ennää minuni kotipaikassa.

(9) Tykkäättäkö teti te(iđ)äni staatinministeristä?

Mutta kolmanessa persoonassa ei persoonapronomenin genitiivi passaa silloin ko persoona oon sama. Sen sijasta se oon tavalinen käyttäät adjektiivii *oma*, mikä kongrueeraa valtasanan kans samhaan laihiin ko adjektiividefineeraukset muutoinki (10–12).

(10) Häni pesi [*omat*i jalat].

(11) Heti pesthiin [*omat*i jalat].

(12) Ihmiselläi ei ole helppo havata [*omia*ivikoja].

Eriliikaisesti Porsangin varieteetissa käytethään genitiividefineerausta eli samapersoonaista refleksiivipronomenin genitiivihaamuu (13–15). (Refleksiivipronomeniitten haamuista katto kohđasta 7.5.1)

(13) Häni pesi [*ittensä*i jalat].

(14) Heti pesthiin [*ittensä*i jalat].

(15) Ihmiselläi ei ole helppo havaita [*ittensä*i vikkoi].

Tämä muistuttaa sitte ruijan kielen konstruksuunii, missä samapersoonaista omistaajaa merkithään refleksiivisellä omistuspronomenila (*sin*, *sine*).

Tavaliset possessiivisuffiksit oon tyhä komitatiivin kans (katto kohđasta 5.3.8.2) ja refleksiivipronomeniitten (16–18) ja resiprookkipronomeniitten kansa (19–21) (näistä katto kohđasta 7.5).

(16) Miei en anna sitä *ittelenni*i antheeksi.

(17) Siei et tunne *itteesti*i ~ *itteästi*i ~ *ittiästi*i.

(18) Häni löysi *ittensä*i keskeltä mettää.

(19) Meti rakastamma [*toinen toistama*i].

(20) Antakkaai antheeksi [*toinen toiselenna*i].

(21) Vihathaanko heti [*toinen toistansa*i]?

Lisäksi kivettynheitä possessiivisuffiksiita löyttyy adverbiista. Silloin net kuuluthaan itte adverbhiin eikä niitä ennää ajatella vasituisena possessiivisuffiksinna. Tämmöissii adverbiita oon esimerkiksi *aikoinansa*, *erilänsä*, *justhiinsa*, *keskenänsä*, *kokonhansa*, *umpinansa*.

## Komparasuuni

Komparasuunin pruukathaan käsitellä adjektiiviitten – elikkä siis nomeniitten – taivutuksen alla, osana morfologiita. Jos kuitenki kattoma suffiksiitten oorninkkii, se varsin näjemä, ette komparasuunisuffiksit oon derivasuunisuffiksiitten paikala, eli komparasuunisuffiksiitten pörhään saattaa vielä lisätä jonku muun derivasuunisuffiksin. Esimerkiksi:

*huono →* (komparatiivi) *huono*/*mpi →* (omituisuuđennimi) *huono*/*m*/*uus*

Taivutussuffiksiitten pörhään ei derivasuunisuffiksii saata lisätä.

Lisäksi komparasuunisuffiksilla haamustetut sanat taivutethaan samala tavala ko muutki adjektiivit eli net oon adjektiivit samhaan laihiin ko muutki adjektiivit.

Kuitenki, ko komparasuuni oon täysin produktiivinen derivasuunikaava, ja sillä voi haamustaat komparasuuninomeniita kaikista adjektiiviista ja osasta substantiiviitaki, se käsittelemä sen tässä nomeniitten taivutuksen alla.

### Komparatiivi

Komparatiivin haamustethaan siihen laihiin, ette otethaan sanan vokaalirangan ja lisäthään siihen nominatiivissa suffiksin *mpi*, muissa kaasuksissa *mp*(*p*)*A* : *m*(*m*)*A*.Komparatiivin suffiksin eđelä graadi oon sama ko genitiivin suffiksin eđelä eli nomenityypiissä 1 ja 2.1 sanarangan kaikkiin mataliin graadi, muissa nomenityypiissä suffiksin lisäthään adjektiivin ainuhaan vokaalirankhaan.Ko sanassa oon tyhä kaksi tavvuu ja se loppuu vokaalhiin *a* tahi *ä*, se rangan vokaali muuttuu *e*:ksi. Ko ranka loppuu *i*:hin, se saattaa valita, säilyykö rangan *i* vain muuttuuko se *e*:ksi komparatiivin suffiksin eđelä.Komparatiivin *A* + pluraalin *i* oon aina *i*.Esimerkkii nomenityypittäin (sg.nom. : sg.gen. : sg.part. : pl.part.):

(1.1) *paha → pahe*/*mpi* : *pahe*/*ma*/*n* : *pahe*/*mp*(*p*)*a*/*a* : *pahe*/*mpp*/*ii*(*ta*)~ *pahe*/*mp*/*i*/*a*, *märkä → mär*(*j*)*e*/*mpi* : *mär*(*j*)*e*/*mä*/*n* : *mär*(*j*)*e*/*mp*(*p*)*ä*/*ä* : *märe*/*mpp*/*ii*(*tä*)~ *mär*(*j*)*emp*/*i*/*ä*, *villi → villi*/*mpi* ~ *ville*/*mpi* : *villi*/*mä*/*n* ~ *ville*/*mä*/*n* : *villi*/*mp*(*p*)*ä*/*ä* ~ *ville*/*mp*(*p*)*ä*/*ä* : *villi*/*mpp*/*ii*(*tä*)~ *villi*/*mp*/*i*/*ä* ~ *ville*/*mpp*/*ii*(*tä*)~ *ville*/*mp*/*i*/*ä*, *outo → ou*(*đ*)*o*/*mpi* : *ou*(*đ*)*o*/*ma*/*n* : *ou*(*đ*)*o*/*mp*(*p*)*a*/*a* : *ouđo*/*mpp*/*ii*(*ta*)~ *ou'o*/*mp*/*i*/*a*;

(1.2) *pieni → piene*/*mpi* : *piene*/*mä*/*n* : *piene*/*mp*(*p*)*ä*/*ä* : *piene*/*mpp*/*ii*(*tä*)~ *piene*/*mp*/*i*/*ä*, *uusi → uu*(*đ*)*e*/*mpi* : *uu*(*đ*)*e*/*ma*/*n* : *uu*(*đ*)*e*/*mp*(*p*)*a*/*a* : *uuđe*/*mpp*/*ii*(*ta*)~ *uue*/*mp*/*i*/*a*;

(2.1) *harmaaja → harmaaja*/*mpi* : *harmaaja*/*mma*/*n* : *harmaaja*/*mp*(*p*)*a*/*a* : *harmaaja*/*mpp*/*ii*(*ta*)~ *harmaaja*/*mp*/*i*/*a*, *valkea* ~ *valkia → valkea*/*mpi* ~ *valkia*/*mpi* : *valkea*/*mma*/*n* ~ *valkia*/*mma*/*n* : *valkea*/*mpa*/*a* ~ *valkia*/*mpa*/*a* : *valkea*/*mp*/*i*/*a* ~ *valkia*/*mp*/*i*/*a*, *suipero → suipero*/*mpi* : *suipero*/*mma*/*n* : *suipero*/*mp*(*p*)*a*/*a* : *suipero*/*mpp*/*ii*(*ta*)~ *suipero*/*mp*/*i*/*a*;

(2.2) *onneton → onnettoma*/*mpi* : *onnettoma*/*ma*/*n* : *onnettoma*/*mp*(*p*)*a*/*a* : *onnettoma*/*mpp*/*ii*(*ta*)~ *onnettoma*/*mp*/*i*/*a*, *veres → verekse*/*mpi* : *verekse*/*mmä*/*n* : *verekse*/*mp*(*p*)*ä*/*ä* : *verekse*/*mpp*/*ii*(*tä*)~ *verekse*/*mp*/*i*/*ä*, *sininen → sinise*/*mpi* : *sinise*/*mmä*/*n* : *sinise*/*mp*(*p*)*ä*/*ä* : *sinise*/*mpp*/*ii*(*tä*)~ *sinise*/*mp*/*i*/*ä*;

(3.1) *valkkee → valkkee*/*mpi* : *valkkee*/*ma*/*n* : *valkkee*/*mppa*/*a* : *valkkee*/*mpp*/*ii*(*ta*), *vapaa → vaphaa*/*mpi* : *vaphaa*/*ma*/*n* : *vaphaa*/*mp*(*p*)*a*/*a* : *vaphaa*/*mpp*/*ii*(*ta*)~ *vaphaa*/*mp*/*i*/*a*;

(3.2) *rakas → rakkhaa*/*mpi* : *rakkhaa*/*ma*/*n* : *rakkhaa*/*mp*(*p*)*a*/*a* : *rakkhaa*/*mpp*/*ii*(*ta*)~ *rakkhaa*/*mp*/*i*/*a*, *terve*(*t*) *→ tervhee*/*mpi* : *tervhee*/*mä*/*n* : *tervhee*/*mp*(*p*)*ä*/*ä* : *tervhee*/*mpp*/*ii*(*tä*)~ *tervhee*/*mp*/*i*/*ä*, *kuolu*(*t*) *→ kuolhee*/*mpi* : *kuolhee*/*ma*/*n* : *kuolhee*/*mp*(*p*)*a*/*a* : *kuolhee*/*mpp*/*ii*(*ta*)~ *kuolhee*/*mp*/*i*/*a*.

Adjektiivi *vasen* taippuu samhaan laihiin ko komparasuunihaamut: (sg.nom. : sg.gen. : sg.part. : pl.part.) *vasen* : *vasema*/*n* : *vasemp*(*p*)*a*/*a* : *vasempp*/*ii*(*ta*)~ *vasemp*/*i*/*a*.

### Superlatiivi

Superlatiivin suffiksi oon nominatiivissa(*i*)*in*, muissa kaasuksissa (*i*)*im*(*m*)*A* : (*i*)*imp*(*p*)*A*. Vokaalirangasta *e* ja *A* kađothaan superlatiivin *i*:n eđestä, ja silloin suffiksi oon *iin* : *iim*(*m*)*A* : *iimp*(*p*)*A*.Muutoin *VV* lyhenee *V*:ksi, *i*, *O* ja *U* säilythään, ja suffiksi oon *in* : *im*(*m*)*A* : *imp*(*p*)*A*.

Nomenityypiissä 1 ja 2 superlatiivin suffiksin lisäthään tavalisesti sanan korkkeimangraadisheen vokaalirankhaan. Mutta jos pohjasanan konsonanttina oon klusiili *k*, *t* eli *p*, se muissa ko Porsangin varieteetissa käytethäänki yhtä porrasta matalamppaa graadii ko mikä oon pohjasanan graadi.

Superlatiivin singulaarin partitiivin haamustuksessa käytethään konsonanttirankkaa, joka oon identtinen superlatiivin singulaarin nominatiivin kans. Muutoin superlatiivihaamui taivutethaan samhaan laihiin ko komparatiiviitaki. Esimerkkii (sg.nom. : sg.gen. : sg.part. : pl.part.):

(1.1) *paha → pahh*/*iin* : *pahh*/*iima*/*n* :*pahh*/*iin*/*ta* :*pahh*/*iimpp*/*ii*(*ta*)~ *pahh*/*iimp*/*i*/*a*, *märkä → märkk*/*iin* ~ *märj*/*iin* : *märk*(*k*)/*iimä*/*n* ~ *märj*/*iimä*/*n* : *märkk*/*iin*/*tä* ~ *märj*/*iin*/*tä* : *märkk*/*iimpp*/*ii*(*tä*)~ *märj*/*iimp*/*i*/*ä*, *villi → villi*/*in* : *villi*/*imä*/*n* : *villi*/*in*/*tä* : *villi*/*impp*/*ii*(*tä*)~ *villi*/*imp*/*i*/*ä*, *outo → outto*/*in* ~ *ou'o*/*in* : *outto*/*ima*/*n* ~ *ou'o*/*ima*/*n* : *outto*/*in*/*ta* ~ *ou'o*/*in*/*ta* : *outto*/*impp*/*ii*(*ta*)~ *ou'o*/*imp*/*i*/*a*;

(1.2) *pieni → pien*/*iin* : *pien*/*iimä*/*n* : *pien*/*iin*/*tä* : *pien*/*iimpp*/*ii*(*tä*)~ *pien*/*iimp*/*i*/*ä*, *uusi → uus*(*s*)/*iin* : *uus*(*s*)/*iima*/*n* : *uus*(*s*)/*iin*/*ta* : *uuss*/*iimpp*/*ii*/*ta* ~ *uus*/*iimp*/*i*/*a*;

(2.1) *harmaaja → harmaaj*/*iin* : *harmaaj*/*iima*/*n* : *harmaaj*/*iin*/*ta* : *harmaaj*/*iimpp*/*ii*(*ta*)~ *harmaaj*/*ii*/*mp*/*i*/*a*, *valkea* ~ *valkia → valke*/*in* : *valke*/*ima*/*n* : *valke*/*in*/*ta* : *valke*/*imp*/*i*/*a*, *suipero → suipero*/*in* : *suipero*/*ima*/*n* : *suipero*/*in*/*ta* : *suipero*/*impp*/*ii*(*ta*)~ *suipero*/*imp*/*i*/*a*;

(2.2) *onneton → onnettomm*/*iin* : *onnettomm*/*iima*/*n* : *onnettomm*/*iin*/*ta* : *onnettomm*/*iimpp*/*ii*/*ta* ~ *onnettomm*/*iimp*/*i*/*a*, *veres → vereks*/*iin* : *vereks*/*iimä*/*n* : *vereks*/*iin*/*tä* : *vereks*/*iimpp*/*ii*(*tä*)~ *vereks*/*iimp*/*i*/*ä*, *sininen → sinis*(*s*)/*iin* : *sinis*(*s*)/*iimä*/*n* : *sinis*(*s*)/*iin*/*tä* : *siniss*/*iimpp*/*ii*(*tä*)~ *sinis*/*iimp*/*i*/*ä*;

(3.1) *valkkee → valkke*/*in* : *valkke*/*ima*/*n* : *valkke*/*in*/*ta* : *valkke*/*impp*/*ii*(*ta*);

(3.2) *rakas → rakkha*/*in* : *rakkha*/*ima*/*n* : *rakkha*/*in*/*ta* : *rakkha*/*impp*/*ii*(*ta*)~ *rakkha*/*imp*/*i*/*a*, *terve*(*t*) *→ tervhe*/*in* : *tervhe*/*imä*/*n* : *tervhe*/*in*/*tä* : *tervhe*/*impp*/*ii*(*tä*)~ *tervhe*/*imp*/*i*/*ä*, *kuolu*(*t*) *→ kuolhe*/*in* : *kuolhe*/*ima*/*n* : *kuolhe*/*in*/*ta* : *kuolhe*/*impp*/*ii*(*ta*)~ *kuolhe*/*imp*/*i*/*a*.

Varengin varieteetissa oon mahđolinen kans semmoinen superlatiivi, missä suffiksinna oon tasan lyhyt-*i*:llinen *in* : *im*(*m*)*A* : *impA* ja minkä graadi nomenityypiissä 1 ja 2 oon matalampi ko pohjasanan graadi. Tämä haamustus ei kuitenkhaan ole tavalinen. Silloin haamut oon tyyppii *paha → pah*/*i*/*n* : *pah*/*ima*/*n* : *pah*/*in*/*ta* : *pah*/*imp*/*i*/*a*.

Tabeli 21: Komparatiivin ja superlatiivin haamustus ja taivutus

|  |  |  |  |
| --- | --- | --- | --- |
| Pohjasana | Haamu | Komparatiivi | Superlatiivi |
| paha → | Sg.nom. | pahe/mpi | pahh/iin |
| Sg.gen. | pahe/ma/n | pahh/iima/n |
| Sg.part. | pahe/mp(p)a/a | pahh/iin/ta |
| Sg.ess. | pahe/mpa/nna | pahh/iimpa/nna |
| Sg.ill. | pahe/mp/haan | pahh/iimp/haan |
| Pl.nom. | pahe/ma/t | pahh/iima/t |
| Pl.gen. | pahe/m/i(i)/tten | pahh/iim/i(i)/tten |
| Pl.part. | pahe/mpp/ii(ta) ~ pahe/mp/i/a | pahh/iimpp/ii(ta) ~ pahh/iimp/i/a |
| Pl.ess. | pahe/mp/i/nna | pahh/iimp/i/nna |
| Pl.ill. | pahe/mp/hiin | pahh/iimp/hiin |
| harmaaja → | Sg.nom. | harmaaja/mpi | harmaaj/iin |
| Sg.gen. | harmaaja/mma/n | harmaaj/iimma/n |
| Sg.part. | harmaaja/mp(p)a/a | harmaaj/iin/ta |
| Sg.ess. | harmaaja/mpa/na | harmaaj/iimpa/na |
| Sg.ill. | harmaaja/mp/haan | harmaaj/iimp/haan |
| Pl.nom. | harmaaja/mma/t | harmaaj/iima/t |
| Pl.gen. | harmaaja/mm/i(i)/tten | harmaaj/iim/i(i)/tten |
| Pl.part. | harmaaja/mpp/ii(ta) ~ harmaaja/mp/i/a | harmaaj/iimpp/ii(ta) ~ harmaaj/iimp/i/a |
| Pl.ess. | harmaaja/mp/i/na | harmaaj/iimp/i/na |
| Pl.ill. | harmaaja/mp/hiin | harmaaj/iimp/hiin |
| rakas → | Sg.nom. | rakkhaa/mpi | rakkha/in |
| Sg.gen. | rakkhaa/ma/n | rakkha/ima/n |
| Sg.part. | rakkhaa/mp(p)a/a | rakkha/in/ta |
| Sg.ess. | rakkhaa/mpa/nna | rakkha/impa/nna |
| Sg.ill. | rakkhaa/mp/haan | rakkha/imp/haan |
| Pl.nom. | rakkhaa/ma/t | rakkha/ima/t |
| Pl.gen. | rakkhaa/m/i(i)/tten | rakkha/im/i(i)/tten |
| Pl.part. | rakkhaa/mpp/ii(ta) ~ rakkhaa/mp/i/a | rakkha/impp/ii(ta) ~ rakkha/imp/i/a |
| Pl.ess. | rakkhaa/mp/i/nna | rakkha/imp/i/nna |
| Pl.ill. | rakkhaa/mp/hiin | rakkha/imp/hiin |

Se oon muutama adjektiivi, minkä komparasuuni oon vähäsen epäreekelimäinen tahi missä komparasuunissa pohjasana oon eri:

*hyvä → parempi – parhain* ~ *paras*

*huono → huonompi* ~ *värrempi – huonoin*

*pitkä → pitempi* ~ *piđempi – pissiin*

*lyhy*(*t*) *→ lyhempi – lyhhiin*

*ohu*(*t*) *→ ohempi – ohhuin*

*vanhaa → vanhempi – vanhiin*

Muutamista adjektiiviista superlatiivin haamustethaan kans suffiksilla (*i*)*mUs*.Tavalissiimat käytössä oon (*vanhaa →* ) *vanhimus*, (*paha →*) *pahimus* ja (*iso →*) *isomus*,mutta muistakin adjektiiviista tämmöissii superlatiiviita saatethaan haamustaat. *mUs-*superlatiivit taivutethaan samhaan laihiin ko tyypin 2.2 *veres-*nomenit. Eli (sg.nom. : sg.gen. : sg.part. : pl.nom.) *pahimus* : *pahimukse*/*n* : *pahimus*/*ta* : *pahimukse*/*t* : *pimmeemys* : *pimmeemyksen*/*n* : *pimmeemys*/*tä* : *pimmeemykse*/*t*.

### Komparatiivin ja superlatiivin käyttö

Komparatiivi- ja superlatiivihaamui käytethään samhaan laihiin ko muitaki adjektiiviita, ja net tietenki kans adjektiiviattribuuttina kongrueerathaan valtasanan kans niin ko muutki adjektiivit. Esimerkkii (1–4):

(1) Taivas oli *kirkkhaampi* ko koskhaan ennen.

(2) Muorin pannukakot oon *parhaat*.

(3) Liisa ja Maija oon [*viishaimat* tyttäret] koko koulussa.

(4) Ojena, ole siivo, minule tuon [*piđemän* ~ *pitemän* kepin].

Ko verrathaan kahta toinen toisheen, se kainun kielessä käytethään komparatiivii eikä superlatiivii niin ko ruijan kielessä. Esimerkkii (5–7):

(5) Kumpi oon *kaunhiimpi*, Liisa vain Maija?

(6) Näistä kah(đ)esta tyttärestä Anna-Riitta oon *vaaleempi* ~ *vaaleampi* ~ *vaaliampi*.

(7) Faari ja muori paistethiin pannukakkoi. Niistä muorin paistamat oon *makkeemat*.

Huomaa kans, ette komparatiivin kans käytethään sammaa subjunksuunii *ko* ko pohja-adjektiivinki kans. Esimerkkii (8, 9):

|  |  |  |
| --- | --- | --- |
| (8) Liisa oon *viishaampi* *ko* Maija. | Vrt. | Liisa oon *yhtä viisas ko* Maija. |
| (9) Nämät kakot tässä oon *makkeemat* ~ *makeammat* ~ *makiammat ko* nuot tuossa. | Vrt. | Nämät kakot tässä oon *yhtä makkeet* ~ *makeat* ~ *makiat ko* nuot tuossa. |

Superlatiivin kans saattaa käyttäät vahvistuksena *kaikki*-sanan pluraalin genitiivihaamuu *kaikkiin*. Esimerkkii (10, 11):

(10) Liisa oon *kaikkiin viishain* ja *kaunhiin*.

(11) Matti tietenki halus ostaat [*kaikkiin kalliiman* piilin].

# Verbiin morfologista grammatikkii

## Verbiin haamukategoriista ylheisesti

Verbi oon syntaktin yđin, ja jokhaisessa täyđelisessä syntaktissa oon verbi, mikä toimii sen verbaalinna. Verbin komplementiitten haamu oon sen jälkhiin, minkälainen verbi siinä oon kysymyksessä.

Verbiilä oon monta taivutuskategoriita. Ensiksiki net jajethaan finittishiin ja infinittishiin verbihaamhuin, ja näilä oon erilaiset taivutuskategoriit.

* Finittisilä verbihaamuila meinathaan semmoissii verbin haamui, jokka saatethaan olla syntaktin verbaalinna. Niile oon tyypilinen, ette net aina oon jossaki persoonahaamussa, niin ko pluraalin 1. persoonassa (1, 2) tahi singulaarin 1. persoonassa (3). Ko net oon semmoisissa persoonissa, ette niihin liittyy subjekti eli ette syntakthiin kuitenki saattaa lisätä subjektin, se niitä verbihaamui käskethään aktiivisiksi verbihaamuiksi ja syntaktit oon silloin aktiiviset syntaktit. Ko niihin ei liity subjektii eikä syntakthiin saata lisätäkhään subjektii, se semmoissii verbihaamui käskethään passiivisiksi verbihaamuiksi ja syntaktit oon silloin passiiviset syntaktit (4, 5).

Niin ko

(1) Met *lähđemä* Alattihoon.

(2) Met *syömä* ruokkaa.

(3) Mie *lähđen* huomena Alattihoon

(4) Alattion korkkeekoulussa *opetethiin* varhemin suomen kieltä.

(5) Sitte sitä *heitethiin* opettamasta.

Kainun kielen verbiilä oon – niin ko ruijan kielen verbiiläki – nelje aikahaamuu eli tempusta: preesens, preteriti, perfekti ja pluskvamperfekti. Tempukset käytethäänki kohta niin ko ruijan kielen tempukset. Isompi ero oon se, ette kainun kielessä ei ole varsinaista futuurii, mutta sen funksuunissa käytethään preesensin haamuu. Ylipuolela oon syntaktiita preesensissä (1–3) ja preteritissä (4, 5).

Kainun kielen verbiilä oon kans kolme modusta: indikatiivi, kondisunaali ja imperatiivi. Indikatiivi (6) meinaa sitä, ette verbin haamula muistelhaan, ette kysymyksessä oon neutraali totteeminen, kunka assii oon, kondisunaali (7), ette kysymyksessä oon assii, jolla oon joku ehto, ja imperatiivi (8), ette kysymyksessä syntakti, jossa jotakuta komennethaan eli käskethään eli pyyđethään tekemhään jotaki.

(6) Met *istuma* tässä lomassa.

(7) Met *istuisimma* tässä lomassa, jos *halluisimma*.

(8) *Istukkaa* tässä lomassa!

* Infinittisillä verbihaamuila meinathaan verbihaamui, jokka ei normaalisyntaktissa saata essiinttyyt ilman finittistä verbihaamuu. Esimerkkii:

(9) Mie hää(đ)yn *lähtee*(*t*)~ *lähteä*(*t*)~ *lähtiä* kothiin.

(10) Nilla kuului *käynheen* Kööpenhaminassa.

Infinittissii verbihaamui oon infinitiivit niin ko *lähteet* ~ *lähteä*(*t*)~ *lähtiä* syntaktissa (9) ja partisipit niin ko *käynheen* syntaktissa (10). Kumppaaki oon usheemppaa lajjii. Niistä puhuma kapittelissa 6.8 Infinittiset verbihaamut. Se oon kuitenki hyvä havaita, ette niin käsketty ensimäinen (eli tekstissä ushein 1.) infinitiivi oon sama verbihaamu, mikä oon verbin hakemasanana sanalistoissa, sanakirjoissa jne.

## Kainun kielen verbiin taivutustyypit

Verbiin eri taivutustyypiilä tarkoitethaan verbijoukkoi, missä oon samanlaiset rangat ja mihin liitethään taivutussuffiksit samhaan laihiin.

Tässä verbit jajethaan neljheen valtataivutustyypphiin. Jako oon sen jälkhiin, minkälaissii rankkoi verbiilä oon. Ranka-termilä meinathaan sitä sanan ossaa, mihin taivutussuffiksit lisäthään (katto kohtaa 2.3.4 Sanan rangat). Eli päinvastoin: Löyđämä verbin rangan, ko otama siitä pois kaikki taivutussuffiksit, mutta ei derivasuunisuffiksiita.

Jajama tässä verbit ensistä neljheen joukkhoon tämmöisten kriteeriitten jälkhiin:

* Verbin rangassa oon tyhä yksi tavu > taivutustyyppi 1, yksitavuiset verbit.
* Verbilä ei ole muuta ko yhdenlainen vokaaliranka, mutta siinä enämen ko yksi tavu > taivutustyyppi 2, yksirankaiset verbit.
* Verbilä oon olemassa vokaalirangan lisäksi konsonanttiranka > taivutustyyppi 3, konsonanttirankaiset verbit.
* Verbilä, millä ei ole konsonanttirankkaa, oon enämen ko yhđenlainen vokaaliranka, eli sillä oon lyhykäisempi ja pitempi vokaaliranka > taivutustyyppi 4, tuplavokaalirankaiset verbit.

Joukot 3 ja 4 jajethaan vielä alatyypphiin sen jälkhiin, minkälainen derivasuunisuffiksi niissä oon myötä.

Pane kans merkhiin, ette rangan muutokset, mikkä seurathaan graadivaihettelusta, ei ole ratkaisemassa sitä, mihin taivutustyypphiin verbi kuuluu.

Kattoma tarkemasti verbiin eri taivutustyyppii. Kuttuma niitä tässä lyhykäisemmin verbityypiksi.

### Verbityyppi 1: Yksitavuiset verbit

Yksitavuiset (verbityyppi1) oon kaikki semmoiset yksirankaiset verbit, joila rangassa oon vain yksi tavu ja joitten 1. infinitiivin suffiksinna oon *đA* eli *hA* ~ *A*. Tämmöiset verbit oon esimerkiksi (1.inf. : prees.sg1) *saa*/*đa* ~ *saa*/*ha* : *saa*/*n*, *juo*/*đa* ~ *juu*/*a* : *juo*/*n*, *syö*/*đä* ~ *syy*/*ä* : *syö*/*n*. Räknäämä tähän joukkhoon kans verbin *käy*/*đä ~ käy*/*ä*, joka kuiten oon sekaparadigmaattinen: aktiivin myönttävässä preteritissä ja kondisunaalissa käytämä kaksitavuista rankkaa *käve-*, ja silloin se taippuu ko verbityypin 2 verbit.

1. infinitiivin suffiksissa oon varieteetiitten välissä vaihettelluu: Porsangin varieteetissa suffiksi oon tasan *đA* ja toisissa varieteetiissa se oon *hA* tahi *A*.

### Verbityyppi 2: Yksirankaiset verbit

Yksirankaiset (verbityyppi2) oon kaksi- eli usheempitavuiset verbit, joila oon tyhä yksi ranka, eli niilä oon vain yksi vokaaliranka eli ranka, jonka viimi pukstaavi oon vokaali, ja niitä vokaaliita oon siinä rangan lopussa tyhä yksi. Se ranka saattaa kuitenki olla graadivaihettelun alla eli niissä saattaa rangan viimi konsonantti eli konsonanttikombinasuuni vaihetella.

Yksirankaiset oon kaikki verbit, joitten 1. infinitiivi loppuu *V*1/*V*2(*t*) eli kahtheen vokaalhiin ja valintavaphaasseen *t*:heen (loppu-*t*:n käytöstä eri varieteetissa katto kohđasta 3.2.2 Sananloppuinen *t*). Porsangin ja Raisin varieteetissa 1. infinitiivin suffiksin vokaali *V*2oon oijentunnu eli se oon sama ko rangan vokaali. Muissa varieteetiissa suffiksin vokaali oon *A*. Rangan vokaali *V*1 saattaa olla *e*, *i*, *A* (*= a* eli *ä*), *U* (*=u* eli *y*) eli *o*. Alkupöräisessä rankajavossa – eli rankajavossa ilman alatyyppii 2.b – *e* saattaa olla rangan vokaalinna tyhä kaksitavuisissa verbiissä.

Esimerkiksi (1.inf. : prees.sg1) *häytty*/*yt* ~ *häyty*/*ä*(*t*) : *häy*(*đ*)*y*/*n*, *lähte*/*et* ~ *lähte*/*ä*(*t*) ~ *lähti*/*ä* : *läh*(*đ*)*e*/*n*, *lukke*/*et* ~ *luke*/*a*(*t*) ~ *luki*/*a* : *lu*(*j*)*e*/*n*, *tiet*(*t*)*ä*/*ä*(*t*): *tie*(*đ*)*ä*/*n* ~ *tiiä*/*n*, *varasta*/*a*(*t*): *varasta*/*n*, *loukkaanttu*/*ut* ~ *loukkaantu*/*a*(*t*): *loukkaanu*/*n*.

Tyypistä 3 konsonanttirankaiset verbit alatyypiilä 3.2 ja 3.3 ja tyypistä 4 tuplavokaalirankaiset verbit alatyypiilä 4.1, 4.2 ja 4.3 oon eriliikaisesti Pohjais-Tromssan dialektiissa tendensinnä siirttyyt taipumhaan niin ko yksirankaiset verbit. Nämät oon kapittelin lopun tabelhiin merkitty alatyypiksi 2.b. Jos halluu kirjoittaat semmoista kainun varieteettii, mikä oon liki Pohjais-Tromssan dialektiita, saattaa verbiin taivutuksessa käyttäät tyypin 2.b verbihaamui. Kuttuma näitä tässä siirtymärankaiseksi verbiksi ja niitten rankkoi siirtymärangaksi. Nämät oon kaikki usheempitavuiset – eli enämpi ko kaksitavuiset – *e-*rankaiset verbit. Tämä oon uusi kategorii: Alkupöräisen javon jälkhiinhän yksirankaiset *e-*rangat oon kaikki kaksitavuiset. Häyđymä kans panna merkkhiin, ette näistä uusista verbityypiistä *valitte*/*a*(*t*)*-* ja *piikaroitte*/*a*(*t*)-tyyppiset verbit oon graadivaihettelun ulkopuolela samhaan laihiin ko alkupöräisen tuplavokaalirankaisen systeemin jälkhiinki suijuuvat. Ko halluuma käyttäät tämmöissii siirtymärankkoi, se saama tämmöissii haamui: (1.inf. : prees.sg1 : partis.perf.) *muistele*/*a*(*t*): *muistele*/*n* : *muistele*/*nnu*, *ajattele*/*a*(*t*): *ajattele*/*n* : *ajattele*/*nu*, *aukaste*/*a*(*t*) : *aukase*/*n* : *aukase*/*nnu*, *halkase*/*a*(*t*): *halkase*/*n* : *halkase*/*nnu*, *tärise*/*ä*(*t*) : *tärise*/*n* : *tärise*/*nny*, *valitte*/*a*(*t*): *valitte*/*n* : *valitte*/*nnu*, *havatte*/*a*(*t*): *havatte*/*n* : *havatte*/*nnu*, *piikaroitte*/*a*(*t*): *piikaroitte*/*n* : *piikaroitte*/*nu*, *haravoitte*/*a*(*t*): *haravoitte*/*n* : *haravoitte*/*nu*, *likene*/*ä*(*t*): *likene*/*n* : *likene*/*nny*, *vanhene*/*a*(*t*): *vanhene*/*n* : *vanhene*/*nnu*(*t*).

Mutta jos ei halluu käyttäät semmoissii verbihaamui, mikkä oon tämän uuđen systeemin jälkhiin, se silloin saattaa tabelin alatyypin 2.b kokonhansa jättäät pois.

### Verbityyppi 3: Konsonanttirankaiset verbit

Konsonanttirankaiset verbit (verbityyppi3) oon verbit, joila oon sekä vokaalhiin loppuuva ranka ette konsonantthiin loppuuva ranka.

Konsonanttirankaisten verbiin 1. infinitiivin ranka (eli se ranka, mihin 1. infinitiivin suffiksin lisäthään) oon konsonanttiranka eli se loppuu konsonantthiin. Näilä verbiilä oon vokaalirangan viimi vokaalinna tasan *e*.

Konsonanttirankaisten verbiin konsonanttirangan lopussa ei saata olla muuta konsonanttii ko *l*, *n*, *r* eli *s*.

Jajama nämät verbit kolmheen eri joukkhoon:

* Verbityyppi 3.1, johon kuuluthaan monet kaksitavuiset verbit, joila vokaalirangassa oon *e*. Konsonanttiranka loppuu yksinäiskonsonantthiin *l*, *n*, *r* tahi *s*. Lisäksi oon kaksi verbii, *näh*/*đä* ~ *näh*/*hä* ja *teh*/*đä* ~ *teh*/*hä*, missä rangan loppukonsonantti oon *h*. Ko konsonanttiranka loppuu *s*:hään, se vokaalirangasta saattaa löyttyyt konsonanttikombinasuuni *ks*. Esimerkiksi (1.inf. : prees.sg3 : prees.sg1) *tul*/*la* : *tulle*/*e* : *tule*/*n*, *men*/*nä* : *menne*/*e* : *mene*/*n*, *juos*/*ta* : *juokse*/*e* : *juokse*/*n*, *näh*/*đä* ~ *näh*/*hä* : *näkke*/*e* : *nä*(*j*)*e*/*n*, *ol*/*la* : *oon* (sic!) : *ole*/*n*.
* Verbityyppi3.2, joissa verbin vokaaliranka loppuu *ele* ~ *ile*, konsonanttiranka *el* ~ *il*, niin ko (1.inf. : prees.sg3 : prees.sg1) *muistel*/*a* : *muistele*/*n*, *kävel*/*ä* : *kävele*/*e* : *kävele*/*n*, *ajatel*/*la* : *ajattelle*/*e* : *ajattele*/*n*, *rukkoil*/*a* : *rukkoile*/*e* : *rukkoile*/*n*.
* Verbityyppi 3.3 eli semmoiset verbit, joila vokaaliranka loppuu *A*(*i*)*se* tahi *ise*,konsonanttiranka *A*(*i*)*s* tahi *is*, niin ko (1.inf. : prees.sg3 : prees.sg1) *auka*(*i*)*s*/*ta* : *auka*(*i*)*s*(*s*)*e*/*e* : *auka*(*i*)*se*/*n*, *täris*/*tä* : *täris*(*s*)*e*/*e* : *tärise*/*n*.

Jos käytämä siirtymärankaista varianttii, se verbityypin 3 alatyypit 3.2 ja 3.3 taivuthaan ko verbityypin 2 yksirankaiset verbit (katto ylipuolela kohđasta 6.2.2).

### Verbityyppi 4: Tuplavokaalirankaiset verbit

Tuplavokaalirankaiset verbit (verbityyppi 4) oon verbit, joila oon kaksi erilaista vokaalhiin loppuuvaa rankkaa, lyhykäisempi ja pitempi.

Tuplavokaalirankaisilla verbiilä 1. infinitiivi loppuu kohta aina *V*/*tA*. Oon kans joukko verbii, joila 1. infinitiivi loppuu *Oi*/*tA*.

Jajama verbit neljheen joukkhoon:

* Verbityyppi 4.1 eli *itte*-verbit, millä lyhykäinen ranka loppuu joko *Ki* eli *KA*(*i*), pitkä ranka joko *Kitte* eli *KA*(*i*)*tte* (tässä *K* meinaa mitä tahansa konsonanttii). Ensimäisen infinitiivin suffiksinna oon *tA*. Esimerkiksi (1.inf. : prees.sg1 : partis.perf.) *vali*/*ta* : *valitte*/*n* : *vali*/*nu*(*t*), *tarvi*/*ta* : *tarvitte*/*n* : *tarvi*/*nu*(*t*), *hava*(*i*)/*ta* : *hava*(*i*)*tte*/*n* : *hava*(*i*)/*nu*(*t*). Havaittemma, ette tässä tyypissä pitkässä rangassa vailuu graadivaihettelu.
* Verbityyppi 4.2 eli *Oitte*-verbit, joila lyhykäisessä rangassa oon viimi vokaaliina diftongi *Oi* ja pitkässä rangassa *Oitte*. Ensimäisen infinitiivin suffiksinna oon *tA*. Tässä tyypissä vailuu samhaan laihiin graadivaihettelu ko tyypissä 4.1. Esimerkiksi (1.inf. : prees.sg1 : partis.perf.) *piikaroi*/*ta* : *piikaroitte*/*n* : *piikaroi*/*nu*, *haravoi*/*ta* : *haravoitte*/*n* : *haravoi*/*nu*(*t*).
* Verbityyppi 4.3 eli semmoiset 3-tavuiset *ne*-verbit, minkä viimi vokaalinna lyhykäisessä rangassa tavalisesti oon *e*, muutamisti muuki vokaali. Pitkä ranka loppuu *ne*. Esimerkiksi (1.inf. : prees.sg1 : partis.prees.) *li*(*j*)*e*/*tä* : *likene*/*n* : *li*(*j*)*e*/*ny*(*t*), *para*/*ta* : *parane*/*n* : *para*/*nu*(*t*).
* Verbityyppi 4.4 eli kokkoontumaverbit, minkä 1. infinitiivin suffiksi oon tasan *tA* ja minkä ranka vaihettelee välilä *V*1: *V*1*V*1~ *V*1*A*. Esimerkiksi (1.inf. : prees.sg3 : prees.sg1 : partis.perf.): *halu*/*ta* : *halluu* ~ *halua*/*a* : *halluu*/*n* ~ *halua*/*n* : *halu*/*nu*(*t*), *pöl*(*j*)*ä*/*tä* : *pölk*(*k*)*ää* : *pölk*(*k*)*ää*/*n* : *pöl*(*j*)*ä*/*ny*(*t*), *studeera*/*ta* : *studeeraa* : *studeeraa*/*n* : *studeera*/*nnu*(*t*).

Näistä verbiistä *ne*-verbiissä ja kokkoontumaverbiissä oon yđinkonsonantiitten graadivaihettelluu: Lyhykäisessä rangassa oon matalampi graadi, pitkässä rangassa korkkeempi graadi. Kaikki uuđet lainaverbit, joita saađhaan ruijan kielestä eli internasunaalisista kielistä oon kokkoontumaverbit.

Jos käytämä siirtymärankaista varianttii, se verbityypin 4 alatyypit 4.1, 4.2 ja 4.3 taivuthaan ko verbityypin 2 verbit (katto taas ylipuolelta kohđasta 6.2.2).

Tabeli 22: Verbityypit

|  |  |
| --- | --- |
| Verbityyppi | Esimerkkii (1.inf. : prees.sg1 : partis.perf.) |
| 1 Yksitavuiset verbit | saa/đa ~ saa/ha : saa/n : saa/nu(t)  syö/đä ~ syy/ä : syö/n : syö/ny(t)  vie/đä ~ vii/ä : vie/n : vie/ny(t) |
| 2 Kaksi- eli usheempitavuiset yksirankaiset verbit |  |
| 2.a Alkupöräiset yksirankaiset verbit | ant(t)a/a(t) : anna/n : anta/nu(t)  lukke/et ~ luke/a(t) ~ luki/a : lu(j)e/n : luke/nu(t)  varasta/a(t) : varasta/n : varasta/nnu(t) |
| 2.b Siirtymärankaiset verbit eli kaksirankaisista yksirankaishiin siirtynheet verbit | muistele/a(t) : muistele/n : muistele/nnu(t)  aukase/a(t) : aukase/n : aukase/nnu(t)  tärise/ä(t) : tärise/n : tärise/nny(t)  valitte/a(t) : valitte/n : valitte/nnu(t)  piikaroitte/a(t) : piikaroitte/n : piikaroitte/nu(t)  likene/ät : likene/n : likene/nny(t) |
| 3 Konsonanttirankaiset verbit |  |
| 3.1 Kaksitavuiset verbit | tul/la : tule/n : tul/lu(t)  men/nä : mene/n : men/ny(t)  pes/tä : pese/n : pes/sy(t)  sur/ra : sure/n : sur/ru(t)  näh/đä ~ näh/hä : nä(j)e/n : näh/ny(t)  teh/đä ~ teh/hä : tehe/n : teh/ny(t) |
| 3.2 Usheempitavuiset *le*-verbit | muistel/a : muistele/n : muistel/u(t)  kylästel/lä : kylästele/n : kylästel/ly(t) |
| 3.3 Usheempitavuiset *A*(*i*)*se*-verbit ja *ise*-verbit | auka(i)s/ta : auka(i)se/n : auka(i)s/su(t)  täris/tä : tärise/n : täris/sy(t) |
| 4 Tuplavokaalirankaiset verbit |  |
| 4.1 *itte*-verbit | vali/ta : valitte/n : vali/nu(t)  havai/ta : havaitte/n : havai/nu(t) |
| 4.2 *Oitte*-verbit | piikaroi/ta : piikaroitte/n : piikaroi/nu(t) |
| 4.3 *ne*-verbit | li(j)e/tä : likene/n : li(j)e/ny(t) |
| 4.4 Kokkoontumaverbit | hih(đ)a/ta : hihtaa/n : hih(đ)a/nu(t)  kasu/ta : kassuu/n ~ kasua/n : kasu/nu(t) |

### Kaksirankaisuus ja passiiviranka

Verbityyppii 3 ja 4 saatama käskeet kaksirankaiseksi verbiksi, sillä ko niilä oon kaksi erilaista rankkaa. Toinen näistä rangoista oon lyhykäisempi, toinen piđempi. Tyypissä 3 lyhykäisempi ranka oon verbin konsonanttiranka. Tyypissä 4 lyhykäisempi ranka oon ranka, missä oon yksi tavu vähemän ko pitkässä rangassa (verbityypit 4.1, 4.2, 4.3) eli siinä oon lyhykäisempi vokaali ko pitkässä rangassa (verbityyppi 4.4).

Lyhykäistä rankkaa käytethään seuraavissa haamuissa:

* ensimäinen infinitiivi,
* aktiivin partisipin perfekti,
* imperatiivin pluraalin 2. persoona ja imperatiivin singulaarin ja pluraalin 3. persoona,
* kaikki passiivin haamut – ja sitte kans passiivin kans samannäköiset pluraalin 3. persoonan haamut.

Muissa taivutushaamuissa rankana oon tasan verbin pitempi ranka. Mutta ko käytethään rankatyyppii 2.b siirtymärankaiset verbit, se lyhykäinen ranka oon käytössä tyhä verbityypissä 4.4 eli kokkoontumaverbit.

Passiivissa ja sen kans identtisessä pluraalin 3. persoonassa rangasta oon kaikissa haamukategoriissa aina käytössä sama ranka, johon passiivin suffiksit lisäthään. Käskemä tätä rankkaa verbin passiivirangaksi. Jos verbi oon kaksirankainen, passiiviranka oon tasan verbin lyhykäisempi ranka. 2-tyypissä passiivin suffiksit lisäthään sen alemangraadisheen rankhaan, ja jos sen rangan loppuvokaali oon *A*,se sen sijassa oon passiivirangassa *e*.Esimerkkii: (1.inf. : pass.prees.) (1-tyyppi) *syö*/*đä* ~ *syy*/*ä* : *syö*/(*đ*)*hään*,(2.a-tyyppi) *ant*(*t*)*a*/*a*(*t*): *anne*/*thaan*, *jakka*/*a*(*t*): *ja*(*j*)*e*/*thaan*,(2.b-tyyppi) *muistele*/*at* : *muistele*/*thaan*, *piikaroitte*/*at* : *piikaroitte*/*thaan*,(3-tyyppi) *tul*/*la* : *tul*/*haan*, *pes*/*tä* : *pes*/*thään*, *muistel*/*a*(*t*): *muistel*/*haan*, *auka*(*i*)*s*/*ta* : *auka*(*i*)*s*/*thaan*,(4-tyyppi) *vali*/*ta* : *vali*/*thaan*, *piikaroi*/*ta* : *piikaroi*/*thaan*, *para*/*ta* : *para*/*thaan*, *kasu*/*ta* : *kasu*/*thaan*.

## Persoonasuffiksit

Kainun kielessä infinittisillä verbihaamuila oon persoonataivutus. Persooniita oon kuusi, kolme singulaarissa ja kolme pluraalissa. Verbiin persoonasuffiksit muistelhaan, oonko kysymyksessä puhhuuja eli puhhuujat itte (= ensimäinen persoona), se jolle eli net joile puhuthaan (= toinen persoona), eli sitte joku eli jokku, mikkä ei ole myötä puhettilassa (kolmas persoona). Persoonat oon sitte seuraavat: singulaarin ensimäinen (sg1), singulaarin toinen (sg2) ja singulaarin kolmas persoona (sg3) ja pluraalin ensimäinen (pl1), pluraalin toinen (pl2) ja pluraalin kolmas persoona (pl3).

Kainun kielen persoonasuffiksit oon kohta samat kaikissa tempuksissa ja moduksissa. Isompi eroitus oon imperatiivin persoonasuffiksit, mikkä oon kokonhansa muut ko indikatiivissa ja kondisunaalissa. Net otama eshiin, ko muutoinki käsittelemä imperatiivii.

### Singulaarin ja pluraalin 1. ja 2. persoonan persoonasuffiksit

Singulaarin 1. ja 2. persoonan ja pluraalin 1. ja 2. persoonan persoonasuffiksit oon samat kaikissa indikatiivin ja kondisunaalin haamukategoriissa eikä niissä ole eroitusta eri varianttiitten välissä. Net oon:

* Singulaarin 1. persoonassa *n*, niin ko (1.inf. : ind.prees.sg1 : ind.pret.sg1) (1-tyyppi) *saa*/*đa* ~ *saa*/*ha* : *saa*/*n* : *sa*/*i*/*n*, *juo*/*đa* ~ *juu*/*a* : *juo*/*n* : *jo*/*i*/*n*,(2-tyyppi) *ant*(*t*)*aa*(*t*): *anna*/*n* : *anno*/*i*/*n*, *lukke*/*et* ~ *luke*/*a*(*t*)~ *luki*/*a* : *lu*(*j*)*e*/*n* : *lu*(*j*)/*i*/*n*, *varasta*/*a*(*t*): *varasta*/*n* : *varast*/*i*/*n*,(3-tyyppi) *ol*/*la* : *ole*/*n* : *ol*/*i*/*n*, *men*/*nä* : *mene*/*n* : *men*/*i*/*n*, *ajatel*/*la* : *ajattele*/*n* : *ajattel*/*i*/*n*,(4-tyyppi) *piikaroi*/*ta* : *piikaroitte*/*n* : *piikaroitt*/*i*/*n*, *hih*(*đ*)/*ta* : *hihtaa*/*n* : *hihta*/*si*/*n*.
* Singulaarin 2. persoonassa *t*, niin ko (1.inf. : ind.prees.sg2 : ind.pret.sg2) (1-tyyppi) *saa*/*đa* ~ *saa*/*ha* : *saa*/*t* : *sa*/*i*/*t*, *juo*/*đa* ~ *juu*/*a* : *juo*/*t* : *jo*/*i*/*t*,(2-tyyppi) *ant*(*t*)*aa*(*t*): *anna*/*t* : *anno*/*i*/*t*, *lukke*/*et* ~ *luke*/*a*(*t*)~ *luki*/*a* : *lu*(*j*)*e*/*t* : *lu*(*j*)/*i*/*t*, *varasta*/*a*(*t*): *varasta*/*t* : *varast*/*i*/*t*,(3-tyyppi) *ol*/*la* : *ole*/*t* : *ol*/*i*/*t*, *men*/*nä* : *mene*/*t* : *men*/*i*/*t*, *ajatel*/*la* : *ajattele*/*t* : *ajattel*/*i*/*t*,(4-tyyppi) *piikaroi*/*ta* : *piikaroitte*/*t* : *piikaroitt*/*i*/*t*, *hih*(*đ*)/*ta* : *hihtaa*/*t* : *hihta*/*si*/*t*.
* Pluraalin 1. persoona (*m*)*mA*, niin ko (1.inf. : ind.prees.pl1 : ind.pret.pl1) (1-tyyppi) *saa*/*đa* ~ *saa*/*ha* : *saa*/*ma* : *sa*/*i*/*ma*, *juo*/*đa* ~ *juu*/*a* : *juo*/*ma* : *jo*/*i*/*ma*, (2-tyyppi) *ant*(*t*)*aa*(*t*): *anna*/*ma* : *anno*/*i*/*ma*, *lukke*/*et* ~ *luke*/*a*(*t*)~ *luki*/*a* : *lu*(*j*)*e*/*ma* : *lu*(*j*)/*i*/*ma*, *varasta*/*a*(*t*): *varasta*/*mma* : *varast*/*i*/*mma*, (3-tyyppi) *ol*/*la* : *ole*/*ma* : *ol*/*i*/*ma*, *men*/*nä* : *mene*/*mä* : *men*/*i*/*mä*, *ajatel*/*la* : *ajattele*/*ma* : *ajattel*/*i*/*ma*, (4-tyyppi) *piikaroi*/*ta* : *piikaroitte*/*ma* : *piikaroitt*/*i*/*ma*, *hih*(*đ*)/*ta* : *hihtaa*/*ma* : *hihta*/*si*/*mma*.
* Pluraalin 2. persoonassa *ttA*, niin ko (1.inf. : ind.prees.pl2 : ind.pret.pl2) (1-tyyppi) *saa*/*đa* ~ *saa*/*ha* : *saa*/*tta* : *sa*/*i*/*tta*, *juo*/*đa* ~ *juu*/*a* : *juo*/*tta* : *jo*/*i*/*tta*, (2-tyyppi) *ant*(*t*)*aa*(*t*): *anna*/*tta* : *anno*/*i*/*tta*, *lukke*/*et* ~ *luke*/*a*(*t*)~ *luki*/*a* : *lu*(*j*)*e*/*tta* : *lu*(*j*)/*i*/*tta*, *varasta*/*a*(*t*): *varasta*/*tta* : *varast*/*i*/*tta*, (3-tyyppi) *ol*/*la* : *ole*/*tta* : *ol*/*i*/*tta*, *men*/*nä* : *mene*/*ttä* : *men*/*i*/*ttä*, *ajatel*/*la* : *ajattele*/*tta* : *ajattel*/*i*/*tta*, (4-tyyppi) *piikaroi*/*ta* : *piikaroitte*/*tta* : *piikaroitt*/*i*/*tta*, *hih*(*đ*)/*ta* : *hihtaa*/*tta* : *hihta*/*si*/*tta*.

Tabeli 23: Singulaarin ja pluraalin 1. ja 2. persoonan persoonasuffiksit

|  |  |  |  |  |
| --- | --- | --- | --- | --- |
| 1.inf. | Sg1: *n* | Sg2: *t* | Pl1: (*m*)*mA* | Pl2: *ttA* |
| saa/đa ~ saa/ha | saa/n | saa/t | saa/ma | saa/tta |
| an(t)ta/a(t) | anna/n | anna/t | anna/ma | anna/tta |
| lukke/et ~ luke/a(t) ~ luki/a | lu(j)e/n | lu(j)e/t | lu(j)e/ma | lu(j)e/tta |
| varasta/a(t) | varasta/n | varasta/t | varasta/mma | varasta/tta |
| ol/la | ole/n | ole/t | ole/ma | ole/tta |
| men/nä | mene/n | mene/t | mene/mä | mene/ttä |
| muistel/a | muistele/n | muistele/t | muistele/mma | muistele/tta |
| auka(i)s/ta | auka(i)se/n | auka(i)se/t | auka(i)se/mma | auka(i)se/tta |
| kyyti/tä | kyytitte/n | kyytitte/t | kyytitte/mmä | kyytitte/ttä |
| piikaroi/ta | piikaroitte/n | piikaroitte/t | piikaroitte/ma | piikaroitte/tta |
| li(j)e/tä | likene/n | likene/t | likene/mmä | likene/ttä |
| maa/ta | makkaa/n | makkaa/t | makkaa/ma | makkaa/tta |
| keri/tä | kerkkii/n ~ kerkiä/n | kerkkii/t ~ kerkiä/t | kerkkii/mä ~ kerkiä/mmä | kerkkii/ttä ~ kerkiä/ttä |

### Singulaarin 3. persoonan persoonasuffiksit

Singulaarin 3. persoonan persoonasuffiksiita oon usheempi. Indikatiivin preteriti ja kondisunaalin preesens oon tasan persoonasuffiksittomat, mutta indikatiivin preesensissä oon vaihettelluu. Kattoma tässä näitä verbityyppiin jälkhiin.

* 1-tyypissä singulaarin 3. persoonan suffiksi oon indikatiivin preesensissä aina *pi*, muissa kategoriissa sillä ei ole suffiksii. Esimerkkii: (1.inf. : ind.prees.sg3 : ind.pret.sg3) *saa*/*đa* ~ *saa*/*ha* : *saa*/*pi* : *sa*/*i*, *juo*/*đa* ~ *juu*/*a* : *juo*/*pi* : *jo*/*i*.
* 2- ja 3-tyypissä ja tyypiissä 4.1, 4.2 ja 4.3 suffiksi oon preesensissä *V* eli vokaalirangan vokaali pitenee. Esimerkkii: (1.inf. : ind.prees.sg3 : ind.pret.sg3) (2-tyyppi) *an*(*t*)*ta*/*a*(*t*): *an*(*t*)*ta*/*a* : *anto*/*i*, *lukke*/*et* ~ *luke*/*at* ~ *luki*/*a* : *lukke*/*e* : *luk*/*i*, *varasta*/*a*(*t*): *varasta*/*a* : *varast*/*i*, *men*/*nä* : *menne*/*e* : *men*/*i*, *ajatel*/*la* : *ajattelle*/*e* : *ajattel*/*i*, *auka*(*i*)*s*/*ta* : *auka*(*i*)*s*(*s*)*e*/*e* : *auka*(*i*)*s*/*i*, *kyyti*/*tä* : *kyytitte*/*e* : *kyytitt*/*i*, *piikaroi*/*ta* : *piikaroitte*/*e* : *piikaroitt*/*i*, *li*(*j*)*e*/*tä* : *likene*/*e* : *liken*/*i*.
* Ko käytethään varieteettii, missä oon vokaalin suoristuma *V*1*A* > *V*1*V*1, eli sitte Porsangin eli Raisin varieteettii, se 4.4-tyypissä eli kokkoontumaverbiissä ei singulaarin 3. persoonalla ole persoonasuffiksii, mutta preesensin haamu oon identtinen pitkän rangan kans. Muissa varieteetiissa, jos pitkä ranka loppuu kahtheen erilaisheen vokaalhiin, se persoonasuffiksinna oon vokaalin pitenemä. Esimerkkii: (1.inf. : ind.prees.sg1 : ind.prees.sg3 : ind.pret.sg3) *hih*(*đ*)*a*/*ta* : *hihtaa*/*n* : *hihtaa* : *hihta*/*s*, *maa*/*ta* : *makkaa*/*n* : *makkaa* : *maka*/*s*, *halu*/*ta* : *halluu*/*n* ~ *halua*/*n* : *halluu* ~ *halua*/*a* : *halu*/*s*, *keri*/*tä* : *kerkkii*/*n* ~ *kerkiä*/*n* : *kerkkii* ~ *kerkiä*/*ä* : *kerki*/*s*.

Pane merkkhiin, ette *olla-*verbilä, mikä muutoin taippuu verbityypin 3. jälkhiin, oon indikatiivin preesensin singulaarin ja pluraalin 3. persoonassa omituinen haamu *oon*.

Tabeli 24: Singulaarin 3. persoonan persoonasuffiksit

|  |  |  |
| --- | --- | --- |
| 1. infinitiivi | Indikatiivin preesens sg3, suffiksit | Indikativin preteriti sg3, |
|  | *pi*, *V*,Ø | ei persoonasuffiksii |
| 1-tyyppi |  |  |
| saa/đa ~ saa/ha | saa/pi | sa/i |
| juo/da ~ juu/a | juo/pi | jo/i |
| 2-tyyppi |  |  |
| an(t)ta/a(t) | an(t)ta/a | anto/i |
| lukke/et ~ luke/a(t) ~ luki/a | lukke/e | luk/i |
| varasta/a(t) | varasta/a | varast/i |
| 3-tyyppi |  |  |
| ol/la | oon (sic!) | ol/i |
| men/nä | menne/e | men/i |
| muistel/a | muistele/e | muistel/i |
| auka(i)s/ta | auka(i)s(s)e/e | auka(i)s/i |
| 4-tyyppi |  |  |
| kyyti/tä | kyytitte/e | kyytitt/i |
| piikaroi/ta | piikaroitte/e | piikaroitt/i |
| li(j)e/tä | likene/e | liken/i |
| maa/ta | makkaa | maka/s |
| keri/tä | kerkkii ~ kerkiä/ä | kerki/s |

### Pluraalin 3. persoonan ja passiivin persoonasuffiksit

Pluraalin 3. persoonassa ja passiivissa oon vähäsen vaihettelluu eri verbityyppiin, haamukategoriitten ja kainun varieteetiitten välissä.

Eriliikaisesti Porsangin ja osittain kans Raisin varieteetissa oon tavalinen käyttäät passiivin kans identtissii haamui sekä preesensin ette preteritin taivutuksessa. Muissa varieteetiissa oon tavalinen, ette preesensissä käytethään ommaa pluraalin 3. persoonan suffiksii *vA*(*t*), mutta oon se mahđolinen käyttäät *vA*(*t*)*-*varianttii kaikissaki kielen varieteetiissa. Suffiksin loppu-*t*:n saattaa kirjoittaat eli olla kirjoittamatta. Tämä *vA*(*t*)*-*suffiksin haamu oon haamustukselta samanlainen ko partisipin preesens. Käskemä tätä haamuu nimelä vasittu pluraalin 3. persoona. Porsangissa *vA*(*t*)*-*variantin haamustethaan vähäsen erilä laila ko muuvala (katto tästä kohđasta 6.4.1.1 Myönttäävä preesens; partisipin preesensin haamustus selvitethään kohđassa 6.8.2.3).

Preteritissä oon tavalinen kaikissa varieteetiissa ette käyttäät pluraalin 3. persoonassa passiivin kans identtissii persoonasuffiksiita. Passiivinen persoonasuffiksi oon sulanu yhtheen preteritin *i*:n kans, ja tuloksenna oon kaikissa verbityypiissä suffiksi *thiin*.Mutta jos halluu, saattaa kans käyttäät vanhemppaa *t*-suffiksii, ja silloin pluraalin 3. persoonan haamu oon identtinen singulaarin 2. persoonan haamun kans.

Preesensissä passiivin – ja Porsangissa sen kans identtisen pluraalin 3. persoonan – persoonasuffiksi vähäsen vaihettellee sen jälkhiin, mihin verbityypphiin sen liitethään:

* 1-tyypin verbiissä Porsangissa passiivin persoonasuffiksi oon preesensissä tasan *đhAAn*,muissa varieteetiissa *hAAn*.Niin ko (1.inf. : pass.prees.) *saa*/*đa* ~ *saa*/*ha* : *saa*/*đhaan* : *saa*/*haan*, *vie*/*đä* ~ *vii*/*ä* : *vie*/*đhään* : *vie*/*hään*, *syä*/*đä* ~ *syy*/*ä* : *syö*/*đhään* ~ *syö*/*hään*, *käy*/*đä* ~ *käy*/*ä* : *käy*/*dhään* ~ *käy*/*hään*.
* 2-tyypissä passiivin preesensin persoonasuffiksi oon kaikissa varieteetiissa *thAAn*.Esimerkkii: (1.inf. : pass.prees.) *ant*(*t*)*a*/*a*(*t*): *anne*/*thaan*, *lukke*/*et* ~ *lukea*(*t*)~ *lukia* : *lu*(*j*)*e*/*thaan*, *siirt*(*t*)*yyt* ~ *siirtyä*(*t*): *siiry*/*thään*.
* 3-tyypin verbiilä eli konsonanttirankaisilla verbiilä passiivin persoonasuffiksin lisäthään konsonanttirankhaan. Suffiksi oon kaikissa varieteetiissa *thAAn*, ko ranka loppuu *s*:hään, muissa taphauksissa *hAAn*. Esimerkkii: (1.inf. : pass.prees.) *kuul*/*a* : *kuul*/*haan*, *tul*/*la* : *tul*/*haan*, *men*/*nä* : *men*/*hään*, *pes*/*tä* : *pes*/*thään*, *muistel*/*a* : *muistel*/*haan*, *auka*(*i*)*s*/*ta* : *auka*(*i*)*s*/*thaan*.Verbin *ol*/*la* passiivin preesenshaamu oon *ol*/*haan*, pluraalin 3. persoonassa käytämä aina haamuu *oon*.
* 4-tyypissä passiivin preesensin persoonasuffiksi oon kaikissa varieteetiissa *thAAn*.Esimerkkii: (1.inf. : pass.prees.) *halli*/*ta* : *halli*/*thaan*, *piikaroi*/*ta* : *piikaroi*/*thaan*, *pa*(*j*)*e*/*ta* : *pa*(*j*)*e*/*thaan*.

Jos käytethään siirtymärankaissii verbii (tyyppi 2.b), se niissäki passiivin preesensin persoonasuffiksi oon tietenki tasan *thaan* niin ko muutoinki tyypissä 2.

Tabeli 25: Pluraalin 3. persoonan ja passiivin persoonasuffiksit

|  |  |  |  |  |
| --- | --- | --- | --- | --- |
|  | Indikatiivin preesens, pl3 ja passiivi | | Indikatiivin preteriti, pl3 ja passiivi | |
| 1.infinitiivi | Pl3 Porsangin varieteettissa, kaikissa varieteetiissa passiivi: *đhAAn*, *haan*, *thaan* | Pl3 (muut ko Porsangin varieteetti): *vA*(*t*) | Pl3 ja passiivi kaikissa varieteetiissa: *thiin* | Pl3, harvinainen variantti: *t* |
| 1-tyyppi |  |  |  |  |
| saa/đa ~ saa/ha | saa/(đ)haan | saa/va(t) | saa/thiin | sa/i/t |
| juo/đa ~ juu/a | juo/đhaan ~ juu/haan | juo/va(t) | juo/thiin | jo/i/t |
| 2-tyyppi |  |  |  |  |
| an(t)ta/a(t) | anne/thaan | anta/va(t) | anne/thiin | anno/i/t |
| lukke/et ~ luke/a(t) ~ luki/a | lu(j)e/thaan | luke/va(t) | lu(j)e/thiin | lu/i/t |
| varasta/a(t) | varaste/thaan | varasta/va(t) | varaste/thiin | varast/i/t |
| 3-tyyppi |  |  |  |  |
| ol/la | ol/haan (pass.) | oon | ol/thiin | ol/i/t |
| men/nä | men/hään | mene/vä(t) | men/thiin | men/i/t |
| muistel/a | muistel/haan | muistele/va(t) | muistel/thiin | muistel/i/t |
| auka(i)s/ta | auka(i)s/thaan | aukase/va(t) | auka(i)s/thiin | aukas/i/t |
| 4-tyyppi |  |  |  |  |
| kyyti/tä | kyyti/thään | kyytitte/vä(t) | kyyti/thiin | kyytitt/i/t |
| piikaroi/ta | piikaroi/thaan | piikaroitte/va(t) | piikaroi/thiin | piikaroitt/i/t |
| li(j)e/tä | li(j)e/thään | likene/vä(t) | li(j)e/thiin | liken/i/t |
| maa/ta | maa/thaan | makkaa/va(t) | maa/thiin | maka/si/t |
| keri/tä | keri/thään | kerkiä/vä(t) | keri/thiin | kerki/si/t |

## Indikatiivi

Verbiin indikatiivilla ei ole mithään ommaa suffiksii eikä muuta merkkii. Indikatiivi oon sitte merkittemätön kategorii. Indikatiivi oon yhdenlainen neutraalimodus, mikä ei tuo mithään lisämerkitystä verbin merkityksheen. Esimerkkii indikatiivista (1–4):

(1) Mie *kirjo*(*i*)*tan* kirjaa.

(2) Pekka *oon pyytämässä* lohta.

(3) Missä sie *olit* eilen?

(4) Kainun kieltä *ei saanu* puhhuut ~ puhua(t) koulussa.

### Indikatiivin preesens

Preesens oon tempus eli aikahaamu, mitä käytethään ko puhuthaan nykyaijasta eli tulleevasta aijasta. Esimerkkii (1–2):

(1) Mie *istun* ja *opettelen* kainun kieltä.

(2) Ensi vuona mie jo *puhun*ki kainun kieltä.

#### Myönttäävä preesens

Preesensillä – niin ko ei indikatiivillakhaan – ei ole mithään ommaa suffiksii, mutta preesenshaamhuinki häyttyy kuitenki liittäät persoonasuffiksit (katto näistä ylipuolelta kohđasta 6.3).

Kaikissa muissa verbityypiissä ko yksitavuisissa verbiissä (tyyppi 1) ja *itte*- ja *Oitte*-verbiissä (tyypit 4.1 ja 4.2) oon jonkulaista graadivaihettelluu.Kattoma, kunka eri graadit oon muissa verbityypiissä.

* 2-tyypissä eli kaksi- eli usheempitavuiset yksirankaiset verbit oon semmoinen reekeli, ette jos rangassa oon vaihettelu II:I:0, se preesensin singulaarin 3. persoonan taivutuksessa oon aina ylimäinen graadi eli II-graadi, vasituisessa pluraalin 3. persoonassa (*vA*(*t*)*-*haamussa) I-graadi. Muissa persoonissa oon (II:)I:0-taphauksissa 0-graadi, II:I-taphauksissa I-graadi.

Esimerkkii (II:)I:0-graadivaihettelusta:

(1.inf. : sg3 : sg1 : pass./pl3 : pl3) *kulkke*/*et* ~ *kulke*/*a*(*t*) ~ *kulki*/*a* : *kulk*(*k*)*e*/*e* : *kulje*/*n* : *kulje*/*thaan* : *kulke*/*va*(*t*), *lukke*/*et* ~ *luke*/*a*(*t*)~ *luki*/*a* : *lukke*/*e* : *lu*(*j*)*e*/*n* : *lu*(*j*)*e*/*thaan* : *luke*/*va*(*t*), *tuntte*/*et* ~ *tunte*/*a*(*t*)~ *tunti*/*a* : *tunt*(*t*)*e*/*e* : *tunne*/*n* : *tunne*/*thaan* : *tunte*/*va*(*t*), *häytty*/*yt* ~ *häyty*/*ä*(*t*): *häyt*(*t*)*y*/*y* : *häy*(*đ*)*y*/*n* : *häy*(*đ*)*y*/*thään* : *häyty*/*vä*(*t*), *tiet*(*t*)*ä*/*ä*(*t*): *tiet*(*t*)*ä*/*ä* : *tieđä*/*n* ~ *tiiä*(*n*): *tieđe*/*thään* ~ *tii’e*/*thään* : *tietä*/*vä*(*t*).

Esimerkkii II:I-graadista:

(1.inf. : sg3 : sg1 : pass./pl3 : pl3) *suuttu*/*ut* ~ *suuttu*/*a*(*t*): *suuttu*/*u* : *suutu*/*n* : *suutut*/*thaan* : *suuttu*/*va*(*t*), *o*(*đ*)*otta*/*a*(*t*): *o*(*đ*)*otta*/*a* : *o*(*đ*)*ota*/*n* : *o*(*đ*)*ote*/*thaan* : *ootta*/*va*(*t*), *kyssy*/*yt* ~ *kysy*/*ä*(*t*): *kyssy*/*y* : *kysy*/*n* : *kysy*/*thään* : *kysy*/*vä*(*t*), *sanno*/*ot* ~ *sano*/*a*(*t*): *sanno*/*o* : *sanon* : *sano*/*thaan* : *sano*/*va*(*t*).

Niin ko graadivaihettelusta tieđämä, 0-graadi saattaa olla tyhä niissä sanoissa, missä vaihettelleevanna konsonanttina oon *k*, *t* eli *p*.

Muutoksesta rangan *A > e* passiivin persoonasuffiksin eđessäkatto kohđasta 6.2.5 Kaksirankaisuus ja passiivin ranka.

* 3-tyypin verbiissäeli konsonanttirankaisissa verbiissä singulaarin 3. persoona oon samhaan laihiin II-graadissa ko 2-tyypissäki. Passiivin ja identtisen pluraalin 3. persoonan persoonasuffiksin lisäthään konsonanttirankhaan eli samhaan rankhaan ko 1. infinitiivin suffiksin. Vasitun pluraalin 3. persoonan ja singulaarin 1. ja 2. ja pluraalin 1. ja 2. persooniitten persoonasuffiksit lisäthään I-graadisheen vokaalirankhaan. 0-graadii ei 3-tyypin verbiilä ole muila ko verbiilä *näh*/*đä* ~ *näh*/*hä* ja *teh*/*đä* ~ *teh*/*hä*. Esimerkkii:

(1.inf. : sg3 : sg1 : pass./pl3 : pl3) *pes*/*tä* : *pesse*/*e* : *pese*/*n* : *pes*/*thään* : *pese*/*vä*(*t*), *pur*/*ra* : *purre*/*e* : *pure*/*n* : *pur*/*haan* : *pure*/*va*(*t*), *tul*/*la* : *tulle*/*e* : *tule*/*n* : *tul*/*haan* : *tule*/*va*(*t*), *men*/*nä* : *menne*/*e* : *mene*/*n* : *men*/*hään* : *mene*/*vä*(*t*), *ajatel*/*la* : *ajattelle*/*e* : *ajattele*/*n* : *ajatel*/*haan* : *ajattele*/*va*(*t*), *auka*(*i*)*s*/*ta* : *auka*(*i*)*s*(*s*)*e*/*e* : *auka*(*i*)*se*/*n* : *auka*(*i*)*s*/*thaan* : *aukase*/*va*(*t*).

Verbiilä *näh*/*đä* ~ *näh*/*hä* ja *teh*/*đä* ~ *teh*/*hä* oon kans omituinen 0-graadi, ja niissä singulaarin 1. ja 2. ja pluraalin 1. ja 2. persooniitten persoonasuffiksit lisäthään tähän 0-graadisheen rankhaan. Net taivuthaan näin: (1.inf. : sg3 : sg1 : pass./pl3 : pl3) *teh*/*đä* ~ *teh*/*hä* : *tekke*/*e* : *tehe*/*n* : *teh*/(*đ*)*hään* : *teke*/*vä*(*t*), *näh*/*đä* ~ *näh*/*hä* : *näkke*/*e* : *nä*(*j*)*e*/*n* : *näh*/(*đ*)*hään* : *näke*/*vä*(*t*).

Jos verbityypiistä 3.2 ja 3.3 haluthaan käyttäät siirtymärankkoi, se net taivuthaan näin: (1.inf. : sg3 : sg1 : pass./pl3 : pl3) *ajattele*/*a*(*t*): *ajattelle*/*e* : *ajattele*/*n* : *ajattele*/*thaan* : *ajattele*/*va*(*t*), *aukase*/*a*(*t*): *aukase*/*n* : *aukas*(*s*)*e*/*e* : *aukase*/*thaan* : *aukase*/*va*(*t*).

* 4-tyypissä eli tuplavokaalirankaisissa verbiissä 1. infinitiivin ja passiivin ja sen kans identtisen pluraalin 3. persoonan rakenethaan lyhykäisen vokaalirangan pääle, muut persoonat pitkän vokaalirangan pääle.

Ensimäiset alatyypit eli 4.1 *itte*-verbit ja 4.2 *Oitte*-verbit oon kokonhansa graadivaihettelun ulkopuolela; niilä pitkän rangan *tt* säilyy aina samanlaisena. Esimerkkii: (1.inf. : sg3 : sg1 : pass./pl3 : pl3) *kyyti*/*tä* : *kyytitte*/*e* : *kyytitte*/*n* : *kyyti*/*thään* : *kyytitte*/*vä*(*t*), *piikaroi*/*ta* : *piikaroitte*/*e* : *piikaroitte*/*n* : *piikaroi*/*thaan* : *piikaroitte*/*va*(*t*).

Kolmanessa alatyypissä eli 4.3 *ne*-verbiissä oon erikoinen graadivaihettelu, joka näkkyy yđinkonsonantissa, niin ko (1.inf. : sg3 : sg1 : pass./pl3 : pl3) *li*(*j*)*e*/*tä* : *likene*/*e* : *likene*/*n* : *li*(*j*)*e*/*thään* : *likene*/*vä*(*t*). Tämmöisissä verbiissä lyhykäinen vokaaliranka oon 0-graadissa ja pitkä vokaaliranka oon I-graadissa, mutta graadivaihettelussa oon tyhä semmoiset verbit, joila 1. ja 2. tavun välilä oon klusiili eli *k*, *t* tahi *p*.

Jos haluthaan käyttäät siirtymärankkoi, se saama haamui niin ko (1.inf. : sg3 : sg1 : pass./pl3 : pl3) *kyytitte*/*ä*(*t*): *kyytitte*/*e* : *kyytitte*/*n* : *kyytitte*/*thään* : *kyytitte*/*vä*(*t*), *piikaroitte*/*a*(*t*): *piikaroitte*/*e* : *piikaroitte*/*n* : *piikaroitte*/*thaan* : *piikaroitte*/*va*(*t*), *likene*/*ä*(*t*): *likene*/*e* : *likene*/*n* : *likene*/*thään* : *likene*/*vä*(*t*).

Neljenessä alatyypissä eli tyypissä 4.4 kokkoontumaverbit yđinkonsonantit oon kans myötä graadivaihettelussa. Niilä 1. infinitiivi ja passiiviranka oon aina alemassa graadissa ko muussa persoonataivutuksessa. Siinä net oon samanlaiset ko *ne*-verbit. Porsangin ja Raisin varieteetiissa pitkän rangan vokaalit oon suoristunheet, ja sillä siinä oon II-graadi. Muissa varieteetiissa rangan graadi vaihettellee sen jälkhiin, ette seuraako rangan konsonanttii pitkä vokaali vain kaksi eri vokaalii, minkä välilä oon tavuraja. Tähän laihiin:

(1.inf. : sg3 : sg1 : pass./pl3 : pl3) *pöl*(*j*)*ä*/*tä* :: *pölk*(*k*)*ää* : *pölk*(*k*)*ää*/*n* : *pöl*(*j*)*ä*/*thään* : *pölk*(*k*)*ää*/*vä*(*t*), *keri*/*tä* : *kerkkii* ~ *kerkiä*/*ä* : *kerkkii*/*n* ~ *kerkiä*/*n* : *keri*/*thään* : *kerkiä*/*vä*(*t*),(*maa*/*ta* :): *makkaa* : *makkaa*/*n* : *maa*/*thaan* : *makkaa*/*va*(*t*),(*halu*/*ta* :) *halluu*/*n* ~ *halua*/*n* : *halluu* ~ *halua*/*a* : *halu*/*thaan* : *halua*/*va*(*t*).

Havaitte kans, ette kaikki 4.4-tyypin verbit ei ollenkhaan ole myötä graadivaihettelussa, esimerkiksi *maala*/*ta* : *maala*/*thaan* : *maalaa* : *maalaa*/*n* (*l* oon aina lyhykäinen pitkän vokaalin jälkheen).

Meilä oon sitte seuraavat reekelit:

* 1-tyyppi eli yksitavuiset: Ei graadivaihettelluu, persoonasuffiksit oon *n*, *t*, *pi*, *mA*, *ttA*, *vA*(*t*) ja *đhAAn* ~ *hAAn*, jokka lisäthään suorhaan rankhaan.
* 2-tyyppi eli kaksi- ja usheempitavuiset yksirankaiset: Rangan graadivaihettelu oon tyyppii (II:)I:0 tahi II:I. Jos ranka oon graadivaihettelussa, se persoonasuffiksit *n*, *t*,(*m*)*mA*, *ttA*, *vA*(*t*) ja *thAAn* lisäthään I- eli 0-graadisheen rankhaan, sg.3. persoonan persoonasuffiksi *V* lisäthään samhaan rankhaan ko 1. infinitiivin suffiksi.
* 3-tyyppi eli konsonanttirankaiset: Rangan graadivaihettelu oon tyyppii II:I. Persoonasuffiksit lisäthään vokaalirankhaan muissa ko passiivissa ja sen kans identtisessä pluraalin 3. persoonassa. Jos ranka oon graadivaihettelussa, se persoonasuffiksit *n*, *t*,(*m*)*mA*, *ttA* ja *vA*(*t*) lisäthään I-graadisheen rankhaan, sg.3. persoonan persoonasuffiksin *V* lisäthään II-graadisheen rankhaan. Passiivin ja identtisen pluraalin 3. persoonan persoonasuffiksin lisäthään konsonanttirankhaan.
* 4-tyyppi eli tuplavokaalirankaiset: Persoonasuffiksit *n*, *t*,(*-V*,)(*m*)*mA*, *ttA* ja *vA*(*t*) lisäthään verbin pitkhään rankhaan, persoonasuffiksin *thAAn* verbin lyhykäisheen rankhaan. Rangan yđinkonsonantti oon graadivaihettelussa muissa ko 4.1- ja 4.2-tyypissä (*itte*- ja *Oitte-*verbit). Pitkässä rangassa oon ylempi graadi ko lyhykäisessä rangassa. 4.3-tyypissä (*ne*-verbit) pitkässä rangassa aina I-graadi, 4.4-tyypissä (kokkoontumaverbit) II-graadi – jos se siis graadivaihettelureekeliitten jälkhiin oon mahđolinen.

Pane kans merkkhiin, ette se oon mahđolinen käyttäät 3-tyypin usheempitavuisista verbiistä tyhä vokaalirankkaa kaikissa persoonissa ja 4-tyypin muista ko kokkoontumaverbiistä kaikissa persoonissa tyhä pitemppää rankkaa (2.b).

Porsangin varieteetissa oon tavalissiin, ette pluraalin 3. persoonan haamuna käytethään passiivin haamun kans identtistä haamuu. Se oon kuitenki mahđolinen käyttäät kans *vAt*-suffiksii. Silloin kaksi- ja usheempitavuisissa verbiissä rangan viimi vokaali pitenee ja etheen tullee – silloin ko se muutoin oon mahđolinen – II-graadi. Niin ko (1.inf. : prees.sg3 : prees.pl3) *antta*/*at* : *antta*/*a* : *anttaa*/*vat*, *häytty*/*yt* : *häytty*/*y* : *häyttyy*/*vät*, *men*/*nä* : *menne*/*e* : *mennee*/*vät*, *pes*/*tä* : *pesse*/*e* : *pessee*/*vät*, *aukais*/*ta* : *auka*(*i*)*sse*/*e* : *auka*(*i*)*ssee*/*vat*, *kyyti*/*tä* : *kyytitte*/*e* : *kyytittee*/*vät*, *piikaroi*/*ta* : *piikaroitte*/*e* : *piikaroittee*/*vat*, *paje*/*ta* : *pakene*/*e* : *pakenee*/*vat*. Näjemä, ette assiin saattaa kuvata kans niin, ette pluraalin 3. persoonan suffiksin *vAt* lisäthään singulaarin 3. persoonan haamun pörhään.Alapuolen tabelista oon nämät Porsangin haamut jätetty pois.

Tabeli 26: Indikatiivin myönttäävän preesensin taivutus

|  |  |  |  |  |  |  |
| --- | --- | --- | --- | --- | --- | --- |
| Verbityyppi | 1.inf. | Sg3  hän/se | Pl1  met | Pl3  het/net | Pl3 / passiivi  het/net / – | |
| 1 1-tavuiset verbit | saa/đa ~ saa/ha | saa/pi | saa/ma | saa/va(t) | saa/(đ)haan | |
|  | vie/đä ~ vii/ä | vie/pi | vie/mä | vie/vä(t) | vie/(đ)hään | |
|  | ui/(đ)a | ui/pi | ui/ma | ui/va(t) | ui/(đ)haan | |
| 2 Yksirankaiset verbit |  |  |  |  | |  |
| 2.a Alkupöräiset |  |  |  |  |  | |
| *e-*rankaiset | kulkke/et ~ kulke/a(t) ~ kulki/a | kul(k)ke/e | kulje/ma | kulke/va(t) | kulje/thaan | |
| *i-*rankaiset | soppi/it ~ sopi/a(t) | soppi/i | sovi/ma | sopi/va(t) | sovi/thaan | |
| *O-*, *U*-rankaiset | aikko/ot ~ aiko/a(t) | ai(k)ko/o | ai(j)o/ma | aiko/va(t) | ai(j)o/thaan | |
| näkky/yt ~ näky/ä(t) | näkky/y | nä(v)y/mä | näky/vä(t) | nä(v)y/thään | |
| *A*-rankaiset | luotta/a(t) | luotta/a | luota/ma | luotta/va(t) | luote/thaan | |
| len(t)tä/ä(t) | len(t)tä/ä | lennä/mä | lentä/vä(t) | lenne/thään | |
| varasta/a(t) | varasta/a | varasta/mma | varasta/va(t) | varaste/thaan | |
| 2.b Siirtymärankaiset | muistele/a(t) | muistele/e | muistele/mma | muistele/va(t) | muistele/thaan | |
| kyyti/tä | kyytitte/e | kyytitte/mmä | kyytitte/vä(t) | kyytitte/thään | |
| 3 Konsonantti-rankaiset verbit |  |  |  |  |  | |
| 3.1 2-tavuiset | tul/la | tulle/e | tule/ma | tule/va(t) | tul/haan | |
| juos/ta | juokse/e | juokse/ma | juokse/va(t) | juos/thaan | |
| näh/đä ~ näh/hä | näkke/e | nä(j)e/mä | näke/vä(t) | näh/(đ)hään | |
| 3.2 *ele*-verbit | ajatel/la | ajattelle/e | ajattele/ma | ajattele/va(t) | ajatel/haan | |
| kävel/ä | kävele/e | kävele/mmä | kävele/vä(t) | kävel/hään | |
| 3.3 *A*(*i*)*se-*verbit  *ise*-verbit | auka(i)s/ta | auka(is)se/e | auka(i)se/mma | aukase/va(t) | auka(i)s/thaan | |
| täris/tä | täri(s)se/e | tärise/mmä | tärise/vä(t) | täris/thään | |
| 4 Tuplavokaali-rankaiset verbit |  |  |  |  |  | |
| 4.1 *itte*-verbit | kyytitä | kyytitte/e | kyytitte/mmä | kyytitte/vä(t) | kyyti/thään | |
| 4.2 *Oitte-*verbit | piikaroi/ta | piikaroitte/e | piikaroitte/ma | piikaroitte/va(t) | piikaroi/thaan | |
| 4.3 *ne*-verbit | li(j)e/tä | likene/e | likene/mmä | likene/vä(t) | li(j)e/thään | |
| 4.4 Kokkoontuma-verbit | jatka/ta | jatkaa | jatkaa/ma | jatkaa/va(t) | jatka/thaan | |
| pöl(j)ä/tä | pölk(k)ää | pölk(k)ää/mä | pölkää/vä(t) | pöl(j)ä/thään | |
| ka(đ)o/ta | kattoo ~ katoa/a | kattoo/ma ~ katoa/mma | kattoo/va(t) ~ katoa/va(t) | ka(đ)o/thaan | |

Tabeliissa oon myötä tyhä singulaarin 3. persoona ja pluraalin 1. ja 3. persoona ja passiivi. Passiivin haamui käytethään kans pluraalin 3. persoonan funksuunissa. Singulaarin 1. ja 2. persoonan ja pluraalin 2. persoonan saa, ko ottaa pluraalin 1. persoonasta pois persoonasuffiksin *m*(*m*)*A* ja pannee sijale singulaarin 1. persoonassa suffiksin *n*, singulaarin 2. persoonassa suffiksin *t* ja pluraalin 2. persoonassa suffiksin *ttA*.

#### Kielttäävä preesens

Kainun kieli oon sillä tavala erilainen kieli ko esimerkiksi ruijan kieli, ette siinä kans kieltosana *ei* taippuu. Sitä käskethäänki kieltoverbiksi. Sillä ei ole niin ko muila verbiilä tempusta eikä modusta, mutta silläki oon persoonataivutus: *mie en*, *sie et*, *hän*/*se ei*, *met emmä*, *tet että*, *het*/*net ei*. Passiivin kieltoverbi oon kans *ei*.Kielttäävässä preesensissä kieltoverbhiin yhđistethään pääverbin kieltohaamun.

Tämmöissii haamui, missä kaksi tahi usheempi verbihaamu yhđessä haamustethaan verbin, kuttuthaan verbin liittohaamuksi.

* Aktiivisissa persoonissa verbin kieltohaamu oon 1-tyypissä (yksitavuiset) sama ko verbin ainua ranka. 2- ja 3-tyypissä se oon aktiivin persoonissa sama ko graadin puolesta alimainen vokaaliranka. 4-tyypissä se oon sama ko verbin pitempi ranka.

Aktiivin kieltohaamun saađhaan esile siihen laihiin, ette verbin indikatiivin preesensin singulaarin 1. persoonan haamusta otethaan pois persoonasuffiksin *n*. Niin ko (1.inf. : sg1 : akt.kieltohaamu) *saa*/*đa* ~ *saa*/*ha* : *saa*/*n* : *saa*, *lähteet* ~ *lähte*/*ä*(*t*)~ *lähti*/*ä* : *läh*(*đ*)*e*/*n* : *läh*(*đ*)*e*, *tul*/*la* : *tule*/*n* : *tule*, *kylästel*/*lä* : *kylästele*/*n* : *kylästele*, *tarvi*/*ta* : *tarvitte*/*n* : *tarvitte*, *piikaroi*/*ta* : *piikaroitte*/*n* : *piikaroitte*, *li*(*j*)*e*/*tä* : *likene*/*n* : *likene*, *pöl*(*j*)*ä*/*tä* : *pölk*(*k*)*ää*/*n* : *pölk*(*k*)*ää*.

Syntaktiesimerkkii aktiivisesta kielosta:

|  |  |
| --- | --- |
| Singulaari | Pluraali |
| Mie *en läh*(*đ*)*e* myötä. | Met *emmä läh*(*đ*)*e* myötä. |
| Sie *et nä*(*j*)*e* mettää. | Tet *että nä*(*j*)*e* mettää. |
| Hän/Se *ei pölk*(*k*)*ää* mithään. | Het/Net *ei pölk*(*k*)*ää* mithään. |

Kielossa pluraalin 3. persoona ei ole identtinen passiivin haamun kans, mutta siinä verbin kieltohaamu oon samanlainen ko muissaki aktiivin persoonissa.

* Passiivin kieltohaamu oon 1-, 3- ja 4-tyypissä sama ko 1. infinitiivi. 2-tyypissä eli yksirankaisten tyypissä passiivinen kieltohaamu oon passiiviranka + *tA*. Niin ko (1.inf. : pass.prees. : pass.kieltohaamu) (1-tyyppi) *juo*/*đa* ~ *juu*/*a* : *juo*/(*đ*)*haan* : *juo*/*đa* ~ *juu*/*a*,(2-tyyppi) *lähte*/*et* ~ *lähte*/*ä*(*t*)~ *lähti*/*ä* : *läh*(*đ*)*e*/*thään* : *läh*(*đ*)*e*/*tä*,(3-tyyppi) *pes*/*tä* : *pes*/*thään* : *pes*/*tä*, *teh*/*đä* ~ *teh*/*hä* : *teh*/(*đ*)*hään* : *teh*/*đä* ~ *teh*/*hä*, (4-tyyppi) *tarvi*/*ta* : *tarvi*/*thaan* : *tarvi*/*ta*, *piikaroi*/*ta* : *piikaroi*/*thaan* : *piikaroi*/*ta*, *pöl*(*j*)*ä*/*tä* : *pöl*(*j*)*ä*/*thään* : *pöl*(*j*)*ä*/*tä*.

Syntaktiesimerkkii passiivisesta kielosta:

|  |  |
| --- | --- |
| Myönttäävä passiivi | Kielttäävä passiivi |
| Ruijassa *juo*/*đhaan* ~ *juu*/*haan* vettä. | Franskassa *ei juo*/*đa* ~ *juu*/*a* vettä. |
| Sieltä *läh*(*đ*)*e*/*thään* Sotšhiin. | Sieltä *ei läh*(*đ*)*e*/*tä* Sotšhiin. |
| Sielä *kirjo*(*i*)*te*/*thaan* preivii ~ preiviä. | Sielä *ei kirjo*(*i*)*te*/*ta* preivii ~ preiviä. |
| Täälä *teh*/*đhään* ~ *teh*/*hään* paljon työtä. | Täälä *ei teh*/*đä* ~ *teh*/*hä* mithään. |
| Sitte lau(đ)an *piikaroithaan* seinhään. | Laut(t)aa *ei piikaroita* mihinkhään. |
| Alattiossa *pöl*(*j*)*ä*/*thään* kaikkee ~ kaikkea ~ kaikkia. | Alattiossa *ei pöl*(*j*)*ä*/*tä* mithään. |

### Indikatiivin preteriti

Preteriti oon tempus, mikä muistelee menheestä aijasta, aijasta ennen puhethetkee, mikä oon jo sivvu. Esimerkkii (1–3):

(1) Mie *kävin* menheenä vuona Tromssassa.

(2) Pekka *pyysi* äitiltä rahhaa.

(3) Pekka *ei saanu* äitiltä rahhaa.

Preteritin haamustuksessa – niin ko preesensinki haamustuksessa – oon iso eroitus myönttäävän ja kielttäävän haamun välilä. Kattoma tässä näitä.

#### Myönttäävä preteriti

Myönttäävän preteritin suffiksi oon aktiivissa ylheisesti *i*, mutta kokkoontumaverbiissä singulaarin 3. persoonassa *s*, muissa aktiivin persoonissa *si*. Ko aktiivin preterittii alethaan tekemhään, siinä pohjaksi saattaa ottaat preesensin rangan. Preteritin *i*:n eđelä tapattuu ushein, ette rangan viimi vokaali vaihettuu eli lyhenee eli kokonhansa kattoo. Preteritissä oon ushein kans se äänenvaihettelu, ette yksinäis-*t* vaihettuu *s*:ksi. Näistä äänenvaihettumisista katto kohđat 3.1.4 Vokaalinvaihettelu suffiksin *i*:n eđelä ja 3.1.5 *tV* : *si* -vaihettelu.

Passiivissa ja sen kans identtisessä pluraalin 3. persoonassa preteritin suffiksi oon sulanu yhtheen passiivin suffiksin kans. Tuloksenna oon tasan *thiin*, minkä sitte lisäthään passiivirankhaan.

Preteritin haamustuksessa ei juuri ole erroo siinä, minkä kielivarieteetin jälkhiin kirjoitethaan. Oikkeestansa ainua ero oon pluraalin 3. persoonan haamustuksessa: Taivutusvarianttii, missä persoonasuffiksinna oon *t* – siis se mikä oon identtinen singulaarin 2. persoonan kans – ei passaa käyttäät Porsangin varieteetissa. Muutoinki se oon käytössä harvinainen. Passiivinhaamuinen pluraalin 3. persoona passaa kaikkhiin kielivarieteetthiin.

Verbiin preteritihaamutki oon graadivaihettelussa. Usheimissa taphauksissa singulaarin 1. ja 2. persoonassa, pluraalin 1. ja 2. persoonassa ja passiivissa graadivaihettelu mennee samhaan laihiin preteritissä ko preesensissäki.

Singulaarin 3. persoonassa 2-tyypin ja 3-tyypin verbiissä graadivaihettelu oon vähäsen erilainen ko preesensissä: Niissä verbiissä, joissa preesensissä oon vaihettelu II:0 tahi I:0, oonki preteritissä kaikissa varieteetiissa vaihettelu I:0, esimerkiksi *hän kulk*(*k*)*e*/*e* : *mie kulje*/*n*, mutta *hän kulk*/*i* : *mie kulj*/*i*/*n*.

Verbit, missä rangassa oon vaihettelu *tV* : *si*, ei aktiivin preteritihaamuissa nävy mithään graadivaihettelluu, mutta kaikissa persoonissa rangan (viimi) konsonanttina oon *s*. Esimerkkii: (1.inf. : prees.sg1 : prees.sg3 : pret.sg1 : pret.sg3) *tiet*(*t*)*ä*/*ä*(*t*): *tie*(*đ*)*ä*/*n* : *tiet*(*t*)*ä*/*ä* : *ties*/*i*/*n* : *ties*/*i*, *lent*(*t*)*ä*/*ä*(*t*): *lennä*/*n* : *lent*(*t*)*ä*/*ä* : *lens*/*i*/*n* : *lens*/*i*.

Kokkoontumaverbiin preteritin graadivaihettelu oon erilainen: Kokkoontumaverbiissä, joila preesensin taivutuksessa oon yđinkonsonantissa II:0-vaihettelu tahi I:0-vaihettelu, oonki preteritissä tasan I:0-vaihettelu. Niin ko (1.inf. : prees.sg1 : pret.sg1 : pret.sg3) *pöl*(*j*)*ä*/*tä* : *pölk*(*k*)*ää*/*n* : *pölkä*/*si*/*n* : *pölkä*/*s*, *maa*/*ta* : *makkaa*/*n* : *makasi*/*n* : *maka*/*s*.

Taas muistama, ette se oon mahđolinen käyttäät 3-tyypin usheempitavuisista verbiistä tyhä vokaalirankkaa kaikissa persoonissa ja 4-tyypin muista ko kokkoontumaverbiistä kaikissa persoonissa tyhä pitemppää rankkaa (2.b).

Tässä oon tabeli, josta näjemä, kunka kainun kielen preteritin tehđhään.

Tabeli 27: Indikatiivin myönttäävän preteritin taivutus

|  |  |  |  |  |  |
| --- | --- | --- | --- | --- | --- |
| Verbityyppi | 1.inf. | Sg2 (pl3) | Sg3 | Pl1 | Pl3/Pass. |
| 1 Yksitavuiset  rangat verbit | saa/đa ~ saa/ha | sa/i/t | sa/i | sa/i/ma | saa/thiin |
| vie/đä ~ vii/ä | ve/i/t | ve/i | ve/i/mä | vie/thiin |
| ui/đa ~ ui/a | u/i/t | u/i | u/i/ma | ui/thiin |
| 2 Yksirankaiset verbit |  |  |  |  |  |
| 2.a Alkupöräiset |  |  |  |  |  |
| *e*-rangat | kulkke/et ~ kulke/a(t) ~ kulki/a | kulj/i/t | kulk/i | kulj/i/ma | kulje/thiin |
| *i*-rangat | soppi/it ~ sopi/a(t) | sov/i/t | sop/i | sov/i/ma | sovi/thiin |
| *O*-, *U*-rangat | katto/ot ~ katto/a(t) | katto/i/t | katto/i | katto/i/ma | katto/thiin |
| näkky/yt ~ näky/ä(t) | nä(v)y/i/t | näky/i | nä(v)y/i/mä | nä(v)y/thiin |
| *A*-rangat | luotta/a(t) | luot/i/t | luott/i | luot/i/ma | luote/thiin |
| ant(t)a/a(t) | anno/i/t | anto/i | anno/i/ma | anne/thiin |
| lent(t)ä/ä(t) | lens/i/t | lens/i | lens/i/mä | lenne/thiin |
| varasta/a(t) | varast/i/t | varast/i | varast/i/mma | varaste/thiin |
| 2.b Siirtymärankaiset | muistele/a(t) | muistel/i/t | muistel/i | muistel/i/mma | muistele/thiin |
| kyytitte/ä(t) | kyytitt/i/t | kyytitt/i | kyytitt/i/mmä | kyytitte/thiin |
| 3 Konsonantti-rankaiset verbit |  |  |  |  |  |
| 3.1 2-tavuiset | ol/la | ol/i/t | ol/i | ol/i/ma | ol/thiin |
| juos/ta | juoks/i/t | juoks/i | juoks/i/ma | juos/thiin |
| näh/đä ~ näh/hä | nä(j)/i/t | näk/i | nä(j)/i/mä | näh/thiin |
| 3.2 *ele*-verbit | ajatel/la | ajattel/i/t | ajattel/i | ajattel/i/ma | ajatel/thiin |
| 3.3 *A*(*i*)*se*- ja *ise*-verbit | auka(i)s/ta | auka(i)s/i/t | auka(i)s/i | auka(i)s/i/mma | auka(i)s/thiin |
| täris/tä | täris/i/t | täris/i | täris/i/mmä | täris/thiin |
| 4 Tupla-vokaalirankaiset verbit |  |  |  |  |  |
| 4.1 *itte*-verbit | kyyti/tä | kyytitt/i/t | kyytitt/i | kyytitt/i/mmä | kyyti/thiin |
| tarvi/ta | tarvitt/i/t | tarvitt/i | tarvitt/i/mma | tarvi/thiin |
| 4.2 *Oitta*-verbit | piikaroi/ta | piikaroitt/i/t | piikaroitt/i | piikaroitt/i/ma | piikaroi/thiin |
| 4.3 *ne-*verbit | li(j)e/tä | liken/i/t | liken/i | liken/i/mmä | li(j)e/thiin |
| vanhe/ta | vanhen/i/t | vanhen/i | vanhen/i/mma | vanhe/thiin |
| 4.4 Kokkoontuma-  verbit | jatka/ta | jatka/si/t | jatka/s | jatka/si/mma | jatka/thiin |
| pöl(j)ä/tä | pölkä/si/t | pölkä/s | pölkä/si/mmä | pöl(j)ä/thiin |
| keri/tä | kerki/si/t | kerki/s | kerki/si/mmä | keri/thiin |
| ka(đ)o/ta | kato/si/t | kato/s | kato/si/mma | ka(đ)o/thiin |

Singulaarin 1. persoonan haamun saama, ko vaihetemma singulaarin 2. persoonan suffiksin *t* singulaarin 1. persoonan suffikshiin *n*, ja pluraalin 2. persoonan saama, ko vaihetamma pluraalin 1. persoonan suffiksin *m*(*m*)*A* pluraalin 2. persoonan suffikshiin *ttA*. *t*-suffiksillinen pluraalin 3. persoona oon kokonhansa identtinen singulaarin 2. persoonan kans.

#### Kielttäävä preteriti

Kielttäävän preteritin haamustethaan samhaan laihiin liittohaamula ko kielttäävän preesensinki, mutta pääverbin kieltohaamun sijasta siinä oon partisipin perfektin haamu. Partisipin perfekti taippuu, ja singulaarin persoonissa käytämä singulaarin nominatiivihaamuu ja pluraalin persoonissa pluraalin nominatiivihaamuu.

Esimerkkii aktiivin myönttäävän ja kielttäävän preteritin singulaarin ja pluraalin persoonista:

|  |  |
| --- | --- |
| Myönttäävä singulaari/pluraali | Kielttäävä singulaari/pluraali |
| Mie *sa*/*i*/*n* preivin. | Mie *en saa*/*nu*(*t*) preivii. |
| Sie *läh*(*đ*)/*i*/*t* Alattiohoon. | Sie *et lähte*/*ny*(*t*) Alattihoon. |
| Nilla *tul*/*i* kothiin. | Nilla *ei tul*/*lu*(*t*) kothiin. |
| Mie *tarvitt*/*i*/*n* piilin. | Mie *en tarvi*/*nu*(*t*) pilii ~ piiliä. |
| Sie *vanhen*/*i*/*t* hopusti. | Sie *et vanhe*/*nu*(*t*) hopusti. |
| Hän/Se *pölkä*/*s* kummitusta. | Hän/Se *ei pöl*(*j*)*ä*/*ny*(*t*) mithään. |
| Met *sa*/*i*/*ma* preivin. | Met *emmä saan*/*heet* preivii ~ preiviä. |
| Tet *läh*(*đ*)/*i*/*ttä* Alattihoon. | Tet *että lähte*/*nheet* Alattihoon. |
| Pojat *tul*/*thiin* ~ *tul*/*i*/*t* kothiin. | Pojat *ei tul*/*heet* kothiin. |
| Met *tarvitt*/*i*/*mma* piilin. | Met *emmä tarvi*/*nheet* piilii ~ piiliä. |
| Tet *vanhen*/*i*/*tta* hopusti. | Tet *että vanhe*/*nheet* hopusti. |
| Het *pöljä*/*thiin* ~ *pölkä*/*si*/*t* kummitusta. | Het *ei pöljä*/*nheet* kummitusta. |

Passiivin kielttäävän preteritin haamustethaan samhaan laihiin: kieltoverbi *ei* ja pääverbin passiivin partisipin perfektihaamu. Esimerkkii:

|  |  |
| --- | --- |
| Myönttäävä passiivi | Kielttäävä passiivi |
| Laattariss*a uithiin*. | Possukopassa *ei uitu*. |
| Sieltä *läh*(*đ*)*e*/*thiin* Alattihoon. | Sieltä *ei läh*(*đ*)*e*/*tty* Alattihoon. |
| Aamula *tul*/*thiin* kothiin. | Kothiin *ei tul*/*tu* aamula. |
| *Tarvi*/*thiin* piilii ~ piiliä. | Piilii ~ piiliä *ei tarvi*/*ttu*. |
| Ennen *vanhe*/*thiin* hopusti. | Ennen *ei vanhe*/*ttu* hopusti. |
| Sielä *pöl*(*j*)*ä*/*thiin* kummitusta. | Sielä *ei pöl*(*j*)*ä*/*tty* mithään. |

Alapuolela muistelhaan, kunka nämät partisipin perfektin haamut rakenethaan.

#### Partisipin perfektin haamustus

Partisipin perfektin haamui tarvittemma usheissa verbin liittohaamuissa, ei tyhä kielttäävässä preteritissä. Kattoma tässä näitten haamustusta

* Aktiivin partisipin perfektinsuffiksi oon singulaarin nominatiivissa (*n*)*nU*(*t*).Tästä oon tavalinen käyttäät *t*:töntä haamuu, ja sillä jätämä sen välilä kirjoittamatta verbiin liittohaamuin esimerkkhiin. Suffiksissa (*n*)*nU*(*t*) *n*:n pittuus oon äänelisten konsonantiitten pittuusreekeliitten jälkhiin (katto kohta 3.1.2). Vokaalirangassa suffiksinna oon (*n*)*hee-*. Partisipin perfekti taippuu saman kaavan jälkhiin ko tyypin 3.2 nomenit, ja pluraalin nominatiivi loppuu sitte (*n*)*hee*/*t*. Näitä singulaarin ja pluraalin haamui tarvittemma ko haamustamma verbiin aktiivissii liittohaamui.

Aktiivin partisipin perfektin suffiksit lisäthään verbirankhoin näin:

1-tyypissä eli yksitavuisista verbiistä otethaan vain ranka ja lisäthään siihen suffiksin *nU*(*t*): *nhee-*. Esimerkiksi (1.inf. : partis.perf.sg.nom. : partis.perf.pl.nom.) *saa*/*đa* ~ *saaha* : *saa*/*nu*(*t*): *saa*/*nhee*/*t*, *vie*/*đä* ~ *vii*/*ä* : *vie*/*ny*(*t*): *vie*/*nhee*/*t*.

2-tyypissä eli yksirankaisista verbiistä otethaan samangraadisen rangan, ko mitä käytethään myönttäävän preteritin singulaarin 3. persoonassa ja lisäthään siihen suffiksin (*n*)*nU*(*t*): *nhee-*. Esimerkkii: (1.inf. : pret.sg3 : partis.perf.sg.nom. : partis.perf.pl.nom.) *kulkke*/*et* ~ *kulke*/*a*(*t*)~ *kulki*/*a* : *kulk*/*i* : *kulke*/*nu*(*t*): *kulke*/*nhee*/*t*, *sanno*/*ot* ~ *sano*/*a*(*t*): *sano*/*i* : *sano*/*nu*(*t*): *sanon*/*nhee*/*t*, *jakka*/*a*(*t*): *jako*/*i* : *jaka*/*nu*(*t*): *jaka*/*nhee*/*t*, *suuttu*/*ut* ~ *suuttu*/*a*(*t*): *suuttu*/*i* : *suuttu*/*nu*(*t*): *suuttu*/*nhee*/*t*, *kirjo*(*i*)*tta*/*a*(*t*): *kirjo*(*i*)*tt*/*i* : *kirjo*(*i*)*tta*/*nnu*(*t*): *kirjo*(*i*)*tta*/*nhee*/*t*.

3-tyypissä eli konsonanttirankaisissa verbiissä partisipin perfektin suffiksin lisäthään ainaverbin konsonanttirankhaan. Rangan viimi konsonanttit *l*, *r* ja *s* assimileerathaan suffiksin *n*:n. Singulaarin nominatiivin suffiksit oon sitte *nU*(*t*), *lU*(*t*), *rU*(*t*) ja *sU*(*t*).Vokaalirankainen suffiksi oon kaikissa taphauksissa *hee-*. Esimerkkii: (1.inf. : partis.perf.sg.nom. : partis.perf.pl.nom.) *men*/*nä* : *men*/*ny*(*t*): *men*/*hee*/*t*, *tul*/*la* : *tul*/*lu*(*t*): *tul*/*hee*/*t*, *kuul*/*a* : *kuul*/*u*(*t*): *kuul*/*hee*/*t*, *juos*/*ta* : *juos*/*su*(*t*): *juos*/*hee*/*t*, *kävel*/*ä* : *kävel*/*y*(*t*): *kävel*/*hee*/*t*, *ajatel*/*la* : *ajatel*/*lu*(*t*): *ajatel*/*hee*/*t*, *auka*(*i*)*s*/*ta* : *auka*(*i*)*s*/*su*(*t*): *auka*(*i*)*s*/*hee*/*t*. Pane merkkhiin ette tässä vaikuttaa sama äänelisten konsonantiitten pittuusreekeli ko muutoinki.

3-tyypphiin kuuluthaan vielä verbit *näh*/*đä* ~ *näh*/*hä* ja *teh*/*đä* ~ *teh*/*hä*,minkä aktiivin partisipin perfektin haamut oon (akt.partis.perf.sg.nom. : akt.partis.perf.pl.nom.) *näh*/*ny*(*t*): *näh*/*nhee*/*t* ja *teh*/*ny*(*t*): *teh*/*nhee*/*t*.

4-tyypissä eli tuplavokaalirankaississa verbiissä partisipin perfektin suffiksit lisäthään suorhaan lyhykäisheen rankhaan, mikä oon sama ko infinitiivin ranka. Esimerkkii: (1.inf. : partis.perf.sg.nom. : partis.perf.pl.nom.) *tarvi*/*ta* : *tarvi*/*nu*(*t*): *tarvi*/*nhee*/*t*, *häiri*/*tä* : *häiri*/*ny*(*t*): *häiri*/*nhee*/*t*, *piikaroi*/*ta* : *piikaroi*/*nu*(*t*): *piikaroi*/*nhee*/*t*, *li*(*j*)*e*/*tä* : *li*(*j*)*e*/*ny*(*t*) : *li*(*j*)*e*/*nhee*/*t*, *para*/*ta* : *para*/*nu*(*t*): *para*/*nhee*/*t*, *pöl*(*j*)*ä*/*tä* : *pöl*(*j*)*ä*/*ny*(*t*): *pöl*(*j*)*ä*/*nhee*/*t*, *maa*/*ta* : *maa*/*nu*(*t*): *maa*/*nhee*/*t*.

Jos halluu käyttäät siirtymärankkoi (tyyppi 2.b), se saama tämmöissii haamui: (1.inf. : partis.perf.sg.nom. : partis.perf.pl.nom.) *ajattele*/*a*(*t*): *ajattele*/*nu*(*t* ): *ajattele*/*nhee*/*t*, *aukase*/*a*(*t*): *aukase*/*nnu*(*t*): *aukase*/*nhee*/*t*, *häiritte*/*ä*(*t*): *häiritte*/*nny*(*t*): *häiritte*/*nhee*/*t*, *piikaroitte*/*a*(*t*): *piikaroitte*/*nu*(*t*): *piikaroitte*/*nhee*/*t*, *likene*/*ä*(*t*): *likene*/*nny*(*t*): *likene*/*nhee*/*t*.

* Passiivin partisipin perfektin suffiksi oon kokonhansa eri eli (*t*)*tU*. Sen lisäthään verbin passiivirankhaan, niin ko muutki passiivisuffiksit. Yksitavuisissa verbiissä (tyyppi 1) ja konsonanttirankaisissa verbiissä (tyyppi 3) suffiksi oon *tU*, muissa tyypiissä *ttU*. Esimerkiksi (1.inf. : pass.prees. : pass.partis.perf.sg.nom.) *saa*/*đa* ~ *saa*/*ha* : *saa*/(*đ*)*haan* : *saa*/*tu*, *kirjo*(*i*)*tta*/*a*(*t*): *kirjo*(*i*)*te*/*thaan* : *kirjo*(*i*)*te*/*ttu*, *lähte*/*et* ~ *lähte*/*ä*(*t*)~ *lähti*/*ä* : *läh*(*đ*)*e*/*thään* : *läh*(*đ*)*e*/*tty*, *men*/*nä* : *men*/*hään* : *men*/*ty*, *näh*/*đä* ~ *näh*/*hä* : *näh*(*đ*)*hään* : *näh*/*ty*, *auka*(*i*)*s*/*ta* : *auka*(*i*)*s*/*thaan* : *auka*(*i*)*s*/*tu*, *tarvi*/*ta* : *tarvi*/*thaan* : *tarvi*/*ttu*, *piikaroi*/*ta* : *piikaroi*/*thaan* : *piikaroi*/*ttu*,(*li*(*j*)*e*/*tä* : *li*(*j*)*e*/*thään* : *li*(*j*)*e*/*tty*, *pöl*(*j*)*ä*/*tä* : *pöl*(*j*)*ä*/*thään* : *pöl*(*j*)*ä*/*tty*.

Taas saattaa kans käyttäät semmoissii siirtymärankaissii verbihaamui ko (1.inf : pass.partis.perf.sg.nom.) *ajattele*/*a*(*t*): *ajattele*/*ttu*, *aukase*/*a*(*t*): *aukase*/*ttu*, *häiritte*/*ä*(*t*): *häiritte*/*tty*, *piikaroitte*/*a*(*t*): *piikaroitte*/*ttu*, *likene*/*ä*(*t*): *likene*/*tty*.

Passiivin partisipin perfektin singulaarin nominatiivin haamui tarvittemma, ko haamustamma verbiin passiivissii liittohaamui.

Näjemä ette partisipin perfekti taippuu. Sillä oonki täyđelinen kaasustaivutus sekä singulaarissa ette pluraalissa.

Tabeli 28: Partisipin perfektin nominatiivi

|  |  |  |  |  |
| --- | --- | --- | --- | --- |
| Verbityyppi | 1. infinitiivi | Akt.partis.perf., sg.nom. | Akt.partis.perf., pl.nom. | Pass.partis.perf., sg.nom. |
| 1 1-tavuiset verbit | saa/đa ~ saa/ha | saa/nu(t) | saa/nhee/t | saa/tu |
| vie/đä ~ vii/ä | vie/ny(t) | vie/nhee/t | vie/ty |
| 2 Yksirankaiset verbit |  |  |  |  |
| 2.a Alkupöräiset yksirankaiset | kulkke/et ~ kulke/a(t) ~ kulki/a | kulke/nu(t) | kulke/nhee/t | kulje/ttu |
| lukke/et ~ luke/a(t) ~ luki/a | luke/nu(t) | luke/nhee/t | lu(j)e/ttu |
| soppi/it ~ sopi/a(t) | sopi/nu(t) | sopi/nhee/t | sovi/ttu |
| lent(t)ä/ä(t) | lentä/ny(t) | lentä/nhee/t | lenne/tty |
| varasta/a(t) | varasta/nnu(t) | varasta/nhee/t | varaste/ttu |
| 2.b Siirtymärankaiset | muistele/a(t) | muistele/nnu(t) | muistele/nhee/t | muistele/ttu |
| aukase/a(t) | aukase/nnu(t) | aukase/nhee/t | aikase/ttu |
| kyytitte/ä(t) | kyytitte/nny(t) | kyytitte/nhee/t | kyytitte/tty |
| piikaroitte/a(t) | piikaroitte/nu(t) | piikaroitte/nhee/t | piikaroitte/ttu |
| likene/ä(t) | likene/nny(t) | likene/nhee/t | likene/tty |
| 3 Kaksi-  rankaiset verbit |  |  |  |  |
| 3.1. 2-tavuiset | ol/la | ol/lu(t) | ol/hee/t | ol/tu |
| juos/ta | juos/su(t) | juos/hee/t | juos/tu |
| näh/đä ~ näh/hä | näh/ny(t) | näh/nhee/t | näh/ty |
| 3.2 ele-verbit | kävel/ä | kävel/y(t) | kävel/hee/t | kävel/ty |
| ajatel/la | ajatel/lu(t) | ajatel/heet | ajatel/tu |
| 3.3 A(i)se- ja ise-verbit | auka(i)s/ta | auka(i)s/su(t) | auka(i)s/heet | auka(i)s/tu |
| täris/tä | täris/sy(t) | täris/heet | täris/ty |
| 4 Tuplavokaa-  lirankaiset verbit |  |  |  |  |
| 4.1 itte-verbit | kyyti/tä | kyyti/ny(t) | kyyti/nhee/t | kyyti/tty |
| 4.2 Oitte-verbit | piikaroi/ta | piikaroi/nu(t) | piikaroi/nhee/t | piikaroi/ttu |
| 4.3 ne-verbit | li(j)e/tä | li(j)e/ny(t) | li(j)e/nhee/t | li(j)e/tty |
| vanhe/ta | vanhe/nu(t) | vanhe/nhee/t | vanhe/ttu |
| 4.4 Kokkoontuma-  verbit | jatka/ta | jatka/nu(t) | jatka/nhee/t | jatka/ttu |
| pöl(j)ä/tä | pöl(j)ä/ny(t) | pöl(j)ä/nhee/t | pöl(j)ä/tty |
| keri/tä | keri/ny(t) | keri/nhee/t | keri/tty |
| ka(đ)o/ta | ka(đ)o/nu(t) | ka(đ)o/nhee/t | ka(đ)o/ttu |

### Indikatiivin perfektin ja pluskvamperfektin haamustus

Perfektillä meinathaan semmoissii verbiin haamui, mikkä muistelhaan, ette jotaki oon jo tehty eli tapattunnu ennen nykyaikkaa eli ennen puhheen tahi kirjoittamisen aikkaa. Perspektiivi oon kuitenki nykyaijassa, eli sitä mitä oon tapahtunnu, kattothaan lähtiin nykyaijasta. Pluskvamperfektillä taas meinathaan semmoissii haamui, mikkä muistelhaan, ette jotaki oli tehty eli tapattunnu. Pluskvamperfektii käytethään, ko refereerathaan muitten puhheita eli ko perspektiivi oon menheen aijan perspektiivi. Sitä saattais kuttuut yhđenlaiseksi muistelustempukseksi. Esimerkkii:

|  |  |
| --- | --- |
| Perfekti | Pluskvamperfekti |
| Mie *olen ollu* aikamatkala. | Mie *olin ollu* aikamatkala. |
| Sie *olet käyny* Englanissa. | Sie *olit käyny* Englanissa. |
| Se/Hän *oon kirjo*(*i*)*ttannu* preivin. | Se/Hän *oli kirjo*(*i*)*ttannu* preivin. |
| Met *olema olheet* aikamatkala. | Met *olima olheet* aikamatkala |
| Tet *oletta käynheet* Englanissa. | Tet *olitta käynheet* Englanissa. |
| Net/Het *oon kirjo*(*i*)*ttanheet* preivin. | Net/Het *olthiin* ~ *olit kirjo*(*i*)*ttanheet* preivin. |
| Preivin *oon kirjo*(*i*)*tettu*. | Preivin *oli* kirjo(*i*)tettu. |

#### Myönttäävä perfekti ja pluskvamperfekti

Indikatiivin perfekti ja pluskvamperfekti oon liittohaamut**.** Se meinaa ette net haamustethaan kahđesta osasta, apuverbistä *olla*, mikä taippuu persoonissa, ja pääverbistä, mikä oon partisipin perfektin singulaarin eli pluraalin nominatiivissa. (Katto kohtaa 6.4.2.3 Partisipin perfektin haamustus.)

* Aktiivin perfektissä *olla*-verbin haamu oon sama ko preesensissä: *olen*, *olet*, *oon*, *olema*, *oletta*, *oon*. Pluskvamperfektissä sen haamu oon sama ko preteritissä: *olin*, *olit*, *oli*, *olima*, *olitta*, *olthiin* ~ *olit*. Pääverbi oon singulaarin persoonissa aktiivin partisipin perfektin singulaarin nominatiivi, pluraalin persoonissa pluraalin nominatiivi. Esimerkkii: (1.inf. : akt.ind.perf.sg1 : akt.ind.perf.pl2 : akt.ind.pluskvamperf.sg3 : akt.ind.pluskvamperf.pl3) *lähte*/*et* ~ *lähte*/*ä*(*t*)~ *lähti*/*ä* : *ole*/*n lähte*/*ny*(*t*) : *ole*/*tta lähte*/*nhee*/*t* : *ol*/*i lähte*/*ny*(*t*): *ol*/*thiin* ~ *ol*/*i*/*t lähte*/*nhee*/*t*, *tul*/*la* : *ole*/*n tul*/*lu*(*t*): *ole*/*tta tul*/*hee*/*t* : *ol*/*i tul*/*lu*(*t*): *ol*/*thiin* ~ *oli*/*t tul*/*hee*/*t*.
* Passiivin perfektissä käytämä apuverbistä *olla* sammoi haamui ko singulaarin 3. persoonassa (*oon*, *oli*) ja pääverbistä passiivin partisipin perfektii, minkä suffiksi oon (*t*)*tU*. Esimerkkii: (1.inf. : pass.ind.perf. : pass.ind.pluskvamperf.) *lähte*/*et* ~ *lähte*/*ä*(*t*)~ *lähti*/*ä* : *oon läh*(*đ*)*e*/*tty* : *ol*/*i läh*(*đ*)*e*/*tty*, *tul*/*la* : *oon tul*/*tu* : *ol*/*i tul*/*tu*.

#### Kielttäävän perfektin ja pluskvamperfektin haamustus

Perfektillä ja pluskvamperfektillä oon kans kieltohaamu niin ko muilaki tempuksilla eli preesensillä ja preteritilä.

Kielttäävän perfektin haamustamma niin, ette otama kieltoverbin persoonahaamun *en*, *et*, *ei*, *emmä*, *että*, *ei*, sitte apuverbin *olla* kieltohaamun *ole* ja sitte pääverbistä aktiivissa aktiivin partisipin perfektin singulaarin/pluraalin nominatiivin, passiivissa passiivin partisipin perfektin singulaarin nominatiivin. Kielttäävän pluskvamperfektin haamustamma muutoin samhaan laihiin, mutta *olla*-verbin kieltohaamun sijhaan otama *olla*-verbin partisipin perfektin haamun, singulaarissa ja passiivissa haamun *ollu*(*t*)ja pluraalissa haamun *olheet*.Esimerkkii:

|  |  |
| --- | --- |
| Kielttäävä perfekti | Kielttäävä pluskvamperfekti |
| Mie en ole ollu(t) Kiinassa. | Mie en ollu(t) ollu(t)Kiinassa. |
| Sie et ole käyny(t) Englanissa. | Sie et ollu(t) käyny(t)Englanissa. |
| Se/Hän ei ole kirjo(i)ttannu(t) preivii ~ preiviä. | Se/Hän ei ollu(t) kirjo(i)ttannu(t) preivii ~ preiviä. |
| Met emmä ole olheet Kiinassa. | Met emmä olheet olheetKiinassa. |
| Tet että ole käynheet Englanissa. | Tet että olheet käynheet Englanissa. |
| Net/Het ei ole kirjo(i)ttanheet preivii ~ preiviä. | Net/Het ei olheet kirjo(i)ttanheetpreivii ~ preiviä. |
| Preivii ~ preiviä ei ole kirjo(i)tettu**.** | Preivii ~ preiviä ei ollu(t) kirjo(i)tettu. |

### Partisipin perfekti indikatiivin liittohaamuissa

Ylipuolelta näjemä ette pääverbi oon partisipin perfektin haamussa

* kielttäävässä preteritissä kieltoverbin kans,
* myönttäävässä perfektissä *olla-*verbin persoonahaamun preesensin kans,
* kielttäävässä perfektissä kieltoverbin ja *olla-*verbin kieltohaamun kans,
* myönttäävässä pluskvamperfektissä *olla-*verbin persoonahaamun preteritin kans,
* kielttäävässä pluskvamperfektissä kieltoverbin ja *olla-*verbin partisipin perfektin haamun kans.

Singulaarisissa persoonissa partisipin perfekti oon singulaarin nominatiivissa ja pluraalisissa persoonissa pluraalin nominatiivissa. Passiivissa käytämä *olla*-verbistä aktiivissii partisipin perfektin singulaarihaamui, pääverbistä passiivin partisipin perfektin singulaarihaamui.

Alapuolen tabelhiin oon kovottu esimerkkii kaikista indikatiivin kategoriista, missä käytethään partisipin perfektin haamui.

Tabeli 29: Indikatiivin kielttäävän preteritin ja myönttäävän ja kielttäävän perfektin ja pluskvamperfektin haamustus

|  |  |  |
| --- | --- | --- |
| Liittotempus | Aktiivin sg1, sg2, sg3 | Aktiivin partisipin perfekti, singulaarin nominatiivi |
| Kielttäävä preteriti | *en*, *et*, *ei* | (1) saa/nu(t), vie/ny(t), ui/nu(t); (2) kulke/nu(t), luke/nu(t), sopi/nu(t), tohti/nu(t), aiko/nu(t), katto/nu(t), näky/ny(t), luotta/nu(t), anta/nu(t), lentä/ny(t), varasta/nnu(t), näytästä/nny(t); (3) ol/lu(t), juos/su(t), näh/ny(t), kävel/y(t), ajatel/lu(t), auka(i)s/su(t); (4) kyyti/ny(t), tarvi/nu(t), piikaroi/nu(t), li(j)e/ny(t), vanhe/nu(t), jatka/nu(t), pöl(j)ä/ny(t), keri/ny(t), ka(đ)o/nu(t) |
| Myönttäävä perfekti | *olen*, *olet*, *oon* |
| Kielttäävä perfekti | *en ole*, *et ole*, *ei ole* |
| Myönttäävä pluskvamperfekti | *olin*, *olit*, *oli* |
| Kielttäävä pluskvamperfekti | *en ollu*(t), *et ollu*(*t*), *ei ollu*(*t*) |
| Liittotempus | Aktiivin pl1, pl2, pl3 | Aktiivin partisipin perfekti, pluraalin nominatiivi |
| Kielttäävä preteriti | *emmä*, *että*, *ei* | (1) saa/nhee/t, vie/nhee/t, ui/nhee/t; (2) kulke/nhee/t, luke/nhee/t, sopi/nhee/t, tohti/nhee/t, aiko/nhee/t, katto/nhee/t, näky/nhee/t, luotta/nhee/t, anta/nhee/t, lentä/nhee/t, varasta/nhee/t, näytästä/nhee/t; (3) ol/hee/t, juos/hee/t, näh/nhee/t, kävel/hee/t, ajatel/hee/t, auka(i)s/hee/t; (4) kyyti/nhee/t, tarvi/nhee/t, piikaroi/nhee/t, li(j)e/nhee/t, vanhe/nhee/t, jatka/nhee/t, pöl(j)ä/nhee/t, keri/nhee/t, ka(đ)o/nhee/t |
| Myönttäävä perfekti | *olema*, *oletta*, *oon* |
| Kielttäävä perfekti | *emmä ole*, *että ole*, *ei ole* |
| Myönttäävä pluskvamperfekti | *olima*, *olitta*, *olthiin* ~ *olit* |
| Kielttäävä pluskvamperfekti | *emmä olheet*, *että olheet*, *ei olheet* |
| Liittotempus | Passiivi | Passiivin partisipin perfekti, singulaarin nominatiivi |
| Kielttäävä preteriti | *ei* | (1) saa/tu, vie/ty, ui/tu; (2) kulje/ttu, lu(j)e/ttu, sovi/ttu, toh(đ)i/ttu, ai(j)o/ttu, katto/ttu, nä(v)y/tty, luote/ttu, anne/ttu, lenne/tty, varaste/ttu, näytäste/tty; (3) ol/tu, juos/tu, näh/ty, kävel/ty, ajatel/tu, auka(i)s/tu; (4) kyyti/tty, tarvi/ttu, piikaroi/ttu, li(j)e/tty, vanhe/ttu, jatka/ttu, pöl(j)ä/tty, keri/tty, ka(đ)o/ttu |
| Myönttäävä perfekti | *oon* |
| Kielttäävä perfekti | *ei ole* |
| Myönttäävä pluskvamperfekti | *oli* |
| Kielttäävä pluskvamperfekti | *ei ollu* |

Tabelhiin ei ole otettu myötä tyyppii 2.b eli siirtymärankaissii verbii. Niistä katto ylipuolelta kohđasta 6.4.2.3 Partisipin perfektin haamustus.

## Kondisunaali

Kondisunaali eli ehtomodus oon modus, mikä oon hyvin tavalinen puhheessa ja kirjoituksessa. Sillä oon kaikki samat persoonat ko indikatiivillaki eli singulaarin ja pluraalin 1., 2. ja 3. persoona ja passiivi. Tempuksii sillä oon kaksi: preesens ja perfekti. Kondisunaalin suffiksi oon singulaarin 3. persoonassa ja passiivissa *is*, muissa persoonissa *isi*. Tämä kondisunaalin suffiksi oon myötä kaikissa kondisunaalin haamuissa. Esimerkkii kondisunaalin käytöstä (1–8):

(1) Mie *lähtisin* mielelä Tromsshaan.

(2) Sie *saisit* jo lähteet ~ lähteä(t) ~ lähtiä kothiin.

(3) Ville *opastuis* Priitan kans, jos se *olis* mah(đ)olinen.

(4) Jos met *halluisimma* ~ *haluaisima*, met *saattaisimma* matkustaa(t) vaikka kuuhun.

(5) Tet *pölk*(*k*)*äisittä* hukkii ~ hukkia, jos tet niitä *koh*(*đ*)*attelisitta*.

(6) Liisa ja Pekka *jatkattais*/*jatkaisit* matkaa, jos heilä *olis* piili.

(7) Kuuhunki *läh*(*đ*)*ettäis*, jos *olis* aikamasiini.

(8) Jos met *emmä olis lähtenheet* pyythöön, se met *emmä olis saanheet* kallaa.

### Kondisunaalin preesens

#### Myönttäävä kondisunaalin preesens.

Kondisunaalin preesensin haamustethaan näin:

* Aktiivin kondisunaalin preesensin haamustus: Verbin vokaaliranka + *is*(*i*) + persoonasuffiksi. Rangan graadi oon sama ko indikatiivin myönttäävän preteritin singulaarin 3. persoonassa (katto kohđasta 6.4.2.1). Tyypissä 4.4 kokkoontumaverbit graadi oon kuitenki II – jos verbin rangassa ja käytössä olleevassa varieteetissa semmoinen oon mahđolinen. Pluraalin 3. persoonasta saatama käyttäät kahta eri varianttii: Se oon joko identtinen passiivin kans tahi sitte siinä saattaa kans käyttäät persoonasuffiksii *t*, ja se oon identtinen singulaarin 2. persoonan kans.

Rangan vokaalivaihettelut oon ylheisesti samat ko preteritin *i*:n eđessä, mutta eroituksena oon, ette rangan *A* säilyy kondisunaalin *is*(*i*)*-*suffiksin edessä. (Katto kohtaa 3.1.4 Vokaalinvaihettelu suffiksin *i*:n eđelä.)

Esimerkkii aktiivin kondisunaalin preesensistä: (1.inf. : ind.pret.sg3 : kond.prees.sg3 : kond.prees.sg2/pl3) (1-tyyppi) *saa*/*đa* ~ *saa*/*ha* : *sa*/*i* : *sa*/*is*, *sa*/*isi*/*t*, *vie*/(*đ*)*ä* ~ *vii*/*ä* : *ve*/*i* : *ve*/*is* : *ve*/*isi*/*t*, *ui*/(*đ*)*a* : *u*/*i* : *u*/*is* : *u*/*isi*/*t*, (2-tyyppi) *kulkke*/*et* ~ *kulke*/*a*(*t*)~ *kulki*/*a* : *kulk*/*i* : *kulk*/*is* : *kulk*/*isi*/*t*, *soppi*/*it* ~ *sopi*/*a*(*t*): *sop*/*i* : *sop*/*is* : *sop*/*isi*/*t*, *neuvo*/*ot* ~ *neuvo*/*a*(*t*): *neuvo*/*i* : *neuvo*/*is* : *neuvo*/*isi*/*t*, *ant*(*t*)*a*/*a*(*t*): *anto*/*i* : *anta*/*is* : *anta*/*isi*/*t*, *lent*(*t*)*ä*/*ä*(*t*): *lens*/*i* : *lentä*/*is* : *lentä*/*isi*/*t*, (3-tyyppi) *ol*/*la* : *ol*/*i* : *ol*/*is* : *ol*/*isi*/*t*, *juos*/*ta* : *juoks*/*i* : *juoks*/*is* : *juoks*/*isi*/*t*, *ajatel*/*la* : *ajattel*/*i* : *ajattel*/*is* : *ajattel*/*isi*/*t*, *auka*(*i*)*s*/*ta* : *auka*(*i*)*s*/*i* : *auka*(*i*)*s*/*isi*/*t*, (4-tyyppi) *kyyti*/*tä* : *kyytitt*/*i* : *kyytitt*/*is* : *kyytitt*/*isi*/*t*, *piikaroi*/*ta* : *piikaroitt*/*i* : *piikaroitt*/*is* : *piikaroitt*/*isi*/*t*, *li*(*j*)*e*/*tä* : *liken*/*i* : *liken*/*is* : *liken*/*isi*/*t*, *pöl*(*j*)*ätä* : *pölkä*/*s* : *pölk*(*k*)*ä*/*is* : *pölk*(*k*)*ä*/*isi*/*t*, *ka*(*đ*)*o*/*ta* : *kato*/*s* : *katto*/*is* ~ *katoa*/*is* : *katto*/*isi*/*t* ~ *katoa*/*isi*/*t*, *keri*/*tä* : *kerki*/*s* : *kerkki*/*is* ~ *kerkiä*/*is* : *kerkki*/*isi*/*t* ~ *kerkiä*/*isi*/*t*.

* Passiivin kondisunaalin preesensin haamustus: Passiiviranka + (*t*)*tAis*. Yksitavuishiin (1-tyyppi) ja konsonanttirankaishiin (3-tyyppi) lisäthään suffiksin variantin *tAis*, muihin rankhoin variantin *ttAis*.

Esimerkkii passiivin kondisunaalin preesensistä: (1.inf. : pass.kond.prees./pl3) (1-tyyppi) *saa*/*đa* ~ *saa*/*ha* : *saa*/*tais*, *vie*/(*đ*)*ä* ~ *vii*/*ä* : *vie*/*täis*, *ui*/(*đ*)*a* : *ui*/*tais*; (2-tyyppi) *kulkke*/*et* ~ *kulke*/*a*(*t*)~ *kulki*/*a* : *kulje*/*ttais*, *soppi*/*it* ~ *sopi*/*a*(*t*): *sovi*/*ttais*, *katto*/*ot* ~ *katto*/*a*(*t*): *katto*/*ttais*, *luotta*/*a*(*t*): *luote*/*ttais*, *lent*(*t*)*ä*/*ät* : *lenne*/*ttäis*; (3-tyyppi) *ol*/*la* : *ol*/*tais*, *juos*/*ta* : *juos*/*tais*, *ajatel*/*la* : *ajatel*/*tais*, *auka*(*i*)*s*/*ta* : *auka*(*i*)*s*/*tais*; (4-tyyppi) *kyyti*/*tä* : *kyyti*/*ttäis*, *piikaroi*/*ta* : *piikaroi*/*ttais*, *li*(*j*)*e*/*tä* :*li*(*j*)*e*/*ttäis*, *pöl*(*j*)*ä*/*tä* : *pöl*(*j*)*ä*/*ttäis*, *ka*(*đ*)*o*/*ta* : *ka*(*đ*)*o*/*ttais*, *keri*/*tä* : *keri*/*ttäis*.

Se oon tavalinen, ette tätä passiivin kondisunaalii käytethään kans pluraalin 3. persoonassa.

Jos valithaan käyttäät siirtymärankkoi (2.b), se 3-tyypistä tullee semmoissii kondisunaalihaamui ko *ajattele*/*ttais* ja *aukase*/*ttais*, 4-tyypistä semmoissii ko *kyytitte*/*ttäis*, *piikaroitte*/*ttais*, *likene*/*ttäis*.

#### Kielttäävä kondisunaalin preesens

Kielttäävän kondisunaalin preesensin oon helppo haamustaat:

* Aktiivin kondisunaalin kielttäävän preesensin singulaarin 1., 2. ja 3. persoonassa ja pluraalin 1. ja 2. persoonassa otama kieltoverbin persoonahaamun *en*, *et*, *ei*, *emmä*, *että* ja lissäämä siihen pääverbin singulaarin 3. persoonan kondisunaalin haamun. Pluraalin 3. persoonassa saatama käyttäät kans passiivin kans identtistä kondisunaalii. Verttaa esimerkkii (1–6) kohđan 6.5 myönttäävhiin esimerkkhiin (1–6).

(1) Mie *en lähtis* mielelä Tromsshaan.

(2) Sie *et sais* vielä lähteet ~ lähteä(t) ~ lähtiä kothiin.

(3) Ville *ei opastuis* Priitan kans, vaikka se olis mah(đ)olinen.

(4) Jos met *emmä halluis* ~ *haluais*, met *emmä tarvittis* lähteet ~ lähteä(t) ~ lähtiä kuuhun.

(5) Tet *että pölk*(*k*)*äis* hukkii ~ hukkia, vaikka niitä koh(đ)attelisitta.

(6) Liisa ja Pekka *ei jatkais* ~ *jatkattais* matkaa, jos heilä *ei olis* piilii ~ piiliä.

* Passiivin kielttäävän kondisunaalin haamustethaan niin, ette otama kieltoverbin *ei* ja pääverbin myönttäävän kondisunaalin passiivihaamun (7, 8).

(7) Kuuhunkhaan ei *läh*(*đ*)*ettäis*, jos ei olis aikamasiinii ~ aikamasiinia.

(8) Priitankhaan kans *ei opastuttais*, vaikka se olis mah(đ)olinen.

Seuraavasta tabelista näkkee, kunka kondisunaalin preesensin haamustethaan.

Tabeli 30: Kondisunaalin preesensin haamustus, myönttäävä ja kielttäävä

|  |  |  |  |  |  |
| --- | --- | --- | --- | --- | --- |
| Verbityyppi | 1.inf. | Myönttääväsg2/pl3 | Myönttäävä sg3 / Kielttäävä kaikki persoonat: *en*, *et*, *ei*, *emmä*, *että*, *ei* + | Myönttäävä pl1 | Myönttäävä pass./pl3 /  Kielttäävä pass./pl3: *ei* + |
| 1 Yksitavuiset verbit | saa/đa ~ saa/ha | sa/isi/t | sa/is | sa/isi/ma | saa/tais |
| vie/(đ)ä ~ vii/ä | ve/isi/t | ve/is | ve/isi/mä | vie/täis |
| ui/(d)a | u/isi/t | u/is | u/isi/ma | ui/tais |
| 2 Yksirankaiset verbit | kulkke/et ~ kulke/a(t) ~ kulki/a | kulk/isi/t | kulk/is | kulk/isi/mma | kulje/ttais |
| soppi/it ~ sopi/a(t) | sop/isi/t | sop/is | sop/isi/mma | sovi/ttais |
| kattoot ~ katto/a(t) | katto/isi/t | katto/is | katto/isi/mma | katto/ttais |
| näkky/yt ~ näky/ä(t) | näky/isi/t | näky/is | näky/isi/mmä | nä(v)y/ttäis |
| luotta/a(t) | luotta/isi/t | luotta/is | luotta/isi/mma | luote/ttais |
| ant(t)a/a(t) | anta/isi/t | anta/is | anta/isi/mma | anne/ttais |
| lent(t)ä/ä(t) | lentä/isi/t | lentä/is | lentä/isi/mmä | lenne/ttäis |
| varasta/at | varasta/isi/t | varasta/is | varasta/isi/ma | varaste/ttais |
| 3 Konsonanttirankaiset verbit | ol/la | ol/isi/t | ol/is | ol/isi/mma | ol/tais |
| juos/ta | juoks/isi/t | juoks/is | juoks/isi/mma | juos/tais |
| näh/đä ~ näh/hä | näk/isi/t | näk/is | näk/isi/mmä | näh/täis |
| kävel/ä | kävel/isi/t | kävel/is | kävel/isi/mä | kävel/täis |
| ajatel/la | ajattel/isi/t | ajattel/is | ajattel/isi/mma | ajatel/tais |
| auka(i)s/ta | auka(i)s/isi/t | auka(i)s/is | auka(i)s/isi/ma | auka(i)s/tais |
| 4 Tuplavokaalirankaiset verbit | kyyti/tä | kyytitt/isi/t | kyytitt/is | kyytitt/isi/mä | kyyti/ttäis |
| piikaroi/ta | piikaroitt/isi/t | piikaroitt/is | piikaroitt/isi/mma | piikaroi/ttais |
| li(j)e/tä | liken/isi/t | liken/is | liken/isi/mä | li(j)e/ttäis |
| vanhe/ta | vanhen/isi/t | vanhen/is | vanhen/isi/ma | vanhe/ttais |
| jatka/ta | jatka/isi/t | jatka/is | jatka/isi/mma | jatka/ttais |
| pöl(j)ä/tä | pölk(k)ä/isi/t | pölk(k)ä/is | pölk(k)ä/isi/mmä | pöl(j)ä/ttäis |
| ka(đ)o/ta | katto/isi/t ~ katoa/isi/t | katto/is ~ katoa/is | katto/isi/mma ~ katoa/isi/ma | ka(đ)o/ttais |

### Kondisunaalin perfekti

#### Myönttäävä kondisunaalin perfekti

Myönttäävän kondisunaalin perfektin haamustethaan siihen laihiin, ette otethaan *olla*-verbin kondisunaalin persoonahaamun (*olisin*, *olisit*, *olis*, *olisimma*, *olisitta*, *oltais*) ja pääverbin partisipin perfektin haamun. (Katto kohtaa 6.4.2.3 Partisipin perfektin haamustus.) Pane merkkhiin, ette sammaa partisipin perfektin haamuu käytethään kans indikatiivin kielttäävän preteritin ja perfektin ja pluskvamperfektin haamustuksessa.

Esimerkkii kondisunaalin perfektistä (1–7):

(1) Mie *olisin lähteny*(*t*) mielelä Tromsshaan.

(1) Sie *olisit* jo *saanu*(*t*) lähteet ~ lähteä(t) ~ lähtiä kothiin.

(3) Ville *olis opastunnu*(*t*) Priitan kans, jos se *olis ollu*(*t*) mah(đ)olinen.

(4) Jos met *olisimma halunheet*, met *olisimma saattanheet* lähteet ~ lähteä(t) ~ lähtiä vaikka kuuhun.

(5) Tet *olisitta pöl*(*j*)*änheet* hukkii ~ hukkia, jos niitä *olisitta koh*(*đ*)*atelheet*.

(6) Liisa ja Pekka *olisit*/*oltais jatkanheet* matkaa, jos heilä *olis ollu*(*t*) piili.

(7) Kuuhunki *olis lähđetty*, jos *olis ollu*(*t*) aikamasiini.

Pane kans merkkhiin, ette kondisunaalin preesensissä myönttäävällä pluraalin 3. persoonalla oon passiivin kans identtinen haamu. Perfektissä saattaa apuverbistä käyttäät sekä haamuu *oltais* ette *olisit*, mutta pääverbistä käytethään aktiivin partisipin perfektin pluraalin nominatiivihaamuu (6). Passiivin perfektissä apuverbinä oon aktiivinen haamu *olis*, mutta pääverbi oon passiivin partisipin perfektin haamussa (7).

#### Kielttäävä kondisunaalin perfekti

Aktiivin kielttäävän kondisunaalin perfektin haamustethaan näin: Kieltoverbin persoonahaamu (*en*, *et*, *ei*, *emmä*, *että*, *ei*) + *olis*, pluraalin 3. persoonassa mahđolinen kans *oltais* + sama pääverbin partisipin perfektin haamu ko myönttäävässä kondisunaalin perfektissä. Esimerkkii (1–7):

(1) Mie *en olis lähteny*(*t*) mielelä aikamatkale.

(2) Sie *et olis* vielä *saanu*(*t*)lähteet ~ lähteä(t) ~ lähtiä kothiin.

(3) Ville *ei olis opastunnu*(*t*) Priitan kans, jos se *ei olis ollu*(*t*) mah(đ)olinen.

(4) Jos met *emmä olis halunheet*, met *emmä olis tarvinheet* lähteet ~ lähteä(t) ~ lähtiä kuuhun.

(5) Tet *että olis pöl*(*j*)*änheet* hukkii ~ hukkia, jos tet *että olis* niitä *koh*(*đ*)*atelheet*.

(6) Liisa ja Pekka *ei olis* ~ *oltais jatkanheet* matkaa, jos heilä *ei olis ollu*(*t*) piilii ~ piiliä.

Passiivin kielttäävän kondisunaalin perfektin haamustamma niin, ette otama kieltoverbin *ei* + apuverbin haamun *olis* + pääverbistä passiivin partisipin perfektin haamun. Eli näin:

(7) Kuuhunkhaan *ei olis lähđetty*, jos ei olis ollu(t) aikamasiinii ~ aikamasiinia.

Pane merkkhiin ette pluraalin 3. persoonassa oon mahđolinen, ette apuverbi oon passiivin haamussa (*oltais*), mutta passiivissa apuverbi oon aktiivin haamussa (*olis*).

Tabeli 31: Kondisunaalin myönttäävän ja kielttäävän perfektin haamustus

|  |  |  |
| --- | --- | --- |
| Liittotempus | Aktiivin sg1, sg2, sg3 | Aktiivin partisipin perfekti, singulaarin nominatiivi |
| Kondisunaalin perfekti | *olisin*, *olisit*, *olis* | (1) saa/nu(t), vie/ny(t), ui/nu(t); (2) kulke/nu(t), luke/nu(t), sopi/nu(t), tohti/nu(t), aiko/nu(t), katto/nu(t), näky/ny(t), luotta/nu(t), anta/nu(t), lentä/ny(t), varasta/nnu(t), näytästä/nny(t); (3) ol/lu(t), juos/su(t), näh/ny(t), kävel/y(t), ajatel/lu(t), auka(i)s/su(t); (4) kyyti/ny(t), tarvi/nu(t), piikaroi/nu(t), li(j)e/ny(t), vanhe/nu(t), jatka/nu(t), pöl(j)ä/ny(t), keri/ny(t), ka(đ)o/nu(t) |
| Kielttäävä kondisunaalin perfekti | *en olis*, *et olis*, *ei olis* |
| Liittotempus | Aktiivin pl1, pl2, pl3 | Aktiivin partisipin perfekti, pluraalin nominatiivi |
| Kondisunaalin perfekti | *olisimma*, *olisitta*, *olisit* ~ *oltais* | (1) saa/nhee/t, vie/nhee/t, ui/nhee/t; (2) kulke/nhee/t, luke/nhee/t, sopi/nhee/t, tohti/nhee/t, aiko/nhee/t, katto/nhee/t, näky/nhee/t, luotta/nhee/t, anta/nhee/t, lentä/nhee/t, varasta/nhee/t, näytästä/nhee/t; (3) ol/hee/t, juos/hee/t, näh/nhee/t, kävel/hee/t, ajatel/hee/t, auka(i)s/hee/t; (4) kyyti/nhee/t, tarvi/nhee/t, piikaroi/nhee/t, li(j)e/nhee/t, vanhe/nhee/t, jatka/nhee/t, pöl(j)ä/nhee/t, keri/nhee/t, ka(đ)o/nhee/t |
| Kielttäävä kondisunaalin perfekti | *emmä olis*, *että olis*, *ei olis* ~ *oltais* |
| Liittotempus | Passiivi | Passiivin partisipin perfekti, singulaarin nominatiivi |
| Kondisunaalin perfekti | *olis* | (1) saa/tu, vie/ty, ui/tu; (2) kulje/ttu, lu(j)e/ttu, sovi/ttu, toh(đ)i/ttu, ai(j)o/ttu, katto/ttu, nä(v)y/tty, luote/ttu, anne/ttu, lenne/tty, varaste/ttu, näytäste/tty; (3) ol/tu, juos/tu, näh/ty, kävel/ty, ajatel/tu, auka(i)s/tu; (4) kyyti/tty, tarvi/ttu, piikaroi/ttu, li(j)e/tty, vanhe/ttu, jatka/ttu, pöl(j)ä/tty, keri/tty, ka(đ)o/ttu |
| Kielttäävä kondisunaalin perfekti | *ei olis* |

## Imperatiivi

Imperatiivii eli käskymodusta käytämä käskysyntaktiissa (katto kohtaa 2.4.6.3). Sillä oon niin ko indikatiivilla ja kondisunaalillaki oon kaksi lukkuu – singulaari ja pluraali – ja kolme persoonaa – ensimäinen, toinen ja kolmas. Lisäksi passiivin imperatiivin haamu oon mahđolinen mutta aivan harvinainen käytössä.

Persoonista produktiivissiimat oon singulaarin ja pluraalin 2. persoona: Oonhan tavalisesti niin, ette niitä ihmissii käskethään eli komenethaan, jokka koskaki oon paikala. Kans omale joukole saattaa ehđottaat jonkulaista aktiviteettii. Sitte saattaa kans esittäät jonkulaisen toivomuksen, ette joku kolmas persoona eli jokku kolmanet persoonat, jokka ei ole paikala, tehtäis jotaki, ja silloin käyttäät 3. persoonan imperatiivihaamui.

Singulaarin 1. persoonalle ei erikoissii imperatiivihaamui kainun kielestä löyđy.

Imperatiivilla saattais teoriissa olla preesensin lisäksi kans perfektihaamu. Tämä ei ole melkhein ollenkhaan käytössä, niin ette niitä emmä tässä ollenkhaan ota esile.

### Imperatiivin pluraalin 1. persoonan haamustus

Imperatiivin pluraalin 1. persoona oon identtinen indikatiivin preesensin pluraalin 1. persoonan haamun kans. Ainua eroitus oon, ette ko indikatiivin haamun kans usheimitten käytethään persoonapronomenii, se imperatiivissa sitä ei ole. Verttaa syntaktiita (4–8) syntakthiin (1–4):

|  |  |
| --- | --- |
| Indikatiivin preesens, pl1 | Imperatiivi, pl1 |
| (1)Met *läh*(*đ*)*emä* Raishiin. | (4) *Läh*(*đ*)*emä* Raishiin! |
| (2)Met *emmä läh*(*đ*)*e* Raishiin. | (5) *Emmä läh*(*đ*)*e* Raishiin! |
| (3) Met *kirjo*(*i*)*tamma* preivin faarile. | 6) *Kirjo*(*i*)*tamma* preivin faarile! |
| (4) Met *emmä kirjo*(*i*)*ta* preivii ~ preiviä faarile. | (8) *Emmä kirjo*(*i*)*ta* preivii ~ preiviä faarile! |

### Imperatiivin singulaarin 2. persoonan haamustus

Singulaarin ja pluraalin 2. persoonan imperatiivihaamut oon aivan tavaliset puhheessa ja kirjoituksessaki. Myönttäävän singulaarin toisen persoonan imperatiivin haamu oon identtinen verbin preesensin kieltohaamun kans (katto kohđan 6.4.1.2 Kielttäävä preesens). Verttaa syntaktiita (5–8) syntakthiin (1–4):

|  |  |
| --- | --- |
| Kielttäävä preesens | Myönttäävä imperatiivi, sg2 |
| (1) Mie *en läh*(*đ*)*e* aikamatkale. | (5) *Läh*(*đ*)*e* aikamatkale! |
| (3) Met *emmä kirjo*(*i*)*ta* preivii ~ preiviä faarile. | 6) *Kirjo*(*i*)*ta* preivin faarile! |
| (4) Het *ei hihtaa* pääs(s)iäisinä. | (7) *Hihtaa* pääs(s)iäisinä! |
| (5) Pekka *ei kattoo* ~ *katoa* mihinkhään. | (8) *Kattoo* ~ *Katoa* täältä! |

Imperatiivin kielttäävän singulaarin 2. persoonan haamustethaan niin, ette otethaan kieltoverbin singulaarin toisen persoonan imperatiivihaamun *älä* ja siihen lisäthään pääverbistä saman haamun ko myönttäävässäki imperatiivissa.Verttaa syntaktiita (9–11) syntakthiin (12–14):

|  |  |
| --- | --- |
| Myönttäävä imperatiivi, sg2 | Kielttäävä imperatiivi, sg2 |
| (9) *Läh*(*đ*)*e* aikamatkale! | (12) *Älä läh*(*đ*)*e* aikamatkale. |
| (10) *Kirjo*(*i*)*ta* preivin faarile! | (13) *Älä kirjo*(*i*)*ta* preivii ~ preiviä faarile. |
| (11) *Hihtaa* pääs(s)iäisinä! | (14) *Älä hiihtaa* pääs(s)iäisinä. |

### Imperatiivin pluraalin 2. persoonan haamustus

Imperatiivin pluraalin 2. persoonan suffiksi oon (*k*)*kAA*. Varianttii *kkAA* käytethään 1-, 2- ja 3-tyypin verbiissä tyhä silloin, ko tekstissä muutoinki käytethään kainun spesiaalivaihettelluu. Imperatiivin pluraalin 2. persoonan haamut haamustethaan näin:

* Verbityypissä 1 eli yksitavuisissa suffiksin lisäthään suorhaan verbin ainuhaan rankhaan. Esimerkiksi (1.inf. : imp.pl2) *saa*/*đa* ~ *saa*/*ha* : *saa*/(*k*)*kaa*, *vie*/*đä* ~ *vii*/*ä* : *vie*/(*k*)*kää*.
* Verbityypissä 2 eli yksirankaisissa valithaan II-rangan, ko ranka vaihettelee II:I. Esimerkiksi (1.inf. : partis.perf. : ind.prees.sg1 : imp.pl2) *autta*/*a*(*t*): *autta*/*nu*(*t*): *auta*/*n* : *autta*/(*k*)*kaa*, *kirjo*(*i*)*tta*/*a*(*t*): *kirjo*(*i*)*tta*/*nnu*(*t*): *kirjo*(*i*)*ta*/*n* : *kirjo*(*i*)*tta*/(*k*)*kaa*, *lähättä*/*ä*(*t*): *lähättä*/*nny*(*t*): *lähätä*/*n* : *lähättä*/(*k*)*kää*. Ko ranka vaihettelee (II:)I:0, se valittemma I-rangan. Esimerkiksi (1.inf. : partis.perf. : ind.prees.sg1 : imp.pl2) *ant*(*t*)*a*/*a*(*t*): *anta*/*nu*(*t*): *anna*/*n* : *anta*/(*k*)*kaa*, *jakka*/*a*(*t*): *jaka*/*nu*(*t*): *ja*(*j*)*an* : *jaka*/(*k*)*kaa*, *kulkke*/*et* ~ *kulke*/*a*(*t*)~ *kulki*/*a* : *kulke*/*nu*(*t*): *kulje*/*n* : *kulke*/(*k*)*kaa*, *soppi*/*it* ~ *sopi*/*a*(*t*): *sopi*/*nu*(*t*): *sovi*/*n* : *sopi*/(*k*)*kaa*. Ko rangassa ei ole ollenkhaan graadivaihettelluu, se suffiksin tietenki lisäthään siihen ainuhaan rankhaan. Niin ko *katto*/*ot* ~ *katto*/*a*(*t*): *katto*/*nu*(*t*): *katto*/*n* : *katto*/(*k*)*kaa*, *paina*/*at* : *paina*/*nu*(*t*): *paina*/*n* : *paina*/(*k*)*kaa*.
* Verbityypissä 3 eli konsonanttirankaisissa suffiksin lisäthään konsonanttirankhaan. Jos konsonanttirangan loppukonsonantti oon äänetön *h* eli *s*, se imperatiivin suffiksi oon tasan *kAA*, muutoin se oon spesiaaligraadivaihettelussa *kkAA*. Esimerkkii: (1.inf. : ind.prees.sg1 : imp.pl2) *men*/*nä* : *mene*/*n* : *men*/(*k*)*kää*, *kävel*/*ä* : *kävele*/*n* : *kävel*/(*k*)*kää*, *pur*/*ra* : *pure*/*n* : *pur*/(*k*)*kaa*, *pes*/*tä* : *pese*/*n* : *pes*/*kää*, *näh*/*đä* ~ *näh*/*hä* : *nä*(*j*)*e*/*n* : *näh*/*kää*, *teh*/*đä* ~ *teh*/*hä* : *tehe*/*n* : *teh*/*kää*, *auka*(*i*)*s*/*ta* : *auka*(*i*)*se*/*n* : *auka*(*i*)*s*/*kaa*.
* Verbityypissä 4 eli tuplavokaalirankaisissa valithaan lyhykäisemän rangan. Suffiksi oon kaikissa varieteetiissa *kkAA*. Niin ko (1.inf. : ind.prees.sg1 : imp.pl2) *kyyti*/*tä* : *kyytitte*/*n* : *kyyti*/*kkää*, *piikaroi*/*ta* : *piikaroitte*/*n* : *piikaroi*/*kkaa*, *li*(*j*)*e*/*tä* : *likene*/*n* : *li*(*j*)*e*/*kkää*, *hih*(*đ*)*a*/*ta* : *hihtaa*/*n* : *hih*(*d*)*a*/*kkaa*.

Ko käytämä siirtymärankkoi (tyyppi 2.b), saama haamui niin ko (1.inf. : imp.pl2) *kävele*/*ä*(*t*): *kävele*/*kkää*, *aukase*/*at* : *aukase*/*kkaa*, *kyytitte*/*ä*(*t*): *kyytitte*/*kkää*, *piikaroitte*/*a*(*t*): *piikaroitte*/(*k*)*kaa*, *likene*/*ä*(*t*): *likene*/*kkää*.

Kielttäävän pluraalin 2. persoonan imperatiivin haamustethaan samala kaavala ko singulaarissaki, eli niin, ette otethaan kieltoverbin pluraalin toisen persoonan haamun *äl*(*k*)*kää* ja siihen lisäthään pääverbistä saman haamun ko myönttäävässä imperatiivissa. Esimerkiksi myönttäävistä (1–4) ja kielttäävistä (5–8) käskysyntaktiista:

|  |  |
| --- | --- |
| Myönttäävä imperatiivi, pl2 | Kielttäävä imperatiivi, pl2 |
| (1) *Viek*(*k*)*ää* preivin posthiin! | (5) *Äl*(*k*)*kää viek*(*k*)*ää* preivii ~ preiviä posthiin! |
| (2) *Auttak*(*k*)*aa* aina muorii ~ muoria! | (6) *Äl*(*k*)*kää* koskhaan *autta*(*k*)*kaa* muorii ~ muoria! |
| (3) *Men*(*k*)*kää* kothiin! | (7) *Äl*(*k*)*kää men*(*k*)*kää* kothiin! |
| (4) *Hih*(*đ*)*akkaa* pääs(s)iäisinä! | (8) *Äl*(*k*)*kää hih*(*đ*)*akkaa* pääs(s)iäisinä! |

### Imperatiivin singulaarin ja pluraalin 3. persoonan haamustus

Imperatiivinsingulaarin ja pluraalin 3. persoonan suffiksit oon *khOOn* (singulaarissa) ja *khOOt* (pluraalissa). Nämät suffiksit lisäthään verbiin rankhoin samala tavala ko pluraalin toisenki persoonan suffiksit. Erona muihin persoonhiin oon se, ette 3. persoonassa ylheensä syntakthiin myötä lisäthään kans tekkiijän eli subjektin eli sen, kenen toivothaan eli haluthaan, ette jotaki tekkee. Esimerkiissä (1–5) imperatiivin sg3 / imperatiivin pl3).

(1) *Viekhöön* Pekka / *Viekhööt* pojat preivin posthiin.

(2) *Auttakhoon* faari / *Auttakhoot* kläpit muorii ~ muoria.

(3) *Hih*(*đ*)*akhoon* Liisa / *Hih*(*đ*)*akhoot* krannit tänne pääs(s)iäisinä.

(4) *Menkhöön* äiji / *Menkhööt* tyttäret kothiin.

(5) *Olkhoon* Jumala armolinen. / *Olkhoot herrat* armoliset köyhile.

Kolmanen persoonan kielttäävän imperatiivin haamustethaan kainun kielessä ylheensä siihen laihiin kierttäin, ette *olla*-verbin kolmanen persoonan myönttäävän imperatiivin haamhuin *olkhoon*/*olkhoot* lisäthään 3. infinitiivin abessiivin, jonka suffiksi oon *mA*/*ttA* (6–10). (3.infinitiivin haamustuksesta katto kohđasta 6.8.1.3 Kolmas inftiivi.)

(6) *Olkhoon* Pekka / *Olkhoot* pojat *viemättä* preivii ~ preiviä posthiin.

(7) *Olkhoon* faari / *Olkhoot* kläpit *auttamatta* muorii ~ muoria.

(8) *Olkhoon* Liisa / *Olkhoot* krannit *hihtaamatta* tänne pääs(s)iäisinä.

(9) *Olkhoon* äiji / *Olkhoot* tyttäret *menemättä* kothiin.

(10) *Olkhoon* Jumala *olematta* armolinen. / *Olkhoot* herrat *olematta* armoliset köyhile.

Se oon imperatiivin pluraalin 3. persoonan haamuin sijasta mahđolinen käyttäät imperatiivin singulaarin 3. persoonan haamui. Silloin kirjoitethaan (11–13):

(11) *Menkhöön* tyttäret kothiin.

(12) *Olkhoon* herrat armoliset köyhile.

(13) *Olkhoon* kläpit auttamatta muorii ~ muoria.

### Passiivin imperatiivin haamustus

Passiivin imperatiivi ei ole tavalisessa puhheessa tahi tekstissä kohta ollenkhaan käytössä. Jos sitä haluthaan käyttäät – lakitekstissä eli muussa viralisessa tekstissä – se sitä saattaa käyttäät esimerkiksi näin (1–4):

(1) *Ostettakhoon* ensistä mettän ja sitte vasta *kaa*(*đ*)*ettakhoon* sen.

(2) *Annettakhoon* keisarille mitä keisarille kuuluu.

(3) *Tuomittakhoon* rikolisen vii(đ)eksi vuo(đ)eksi fankilhaan.

(4) *Ajateltakhoon* minusta mitä vain, mie en siitä perusta.

Passiivin imperatiivin haamustethaan siihen laihiin, ette passiivirankhaan (katto kohđasta 6.2.5 Kaksirankaisuus ja passiiviranka) lisäthään passiivin imperatiivin suffiksin. Suffiksi oon yksitavuisissa rangoissa (1-tyyppi) ja konsonanttirankaisissa (3-tyyppi) *tAkhOOn*, muissa *ttAkhOOn*. Siis näin:

* 1-tyyppi: (1.inf. : pass.ind.prees. : pass.imp.) *saa*/*đa* ~ *saa*/*ha* : *saa*/(*đ*)*haan* : *saa*/*takhoon*, *vie*/(*đ*)*ä* : *vie*/(*đ*)*hään* : *vie*/*täkhöön*, *ui*/(*đ*)*a* : *ui*/(*đ*)*haan* : *ui*/*takhoon*;
* 2-tyyppi: (1.inf. : pass.ind.prees. : pass.imp.) *kulkke*/*et* ~ *kulke*(*a*(*t*)~ *kulki*/*a* : *kulje*/*thaan* : *kulje*/*ttakhoon*, *lukke*/*et* ~ *luke*/*a*(*t*)~ *luki*/*a* : *lu*(*j*)*e*/*thaan* : *lu*(*j*)*e*/*ttakhoon*, *soppi*/*it* ~ *sopia*(*t*): *sovi*/*thaan* : *sovi*/*ttakhoon*, *tohti*/*it* ~ *tohti*/*a*(*t*): *toh*(*đ*)*i*/*thaan* : *toh*(*đ*)*i*/*ttakhoon*, *aikko*/*ot* ~ *aiko*/*a*(*t*): *ai*(*j*)*o*/*thaan* : *ai*(*j*)*o*/*ttakhoon*, *katto*/*ot* ~ *katto*/*a*(*t*): *katto*/*thaan* : *katto*/*ttakhoon*, *näkky*/*yt* ~ *näky*/*ä*(*t*): *nä*(*v*)*y*/*thään* : *nä*(*v*)*y*/*ttäkhöön*, *luotta*/*a*(*t*): *luote*/*thaan* : *luote*/*ttakhoon*, *ant*(*t*)*a*/*a*(*t*): *anne*/*thaan* : *anne*/*ttakhoon*, *varasta*/*at* : *varaste*/*thaan* : *varaste*/*ttakhoon*, *lent*(*t*)*ä*/*ä*(*t*): *lenne*/*thään* : *lenne*/*ttäkhöön*, *näytästä*/*ät* : *näytäste*/*thään* : *näytäste*/*ttäkhöön*;
* 3-tyyppi: (1.inf. : pass.ind.prees. : pass.imp.) *ol*/*la* : *ol*/*haan* : *ol*/*takhoon*, *juos*/*ta* : *juos*/*thaan* : *juos*/*takhoon*, *näh*/*đä* ~ *näh*/*hä* : *näh*/(*đ*)*hään* : *näh*/*täkhöön*, *kävel*/*ä* : *kävel*/*hään* : *kävel*/*täkhöön*, *ajatel*/*la* : *ajatel*/*haan* : *ajatel*/*takhoon*, *auka*(*i*)*s*/*ta* : *auka*(*i*)*s*/*thaan* : *auka*(*i*)*s*/*takhoon*, *täris*/*tä* : *täris*/*thään* : *täris*/*täkhöön*;
* 4-tyyppi: (1.inf. : pass.ind.prees. : pass.imp.) *kyyti*/*tä* : *kyyti*/*thään* : *kyyti*/*ttäkhöön*, *tarvi*/*ta* : *tarvi*/*thaan* : *tarvi*/*ttakhoon*, *li*(*j*)*e*/*tä* : *li*(*j*)*e*/*thään* : *li*(*j*)*e*/*ttäkhöön*, *vanhe*/*ta* : *vanhe*/*thaan* : *vanhe*/*ttakhoon*, *jatka*/*ta* : *jatka*/*thaan* : *jatka*/*ttakhoon*, *pöl*(*j*)*ä*/*tä* : *pöl*(*j*)*ä*/*thään* : *pöl*(*j*)*ä*/*ttäkhöön*, *keri*/*tä* : *keri*/*thään* : *keri*/*ttäkhöön*, *ka*(*đ*)*o*/*ta* : *ka*(*đ*)*o*/*thaan* : *ka*(*đ*)*o*/*ttakhoon.*

Jos käytämä siirtymähaamui (tyypi 2.b), se saama tämmöissii haamui: (1.inf. : pass.imp.) *ajattele*/*a*(*t*): *ajattele*/*ttakhoon*, *aukase*/*a*(*t*): *aukase*/*ttakhoon*, *kyytitte*/*ä*(*t*): *kyytitte*/*ttäkhöön*, *piikaroitte*/*a*(*t*): *piikaroitte*/*ttakhoon*, *likene*/*ä*(*t*): *likene*/*ttäkhöön*.

Passiivin kielttäävän imperatiivin haamustaminen oon vielä perifeerisempi. Mutta sen saattaa, jos halluu, haamustaat niin, ette otethaan *olla*-verbin passiivin imperatiivin *oltakhoon* ja lisäthään siihen saman 3. infinitiivin abessiivin haamun ko aktiivin 3. persoonan kielttäävässä imperatiivissaki (5; katto esimerkkii 6–10 kohđassa 6.6.4).

(5) *Oltakhoon kaatamatta* mettää ennen ko se oon ostettu.

Panema tähän vielä tabelin, josta näkkee, minkälaiset eri persooniitten imperatiivihaamut oon. Tabelissa vailuu vasituinen pluraalin 3. persoona, minkä saa ko vaihettaa suffiksin *khOOn* suffikshiin *khOOt*, ja pluraalin 1. persoona, mikä oon identtinen aktiivin indikatiivin preesensin pluraalin 1. persoonan kans.

Tabeli 32: Imperatiivin haamut

|  |  |  |  |  |  |
| --- | --- | --- | --- | --- | --- |
| Verbityyppi | 1.inf. | Sg2  (*älä*) | Sg3  *hän*/*se* | Pl2  (*äl*(*k*)*kää*) | Passiivi |
| 1 Yksitavuiset | saa/đa ~  saa/ha | saa | saa/khoon | saa/(k)kaa | saa/takhoon |
| vie/(đ)ä ~ vii/ä | vie | vie/khöön | vie/(k)kää | vie/täkhöön |
| ui/(đ)a | ui | ui/khoon | ui/(k)kaa | ui/takhoon |
| 2 Yksirankaiset verbit |  |  |  |  |  |
| 2.a Alkupöräiset | kulkke/et ~ kulke/a(t) ~ kulki/a | kulje | kulke/khoon | kulke/(k)kaa | kulje/ttakhoon |
| soppi/it ~ sopi/a(t) | sovi | sopi/khoon | sopi/(k)kaa | sovi/ttakhoon |
| katto/ot ~ katto/at | katto | katto/khoon | katto/(k)kaa | katto/ttakhoon |
| kyssy/yt ~ kysy/ä(t) | kysy | kysy/khöön | kysy/(k)kää | kysy/ttäkhöön |
| luotta/a(t) | luota | luotta/khoon | luotta/(k)kaa | luote/ttakhoon |
| ant(t)a/a(t) | anna | anta/khoon | anta/(k)kaa | anne/ttakhoon |
| varasta/a(t) | varasta | varasta/khoon | varasta/kkaa | varaste/ttakhoon |
| 2.b Siirtymärankaiset | muistele/a(t) | muistele | muistele/khoon | muistele/kkaa | muistele/ttakhoon |
| aukase/a(t) | aukase | aukase/khoon | aukase/kkaa | aukase/ttakhoon |
| kyytitte/ä(t) | kyytitte | kyytitte/khöön | kyytitte/kkää | kyytitte/ttäkhöön |
| likene/ät | likene | likene/khöön | likene/kkää | likene/ttäkhöön |
| 3 Konsonanttirankaiset verbit | ol/la | ole | ol/khoon | ol/(k)kaa | ol/takhoon |
| juos/ta | juokse | juos/khoon | juos/kaa | juos/takhoon |
| näh/đä ~ näh/hä | nä(j)e | näh/khöön | näh/kää | näh/täkhöön |
| ajatel/la | ajattele | ajatel/khoon | ajatel/(k)kaa | ajatel/takhoon |
| auka(i)s/ta | auka(i)se | auka(i)s/khoon | auka(i)s/kaa | auka(i)s/takhoon |
| 4 Tuplavokaalirankaiset verbit | kyyti/tä | kyytitte | kyyti/khöön | kyyti/kkää | kyyti/ttäkhöön |
| piikaroi/ta | piikaroitte | piikaroi/khoon | piikaroi/kkaa | piikaroi/ttakhoon |
| li(j)e/tä | likene | li(j)e/khöön | li(j)e/kkää | li(j)e/ttäkhöön |
| vanhe/ta | vanhene | vanhe/khoon | vanhe/kkaa | vanhe/ttakhoon |
| jatka/ta | jatkaa | jatka/khoon | jatka/kkaa | jatka/ttakhoon |
| pöl(j)ä/tä | pöl(k)kää | pöl(j)ä/khöön | pöl(j)ä/kkää | pöl(j)ä/ttäkhöön |
| ka(đ)o/ta | kattoo ~ katoa | ka(đ)o/khoon | ka(đ)o/kkaa | ka(đ)o/ttakhoon |

## Kokkoovasti pluraalin 3. persoonan ja passiivin haamustuksen välistä

Olema nähnheet, ette välilä pluraalin 3. persoona ja passiivi oon identtiset, välilä taas ei. Laitama tähän tabelin, josta saattaa kattoot, koska saatama käyttäät passiivin kans identtistä pluraalin 3. persoonaa, koska ei. Esimerkkiverbinä oon 2-tyypin verbi *ant*(*t*)*a*/*a*(*t*). Tabelissa oon passiivin suffiksin sisälttäävät haamut merkitty *kursiivilla*.

Tabeli 33: Pluraalin 3. persoonan ja passiivin haamustuksen välistä

|  |  |  |
| --- | --- | --- |
| Haamukategorii | Pluraalin 3. persoona (het, net) | Passiivi |
| Yksinkertaiset haamut |  |  |
| Indikatiivin preesens | *annethaan*~ antava(t) | *annethaan* |
| Indikatiivin preteriti | *annethiin*~ annoit | *annethiin* |
| Kondisunaalin preesens | *annettais* ~ antaisit | *annettais* |
| Imperatiivin preesens | antakhoot ~ antakhoon | *annettakhoon* |
| Liittohaamut |  |  |
| Indikatiivin perfekti | oon antanheet | oon *annettu* |
| Indikatiivin pluskv. | *olthiin* **~** olit antanheet | oli *kirjoitettu* |
| Kondisunaalin perfekti | *oltais*~ olisit antanheet | olis *annettu* |
| Kielttäävät haamut |  |  |
| Indikatiivin preesens | ei anna | ei *anneta* |
| Indikatiivin preteriti | ei antanheet | ei *annettu* |
| Indikatiivin perfekti | ei ole antanheet | ei ole *annettu* |
| Indikatiivin pluskv. | ei olheet antanheet | ei ollu *annettu* |
| Kondisunaalin preesens | ei *annettais* **~** ei antais | ei *annettais* |
| Kondisunaalin perfekti | ei *oltais*∼ ei olis antanheet | ei olis *annettu* |
| Imperatiivin preesens | olkhoot antamatta | *oltakhoon* antamatta |

## Infinittiset verbihaamut

Infinittiset verbihaamut ei saata yksin olla syntaktin verbaalinna, mutta kylläki verbiin liittohamuissa verbaalin osana kieltoverbin eli/ja apuverbin seurassa. Näin (1–3):

(1) Mie olen *juonu*(*t*) paljon vettä.

(2) Pojat oon *syönheet* poronlihhaa.

(3) Mulla ei ole *tullu*(*t*) *käytyksi* Helsingissä.

Infinittissii verbihaamui oon kahta lajjii: infinitiiviitäja partisippiita. Infinitiiviilä ja partisippiila oon yksi prinsipielli ero: Infinitiivit oon syntaktissa ylheensä NP:n funksuunissa (4), partisipit taas AP:n funksuunissa (5). Verttaa syntaktiita (4, 5) syntakthiin (6, 7).

|  |  |  |
| --- | --- | --- |
| Infinittinen verbihaamu |  | NP/AP |
| (4) Mie halluun *syöđä* ~ *syyä*. | Vrt. | (6) Mie halluun *ruok*(*k*)*aa*. |
| (5) *Kuolu*(*t*) mies makas ruumiskirstussa. | Vrt. | (7) *Vanhaa* mies makas ruumiskirstussa. |

Ensimäisessä syntaktissa (4) oon 1. infinitiivin haamu *syöđä* ~ *syyä*, minkä sijasta syntaktin objektinna saattaa olla substantiivi *ruok*(*k*)*aa* (6). Toisessa syntaktissa (5) oon adjektiividefineerauksen funksuunissa aktiivin partisipin perfektin singulaarin nominatiivihaamu *kuolu*(*t*)verbistä *kuola*, ja sen saattaa korvata vaikka adjektiivila *vanhaa* (7).

Toinen iso ero oon, ette partisipit taivuthaan kaikissa kaasuksissa sekä singulaarissa ette pluraalissa. Infinitiiviiläki kaasustaivutusta löyttyy, mutta vähemän.

### Infinitiivit

Infinitiiviitä oon kolmee lajjii. Käskemä niitä ensimäiseksi, toiseksi ja kolmaneksi infinitiiviksi.

Infinitiivit haamustethaan syntaktissa jäseniittensä kans verbifraassii, mitä saatama käskeet infinitiivifraasiksi (1–3)

(1) Oon paha [(*ette*) *kuola nuorena*].

(2) *Nukkuissa* ihmisen oon hyvä olla.

(2) Miina lähti [*hihtaamhaan tunturhiin*].

#### Ensimäinen infinitiivi

Ensimäinen infinitiivi seissoo syntaktissa tavalisesti objektin eli subjektin funksuunissa. Net haamustethaan silloin oman VP:n, infinitiivifraasin. Objektin funksuunissa infinitiivifraasit oon tavaliset esimerkiksi referatiivisissa (1) ja modaalisissa syntaktiissa, silloin ko syntaktissa oon vasittu modaalinen verbi (2) (katto grammatikin kohđat 4.3 ja 4.4.1). Subjektinna infinitiivifraasi oon modaalisessa syntaktissa silloin, ko verbinä oon verbiliitto (3) (katto kohđan 4.4.2).

(1) Hukka ajatteli [*lähte*/*e*(*t*)~ *lähteä*(*t*)~ *lähtiä* jäneksenpyythöön].

(2) Hukka häytyi [*saađa* ~ *saaha* ruok(k)aa].

(3) Tunturissa oon soma *hih*(*đ*)*ata*.

Referatiivisessa konstruksuunissa 1. infinitiivin etheen saattaa panna subjunksuunin *ette* (4).Mutta *ette* + 1. infinitiivi -konstruksuuni saattaa olla kans substantiivin defineerauksen funksuunissa (5).

(4) Mie sanoin pojile [*ette lähtiä* minun myötä kotia].

(5) Hänelä ei ole tarmoa [*ette heittää* polttamasta].

Ensimäiselä infinitiivillä oon tyhä yksi haamu, joka oon sama ko verbin hakemahaamu, mikä seissoo sanalistassa. Suffiksit lisäthään verbin lyhykäisheen rankhaan, jos verbilä semmoinen oon.

Ensimäisen infinitiivin suffiksin haamussa oon vähäsen eroitusta eri kirjakainun varieteetiitten välissä. Suffiksit oon tämmöiset:

* 1-tyyppi: *đA* eli *hA* ~ *A*. Porsangin varieteetissa oon tasan *đA*, esimerkiksi *saa*/*đa*, *jää*/*đä*, *ui*/*đa*, *myy*/*đä*, *tuo*/*đa*, *vie*/*đä*, *syö*/*đä*, *juo*/*đa*.

Muissa varieteetiissa suffiksit *hA* ~ *A* vaihetellaan sen jälkhiin, minkälaiset vokaalit rangasta löyđythään. Ko rangassa oon kaksi samanlaista vokaalii eli pitkä vokaali, se suffiksi oon *hA*,niin ko verbiissä *saa*/*ha* ja *jää*/*hä*. Ko siinä oon diftongi, se suffiksinna oon *A*, niin ko (1.inf. : akt.ind.prees.sg1) *käy*/*ä* : *käy*/*n*, *ui*/*a* : *ui*/*n* Diftongit *ou*, *öy* ja *ie* kuitenki oijethaan 1. infinitiivin suffiksin eđessä. Eli saama *juu*/*a* : *juo*/*n*, *tuu*/*a* : *tuo*/*n*, *syy*/*ä* : *syö*/*n*, *vii*/*ä* : *vie*/*n*. Reekelii vasthaan oon verbi *myy*/*ä* : *myy*/*n*.

* 2-tyyppi: *Vt* ~ *A*(*t*). Porsangin varieteetissa – ja kans Raisin varieteetissa, ko käytethään vokaalinsuoristummaa – suffiksinna oon *Vt*, missä *V* oon sama vokaali ko rangan viimi vokaali. Esimerkkii: (1.inf. : akt.partis.prees.sg.nom.) *jakka*/*at* : *jaka*/*nu*(*t*), *lähte*/*et* : *lähte*/*ny*(*t*), *soppi*/*i*(*t*) : *sopi*/*nu*(*t*), *siirtty*/*yt* : *siirty*/*ny*(*t*).Raisin varieteetissa oon kuitenki tavalisempi, ette 1. infinitiivin suffiksin loppu-*t* jääpi pois.

Muissa varieteetiissa 2-tyypin 1. infinitiivin suffiksinna oon *A* eli *At*.Loppu-*t* oon melkhein tavalinen vestan puolen varieteetiissa, Varengissa suffiksi oon aina pelkkä *A*.Varengin varieteetissa muistama kans, ette häyđymä seurata reekelii *eA > iA*.Eli saama haamui niin ko *jakka*/*a*(*t*), *lähte*/*ä*(*t*)~ *lähti*/*ä*, *sopi*/*a*(*t*).

Jos tahtoo käyttäät siirtymärankaista verbityyppii 2.b, se saama kans semmoissii 1. infinitiivin haamui ko *muistele*/*a*(*t*), *ajattele*/*a*(*t*), *aukase*/*a*(*t*), *tärise*/*ä*(*t*), *havaitte*/*a*(*t*), *piikaroitte*/*a*(*t*), *likene*/*ä*(*t*).

* 3-tyyppi: Suffiksit oon kohta samat kaikissa varieteetiissa. Poikkeema oon verbit *näh*/*đä* ~ *näh*/*hä* ja *teh*/*đä* ~ *teh*/*hä*, missä muissa ko Porsangin varieteetissa oon suffiksinna *hA*.Muissa verbiissä suffiksi oon kaikissa varieteetiissa *tA*,jos rangan loppukonsonantti oon *s*, muutoin suffiksin esikonsonantti oon assimileeraantunnu rangan loppukonsonantin kans, eli se oon sama ko rangan loppukonsonantti. Esimerkkii: *pes*/*tä*, *juos*/*ta*, *auka*(*i*)*s*/*ta*, *tul*/*la*, *men*/*nä*, *pur*/*ra*.Ko rangan konsonantti oon *l*,se seuraa sammaa äänelisten konsonantiitten pittuusreekelii ko muutoinki (katto kohđasta 3.1.2). Esimerkiksi *kuul*/*a* ja *muistel*/*a* pro *ajatel*/*la*.
* 4-tyyppi: Suffiksi oon *tA*, eikä siinä ole vaihettelluu kainun eri varieteetiitten välissä. Eli esimerkiksi *tarvi*/*ta*, *vali*/*ta*, *piikaroi*/*ta*, *li*(*j*)*e*/*tä*, *para*/*ta*, *maa*/*ta*, *jatka*/*ta*, *keri*/*tä*, *pöl*(*j*)*ä*/*tä*, *ka*(*đ*)*o*/*ta*.

#### Toinen infinitiivi

Yhđenlaisina infinitiivihaamuina saattaa pittäät kans semmoissii verbipohjaissii sannoi ko *juostessa*, *nukkuissa*, *uiten*, *käyten*, *juosten*.Kuttama näitä haamui toiseksi infinitiiviksi. Näissä näyttäis olleevan myötä kaasussuffiksi, joko inessiivin suffiksi eli niin käsketyn instruktiivin suffiksi, mikä oon *n* niin ko genitiivinki suffiksi.

Tämmöiset haamut oon syntaktissa vaphaan adverbiaalin funksuunissa ja net toimithaan ushein justhiin ko adverbi (1–3):

(1) Mie näjin, ette Pekka tuli tietä pitkin *juosten*.

(2) Mie en näje minun miestä ennää ko *nukkuissa*.

(3) Mie hajen sen nyt heti *muistaissa*.

Infinitiivii tämmöiset sanat muistutethaan siinä, ette net saatethaan haamustaat oman fraasin, missä niilä oon genitiivinhaamuinen subjekti (4, 5) eli joku muu komplementti (6, 7).

(4) Ei semmoista saata puhhuut ~ puhu/at [ihmisten *kuulten*].

(5) [Vanhemi(i)tten *elläissä*] mie en koskhaan käyny sielä.

(6) [Leip(p)ää *syötessä*] Mikko maiskutteli suuta.

(7) [Vaarassa *kulk*(*k*)*eissa*] hän ampui jäniksen.

(8) [Kiristen ja käristen] rakheet sulathiin [puttoissa heiđän arinavalkkeesseen].

Tyyppi ei kuitenkhaan ole oikhein produktiivinen eli semmoissii ei käytetä kaikista verbiistä. Suurin osa oonki paras klassifiseerata adverbiksi, mikkä passathaan leksikonhiin. Fraasimaiset saattaa purkkaat omaksi syntaktiksi, eikä niitä sillä tarvitte tekstissä käyttäät. Verttaa syntaktiita (9–11) syntakthiin (12, 14):

|  |  |
| --- | --- |
| (9) Ei semmoista saata puhhuut [ihmisten *kuulten*]. | (12) Ei semmoista saata puhhuut [*ko ihmiset kuulhaan*]. |
| (10) [Leippää *syötessä*] Mikko maiskutteli suuta. | (13) Mikko maiskutteli suuta, [*ko hän söi leippää*]. |
| (11) [Kiristen ja käristen] rakheet sulathiin [puttoissa heiđän arinavalkkeesheen]. | (14) [Rakheet kiristhiin ja käristhiin] ja sulastethiin, ko [net puđothiin heiđän arinavalkkeesseen]. |

#### Kolmas infinitiivi

Kolmas infinitiivi oon oikhein frekventatiivinen puhheessa ja kirjoituksessa. Sillä oon viisi kaasusta: inessiivi, elatiivi, illatiivi, adessiivi ja abessiivi. Näistä inessiivi, elatiivi, illatiivi ja abessiivi oon semmoiset, mitä vissit verbit vaađithaan (1–5). Tämmöissii verbii oon esimerkiksi vasituista modaalisista verbiistä verbit *jouttuut* ~ *joutu*/*a*(*t*), *päästä*, *pakata* ja *keritä* ’olla tillaa’ (1, 2) ja aspektuaaliset verbit *olla*, *heittäät* ja *keritä* ’tulla valmhiiksi’ (3, 4). *jääđä* ~ *jäähä tekemättä -*konstruksuunissa (5) verbi vaattii 3. infinitiivin abessiivii. (Katto kohđat 4.4.1 ja 4.4.3.)

(1) Matti joutui [*uimhaan* ranthaan].

(2) En mie kerkiä [*plokkaamhaan* marjoja].

(3) Liisa heitti [*plokkaamasta* marjoja].

(4) Joko sie kerkisit [*plokkaamasta* marjoja]?

(5) Ruoka jäi *syömättä*.

3. infinitiivin eri sisäissii paikkakaasuksii käytethään adverbiaalin funksuunissa kans PAIKKA- ja LIIKET-syntaktiissa (6–8) (katto kohđat 4.2.1.1 PAIKKA ja 4.2.1.2 LIIKET).

(6) Pekka istuu [*lukemassa* kirjaa].

(7) Pekka tuli *hihtaamasta*.

(8) Pekka ui [*kattomhaan* kalloi].

3. infinitiivin adessiivi (9, 10) essiintyy tyhä vaphaana adverbiaalinna; sitä ei mikhään verbi vaađi myötä. Samoten 3. infinitiin abessiivi (11) oon usheimitten vaphaan adverbiaalin funksuunissa. Net ilmoitethaan tappaa, millä jotaki tehđhään.

(9) Hylkheet tapethaan enimästi *ampumalla*.

(10) Alattionjoen pääsi ylös Sautshoon asti *sauvomalla*.

(11) Pekka istui pöyđässä *syömättä*.

Abessiivihaamuisella infinitiivifraasila saattaa olla oma subjekti, mikä oon eri ko verbaalin subjekti. Infinitiivifraasin subjekti oon genitiivissä (12).

(12) Hän lähti hyysikkhään [*toisten kuulematta*].

3. infinitiivin haamustethaan seuraavhaan laihiin:

* 3. infinitiivin suffiksin *mA* lisäthään aina verbin vokaalirankhaan. Kaasussuffiksit lisäthään *mA*-suffiksin pörhään. Infinitiivin suffiksi ja illatiivin suffiksi sulathaan yhtheen suffiksiksi *mhAAn*.
* Jos verbin vokaalirangassa oon graadivaihettelluu, valithaan (II:)I:0-vaihettelussa graadin I, II:I-vaihettelussa graadin II. Esimerkkii (1.inf. : akt.ind. prees.sg1 : akt.partis.perf.sg.nom. : 3.inf.iness.) *jakka*/*a*(*t*): *ja*(*j*)*a*/*n* : *jaka*/*nu*(*t*): *jaka*/*ma*/*ssa*, *kulkke*/*et* ~ *kulke*/*a*(*t*)~ *kulki*/*a* : *kulje*/*n* : *kulke*/*nu*(*t*): *kulke*/*ma*/*ssa*, *suuttu*/*ut* ~ *suuttu*/*a*(*t*): *suutu*/*n* : *suuttu*/*nu*(*t*): *suuttu*/*ma*/*ssa*.
* Verbityypissä 4 valithaan pitemän vokaalirangan: (1.inf. : akt.ind.prees.sg1 : 3.inf.iness.) *piikaroi*/*ta* : *piikaroitte*/*n* : *piikaroitte*/*ma*/*ssa*, *halli*/*ta* : *hallitte*/*n* : *hallitte*/*ma*/*ssa*, *li*(*j*)*e*/*tä* : *likene*/*n* : *likene*/*mä*/*ssä*, *maa*/*ta* : *makkaa*/*n* : *makkaa*/*ma*/*ssa*.

Tabeli 34: 1. ja 3. infinitiivin haamut

|  |  |  |  |
| --- | --- | --- | --- |
| Verbityyppi | 1.inf. | 3.inf.elat. | 3.inf.ill. |
| 1 Yksitavuiset verbit | saa/đa ~ saa/ha | saa/ma/sta | saa/mhaan |
| vie/đä ~ vii/ä | vie/mä/stä | vie/mhään |
| ui/(đ)a | ui/ma/sta | ui/mhaan |
| 2 Yksirankaiset verbit |  |  |  |
| 2.a Alkupöräiset |  |  |  |
| *e*-rankaiset | kulkke/e(t) ~ kulke/a(t) ~ kulki/a | kulke/ma/sta | kulke/mhaan |
| lukke/e(t) ~ luke/a(t) ~ luki/a | luke/ma/sta | luke/mhaan |
| *i*-rankaiset | soppi/i(t) ~ sopi/a(t) | sopi/ma/sta | sopi/mhaan |
| tohti/i(t) ~ tohti/a(t) | tohti/ma/sta | tohti/mhaan |
| *O-*, *U*-rankaiset | katto/o(t) ~ katto/a(t) | katto/ma/sta | katto/mhaan |
| nukku/u(t) ~ nukku/a(t) | nukku/ma/sta | nukku/mhaan |
| *A*-rankaiset | ant(t)a/a(t) | anta/ma/sta | anta/mhaan |
| lent(t)ä/ä(t) | lentä/mä/stä | lentä/mhään |
| varasta/a(t) | varasta/ma/sta | varasta/mhaan |
| näytästä/ä(t) | näytästä/mä/stä | näytästä/mhään |
| 2.b Siirtymärankaiset verbit | muistele/a(t) | muistele/ma/sta | muistele/mhaan |
| aukase/a(t) | aukase/ma/sta | aukase/mhaan |
| tärise/ä(t) | tärise/mä/stä | tärise/mhään |
| hallitte/a(t) | hallitte/ma/sta | hallitte/mhaan |
| piikaroitte/a(t) | piikaroitte/ma/sta | piikaroitte/mhaan |
| valkene/a(t) | valkene/ma/sta | valkene/mhaan |
| 3 Konsonanttirankaiset verbit |  |  |  |
| 3.1 2-tavuiset | ol/la | ole/ma/sta | ole/mhaan |
| juos/ta | juokse/ma/sta | juokse/mhaan |
| näh/(đ)ä ~ näh/hä | näke/mä/stä | näke/mhään |
| 3.2 *ele*-verbit | kävel/ä | kävele/mä/stä | kävele/mhään |
| ajatel/la | ajattele/ma/sta | ajattele/mhaan |
| 3.3 (*A*)*ise*-, *ise-*verbit | auka(i)s/ta | auka(i)se/ma/sta | auka(i)se/mhaan |
| täris/tä | tärise/mä/stä | tärise/mhään |
| 4 Tuplavokaalirankaiset verbit |  |  |  |
| 4.1 *itte*-verbit | kyyti/tä | kyytitte/mä/stä | kyytitte/mhään |
| halli/ta | hallitte/ma/sta | hallitte/mhaan |
| 4.2 *Oitte*-verbit | piikaroi/ta | piikaroitte/ma/sta | piikaroitte/mhaan |
| 4.3 *ne*-verbit | valje/ta | valkene/ma/sta | valkene/mhaan |
| vanhe/ta | vanhene/ma/sta | vanhene/mhaan |
| 4.4 Kokkoontumaverbit | jatka/ta | jatkaa/ma/sta | jatkaa/mhaan |
| pöl(j)ä/tä | pölk(k)ää/mä/stä | pölk(k)ää/mhään |
| keri/tä | kerkkii/mä/stä ~ kerkiä/mä/stä | kerkkii/mhään ~ kerkiä/mhään |
| ka(đ)o/ta | kattoo/ma/sta ~ katoa/ma/sta | kattoo/mhaan ~ katoa/mhaan |

### Partisipit

Partisipit oon toinen infinittinen verbihaamulaji. Niitä oon kahta valtatyyppii eli partisipin preesens ja partisipin perfekti. Näilä kummalaki oon sekä aktiivinen haamu ette passiivinen haamu. Sitte oon vielä niin käsketty agenttipartisippi, millä oon tyhä aktiivinen haamu.

Kattoma tässä ensistä sitä, minkälaisissa funksuuniissa partisipin preesenssii ja perfektii käytethään ja sitte kunka net haamustethaan. Viimiseksi kattoma agenttipartisipin käyttöö ja haamustusta.

#### Partisipin preesensin ja perfektin käyttö

Partisipit oon ushein syntaktissa samassa funksuunissa ko adjektiivit, ja sillä net saatethaan olla substantiivifraasissa adjektiividefineerauksena (1–3). Net taivuthaan kaikissa kaasuksissa ja molemissa luvuissa eli net taivuthaan samhaan laihiin ko mikä tahansa nomeni. Lisäksi partisipin perfektin haamut essiinythään verbiin liittohaamuista kielttäävässä preteritissä (4, 5), perfektissä (7) ja plukvamperfektissä (6, 8).

(1) Astiita ei ole hyvä pestä [*juokse*(*e*)*vassa* ve(đ)essä].

(2) Rannasta löytyi [*hukkunu*(*t*)mies].

(3) Mettästä löyđethiin [*tapetun* karhuun].

(4) Mie [en *kirjoittannu*(*t*)] preivii ~ preiviä kuninkhaale.

(5) Met [emmä *pöl*(*j*)*änheet*] hukkaa.

(6) Hän [oli *häviny*(*t*)] aaphaan.

(7) Met [olisimma *lähättänheet*] kuninkhaale preivin.

(8) Karhuun [oli *tapettu*] jo kevväilä.

Sekä partisipin preesens ette partisipin perfekti essiinythään kans infinittisissä verbifraasiissa (9–15). Silloin net oon korvaamassa referatiivisen verbin alasyntaktii (näistä katto 4.3 Referatiiviset syntaktit). Verttaa syntaktiita (9–15) syntakthiin (16–22).

|  |  |
| --- | --- |
| (9) Näkkyy [*tul*(*le*)*evan* kaunis päivä]. | (16) Näkkyy [ette tullee kaunis päivä]. |
| (10) Pekka kuului [*käynheen* Kööpenhaminassa]. | (17) Kuului ’muistelthiin’ [ette Pekka oli käyny(t) Kööpenhaminassa]. |
| (11) Mie kuulin [Nuutin *tul*(*le*)*evan*]. | (18) Mie kuulin [ette Nuutti tullee/tuli]. |
| (12) Het muistelthiin [Nuutin jo *ol*(*le*)*evan* amtmanin tykönä]. | (19) Het muistelthiin [ette Nuutti oon/oli jo amtmanin tykönä]. |
| (13) Het luulthiin [Nuutin jo *tulheen* Alattihoon]. | (20) Het luulthiin [ette Nuutti oon/oli jo tullu(t) Alattihoon]. |
| (14) Klemetti sanoi [ittensä *käyvän* tulleevalla viikola Kaarasjovessa]. | (21) Klemetti sanoi [ette hän käy tul(le)evalla viikola Kaarasjovessa]. |
| (15) Pojat luulthiin [ittensä *nähnheen* hukan]. | (22) Pojat luulthiin [ette het olthiin nähnheet hukan]. |

Näissä infinitiivifraasiissa partisipin preesens vastaa finittiverbin preesenssii tahi preterittii (verttaa syntaktiita 9, 11, 12, 14 syntakthiin 16, 18, 19, 21) ja partisipin perfekti finittiverbin perfektii tahi plukvamperfektii (verttaa syntaktiita 10, 13, 15 syntakthiin 17, 20, 22). Näitä finittissii konstruksuuniita ei käsitellä tässä grammatikissa detaljeeratusti, sillä ko net ei ole puhheessa eikä kirjoituksessa tavaliset ja sillä ko net aina saattaa korvata alasyntaktilla.

Aktiivin partisipin preesensillä oon kans aivan erinomhainen käyttö aktiivin indikatiivin preesensin pluraalin 3. persoonan persoonasuffiksinna (katto kohtaa 6.3.3 Pluraalin 3. persoonan ja passiivin persoonasuffiksit). Se ei ole yhtä tavalinen Porsangin varieteetissa ko muissa varieteetiissa, mutta sitä saattaa käyttäät siinäki (16–18). Konsonanttirankaisista verbiistä käytethään kuitenki ylheensä aina passiivin kans identistä pluraalin 3. persoonaa (19).

(16) Lapset *saavat* nukkuut kauvan.

(17) Het jo *ođottaavat* meitä.

(18) Tyttäret *kyytitteevät* kaikki kothiin.

(19) Tyttäret *tulhaan* huomena kothiin.

#### Partisipin perfektin taivutus

Aktiivin ja passiivin partisipin perfektin haamustuksen oon esitelty jo varhemin, ko käsitelthiin kielttäävän preteritin haamustusta (katto eri verbityyppiin partisipin perfektin haamustuksesta erittäin kohđasta 6.4.2.3).

Partisipin perfektihaamut taivuthaan singulaarissa ja pluraalissa kaikissa kaasuksissa. Aktiivin partisipin perfektin rangassa oon vähäsen omituinen vaihettelu: Singulaarin nominatiivi loppuu *U*(*t*), konsonanttiranka loppuu *Ut*,mutta vokaalirangassa oon pitkä *ee*, minkä etheen ittää *h*. Tähän laihiin: (1.inf. : akt.partis.perf.sg.nom. : akt.partis.perf.sg.part. : akt.partis.perf.pl.nom. : akt.partis.perf.pl.part.) *vaip*(*p*)*u*/*ut* ~ *vaipu*/*a*(*t*): *vaipu*/*nu*(*t*): *vaipu*/*nut*/*ta* : *vaipu*/*nhee*/*t* : *vaipu*/*nhe*/*i*/*ta*, *ka*(*đ*)*o*/*ta* : *ka*(*đ*)*o*/*nu*(*t*): *ka*(*đ*)*o*/*nut*/*ta* : *ka*(*đ*)*o*/*nhee*/*t* : *ka*(*đ*)*o*/*nhe*/*i*/*ta*.

#### Partisipin preesensin haamustus

* Aktiivin partisipin preesensin suffiksit oon *pA* ja *vA*. Suffiksilla *pA* laitethaan aktiivin partisipin perfektin haamui yksitavuisista rangoista (verbityyppi 1). Esimerkkii: (1.inf. : akt.partis.prees.sg.nom.) *vie*/*đä* ~ *vii*/*ä* : *vie*/*pä*, *syö*/*đä* ~ *syy*/*ä* : *syö*/*pä*.

Muissa verbityypiissä partisipin preesensin haamustus oon kahđenlainen sen jälkhiin, mistä kirjakainun varieteetista oon kysymys. Porsangin varieteetissa partisipin preesensillä oon muunlainen haamustus ko muissa varieteetiissa. Sen saattaa selvittäät niin, ette aktiivin indikatiivin preesensin singulaarin 3. persoonan haamhuun lisäthään suffiksin *vA*. Tämmöistä rankkaa ei käytetä mishään muussa taivutuksessa. Muissa kirjakainun varieteetiissa partisipin preesensin *vA*-suffiksin lisäthään samhaan rankhaan ko 3. infinitiivin suffiksin (katto kohđasta 6.8.1.3). Esimerkkii molemista variantiista: (1.inf. : akt.ind.prees.sg1 : akt.ind.prees.sg3 : akt.partis.perf.sg.nom. : akt.partis.prees.sg.nom.): (2-tyyppi) *jakka*/*a*(*t*): *ja*(*j*)*a*/*n* : *jakka*/*a* : *jaka*/*nu*(*t*): *jakkaa*/*va* ~ *jaka*/*va*, *kulkke*/*et* ~ *kulke*/*a*(*t*)~ *kulki*/*a* : *kulje*/*n* : *kulk*(*k*)*e*/*e* : *kulke*/*nu*(*t*): *kulkkee*/*va* ~ *kulke*/*va*, (3-tyyppi) *tul*/*la* : *tule*/*n* : *tulle*/*e* : *tul*/*lu*(*t*): *tullee*/*va* ~ *tule*/*va*, *muistel*/*a* : *muistele*/*n* : *muistele*/*e* : *muistel*/*u*(*t*): *muistelee*/*va* ~ *muistele*/*va*, *auka*(*i*)*s*/*ta* : *auka*(*i*)*se*/*n* : *auka*(*i*)*s*(*s*)*e*/*e* : *auka*(*i*)*s*/*su*(*t*): *aukaissee*/*va* ~ *aukase*/*va*, (4-tyyppi) *piikaroi*/*ta* : *piikaroitte*/*n* : *piikaroitte*/*e* : *piikaroi*/*nu*(*t*): *piikaroittee*/*va* ~ *piikaroitte*/*va*, *li*(*j*)*e*/*tä* : *likene*/*n* : *likene*/*e* : *li*(*j*)*e*/*ny*(*t*) : *likenee*/*vä* ~ *likene*/*vä*, *maa*/*ta* : *makkaa*/*n* : *makkaa* : *maa*/*nu*(*t*): *makkaa*/*va*, *ka*(*đ*)*o*/*ta* : *kattoo*/*n* ~ *katoa*/*n* : *kattoo* ~ *katoa*/*a* : *ka*(*đ*)*o*/*nu*(*t*): *kattoo*/*va* ~ *katoa*/*va*.

* Passiivin partisipin preesensinsuffiksin (*t*)*tAvA* lisäthään samhaan rankhaan ko muutki passiivin suffiksit (katto ylipuolela 6.2.5 Kaksirankaisuus ja passiiviranka). Suffiksin *tAvA* lisäthään yksitavuishiin ja konsonanttirankaishiin verbhiin, muutoin käytethään suffiksii *ttAvA*. Siis näin: (1.inf. : pass.ind.pret. : pass.partis.prees.sg.nom.)(1-tyyppi) *saa*/*đa* ~ *saa*/*ha* : *saa*/*thiin* : *saa*/*tava*, (2-tyyppi) *jakka*/*a*(*t*): *ja*(*j*)*e*/*thiin* : *ja*(*j*)*e*/*ttava*,(3-tyyppi) *tul*/*la* : *tul*/*thiin* : *tul*/*tava*, *muistel*/*a* : *muistel*/*thiin* : *muistel*/*tava*, *auka*(*i*)*s*/*ta* : *auka*(*i*)*s*/*thiin* : *auka*(*i*)*s*/*tava*, (4-tyyppi) *halli*/*ta* : *halli*/*thiin* : *halli*/*ttava*, *piikaroi*/*ta* : *piikaroi*/*thiin* : *piikaroi*/*ttava*, *li*(*j*)*e*/*tä* : *li*(*j*)*e*/*thiin* : *li*(*j*)*e*/*ttävä*, *maa*/*ta* : *maa*/*thiin* : *maa*/*ttava*.

Ko käytethään verbityyppii 2.b eli siirtymärankaissii verbii, se saama semmoissii haamui ko *muistele*/*a*(*t*): *muistele*/*ttava*, *aukase*/*a*(*t*): *aukase*/*ttava*, *hallitte*/*a*(*t*): *hallitte*/*ttava*, *piikaroitte*/*a*(*t*): *piikaroitte*/*ttava*, *likene*/*ä*(*t*): *likene*/*ttävä*.

Partisipin preesensin pluraalin taivutuksessa loppuvokaali *A* + pluraalin *i* oon aina *i*. Esimerkiksi (1.inf. : akt.partis.prees.sg.nom. : akt.partis.prees.pl.iness. : pass.partis.prees.sg.nom. : pass.partis.prees.pl.iness.) *syö*/(*đ*)*ä* : *syö*/*pä* : *syö*/*v*/*i*/*ssä* : *syö*/*tävä* : *syö*/*täv*/*i*/*ssä*, *kirjo*(*i*)*tta*/*a*(*t*): *kirjo*(*i*)*tta*(*a*)/*va* : *kirjo*(*i*)*tta*(*a*)/*v*/*i*/*ssa* : *kirjo*(*i*)*te*/*ttava* : *kirjo*(*i*)*te*/*ttav*/*i*/*ssa*, *juos*/*ta* : *juokse*(*e*)/*va* : *juokse*(*e*)/*v*/*i*/*ssa* : *juos*/*tava* : *juos*/*tav*/*i*/*ssa*, *hävi*/*tä* : *hävvii*/*vä* ~ *häviä*/*vä* : *hävvii*/*v*/*i*/*ssä* ~ *häviä*/*v*/*i*/*ssä* : *hävi*/*ttävä* : *hävi*/*ttäv*/*i*/*ssä*.

Tabeli 35: Partisippihaamut

|  |  |  |  |  |  |
| --- | --- | --- | --- | --- | --- |
| Verbityyppi | 1.inf. | Akt.partis.prees.sg.nom. | Akt.partis.perf.sg.nom. | Pass.partis.prees.sg.nom. | Pass.partis.perf.sg.nom. |
| 1 Yksitavuiset verbit | saa/đa ~ saa/ha | saa/pa | saa/nu(t) | saa/tava | saa/tu |
| vie/đä ~ vii/ä | vie/pä | vie/ny(t) | vie/tävä | vie/ty |
| 2 Yksirankaiset verbit |  |  |  |  |  |
| 2.a Alkupöräiset |  |  |  |  |  |
| *e*-rankaiset | kulkke/et ~ kulke/a(t) ~ kulki/a | kulkkee/va ~ kulke/va | kulke/nu(t) | kulje/ttava | kulje/ttu |
| lukke/et ~ luke/a(t) ~ luki/a | lukkee/va ~ luke/va | luke/nu(t) | lu(j)e/ttava | lu(j)e/ttu |
| *i*-rankaiset | soppi/it ~ sopi/a(t) | soppii/va ~ sopi/va | sopi/nu(t) | sovi/ttava | sovi/ttu |
| *O-*, *U*-rankaiset | katto/ot ~ katto/a(t) | kattoova ~ katto/va | katto/nu(t) | katto/ttava | katto/ttu |
| näkky/yt ~ näky/ä(t) | näkkyy/vä ~ näky/vä | näky/ny(t) | nä(v)y/ttävä | nä(v)y/tty |
| *A*-rankaiset | luotta/a(t) | luotta(a)/va | luotta/nu(t) | luote/ttava | luote/ttu |
| lent(t)ä/ä(t) | lenttää/vä ~ lentä/vä | lentä/ny(t) | lenne/ttävä | lenne/tty |
| varasta/a(t) | varasta(a)/va | varasta/nnu(t) | varaste/ttava | varaste/ttu |
| 2.b Siirtymärankaiset | ajattele/a(t) | ajattele/va | ajattele/nu(t) | ajattele/ttava | ajattele/ttu |
| aukase/a(t) | aukase/va | aukase/nnu(t) | aukase/ttava | aukase/ttu |
| kyytitte/ä(t) | kyytitte/vä | kyytitte/nny(t) | kyytitte/ttävä | kyytitte/tty |
| likene/ä(t) | likene/vä | likene/nny(t) | likene/ttävä | likene/tty |
| 3 Konsonanttirankaiset verbit |  |  |  |  |  |
| 3.1 2-tavuiset | ol/la | ollee/va ~ ole/va | ol/lu(t) | ol/tava | ol/tu |
| juos/ta | juokse(e)/va | juos/su(t) | juos/tava | juos/tu |
| näh/đä ~ näh/hä | näkkee/vä ~ näkevä | näh/ny(t) | näh/tävä | näh/ty |
| 3.2 *ele*-verbit | kävel/ä | kävele(e)/vä | kävel/y(t) | kävel/tävä | kävel/ty |
| ajatel/la | ajattellee/va ~ ajattele/va | ajatel/lu(t) | ajatel/tava | ajatel/tu |
| 3.3 *A*(*i*)*se*- ja i*se*-verbit | auka(i)s/ta | aukaissee/va ~ aukase/va | auka(i)s/su(t) | auka(i)s/tava | auka(i)s/tu |
| täris/tä | tärissee/vä ~ tärisevä | täris/sy(t) | täris/tävä | täris/ty |
| 4 Tuplavokaalirankaiset verbit |  |  |  |  |  |
| 4.1 itte-verbit | kyyti/tä | kyytitte(e)/vä | kyyti/ny(t) | kyyti/ttävä | kyyti/tty |
| 4.2 Oitte-verbit | piikaroi/ta | piikaroitte(e)/va | piikaroi/nu(t) | piikaroi/ttava | piikaroi/ttu |
| 4.3 ne-verbit | li(j)e/tä | likene(e)/vä | li(j)e/ny(t) | li(j)e/ttävä | li(j)e/tty |
| vanhe/ta | vanhene(e)/va | vanhe/nu(t) | vanhe/ttava | vanhe/ttu |
| 4.4 Kokkoontuma-  verbit | jatka/ta | jatkaa/va | jatka/nu(t) | jatka/ttava | jatka/ttu |
| pöl(j)ä/tä | pölk(k)ää/vä | pöl(j)ä/ny(t) | pöl(j)ä/ttävä | pöl(j)ä/tty |
| keri/tä | kerkkii/vä ~ kerkiä/vä | keri/ny(t) | keri/ttävä | keri/tty |
| ka(đ)o/ta | kattoo/va ~ katoa/va | ka(đ)o/nu(t) | ka(đ)o/ttava | ka(đ)o/ttu |

#### Agenttipartisipin käyttö ja haamustus

Agenttipartisipila meinaama verbihaamui, mikkä käytethään niin käsketyssä agenttikonstruksuunissa. Nämät essiinythään substantiivin etudefineerauksena (1, 2, 3) ja adjektiivin sijasta predikasuunisyntaktiissa (4). Näissä agenttikonstruksuunin subjekti oon agenttipartisipin eđessä ja tasan genitiivissä. Itte agenttipartisippi taippuu samhaan laihiin ko adjektiivi taipuis, jos se olis samassa funksuunissa.

(1) Tämä oon [äitin *paistama leipä*].

(2) [Kenen *tappama* karhuu] tämä oon?

(3) Mie nyljin [faarin *tappaman* karhuun].

(4) Kyllä se paita oon [minun *neuloma*].

Agenttikonstruksuuni oon käytössä harvinainen. Se oon tavalisempi käyttäät syntaktiita, missä agenttikonstruksuunin subjekti oon koko syntaktin subjekti ja verbi koko syntaktin verbaali (5–7):

(5) Äiti paistoi tämän leivän.

(6) Kuka tappoi tämän karhuun?

(7) Kyllä mie olen neulonu tuon paiđan.

Muutamisti agenttikonstruksuuni oon korvaamasta alisyntaktii (8):

(8) Mie nyljin sen karhuun, minkä faari tappoi.

Jos kuitenki halluu käyttäät agenttikonstruksuuniita, se sen oon helppo haamustaat: Haamu oon sama ko 3. infinitiivin haamu ilman kaasussuffiksitta. Mutta siihen häyttyy tietenki lisätä net kaasussuffiksit, mitä syntaktin verbaali vaattii.

# Pronomenit ja muut prosanat

Pronomenit oon sannoi, jokka käytethään jonku toisen nomenin sijasta. Sen sannoo jo itte sanaki: Se tullee latinan sanoista *pro* *nomen* eli meinaa ”nomenin sijasta”. Net refereerathaan johonki toisheen sanhaan eli assiisseen, mikä jollaki laila essiinttyy muuvala kontekstissa. Sitä jäsentä, mihin pronomeni kontekstissa refereeraa, kuttuma korrelaatiksi.

Pronomenit oon syntaktissa ylheensä substantiivin sijasta eli NP:nä, mutta kyllä niitten funksuuni saattaa kans muistuttaat adjektiivin funksuuniita. Verttaa seuraaviita syntaktiita (1–3):

(1) Matti juksas pirruu.

(2) *Se* juksas pirruu.

(3) *Tämä* mies juksas pirruu.

Syntaktissa (2) pronomeni *se* oon substantiivin funksuunissa, syntaktissa (3) pronomeni *tämä* taas oon adjektiivin funksuunissa.

Vasituitten pronomeniitten lisäksi oon vielä muitaki prosannoi, näjet proadjektiiviita, mikkä tasan refereerathaan adjektiivhiin eli oon adjektiivin funksuunissa eli AP:nä (4), ja proadverbiita, mikkä refereerathaan adverbhiin eli oon adverbin funksuunissa eli AdvP:nä (5).

(4) *Tuomoista* miestä oon helppo rakastaat.

(5) *Miksi* sie vihhaat minnuu?

Ushein oon niin, ette samasta juuresta oon olemassa sekä pronomeni, proadjektiivi ette proadverbi. Esimerkiksi näin oon, ko oon kysymys niin käsketyistä demonstratiivisista prosanoista. Niin ko

|  |  |  |
| --- | --- | --- |
| Pronomeni | Proadjektiivi | Proadverbi |
| *tämä* | *tämmöinen* | *täälä* |
| *tuo* | *tuomoinen* | *tuola* |
| *se* | *semmoinen* | *sielä* |

Proadverbi saattaa olla saman näköinen ko pronomenin kaasushaamu. Esimerkiksi syntaktiista

(6) *Tuola* tyttärellä oon kissa sylissä.

(7) Kissa istuu *tuola*.

syntaktissa (6) *tuola* oon pronomeni, syntaktissa (7) se oon adverbin funksuunissa ja siis proadverbi.

Proadverbit saatethaan jakkaa joukkhoin niitten merkityksen jälkhiin. Joukkoi oon paikan proadverbit (7, 8), aijan proadverbit (9), tavan proadverbit (10) ja syyn proadverbit (11, 12). Vielä oon kans graadiproadverbiita, minkä pohjala oon pronomeni (13).

(8) Tule *tänne*!

(9) Het pyyđethään kallaa *tuoloin tällöin*.

(10) *Kunka* sie sen kalan laitat?

(11) *Miksi* sie nuoin sanoit?

(12) En mie sitä *sillä* sanonu, ette mie olisin halunu sinun suututtaat.

(13) Se oon *siksi* tyyris, ettei minula ole varraa sitä ostaat.

Proadverbiista puhuma vielä lissää adverbiitten alla (katto esimerkiksi kohtaa 9.2.1 Paikan proadverbit).

Kattoma tässä eri pronomeniklassii ja niitten haamui. Samala kattoma, löyttyykö samale pronomenijuurele rakenttuuvii muita prosannoi.

## Persoonapronomenit

Persoonapronomenitoon semmoiset pronomenit, jokka refereerathaan johonki ihmisheen eli persoonhaan. Niilä oon niin ko muilaki nomeniila kaksi lukkuu, singulaari ja pluraali. Lisäksi niilä oon, samhaan laihiin ko verbiin finittihaamuila, kolme eri persoonaa, ensimäinen, toinen ja kolmas. Ensimäinen persoona refereeraa itte puhhuujhaan eli puhhuujhiin eli kirjoittaajhaan eli kirjoittaajhiin (1), toinen persoona siihen eli niihin, joile puhuthaan eli kirjoitethaan (2) ja kolmas persoona johonki eli joihinki, joka eli jokka ei suorhaan ole kommunikasuunikontekstissa myötä (3).

(1) *Mie* kirjoitan grammatikkii.

(2) *Tet* lujetta grammatikkii.

(3) *Het* opithaan kainun kieltä.

Kainun kielen persoonapronomenit oon: (singulaarin 1., 2., 3. persoona:) *mie*, *sie*, *hän*/*se*, (pluraalin 1., 2., 3. persoona:) *met*, *tet*, *het*/*net*.Näjemä, ette 3. persoonissa oon kaksi varianttii, singulaarissa *hän* ja *se*, pluraalissa *het* ja *net*. Kumppaa varianttii koskaki käytethään, se oon kohta jokhaiselle mahđolinen päättäät itte. Yksi reekeli kuitenki oon varma: Ko oon kysymys referaatista, eli sitteerathaan jonku sannoi eli ajatuksii, se sitaatissa käytämä varianttiita *hän* ja *het*. Muutoin sitte muistelessa saattaa käyttäät kumppaa tahansa. Esimerkiksi (4):

(4) Pekka sanoi, ette nyt *hän* kyllä lähtee. Ja niin *se*/*hän* sitte lähti.

Persoonapronomenit taivuthaan kohta samhaan laihiin kaasuksissa ko muutki nomenit: Taivutussuffiksit oon samat. Yksi isompi ero oon: Persoonapronomeniila oon pluraalissa omituiset akkusatiivihaamut *me*(*iđ*)*ät*, *te*(*iđ*)*ät*, *he*(*iđ*)*ät***,** mitä käytethään tyhä ko net seisothaan objektinna syntaktissa (5).

(5) Pekka kohđatteli *meiđät* tielä.

Abessiivihaamuki oon persoonapronomeniista mahđolinen laittaat, mutta se ei ole tavalinen.

Seuraavasta tabelista näjemä, kunka eri persoonapronomenit taivuthaan.

Tabeli 36: Persoonapronomeniitten taivutus

|  |  |  |  |  |  |  |
| --- | --- | --- | --- | --- | --- | --- |
|  | Singulaari | | | Pluraali | | |
|  | 1. pers. | 2. pers. | 3. pers. | 1. pers. | 2. pers. | 3. pers. |
| Nominatiivi | mie | sie | hän/se | met | tet | het/net |
| Genitiivi | minun | sinun | hänen/sen | meiđän ~ meän | teiđän ~ teän | heiđän ~ heän / niitten |
| Akkusatiivi | (minun) | (sinun) | (hänen/sen) | meiđät ~ meät | teiđät ~ teät | heiđät ~ heät / (net) |
| Partitiivi | minnuu ~ minua | sinnuu ~ sinua | häntä/sitä | meitä | teitä | heitä/niitä |
| Essiivi | minuna | sinuna | hänenä/sinä | meinä | teinä | heinä/niinä |
| Translatiivi | minuksi | sinuksi | häneksi/siksi | meiksi | teiksi | heiksi/niiksi |
| Inessiivi | minussa | sinussa | hänessä/siinä | meissä | teissä | heissä/niissä |
| Elatiivi | minusta | sinusta | hänestä/siitä | meistä | teistä | heistä/niistä |
| Illatiivi | minhuun | sinhuun | hänheen/siihen | meihin | teihin | heihin/niihin |
| Adessiivi | minula ~ mulla | sinula ~ sulla | hänelä ~ hällä / sillä | meilä | teilä | heilä/niilä |
| Ablatiivi | minulta ~ multa | sinulta ~ sulta | häneltä ~ hältä / siltä | meiltä | teiltä | heiltä/niiltä |
| Allatiivi | minule(t) ~mulle(t) | sinule(t) ~ sulle(t) | hänele(t) ~ hälle(t) / sille(t) | meile(t) | teile(t) | heile(t)/niile(t) |
| Abessiivi | (minutta) | (sinutta) | (hänettä/–) | (meittä) | (teittä) | (heittä/–) |

## Demonstratiivipronomenit ja muut vastaavat prosanat

Demonstratiivipronomenit oon pronomenniita, mikkä niin ko ”demonstreerathaan” jotaki, eli niilä refereerathaan johonki assiisseen eli ihmisheen, mikä löyttyy kontekstista eli sen ulkopuolelta.

Demonstratiivipronomeniila oon kaksi lukkuu, singulaari ja pluraali, ja net taivuthaan kans kaasuksissa niin ko persoonapronomenitki. Abessiivihaamuu niilä ei kuitenkhaan ole.

Demonstratiivipronomeniila ei ole mithään eri persooniita, mutta niitä oon muutoin kolmee lajjii:

* *tämä* ja *nämät* eli semmoiset, mikkä refereerathaan johonki, joka oon likelä puhhuujaa, joko aivan konkreettisesti (1, 3) eli sitte ajatuksissa eli sitte löyttyy tekstistä eli puhheesta likikontekstista (2);
* *tuo* ja *nuot* eli semmoiset, mikkä ei kyllä ole juuri niin likelä, mutta jokka kuitenki oon semmoisessa kontekstissa, ette net oon puhhuujan eli kirjoittaajan näkkyyvissä (1, 3), kuitenki ajatuksissa;
* *se* ja *net*, mikkä käytethään ylheensä silloin, ko assiista eli ihmisestä jo oon puhuttu eli assii eli ihminen oon jo tuttu (1, 2, 3).

(1) *Tämä*i tässä oon meiđän huonet, mutta *tuo*iituola rannassa oon minun sisaren. *Se*ii oon uuđempi ko meiđän huonet.[[6]](#footnote-6)

(2) [Kainun kieli sai oman kielen statuksen vuona 2005.]i [*Tämä*i oon parantannu kielen tillaa.]ii Kaikki ei kuitenkhaan ole *siitä*iisammaa mieltä.

(3) Älä osta minule [*näitä* housui]i äläkä *nuoita*khaanii. Mie en halluu *niitä*khäänii.

Seuraavasta tabelista näjemä, kunka demonstratiivipronomenit taivuthaan.

Tabeli 37: Demonstratiivipronomeniitten taivutus

|  |  |  |  |  |  |  |
| --- | --- | --- | --- | --- | --- | --- |
|  | Singulaari | | | Pluraali | | |
| Nominatiivi | tämä | tuo | se | nämät | nuot | net |
| Genitiivi | tämän | tuon | sen | näitten ~ näinen | nuoitten ~ nuoinen ~ nuitten | niitten ~ niinen |
| Partitiivi | tätä | tuota | sitä | näitä | nuoita ~ nuita | niitä |
| Essiivi | tänä | tuona | sinä | näinä | nuoina ~ nuina | niinä |
| Translatiivi | täksi | tuoksi | siksi | näiksi | nuoiksi ~ nuiksi | niiksi |
| Inessiivi | tässä | tuossa | siinä | näissä | nuoissa ~ nuissa | niissä |
| Elatiivi | tästä | tuosta | siitä ~ siittä | näistä | nuoista ~ nuista | niistä |
| Illatiivi | tähän | tuohon | siihen | näihin | nuoihin ~ nuihin | niihin |
| Adessiivi | tällä | tuola | sillä | näilä | nuoila ~ nuila | niilä |
| Ablatiivi | tältä | tuolta | siltä | näiltä | nuoilta ~ nuilta | niiltä |
| Allatiivi | tälle(t) | tuole(t) | sille(t) | näile(t) | nuoile(t) ~ nuile(t) | niile(t) |

Näjemä, ette demonstratiivipronomenit *se* ja *net* oon juuri identtiset persoonapronomeniitten *se* ja *net* kans.

Demonstratiivisista pronomenijuurista laitethaan proadjektiiviita ja -adverbiita. Tähän laihiin:

Tabeli 38: Demonstratiivissii proadverbiita ja -adjektiiviita

|  |  |  |  |  |  |  |
| --- | --- | --- | --- | --- | --- | --- |
| Pronomeni | Paikka | Aika | Tapa | Syy | Graadi | Adjektiivi |
| tämä | tässä tästä tänne(t) täälä täältä | tällö(i)n | tällälaila |  |  | tämmö(i)nen ~ tämmä(i)nen |
| tuo | tuossa tuosta tuone(t) tuola tuolta | tuolo(i)n | tuolalaila ~ tuola tavala |  |  | tuomo(i)nen ~ tuoma(i)nen |
| se | siinä siitä sinne(t) sielä sieltä | sillo(i)n sitte(n) | sillälaila ~ sillä tavala | siksi, sillä | siksi (paljon) | semmo(i)nen |
| nämät |  |  | näin |  | näin (paljon) |  |
| nuot |  |  | nuoin ~ nuin ~ noin |  | nuoin ~ nuin ~ noin (paljon) |  |
| net |  |  | niin |  | niin (paljon) |  |

## Kysymäpronomenit ja vastaavat muut prosanat

Niin ko kohđassa 2.4.6.2 Kysymäsyntaktit muistelhaan, se kainun kielessä kysymäsyntaktin saatethaan laittaat joko *kO-*enkliitin avula eli sitte kysymäsanala. Kumppaa strategiita käytethään, oon sen jälkhiin, ette minkälaista vastausta ođotethaan.

Kysymäsanat oon ushein kysymäpronomenniita, vaikka kysymäadverbiita ja -adjektiiviitaki tietenki oon olemassa. Ushein kans kysymäpronomeniitten ja kysymäadverbiitten haamut oon identtiset. Esimerkkii:

(1) *Miksi* sie minnuu luulet?

(2) *Miksi* sie et tullukhaan, vaikka lupasit?

Esimerkissä (1) oon kysymäpronomenin *mikä* translatiivihaamu, esimerkissä (2) oon kysymäadverbi *miksi*.

Kainun kielen kysymäpronomenit oon *kuka* ja *mikä*. Näistä *kuka* refereeraa ihmisheen, *mikä* muihin assiissiin. Niilä oon niin ko muilaki nomeniila kaasustaivutus. Lukuki niilä oon, mutta pluraalin haamut oon usheimitten identtiset singulaarin haamuin kans.

Kattoma seuraavassa tabelissa kysymäpronomenniita *kuka* ja *mikä* ja niitten haamui.

Tabeli 39: Kysymäpronomeniitten *kuka* ja *mikä* taivutus

|  |  |  |  |  |
| --- | --- | --- | --- | --- |
|  | *kuka* | | *mikä* | |
|  | Singulaari | Pluraali | Singulaari | Pluraali |
| Nominatiivi | kuka | kukka ~ kutka ~ kekkä ~ ketkä | mikä | mikkä ~ mitkä |
| Genitiivi | kenen ~ kenenkä | kenen ~ kenenkä | minkä | minkä |
| Partitiivi | ketä | ketä ~ keitä | mitä | mitä |
| Essiivi | kenenä | kenenä | minä | minä |
| Translatiivi | keneksi | keneksi | miksi | miksi |
| Inessiivi | kenessä | kenessä | missä | missä |
| Elatiivi | kenestä | kenestä | mistä | mistä |
| Illatiivi | kenheen | kenheen | mihin ~ mihinkä | mihin ~ mihinkä |
| Adessiivi | kenelä ~ kellä | kenelä ~ kellä | millä | millä |
| Ablatiivi | keneltä ~ keltä | keneltä ~ keltä | miltä | miltä |
| Allatiivi | kenele(t) ~ kelle(t) | kenele(t) ~ kelle(t) | mille(t) | mille(t) |

Näjemä, ette pluraalin haamut oon identtiset singulaarin haamuin kans kohta kaikissa kaasuksissa. Tyhä nominatiivissa oon molemilla kysymäpronomeniila pluraalissa oma haamu: *kukka* ~ *kutka* ~ *kekkä* ~ *ketkä* pro *kuka* ja *mikkä* ~ *mitkä* pro *mikä*. *kuka*-pronomenila oon oma pluraalihaamu kans partitiivissa: *keitä* pro *ketä*. Mutta sitä saattaa käyttäät singulaarihaamuu *ketä* pluraalihaamun *keitä* sijasta.

Kainun kielessä jokhaisella kysymäpronomenihaamula oon vastaava kielttäävä kvanttoripronomenieli kieltopronomeni, jolla vastathaan, jos vastaus kysymyksheen oon kielttäävä (3–8).

(3) *Kuka* assuu Alattiossa? Ei *kukhaan*.

(4) *Missä* paikassa aikamasiini oon? Ei *mishään*.

(5) *Ketä* sie rakastat? En *kethään*.

(6) *Mitä* sie pölkkäät?? En *mithään*.

(7) *Kenheen* sie luotat. En *kenheenkhään*

(8) *Miksi* sie aijot raavhaana? En *miksikhään*.

Näittenkvanttoripronomeniitten haamut kattoma kaikki läpi, ko käsittelemä kieltopronomenniita tarkemin kohđassa 7.6.3.

Kainun kielessä oon vielä duaalinen kysymäpronomeni *kumpi*, jota käytethään ko alternatiiviita oon tyhä kaksi. Silläki oon täysi taivutusparadigma ja se taippuu samhaan laihiin ko adjektiiviitten komparatiivihaamut: (sg.nom. : sg.gen. : sg.part. : sg.ill. : sg.ess.) *kumpi* : *kumma*/*n* : *kump*(*p*)*a*/*a* : *kump*/*haan* : *kumpa*/*na*, (pl.nom. : pl.gen. : pl.part. : pl.ill. : pl.ess.) *kumma*/*t* : *kumpp*/*ii*/*n* ~ *kumm*/*i*/*tten* : *kumpp*/*i*/*i* ~ *kump*/*i*/*a* : *kump*/*hiin* : *kump*/*i*/*na*. Sillä kysythään, ko pitäis valita toinen kahđesta (9–11).

(9) *Kumpi* halluu lähteet myötä, sie vain Maija?

(10) *Kumman* sie valittet, Mikon vain Pekan?

(11) *Kummat* kengät oon mukavammat, punaiset vain siniset?

Sitä oon olemassa kans kysymäadjektiiviitaja kysymäadverbiita. Tällä laila:

Tabeli 40: Kysymäadverbiita ja -adjektiiviita

|  |  |  |  |  |  |
| --- | --- | --- | --- | --- | --- |
| Pronomeni | Paikka | Aika | Tapa | Syy | Adjektiivi |
| ku-/ko- |  | koska | kunka ~ kuinka |  | kummo(i)nen ~ kumma(i)nen |
| mi- | missä  mistä  mihin(kä)  minne(t) |  | millälaila ~ minkälaihiin ~ miten(kä) | miksi | minkälainen ~ mimmo(i)nen |

Esimerkkii kysymäadjektiiviista (12) ja kysymäadverbiista (13–15):

(12) *Minkälainen* keli sielä oon ulkona?

(13) *Minne*(*t*)sie aijot siirttyyt?

(14) *Koska* faari kuoli?

(15) *Kunka* vanhaa muori oon?

## Relatiivipronomenit

Relatiivipronomenioon semmoinen pronomeni, jolla aloitethaan relatiivisyntaktin. Relatiivisyntakti oon tasan alasyntakti ja se seissoo defineerauksena jolleki sen ylisyntaktin osale eli fraasile. Se ei siis ole mikhään ittenäinen fraasi, mutta toisen fraasin osa. Se ylisyntaktin osa, mitä relatiivisyntakti defineeraa, oon relatiivisyntaktin korrelaatti. Esimerkkii korrelaatista (1, 2; korrelaatin oon kursiveerattu).

(1) Oletko sie kuulu [*siitä Vesisaaren papista*, joka oon kirjoittannu nämät artikkelit]?

(2) Mie tieđän [*kaikki*, mitä mie tarvittenki tiettäät].

Relatiivipronomeni seissoo relatiivisyntaktissa samassa haamussa, ko se substatiivi seisois, mitä se oon korvaamassa. Verttaa syntaktiita (3, 4) syntakthiin (5, 6).

|  |  |
| --- | --- |
| (3) Tuvassa ođotti Pekka, *jota* [sg.part.] vaimot olthiin lähtenheet hakemhaan. | (5) Tuvassa ođotti Pekka. Vaimot olthiin lähtenheet hakemhaan *Pekkaa* [sg.part.]. |
| (4) Het nähthiin digikartan, *missä* [sg.iness.] oli koko Raisinvankka. | (6) Het nähthiin digikartan. *Digikartassa* [sg.iness.] oli koko Raisinvankka. |

Relatiivipronomenniita oon kainun kielessä kolme: *joka*, *kuka* ja *mikä*.Näistä *kuka* ja *mikä* taivuthaan samhaan laihiin ko ylipuolela kohđassa 7.3. käsitellyt kysymäpronomenit *kuka* ja *mikä*.Relatiivipronomenila *joka* oon täyđelinen paradigma: Sillä oon pluraalissaki täysi taivutusparadigma eli kaikki omat pluraalihaamut.

Tabeli 41: Relatiivipronomeniitten haamut

|  |  |  |  |  |
| --- | --- | --- | --- | --- |
|  | *joka* | | *kuka* | *mikä* |
|  | Singulaari | Pluraali | Singulaari/Pluraali | Singulaari/Pluraali |
| Nominatiivi | joka | jokka ~ jotka | kuka / kukka ~ kutka | mikä / mikkä ~ mitkä |
| Genitiivi | jonka | joitten | kenen ~ kenenkä | minkä |
| Partitiivi | jota | joita | ketä | mitä |
| Essiivi | jona | joina | kenenä | minä |
| Translatiivi | joksi | joiksi | keneksi | miksi |
| Inessiivi | jossa | joissa | kenessä | missä |
| Elatiivi | josta | joista | kenestä | mistä |
| Illatiivi | johon ~ johonka | joihin | kenheen | mihin ~ mihinkä |
| Adessiivi | jolla | joila | kenelä ~ kellä | millä |
| Ablatiivi | jolta | joilta | keneltä ~ keltä | miltä |
| Allatiivi | jolle(t) | joile(t) | kenele(t) ~kelle(t) | mille(t) |

Relatiivipronomennii *kuka* käytethään tyhä ihmisistä. Se ei ole oikhein tavalinen käytössä, ja sen sijasta saattaa tasan käyttäät pronomennii *joka*.Muutoin ei kainun kielessä ole selvää reekelii siihen, ette kumppaa pronomenii, *joka* eli *mikä*, koskaki pitäis käyttäät. Seuraavat prinsipit kuitenki saattaa relatiivipronomeniitten käytöle anttaat:

* Silloin ko pronomenin korrelaattina oon ihmistä merkitteevä sana (substantiivi tahi pronomeni), käytethään pronomennii *joka* eli *kuka* (7, 8).

(7) Oonko se [*tuo vanhaa mies*, *joka*/*kuka* makkaa tuossa sängyssä]?

(8) [*Ylisaamelaiset*, *joila*/*kellä* oli kesäsijat Naavuonossa,] olthiin villissä uskossa.

Vähänen poikkeema reekelhiin oon se, ette ko korrelaattina oon superlatiivi, niin relatiivipronomeni oon tasan *mikä* (9).

(9) Sivva oli [*lujjiin mies*, *mikä* koskhaan oon eläny Raisissa.]

* Ko korrelaattina oon elläintä, kalluu, paikkaa tahi jotaki assiita merkitteevä substantiivi, se silloin saattaa itte valita, halluuko käyttäät *joka-* vain *mikä*-pronomennii (10–12).

(10) Het kirjoitethiin alle [*semmoisen dokumentin*, *jossa*/*missä* het luvathiin olla alamaiset kuninkhaale].

(11) Naakima ensistä [*yhđen klasin* alle, *josta*/*mistä* kajastaa vähän näkköö].

(12) Hän kirjoittaa ylös [*niitä muisteluksii*, *joita*/*mitä* ihmiset nyt muistelhaan].

* Ko korrelaattina oon semmoinen pronomeni tahi muu prosana, jolla refereerathaan johonki kalhuun, paikkhaan tahi assiisseen, se silloin häyttyy tasan käyttäät pronomennii *mikä* (13–16).

(13) Tekkeekö ihminen vain [*sitä*, *mitä* histooria tahtoo häneltä]?

(14) Mutta [*tääläki*, *missä* aina oon kylmä,] oon hyvä elläät.

(15) Se asui [*tässä*, *missä* Jounin Jouni nyt assuu].

(16) Matti vastas taas [*sen saman*, *mitä* hän oli vastanut muileki].

Oon kans olemassa relatiivisyntaktiita, mikkä seisothaan ennen ommaa korrelaattii, ja semmoissiiki relatiivisyntaktiita, joila kokonhansa vailuu korrelaatti. Silloin käytethään ihmishiin refereeraavana pronomenina pronomennii *kuka* (17). Muutoin käytethään tasan pronomennii *mikä* (18).

(17) [*Kuka* jääpi tähän, *se*] jääkhöön, [*kuka* mennee kävelemhään metthään, *se*] menkhöön sinne.

(18) (Arvaus:) [*Mitä* hän löyttää, *sen*] ottaa hän ja tappaa; mutta [*mitä* hän ei löyđä], ottaa hän myötä. (Vastaus: ”Täitä.”)

## Refleksiivi- ja resiprookkipronomeni

Refleksiivi- ja resiprookkipronomeni oon siinä samanlaiset pronomenit, ette net haamustethaan semmoisen NP-fraasin, millä oon korrelaatti samassa syntaktissa. Ylheensä tämä korrelaatti oon syntaktin subjekti.

### Refleksiivipronomeni

Kainun kielen refleksiivipronomeni oon *itte* + possessiivisuffiksi (katto possessiivisuffiksiista kohđasta 5.4). Refleksiivipronomeni refereeraa syntaktin subjekthiin, eli sillä oon sama persoona ko subjektilla, ja tätä persoonaa merkithään siis samapersoonaisela possessiivisuffiksilla.

Refleksiivipronomeni taippuu kaasuksissa juuri samhaan laihin ko muutki nomenit. Lukkuu sillä ei kuitenkhaan ole, eli se oon aina tyhä singulaarissa.

Tabeli 42: Refleksiivipronomenin haamut

|  |  |  |  |  |  |
| --- | --- | --- | --- | --- | --- |
|  | Sg1 | Sg2 | Pl1 | Pl2 | Sg3/Pl3 |
| Nominatiivi | itte/ni | itte/sti | itte/mä | itte/nä | itte/nsä |
| Genitiivivi | itte/ni | itte/sti | itte/mä | itte/nä | itte/nsä |
| Partitiivi | itte/e/ni ~ itte/ä/nni ~ itti/ä/nni | itte/e/sti ~ itte/ä/sti ~ itti/ä/sti | itte/e/mä ~ itte/ä/mmä ~ itti/ä/mmä | itte/e/nä ~ itte/ä/nnä ~ itti/ä/nnä | itte/e/nsä ~ itte/ä/nsä ~ itti/ä/nsä |
| Essiivi | itte/nä/nni | itte/nä/sti | itte/nä/mmä | itte/nä/nnä | itte/nä/nsä |
| Translatiivi | itte/kse/nni | itte/kse/sti | itte/kse/mmä | itte/kse/nnä | itte/kse/nsä |
| Inessiivi | itte/ssä/nni | itte/ssä/sti | itte/ssä/mmä | itte/ssä/nnä | itte/ssä/nsä |
| Elatiivi | itte/stä/nni | itte/stä/sti | itte/stä/mmä | itte/stä/nnä | itte/stä/nsä |
| Illatiivi | itt/hee/ni | itt/hee/sti | itt/hee/mä | itt/hee/nä | itt/hee/nsä |
| Adessiivi | itte/lä/nni | itte/lä/sti | itte/lä/mmä | itte/lä/nnä | itte/lä/nsä |
| Ablatiivi | itte/ltä/nni | itte/ltä/sti | itte/ltä/mmä | itte/ltä/nnä | itte/ltä/nsä |
| Allatiivi | itte/le/nni | itte/le/sti | itte/le/mmä | itte/le/nnä | itte/le/nsä |

Refleksiivipronomeni haamustaa oman NP-fraasin eli se saattaa olla objektinna (1, 2) tahi adverbiaalinna (3, 4), mutta tämmäisen fraasin syntaktinen funksuuni ole koskhaan sama ko sen referenssin eli subjektin funksuuni.

(1) Miei en anna juksata *itteeni*i ~ *itteänni*i ~ *ittiänni*i

(2) Älk(k)ääi antak(k)aa juksata *itteenä*i ~ *itteännä*i ~ *ittiännä*i.

(3) Äläi osta *ittelesti*i piilii.

(4) Heti ostethiin *ittelensä*i piilin.

Eriliikaisesti Porsangin varieteetissa refleksiivipronomeni essiinttyy genitiividefineerauksena (5, 6), partisippikonstruksuunin subjektinna (7, 8) ja adposisuunifraasissa refereeraamassa syntaktin subjekthiin (9, 10):

(5) Häni antoi Stiinale [*ittensä*i kuvan].

(6) Meti annoima niile [*ittemä*ikuvan].

(7) Klemettii sanoi [*ittensä*i käyvän tulevalla viikola Kaarasjovessa].

(8) Pojati luulthiin [*ittensä*i nähnheen hukan].

(9) Miei en nähny [*itteni*i eđessä] hukkaa.

(10) Etkö siei nähny [*ittesti*i eđessä] hukkaa?

Muissa varieteetiissa refleksiivipronomennii ei käytetä tähän laihiin, mutta kirjoitethaan (11–13):

(11) Häni antoi Stiinale [omani kuvan].

(12) Pojati luulthiin, [ette heti olthiin nähnheet hukan].

(13) Miei en nähny hukkaa [minuni e(đ)essä].

Pronomenin *itte* pohjalta oon olemassa kans adverbi *itteksensä*, mihin kans tasan liitethään possessiivisuffiksin, ja minkä persoona oon sama ko subjektin persoona (14–16).

(14) Miei istuin lukemassa *ittekseni*i.

(15) Siei se vain aina puhut *itteksesti*i.

(16) Hukkai kulki *itteksensä*imettässä.

*itte*-sannaa käytethään kans muissa funksuuniissa, mutta silloin se ei ole refleksiivipronomeni (katto kohđat 7.6.2 ja 7.7).

### Resiprookkipronomenit

Resiprookkipronomenila meinathaan pronomenii, mikä haamustaa ittenäisen NP-fraasin ja mikä osoittaa siihen kollektiivisheen joukkhoon, mikä oon syntaktin subjektinna. Joukossa häättyy olla kuitenki kaksi indiviidii (1), mutta niitä saattaa olla vaikka kunka monta (2, 3).

Kainun kielessä oon kaksi tappaa ilmoittaat resiprookkisuutta. Tavalissiin oon käyttäät kaksoispronomennii *toinen – toinen*, missä ensimäinen *toinen* oon tasan singulaarin nominatiivissa ja toinen *toinen* taippuu singulaarin kaasuksissa. Toinen tapa oon käyttäät *toinen*-sannaa yksinänsä mutta pluraalissa. Tämä *toiset*-pronomeni taippuu tavalisheen taphaan kaasuksissa. Taivutus oon samanlainen ko (*i*)*nen*-nomeniila ylheensäki. Esimerkiksi:

(1) Pekka ja Kreeta rakastuthiin *toinen toisheen* ~ *toishiinsa*.

(2) Pekka, Kaisa, Matti ja Kreeta muistelhaan *toinen toisele*(*t*) ~ *toisilensa* omista/ittensä reisuista.

(3) Suomalaiset ja kainulaiset ymmärethään *toinen toista* ~ *toisiansa*.

Resiprookkisen *toinen*-pronomenin pohjalta ei ole syntyny proadverbiita eli proadjektiiviita. *toinen*-pronomenila oon kuitenki muitaki funksuunita, ja niissä muissa funksuunissa pohjasanasta *toinen* oon laitettu proadverbiita ja -adjektiiviita.

Oon kuitenki olemassa kans toisheen juurheen perustuuva resiprookkinen adverbi *keskenänsä*, mihin liittyy subjektin kans samapersoonainen possessiivisuffiksi. Esimerkkii (4–6):

(4) Meti olima niin ajatelheet *keskenämmä*i.

(5) Teti saatta sen päättäät *keskenänn*äi.

(6) Heti istuthiin kotona *keskenänsä*i.

## Kvanttoripronomenit

Melkhein kaikkikvanttoripronomenit muistelhaan jonkulaista lukumäärää, ja sillä niile passaa nimi kvanttoripronomenit. Tässä klassifiseeraama kvanttoripronomenit niin, ette kaikki pronomenit, mikkä ei ole persoonapronomenniita, demonstratiivipronomenniita, kysymäpronomenniita, relatiivipronomenniita eikä refleksiivipronomeni eikä resiprookkipronomeni, oon sitte kvanttoripronomenit.

Kvanttoripronomenit saattaa jakkaat alajoukkhoin sen jälkhiin ko tabeli näyttää.

Tabeli 43: Kvanttoripronomeniitten jako eri joukkhoin

|  |  |  |
| --- | --- | --- |
|  | Dualiset | Yksi eli moni |
| Indefinittiset | *jompikumpi* | *joku*, *muutampi*, *yksi* |
| Universaalit | *kumpiki*, *molemat* | *jokhainen*, *kaikki*,  *itte kukin* ~ *itte kukanen* |
| Kieltopronomenit | *kumpikhaan* | *yksikhään*, *kukhaan*, *mikhään* |
| Lukumäärän pronomenit |  | *joku*, *muutampi*, *moni*, *harva*, *usheempi* ~ *useampi* ~ *usiampi* |
| *mikä tahansa* -fraasit | *kumpi tahansa*  *kumpi vain* | *mikä tahansa*  *mikä vain* |

### Indefinittiset: *joku*, *jompikumpi*, *yksi*, *muutampi*

Indefinittiset pronomenit oon *joku*, *jompikumpi*, *muutampi* ja *yksi*.Nämät saatethaan jakkaat kahtheen joukkhoon.

* Ensimäiselä joukola refereerathaan semmoishiin referentthiin, mistä ei tieđetä, kuka/kukka eli mikä/mikkä se/net oon. Tässä funksuunissa käytethään pronomenniita *joku* eli *jompikumpi*. Silloin ko alternatiiviita oon enämen ko kaksi, käytämä pronomennii *joku* (1–6), ko alternatiiviita oon tyhä kaksi, käytämä dualista pronomennii *jompikumpi* (7–9).

(1) Tulleeko sieltä vielä *joku*?

(2) Sitte tässä oli [*joku* teknilinen probleemi].

(3) Met olema [*jonku* vaaran laiđassa].

(4) Eikö sitä olis vaikka trengin paikkaa *jossaki* eli [*jotaki* muuta työtä]?

(5)[*Joilaki* ihmisillä] oon paljon työtä.

(6)[*Joitaki* tiettoi] ihmiset saathiin.

(7) *Jompikumpi* jääpi kothiin, sie eli mie.

(8) Sie häävyt myyđä niistä *jommankumman*.

(9) *Jomppaakumppaa* ihminen rakastaa, Jumalaa eli mammonaa.

Pronomeni *jompikumpi* oon siinä omituinen, ette sen oon oikkeestansa pantu yhtheen kahđesta pronomenista, näjet pronomeniista *jompi* ja *kumpi*. Sillä siinä taivutethaan molemat osat.

Tabeli 44: Pronomenniitten *joku* ja *jompikumpi* taivutus

|  |  |  |  |  |
| --- | --- | --- | --- | --- |
| Kaasus | Singulaari | Pluraali | Singulaari | Pluraali |
| Nominatiivi | joku | jokku ~ jotku | jompikumpi | jommatkummat |
| Genitiivi | jonku ~ jonkun | joittenki | jommankumman | jomppiinkumppiin ~ jommittenkummitten |
| Partitiivi | jotaki | joitaki | jomp(p)aakump(p)aa | jomppiikumppii ~ jompiakumpia |
| Essiivi | jonaki | joinaki | jompanakumpana | jompinakumpina |
| Translatiivi | joksiki | joiksiki | jommaksikummaksi | jommiksikummiksi |
| Inessiivi | jossaki | joissaki | jommassakummassa | jommissakummissa |
| Elatiivi | jostaki | joistaki | jommastakummasta | jommistakummista |
| Illatiivi | johonki | joihinki | jomphaankumphaan | jomphiinkumphiin |
| Adessiivi | jollaki | joileki | jommalakummala | jommilakummila |
| Ablatiivi | joltaki | joiltaki | jommaltakummalta | jommiltakummilta |
| Allatiivi | jolleki | joilleki | jommale(t)kummale(t) | jommile(t)kummile(t) |

Pronomenin *jompikumpi* pluraalihaamut ei melkhein ole käytössä. Sitä käytethään tyhä, ko pronomeni refereeraa johonki, mitä oon paritusten (10, 11).

(10) Mie kyllä havaittin, ette [*jommissakummissa* niistä saapphaista] oli reikä.

(11) Kyllä sie hääđyt ottaat [*jommatkummat* niistä prilliistä].

* Toinen laji indefinittissii kvanttoripronomenniita oon semmoiset pronomenit, minkä referenssi kyllä oon tieđossa, mutta sitä ei kontekstissa muistela. Tässä funksuunissa käytethään pronomenniita *muutampi* (12–16) ja *yksi* (17–19). Eriliikaisesti *muutampi-*pronomennii passaa käyttäät kans pluraalisista referentiistä (14, 15):

(12)[*Muutampanna* kaunhiina kesäpäivänä] Maija lähti järvele pyythöön.

(13)Jussa olis halunu emänäksi [*muutaman* Alattion tyttären].

(14) *Muutamat* tykäthiin oikhein hyvin kalasta, *muutamat* taas olthiin kylläntynheet siihen.

(15)Lensmanilla oli monta miestä myötä, ja nämät olthiin juuri aresteeraamassa [*muutamppii* ylisaamelaissii eli lapin ihmissii].

(16)Hän hyrräili [*muutamppaa* tuttuu lauluu], minkä muori oli hänele opettannu.

(17)Siljola seissoo paljon ihmissii. [*Yksi* vaimo] heiluttaa aviissii ja muut puhelhaan ympärillä.

(18)Ko met tulema kartanon tykö, naakima ensistä [*yhđen* klasin alle], mistä kajastaa vähäsen näkköö.

(19)Annan Kaisa painaa [*yhtä* knappii], ja samassa heiđän eđessä seissoo vaimo.

Pronomenii *yksi* oon kans mahđolinen käyttäät pluraalisista referenssiistä (20, 21). Tavalinen tämä ei ole.

(20)Siljola seisothiin [*yhđet* studentit].

(21)Met naakimaraitona [*yksiin* klassiin alta], mikkä olthiin joksiki korkkeela maasta.

Pronomeni *muutampi* taippuu melkhein ko komparasuunihaamut, mutta oon vähäsen epäreekelimäinen. Pronomeni *yksi* taippuu samhaan laihiin ko kardinaali *yksi* (katto tabeliita kohđasta 8.1 Kardinaalit).

Tabeli 45: Pronomenin *muutampi* taivutus

|  |  |  |
| --- | --- | --- |
| *Kaasus* | *Singulaari* | *Pluraali* |
| Nominatiivi | muutampi | muutamat |
| Genitiivi | muutaman | muutami(i)tten |
| Partitiivi | muutamppaa ~ muutamaa | muutamppii(ta) ~ muutamia |
| Essiivi | muutampanna ~ muutamanna | muutampinna ~ muutaminna |
| Translatiivi | muutamaksi | muutamiksi |
| Inessiivi | muutamassa | muutamissa |
| Elatiivi | muutamasta | muutamista |
| Illatiivi | muutamphaan ~ muutamhaan | muutamphiin ~ muutamhiin |
| Adessiivi | muutamalla | muutamilla |
| Ablatiivi | muutamalta | muutamilta |
| Allatiivi | muutamalle(t) | muutamille(t) |

Pronomennii *muutampi* käytethään kans lukumäärän pronomenina, ja aina ei ole hyvä tiettäät, kummasta käytöstä oon kysymys. (Katto kohđasta 7.6.4.)

### Universaaliset *kaikki*, *koko*, *molemat*, *jokhainen*, *joka*, *joka ainua* ~ *ainoa*, *itte kuki* ~ *kukanen* ja *kumpiki*

Universaaliset kvanttoripronomenit oon semmoiset pronomenit, millä meinathaan koko sitä joukkoo, mikä oon kontekstissa myötä. Niitä oon *kaikki*, *koko*, *joka*, *jokhainen*, *joka ainua* ~ *ainoa*, *itte kuki* ~ *itte kukanen* ja dualiset *kumpiki* ja *molemat*. Näistä *kaikki*, *koko* ja *molemat* refereerathaan koko joukkhoon tahi koko assiisseen, tinkhaan, elläimheen, ihmisheen kokonhaisuutena, loput refereerathaan jokhaisheen erittäin.

* Pronomeni *kaikki* taippuu niin ko *e-*rankaiset nomenit tavalisestiki (1–6; nomenityyppi 1.1). Esimerkistä (1) näjemä kuitenki, ette singulaarin nominatiivii käytethään etudefineerauksena semmoisenki valtasanan kans, mikä oon pluraalin nominatiivissa.

(1)[*Kaikki* nämät miehet] olthiin tulheet tervheinä takaisin.

(2) Nyt hän näki [*kaiken* sen], mitä hän oli ajatellu päivälä.

(3) Piian se oon ihminen itte, joka oon syypää *kaikkheen*?

(4) Mie olen sopinu *kaikesta* Annan Kaisan kans.

(5) Pekka oli vanhiin [*kaikista* Raisin assuujista].

(6) Meilä oon *kaikila* sama kieli.

*kaikki-*pronomeni oon siitä erinomhainen, ette sen kivettynyttä haamuu *kaikin* käytethään ylheisesti nominatiivihaamun sijassa subjektinna (7) eli silloin ko sen korrelaatti oon subjekti (8).

(7) Varhemin puhuthiin *kaikin* kainuu täälä.

(8) Met lähđimä *kaikin* Spaanihaan feeriälle.

* Pronomeni *koko* oon taipumaton.Sitäkäytethään tyhä nomenifraasin etudefineerauksena, ei koskhaan omana ittenäisenä fraasina (9–11).

(9)[*Koko* miestokka] siirtyi lanton rannale.

(10)Met emmä halluu istuut täälä Universiteetin siljola [*koko* päivää]!

(11)Sitte mie unheetin [*koko* assiin].

* Duaalinen pronomeni *molemat* oon tasan pluraalissa ja refereeraa sitte samhaan aikhaan kahtheen referentthiin (12–14):

(12)Kyllä se oon paras, ette tet tuletta *molemat*.

(13)Sielä oli minun muori ja faari ja [*molemat* sisaret] ja veli.

(14)Alattiossa oli iso petäjämettä [Alattionjoen *molemilla* puolila].

Tabeli 46: Pronomenin *molemat* taivutus

|  |  |
| --- | --- |
| Kaasus | Pluraali |
| Nominatiivi | molemat |
| Genitiivi | molemi(i)tten |
| Partitiivi | molemppii(ta) ~ molempia |
| Essiivi | molempinna |
| Translatiivi | molemiksi |
| Inessiivi | molemissa |
| Elatiivi | molemista |
| Illatiivi | molemphiin |
| Adessiivi | molemilla |
| Ablatiivi | molemilta |
| Allatiivi | molemille(t) |

Loppui universaalissii kvanttoripronomenniita saatama käskeet kans distributiiviseksi kvanttoripronomeniksi,sillä ko net refereerathaan jokhaisheen referensin oshaan erittäin eli niitä saatethaan räknätä. Sillä net ja niitten referensisanat oon tasan singulaarihaamussa, eikä niitä sitte saata käyttäät ainheesta eikä abstraktisannoin kans. Tämmöissii kvanttoripronomenniita oon *jokhainen*, *joka*, *joka ainua* ~ *ainoa*, *itte kuki ja kumpiki*.

* Näistä pronomeni *jokhainen* ~ *joka*(*i*)*nen* taippuu niin ko *nen*-loppuiset nomenit muutoinki (15, 16).

(15)[*Jokhainen* heistä] toivoi, ette sais nähđä omhaiset ja kotipaikan.

(16)Kohta *jokhaisella* oli lehmä, lamphaita, jollaki oli kannoiki ja sika.

* Silloin ko pronomeni oon etudefineerauksena, se oon tavalisempi ette käyttäät taipumatonta pronomennii *joka* (17–19).

(17)Ei olekhaan [*joka* pojala] ommaa rukkoushuonetta siljola!

(18)Se kävi kohta [*joka* kesä] meilä niittämässä.

(19)Se näyttää tukkiivan ittensä vähän [*joka* paikkhaan].

* Kohta sammaa ko *jokhainen* ~ *joka*(*i*)*nen* ja *joka* meinaa yhđyspronomeni *joka* *ainua* ~ *ainoa* (20, 21). Tässä taippuu tyhä jälkimäinen osa eli sana *ainua* ~ *ainoa*.

(20)Toiset kyllä senthään kuulthiin [*joka ainuan* sanan].

(21)Sielähän se oon sitä tyskälaista täynä [*joka ainuassa* paikassa] ympäri.

* Yhđyspronomeni *itte kuki* oon vielä enämen distributiivinen. Sitä käytethään, ko meinathaan jokhaista erittäin (22–24). Samassa funksuunissa käytethään kans yhđyspronomennii *itte kukanen*, mutta sitä ei juuri käytetä muutoin ko singulaarin nominatiivihaamussa.

(22)Sen saattaa [*itte kuki* ~ *itte kukanen*] ajatella, ette kunka se oon.

(23)Se oon ittensä tapa [*ittessä kussaki* talossa].

(24)Mikko antoi yhen äpylin [*ittele kulleki* lapsele].

Molemat osat *itte* ja *kuki* taivuthaan, *kuki*-sanassa taivutethaan sen ensimäistä *ku*- eli *ke-*ossaa, ja pörhään panhaan aina *ki*.

Tabeli 47: Pronomenin *itte kuki* taivutus

|  |  |
| --- | --- |
| Kaasus | Singulaari |
| Nominatiivi | itte kuki |
| Genitiivi | itten kunki/kenenki |
| Partitiivi | ittee kutaki/ketäki ~ itteä kutaki/ketäki ~ ittiä kutaki/ketäki |
| Essiivi | ittenä kunaki/kenäki |
| Translatiivi | itteksi kuksiki/keksiki |
| Inessiivi | ittessä kussaki/kessäki |
| Elatiivi | ittestä kustaki/kestäki |
| Illatiivi | ittheen kuhunki/kehenki |
| Adessiivi | ittelä kullaki/kelläki |
| Ablatiivi | itteltä kultaki/keltäki |
| Allatiivi | ittele kulleki/kelleki |

* Duaalinen pronomeni *kumpiki* meinaa kohta sammaa ko pronomeni *molemat*. Erona oon, etteko *molemat* meinaa kahta referenttii yhđessä, *kumpiki* fokuseeraa enämen siihen, ette net kaksi referenttii erittäin oon jotaki eli tehđhään jotaki (25–27).

(25)Se pittää *kumpiki* anttaat toinen toisele.

(26)[*Kummalaki* puolela jokkee] oli korkkee vaaranrinnet suojana.

(27)Ihmiset vaihetelthiin tavaraa *kummaleki* avuksi.

*kumpiki*-pronomenin ensiosa *kumpi* taippuu samala tavala ko kysymäpronomeni *kumpi*.

Tabeli 48: Pronomenin *kumpiki* taivutus

|  |  |  |
| --- | --- | --- |
| Kaasus | Singulaari | Pluraali |
| Nominatiivi | kumpiki | kummatki |
| Genitiivi | kummanki | kumppiinki ~ kummittenki |
| Partitiivi | kump(p)aaki | kumppiiki ~ kumpiaki |
| Essiivi | kumpanaki | kumpinaki |
| Translatiivi | kummaksiki | kummiksiki |
| Inessiivi | kummassaki | kummissaki |
| Elatiivi | kummastaki | kummistaki |
| Illatiivi | kumphaanki | kumphiinki |
| Adessiivi | kummalaki | kummilaki |
| Ablatiivi | kummaltaki | kummiltaki |
| Allatiivi | kummaleki | kummileki |

### Kieltopronomenit

Kieltopronomeniksi käskemä tässä semmoissii pronomenniita, mikkä essiinythään tyhä kielttäävissä eli eppäileevissä syntaktiissa. Niitä oon nelje: *kukhaan*, *yksikhään*, *mikhään* ja dualinen *kumpikhaan*. Pronomeni *kukhaan* refereeraa ylheensä ihmisheen (1–3, 8), pronomenit *yksikhään* ja *mikhään* saatethaan refereerata sekä ihmishiin (4, 5, 13, 14) ette muihin assiissiin (6–12, 15), mutta vähäsen sen jälkhiin, minkälainen syntakti oon kysymyksessä. Esimerkiksi *mikhään-*pronomennii käytethään ihmisistä tyhä silloin, ko se oon substantiivin defineerauksena (13). Pronomeni *kumpikhaan* (14, 15) refereeraa aina kahtheen ykshyytheen.

(1) *Kukhaan* ei halunu heittäät oppimasta kainun kieltä.

(2) Ei niistä näyttäny löyttyyvän [*kenenkhään* merkkii].

(3) Mutta ei net silloin senthään *kethään* tappanheet.

(4) Sen jälkhiin ei *yksikhään* ole mithään kuulu Pahasta Amtmanista.

(5) Eikö teilä ole *yhtäkhään*, joka saattais olla opettaajana.

(6) Hän ei löytäny vastausta [*yhtheenkhään* näistä kysymyksistä].

(7) Heiđän kieli ei ollu [*mikhään* kieli].

(8) Pekkaa ei piđätä *mikhään* eikä *kukhaan*.

(9) Tästä ei tule *mithään*.

(10) Oonko *mikhään* ihanampi ko Tromssa kaunhiina kesäaamuna?

(11) Ei Iisakki ajatellu tehđä tätä jotaki [*milhään* konnuuđella].

(12) Emmä met aikonheet *mihinkhään*.

(13) Äiji ei ollu [*mikhään* viisas mies].

(14) Ei *kumpikhaan vaimo* vaikuttannu hänheen *mithään*.

(15)[*Kumphaankhaan* paikhaan] ei kuitenkhaan [*yksikhään* heistä] olis halunu.

Näjemä ette pronomenit *kumpikhaan* ja *yksikhään* oon selvästi distributiiviset. Net taivuthaan samhaan laihiin ko kysymäpronomeni *kumpi* ja lukusana *yksi*. Erona oon tyhä enkliitti *khAAn*, minkä lisähään sannoin *kumpi* ja *yksi* pörhään. Pronomenit *kukhaan* ja *mikhään* taivuthaan näin:

Tabeli 49: Pronomeniitten *kukhaan* ja *mikhään* taivutus

|  |  |  |
| --- | --- | --- |
| Kaasus |  |  |
| Nominatiivi | kukhaan | mikhään |
| Genitiivi | kenenkhään | minkhään |
| Partitiivi | kethään | mithään |
| Essiivi | kenenäkhään | minhään |
| Translatiivi | keneksikhään | miksikhään |
| Inessiivi | kenessäkhään | mishään |
| Elatiivi | kenestäkhään | misthään |
| Illatiivi | kenheenkhään | mihinkhään |
| Adessiivi | keneläkhään ~ kelhään | milhään |
| Ablatiivi | keneltäkhään ~ kelthään | milthään |
| Allatiivi | kenelekhään ~ kelheen | millekhään |

Pronomenila *yksikhään* oon kuitenki kans erikoinen partitiivihaamu *yhthään*, mikä ei ole distributiivisessa käytössä, mutta muistelee, ette jotaki ei ollenkhaan ole tahi ole tapattunnu. Se vastaa kysymykshiin *Kunka paljon*? *Kunka monta*? (16, 17).

(16) Mieki ammuin, mutta en tappanu [*yhthään* ihmistä].

(17) Meilä ei ole [*yhthään* vettä].

### Lukumäärän pronomenit

Lukumäärän pronomeniila meinathaan tässä pronomenniita, mikkä muistelhaan, että jotaki oon epävissi määrä, enämen tahi vähemän, mutta ei tyhä yksi tahi kaikki. Nämät pronomenit oon kuitenki kaikki siinä mielessä distributiiviset, ette jokhaista joukon jäsentä ajatelhaan erittäin. Niitä ei sitte voi käyttäät ainheesta tahi abstraktisannoin kans, mutta tyhä semmoisista referentiistä, mitä saattaa räknätä.

Lukumäärän pronomenniita oon *joku*, *joku harva*, *muutampi*, *moni*, *ussee* ~ *usea* ~ *usia*, *usheempi* ~ *useampi* ~ *usiampi* ja *paljo* ja *vähä*. Näistä *joku*, *harva* ja *joku harva* meinathaan, ette joitaki oon kuitenki relatiivisesti vähän, *muutampi* ette ei ole paljon mutta kuitenki enämen ko joku harva, *moni*, *ussee*, *usheempi* ja niitten variantitette joitaki oon kohta paljon. Pronomenila *paljo* refereerathaan relatiivisesti ishoon lukumäärhään, ja sen vastakohtaa ilmoitethaan pronomenila *vähä*.Näin (1, 2):

(1) *Muutamat* oon kasvattanheet ohraaki, ei kyllä [*monessa* talossa] mutta juuri [*jossaki harvassa* taloss*a*].

(2) Täälä oon kulkenu [*usheita* suomalaissii] ja *jokku* oon jäänheetki. Mutta [*paljoita* suomalaissii] ei kyllä täältäkhään löyđy.

Usheimitten oon niin, ette saattaa vaphaasti valita, halluuko näistä pronomeniista käyttäät singulaari- eli pluraalihaamuu; merkitys oon kohta sama, käyttääpä sitte singulaari (3–13) eli pluraalii (14–24).

|  |  |  |
| --- | --- | --- |
| (3) *Harva* tiettää, kuka Beronka oli. | ~ | (14) *Harvat* tieđethään, kuka Beronka oli. |
| (4)Mie olen ollu Suomessa [*jonku harvan* kerran]. | ~ | (15) Mie olen ollu Suomessa [*jokku harvat* kerrat]. |
| (5)[*Jollaki harvala* oli tyhä yksi kläppi]. | ~ | (16) [*Joilaki harvoila*] oli tyhä yksi kläppi. |
| (6) *Muutampi* saattoi kohta huonosti ruijaa. | ~ | (17) *Muutamat* saatehiin kohta huonosti ruijaa. |
| 7)[*Muutamassa* talossa] oli sikaki. | ~ | (18) [*Muutamissa* taloissa] oli sikaki. |
| (8)Ei hänen rinnale kyllä [*moni* poika] päässy. | ~ | (19) Ei hänen rinnale kyllä [*monet* pojat] pääsheet. |
| (9)[*Moni* heistä] oli uskovainen lästadiolainen. | ~ | (20) [*Monet* heistä] olthiin uskovaiset lästadiolaiset. |
| (10)Mie olen käyny Ruottissa [*monta* kerttaa]. | ~ | (21) Mie olen käyny Ruottissa [*monet* kerrat]. |
| (11)Sitä tauttii oon ollu [*usheelaki* ihmisellä]. | ~ | (22) Se tauti oon ollu [*usheilaki* ihmisillä]. |
| (12)[*Useampi* alattiolainen] saattaa topata verta. | ~ | (23) [*Useammat* alattiolaiset] saattava topata verta. |
| (13)Se olis soma saattaat [*usheemppaa* kieltä]. | ~ | (24) Se olis soma saattaat [*usheemppii* kielii]. |

Aina ei kuitenkhaan singulaarin vaihettaminen pluraaliksi eli päinvastoin passaa. Merkitys saattaa olla eri, niin ko esimerkiissä (25, 29), missä singulaarihaamu (25) meinaa, ette hän piian oli kirjoittamassa usseemppaaki rommaanii, muttei muistela kerkiskö hän kirjoittamisesta; pluraalihaamu (29) taas indikeeraa, ette hän kerkis usheemankin rommaanin kirjoittamisesta. Esimerkiistä (26, 30) syntaktissa (30) pronomeni *jokku* oon indefinittinen eikä lukumäärän pronomeni. Muutamisti toinen variantiista oon kokonhansa mahđoton (31, 32).

|  |  |  |
| --- | --- | --- |
| (25)Hän kirjoitti [*usheetaki* rommaanii]. | ≠ | (29) Hän kirjoitti [*usheitaki* rommaaniita]. |
| (26)Niilä pruukas olla [*joku* lehmä]. | ≠ | (30) Niilä pruukas olla [*jokku* lehmät]. |
| (27)[*Jonku* sanan] Kreeta saattoi ruijaaki. |  | (31) \*[*Jokku* sanat] Kreeta saattoi ruijaaki. |
| (28)Pykejässä oli [*joitaki* isompia venheitä]. |  | (32) \*Pykejässä oli [*jotaki* isompaa venettä]. |

* Pronomenit *joku* ja *muutampi* taivuthaan lukumäärän pronomenina samala tavala ko indefinittipronomeninaki (katto kohtaa 7.6.1). Pronomeni *harva* taippuu samala tavala ko kaksitavuiset *a*-nomenit muutoinki (nomenityyppi 1.1) ja pronomeni *moni* niin ko kaksitavuiset konsonanttirangat (nomenityyppi 1.2). Se ei kuitenkhaan ole tavalinen käyttäät *moni*-pronomenin pluraalihaamui. Varengissa sillä oon lisäksi erinomhainen haamu *montaa*, mitä käytethään kielttäävissä (33) ja eppäileevissä (34) syntaktiissa. Näin:

(33) Mie kyllä en saata [*montaa* sannaa kiinaa].

(34) Saatatko sie [*montaakhaan* sannaa kiinaa]?

* Pronomeni *ussee* ~ *usea* ~*usia* oon siitä omituinen, ette siinä löyttyy taivutusrangassa *h*. Eli se taippuu näin:

Tabeli 50: Pronomenin *ussee* ~ *usea* ~ *usia* taivutus

|  |  |  |
| --- | --- | --- |
| Kaasus | Singulaari | Pluraali |
| Nominatiivi | ussee ~ usea ~ usia | usheet ~ useat ~ usiat |
| Genitiivi | usheen ~ usean ~ usian | usheitten |
| Partitiivi | usheeta ~ useaa ~ usiaa | usheita |
| Essiivi | usheena ~ useana ~ usiana | usheina |
| Translatiivi | usheeksi ~ useaksi ~ usiaksi | usheiksi |
| Inessiivi | usheessa ~ useassa ~ usiassa | usheissa |
| Elatiivi | usheesta ~ useasta ~ usiasta | usheista |
| Illatiivi | usheesseen ~ usehaan ~ usihaan | usheissiin |
| Adessiivi | usheela ~ usealla ~ usialla | usheila |
| Ablatiivi | usheelta ~ usealta ~ usialta | usheilta |
| Allatiivi | usheele(t) ~ usealle(t) ~ usialle(t) | usheile(t) |

Pronomeni *usheempi* ~ *useampi* ~ *usiampi* oon haamun jälkhiin pronomenin *ussee* ~ *usea* ~ *usia* komparatiivi, ja se taippuuki niin ko komparatiivi (katto kohđasta 5.5.1). Merkitys niilä kuitenki oon kohta sama. Pronomenila oon kans superlatiiviihaamu *usheimat*, mitä käytethään tyhä pluraalissa. Se sitte meinaa, ette enämen ko puolet koko joukosta kuuluu siihen joukkhoon, mistä jotaki muistelhaan. Esimerkiksi (35, 36):

(35)[*Usheimat* ihmiset] haluthaan tulla onneliseksi.

(36) *Usheimilla* oon jotaki probleemii lasten kans.

* Pronomenit *paljo* ja *vähä* oon tasan pluraalissa, jos refenrenttiitä oon enämen ko yksi (37–39). Silloin *paljo* oon kohta synonyyminen pronomenin *moni* kans (katto esimerkkii 39). Singulaarii saattaa sitte käyttäät ko referentti oon ainet eli joku abstrakti assii (40–42).

(37) [Näin *paljoin* kalloin] kans mie en tehe mithään.

(38) [Nuoin *vähilä* tieđoila] ei elämästä pärjää.

(39) [*Paljoile* ihmisille] / [*Monile* ihmisille] onni oon elämän tärkkein assii.

(40) Ei siinä [*paljo*khaan puhuminen] auttanu.

(41) Köyhä anttaa *vähästä*ki, rikas ei *paljosta*khaan.

(42) Hänelä ei ole [*paljoo* tiettoo elämästä].

Pronomenit *paljo* ja *vähä* taivuthaan samala tavala ko kaksitavuiset yksirankaiset nomenit muutoinki (nomenityyppi 1.1).

### Kysymäpronomenit *kuka* ja *mikä* kvanttoripronomenina

Kysymäpronomenit *kuka* ja *mikä* löyđythään erilaisissa konstruksuuniissa, mikkä meinathaan ette joku assii oon ylheisesti tosi (1, 2) tahi tekkee jolleki tasan (3, 4) tahi ette assii tapattuu epäreekelimäisesti ja sattumalla eli oon vähän niin ja näin (5–9). Tämmöissii konstruksuuniita oon *kuka*/*mikä tahansa*/*hyvänsä*, *kuka*/*mikä vain*, *vaikka kuka*/*mikä*, *vähän mikäki*/*kukaki*, *kuka*/*mikä koskaki*/*kunkaki*/*missäki* jne.

(1)[*Kuka tahansa*/*hyvänsä*/*vain*] saattaa oppiit kainun kieltä.

(2)[*Missä*/*Mistä tahansa*/*hyvänsä*/*vain*] saattaa tulla onneliseksi.

(3)Minun mielestä saapi tulla [*kuka tahansa*/*hyvänsä*/*vain*] halluu.

(4)Kyllä sie saat valita [*kenen tahansa*/*hyvänsä*/*vain*] halluut.

(5)Sieltä arkusta löytyi [*vähän mitäki*].

(6)Kainuu saattaa kyllä kirjoittaat [*vähän milläki* mallila].

(7)Het lähđethiin [*kuka kuhunki* ja *koskaki*]ja saathiin sitte ruvaksi [*mitä mistäki*].

(8)Minun isä oli seppä ja teki puusta [*vaikka mitä*].

(9)Mie kyllä rahhaa kiskon [*vaikka mistä*].

Näissä konstruksuuniissa kysymäpronomenit taivuthaan samhaan laihiin ko tavalisissa kysymäsyntaktiissa (katto taivutuksesta kohđasta 7.3).

## Muita pronomenniita muistuttavvii sannoi: *sama*, *eri*, *muu*, *toinen*, *itte*

Meilä oon joukko sannoi, joita käytethään yhđenlaisena pronomenina, mutta jokka saattais kans klassifiseerata adjektiiviksi. Tämmöiset oon verttaamisheen käytetyt sanat *sama*, *eri*, *muu* ja *toinen*. Näistä sana *eri* oon taipumaton, muut taivuthaan niin ko nomenit muutoinki.

Sanoista *sama* (1–3) meinaa loppuin sannoin vastakohtaa. Sannoi *eri*, *muu* ja *toinen* saatethaan käyttäät toinen toisensa synonyymina (4, 5), mutta aina niilä ei saata korvata toisilansa (6–11). Sanala *eri* oon kans distributiivinen merkitys (8), mitä muila verttaussanoila ei ole.

(1) Eikö se ole kohta [*sama* kieli] teilä ja heilä?

(2) Liisassa oon paljon *sammaa* ko Kreetassaki.

(3) Pekka meni [*samoila* vaattheila] fästhiin ko kirkkhoonki.

(4) Liisa oli lähtöisin [*eri*/*muusta* paikasta] ko Nilla.

(5) Ryssilä oon [*eri*/*muu*/*toinen* usko] ko meilä.

(6) Niin ko [monela *muulaki*], minula oon usko rakkhautheen.

(7) Het olthiin [*eri* mieltä] siitä kysymyksestä.

(8) Mikkä niitten [*eri* maitten] nimet olthiin?

(9) [Kaikele *muule*] net olthiin niin ko kokonhansa sokkeet.

(10) Mie en koskhaan rakasta *muita* ko sinnuu.

(11) Jos ei tunne [*toista* ihmistä], se oon paras ettei puhukhaan hänestä mithään.

Sannaa *toinen* käytethään kans synonyymisissä kaksoispronomeniissa *yksi – toinen* (12) ja *toinen – toinen* (13, 14).

(12) *Yksi* oli talossa renkinä ja *toinen* isäntännä.

(13) [*Toisela* pojista] oli huonet [joven *toisela* puolela] ja [*toisela* pojista] [*toisela* puolela].

(14) *Toisila* oon parempi usko tulleevaisuutheen ko *toisila*.

Vielä oon sana *itte*, mitä käytethään paitti refleksiivipronomenina ja sanaliittoin *itte kuki* ~ *itte kukanen* osana, kans yhđenlaisena vahvistussanana eli kontrasteeraavanna sanana ja fokuseeraavanna sanana. Silloin ko sen valtasana oon subjekti, *itte*-sana oon singulaarin nominatiivissa – pluraaliihan sillä ei olekhaan – ja ilman possessiivisuffiksitta (15–19). Mutta jos *itte* refereeraa johonki toisheen syntaktin jäsenheen, silloin se seissoo samassa kaasuksessa ko ittensä korrelaatti, ja siinä oon possessiivisuffiksi, minkä persoona oon sama ko korrelaatin persoona (20–23).

(15) Eihän se ihmineni ole syntyny maailmhaan sillä, ette häni sais tehđä kaikkee mitä häni *itte*ihalluis.

(16) *Itte*i heti laitethiin siitä jonkulaisen kuvan.

(17) Miei en ole *ittekhään*i vielä ko kaksikymmentä vuotta vanhaa.

(18) Meti häyđymä tehđä jotaki *itte*i!

(19) Isäi oon *itte*i kutonu tuon tröijyn.

(20) Emmä met hevosta kyllä nähnheet juuri *ittessänsä*i kirkossai.

(21) Sinulai *ittelästi*i se paksu niska oon!

(22) Het tulthiin eniten siltä alalta, mitä siihen aikhaan käskethiin Kainunmaaksi, ja heitäi *itteensä*i käskethiin kainulaisiksi.

(23) Niiläi oon tietenki *ittelänsä*i huonet Joensuussa.

# Lukusanat

Kainun kielessä, niin ko muissaki kielissä, oon kahđenlaissii lukusannoi, kardinaaliitajaordinaaliita. Kardinaalit oon tavaliset pohjalukusanat, ordinaalit muistelhaan, ette kunka mones joku oon jossaki oorningissa.

Ordinaalitderiveerathaan kardinaaliista, ja sillä net oikkeestansa kuuluthaan derivasuuniopin puolele. Näjemä kans, ette taivutussuksit tulhaan ordinaalisuffiksin pörhään: (*kolme* →) (sg.nom. : sg.gen. : sg.part. : pl.part. : pl.gen.) *kolma*/*s* : *kolma*/*ne*/*n*, *kolma*/*t*/*ta*, *kolma*/*nss*/*ii*/*ta* ~ *kolma*/*ns*/*i*/*a*, *kolma*/*nss*/*ii*/*tten* ~ *kolma*/*ns*/*i*/*tten*.Net oon kuitenki luonolinen käsitellä tässä samassa ko kardinaalitki.

## Kardinaalit

Kainun kielen kardinaalit eli pohjalukusanat oon: (1–10) *yksi*, *kaksi*, *kolme*, *nelje* ~ *neljä*, *viisi*, *kuusi*, *seittemen* ~ *seittemän*, *kahđeksen* ~ *kaheksan*, *yhđeksen* ~ *yheksän*, *kymmenen*.Net taivuthaan – niin ko ordinaalitki – samala laila luvussa ja kaasuksissa ko muutki nomenit, mutta eri kardinaalit kuuluthaan eri taivtustyypphiin.

Luvut 11–19 haamustethaan näin: pohjakardinaali + *toista*. Niin ko (11) *yksitoista*, (12) *kaksitoista*,(13) *kolmetoista* . . .(19) *yhđeksentoista* ~ *yheksäntoista*. Nämät luvut taivutethaan siihen laihiin, ette vain pohjakardinaali taippuu, loppuosa *toista* pyssyy samana. Niin ko *kah*(*đ*)*e*/*ssa*/*toista*, *kolme*/*ssa*/*toista* .. *yhđekse*/*ssä*/*toista* ~ *yheksä*/*ssä*/*toista*.

Luvut 20, 30, 40 jne. haamustethaan näin: pohjakardinaali + *kymmentä*. Niin ko (20) *kaksikymmentä*,(30) *kolmekymmentä*, (40) *neljekymmentä* ~ *neljäkymmentä* ...(90) *yhđeksenkymmentä* ~ *yheksänkymmentä*.Nämät luvut taivuthaan siihen laihiin, ette molemat osat taivuthaan. Niin ko *kah*(*đ*)*e*/*ssa*/*kymmene*/*ssä*, *kolme*/*ssa*/*kymmene*/*ssä* ... *yhđekse*/*ssä*/*kymmene*/*ssä* ~ *yheksä*/*ssä*/*kymmene*/*ssä*.

Ko tehđhään lukkui niin ko 23, 35 eli 78,se panhaan vain lukkui pörätysten. Niin ko (23) *kaksikymmentä kolme*, (35) *kolmekymmentä viisi*, (78) *seittemenkymmentä kahđeksen* ~ *seittemänkymmentä kaheksan*.Näissäki sitte molemat osat taivuthaan: *kah*(*đ*)*e*/*ssa*/*kymmene*/*ssä kolme*/*ssa*, *seitteme*/*ssä*/*kymmene*/*ssä kahđekse*/*ssa* ~ *seittemä*/*ssä*/*kymmene*/*ssä kaheksa*/*ssa*.

100 oon kainun kielelä *sata*. Luvut 200, 300, 400 . . . 900haamustethaan näin: pohjakardinaali + *sattaa*. Niin ko (200) *kaksi sattaa*,(300) *kolme sattaa*, (400) *nelje* ~ *neljä sattaa*, (900) *yhđeksen* ~ *yheksän sattaa*. Ko 100-lukkui häyttyy taivuttaat, se taas molemat osat taivuthaan. Niin ko *kah*(*đ*)*e*/*ssa sa*(*đ*)*a*/*ssa*, *kolme*/*ssa* *sa*(*đ*)*a*/*ssa*, *nelje*/*ssä* ~ *neljä*/*ssä sa*(*đ*)*a*/*ssa*, *yhđekse*/*ssä* ~ *yheksä*/*ssä sa*(*đ*)*a*/*ssa*.

Luku *tuhat* ~ *tuhanen* (1000) taippuu vähäsen samhaan laihiin ko ordinaalit. Eli sillä oon seuraavat rangat: (sg.nom. : sg.gen. : sg.part. : pl.nom. : pl.gen. : pl.part.) *tuhat* ~ *tuhanen* : *tuhane*/*n* : *tuhat*/*ta* : *tuhane*/*t* : *tuhanss*/*ii*/*tten* ~ *tuhans*/*i*/*tten* : *tuhanss*/*ii*(*ta*)~ *tuhans*/*i*/*a*.

Tabeli 51: Kardinaaliitten 1–10 taivutus, singulaari

|  |  |  |  |  |  |  |
| --- | --- | --- | --- | --- | --- | --- |
|  | Nominatiivi | Genitiivi | Partitiivi | Essiivi | Inessiivi | Illatiivi |
| 1 | yksi | yh(đ)e/n | yh/tä | yhte/nä | yh(đ)e/ssä | yht/heen |
| 2 | kaksi | kah(đ)e/n | kah/ta | kahte/na | kah(đ)e/ssa | kaht/heen |
| 3 | kolme | kolme/n | kolme/e ~ kolme/a ~ kolmi/a | kolme/na | kolme/ssa | kolm/heen |
| 4 | nelje ~ neljä | nelje/n ~ neljä/n | nelje/e ~ neljä/ä | nelje/nä ~ neljä/nä | nelje/ssä ~ neljä/ssä | nelj/heen ~ nelj/hään |
| 5 | viisi | vii(đ)e/n | viit/tä | viite/nä | vii(đ)e/ssä | viit/heen |
| 6 | kuusi | kuu(đ)e/n | kuut/ta | kuute/na | kuu(đ)e/ssa | kuut/heen |
| 7 | seittemen ~ seittemän | seitteme/n ~ seittemä/n | seitteme/e ~ seittemä/ä | seitteme/nnä ~ seittemä/nnä | seitteme/ssä ~ seittemä/ssä | seittem/heen ~ seittem/hään |
| 8 | kahđeksen ~ kaheksan | kahđekse/n ~ kaheksa/n | kahđekse/e ~ kaheksa/a | kahđekse/nna ~ kaheksa/nna | kahđekse/ssa ~ kaheksa/ssa | kahđeks/heen ~ kaheks/haan |
| 9 | yhđeksen ~ yheksän | yhđekse/n ~ yheksä/n | yhđekse/e ~ yheksä/ä | yhđekse/nnä ~ yheksä/nnä | yhđekse/ssä ~ yheksä/ssä | yhđeks/heen ~ yheks/hään |
| 10 | kymmenen | kymmene/n | kymmen/tä | kymmene/nnä | kymmene/ssä | kymmen/heen |

Hopusti ko puhuthaan, se pohjakardinaalit helposti lyhethään. Eli lujethaan tähän laihiin: *yks kaks kolme nelje* ~ *neljä viis kuus seittemen* ~ *seittemän kahđeksen* ~ *kaheksan yhđeksen* ~ *yheksän kymmenen ykstoista kakstoista* jne.

Kardinaaliila oon kans pluraali. Pluraalin haamustethaan kardinaaliista samala laila ko muutoinki nomeniista:

Tabeli 52: Kardinaaliitten 1–10 taivutus, pluraali

|  |  |  |  |  |  |  |
| --- | --- | --- | --- | --- | --- | --- |
|  | Nominatiivi | Genitiivi | Partitiivi | Essiivi | Inessiivi | Illatiivi |
| 1 | yh(đ)e/t | yks/ii/n ~ yks/i/tten | yks/i/i ~ yks/i/ä | yks/i/nä | yks/i/ssä | yks/hiin |
| 2 | kah(đ)e/t | kaks/ii/n ~ kaks/i/tten | kaks/i/i ~ kaks/i/a | kaks/i/na | kaks/i/ssa | kaks/hiin |
| 3 | kolme/t | kolm/ii/n ~ kolm/i/tten | kolmii ~ kolmia | kolm/i/na | kolm/i/ssa | kolm/hiin |
| 4 | nelje/t ~ neljä/t | nelj/ii/n ~ nelj/i/tten | nelj/i/i ~ nelj/i/ä | nelj/i/nä | nelj/i/ssä | nelj/hiin |
| 5 | vii(đ)e/t | viiss/ii/n ~ viis/i/tten | viiss/i/i ~ viis/i/ä | viis/i/nä | viis/i/ssä | viis/hiin |
| 6 | kuu(đ)e/t | kuuss/ii/n ~ kuus/i/tten | kuuss/i/i ~ kuus/i/a | kuus/i/na | kuus/i/ssa | kuus/hiin |
| 7 | seitteme/t ~ seittemä/t | seittem/ii/tten ~ seittem/i/tten | seittem/ii(tä) ~ seittem/i/ä | seittem/i/nnä | seittem/i/ssä | seittem/hiin |
| 8 | kahđekse/t ~ kaheksa/t | kahđeks/ii/tten ~ kaheks/i/tten | kahđeks/ii(ta) ~ kaheks/i/a | kah(d)eks/i/nna | kah(đ)eks/i/ssa | kah(đ)eks/hiin |
| 9 | yhđekse/t ~ yheksä/t | yhđeks/ii/tten ~ yheks/i/tten | yhđeks/ii/tä ~ yheks/i/ä | yh(đ)eks/i/nnä | yh(đ)eks/i/ssä | yh(đ)eks/hiin |
| 10 | kymmene/t | kymmen/ii/tten ~ kymmen/i/tten | kymmen/ii(tä) ~ kymmen/i/ä | kymmen/i/nnä | kymmen/i/ssä | kymmen/hiin |

### Kardinaalit syntaktin ja fraasin osana

Kardinaalit oon siitä erinomhaiset, ette singulaarin nominatiivissa net haamustethaan oman fraasin, minkä jäsenennä se, minkä lukumäärän kardinaali ilmoittaa, seissoo singulaarin partitiivissa (1, 2), ja itte kardinaali oon valtasanana. Sanoma ette net silloin haamustethaan kvanttorifraasin. Toinen erinomhainen trekki oon ette kardinaali seissoo singulaarissa nominatiivin haamussa silloinki, ko se oon objektinna (2).

(1) Saarala ja Mikola oon [*kymmenen lasta*], [*kolme tytärtä*] ja [*seittemen* ~ *seittemän poik*(*k*)*aa*].

(2) Jeesus jakoi kansale [*kaksi leip*(*p*)*ää*] ja [*viisi kallaa*].

Muissa kaasuksissa kardinaali oon ko adjektiividefineeraus substantiivifraasissa, eli se kongrueeraa substantiivin kans sekä luvussa ette kaasuksessa (3–5).

(3) Sillä reisula met kävimä [*viiđessä maassa*] ja [*kolmessa pääkaupungissa*].

(4) Tänä vuona mie olen ollu jo [*viisissä häissä*]ja [*kaksissa kraviaisissa*].

(5) Mie ostin kaupasta [*vii*(*đ*)*et housut*] ja [*kah*(*đ*)*et kengät*].

Ko kardinaaliila haamustethaan vuosilukkui, käytethään essiivihaamuu *vuona*,minkä pörässä lukusanat ei taivu (6–8). Mutta ko muistelhaan, millä kymmenen- eli sađanluvula jotaki tapattui eli tapattuu, se lukusanan kaikki taippuuvat osat oon genitiivissä (9–11).

(6) Suomen kieltä alethiin opettamhaan Tromssassa [*vuona 1977*] (= *vuona* *yhđeksentoista* ~ *yheksäntoista sattaa seittemenkymmentä* ~ *seittemänkymmentä seittemen* ~ *seittemän*).

(7) Kainun kieli sai viralisen statuksen [*vuona 2005*] (= *vuona* *kaksituhatta viisi*).

(8)[*Vuona* *1760*] (= *vuona seittementoistasattaa kuusikymmentä*) Ruijan ja Tanmarkun kuninkhaana oli Kristian VI.

(9) [*1700-*luvula] (= *seittementoistasađan* ~ *seittemäntoistasa’an luvula*) Alattiossa asui enniimitten kainulaissii.

(10) Sammeli siirtyi Pyssyjokheen [*1760-luvula*] (= *seittementoistasađan* ~ *seittemäntoistasa’an kuu*(*đ*)*enkymmenen -luvula*).

(11) Vieläkö kainun kieli ellää [*2020-luvula*] (= *kah*(*đ*)*en tuhanen kah*(*đ*)*enkymmenen luvula*)?

Ko muistelhaan ihmisen eli jonku muun iän ympäri, se kardinaali oon genitiivissä (12, 13).

(12) Meiđän poika kuoli jo [*24-vuotisenna*/*ikhäisennä*] (= *kah*(*đ*)*enkymmennen neljen* ~ *neljän* *vuotisenna*/*ikhäisennä*).

(13) Pekka kuoli vasta [*102-vuotisenna*/*ikhäisennä*] (= *sa*(*đ*)*ankah*(*đ*)*en* *vuotisenna*/*ikhäisennä*).

## Ordinaalit

Ordinaalit deriveerathaan kardinaaliista. Ordinaalit oon syntaktisesti adjektiivit, ja sillä net toimithaan syntaktissa eri laihiin ko kardinaalit.

Ordinaaliita deriveerathaan kahđela eri tavala. Molemissa suffiksinna oon nominatiivissa *s*.

* Toisessa tavassa suffiksinna oon vokaalirangassa *nte* : (*n*)*ne*,konsonanttirangassa (singulaarin partitiivissa) *t* ja pluraalin rangassa *ns*(*s*).Suffiksit lisäthään kardinaalin alimaisgraadisheen vokaalirankhaan eli siihen rankhaan, joka saađhaan, ko kardinaalin singulaarin genitiivistä otethaan pois genitiivin *n*. Poikkeema oon *kolm****e*** > *kolma*/*s*, jossa rangan *e*:n sijassa oon *a*.Esimerkiksi: (sg.nom. : sg.gen. : sg.part. : sg.ill. : pl.nom. : pl.part) *kolme* : *kolme*/*n* → *kolma*/*s* : *kolma*/*ne*/*n* : *kolma*/*t*/*ta* : *kolma*/*nt*/*heen* : *kolma*/*ne*/*t* : *kolma*/*nss*/*ii*(*ta*)~ *kolma*/*ns*/*i*/*a*, *viisi* : *vii*(*đ*)*e*/*n* → *vii*(*đ*)*e*/*s* : *vii*(*đ*)*e*/*ne*/*n* : *vii*(*đ*)*e*/*t*/*tä* : *vii*(*đ*)*e*/*nt*/*heen* : *vii*(*đ*)*e*/*ne*/*t* : *viiđe*/*nss*/*ii*(*tä*)~ *vii'e*/*ns*/*i*/*ä*, *sata* : *sa*(*đ*)*a*/*n* → *sa*(*đ*)*a*/*s* : *sa*(*đ*)*a*/*ne*/*n* : *sa*(*đ*)*a*/*t*/*ta* : *sa*(*đ*)*a*/*nt*/*heen* : *sa*(*đ*)*a*/*ne*/*t* : *sađa*/*nss*/*ii*(*ta*)~ *sa’a*/*ns*/*i*/*a*, *tuhat* ~ *tuhanen* : *tuhane*/*n* → *tuhane*/*s* : *tuhane*/*nne*/*n* : *tuhane*/*t*/*ta* : *tuhane*/*nt*/*heen* : *tuhane*/*nne*/*t* : *tuhane*/*nss*/*ii*(*ta*)~ *tuhane*/*ns*/*i*/*a*.
* Toisessa tavassa rangan *s* säilyy läpi paradigman, vokaalirangassa oon *se* ja konsonanttirangassa oon *s*.Näissä vokaalirangan eđessä oon kardinaalin fundamenttigraadi eli sama graadi ko singulaarin essiivissä. Esimerkiksi: (sg.nom. : sg.gen. : sg.part. : sg.ill. : pl.nom. : pl.part) *kolme* : *kolme*/*n* → *kolma*/*s* : *kolma*/*se*/*n* : *kolma*/*s*/*ta* : *kolma*/*s*/*heen* : *kolma*/*se*/*t* : *kolma*/*ss*/*ii*(*ta*)~ *kolma*/*s*/*i*/*a*, *viisi* : *vii*(*đ*)*e*/*n* → *vii*(*đ*)*e*/*s* : *viite*/*se*/*n* : *vii*(*đ*)*e*/*s*/*tä* : *viite*/*s*/*heen* : *viite*/*se*/*t* : *viite*/*ss*/*ii*(*tä*)~ *viite*/*s*/*i*/*ä*, *sata* : *sa*(*đ*)*a*/*n* → *sa*(*đ*)*a*/*s* : *sata*/*se*/*n* : *sa*(*đ*)*a*/*s*/*ta* : *sata*/*s*/*heen* : *sata*/*se*/*t* : *sata*/*ss*/*ii*(*ta*)~ *sata*/*s*/*i*/*a*, *tuhat* ~ *tuhanen* : *tuhane*/*n* → *tuhane*/*s* : *tuhane*/*se*/*n* : *tuhane*/*s*/*ta* : *tuhane*/*s*/*heen* : *tuhane*/*se*/*t* : *tuhane*/*ss*/*ii*(*ta*)~ *tuhane*/*s*/*i*/*a*.

Ko ordinaalissa oon usseempi osa, se kaikkhiin häyttyy lisätä ordinaalin derivasuunisuffiksin. Esimerkiksi 25. oon *kah*(*đ*)*eskymmenes vii*(*đ*)*es*, 156. oon *sa*(*đ*)*as vii*(*đ*)*eskymmenes kuu*(*đ*)*es* jne. Net häyttyy kans kaikki taivuttaat, eli net kongrueerathaan toinen toisen kans (1–3).

(1) Pekka kuoli [*kolmaskymmenes* oktooperikuuta] vuona yhđeksentoista sattaa yhđeksenkymmentä yksi.

(2) Pekale piđethiin piđot [*kah*(*đ*)*eskymmenes kolmas*] novemperikuuta yhđeksentoista sattaa kahđeksenkymmentä kaksi.

(3) Mie pääsin moolhiin[*vii*(*đ*)*entenäkymmenentenä kuu*(*đ*)*entena*]/[*viitesenäkymmenesenä kuutesena*].

Luvuissa 11–19 essiinttyyvä *toista* (*kaksitoista*, *viisitoista* jne.) pyssyy aina samana; se oon jo ittessänsä *toinen*-sanan partitiivi. Esimerkiksi *yksitoista* → *yh*(*đ*)*estoista*, *kuusitoista* → *kuu*(*đ*)*estoista*.

1. ja 2. saatethaan sannoot kahđela tavala: 1. = *ensimäinen* tahi *yh*(*đ*)*es*, 2. = *toinen* tahi *kah*(*đ*)*es*.Haamut *yh*(*đ*)*es* ja *kah*(*đ*)*es* essiinythään tavalisesti tyhä yhđistetyissä ordinaaliissa, niin ko (11.) *yh*(*đ*)*estoista*, (12.) *kah*(*đ*)*estoista*,(20.) *kah*(*đ*)*eskymmenes*. Muutoin käytethään sannoi *ensimäinen* ja *toinen* (4).Esimerkiksi:

(4) Pekka oli syntyny [*ensimäinen* päivä] [*toisessa* kuussa] (eli fepruaarikuussa).

* Pronomenista *moni* oon deriveerattu kans yhđenlaisen ordinaalin, jolla kysythään järjestystä: (sg.nom. : sg.gen. : sg.part. : sg.ill. : pl.nom. : pl.part) *moni* : *mone*/*n* > *mone*/*s* : *mone*/*ne*/*n* / *mone*/*se*/*n* : *mone*/*t*/*ta* / *mone*/*s*/*ta* : *mone*/*nt*/*heen* / *mone*/*s*/*heen* : *mone*/*ne*/*t* / *mone*/*se*/*t* : *mone*/*nss*/*ii*(*ta*)~ *mone*/*ns*/*i*/*a* / *mone*/*ss*/*ii*(*ta*)~ *mone*/*s*/*i*/*a*.Esimerkiksi (5, 6):

(5) Kunka *mones* sie olit moolissa? Kunka *monenet* / *moneset* tet olitta moolissa?

(6) Kunka *monentenna* / *monesenna* sie olit moolissa?

Tabeli 53: Ordinaaliitten taivutus

|  |  |  |  |  |  |  |
| --- | --- | --- | --- | --- | --- | --- |
|  | Sg.nom. | Sg.gen. | Sg.part. | Sg.ill. | Pl.part. | Pl.iness. |
| 1. | ensimäinen / yh(đ)es | ensimäise/n / yh(đ)ene/n / yhtese/n | ensimäis/tä / yh(đ)et/tä / yh(đ)es/tä | ensimäis/heen / yh(đ)ent/heen / yhtes/heen | ensimäiss/i/i ~ ensimäis/i/ä | ensimäis/i/ssä / yh(đ)ens/i/ssä / yhtes/i/ssä |
| 2. | toinen / kah(đ)es | toise/n / kah(đ)ene/n / kahtese/n | tois/ta / kah(đ)et/ta / kah(đ)es/ta | tois/heen / kah(đ)ent/heen / kahtes/heen | toiss/i/i ~ tois/i/a / kahđenss/i/i ~ kahens/i/a / kahtess/i/i ~ kahtes/i/a | tois/i/ssa / kah(đ)ens/i/ssa / kahtes/i/ssa |
| 3. | kolmas | kolmane/n / kolmase/n | kolmat/ta / kolmas/ta | kolman/theen / kolmas/heen | kolmanss/i/i ~ kolmans/i/a  / kolmass/i/i ~ kolmas/i/a | kolmans/i/ssa /  kolmas/i/ssa |
| 4. | neljes ~ neljäs | neljene/n ~ neljäne/n /  neljese/n ~ neljäse/n | neljet/tä ~ neljät/tä / ~neljes/tä ~ neljäs/tä | neljent/heen ~ neljänt/heen / neljes/heen ~ neljäs/heen | neljenss/i/i ~ neljäns/i/ä / neljess/i/i ~ neljäs/i/ä | neljens/i/ssä ~ neljäns/i/ssä / neljes/i/ssä ~ neljäs/i/ssä |
| 5. | vii(đ)es | vii(đ)ene/n / viitese/n | vii(đ)et/tä / vii(đ)es/tä | vii(đ)ent/heen / viites/heen | viiđenss/i/i ~ vii’ens/i/ä / viitess/i/i ~ viites/i/ä | vii(đ)ens/i/ssä / viites/i/ssä |
| 7. | seittemes ~ seittemäs | seittemenne/n ~ seittemänne/n / seittemese/n ~ seittemäse/n | seittemet/tä ~ seittemät/tä / seittemes/tä ~ seittemäs/tä | seittement/heen ~ seittemänt/heen / seittemes/heen ~ seittemäs/heen | seittemenss/i/i ~ seittemäns/i/ä / seittemess/i/i ~ seittemäs/i/ä | seittemens/i/ssä ~ seittemäns/i/ssä / seittemes/i/ssä ~ seittemäs/i/ssä |
| 8. | kahđekses ~  kaheksas | kahđeksenne/n ~ kaheksanne/n / kahđeksese/n ~ kaheksase/n | kahđekset/ta ~ kaheksat/ta / kahđekses/ta ~ kaheksas/ta | kahđeksent/heen ~ kaheksant/heen / kahđekses/heen ~ kaheksas/heen | kahđeksanss/i/i ~ kaheksans/i/a / kahđeksess/i/i ~ kaheksas/i/a | kahđeksens/i/ssa ~ kaheksans/i/ssa / kahđekses/i/ssa ~ kaheksas/i/ssa |
| 10. | kymmenes | kymmenenne/n / kymmenese/n | kymmenet/tä / kymmenes/tä | kymmenent/heen / kymmenes/heen | kymmenenss/i/i ~ kymmenens/i/ä / kymmeness/i/i ~ kymmenes/i/ä | kymmenens/i/ssä / kymmenes/i/ssä |
| 11. | yh(đ)estoista | yh(đ)ene/n/toista / yhtese/n/toista | yh(đ)et/tä/toista / yh(đ)es/tä/toista | yh(đ)ent/heen/toista / yhtes/heen/toista | yhđenss/i/i/toista ~ yhens/i/ä/toista / yhtess/i/i/toista ~ yhtes/i/ä/toista | yh(đ)ens/i/ssä/toista / yhtes/i/ssä/toista |
| 15. | vii(đ)estoista | vii(đ)ene/n/toista / viitese/n/toista | vii(đ)et/tä/toista / vii(đ)es/tä/toista | vii(đ)ent/heen/toista / viites/heen/toista | viiđenss/i/i/toista ~ viiens/i/ä/toista / viitess/i/i/toista ~ viites/i/ä/toista | vii(đ)ens/i/ssä/toista / viites/i/ssä/toista |
| 20. | kah(đ)eskymmenes | kah(đ)ene/n/kymmenenne/n / kahtese/n/kymmenese/n | kah(đ)et/ta/kymmenet/tä / kah(đ)es/ta/kymmenes/tä | kah(đ)ent/heen/kymmenent/heen / kahtes/heenkymmenes/heen | kahđenss/i/i/kymmenenss/i/i ~ kahens/i/a/kymmenens/i/ä / kahtess/i/i/kymmeness/i/i ~ kahtes/i/a/kymmenes/i/ä | kah(đ)ens/i/ssa/kymmenens/i/ssä / kahtes/i/ssa/kymmenes/i/ssä |
| 100. | sa(đ)as | sa(đ)ane/n / satase/n | sa(đ)at/ta / sa(đ)as/ta | sa(đ)ant/heen / satas/heen | sađanss/i/i ~ sa’ans/i/a / satass/i/i ~ satas/i/a | sa(đ)ans/i/ssa / satas/i/ssa |
| 1000. | tuhanes | tuhanenne/n / tuhanese/n | tuhanet/ta / tuhanes/ta | tuhanent/heen / tuhanes/heen | tuhanenss/i/i ~ tuhanens/i/a / tuhaness/i/i ~ tuhanes/i/a | tuhanens/i/ssa / tuhanes/i/ssa |
| 1 000 000. | miljoonas | miljoonanne/n / miljoonase/n | miljoonat/ta / miljoonas/ta | miljoonant/heen / miljoonas/heen | miljoonanss/i/i ~ miljoonans/i/a / miljoonass/i/i ~ miljoonas/i/a | miljoonans/i/ssa ~ miljoonas/i/ssa |

Pluraalin partitiivista saattaa Porsangin varieteetissa käyttäät kans haamui, missä partitiivin suffiksinna oon *tA*, eli saama haamui niin ko *kolmanss*/*ii*/*ta* / *kolmass*/*ii*/*ta*, *viiđenss*/*ii*/*tä* / *viitess*/*ii*/*tä*, *viiđenss*/*ii*/*tä*/*toista* / *vitess*/*ii*/*tä*/*toista*, *sađanss*/*ii*/*ta* / *satass*/*ii*/*ta*, *tuhanenss*/*ii*/*ta* / *tuhaness*/*ii*/*ta*.

# Adverbit

## Adverbiista ylheisesti

Adverbit oon sanaklassi, mikä haamun jälkhiin pittää sisälänsä monenlaissii sannoi. Niilä ei ole semmoista täyttä taivutusparadigmaa ko nomeniila tahi verbiilä, ja suuri osa oon kokonhansa taipumattomat. Tämmöiset taipumattomat oon esimerkiksi sanat *irti*(*t*), *halki*(*t*), *poikki*(*t*), *auki*(*t*), *rikki*(*t*), *rohki*, *nokko*, *äskön*, *eilen*.

Osaksi taippuuvii adverbiita oon esimerkiksi tämmöiset joukot:

1. *ulkona*, *ulk*(*k*)*oo*, *ul*(*v*)*os*, *kaukana*, *kauk*(*k*)*aa*, *kau*(*v*)*as*, *kotona*, *kottoo* ~ *kotoa*, *kothiin* ~ *kotia*, *siinä*, *siitä*, *sinne*(*t*), *sielä*, *sieltä*, *tässä*, *tästä*, *tähän*, *täälä*, *täältä*, *tänne*(*t*);

2. *alhaala*, *alhaalta*, *alhaale*, *sishään*, *sisälä*, *sisältä*, *sisäle*(*t*), *vihilä*, *vihile*(*t*);

3. *päissä*, *päihin*, *ko*(*v*)*ossa*, *kokhoon*, *pilassa*, *pilhaan*, *matkassa*, *matkasta*, *matkhaan*, *yh*(*đ*)*essä*, *yhtheen*, *tapaturmaa*.

* Joukosta 1 havaittemma, ette vaikka sanoila selvästi oon eri taivutushaamui, paradigmat kuitenki oon vajavat. Ja vaikka net kaikki oon paikan adverbiita, niilä oon haamui, mikkä ei ole paikkakaasuksissa niin ko *ulkona*, *kauk*(*k*)*aa*, *kotona*, *kotia* jne. Vielä niissä oon "kaasushaamui", mikkä ei ole nykykielessä ollenkhaan kaasushaamut niin ko *ul*(*v*)*os*, *kau*(*v*)*as*.
* Joukon 2 kaikki paikan adverbit näytethään, ette net oon paikkakaasuksessa, mutta niissä oon kuitenki se omituisuus, ette niitten pohjasanasta ei ole tiettoo, kuitenkhaan niitä ei ole yksin käytössä, niin ko \**alhaa* ~ \**alas*, \**sisä*, *\*vihki*. Samoten vailuu pohjasana monila 1-joukon sanoila, ko ei semmoissii sannoi ko *\*ulko* ja *\*kauka* tahi *\*sie* (demonstratiivipronomenina) ei löyđy.
* Joukon 3 sannoin pohjasanat *pää*, *koko*, *pila*, *matka* ja *yksi* oon kyllä tieđossa, mutta merkitystä ei saata johđattaat pohjasannoin merkityksestä. Net oon leksikaalistunheet omhaan omituisheen merkityksheen. Sanan *tapaturmaa* merkityksen saattaa piian ymmärttäät substantiivin *tapaturma* pohjalta, mutta ko partitiivi ei kaasuksenna indikeeraa tappaa, millä jotaki tehđhään, senkin oon selvempi klassifiseerata adverbiksi.

Näitten joukkoin lisäksi oon semmoissii adverbii ko *hopusti*, *visusti*, *viikottain*, *sađottain*, *vieretysten*, *rinnatusten*, mikkä kyllä saattaa ymmärttäät niitten pohjasanan kautta, mutta mikkä oon deriveerattu vissiilä adverbisuffiksiila.

Oma joukkonsa oon adverbit, mikkä ei koskhaan seiso yksin mutta vaađithaan etheen eli pörhään komplementin. Tämmöiset oon esimerkiksi adverbit *käsin*, *päin*, *saakka*, *asti ja kiini*.Net eroittaa adposisuuniista siitä, ette niitten komplementti oon toinen adverbi eli nomeni paikkakaasuksessa, ko adposisuuniitten komplementit oon genitiivissä eli partitiivissa. Esimerkiksi *ithään käsin*, *takaisin päin*, *kottoo saakka*, *kotia asti*, *kiini Raisinvuonhoon saakka*.

Ylipuolela oon lujeteltu adverbiitten omituisuuksii niitten haamun jälkhiin. Kuitenkhaan kaikki taipumattomat eli vajavaparadigmaliset sanat ei ole adverbiita. Sillä häyđymä defineerata adverbit kans niitten syntaktisten omituisuuksiitten jälkhiin. Adverbit oon sitte vajavaparadigmalissii eli taipumattomiita sannoi mikkä

1. essiinythään prototyyppisesti verbin defineerauksena (1, 2) tahi komplementtina (3, 4), mutta kans substantiivin (5), adjektiivin (6) tai adverbin (7) defineerauksena ja vielä defineeramassa kokonhaista syntaktii (8),

2. saatethaan saađa oman defineerauksen tahi komplementin, eli net haamustethaan oman adverbifraasin [AdvP].

(1) Jensi löysi Kiilavaaran pääle [*vasta* *eilen*].

(2) Matti heilui siljola [*hirmuisesti* *päissä*].

(3) Kaija oon *kotona*.

(4) Pekka meni *ulos*.

(5) Jällissä oon [*paljon* turskaa].

(6) Yrkä oli [*oikhein* kaunis].

(7) Kläppi lukkee jo [*kohta* hyvin].

(8) *Onneksi* kaikin pärjäthiin hengen.

Näjemä, ette ylipuolen esimerkiissäki oon sannoi, mikkä oon merkitty adverbiiksi (*kotona*, *ulos*), mutta mikkä ei saata saađa ommii defineerauksii, vaikka kuitenki selvästi kuuluthaan verbin seuralaishiin. Kattoma sitte, ette kaikki sanat, mikkä ei ole nomeniita eikä verbii eikä adposisuuniita ja mikkä oon verbin seuralaissii tahi defineerathaan substantiivii, adjektiivii, adverbii tahi koko syntaktii, oon adverbit.

Adverbit pruukathaan jakkaat joukkhoin niitten merkityksen jälkhiin. Tämmöiset joukot oon.

* paikan adverbit, mikkä muistelhaan missä jotaki oon eli tapattuu eli mistä, mihin jotaki mennee eli tullee,
* aijan adverbit, mikkä muistelhaan koska, kunka ushein jotaki oon eli tapattuu,
* tavan adverbit, mikkä muistelhaan millä tavala, mihin laihiin, kunka jotaki tapattuu,
* määrän adverbit, mikkä muistelhaan, kunka paljon eli vähän jotaki oon eli mihin määrhään jotaki tapattuu,
* graadiadverbit, mikkä muistelhaan, kunka paljon eli vähän jotaki omituisuutta oon (adjektiivin eli adverbin defineeraukset),
* Löysät adverbit, mikkä kommenteerathaan koko syntaktin tottuutta, toivottavuutta eli muuta attityydii tahi siđothaan sen konteksthiin ympärillä.

Näjemä sitte ette kolme ensimäistä joukkoo oon verbin seuralaiset, neljes eli määrän adverbit saatethaan olla verbin tahi substantiivin seuralaiset ja viiđes eli graadiadverbit oon adjektiiviitten ja adverbiitten seuralaiset ja kuuđes joukko eli löysät adverbit defineerathaan koko syntaktii.

Kattoma näitä kaikkii tässä erittäin.

## Paikan adverbit

Paikan adverbiila vastathaan kysymykshiin, mikkä tehđhään proadverbiila *missä* : *mistä* : *mihin* ~ *mihinkä* ~ *minne*(*t*).

Paikka-adverbiile oon tyypilinen, ette niilä oon jonkulainen paikkakaasustaivutus. Muutamisti niilä oon kaikki kuusi paikkakaasushaamuu, muutamisti tyhä kolme, sisäpaikkakaasukset tahi ulkopaikkakaasukset.

### Paikan proadverbii

Paikan proadverbiitten pohjana oon demostratiivipronomenit, ja sillä osala proadverbiista oon identtiset haamut demonstratiivipronomeniitten paikkakaasushaamuin kans. Verttaama pronomenniita ja proadverbiita keskenhänsä:

Tabeli 54: Pronomeni contra proadverbi

|  |  |  |  |  |  |  |  |
| --- | --- | --- | --- | --- | --- | --- | --- |
|  | | Pronomeni | | | Proadverbi | | |
| Sisäpaikka | Olo | tässä | tuossa | siinä | tässä | tuossa | siinä |
| Ero | tästä | tuosta | siitä | tästä | tuosta | siitä |
| Tulo | tähän | tuohon | siihen | tänne(t) | tuone(t) | sinne(t) |
| Ulkopaikka | Olo | tällä | tuola | sillä | täälä | tuola | sielä |
| Ero | tältä | tuolta | siltä | täältä | tuolta | sieltä |
| Tulo | tälle(t) | tuole(t) | sille(t) | tänne(t) | tuone(t) | sinne(t) |

Vaikka pronomeniitten ja proadverbiitten haamut oon osaksi identtiset, se havaittemma kuitenki eron (1, 2):

(1) *Missä* Pekka makkaa? *Tuossa*. Vrt. *Tässä* sängyssä.

(2) Kreeta siirtyi *tänne*. Vrt. Kreeta siirtyi *tähän* kaupunkhiin.

Ko prosana oon yksin, se oon proadverbi, mutta ko se oon substantiivin defineerauksena, se oon pronomeni.

Paikan proadverbiila oon kans komparatiivihaamut (3, 4):

(3) Mene vähän *tuokemaksi*, se sie näjet paremin.

(4) Hiljemin Kaisa siirtyi vielä *sikemäksi* pohjaisheen.

Tabeli 55: Paikan proadverbiitten komparatiivi

|  |  |
| --- | --- |
| Pohja-adverbi | Komparatiivi |
| sielä : sieltä : sinne(t) | sikempännä : sikemp(p)ää : sikemäksi |
| täälä : täältä : tänne(t) | täkempännä : täkemp(p)ää : täkemäksi |
| tuola : tuolta : tuone(t) | tuokempanna : tuokemp(p)aa : tuokemaksi |

Lisäksi oon *päin*-adverbillä haamustetuita proadverbiita, mikkä ilmoitethaan summaarista paikkaa tahi suunttaa: *tääläpäin*, *sieläpäin*, *sieltäpäin*, *tänne*(*t*)*päin*, *tuone*(*t*)*päin*, *sinne*(*t*)*päin*, *tänne*(*t*)*käsin*, *tuone*(*t*)*käsin*, *sinne*(*t*)*käsin*.

Jos vastaus paikkakysymyksheen oon kielttäävä, vastaama kielttäävällä proadverbilla *mishään*, *misthään*, *mihinkhään* ~ *minheen* (5–7):

(5) Missä? Ei *mishään* ~ *missäkhään*.

(6) Mistä? Ei *misthään* ~ *mistäkhään*.

(7) Mihin? Mihinkä? Minne(t)? Ei *mihinkhään* ~ *minheen*.

Pane merkkhiin ette sitä oon näitten kans samanhaamuissii kieltopronomenniita (katto kohđasta 7.6.3). Siinä oon sama reekeli ko demonstratiivipronomeniitten kans: Ko sana oon substantiivin defineerauksenna, se oon pronomeni, mutta ko se haamustaa yksin fraasin, se oon adverbi.

Sitä oon kans kyssyyvä proadverbi *mihinkäsin*, minkä oon haamustettu *käsin-*sanan kans (8).

(8) Mie en ymmärä, *mihinkäsin* mie pitäisin lähteet.

### Relatiivinen paikka

Relatiivista paikkaa ilmoittaavat adverbit muistelhaan, missä paikka oon muitten paikkoin suhtheen. Net vastathaan kysymykshiin 1. missä suunassa, mistä suunasta eli mihin suunthaan jotaki oon eli tullee, ja 2. missä paikka oon puhhuujan paikan suhtheen. Näitten kahđen funksuunin raja ei aina ole selvä, ja sammoi adverbiita saattaa muutamisti käyttäät kummassaki funksuunissa.

* 1-funksuunissa käytethään esimerkiksi seuraavii adverbiita: *alhaala* : *alhaalta* : *alhaale*(*t*), *ylhäälä* : *ylhäältä* : *ylhääle*(*t*), *e*(*đ*)*essä* : *e*(*đ*)*estä* : *etheen*, *takana* : *takkaa* : *taka*(*t*), *vieressä* : *vierestä* : *vierheen*, *vierelä* : *viereltä* : *vierele*(*t*), *syrjässä* : *syrjästä* : *syrjhään*, *sisälä* : *sisältä* : *sisäle*(*t*), *ulkona* : *ulkkoo* ~ *ulkoa* : *ulos*, *keskelä* : *keskeltä* : *keskele*(*t*), *perässä* ~ *pörässä* : *perästä* ~ *pörästä* : *perhään* ~ *pörhään*; *vasemalla kä*(*đ*)*elä* / *vaseman kä*(*đ*)*en puolela* : *vasemalta kä*(*đ*)*eltä* / *vaseman kä*(*đ*)*en puolelta*, *oikkeela* ~ *oikealla* ~ *oikialla kä*(*đ*)*elä* / *oikkeen* ~ *oikean* ~ *oikian kä*(*đ*)*en puolela* : *oikkeela* ~ *oikealta* ~ *oikialta kä*(*đ*)*eltä* / *oikeen* ~ *oikean* ~ *oikian kä*(*đ*)*en puolelta*; *orjas*, *pohjas*, *norttos*, *vestas*, *öystäs*; *alaskäsin*, *alle*(*t*)*käsin*, *ylöskäsin*, *ylhääle*(*t*)*käsin*, *uloskäsin*, *sisäle*(*t*)*käsin*, *etheenkäsin*, *taka*(*t*)*käsin*, *perhäänkäsin* ~ *pörhäänkäsin*, *taka*(*i*)*sinkäsin*, *etheenpäin*, *taka*(*t*)*päin*, *ylöspäin*, *alaspäin*, *sisäle*(*t*)*päin*, *ulospäin*, *norttospäin*, *öystäspäin*.

Esimerkkii 1-joukon käytöstä (1–3):

(1) Saha oli *alhaala* meren rannassa.

(2) Oli niin lauha, ette lumi katos *alhaalta*, mutta *ylhäälä* sitä vielä oli.

(3) Sie häyđyt käänttyyt ensistä *vasemalle käđele*,ja sitte se huonet oon siinä *oikkeela käđelä*.

* 2-funksuunissa käytethään esimerkiksi seuraavii adverbiita: *likelä* ~ *liki*(*t*): *likeltä* : *likele*(*t*)~ *liki*(*t*), *lähelä* : *läheltä* : *lähele*(*t*), *kaukana* : *kauk*(*k*)*aa* : *kau*(*v*)*as*; *poissa* : *poi*(*e*)*s*, *poi*(*e*)*späin*, *muu*(*v*)*ala* : *muu*(*v*)*alta* : *muu*(*v*)*ale*(*t*), *tois*(*s*)*aala* : *tois*(*s*)*aalta* : *tois*(*s*)*aale*(*t*), *perilä* : *perile*(*t*), *kotona* : *kottoo* ~ *kotoa* : *kothiin* ~ *kotia*(*t*), *kotisalla*.

Esimerkkii käytöstä (4, 5):

(4) Minun poika assuu *kaukana* Uslussa, mutta nyt se meinaa siirttyyt taas tähän *likele*.

(5) Ko kauvan oon asunu *muuvala*, *pois kottoo*, se oon soma taas tulla *kothiin*.

### Muita paikan adverbii

Osa paikan adverbiista oon semmoiset, ette net ei ollenkhaan essiiny yksin, mutta aina yhdessä jonku nomenifraasin kans. Tämmöiset oon esimerkiksi adverbit *lähtö*(*i*)*sin* ja *koto*(*i*)*sin* ja kans *poi*(*e*)*s*, silloin ko haluthaan muistela, mistä paikkaa joku tullee eli missä joku assuu. Niin ko

(1) *Erkki oon Uslusta lähtö*(*i*)*sin* ~ *koto*(*i*)*sin* ~ *poi*(*e*)*s*.

Ylipuolela oon jo esitetty adverbiita, missä adverbin osakomponenttina oon suunta-adverbit *päin* ja *käsin*.Nämät saatethaan olla kans ilmansuunttaa (2) tahi paikkaa ilmoittaavan substantiivin (3) eli paikannimen (4) seuralaisena. Esimerkkii:

(2) *iđästä käsin*, *ithään käsin*, *läntheen käsin*, *etelhään käsin*, *pohja*(*i*)*sheen käsin*,

(3) *aaphaan käsin*, *väylhään käsin*, *ranthaan käsin*, *merheen päin*,

(4) *Raisista käsin*, *Raishiin käsin*, *Niemenaikhuun käsin*, *Vesisaarheen käsin*, *Raishiin päin*.

Epäittenäiset ja adposisuuniita muistuttaavat oon adverbit *saakka*, *asti*(*t*)ja *kiini*(*t*), mikkä haamustethaan adverbifraasin ja vaađithaan tasan komplementin, mikä oon paikka-adverbi (5) eli substantiivifraasi paikkakaasuksessa (6–9). Tavalinen oon, ette fraasin ensipaikala oon *kiini*(*t*), sitte nomeni elatiivissa (8, 9) eli illatiivissa (7, 8), muutamesti ablatiivissa eli allatiivissa (6), ja sitte joko *asti* eli *saakka*.

(5) Oletko sie kuoranu minnuu [*kiini* tänne *asti*/*saakka*]?

(6) Se mies kuoras minnuu [*kiini* kotisiljolta/kotisiljole *saakka*/*asti*].

(7) Mie ole seilanu [*kiini* Vuorehaan *saakka*/*asti*].

(8) Mie olen pyytäny tämän joen [*kiini* Pitkästäniemestä *asti*] ja tuone [Seithaan *asti*].

(9) Martin oon lähtöisin [*kiini* eteläpäästä Norjaa].

Adverbit *kiini*(*t*)ja *asti*(*t*)/*saakka* saattaa jättäät pois fraasiista (5–9), ja net oon kuitenki täyđeliset.

Sanat *poikki*(*t*) ja *läpi*(*t*) käytethään kans adposisuuninna (katto kohđat 10.1.3 ja 10.1.4), mutta net järjestythään kans paikan adverbiitten (11) ja semmoisten nomeniitten kans, mikkä oon paikkakaasuksessa (10, 12).

(10) Kyllä sie löyđät sen huonheen, ko menet [tuosta sillasta *poikki*].

(11) Aja vain [sieltä *läpi*], kyllä sieltä päässee.

(12) Kynttilän näkö loisti [klasista *läpi*].

## Aijan adverbit

Aijan adverbit ilmoitethaan aijankohtaa muun aijankohđan suhtheen (1), net muistelhaan, kunka ushein eli kunka kauvoin jotaki tapattuu (2), ja kans tapattumisen loppumisen eli alun aijankohđan (3). Net ei koskhaan ole syntaktissa komplementtina mutta vaphaan adverbiaalin funksuunissa.

(1) *Eilen* mie olin Alattiossa, *tääpänä* mie olen Tromssassa, mutta *huomena* mie lähđen Vesisaarheen.

(2) *Muutamisti* mie olen surulinen, mutta *usheimitten* mie olen iloinen.

(3) [*Kiini* aamusta *saakka*] ja [ilthaan *asti*] Liisa tyhä lauleli.

### Aika muun aijan suhtheen

Aikkaa muun aijankohđan suhtheen ilmoitethaan esimerkiksi seuraavat adverbit:

*tääpänä*, *eilen*, *huomena*, *ylihuomena*, *toissapäivänä*, *nyt*, *ajoissa* ~ *aijala*, *varhain*, *varhemin*, *hiljain*, *hiljemin*, *ennen*, *ensin*, *ensistä*, *jälkhiin* ~ *jälkheen*, *jälemin*, *viimeksi*, *e*(*đ*)*eltäkäsin* ~ *e*(*đ*)*eltäpäin*, *nyky*(*j*)*ään* ~ *nykyaikhaan*, *viimiaikhoin*, *vanhaasseen aikhaan*, *alusta* ~ *alusti* ~ *aluksi*, *lopulta* ~ *lopuksi* ~ *loppuin lopuksi*, *viime*(*i*)*n*, *samassa* ~ *samala* ~ *samala aik*(*k*)*aa*, *jo*, *vielä*, *vasta*, *äskön*, *hiljan* ~ *hiljattain*, *aikkaa*, *taas*, *justhiin*, *sitte*, *heti*, *paikala*, *varsin*, *yhtäaik*(*k*)*aa*, *yhtäkkii* ~ *yhtäkkiä*, *toiste*(*t*), *uu*(*đ*)*esti*, *taas*, *sitte vasta*.

Esimerkkii käytöstä (1–3):

(1) *Varhemin* mie asuin Kaivuonossa, Raishiin mie siiryin *hiljan*, mutta *heti* mie taas aion siirtyät takasin Kaivuonhoon.

(2) Jos net kallaa saava, se oon ostaja *varsin*.

(3) *Viimiaikhoin* oon ollu ihmisillä fiinit piilit, mutta *vanhaassen aikhaan* net olthiin huonot.

### Jatkuuva ja toistuuva aika

Jatkuuvaa aikkaa eli sitä, kunka ushein jotaki tapattuu, ilmoitethaan esimerkiksi seuraavat adverbit:

*aina*, *tasan*, *iänkaikkisesti*, *jatku*(*u*)*vasti*, *kaikesti*,(*ei*) *koskhaan*, *ylheensä*, *tavalisesti*, *myöthäänsä* ~ *myötään*, *yhtenhään*, *ushein* ~ *usheen* ~ *ussein*, *usseesti* ~ *useasti* ~ *usiasti*, *usheemin* ~ *useammin* ~ *usiammasti*, *usheimitten* ~ *usseimitten*, *tihheesti* ~ *tiheästi* ~ *tihiästi*, *monesti*, *joskus*, *muutamesti* ~ *muutamisti*, *toisinhaan*, *välilä* ~ *välhiin* ~ *välistä*, *tuoloin tällöin*, *toisin ai*(*j*)*oin*, *aina koskaki*, *vähitellen*, *harvo*(*i*)*n* ~ *harvakseen* ~ *harvotellen* ~ *harvhaan*, *harvemin*, *harviimasti*, *päivälisesti*, *vuotisesti*, *kerran*, *yh*(*đ*)*esti*, *kah*(*đ*)*esti*, *kolmesti*, *neljesti* ~ *neljästi*.

Esimerkkii (1–3):

(1) Meile tullee nyt posti *päivälisesti*, mutta varhemin se tuli *harvotellen*.

(2) Kranni käy meilä *myöthäänsä*, ja *usheimitten* sillä oon kakkoi myötä.

(3) Ei meilä *kaikesti* ollu kannoi mutta *muutamesti* kyllä.

### Aijan alku- ja loppukohta: *kiini*(*t*) *– saakka*/*asti*

Aijan alkkuu ja loppuu ilmoitethaan samhaan laihiin ko matkanki alkkuu ja loppuu eli adverbiila *kiini*(*t*) *– asti*/*saakka* (katto eđelä kohđasta 9.2.3). Eroituksena oon, ette tässä adverbi, eli kuitenki yksi näistä, oon kohta pakolinen, ette fraasi oon täyđelinen (1–5).

(1) Pekka asui kotona [*kiini* menheesseen vuotheen *asti*/*saakka*].

(2) Hän halus assuut kotona [viimisheen *asti*/*saakka*].

(3) Hän oon asunu Vesisaaressa [nuoresta *saakka*/*asti*).

(4) Sielä saa tansata [*kiini* aamhuun *asti*/*saakka*].

(5) Kyllä sielä saa tansata [aamu*s*ta *asti*/*saakka*], jos niin halluu.

Adverbit haamustethaan kans fraasin seuraavan alasyntaktin kans (6, 7):

(6) Mie olen pyytäny [siitä *asti*/*saakka*, ko lapsena aloin].

(7) Mie kävin Tromssassa joka vuosi [*kiini* siksi, ko mie heitin] [~ siihen *asti*, ko mie heitin].

## Tavan adverbit

Tavan adverbiila meinathaan tässä ensiksiki vasituissii tavan adverbiita, mikkä muistelhaan tekemisen tappaa (1, 2). Nämät oon usheimitten laitettu *sti*-suffiksin avula (1). Toiseksi tässä tarkoitethaan semmoissii adverbiita, mikkä muistelhaan, missä olotilassa, fyysilisessä eli psyykilisessä eli muussa semmoisessa, joku eli jokku oon (3, 4).

(1) Sie puhut kainun kieltä *kaunhiisti*.

(2) Mikko lähti kothiin *rukatuksella*.

(3) Tallin seinät oon *kaltossa*.

(4) Maija joi viinaa ja tuli heti *päihin*.

### -*sti*-adverbit

Tavalissiimin tavan adverbit haamustethaan derivasuunisuffiksilla *sti*. Tämä oon aivan produktiivinen suffiksi, ja sen saattaa lisätä kohta kaikkhiin adjektiivhiin ja muutamisti kans substantiivhiin. Esimerkkii:

*hyvästi*, *paremasti*, *hopusti*, *kovasti*, *huonosti*, *lujasti*, *keskinäisesti*, *pahasti*, *fiinisti*, *helposti*, *helpomasti*, *hienosti*, *hithaasti*, *hithaamasti*, *kaunhiisti*, *kevveesti* ~ *keveästi* ~ *keviästi*, *kummasti*, *kunnolisesti*, *liukkhaasti*, *noppeesti* ~ *nopeasti* ~ *nopiasti*, *onnelisesti*, *rahalisesti*, *rauhalisesti*, *rumasti*, *selvästi*, *sievästi*, *siivosti*, *somasti*, *taitavasti*, *tarkasti*, *vaphaasti*, *viekkhaasti*, *viishaasti*, *vissisti*, *näpsästi*, *puhthaasti*, *päivälisesti*, *lujasti*, *ankarasti*, *ruokottomasti*, *hurskhaasti*, *pyhästi*, *laiskasti*, *lykylisesti*, *hauskasti*, *vi*(*j*)*attomasti*, *vihaisesti.*

Esimerkkii käytöstä:

(1) Nyt tulet *hopust*i ja olet *siivosti*!

(2) Faarin nimi oli Jakob, mutta met käskimä sen *päivälisesti* Jaakoksi.

*sti-*adverbiila oon kans komparatiivi- ja superlatiivihaamut. Net haamustethaan seuraavalla laila:

Tabeli 56: *sti-*adverbiitten komparasuuni

|  |  |  |  |
| --- | --- | --- | --- |
| Adjektiivi | Kompareeraamaton *sti-*adverbi | Adverbin komparatiivi | Adverbin superlatiivi |
| hyvä | hyvästi (~ hyvin) | paremin ~ paremasti | parhaimitten ~ parhaiten |
| siivo | siivosti | siivomin ~ siivomasti | siivoimitten ~ siivoiten |
| kevvee ~ keveä ~ keviä | kevveesti ~ keveästi ~ keviästi | kevveemin ~ keveämmästi ~ keviämmästi | kevveimitten ~ kevveiten |
| hi(đ)as | hithaasti | hithaamin ~ hithaamasti | hithaimitten ~ hithaiten |
| onnelinen | onnelisesti | onnelisemin ~ onnelisemasti | onnelissiimitten ~ onnelissiimin |

Esimerkki komparatiivin (3) ja superlatiivin (4) käytöstä:

(3) Hänelä oon *paremin* ~ *paremasti*  tääpänä ko eilen.

(4) Matti hihtaa meistä *hithaimitten* ~ *hithaiten*.

### Muita tavan adverbiita

Funksuunilta samantapaiset ko ylipuolen *sti-*adverbit oon kans kivettynheet partitiivin ja epäproduktiivisen intstruktiivin haamut (1), mutta muittenki kaasushaamuin näköiset tavan adverbit oon mahdoliset (2). Näissa saattaa olla myötä kans possessiivisuffiksi. Lisäksi tavan adverbiissa saattaa olla myötä joku muuki derivasuunisuffiksi ko *sti*, mutta net ei ole produktiiviset (3).

(1) *hiljaa*, *hätähättää*, *sallaa*, *tapaturmaa*, *hyvin*, *kovin*, *oikhein* ~ *oikheen*, *väärin*, *päinvastoin*, *varkhain*, *näin*, *nuoin* ~ *nuin*, *niin*,(kyssyyvä adverbi) *kunka ~ kuinka*;

(2) *rukatuksela*, *sattumalla* ~ *sattumalta*, *vahingossa* ~ *vahinkossa*, *mielelä*, *halula*, *suunile*, *säntilheen*, *täsmälheen*;

(3) *vaiti*, *ääneti*, *vasiten*, *väkisten*, *muuto*(*i*)*n*, *samoten*.

Aivan erityinen joukko oon (*i*)*sin-*loppuiset adverbit, mitä käytethään erinomhaittain liikkumistavan kuvvaamisheen (4).

(4) *hihtosin*, *ajosin*, *lentosin*, *varkhaisin*.

Esimerkkii käytöstä (5–6):

(5) *Kunka* teiđän trääninki eđistyy?

(6) Maija lattoi *rukatuksela* ruokkaa, ja sillä se *väkisten* paloi.

(7) Kyllä mie lähen *mielelä lentosin* Uslhuun, *hihtosin* kestää niin kauvon.

### Olotila-adverbiita

Olotila-adverbit muistelhaan, ette 1. missä asemassa joku ihminen eli sen kropinosa eli joku muu entiteetti oon, 2. minkälaisessa psyykilisessä eli fyysilisessä olotilassa joku oon, 3. missä sijassa toisen eli toisten eli ittensä suhtheen joku oon, ja kans 4. kunka suuresta joukosta oon kysymys.

Olotila-adverbit oon ushein paikkakaasuksessa, tavalissiimin olokaasuksessa tahi tulokaasuksessa. Muutamphiin 1-joukon asema-adverbhiin saattaa liittyyt kans possessiivisuffiksi, minkä saattaa jättäät poiski.

* 1-joukon olotila-adverbiita oon esimerkiksi seuraavat: *paiko*(*i*)*la*(*nsa*): *paiko*(*i*)*le*(*nsa*), *sijala*(*nsa*): *sijalta*(*nsa*): *sijale*(*nsa*), *lappheela*(*nsa*): *lappheele*(*nsa*), *kaltossa* : *kaltthoon*, *kallela* : *kallele*(*t*), *vinossa* : *vinhoon*, *viinossa* : *viinthoon*, *nojassa* : *nojhaan*, *kumossa* : *kumhoon*, *vinkkelissä* : *vinkkelhiin*, *pystössä* : *pysthöön*, *suorassa* : *suorhaan*, *poikittain*, *jalkasessa* : *jalkasheen*, *jalo*(*i*)*la* : *jalo*(*i*)*le*(*t*), *nelinkontin*, *nurinniskoin*, *nurin*, *nurinpäin*, *oikheinpäin* ~ *oikheenpäin*, *ylöspäin*, *alaspäin*, *poikittain*.

Esimerkkii käytöstä (1–3):

(1) Annilta meni polvi *sijaltansa*, mutta heti Pekan Erkki pani sen taas *sijalensa*.

(2) Ei se seinä ollu paljon *kaltossa*, piian millimeetterin eli pari se oli jääny *kalthoon*.

(3) Siinä oli yksi venet *kumossa* alapuolela tien.

* 2-joukon olotila-adverbiita oon esimerkiksi seuraavat: *naimisissa* : *naimishiin*, *päissä* : *päihin*, *tyrmässä* ~ *tyrmissä* : *tyrmhään* ~ *tyrmhiin*, *hengissä* : *henkhiin*, *palavissa*, *kylmetyksissä*, *häpheissä*, *itkheilä*, *suunilta*, *kuolihaaksi*, *umpinensa* ~ *umpinansa*, *ummessa* : *umpheen*, *pilassa* : *pilhaan*, *li*(*v*)*ossa* : *li*(*v*)*osta* : *likhoon*, *rikki*(*t*), *poikki*(*t*), *halki*(*t*), *auki*(*t*), *kiini*(*t*), *läpi*(*t*), *kesken*, *seka*(*i*)*sin*, *täynä* : *täythöön*.

Esimerkkii käytöstä (4–6):

(4) Lamphaita lyöthiin ette menthiin *tyrmhiin*, mutta vielä net olthiin *hengissä*.

(5) Anni oli niin *häpheissä*, ette oli *palavissa*.

(6) Minula meni fryysi *rikki* ja kaikki ruvat *pilhaan*.

* 3-joukon olotila-adverbiita oon esimerkiksi sauraavat: *ko*(*v*)*ossa* : *kokhoon*, *yh*(*đ*)*essä* : *yhtheen*, *karussa* : *karkhuun*, *hukassa* : *hukkhaan*, *korjussa* : *korjusta* : *korjhuun*, *syrjässä* : *syrjhään*, *jäljelä* : *jäljele*(*t*), *joukossa* : *joukkhoon*, *laakissa*, *seurassa* : *seurhaan*, *matkassa* : *matkhaan*, *myötä*.

Esimerkkii käytöstä (7, 8):

(7) Jos sie otat lapset *myötä*, se meilä oon taas koko peret *kovossa*.

(8) Pane kaikki tavarat visusti *korjhuun*, ettei net jouđu *hukkhaan*.

Resiprookkista asenttoo toinen toisen suhtheen ilmoitethaan tavalissiimin *tusten-* ~ *tysten-*derivasuunisuffiksilla, joskus kans *kkain-* ~ *kkäin*-derivasuunisuffiksilla, niin ko *rinnatusten*, *vieritysten*, *likitysten*, *pääletysten*, *perätysten* ~ *pörätysten*, *käsitysten*, *sölitysten*, *vastakkain*, *rinnakkain*, *peräkkäin* ~ *pöräkkäin*, *peräsukkaa* ~ *pöräsukkaa*.Esimerkiksi (9):

(9) Pikku-Liisa ja Iso-Liisa tulthiin tänne *pörätysten*, ja niin het sitte menthiin *käsitysten* ranthaan.

* 4-joukon olotila-adverbiita oon esimerkiksi seuraavat: *yksin*, *kah*(*đ*)*en*, *kolmen*, *neljen* ~ *neljän*, *vii*(*đ*)*en* jne.; *molemin*, *kaikin*, *erittäin*, *harvassa*, *ominpäin*, *keskenänsä*.

Esimerkkii käytöstä (10–13):

(10) Lapset olthiin kotona *kolmen*.

(11) Heti met lähđimä *kaikin*.

(12) Se oli silloin, ko muori vielä eli ja olima *molemin*.

(13) Sen pittää jokhainen maksaat *erittäin*.

(14) Het puhuthiin assiin ympäri *keskenänsä*.

## Määrän adverbit

Määrän adverbit vastathaan kysymykshiin *kunka paljon*? *mihin määrhään*?Mitattaava assii saattaa olla jonku ainheen määrä, aijan pittuus jne.

Määrän adverbit saatethaan haamustaat kvanttorifraasin yksin (1, 2) eli net saatethaan kans haamustaat kvanttorifraasin substantiivin kans (3, 4). Tämmöisessä kvanttorifraasissa substantiivi seissoo määrän adverbin pörässä ja oon partitiivissa.

(1) Mie rakastan sinnuu *paljon*/*vähän*/*hirmusti*/*liik*(*k*)*aa*/*nokko*.

(2) Het asuit meilä *vuosittain*.

(3) Meressä oon [*paljon*/*vähän*/*viljasti*/*hirmusti*/*nokko* kallaa].

(4) Pekka sai komuunilta [*säkittäin* jauhoo].

### *sti*-adverbit ja paljous

Adverbisuffiksilla *sti* haamustethaan tavan adverbiin lisäksi adverbii, mikkä meinathaan, ette jotaki oon paljon. Pohjasanana oon adjektiivi, joka meinaa jotaki kamalaa eli kovvaa (1), eli jotaki muuta passelii omituisuutta (2), mutta pohjasana saattaa olla kans kirosana (3).

(1) *hirmusti*, *hirmusesti*, *hirveesti* ~ *hirveästi* ~ *hirviästi*, *kauheesti* ~ *kauheasti* ~ *kauhiasti*, *kamalasti*, *valjusti*, *kovasti*, *kivasti*, *julmasti*;

(2) *suuresti*, *isosti*, *viljasti*, *hyvästi*, *mah*(*đ*)*ottomasti*, *loppumattomasti*, *huomattavasti*;

(3) *pirusti*, *helvetisti*.

Käytöstä katto ylipuolelta kohđasta 9.5 esimerkit (1, 3).

### Paljon contra vähän, liikkaa eli soppeevasti

Suhtheelista määrää skaalala paljon–vähän ilmoitethaan esimerkiksi adverbit *paljon*, *vähän*, *vähä*(*i*)*sen*, *pikku*(*i*)*sen*, *vaanasti*,(*ei*) *olheen* ~ *olheenkhaan*, *nokko*, *kylliksi*, *liiaksi*, *täysin*, *kokonhansa* ja suffiksilla *sti* laitetut adverbit *passelisti* ja *soppeevasti* ~ *sopevasti*.

* Tavalissiin paljoo määrää ilmoittaava adverbi oon *paljo*(*n*). Adverbi oon eriskumhainen siinä, ette sillä oon olemassa kans partitiivin näköinen haamu *paljoo* ~ *paljoa*, mitä saattaa käyttäät kieltosyntaktiissa. Sen vastapari oon *vähä*(*n*), millä kans oon partitiivin näköinen haamu *vähhää*.Näilä kahđela adverbilla oon komparatiivi- ja superlatiivihaamut.

Tabeli 57: Sannoin *paljo*(*n*) ja *vähä*(*n*)komparasuuni

|  |  |  |
| --- | --- | --- |
| Pohja-adverbi | Komparatiivi | Superlatiivi |
| paljon ~ paljo | enämen ~ enämän ~ enämpi | eniten ~ enniiten ~ enintä ~ enniimitten ~ enimäkseen |
| (ei) paljoo ~ paljoa | (ei) enämp(p)ää, enämältä ~ enämästi |  |
| vähän ~ vähä | vähemän ~ vähempi | vähiten ~ vähhiiten ~ vähhiimitten |
| (ei) vähhää(khään) | (ei) vähemp(p)ää |  |

Esimerkiksi (1–7):

(1) Klassissa oon [*paljon* lapsii].

(2) Ei sielä ole [*enämältä* kallaa].

(3) Vuonosta saa [*enniimitten* saittaa].

(4) Liisa ostaa [*vähän* vaattheita].

(5) Kreetala oli [*vähemän* vaattheita].

(6) Priita rakastaa Mikkoa *paljon*, mutta minnuu hän rakastaa [vielä *emämen*].

(7) Etkö sie saattais puhuat [vähäsen *vähemän*]?

Ko jotaki kokonhansa vailuu, käytethään sannoi (*ei*) *vähhääkhään* eli (*ei*) *olheen* ~ *ollenkhaan* (8, 9). *vähhääkhään* oon haamulta *vähä*-sanan partitiivi, mutta ko se ei kongrueeraa fraasissa myötä olleevan substantiivin kans, se näjemä, ette se oon adverbi (9).

(8) Meilä ei ollu [*vähhääkhään*/*olheen*/*ollenkhaan* ruokkaa].

(9) Mutta met kyllä tieđämä, ettei Pekan muistelukset olheet [*vähhääkhään* jouttaaviita puhheita].

Verttaa näitä kans lukumäärän pronomenhiin *paljo* ja *vähä* (kohta 7.6.4).

* Muita määrää ilmoittaavii adverbiita oon *pikku*(*i*)*sen*, *vähä*(*i*)*sen*, *hitu*(*i*)*sen* ’litt’, *vaanasti*, mikkä kaikki meinathaan pientä määrää (10, 11).

(10) Anna mulle [*pikkusen* rakkhautta].

(11) Heikka antoi mulle [*vaanasti* rakkhautta].

Määrän suhtheelista paljoutta kuvathaan kans adverbit *nokko*, *kylliksi*, *lii*(*j*)*aksi* ~ *liik*(*k*)*aa* ja *passelisti*, *soppeevasti* ~ *sopevasti* (12).

(12) Pikku-Matila oon [*nokko*/*kylliksi*/*liiaksi*/*passelisti*/*sopevasti* vaattheita].

Adverbi *verran* ~ *verta* haamustaa demonstratiivipronomenin kans adverbifraassii *sen verran* ~ *sen verta*, *tuon verran* ~ *tuon verta*, *tämän verran* ~ *tämän verta*, mitä *ette-*syntakti defineeraa(13).Summaarista määrää taas ilmoittaa fraasi *jonku verran* ~ *jonku verta* (14).

(13) Minula oon [*sen verran* ruokkaa], ette juuri pärjään.

(14) Oon mulla porroiki [*jonku verran*].

*verran*~*verta-*fraasissa määrän ilmoittaajana saattaa olla kans substantiivi, esimerkiksi *venheen verran lauttoi* meinaa ’niin paljon lauttoi, ette niistä saattaa rakenttaat venheen’.

Adverbit *kokonhansa* ja *täysin* tarkoitethaan maksimaalista määrää, ja sillä net passathaan huonosti haamustamhaan fraassii substantiivin kans, mutta haamustethaan määrän adverbina oman fraasin (15).

(15) Mie olin *kokonhansa*/*täysin* öksyny tunturhiin.

* Aijan määrästä muistelee sanapari *kauvo*(*i*)*n* ~ *kauan*, (*ei*) *kau*(*v*)*aa* (10, 11).

(10) Mie olin kyllä feeriällä *kauan*, mutten kuitenkhaan [liian *kauan*].

(11) Oli meilä kanojaki, mutta ei kyllä [*kauaa* aikaa].

### Määrän usheus

Määrän usheutta kuvvaamhaan käytethään derivasuunisuffiksilla (*i*)*ttain* ~(*i*)*ttäin* deriveeratuita adverbiita. Tyyppi oon oikhein produktiivinen: Adverbin saatethaan tehđä mistä tahansa lukusanasta (1), määrämittaa ilmoittaavasta mittasanasta (2) tahi muusta mittaa ilmoittaavasti substantiivista (3). Esimerkkii:

(1) *yksittäin*, *kaksittain*, *kolmittain*, *kymmenittäin*, *sa*(*đ*)*o*(*i*)*ttain*, *tuhansittain*, *miljoonittain*;

(2) *meetterittäin*, *kilomeetterittäin*, *miilo*(*i*)*ttain*, *tiimo*(*i*)*ttain*, *viiko*(*i*)*ttain*, *vuosittain*;

(3) *jouko*(*i*)*ttain*, *tokittain*, *läjittäin*, *säkittäin*, *tynnyrittäin*, *ämpärittäin*.

Esimerkkii käytöstä (4–9):

(4) Uuen vuoen aattoiltana nuoret kokkoonuthaan *kymmenittäin*, muutamesti *saottain* tähän kentäle.

(5) Mies käveli *tiimoittain* ja *miiloittain* auttiinta tunturii.

(6) Skruvi-seđälä oon [*säkittäin* rahhaa].

Tarkkaa määrää ilmoitethaan tavalisesti objektiadverbiaalilla eli adverbiaalilla, mikä oon objektin haamussa (7, 8), eli sitte kvanttorifraasila (9).

(7) Mie asuin Vesisaaressa *vuoen*.

(8) Met kävelemmä *miilan* joka päivä.

(9) Maija sai kallaa [*tuhanen killoo*].

## Graadiadverbit

Graadiadverbit muistelhaan, missä määrin eli kunka paljon jotaki adjektiivin eli adverbin ilmoittammaa omituisuutta oon, ja vastathaan kysymyksheen, minkä saattaa esittäät graadiadverbila *kunka ~ kuinka* (1–3). Net ei haamusta yksin fraassii, mutta seisothaan adjektiivin (4) eli adverbin (5, 6) defineerauksena. Net

(1) [*Kunka* ahkera] Matti on?

(2) [*Kunka* varhain] tet tulitta?

(3) [*Kunka* paljon] turska maksaa?

(4) Matti oon [*hirmu* / *lii*(*j*)*an* ~ *liika* / *melkhein* ~ *melkheen* / *kovin* / *niin* ahkera].

(5) Met tulima [*hirmu* / *lii*(*j*)*an* ~ *liika* / *melkhein* ~ *melkheen* / *kovin* / *niin* varhain].

(6) Turska maksaa [*hirmu* / *lii*(*j*)*an* ~ *liika* / *melkhein* ~ *melkheen* / *kovin* / *niin* paljon].

Graadiadverbiita oon seuraaviita tyyppii:

### Adjektiivista laitetut omituisuuđen paljouđen adverbit

Tavalissiin graadiadverbiitten tyyppi oon adjektiivista laitetut omituisuuden paljouđen adverbit, mikkä oon genitiivin haamun kans identtisessä haamussa (1, 2) ja ilmoitethaan, ette omituisuutta oon paljon.

(1) Ruoka oli [*kauheen* ~ *kauhean* ~ *kauhian* / *hirveen* ~ *hirveän* ~ *hirviän* / *kamalan* / *hirmun* / *hirmu*(*i*)*sen* hyvä ].

(2) Mie hihtasin eilen [*kauheen* ~ *kauhean* ~ *kauhian* / *hirveen* ~ *hirveän* ~ *hirviän* / *kamalan* / *hirm*(*n* ~ *hirmu*(*i*)*sen* paljon / kau(v)an].

Se oon mahđolinen käyttäät samassa funksuunissa kans *sti*-adverbii (3).

(3) Mie nukuin viimi yönä[*kauheesti* ~ *kauheasti* ~ *kauhiasti* / *hirmu*(*i*)*sesti* / *mah*(*đ*)*ottomasti* hyvin].

Sanoi *hirmu* ja *hirmu*(*i*)*nen* käytethään graadiadverbina kans nominatiivin haamussa, niin ko *hirmu kovat säät*, *hirmunen hyvä safti*.

Näjemä, ette näitten graadiadverbiitten pohjana oon pitkältä samat adjektiivit ko määrän *sti*-adverbiila.

### Muita omituisuuđen graadii ilmoittaavii adverbiita

Omituisuuđen suhtheelista graadii ilmoittaavii adverbiita oon esimerkiksi (korkkee graadi) *kovin*, *aivan*, *ihan*, (matalampi graadi) *melkhein* ~ *melkheen*, *joksiki*, *kohta*, (riittäävä graadi) *nokko*, (liika korkkee graadi) *lii*(*j*)*an* ~ *liika*; (muita) *kokonhansa*, *täysin*, *puolittain*, *osittain* ~ *osaksi*, *tuplasti* (1, 2).

(1) Kreeta oon [*kovin* / *joksiki* / *siksiki* / *nokko* / *lii*(*j*)*an* kaunis vaimo].

(2) Mie kyllä piän ette se ajatus oon [*kokonhansa*/*täysin* hullu].

Omituisuuđen graadii kontekstin suhtheen ilmoitethaan adverbiila *niin*, *näin*, *nuoin* ~ *nuin* ~ *noin* (3).

(3) Mie en tieny, ette sie saatat kainun kieltä [*nuoin* ~ *nuin* ~ *noin* hyvin].

### Tarkkuuđen graadin adverbit

Tarkkuuđen graadin adverbit muisteleevat, ette oonko jotaki assiita, ainetta, joukkoo tarkka vain epätarkka määrä (1) tahi oonko niitä yli tahi alle muistelun määrän (2).

(1) *justhiin* ~ *justhiinsa*, *joksiki*, *suunile*(*t*), *nuoin* ~ *nuin* ~ *noin*;

(2) *alle*(*t*), *rappeesti* ~ *rapeasti* ~ *rapiasti*, *yli*(*t*)~ *ylitte*, *kohta*, *liki*(*t*), *melkhein* ~ *melkheen*, *enintä* ~ *enimitten* ~ *enniimitten*, *vähhiintä* ~ *vähintä* ~ *vähittäin*, *kuitenki* ~ *kuiten*, *kork*(*k*)*einta* ~ *kork*(*k*)e*inthaan*.

Esimerkkii molemista (3, 4).

(3) Kallaa tuli [*justhiin* / *joksiki* / *suunile*(*t*)/ *alle*(*t*)/ *yli*(*t*)/ *rappeesti* ~ *rapeasti* ~ *rapiasti* / *liki*(*t*)/ *enintä* / *kuiten* / *kork*(*k*)*einta* viisi sattaa killoo].

(4) Met aijoma olla Raisissa [*justhiin* / *joksiki* / *suunile*(*t*)/ *alle*(*t*)/ *yli*(*t*) ~ *ylitte* / *rappeesti* ~ *rapeasti* ~ *rapiasti* / *liki*(*t*)/ *enintä* / *kuiten* / *kork*(*k*)*einta* viikon].

Näjemä, ette tarkkuuđen graadin ilmoittamisessa käytethään osittain sammoi adverbiita ko omituisuuđen graadinki ilmoittamisessa.

## Löysät adverbit

Löysät adverbit oon sannoi, mikkä ei defineeraa mithään vissii syntaktin ossaa, mutta siđothaan sen konteksthiin, kommenteerathaan sitä eli muutoin lisäthään syntakthiin jonku nyansin. Net ei haamusta fraassii eli net ei saa ommii defineerauksii.

### Konnektiivit

Konnektiivit refereerathaan johonki teksthiin eli puhheesseen, mikä oon syntaktin ulkopuolela, ja siđothaan sen siihen (1, 2).

(1) Mie olin eilen sairas. *Sillä* mie en päässy tulemhaan sinun tykö.

(2) Mie olin eilen sairas, mutta *kuitenki* mie lähđin koulhuun.

Konnektiiviita oon esimerkiksi seuraavat (3):

(3) *sen takia*, *sillä*, *silti*, *sentäh*(*đ*)*en*, *nä*(*j*)*et*, *sitte*(*n*), *kuitenki* ~ *kuiten*,(*ei*) *kuitenkhaan*, *senthään*, *sitte*(*n*)*ki*,(*ei*) *sitte*(*n*)*khään*, *muuto*(*i*)*n* ~ *muutosin*, *taas*, *tois*(*s*)*aaltakäsin*, *kuulema*(*n*), *lopuksi*, *lisäksi*.

### Kommenttiadverbit

Kommenttiadverbit muistelhaan puhhuujan eli kirjoittaajan ajatuksii siitä, oonko syntaktissa ilmoitettu assii toivottava, uskottava, mahđolinen jne. (1–4).

(1) *Ilman* sie tulet minun myötä kothiin.

(2) *Onneksi* sie olet jo tervet.

(3) Pekka lähtee kaikisti *mielelä* koulhuun.

(4) Mie en *vain* ymmärä, mitä sie sillä meinasit.

Kommenttiadverbiita oon esimerkiksi seuraavat (5):

(5) *arvattavasti*, *arvatenki*, *luultavasti*, *sikkaristi*, *varmasti*, *varmastikki*,(*ei*) *varmastikhaan*, *vishiin* ~ *vissiin* ~ *vissisti*, *vissimästi*,(*ei*) *vishiinkhään* ~ *vissiinkhään*, *tottavishiin*,(*ei*) *tottavishiinkhään*, *tuskin*, *toivottavasti*, *tietenki*,(*ei*) *tietenkhään*, *piian*, *ilman*, *erinomhattain*, *olletiki*, *erittäinki*, *eriliikaisesti*, *tosin*, *to*(*đ*)*esta*, *muka*, *makka*,(*ei*) *su*(*i*)*nkhaan*, *onneksi*, *mah*(*đ*)*olisesti*, *melkhein* ~ *melkheen*, *mielelä*,(*minun*, *sinun*, *hänen*, *me*(*iđ*)*än*, *te*(*iđ*)*än*, *he*(*iđ*)*än*) *mielestä*, *oikkeesti* ~ *oikeasti* ~ *oikiasti*, *oikkeesthaan* ~ *oikeasthaan* ~ *oikiasthaan*; *kyllä*, *nyt*, *vain* ~ *vaan*, *oikhein* ~ *oikheen*.

# Adposisuunit: postposisuunit ja preposisuunit

Adposisuunit eli postposisuunit ja preposisuunit oon sannoi, mikkä oon taipumattomat tahi niitten paradigmhaan kuuluu tyhä kaksi eli kolme kaasushaamuu, ja mikkä vaađithaan ittensä komplementiksi jonku nomenin. Net sitte haamustethaan niin käsketyn adposisuunifraasin eli PP:n. Syntaktissa adposisuunifraasin funksuuni oon komplementtiadverbiaali eli vapaa adverbiaali. Net jajethaan kahtheen joukkhoon, postposisuuniiksi ja preposisuuniiksi, sen jälkhiin oonko niitten komplementti adposisuunin pörässä eli sen eđessä. Preposisuuni seissoo ittensä komplementin eđessä (1) ja postposisuuni sen pörässä (2).

(1) Lato seissoo [*keskelä* niittyy].

(2) [Talon *takana*] oon tyhä mettää.

Adposisuunin kriteerinnä oon, ette sitä ei saata jättäät syntaktista pois ilman ette syntaktista tullee epägrammatikaalinen (3, 4).

(3) \*Lato seissoo *niittyy*.

(4) \**Talon* oon tyhä mettää.

Komplementti seissoo grammatikaalisessa kaasuksessa eli tavalisesti se oon genitiivissä tahi partitiivissa, muutamisti kans nominatiivissa. Eli syntaktissa (5)

(5) Mies laski nuoran toisen pään [korsteenistä *läpi*].

konstruksuunii *korsteenista läpi* ei klassifiseerata adposisuunifraasiksi, sillä ko siinä oon substantiivi elatiivissa. Sen saattaaki muuttaat niin, ette sannoo (6)

(6) Mies laski *läpi* sitte nuoran toisen pään *korsteenista*.

*läpi-*sanan saattaa syntaktista jättäät kokonhansa poiski (7):

(7) Mies laski sitte *korsteenista* nuoran toisen pään.

Mutta jos siinä seisois (8)

(8) Mies laski sitte nuoran toisen pään [korsteenin *läpi*]~[*läpi* korsteenin].

niin *korsteenin läpi* ~ *läpi korsteenin* oltais kumpiki adposisuunifraassii, ensimäinen postposisuuniifraasi ja toinen preposisuunifraasi.

Yksi oon kuitenki poikkeema: Preposisuunin *ilman* kans käytethään abessiivii, ja kuitenki piđämä sitä tässä adposisuuninna (9).

(9) Liisa laukkoi niitylä [*ilman* kengittä].

Siinä ei saatakhaan hajoittaat konstruksuunii eli ei saata sannoot (10)

(10) \*Liisa laukkoi *ilman* niitylä *kengittä*.

Mutta sen suhtheen se ei ole adposisuuni, ette sanan *ilman* saattaa syntaktista kokonhansa jättäät poiski (11).

(11) Liisa laukkoi niitylä *kengittä*.

Postposisuuniin yksi merkki oon kans se, ette sillä ei ittellänsä saata olla mithään defineerausta sen nomenikomplementin lisäksi. Eli ei saata sannoot (12)

(12) \*Liisa kiikkus [kiven isolle *pääle*].

Adposisuunin komplementila defineeraus tietenki saattaa olla (13).

(13) Liisa kiikkus [ison kiven *pääle*].

Se oon kans tärkkee tuntomerkki, ette adposisuuni tyyrää sen komplementtii eli päättää, missä kaasuksessa sen komplementti oon. Sillä se ei ole sikkari, ette oon oikhein pittäät adposisuuninna semmoissii konstruksuuniita ko (14)

(14) En mie muista, oliko [viittä vuotta *jälkheen*], ko meiđän äiji kuoli.

Verttaa syntakthiin (15):

(15) Se oli [viisi vuotta *jälkheen*], ko meiđän äiji kuoli.

Eli konstruksuunissa (14) oon partitiivi sillä, ette puhhuuja ei ole sikkari assiista,eikä sillä, ette *viittä vuotta* oon *jälkheen-*postposisuunin komplementti.

Alapuolela adposisuunit jajethaan niitten merkityksen eli semanttisen funksuunin kautta.

* Paikan adposisuunit,
* aijan adposisuunit,
* tavan adposisuunit,
* syyn adposisuunit,
* paljouđen adposisuunit,
* suhđetadposisuunit,
* läpinäkymättömät adposisuunit ja
* löysät adposisuunit.

Alapuolela näjemä, kunka sammaa adposisuunii saatethaan käyttäät usheemassa funksuunissa.

## Paikan adposisuunit

Paikan adposisuunifraasit ilmoitethaan subjektin eli objektin eli siis korrelaatin sijan eli liikkheen fraasin komplementin ilmoittaman paikan suhtheen. Adposisuunit oon ushein paikkakaasusten kivettynheitä haamui, ja ilmoitethaan, missä joku oon, mistä joku tullee eli mihin joku mennee. Sillä niilä ushein oon kolme kaasushaamuu: inessiivi, elatiivi ja illatiivi tahi adessiivi, ablatiivi ja allatiivi.

Monele paikan adposisuunille löyttyy kans identtinen pari adverbiitten joukosta. (Katto kohđasta 9.2 Paikan adverbit ja eriliikaisesti kohđasta 9.2.2 Relatiivinen paikka.)

Paikan adposisuunit saattaa jakkaat sen jälkhiin, ilmoitethaanko net korrelaatin asenttoo adposisuunin komplementin suhtheen (1–4), korrelaatin välimatkaa (5) eli ylheisyyttä komplementin suhtheen (6), mihin suunthaan korrelaatti liikkuu eli oon adposisuunin komplementin suhtheen (7) ja mikä oon korrelaatin ruutta (8).

(1) Repo oli tehny [laattiin *alle*] kuopan.

(2) Erkki assuu [*likelä* minnuu].

(3) Kissa oli tarttunu [kivviin *välhiin*].

(4) Nyt laskeva huonheita [entisten puteettipelloitten *pääle*].

(5) Sitte tulima jo [*liki* Vesisaarta].

(6) Met kuljeskelima [*ympäri* Tromssaa].

(7) Maija oli ajanu jo monta miilaa [Vesisaarta *vasten*].

(8) Sie piđät mennä [*poikki* meren], jos sinne meinaat päästä.

### Asento toisen paikan suhtheen

Tavalinen oon, ette adposisuunifraasi ilmoittaa, mikä korrelaatin asento oon adposisuunin komplementin suhtheen, niin ko ette oonko se sen alla, päälä, eđessä, vieressä vain missä. Näilä adposisuuniila oon ylheisesti olemassa kans liikkheen suunttaa ilmoittaavat haamut eli yhđenlaiset errooma- ja tulemahaamut. Tämmöiset oon (*missä* : *mistä* : *mihin*) *alla* : *alta* : *alle*(*t*), *päälä* : *päältä* : *pääle*(*t*), *e*(*đ*)*essä* : *e*(*đ*)*estä* : *etheen*, *takana* : *takkaa* : *taka*(*t*), *vieressä* : *vierestä* : *vierheen*, *syrjässä* : *syrjästä* : *syrjhään*, *perässä* ~ *pörässä* : *perästä* ~ *pörästä* : *perhään* ~ *pörhään*, *sisälä* : *sisältä* : *sisäle*(*t*), *välissä* : *välistä* : *välhiin*, *välilä* : *väliltä* : *välile*(*t*), *tykönä* : *tykköö* ~ *tyköä* : *tykö*(*t*) *ja ympäri*(*t*). Nämät kaikkioon postposisuuniita, minkä komplementit seisothaan genitiivissä (1–11).

(1) Matti asui siinä [Santatörmän *alla*].

(2) Laiva vajos [meren *alle*].

(3) Ruuttapiilit toppaava [tämän törmän *pääle*].

(4) Sammeli kumartui [kuninkhaan *etheen*].

(5) Lapsi tullee joka yö [meän *vierheen*].

(6) Ennen oli täynä puteettipeltoja [huonheen *ympärit*].

(7) Se oon iso ja kaunis paikka [mettän *sisälä*].

(8) Siinä juoksi vesi [kiven *sisältä*].

(9) Hyljet uipi [jäitten *välissä*].

(10) Alfi oli tietyössä [Pyssyjoven ja Lemmijoven *välilä*].

(11) Tule huomena [minun *tyköt*]!

Asenon toisen paikan suhtheen ilmoitethaan kans semmoiset yhđyspreposisuunit, missä pöräosana oon *-puolela*, *-puolelta*, *-puolele*(*t*), *niin* ko *ulkopuolela*, *alapuolela*, *ylipuolela*, *i*(*đ*)*änpuolela*, *vestapuolela* (12–14). Nämät otethaan kaikin partitiivikomplementin.

(12) Matti assuu [*ylipuolela* tietä].

(13) Zlata siirtyi [*iđänpuolele* rajjaa].

(14) Matti oli lähtösin [*lännenpuolelta* väylää].

### Välimatka ja summaarinen eksistensi ja liiket

Paikan adposisuunifraasit ilmoitethaan kans korrelaatin relatiivista vällii adposisuunin komplementin suhtheen (1–8, 13, 14) ja summaarista eksistenssii eli liikettä komplementin suhtheen (9–12). Tähän joukkhoon kuuluuviita adposisuuniita oon *likelä* : *likeltä* : *likele*(*t*), *liki*(*t*), *likempännä* : *likemp*(*p*)*ää* : *likemäksi*, *lähelä* : *läheltä* : *lähele*(*t*), *keskelä* : *keskeltä* : *keskele*(*t*), *läpi*(*t*)~ *läpitte*, *ympäri*(*t*)ja *päässä*.Näistä kaikki muut ko *päässä* järjestythään preposisuuninna. *likelä* : *likeltä* : *likele*(*t*), *liki*(*t*), *likempännä* : *likemp*(*p*)*ää* : *likemäksi*, *lähelä* : *läheltä* : *lähele*(*t*), *keskelä* : *keskeltä* : *keskele*(*t*)otethaan tyhä partitiivikomplementin (1–8), *läpi*(*t*)~ *läpitte* ottaa genitiivikomplementin (9, 10), *ympäri*(*t*)saattaa järjestyyt sekä partitiivi- ette genitiivikomplementin kans (11, 12). Ko *ympäri*(*t*)*-*preposisuunin komplementti oon partitiivissa, se implikeeraa enämen summaarista liikettä. Mutta jos sen komplementti oon genitiivissä, se meinaa ette konkreettisesti kuljethaan ympäri jonku paikan.

(1) Kirkkoniemi oon [*liki* Ryssän rajjaa].

(2) Mie olisin tykäny assuut [*likempännä* kotipaikkaa].

(3) Met meinaama pykätä [*lähele* Kirkkoniemiä].

(4) Se häyttyy pittäät kielen [*keskelä* suuta].

(5) Koulun pykäthiin [*keskelet* kyllää].

(6) Mie halluisin assuut[*liki* meren ranttaa].

(7) Viimen het tulthiin [*likit* kotipaikkaa].

(8) Olavi oon sieltä [*liki* Ryssänrajjaa].

(9) Kissa haki hiirtä [*läpi* jokaloman].

(10) Turskaa saapi [*läpit* vuonon] tästä.

(11) Kissa laukkoi [*ympäri* siljoo~siljon].

(12) Het kuljethiin [*ympärit* Ruijaa~Ruijan].

*likelä* : *likeltä* : *likele*(*t*)oon sekä pre- ette postposisuuni (13, 14). Postposisuuninna se ottaa genitiivikomplementin, preposisuuninna partitiivikomplementin. Merkityksessä ei näitten välilä ole eroitusta.

(13) Älä tule [minun *likelet*] ~ [*likelet* minua]!

(14) Ragna oon lähtöisin [Perunan *likeltä*] ~ [*likeltä* Perunaa].

Postposisuuni *päässä* : *päästä* : *päähän* ilmoittaa konkreettissiimin vällii eli kunka kaukana joku oon jostaki. Se ottaa aina genitiivikomplementin (15–17).

(15) Pekka assuu tuola [muutamankilumeetterin *päässä*].

(16) Mie freistasin osata moolhiin [sađanmeetterin *päästä*].

(17) Maija viskas pallon [kymmenenmeetterin *päähän*].

### Suunta

Suunttaa ilmoitethaan adposisuunit *vasten*, *vasthaan* ja *kohti* ~ *kohđi*. Näistä *vasten* ja *vasthaan* oon partitiivikomplementila järjestyyvät postposisuunit (1–4), *kohti* ~ *kohđi* oon preposisuuni, mikä järjestyy partitiivikomplementila (5, 6). Postposisuuniitten *vasten* ja *vasthaan* välilä oon semmoinen eroitus, ette *vasten* meinaa enämen suunttaa korrelaatista poispäin (1, 2), *vasthaan* taas korrelaatthiin päin (3, 4). Preposisuunin *kohti* ~ *kohđi* (5, 6) merkitys oon likelä postposisuunin *vasthaan* merkitystä.

(1) Minun kotipaikka oon kaheksan kilumeetteriä Yykeänmuotkasta tuone [Tromssaa *vasten*].

(2) Mie olin ajanu jo monta miilaa [Kaarasjokkee *vasten*].

(3) Ko tulema kothiin, se tasan koira laukkoo [meitä *vasthaan*].

(4) Karhu hyökkäs vihaisenna [miehii *vasthaan*].

(5) Pyssy oli oikaistu [*kohđi* heitä].

(6) Heti lennämä [*kohti* taivasta].

Yhđenlaista suunttaa ilmoittaa preposisuuni *poikki*(*t*), mikä ottaa genitiivikomplementin (7, 8). Tämä meinaa ette korrelaatti oon puhhuujan näkövinkkelin jälkhiin toisela puolela jotaki.

(7) Kruunsta oon tuola [*poikki* joen] ’joven toisela puolela’.

(8) Kreeta assuu tuossa [*poikki* tien] ’toisela puolela tietä’.

### Ruutta eli väylä

Ruuttaa eli väylää ilmoitethaan adposisuunit *läpi*(*t*) ~ *läpitte*, *poikki*(*t*), *siu*(*t*)~ *sivvu* ~ *siutti*(*t*), *kautta*, *myöten* ~ *myöđen*, *pitkin* ja *yli*(*t*)~ *ylitte*.Näistä *myöten* ~ *myöđen* oon postposisuuni (1, 2) ja *pitkin* preposisuuni (3), mutta molemat otethaan partitiivikomplementin. *poikki*(*t*)ja *yli*(*t*)~ *ylitte* oon preposisuunit, mikkä otethaan genitiivikomplementin (4–7), *siu*(*t*)~ *sivvu* ~ *siutti*(*t*)ja *kautta* oon genitiivilä järjestyyvätpostposisuunit (8–10). *läpi*(*t*)~ *läpitte* löyttyy sekä post- ette preposisuuninna, mutta ottaa aina genitiivikomplementin (11, 12).

(1) Posti kulki laivala [merta *myöten*].

(2) Lääkit sanothaan ette pittää [trappui *myöđen*]käyđä.

(3) Siitä se lähti [*pitkin* tietä] laukkomhaan.

(4) Ei saanu viinaa tuua [*yli* rajan].

(5) Mie olen kuitenki yhen reisun kesän aikana menny käyen [*ylit* tunturin].

(6) Opetuslapset menit [*poikkit* Punasenmeren].

(7) Yhđen puun oli kaađettu [*poikki* joven].

(8) Rairhoon menthiin [Trollijärven *siut*].

(9) Pykejästa mennee [Näätämön *siutti*]tie [*ylitte* tunturitten] tuone Sotankylhään.

(10) Net tulit [Inarin *kautta*] Reisivuonhoon poroila.

(11) Net porot kuljit [*läpitte* kentitten].

(12) Met menimä [jään *läpi*].

### Paikan adposisuunit ja komplementin kaasus

Ylipuolelta näjemä ette semmoiset paikan adposisuunit, minkä funksuuni oon asento toisen paikan suhtheen, oon enniimitten postposisuunit minkä kans komplementti oon genitiivissä. Välimatkaa ilmoitethaan taas usheimitten preposisuuniila, minkä komplementti oon partitiivissa. Ruuttaa eli väylää ilmoittaavii adposisuuniita oon molemanlaisssii. Mutta löytyy kans paikan postposisuuniita minkä komplementti oon partitiivissa, ja preposisuuniita minkä komplementti oon genitiivissä.

Alapuolelta näjemä kunka eri paikan adposisuunit järjestythään.

Tabeli 58: Paikan adposisuunit ja komplementin kaasus

|  |  |  |  |  |
| --- | --- | --- | --- | --- |
| Funksuuni | Postposisuunit | | Preposisuunit | |
| Genitiivi | Partitiivi | Genitiivi | Partitiivi |
| Asento toisen paikan suhtheen  (10.1.1) | alla : alta : alle(t), e(đ)essä : e(đ)estä : etheen, päälä : päältä : pääle(t), takana : takkaa : taka(t), tykönä : tykköö ~ tyköä : tykö(t), vieressä : vierestä : vierheen, syrjässä : syrjästä : syrjhään, perässä ~ pörässä : perästä ~ pörästä : perhään ~ pörhään, sisälä : sisältä : sisäle(t), välissä : välistä : välhiin, välilä : väliltä : välile(t), ympäri(t) |  |  | -puolela :  -puolelta :  -puolheen |
| Välimatka  (10.1.2) | likelä : likeltä : likele(t), päässä : päästä : päähän |  | läpi(t) ~ läpitte, ympäri(t) | likelä : likeltä : likele(t),liki(t), likempännä : likemp(p)ää : likemäksi, lähelä : läheltä : lähele(t), keskelä : keskeltä : keskele(t), ympäri(t) |
| Suunta  (10.1.3) |  | vasten, vasthaan | poikki(t) | kohti ~ kohđi |
| Ruutta eli väylä  (10.1.4) | läpi(t) ~ läpitte, sivvu ~ siu(t) ~ siutti(t), kautta | myöten ~ myöđen | läpi(t) ~ läpitte, poikki(t), yli(t) ~ ylitte | pitkin |

## Aijan adposisuunit

Aijan adposisuunit oon osaksi samat ko paikan adposisuunit. Jajama net tässä neljheen joukkhoon: Semmoishiin mitä käytethään kellonaijan ilmoittamisessa (1), semmoishiin, mikkä ilmoitethaan, ette tapattumisen aijankohta oon sen ittensä komplementin ilmoittaman aijanjakson sisälä (2), semmoishiin, mikkä ilmoitethaan aikkaa ittensä komplementin ulkopuolela (3), ja semmoishiin, mikkä ilmoitethaan, ette jotaki tapattuu koko sen aijanjakson, minkä sen ittensä komplementti ilmoittaa (4).

(1) Vasta *neljän aikana* pääsimä lähtemhään kotia.

(2) *Sođan alussa* met asuima vielä kotona.

(3) Sääsket ei vielä kiussaa *ennen heinää*.

(4) *Kesän aikana* met asuima tunturissa.

Muutamisti sama adposisuuni saattaa löyttyyt usheemassa merkityksessäki, niin ko ylipuolela *aikana* (1, 4).

### Kellonaika

Kellonaijan ilmoittamisessa käytethään adposisuuniita *aikana*, *aikhoin*, *vaila* ~ *vaile*(*t*)ja *yli*(*t*)~ *ylitte*. *aikana* oon postposisuuni (1, 2), *vaila* ~ *vaile*(*t*)ja *yli*(*t*)~ *ylitte* oon preposisuunit (3, 4). Nämät kaikki otethaan genitiivikomplementin. Näin:

(1) Maija tuli kothiin yölä [kello kahđen *aikana*].

(2) Murkina oon [puoliyhđen *aikana*].

(3) Tooki lähtee [kvartin *vaila*/*vaile*(*t*)kuuđen].

(4) Perilä se oon [kvartin *yli*(*t*)/*ylitte* kymmenen].

Postposisuunila *aikhoin* ilmoitethaan summaarista aikkaa, ja seki saa genitiivikomplementin (5).

(5) Fruukosti oon [yhđeksän *aikhoin*].

Nämät kellonaikafraasit muistutethaan paljousfraassii (katto kohtaa 10.5), ja saatettais olla niitten alla. Tässä oon kuitenki haluttu kovota samhaan paikkhaan kaikki adposisuunifraasit, mikkä ilmoitethaan aikkaa.

### Aijankohta aijanjakson sisälä

Aijankohtaa ittensä komplementin sisälä ilmoittaavii adposisuuniita oon *alussa*, *kesken*, *keskelä* : *keskele*(*t*), *sisälä*, *lopula*.Näistä *alussa*, *lopula* ja *sisälä* oon postposisuunit, mikkä otethaan genitiivikomplementin (1–3). *kesken* ja *keskelä* : *keskele*(*t*)oon preposisuunit, mistä *kesken* ottaa genitiivikomplementin (4) ja *keskelä* : *keskele*(*t*)partitiivikomplementin (5).

(1) Matti kostui takaisin [päivän *alussa*].

(2) [Soan *lopula*] met jou’uima evakueeratuksi.

(3) Hän häytyi päättäät assiin [vuoden *sisälä*].

(4) Lapsi nukatti [*kesken* syömisen].

(5) Se meni [*keskele* yötä] ennen ko mie sain nukutuksi.

Adposisuuni -*puolheen* haamustaa yhđyspreposisuuniita, mikkä kans ilmoitethaan aijankohtaa aikajakson sisälä (6, 7). Nämät otethaan partitiivikomplementin.

(6) Lohenpyytö alkaa siinä [*loppupuolheen* tätäkuuta].

(7) Mie nukattin vähän [*aamupuolheen* yötä].

### Aijankohta aijanjakson ulkopuolela

Adposisuuniila kans ilmoitethaan, ette jotaki tapattuu ennen eli jälkhiin sen aijanjakson, minkä adposisuunin komplementti muistelee. Ensimäisheen käytethään adposisuuniita *e*(*đ*)*elä*, *e*(*đ*)*eltä*, *ennen* ja *vasten*,toisheen adposisuuniita *jälkheen* ~ *jälkhiin*, *perästä* ~ *pörästä*, *päästä*, *siu*(*t*)~ *siutte*(*t*)~ *sivvu*, *aik*(*k*)*aa* ja *taka*(*i*)*sin*.Näistä *e*(*đ*)*elä*, *perästä* ~ *pörästä* ja *päästä* oon postposisuuniita genitiivikomplementin kans (1–3), *vasten* samoten postposisuuni mutta partitiivikomplementin kans (4, 5). *e*(*đ*)*eltä*, *jälkheen* ~ *jälkhiin*, *siu*(*t*)~ *siutte*(*t*)~ *sivvu* ja *ennen* oon preposisuunit. Näistä *ennen* (6) ottaa partitiivikomplementin, muut genitiivikomplementin (7–10). *aik*(*k*)*aa* ja *taka*(*i*)*sin* oon siitä omituiset, ette niitten komplementit oon tasan nominatiivissa (11).

(1) Koulu loppuu juunikuussa [juhaneksen *eelä*].

(2) [Lihaviittenvuossiin *pörästä*] tuli seittemen laihaa vuotta.

(3) Siitä hommasta sai palkan vasta [vuođen *päästä*].

(4) Ämmi tuli kothiin [yötä *vasten*].

(5) Fepruarikuussa se mennee jo [*näköistä* vasten].

(6) Erkki kerkis leipomhaan jo [*ennen* murkinaa].

(7) Se oon tapahtunnu jo [*eeltä* minun].

(8) Lapset tulhaan kothiin [*eđeltä* joulun].

(9) [*Jälkhiin* juhaneksen] alkkaa jo pimenemhään.

(10) Kello oon jo [*sivvu* keskipäivän].

(11) Muori kuoli [kuukausi *aikkaa*/*takaisin*].

Tähän joukkhoon kuuluu kans postposisuuni *ympärillä*, mikä ottaa genitiivikomplementin (12).

(12) Se tullee etelässä lumi siinä [joulun *ympärillä*].

### Aijankohta sama ko komplementin aijanjakso

Osa aijan adposisuunifraasiista oon semmoiset, ette net täkäthään koko sen aijanjakson, mitä komplementti ilmoittaa. Tämmöiset oon *aikana ~ aikhaan*, *alla*, *päähän*, *välissä*, *myöten* ~ *myöđen*, *ympäri*(*t*), *läpi*(*t* ~ *läpitte*, *yli*(*t*)~ *ylitte* ja *pitkin*.Näistä *aikana ~ aikhaan*, *alla*, *päähän*, *välissä* ja *myöten* ~ *myöđen* oon postposisuunit, mistä *myöten* ~ *myöđen* ottaa partitiivikomplementin (5, 6), muut genitiivikomplementin (1–4). *ympäri*(*t*), *läpi*(*t*)~ *läpitte*, *yli*(*t*)~ *ylitte* ja *pitkin* oon preposisuunit, mistä *pitkin* ottaa partitiivikomplementin (11), muut genitiivikomplementin (7, 9, 10). Preposisuuni *ympäri*(*t*)oon omituinen: Sen pluraalinen komplementti oon nominatiivissa (8).

(1) Se oli raskas työ [meän *aikana*].

(2) Net tehthiin varkhautta [punnituksenjamittauksen *alla*].

(3) Tämä laina oon [kolmenkymmenenvuođen *päähän*].

(4) [Kahđensođan *välissä*] oli oikhein huono aika.

(5) Sitä pyssyy häyttyy laađata [sitä *myöđen* ko sillä ammuthaan].

(6) [Aikaa *myöten*] Annasta tuli paksumpi ette paksumpi.

(7) Muori ja faari asuthaan Spaaniassa [*ympäri* vuođen].

(8) Net pyyethään [*ympäri* vuoet] sielä meren aavassa.

(9) Met olema puhunheet kainuu [*läpi* aikkain].

(10) Laiva seisoi siinä [*yli* maailmansođan].

(11) Verkoila saapi pyytää [*pitkin* kessää].

### Aijan adposisuunit ja komplementin kaasus

Alapuolen tabelhiin oon kovottu aijan adposisuuniita. Niistä oon vaikkeempi anttaat mithään reekelii ette kunka net järjestythään: Joka joukosta löyttyy sekä postposisuuniita ette preposisuuniita. Joukko oon siinä erinomhainen, ette siitä löyttyy postposisuunit *taka*(*i*)*sin* ja *aik*(*k*)*aa*,mikkä otethaan nominatiivikomplementin. Samoten preposisuuni *ympäri*(*t*)ottaa nominatiivikomplementin mutta tyhä silloin ko komplementti oon pluraalissa.

Tabeli 59: Aijan adposisuunit ja komplementin kaasus

|  |  |  |  |  |  |  |
| --- | --- | --- | --- | --- | --- | --- |
| Funksuuni | Postposisuunit | | | Preposisuunit | | |
| Genitiivi | Partitiivi | Nominatiivi | Genitiivi | Partitiivi | Nominatiivi |
| Kellonaika  (10.2.1) | aikana, aikhoin |  |  | vaila, yli(t) ~ ylitte |  |  |
| Aijankohta aikajakson sisälä  (10.2.2) | alussa, lopula |  |  | kesken | keskelä : keskele(t),  -puolheen |  |
| Aijankohta aikajakson ulkopuolela  10.2.3) | e(đ)elä, perästä ~ pörästä, päästä, ympärillä | vasten | taka(i)sin, aik(k)aa | e(đ)eltä, jälkheen ~ jälkhiin, siu(t) ~ siutte(t) ~ sivvu | ennen |  |
| Aijankohta sama ko komplementin aijankohta  (10.2.4) | aikana ~ aikhaan, alla, alusta, välissä, päähän, sisälä | myöten ~ myöđen |  | läpi(t) ~ läpitte, yli(t) ~ ylitte, ympäri(t) (singulaarissa) | pitkin | ympäri(t) (pluraalissa) |

## Tavan adposisuunit

Tässä oon tavan adposisuuniksi nimitetty vasituitten tavan adposisuuniitten lisäksi instrumentaaliset, komitatiiviset ja abessiiviset adposisuunit. Instrumentaalisila, komitatiivisila ja abessiivisilla fraasiila oon se yhtheinen trekki, ette net muistelhaan joko minkä kans joku oon eli tekkee jotaki eli mitä ilman joku oon eli tekkee jotaki.

### Instrumentaaliset adposisuunit: millä konstila, minkä kans

Instrumentaaliset adposisuunifraasit ilmoitethaan, millä apuneuvola eli konstila jotaki tapattuu. Tämmöissii adposisuuniita oon *avula*, *kans*(*a*), *läpi*(*t*)~ *läpitte* ja *kautta*.Nämät oon kaikki postposisuunit, mikkä otethaan genitiivikomplementin. *avula* ja *kans*(*a*) meinathaan enämen konstii eli apuneuvoo, jonka kans jotaki tehđhään eli jotaki tapattuu (1–3), *läpi*(*t*)~ *läpitte* ja *kautta* konstii eli apuneuvoo, minkä resultaatin syntakti muistelee eli minkä kautta päästhään syntaktin muistelemhaan moolhiin (4–8).

(1) Kyrre ei halluu kävelä [krykitten *avula*].

(2) Jokku tulthiin markkinhaan [porroin *kans*] ja jokku [hevosten *kans*].

(3) Taavetti vaihetti ittelensä jauhoo [kalloin *kans*].

(4) Ei net kirjoiteta, net puhelhaan tyhä [telefoonin *läpit*].

(5) Mikhään ei menesty, jos assiita ei ota [politiikkeriitten *läpi*].

(6) Nuutti puhui kuninkhaan kansa[tulkin *läpitte*].

(7) Vaphaus tuli meile [Ryssänsotilhaitten *kautta*].

(8) Rahhaa saathiin tyhä [raskhaantyön *kautta*].

### Komitatiiviset adposisuunit: kenen, minkä kans, mitä oon lisäksi

Komitatiiviset adposisuunifraasit ilmoitethaan, kenen eli minkä kans jotaki tapattuu, kuka eli mitä oon myötä. Adposisuuniita oon *kans*(*a*), *myötä*, *kesken*, *seurassa*, *vierheen*, *pääle*(*t*).Nämät oon kaikki postposisuuniita, mikkä otethaan genitiivikomplementin. *kans*(*a*)ja *myötä* oon osittain synonyymiset, mutta *kans*(*a*) merkittee enämen resiprookkista suhđetta korrelaatin kans (1–3), *myötä* ette korrelaatti seuraa komplementin ilmoittaamaa assiita (4, 5).

(1) Lapin ihmiset kauppaava sielä [suomalaisten *kansa*].

(2) Leena meni vihile [senPykejänpojan *kansa*].

(3) Net oon neppaimet [minunmiehen *kans*].

(4) Muori sanoi, ette [senpojan *myötä*] sie et saa lähtiit.

(5) Isäntä lähti aaphaan ja otti venheen[ittensä *myötä*].

Postposisuuni *kesken* meinaa aina resiprookkista suhđetta (6, 7).

(6) Met puhuima aina suomia, met [lasten *kesken*].

(7) [Kranniin *kesken*] oon sielä niin paljon torraa.

Postposisuuni *seurassa* (8, 9) oon paljon synonyyminen *myötä-*sanan kans.

(8) [Jumalanlapsiin *seurassa*] Pekala oon hyvä olla.

(9) Jussa ajoi [markkinaväen *seurassa*] yli tunturin Inarhiin.

*vierheen* ja *pääle*(*t*)-fraasit muistelhaan, minkä lisäksi korrelaatti tullee (10, 11).

(10) Piđimä puoloi [lihan *vierheen*].

(11) Karhuu tappoi vielä yhđen lehmän [niittenkahđenlamphaan *pääle*].

### Abessiivinen *ilman-*fraasi

*ilman*- sannaa saattais pittäät kokonhansa adverbina eikä ollenkhaan adposisuuninna, sillä ko se tavalisesti essiinttyy yhđessä abessiivikaasuksen kans sen eđessä. Eli näin (1–3):

(1) [*Ilman* aamukaffitta]mie en kyllä tehe mithään.

(2) Faari oli niin köyhä, ette käveli talvelaki [*ilman* kengittä].

(3) Mikko otti kaapista ruokkaa [*ilman* luvatta].

Näistä fraasiista saattaa *ilman*-sanan jättäät poiski, ja syntaktit oltais kuitenki grammatikaaliset ja oikhein. Eli saattais esimerkiksi kirjoittaat (4)

(4) *Aamukaffitta* mie en kyllä tehe mithään.

Mutta *ilman-*sannaa saattaa käyttäät kans partitiivin kans (5), ja silloin se oon selvä preposisuuni, ko sitä ei saata jättäät syntaktista pois ilman ette syntaktista tullee epägrammatikaalinen (6).

(5) [*Ilman* aamukaffii] mie en kyllä tehe mithään.

(6) \**Aamukaffii* mie en kyllä tehe mithään.

Se oon kuitenki tavalisempi käyttäät tässä abessiivista fraassii eli *ilman* ja abessiivihaamuinen komplementti.

*ilman* oon omituinen kans sillä, ette se oon tavalinen ette sen definisuuninna oon verbin 3. infinitiivin abessiivihaamu (7, 8). Mutta näistäki *ilman-*sanan saattaa jättäät pois (9, 10).

(7) Niiltä oon kuolu kolme lasta [*ilman* kastamatta].

(8) Oli niin tiheä ruto, ette ei läpit päässyt [*ilman* karsimatta].

(9) Niiltä oli kuolu kolme lasta *kastamatta*.

(10) Oli niin tiheä ruto, ette ei läpit päässyt *karsimatta*.

Se oon kuitenki tavalisempi käyttäät tämmöisissä abessiivissa olleevissaki fraasiissa *ilman-*sannaa.

Demonstratiivipronomeitten *tämä*, *tuo*, *se*, *nämät*, *nuot*, *net* kans *ilman* ottaa pronomenin partitiivihaamun (11); näilä pronomeniilahan ei abessiivihaamuu olheen olekhaan.

(11) Aamukaffi oon niin tärkkee, ette [*ilman* sitä] mie en tehe mithään.

### Vasitut tavan adposisuunit: kunka, millä tavala?

Vasituila tavan adposisuuniila meinaama semmoissii adposisuuniita, mikkä ilmoitethaan ei-instrumentaalista tappaa, millä jotaki tapattuu. Näitä oon *jälkhiin* ~ *jälkheen*, *läpi*(*t*)~ *läpitte*, *myöten* ~ *myöđen*, *pääle*(*t*), *päältä* ja *vasto*(*i*)*n*.Näistä *jälkhiin* ~ *jälkheen*, *läpi*(*t*)~ *läpitte* ja *pääle*(*t*)oon postposisuuniita, mikkä otethaan genitiivikomplementin (1–9).

(1) Heinänteko oon [sen *jälkheen* kunka heinä oon kasvanu].

(2) Suomalaiset kuukauđen nimet oon enämpi [luonnon *jälkhiin*].

(3) Mie en maksa verroo [sentienestin *jälkheen* mikä mulle oon räknätty].

(4) Ei se piđä elläät [lihan *jälkhiin*], mutta [hengen *jälkhiin*].

(5) Kaikki pittää [kellon *jälkheen*] mennä.

(6) Kyllä mie tiiän, ettei se kaikki menny[sinun mielen *jälkheen*].

(7) Ei ihminen halua aivan [piinan *läpit*]elläät, kitumalla.

(8) Et sie tarvitte nyt aivan [kellon *päälet*] tulla.

(9) Se mies oli Suomesta ja sillä se puhui [minän *päältä*].

*myöten* ~ *myöđen* oon postposisuuni mikä ottaa partitiivikomplementin (10, 11), *vasto*(*i*)*n* oon preposisuuni mikä ottaa partitiivikomplementin (12).

(10) Viimen se sai sen [mieliänsä *myöten*] tehtyksi.

(11) Pekka vajos [polvii *myöđen*] jänkkhään.

(12) Hän piti lähteet Koutokeinhoon [*vastoin* ittensä tahtoo].

### Tavan adposisuunit ja komplementin kaasus

Tavan adposisuunit oon kohta kaikki postposisuuniita, mikkä otethaan genitiivikomplementin. Joukkhoon oon lujettu kans preposisuuni *ilman*, minkä kans tavalissiin oon käyttäät abessiivihaamuu. Abessiivihaamuu saattaa käyttäät kans yksin ilman ette fraasin funksuuni muuttuu, ja sillä sen saattais jättäät pois adposisuuniitten joukosta.

Tabeli 60: Tavan adposisuunit: Intrumentaaliset, komitatiiviset, abessiiviset ja vasitut tavan adposisuunit

|  |  |  |  |  |  |
| --- | --- | --- | --- | --- | --- |
| Funksuuni | Postposisuunit | | Preposisuunit | | |
| Genitiivi | Partitiivi | Genitiivi | Partitiivi | Abessiivi |
| Instrumentaaliset  (10.3.1) | avula, kans(a), läpi(t) ~ läpitte, kautta |  |  |  |  |
| Komitatiiviset  (10.3.2) | kans(a), myötä, kesken, seurassa, vierheen, pääle(t) |  |  |  |  |
| Abessiivinen  (10.3.3) |  |  |  | ilman | ilman |
| Vasitut  (10.3.4) | jälkhiin ~ jälkheen, läpi(t), pääle(t), päältä | myöten ~ myöđen |  | vasto(i)n |  |

## Syyn adposisuunit: miksi, minkä tähđen, millä argumentila?

Syyn adposisuunit vastathaan kysymykshiin miksi? minkä tähđen? millä argumentila? mitä eli ketä vasten? Tämmöissii adposisuuniita oon postposisuunit *takkii* ~ *takia*, *täh*(*đ*)*en*, *pääle*(*t*), *kautta*, *e*(*đ*)*estä*,mikkä kaikin otethaan genitiivikomplementin (1–10), ja preposisuunit *varten* ja *vasten*, mikkä otethaan partitiivikomplementin (11–14). Postposisuuniista *takkii* ~ *takia* ja *tähđen* oon melkhein aina synonyymiset, ja net saattaa vaihettaat toinen toisheen (1–6). Fraasit *minkä takkii* ~ *takia* / *minkä täh*(*đ*)*en* oon usheimitten synonyymiset kysymysadverbin *miksi* kans.

(1) [Minkähän *takkii*/*tähđen*] net materiäijät tulthiin tänne näin kauvas pohjaisheen?

(2) [Pommituksen *takia*]meile ei jääny mithään omaisuutta.

(3) Net siirythiin [lasten *takia*], ko net alkava koulhuun.

(4) [Kirkon *tähđen*] täälä ei ollu ollenkhaan tanssii.

(5) [Ryöväriitten *tähđen*] mie en ollenkhaan tohđi liikkuut ulkona pimmeelä.

(6) Kyllä nyt vanhiimet hävethään [meiđän *tähđen*].

Postposisuunit *pääle*(*t*), *kautta* ja *e*(*d*)*estä* tarkoitethaan paljon sammaa (7–10).

(7) [Tau’in *kautta*] meile tuli köyhyys.

(8) Paljon net oon täälä [kalastuksenki *pääle*] rustanheet.

(9) Ihmiset pajethaan sieltä [hengen *eđestä*].

(10) Hän antoi hengen [meiđän *eđestä*].

Preposisuunit *varten* ja *vasten* (11–14) oon kohta synonyymiset keskenänsä, mutta *vasten* käytethään ylheisesti tyhä kysymysfraasissa *mitä vasten* (11)ja pronomenifraasissa *sitä vasten* (12). *varten* oon kans ushein synonyyminen posposisuuniitten *takkii* ~ *takia* ja *tähden* kans (12, 13). Aina vaihettaminen ei kuitenkhaan passaa (14, 15).

(11) [Mitä *vasten*] sie minun petit?

(12) Mie luulen ette suomen kieli oon säilyny [[sitä *vasten*]/[sitä *varten*]/[sen *takkii* ~ *takia*]/[sen *tähđen*] ko sitä kuulthiin seuroissa].

(13) Marja lähti [[sitä *varten*]/[sitä *vasten*]/[sen *takkii* ~ *takia*]/[sen *tähđen*] *että* *päässee kotia*].

(14) Mie kyllä olen kovonu sienii [syömistä *varten*].

(15) Siinä oon [öljyä *varten*] tehty värvi ja pykätty muutaki.

## Adposisuunit paljousfraasiissa

Paljousfraasiissa käytethään adposisuuniita *e*(*đ*)*estä*, *keskelä*, *kohti* ~ *kohđi*, *vaila* ~ *vaile*(*t*), *välilä* ja *yli*(*t*)~ *ylitte*.Näistä *e*(*đ*)*estä* ja *välilä* oon postposisuunit, mikkä otethaan genitiivikomplementin (6–9), *kohti* ~ *kohđi* postposisuuni, mikä ottaa partitiivikomplementin (10, 11). Preposisuuniita oon *keskelä*, *vaila* ~ *vaile*(*t*)ja *yli*(*t*), mistä *vaila* ~ *vaile*(*t*)ja *yli*(*t*) ~ *ylitte* otethaan genitiivikomplementin (1–4), *keskelä* partitiivikomplementin (5).

Preposisuunit *vaila* ~ *vaile*(*t*)ja *yli*(*t*)~ *ylitte* ilmoitethaan, ette jotaki oon enämen eli vähemän ko komplementin ilmoittama määrä (1–4). Jos paljousfraasissa oon myötä määrä, kunka paljon yli eli vaila joku oon jotaki, se määrää ilmoittaava sana oon partitiivissa (1). Määrän relatiivista kokkoo saattaa ilmoittaat määrän adverbin avula (2).

(1) Pekka oon [korttelii *vaila* kahđen meetterin].

(2) Se lohi painoi kuitenki [vähäsen *vailet* kymmenen kilon].

(3) Erkki oli jo viipyny reisussa [*yli* vuođen].

(4) Tänne ja Alattihoon tarvittais heinääki [*ylitte* kymmenen tonnin].

Adposisuunit *keskelä* ja *välilä* otethaan kaksi paralellii komplementtii (5, 6).

(5) Kyllä se maksaa [*keskelä* kolmee ja neljää tuhatta].

(6) Se oon [kymmenen ja kahentoista peninkulman *välilä*] tämä vuono.

*e*(*đ*)*estä-*fraasiilmoittaa korrelaatin arvon eli määrän (7–9), *kohti* ~ *kohđi* -fraasi sen yksyyđen, mille jonku määrän panhaan eli tarvithaan (10, 11).

(7) Mie sain kallaa [kymmenen tuhanen kruunun *eđestä*] yhđessä janturissa.

(8) Ei sillon saanu sokkeriakhaan enämpi ko [kortin *eestä*].

(9) Net myythiin oman talon [miljoonan *eestä*].

(10) Sitä panthiin kolmekymmentä kiloa suolaa [tynnyriä *kohti*].

(11) Sanothaan, ette niin monta kvatraattimeetteriä [itte kutaki henkiä *kohti*]pittää olla huonheessa.

## Suhđetadposisuunit

Suhđetadposisuunit oon kohta iso joukko erilaissii adposisuuniita. Joukkhoon oon tässä otettu semmoissii, mikkä tarkoitethaan ette joku oon jotaki vasten, jotaki vasthaan eli jonku puolesta, jonkulainen jotaki kohthaan eli jonku suhtheen, suhđetta kahđen eli usheeman assiin eli ihmisen välissä eli muuta suhđetta. Myötä oon kans semmoiset verttausfraasit, mikkä järjestythään adposisuunin kans.

Suhđetadposisuunit oon kaikki postposisuunit. Genitiivikomplementin otethaan postposisuunit *e*(*đ*)*estä*, *kautta*, *puolela* : *puolele*(*t*), *puolheen*, *puolelta*, *kautta*, *puolesta*, *sijassa* : *sijhaan*, *välilä*, *välissä*, *takana* : *taka*(*t*), *alla* : *alta* : *alle*(*t*) ja *yli*(*t*)~ *ylitte*, partitiivikomplementin postposisuunit *kohthaan*, *vasten* ja *vasthaan*.Kattoma näitä tässä niitten merkityksen jälkhiin.

* *puolela-* : *puolele*(*t*)*-* ~ *puolheen-*fraasit oon *vasthaan-*fraasinvastakohta. Fraasit meinathaan, ette joku oon jonku puolela eli sitä vasthaan (1–6). *kohthaan*-fraasi muistuttaa *vasthaan-*fraassii, mutta se defineeraa aina adjektiivifraassii (7–8).

(1) Net jokka olthiin [Alienden *puolela*] alethiin panemhaan vasthaan.

(2) Jokku olthiin [tyskäläisenki *puolela*].

(3) Alattiolaiset luulthiin, ette het saava papin [heän *puolelet* ~ *puolheen*].

(4) Se oli yksi joka oli ollu sođassa [tyskäläistä *vasthaan*].

(5) Semmoinen aksuneeraus oon kokonhansa [lakkii *vasthaan*].

(6) Alattiola oon tääpänä jalkapallomatsi [Tromssaa *vasthaan*].

(7) Ämmi oon siivo [lapsia *kohthaan*].

(8) Natsit olthiin julmat [juutalaissii jamustilaissii *kohthaan*].

* *vasten-*fraasi ilmoittaa ketä eli mitä vasten eli kenele eli mille jotaki oon olemassa eli tehty (9). Se saattaa kans ilmoittaat, ette joku oon jonku mieltä vasten (10), ja silloin se muistuttaa *vasthaan-*fraassii. *e*(*đ*)*estä-* ja *sijasta-* fraasit muistutethaan toinen toista, mutta ko *e*(*đ*)*estä-*fraasi meinaa ette joku aktiivinen tekkiijä tekkee jotaki jonku toisen eli jonku assiin eđestä (11, 12), se *sijasta* meinaa ette assii tullee jonku sijasta (13). *sijassa-*fraasi taas meinaa, ette joku eli jotaki oon jonku toisen paikala (14, 15).

(9) Mie tehin tämän tröijyn [sinnuu *vasten*].

(10) Semmoinen puhet oon aivan [minnuu *vasten*].

(11) Jotaki sitä pittää tehhä [paikan *eestä*].

(12) Ole siivo ja vie sille skenkin [minun *eđestä*].

(13) Se pakkaa tulemhaan ruijan sana [kainun *sijasta*].

(14) Joosef sanoi velimiehile, ette olenko mie sitte [Jumalan *sijassa*].

(15) Nykyään oon traktorit [hevosten *sijassa*].

* *välilä-* ja *välissä-*fraasit (16–19) vaađithaan, ette komplementtiita oon kuitenki kaksi, ja syntakti muistelee suhtheesta niitten välissä. *välilä*-fraasi (16, 17) oon tässä yhđenlainen omistusfraasi.

(16) Siinä oon eroitus [suomenja lapin *välilä*].

(17) [Suomen ja Norjan *välilä*] oon aina olheet hyvät välit.

(18) Het puhuthiin sitte asian selväksi [heän *välissä*]het kaksi.

(19) Se minun nuorempi sisar, mikä oli [meiđän *välissä*], oon jo kuolu.

Postposisuunii *välissä* käytethään kans yhđenlaisissa omistuskonstruksuuniissa (20), samoten ko fraassii missä postposisuuninna oon *takana* : *taka*(*t*)(21, 22).

(20 Varhemin ei ollu niin paljon rahhaa [ihmisten *välissä*].

(21) Se kontrahti jäi [lensmanin *taka*].

(22) Muorila oon kaikki meiđän rahat [ittensä *takana*].

* Hierarkkista suhđetta ilmoitethaan postposisuuniila *alla* : *alta* : *alle*(*t*)ja *yli*(*t*)~ *ylitte* (23–29).

(23) Ruija oli silloin Tanskan [kuninkhaan *alla*].

(24) Net meinathiin, ette naisen kuuluu olla [miehen *alla*].

(25) Se oon pissiin aika, ko mie olen ollu [toisen ihmisen *alla*].

(26) Suomi pääsi pois [Ruottin *alta*], mutta joutui [venäläisen *alle*].

(27) Kyllä lästaatiolaisetki kuuluthaan [saman kirkon *allet*].

(28) Faarao pani Joosefin *koko* [Egyptin *ylit*].

(29) Ei yhđen ihmisen piđä olla [toisen ihmisen *yli*].

* *puolelta-* ja *kautta-*fraasit oon kohta synonyymiset, ja net käytethään syntaktiissa, mikkä ilmoitethaan alkupörrää (30, 31).

(30) Hän oon [äitin *puolelta*] Inkilä mutta [isän *puolelta*] norjalainen.

(31) Met olema kaikin suomen lähtöä [isän *kautta*].

* *puolesta-* ja *puolelta*-fraasitilmoitethaan olosuhtheen, missä syntakti oon tosi (32–34).Postposisuunii *suhtheen* käytethään ko verrathaan kahta eli usheemppaaki assiita (35–38).

(32) Sođan jälkhiin olthiin mahđolisuuđet huonomat [varroin *puolesta*], ko tienestit olthiin huonot.

(33) Het pärjäthiin kyllä [vaatheitten *puolesta*] ja vielä [tervheyđen *puolestaki*], mutta ei [ruvan *puolesta*].

(34) Nyt oon [elämän *puoleltaki*]parempi ko tähän oon tullu kalanostaja.

(35) Meilä oon hyvä elämä täälä [entisen *suhtheen*].

(36) Opettaajan työ oon helppo [kalastaajan työn *suhtheen*].

(37) Maija oon kauhian hyvä puhumhaan suomia [sen *suhteen* mitä meän tyttäret].

(38) Paatsjoela oon paljon hilloja [sen *suhtheen* mitä meilä täälä].

## Läpinäkymättömät adposisuunit

Se oon kohta paljon adposisuuniitten käyttötappoi, minkä semanttinen motivasuuni oon epäselvä eli net oon läpinäkymättömät. Osassa näistä saattais puhhuut yhđenlaisesta reksuunista eli ette vissi verbi eli nomeni vaattii ette sen komplementina oon vissin sorttinen adposisuunifraasi, ilman ette sitä saattaa suorhaan selittäät adposisuunin merkityksen kautta. Ushein oon kans niin, ette adposisuunifraasin sijassa saattais olla nomenifraasi vississä kaasuksessa. Se ei kuitenkhaan aina ole niin.

Käsittelemä tässä erittäin joukon tämmöissii adposisuuniita ja niitten käyttötappoi. Nämät oon kaikin postposisuuniita, ja net otethaan genitiivikomplementin.

### *alla* : *alle*(*t*)

Postposisuunii *alla* : *alle*(*t*) käytethään, ko jotaki olhaan tekemässä eli alethaan tekemhään (1–4). Komplementti oon tekkoo tarkoittaava substantiivi.

(1) Se oon seittemen vuotta aikkaa, ko mie viimeksi olin [operasuunin *alla*].

(2) Liisala oli aina [tevon *alla*] joku artikkeli.

(3) Johaneksen ilmestystä met emmä tohđi ottaat ollenkhaan [selityksen *alle*].

(4) Sie häyđyt ottaat sen assiin [puhheen *alle*].

### *ympäri*(*t*)

Postposisuunii *ympäri*(*t*)käytethään eriliikaisesti SANOMA-AKTI-fraassiin (1–3) ja niitä semanttisesti muistuttaaviitten substantiivifraassiin kans (4). Mutta muunkilaiset syntaktit oon mahđoliset (5, 6).

(1) Paulaharju kirjoitti [Ruijan suomalaisten eli kainulaisten *ympäri*].

(2) Muistele mulle [sinun perheen *ympäri*].

(3) Mie en tykkää, ko puhuthaan pahhaa [ihmisten *ympäri*].

(4) Kirjassa oon kans muistelus [Ruottin saamelaisten *ympärit*].

(5) Oletko sie kuulu mithään [Liisan *ympäri*]?

(6) Anna-Riitta oon tutkinu [kainun kielen *ympäri*].

*ympäri*-fraasin sijassa käytethään aivan ylheisesti substantiivifraassii. sanoma-aktissa ja esimerkiksi *kuula-*verbin kans se oon elatiivihaamuinen (7–10), mutta esimerkiksi *tutkiit*-verbin kans käytethään suorassa syntaktissa *ympäri*-fraasin sijassa partitiivihaamuista objektii (11).

(7) Muistele mulle [sinun perheestä].

(8) Mie en tykkää, ko puhuthaan pahhaa ihmisistä.

(9) Kirjassa oon kans muistelus [Ruottin saamelaisista].

(10) Oletko sie kuulu mithään Liisasta?

(11) Anna-Riitta oon tutkinu [kainun kieltä].

### *perässä* ~ *pörässä*, *perhään* ~ *pörhään*

Postposisuuniila *perässä* ~ *pörässä* ja *perhään* ~ *pörhään* oon kans abstraktimppaa käyttöö niin ko fraasissa *olla*, *kulkkeet jonku perässä* ~ *pörässä* (1), *kulkkeet* ~ *kulkea*(*t*)~ *kulkia*, *laukkoot* ~ *laukkoa*(*t*), *juosta jonku perässä* ~ *pörässä* (2), *kattoot* ~ *kattoa*(*t*) *jonku perhään* ~ *pörhään* (3), *panna sanan jonku perhään* ~ *pörhään* (4).

(1) Net hää’ythiin ennen olla vaarassa [eloitten *perässä*].

(2) Porot laukothiin syksylä [sieniin *pörässä*].

(3) Ko lapset tulhaan koulusta, se äiji saapi kattoa [niitten *perhään*].

(4) Anni pani heti sanan [niitten *pörhään*].

### *kans*(*a*)

Postposisuunii *kans*(*a*)käytethään esimerkiksi semmoisissa verbifraasiissa ko *käy*(*đ*)*ä väärin*/*hyvin jonku kans*(*a*)(1)ja *tulla hoppu*/*hätä jonku kans*(*a*)(2, 3).

(1) [Matin *kans*] oon käyny väärin, mutta [Pekan *kans*]oikhein hyvin.

(2) Vanhaasseen aikhaan ei [kalan *kans*] tullu koskhaan hätä.

(3) Se tullee aina hoppu [ruvan *kans*].

### *päältä*

*päältä-*fraassiikäytethään eriliikaisesti jonkulaista riitelemistä tarkoittaaviitten verbiin kans (1–3) eli semmoisen substantiivifraasin defineerauksena, mikä tarkoittaa riittaa (4). Mutta muunkilainen verbi oon mahđolinen (5).

(1) Se oon kumma, ette killaava riielä [marjoitten *päältä*].

(2) Mie freistasin tingata [palkan *päältä*], ette saisin sen ylös.

(3) Kovasti net taistelthiin [sen *päältä*], ette saathiin kylän säilymhään.

(4) Alattiossa oli riita [sen pađon *päältä*].

(5) Ei ihminen tarvitte hävetä [oman kielen *päältä*].

*hävetä-*verbin kans käytethään kans substantiivifraassii, mikä saattaa olla elatiivissa eli partitiivissa (6).

(6) Ei ihminen tarvitte hävetä [hänen omasta kielestä]~[hänen ommaa kieltä].

### *pääle*(*t*)

Postposisuunii *pääle*(*t*) käytethään usheeman tyyppisten verbiin ja kans substantiiviitten kans ja monissa fastoissa fraasiissa. Fastoi fraassii oon esimerkiksi *käy*(*đ*)*ä jonku pääle*(*t*)(1, 2) ja *ottaa*(*t*) *pääle*(*t*)(3). Näjemä ette näitä kahta fraassii saattaa käyttäät synonyymisestiki (verttaa 2, 3).

(1) Heti ryövärit käythiin [sentrengin *päälet*].

(2) Kova työ alkoi käymhään [kropin *pääle*].

(3) Pimmee aika ottaa niin hirmusesti [ämmin tervheyđen *pääle*].

Fastoi fraassii oon kans *jouttuut* ~ *joutua*(*t*)/ *tulla jonku pääle*(*t*)(4, 5).

(4) Se joutui [palvelijan *pääle*] kaikki se ruokahoito.

(5) Se tuli [mamman *pääle*] ette passata meän lapsia.

Tavalinen *pääle*(*t*)oon fraasiissa, mikkä tarkoitethaan, ette joku oon vihassa jonku pääle. Postposisuunifraasi saattaa olla substantiivin (6, 7) eli verbin komplementtina (8, 9).

(6) Ko niilä oli viha [jonku *päälet*], se net haethiin kirkonmaan multaa ja panthiin kaffikupphiin.

(7) Kaisa oon vihassa [minun *pääle*].

(8) Lemmijovessa net suututhiin [meiđän *pääle*].

(9) Veljet ajatelthiin, ette Joosefi kostaa [heiđän *pääle*].

Näissä fraasiissa käytethään kans allatiivin haamuista nomenifraassii (10–12).

(10) Kaisa oon vihassa minule.

(11) Lemmijovessa suututhiin meile.

(12) Veljet ajatelthiin, ette Joosefi kostaa heile.

Verbit *luottaa*(*t*) (13, 14), *uskoot* ~ *uskoa*(*t*)(15, 16) ja *ajatella* ja *unistella* (17) otethaan komplementiksi *pääle*(*t*)*-*fraasin.

(13) Mie luotin [sinun *pääle*], mutta kuitenki sie petit minun.

(14) Sivva luotti [ittensä voimiin *pääle*].

(15) Se pittää [jumalan *päälet*] uskoa eikä [ihmisten *päälet*].

(16) [Politiikkariitten *pääle*] mie en usko ennää mithään.

(17) Mie olen ushein ajatellu [sinun *pääle*] ja unistelluki [sinun *pääle*].

Verbiin *luottaa*(*t*)ja *uskoot* ~ *uskoa*(*t*)kans saattaa postposisuunifraasin sijassa käyttäät illatiivihaamuista nomenikomplementtii (18, 19), verbin *ajatella* kans partitiivihaamuista nomenikomplementtii (20) ja verbin *unistella* kans elatiivihaamuista nomenikomplementtii (20).

(18) Mie luotin sinhuun, mutta kuitenki sie petit minun.

(19) Sivva luotti [ittensä voimhiin].

(20) Mie olen ushein ajatellu sinnuu ja unistelluki sinusta.

Esimerkkii vielä muistaki tavoista, kunka *pääle*(*t*)*-*fraassii käytethään (21–23).

(21) Mie olen niin paljon kustantannu [tohtorin *pääle*], ette kyllä oon tullu tyyrhiiksi.

(22) Kauppamiehen piti anttaat jauhoi niitten [korttiin *pääle*].

(23) En mie saanu lainaa [pantin *pääle*] vaikka pyysin.

## Löysät adposisuunifraasit

Löysät adposisuunifraasit saatethaan ilmoittaat jonku meiningin jostaki assiista eli kans esimerkiksi mitä eli ketä syntakti refereeraa. Net defineerathaan sitte koko syntaktii eikä mithään sen ossaa erittäin, ja oon vaphaan adverbiaalin funksuunissa.

Tämmöissii adposisuuniita oon *puolesta*, *mielestä* ja *jälkheen* ~ *jälkhiin*, mikkä kaikki oon postposisuuniita mikkä otethaan genitiivikomplementin. Näistä *puolesta-*fraasiilmoittaa kenen näkövinkkelistä joku assii oon tosi (1-3), ja *mielestä-*fraasiilmoittaa selvemin ette kysymyksessä oon komplementin meininki jostaki assiista (4, 5). Muutamisti nämät fraasit saatethaan olla kohta synonyymisetki (6).

(1) [Minun *puolesta*]ruijan kieli oon sama kevvee puhhuut ko tämä äitinkieli.

(2) Pojat olthiin luvanheet, ette [heiđän *puolesta*] sopis kohđata jo tulevalla viikola.

(3) [Minun *puolesta*] saatama lähteet vaikka heti.

(4) [Lästaatiolaisten *mielestä*] tansi oli kauhee.

(5) Kväänoja ei [minun *mielestä*] löy’y täältä.

(6) Ja nokko oon nokko. Kuitenki [heiđän *mielestä* ja *puolesta*].

Ko haluthaan ilmoittaat syntaktin tieđon lähtheen, se käytethään postposisuunii *jälkheen* ~ *jälkhiin* (7, 8).

(7) Se Sammeli Kippanen oli [muisteluksen *jälkheen*] se ensimäinen, joka tuli Pyssyjokheen.

(8) Pekka oli oikhein soma mies [minun muiston *jälkhiin*].

## Adposisuuniista kokkoovasti

Ylipuolela oon myötä 69 erinäköistä adposisuunii, ja silloin ei erittäin ole räknätty saman adposisuunin eri kaasushaamui tahi paralellihaamui. Kuitenkhaan tässä ei ole myötä kaikki kainun kielen adposisuunit. Havaittemma kans, että sammaa adposisuunii käytethään monessa eri funksuunissa, vaikka kaikkii mahđolissii käyttötappoi ei ole ollu mahđolinen saađa myötä. Esimerkiksi adposisuuni *yli*(*t*)~ *ylitte* essiinttyy sekä paikan, aijan, paljouđen ette suhtheen adposisuuninna. Lisäksi sama adposisuuni saattaa olla sekä post- ette preposisuuni ja se saattaa järjestyyt sekä genitiivilä ette partitiivila, niin ko esimerkiksi *ympäri*(*t*)järjestyy.

Alapuolen tabelistä näjemä, ette tavalissiimat adposisuunit oon postposisuunit, mikkä järjestythään genitiivillä. Preposisuuniitaki oon kuitenki paljon, ja net järjestythään tavalissiimin partitiivila, mutta ei sekhään ole epätavalinen, ette preposisuuni järjestyyki genitiivilä. Postposisuunit järjestythään tyhä harvoin partitiivila, mutta semmoissiiki kuitenki oon olemassa.

Nominatiivilla adposisuunit järjestythään tyhä muutamassa taphauksessa, ja net oon alapuolen tabelista jätetty pois. Samoten oon pois jätetty taphauksen, missä *ilman* järjestyy abessiivila, vaikka se oonki tavalisempi ko *ilman* partitiivikomplementin kans.

Tabeli 61: Adposisuunit – funksuuni ja struktuuri

|  |  |  |  |  |
| --- | --- | --- | --- | --- |
| Funksuuni | Postposisuunit | | Preposisuunit | |
| Genitiivi | Partitiivi | Genitiivi | Partitiivi |
| Paikan adposisuunit  (10.1) | alla : alta : alle(t), e(đ)essä : e(đ)estä : etheen, kautta, likelä : likeltä : likele(t), läpi(t) ~ läpitte, perässä ~ pörässä : perästä ~ pörästä : perhään ~ pörhään, päälä : päältä : pääle(t), päässä : päästä : päähän, sisälä : sisältä : sishään, sivvu ~ siu(t) ~ siutti(t), syrjässä : syrjästä : syrjhään, takana : takkaa : taka(t), tykönä : tykköö ~ tyköä : tykö, vieressä : vierestä : vierestä, välilä : väliltä : välile(t), välissä : välistä : välhiin, ympäri(t) | myöten ~ myöđen, vasten, vasthaan | läpi(t) ~ läpitte, poikki(t), yli(t) ~ ylitte, ympäri(t) | keskelä : keskeltä : keskele(t), kohti ~ kohđi, likelä : likeltä : likele(t), liki(t), likempännä : likemp(p)ää : likemäksi, lähelä : läheltä : lähele(t), pitkin, ympäri(t)  -puolela :  -puolelta :  -puolele(t) |
| Aijan adposisuunit  (10.2) | aikana, aikhaan, aikhoin, alussa, e(đ)elä, lopula, perästä ~ pörästä, päästä, ympärillä | myöten ~ myöđen, vasten | e(đ)eltä, jälkheen ~ jälkhiin, kesken, läpi(t) ~ läpitte, siu(t) ~ siutte(t) ~ sivvu, vaila ~ vaile(t), yli(t) ~ ylitte, ympäri(t) (singulaarissa) | ennen, keskelä : keskele(t), pitkin,  -puolheen |
| Tavan adposisuunit  (10.3) | jälkhiin ~ jälkheen, kans(a), kautta, kesken, läpi(t) ~ läpitte, myötä, pääle(t), seurassa, vierheen | myöten ~ myöđen |  | ilman, vasto(i)n |
| Syyn adposisuunit  (10.4) | e(đ)estä, kautta, pääle(t), takkii ~ takia, täh(đ)en |  |  | varten, vasten |
| Paljousfraasissa  (10.5) | e(đ)estä, välilä | kohti ~ kohđi | vaila ~ vaile(t), yli(t) ~ ylitte | keskelä |
| Suhdet  (10.6) | e(đ)estä, kautta, puolela : puolele(t), puolelta, puolesta, puolheen, sijassa : sijhaan, välilä, välissä | kohthaan, vasten, vasthaan |  |  |
| Läpinäkymättömät  (10.7) | alle(t), kans(a), perhään ~ pörhään, perässä ~ pörässä, pääle(t), päältä, ympäri(t) |  |  |  |
| Löysät  (10.8) | jälkheen ~ jälkhiin, mielestä, puolesta |  |  |  |

# Junksuunisanat

Junksuunisanat muistelhaan syntaktiitten eli fraassiin välisistä suhtheista. Osala oon oma semanttinen merkitys, osala ei. Adverbiista net eroittaa niitten fasta paikka: Net oon tasan sen fraasin eli syntaktin eđessä, mitä net oon liittämässä johonki toisheen fraashiin eli syntakthiin.

Junksuunisanat pruukathaan jakkaat kahtheen joukkhoon sen jälkhiin, yhđistethäänkö net kahta eli usseemppaa paralellista syntaktii eli fraassii vain yhđistethäänkö net toisen syntaktin toisheen sen jäseneksi. Käskemä tässä ensimäistä joukkoo konjunksuuniksi ja toista joukkoo subjunksuuniksi. Mutta oon olemassa vielä kolmaski pikku joukko, mitä käytethään liittämässä ylisyntaktii alasyntakthiin. Käskemä sitä joukkoo tässä superjunksuuniksi.

Formaalisesti junksuunisanat saatethaan olla neljenlaiset:

* Yksilekseemiset, niin ko *ja*, *eli* ~ *elikkä*, *tahi* ~ *tai*, *vain* ~ *vai*, *niin*, *se*, *ette* ~ *että*, *nette* ~ *nettä*, *jos*, *ko*, *vaikka*, *mutta*.
* Enkliitti *-kä*.
* Liittosanat, missä oon kaksi lekseemii pörätysten. Tämmöissii löyttyy tyhä subjunksuuniita, ja niitä oon *niin ette* ~ *että*, *sillä ko*, *siksi ko*, *siitä ko*, *niin ko*, *ennen ko*, *jälkhiin ko*.
* Parisanat, missä oon kaksi lekseemii, mikkä yhđistethään kaksi syntaktii eli fraassii. Nämät oon kaikki konjunksuuniita. Tämmöiset oon *joko – eli* ~ *elikkä*, *sekä – ja*, *sekä ette* ~ *että*.

Kattoma nyt, minkälaissii konjunksuuniita, subjunksuuniita ja superjunksuuniita kainun kielessä oon, ja kunka niitä käytethään.

## Konjunksuunit

Konjunksuunit liitethään yhtheen kaksi paralellista syntaktii eli uusheeman paralellisen syntaktin (2–4) eli fraasin (1). Paralelliset syntaktit saatethaan olla valtasyntaktit (2) eli alasyntaktit (3, 4), mutta ei niin, ette yksi olis alasyntakti ja toinen sen ylisyntakti.

(1) Tielä oli jäätä *ja* lunta.

(2) Tielä oli jäätä, *ja* mie pölkäsin lähteet ajamhaan piililä.

(3) Jos sie lähđet *ja* Pekkaki lähtee, se mieki lähđen tunturhiin.

(4) Jos sie lähđet *mutta* Pekka ei lähđe, niin mie tulen myötä.

Konjunksuunit saatethaan olla alasyntaktin eđessä erittäin omasta syntaktista (5, 6).

(5) *Mutta* vaikka oli kova sää, *se mie kuitenki lähđin tunturhiin*.

(6) Kyllä mie tieđän, ette sie olet rohkee, *mutta* ette sie vielä sinneki lähđet, *sitä mie en olis uskonu*.

Konjunksuunit saatama niitten merkityksen jälkhiin jakkaat neljheen joukkhoon:

* Additiiviset konjunksuunit, mikkä meinathaan, ette kaikki syntaktit eli fraasit, mikkä konjunksuunit liitethään yhtheen, kuuluthaan samhaan joukkhoon eli net oon olemassa eli tođet.
* Konnektiiviset konjunksuunit, mikkä ilmoitethaan, ette pörämäinen syntakti oon loogilinen seuraus etumaisesta.
* Disjunktiiviset konjunksuunit, mikkä ilmoitethaan, ette konjunksuunila yhtheen siđotuista syntaktiista eli fraasiista valithaan tyhä yhđen, eli ette net meinathaan sammaa. Lopputuloksenna oo sitte aina yksi konstateeraus.
* Kontrastiiviset konjunksuunit, mikkä ilmoitethaan, ette syntaktiitten eli fraassiin välilä oon vastakohta.

### Additiiviset konjunksuunit

Additiivissii konjunksuuniita oon yksilekseeminen *ja*, parikonjunksuuni *sekä – ja* eli *sekä – ette* ~ *että* ja enkliitti *-kä*.Sitte kans saattaa pittäät additiivisena konjunksuunina yksilekseemistä *ette*-konjunksuunii, ko se meinaa, ette jotaki oon eli tapattuu enämen ette enämen. Kattoma näitä erittäin.

* Konjunksuuni *ja* sattaa olla alkamassa kokonhansa uutta syntaktii (1) tahi sittoot yhtheen valtasyntaktiita (2, 3) tahi alasyntaktiita (4) tahi kans kahta eli usseemppaa saman syntaktin fraassii (5, 6).

(1) Se oli harva jää. *Ja* se oli yksi karhu, mie näin sen, se oli kaukana sielä jäälä.

(2) Niilä oon sama murret ko meilä, *ja* puhuthaan justhiin samhaan laihiin ko met.

(3) Lapin ihmiset käyvä *ja* ottava parkin siitä.

(4) Ko oli lämmin sää *ja* aurinko paistoi, se met lähđimä hihtaamhaan vaarhaan.

(5) Se käypi Suomessa ostamassa lihhaa *ja* sian fläskii *ja* makkaroita aina.

(6) Tie meni Näätämön *ja* Reisivuonon siutti.

* Enkliitti *-kä* essiinttyy kielttäävissä syntaktiissa konjunksuunin *ja* sijasta, ja se liittyy tasan kieltoverbhiin. Kieltoverbi taippuu tavalisheen laihiin persoonissa ja moduksissa (indikatiivissa ja imperatiivissa). Sen haamut oon (indikatiivi) *enkä*, *etkä*, *eikä*, *emmäkä*, *ettäkä*, *eikä* ja (imperatiivi) *äläkä*, *älk*(*k*)*öönkä*, *älk*(*k*)*ääkä*, *älk*(*k*)*öötkä*.Se saattaa sittoot yhtheen kaksi valtasyntaktii, joista toinen oon myönttäävä ja toinen kielttäävä (1, 2). Jos kysymyksessä oon kaksi eli usheempi paralellinen kielto, kaikissa syntaktiissa eli fraasiissa häyttyy olla myötä kielttäävä verbi (3–6).

(1) Se kuoli siihen sitte *eikä* päässy ennää ylös.

(2) Sitä oli niin vähän, *enkä* mie tieđä, miksi sitä niin vähän oli.

(3) Emmä met ole nähnheet kethään, *emmäkä* käynheet mishään.

(4) Etsie saanu margariinii leivän pääle *etkä* ostaat tikkui sieltä *etkä* tupakkaa *etkä* mithään semmoista.

(5) Net ei saata lukkeet *eikä* kirjoittaat.

(6) Älkkäämenkkää sinne, *älkkääkä* tehkää synttii.

* Parikonjunksuunit *sekä – ja* ja *sekä – ette* ~ *että* käytethään justhiin samhaan laihiin. Niilä siđothaan yhtheen kaksi paralellista fraassii eli sannaa. Paralelliset fraasit saatethaan olla vaikka mikkä syntaktin fastat jäsenet (1–7), mutta kans selittäävä apposisuuni (8).

(1) Kyllä se kivun pois ottaminen oon *sekä* hyvä *ja* paha.

(2) Se oli *sekä* Suomen *ja* Ruottin lappalaisia.

(3) Siihen aikhaan oli Yykeässä *sekä* pappi *ja* lukkari.

(4) Sielä oli *sekä* ruokkaa *ja* juomaa *ja* oli viinaa kansa niissä häissä.

(5) Niitä oli *sekä* nisujauhot *ette* krouvit jauhot.

(6) Sielä tuli vettä *sekä* levveemästi *ja* kaitasemasti.

(7) Friiaria tuli *sekä* etelästä *että* pohjasesta, öystästä *ja* västästä.

(8) Met laskima hevoiset ulos kevväilä juoksemhaan, *sekä* mie *ette* kranni.

* Konjunksuunii *ette* käytethään kahđen identtisen verbifraasin (9, 10) tahi komparatiivifraasin (11, 12) välissä, silloin ko muistelhaan, ette tapattuma eli tekeminen jatkuu ja toistuu tahi ette jotaki tullee enämen ette enämen.

(9) Viholinen vain likeni *ette* likeni.

(10) Ääni tielä koveni *ette* koveni.

(11) Lapset tulthiin likemäksi *ette* likemäksi kotipaikkaa.

(12) Puu kasvoi aina vain korkkeemaksi *ette* korkkeemaksi.

Saman saattaa kans sannoot toisela tavala (13).

(13) Viholinen vain likeni *ja* likeni.

### Konnektiiviset konjunksuunit *niin* ja *se*

Konnektiiviset konjunksuunit *niin* ja *se* yhđistethään kaksi valtasyntaktii. Net oon synonyymiset ja implikeerathaan, ette pörämäinen syntakti oon yhđenlainen loogilinen seuraus etumaisesta (1–3).

(1) Ei meilä ollu ruokkaa myötä, *niin*/*se* siinä piti pärjätä, siksi ette joku meiđät löytäis.

(2) Viholisetkhaan ei nähnheet pimmeessä, *niin*/*se* het olthiin öksynheet niin ko metki.

(3) Mie olin pikkuisen sairas yhtenä iltana, *niin*/*se* mie panin varhain maata.

Usheimitten tämmöisen loogilisen suhtheen ilmoitehaan niin, ette etumaisheen syntakthiin lisäthään kausaalinen subjunksuuni *ko* tahi *sillä ko* (4–6). Silloin etumainen syntakti oon pörämäisen syntaktin alasyntakti ja junksuuni oon superjunksuuni.

(4) *Ko* meilä ei ollu ruokkaa myötä, *niin*/*se* siinä piti pärjätä, siksi ette joku meiđät löytäis.

(5) *Ko* viholisetkhaan ei nähnheet pimmeessä, *niin*/*se* het olthiin öksynheet niin ko metki.

(6) *Sillä ko* mie olin pikkuisen sairas yhtenä iltana, *niin*/*se* mie panin varhain maata.

### Disjunktiiviset konjunksuunit

Disjunktiiviset konjunksuunit ilmoitethaan, ette syntaktiista eli fraasiista, mikkä konjunksuuni sittoo yhtheen, valithaan tyhä yhđen, tahi ette syntaktit eli fraasit meinathaan sammaa assiita. Disjunktiiviset konjunksuunit oon yksilekseemiset *eli*(*kkä*), *ta*(*h*)*i* ja *vai*(*n*)ja parikonjunksuuni *joko* – *eli*(*kkä*).

* Disjunktiivista konjunksuunii *eli*(*kkä*) käytethään kahđessa merkityksessä: Sen merkitys saattaa olla inklusiivinen tahi ekslusiivinen. Ko molemat fraasit eli syntaktit, mikkä se sittoo yhtheen, meinathaan sammaa assiita, se oon inklusiivinen (1–5), mutta ko toinen sulkkee pois toisen vaihtoehđon, se oon eksklusiivinen (6–9).

(1) Entisheen aikhaan asui yksi noitamies Keisissä *eli* Muotkassa.

(2) Jos öksyy tunturissa, se oon paras, ette kaivaa ittensä lumheen *elikkä* pittää ittensä sulana.

(3) Hilla se oon ensistä semmonen pikkunen ja raaka *eli* met kuttuma supuksi.

(4) Hän ei halluu puhhuut omista assiista *eli* siitä, minkälainen olo hänele oon.

(5) Semmoisten huhhuin *eli* juoruin pääle mie en usko.

(6) Juntila oli yksi *eli* kaksi poikkaa, mie en muista tarkoin.

(7) Se oon paras, ko sen syöpi vereksennä, paistaa *eli* keittää sen.

(8) Hän häytyi mennä, tahtoi sitte *eli* ei.

(9) Matti paranee *eli* sitte kuolee.

Konjunksuuni *eli*(*kkä*) saattaa tarkoittaat kans, ette puhheen eli tekstin sisälystä haluthaan paranttaat eli muuttaat (10).

(10) Yölä sitte tulthiin Pajalhaan Suomessa, *elikkä* se Pajala oon Ruottin puolela.

* Konjunksuunin *ta*(*h*)*i* käyttö oon kohta samanlainen ko konjunksuunin *eli*(*kkä*). Eli sillä meinathaan, ette sen yhđistämät sanat, fraasit eli syntaktit oon inklusiiviset eli meinathaan sammaa, eli ette sama assii sanothaan toisela tavala (11, 12), tahi net oon eksklusiiviset eli suljethaan pois toinen toisen (13, 14).

(11) Met saatama villastaki punnoot *tahi* kerttoot lankkaa.

(12) Se häättyy nuotanki paranttaat, ko se oon lahonu *tahi* löyhäksi tullu.

(13) Se tarkoittaa, ette siitä oon ihminen *tai* elläin menny.

(14) Matti ellää *tahi* kuolee, kyllä met sen sitte näjemä.

Konjunksuunila *ta*(*h*)*i* saattaa kans alkkaat fraasin eli syntaktin, mikä muuttaa sanomista (15) tahi muistelee seurauksen ympäri (16).

(15) Siinä oli joka kesä työtä nuitten venheitten kans, ko piti piikaroitteat kiini. *Tai* ei se ollu piikaria siihen aikhaan, mutta siihen porathiin puusta nauloja.

(16) Hukka häätyi lähteet juoksemhaan pois, *tahi* muutoin hän olis mistantannu silmänsä.

* Ko kysymyksessä oon kaksi vaihtoehtoo, mistä valithaan, se käytethään parikonjunksuunii *joko – eli*(*kkä*)(17–19). Saman oon mahđolinen sannoot käyttämällä tyhä konjunksuuniita *eli*(*kkä*)tahi *ta*(*h*)*i* (20–22; katto kans ylipuolela).

(17) Priitala oon nyt rahhaa, ja se meinaa *joko* ostaat talon *eli* panna rahat pankhoon.

(18) Et saa koskhaan sitä paikkaa sopimhaan, se oon aina *joko* liian paljon *elikkä* liian vähän.

(19) Se piti *joko* naiđa *elikkä* net ei saanheetkhaan mennä yhtheen.

(20) Priitala oon nyt rahhaa, ja se meinaa ostaat talon *eli* panna rahat pankhoon.

(21) Et saa koskhaan sitä paikkaa sopimhaan, se oon aina liian paljon *tai* liian vähän.

(22) Se piti naiđa *eli* ei saanheetkhaan mennä yhtheen.

* Konjunksuuni *vai*(*n*)oon tavalinen tyhä silloin, ko pittää valita toisen kahđesta eli usseemasta alternatiivista (23–27). Molemat ei sitte saata tulla tođeksi eli realiseeraanttuut yhtäaikkaa.

(23) Mie en saata sannoot, oliko hän suomalainen *vain* ruottalainen.

(24) Mutta oliko se koivunparkki *vain* oliko se paijunparkki, sitä mie en tieđä.

(25) Niitä saa Ryssästä, *vain* mistä net saaađhaan tuohii?

(26) Kyllä se näkkee puista, oonko net lihavat *vai* laihat puut.

(27) Lähetkö sie ulkopyythöön, *vain* jäätkö sie tänne liki kotia?

Konjunksuuni saattaa kans alkkaat kysymäsyntaktin, ilman ette sen eđessä oon toista alternatiivii (28, 29):

(28) *Vain* mitä tet pojat meinaatta?

(29) *Vain* oonko taivhaassaki kaikki tyyhää?

### Kontrastiiviset konjunksuunit

Kontrastiivissii eli vastakohtaa ilmoittaavii konjunksuuniita oon *mutta* ja muutamisti kans enkliitti *-kä*.Kattoma näitä kahta erittäin.

* Konjunksuuni *mutta* ilmoittaa, ette seuraava syntakti eli fraasi oon jotenki eđessä olleevan vastakohta (1, 2) eli tuo siihen jonku uuđen lisän eli näkemyksen (3–7). Se saattaa kans ilmoittaat, ette sen alkkaama syntakti muuttaa näkövinkkelii (8, 9).

(1) Ei se ole kilo- *mutta* liitterimitta.

(2) Siinä piđethään paijuu, paijun parkkii, ei ittee puuta *mutta* parkkii.

(3) Trolli oon semmonen, mikä ei ole ihminen *mutta* muu paha.

(4) Niissä oon neulat juuri niin ko kuusessa *mutta* erilaiset.

(5) Kauraa kans freistathaan kyllä täälä kylväät, *mutta* ei se kassuu.

(6) Niilä oon muutamilla yksi ja muutamilla kaksi penikkää. *Mutta* kolmee mie en ole nähny yhđeläkhään.

(7) Hyljet pölkkää ihmistä. *Mutta* se piti minnuu hylkheenä.

(8) Näkkeehän sen, että sielä oon vaarat. *Mutta* täälä meiđän puolela ei ole muuta, ko aivan jänkkää ja sitte nuita pikkuvaaroi.

(9) Se oli yksi peret ja niilä oli paljon lapsii ja hyvä talo. *Mutta* oliko niilä saunaa, sitä mie en tieđä.

Se oon tavalinen, ette kielttäävän *mutta-*syntaktin kieltoverbin yhđistethään *mutta*-konjunksuunhiin (10–12). Haamut oon silloin *mutten*, *muttet*, *muttei*, *muttema*, *muttetta*, *muttei*.

(10) Mie kyllä muistan sen ihmisen, *mutten* muista sen nimmee.

(11) Se oon soma paikka, *muttet* sie sinne piililä pääse.

(12) Oon sieläki hillaa, *muttema* met sitä sieltä plokkaa.

* Enkliitti *-kä* löyttyy paitti addiktiivisena kans kontrastiivisena konjunksuunina (13, 14).

(13) Mie ostin sieltä voita *enkä* margariinii.

(14) Pekka lähti Sappheen *eikä* taivhaasseen.

## Subjunksuunit

Subjunksuunit oon issoin junksuuniitten joukko. Niilä siđothaan alasyntaktin tahi alafraasin niitten ylisyntakthiin. Syntaktisen funksuunin puolesta tämmöiset alasyntaktit eli alafraasit saatethaan olla

* vaphaat adverbiaalit,
* verbin komplementit,
* adverbin, adjektiivin ja substantiivin defineeraukset,
* verttauskonstruksuunit.

Kattoma subjunksuuniita tässä oorningissa.

### Subjunksuunisyntakti vaphaana adverbiaalinna

Vaphaan adverbiaalisyntaktin liittää sen ylisyntakthiin tasan joku subjunksuuni. Nämät subjunksuunit saatethaan niitten merkityksen jälkhiin jakkaat seuraavhiin joukkhoin:

* temporaaliset eli aikkaa ilmoittaavat subjunksuunit,
* kausaaliset eli syytä ilmoittaavat subjunksuunit,
* kondisunaaliset eli ehtoo ilmoittaavat subjunksuunit.,
* konsessiiviset eli vaihtoehtoo ilmoittaavat subjunksuunit ja
* konnektiiviset subjunksuunit, mikkä viisathaan sanomatilhaan, konteksthiin.

#### Temporaaliset subjunksuunit

Temporaaliset subjunksuunit alethaan alasyntaktin, mikä muistelee, koska jotaki tapattuu. Niitä oon yksilekseeminen *ko* ja liittosubjunksuunit *silloin ko*, *sitte ko*, *siitä ko*, *siksi ko*, *jälkhiin ko*.Kattoma *ko-*subjunksuunii ja liittosubjunksuuniita erittäin.

* *ko*-subjunksuunila alkkaava vapaa adverbiaalisyntakti saattaa olla ittensä ylisyntaktin pörässä (1–3), eđessä (4–6) ja kans se sisälä (7, 8).

(1) Se oli yhtenä vuona, *ko* *tulthiin hylkheet*.

(2) Hän oli jo pikkuisen sairas, *ko* *hän meni sinne*.

(3) Nöyrä saapi tulla ottamhaan hänen, *ko* *vissi aika oon kulunu*.

(4) *Ko* *het olit soutanheet pitkän aijan*, se tuli vasthaan meriraukka.

(5) *Ko äiti kerkis sinne*, niin lapset olthiin itkheilä, ko olthiin jo vaipunheet matkasta.

(6) *Ko* *oli satanu*, hän aina kirjoitti ylös, ja antoi tieđot Kristiaanihaan.

(7) Kerta *ko* *Tuomas oli mennyt pois*, se ajatteli Matti, eikö hän saattais voittaat tämän ylit.

(8) Koko aian, *ko* *oli sota*, se met emmä saanheet ostaat saipuata.

Muutamisti *ko*-subjunksuuni saattaa olla kans alasyntaktin sisälä, mutta tämä ei ole olheen tavalinen (9).

(9) Tahđoima, ette *lapsi ko* *syntyi*, sen piti tulla kastetuksi.

* Subjunksuuni *ko* haamustaa temporaalissii liittosubjunksuuniita adverbiitten *siksi* (10), *siitä* (11, 12), *ennen* (13–16) ja *jälkheen* ~ *jälkhiin* (17–19) kans. Näistä eriliikaisesti semmoiset alasyntaktit, mikä alethaan *ennen ko* ja *jälkhiin* ~ *jälkheen ko*, saatethaan kans olla ittensä ylisyntaktin eđessä (16, 18).

(10) Mie hääđyin ođottaat sykkelin kans, *siksi ko* isä oli saanu palkan.

(11) Tenossa kyllä oon saanu aina heiniä, *siitä ko* *mie muistan*.

(12) Mie olen käyny koulua *siitä ko* *olin seittemän vanhaa*.

(13) Nyt se ei ole monta vuotta, *ennen ko* se *loppu tullee siihen*.

(14) Lukkarin tuvassa koulathiin, *ennen ko* *tänne laitethiin koulutuvan*.

(15) Ennen paranttaa Jumala ittensä sään, *ennen ko* *met ihmiset ittemä tavat*.

(16) *Ennen ko ilta tuli*, olthiinki kaikki seinät valmhiit.

(17) Mie en ole leiponu *jälkhiin ko* *sairastuin*.

(18) *Jälkheen ko* *mie olin tullu täyđeksi*, se mie lähđin heti kottoo pois.

(19) Tämän sillan oon rakentanheet *jälkhiin ko* *met olema tulheet evakoittemasta*.

Liittosubjunksuunin *jälkheen* ~ *jälkhiin ko* sijasta piđethään kans konstruksuunii *sen jälkheen* ~ *jälkhiin ko*, missä *sen jälkheen* ~ *jälkhiin* oon adposisuunifraasi (20).

(20) S*en jälkhiin ko* *met tulima takaisin evakueerauksesta*,se met häyđyimä rakenttaat kaikki uuđesti.

Samanlaisina liittosubjunksuunina saattais pittäät kans konstruksuuniita *sitte ko* (21, 22) ja *sillo*(*i*)*n ko* (23, 24).

(21) Meän puhet loppui, *sitte ko* *tämä mies tuli tähän talhoon*.

(22) *Sitte ko olin käny rippikoulun*, se mie tahoin vähäsen lentäät ulkona.

(23) Mie olen ensimäisen kerran käyny alhaala *sillon ko* *olin ristilä*.

(24) *Silloin ko* *met vielä asuima Tromssassa*,meilä oli kissa, minkä nimi oli Raita.

Niitten funksuuni oon kuitenki syntaktissa sama ko yksilekseemisen *ko-*subjunksuunin, ja sanat *sitte* ja *sillo*(*i*)*n* saattaa jättäät poiski. Sillä, vaikka *sitte* ja *silloin* oonki adverbit, net oon luonolisempi analyseerata ankkurisanoiksi, mikkä oon tavaliset, ko subjunksuunisyntakti oon ylisyntaktin komplementtina (katto 11.2.2 Subjunksuunisyntakti komplementtina).

#### Kausaaliset subjunksuunit

Kausaaliset vaphaat adverbiaalisyntaktit ilmoitethaan syyn tahi seurauksen, eli niilä selvitethään, miksi assiin tila oon niin ko ylisyntakti muistelee. Subjunksuunit oon *ette* ~ *että*, *nette* ~ *nettä*, *niin ette* ~ *niin että*, *ko* ja *sillä ko*.Kattoma näitä erittäin.

* Subjunksuuni *ette* ~ *että* alkkaa ylheensä alasyntaktin, mikä seissoo ittensä ylisyntaktin pörässä, ja ilmoittaa syytä (1, 2) eli seurausta (3–4).

(1) Sillä net myyvät sielä etelässä, *ette* *täälä oon hinta halvempi*.

(2) Mie luulen ette hän aikkoo juottaat sen rautahevoisen, *ette pärjää huomisheen*.

(3) Sen verran oli kassii ja pöyttii, *ette pärjäsimmä*.

(4) Mie olin net kaffipöönät kuivanu ja polttanu, *että* *net olit pruunit*.

Ko syntaktissa oon kielttäävä verbi *ei*, sen liitethään ushein persoonahaamussa subjunksuunhiin (5, 6). Subjunksuunin haamu oon silloin *etten*, *ettet*, *ettei*, *ettemä*, *ettettä*, *ettei*.

(5) Mutta se alkkaa sitte särkemhään sisäle luuta vasten, *ettei* *ihminen sitä tunnekhaan*.

(6) Miksi mie kunnioitan tuota miestä niin kauheesti, *etten* *tohđi sannoot sitä*, *mitä ajattelen*?

Subjunksuuni saattaa kans haamustaat adverbiaalisyntaktin preposisuunin *ilman* kans. Syntaktissa (7) se ilmoittaa, ette syy vailuu.

(7) Mie olisin halunu oppiit kainun kieltä, *ilman ette kukhaan minnuu siihen käski*.

Subjunksuunii käytethään kans valtasyntaktin alussa, ko sillä haluthaan selittäät eli konkludeerata jotaki, mitä eđelä oon sanottu (8).

(8) Lääki neuloi ja pani haavan kiini ja sitte se vasta parani. *Ette* *kyllä se oon hyvä ja huono se kivun pois ottaminen*.

* Liittosubjunksuuni *niin ette* ~ *niin että* alkkaa alasyntaktin, mikä kans saattaa selittäät ja muistela syytä (9) eli seurausta (10, 11). Eroituksena yksilekseemisheen *ette*-subjunksuuniin oon, ette *niin ette* -syntakti näyttää enämen kans taphaan, millä jotaki tapattuu, tahi muuhun omituisuutheen.

(9) Se venet oon soukka, *niin ette* *oon kevveempi mennä vastavirthaan*.

(10) Hän alkoi nauramhaan, *niin että* *tahtoi pakattuut*.

(11) Met veimä sen liinan vetheen, *niin että* *se kulki veđen päälä matkan*.

* Subjunksuunin *nette* ~ *nettä* käyttö oon kohta identtinen kausaalisen subjunksuunin *ette* kans (12–14). Se saattaa kans korvata *niin ette* -subjunksuunin (15).

(12) Jotaki net häätyvät kirjottaat nuihin aviishiinki, *nettä* *ihmisillä oon lukemista*.

(13) Meilä oli niin vähän astioita, mihin kaivethiin ruokaa, *nettä* *met hää’yimä oottaat*, *siksi ko muut syöthiin*.

(14) Sielä oon niin vähän kallaa, *nettei ollenkhaan kannata lähteetkhään*.

(15) Ko se oli hautunu, *nette* *se oli vähän pehmeempi*, se met söimä sen.

* *ko*-subjunksuuni, mikä oon tavalinen temporaalisena subjunksuunina, saattaa alkkaat kans syytä ilmoittaavan syntaktin (16–19). *ko-*syntakti oon tavalisesti ittensä ylisyntaktin pörässä (16–18), mutta saattaa se olla sen eđessäki (19).

(16) Ei se antanu ruokkaa, *ko* *hänelä oli itteläki ruokkaa vaanasti*.

(17) Hän se kyllä oli Suomesta, *ko* *hän suomee puhui*.

(18) Hukkarievula oli jo nälkä, *ko* *ruoka oli loppu*.

(19) *Ko ennen ei ollu tullu käytyksi sielä*, ja *ko joki oli hänele vielä täysin tuntematon*, se hän kokonhansa öksyi.

* *sillä ko* -syntakti ilmoittaa syytä, eli se selittää, miksi assii oon niin ko ylisyntakti väittää (20–22). Se oon tavalisesti ittensä ylisyntaktin pörässä.

(20) Miehän sen tehny olen, *sillä ko* *ei yksikhään muu ole semmoissii tehny*.

(21) Net tykäthiin hirmuisesti hänestä, *sillä ko* *hän oli niin praatikas mies*.

(22) Se oon musta maa, *sillä ko* *porroi oon liikkaa*.

#### Kondisunaaliset subjunksuunit

Kondisunaalinen subjunksuuni alkkaa alasyntaktin, mikä ilmoittaa ehđon sille assiintilale, minkä ympäri ylisyntakti muistelee. Subjunksuuniita oon kaksi: *jos* ja *ko*.Kattoma näitä erittäin.

* Tavalissiimin ehtoo ilmoittaavan alasyntaktin alkkaa subjunksuuni *jos*.Alasyntakti ilmoittaa, missä tilassaylisyntaktista tullee tosi eli se oon tosi. Saatama kans sannoot, ette ylisyntaktin assiintila oon seurausta *jos*-syntaktin assiintilasta.

*jos*-syntakti saattaa olla joukkosyntaktin alussa eli ittensä ylisyntaktin eđessä (1, 2) eli sen jäljessä (3–6). Se oon tavalinen, ette sekä *jos-*syntaktin ette ylisyntaktin verbaali oon kondisunaalissa (1, 6). Ko subjunksuuni alkkaa kielttäävän alasyntaktin, se kieltoverbin saattaa panna yhtheen subjunksuunin kans, ja saama haamut *jossen*, *josset*, *jossei*, *jossema*, *jossetta*, *jossei* (4, 5).

(1) *Jos* *hyljet olis tieny*, ette mie olin ihminen, ni ei se olis tullu päälet.

(2) *Jos* *skonto tullee*, ni se öksyy sielä.

(3) Pekka tullee, *jos* *Maijaki tullee*.

(4) Sie jouđut Helvetthiin, *josset kađu sinun synttii*.

(5) Sitä ei päässy naimishiin, *jossei ollu käyny rippikouluu*.

(6) Mie en kyllä lähtis mihinkhään, *jos* *mulla ei olis rahhaa myötä*.

* *ko*-syntaktiista semmoiset, mikkä esitethään jonku toivheen, oon kans yhđelä laila kondisunaaliset. Sekä alasyntaktin ette ylisyntaktin verbaali oon tasan kondisunaalihaamussa. Tämmöinen *ko-*syntakti oon ushein joukkosyntaktin alussa (7), mutta saattaa se olla ittensä ylisyntaktin pörässäki (8). Mutta kondisunaalinen *ko-*syntakti saattaa kans löyttyyt kokonhansa ilman ylisyntaktitta eli valtasyntaktitta (9).

(7) *Ko* *ihminen pärjäis päivästä toisheen*, niin sitä olis oikhein iloinen.

(8) Kyllähän ihminen pärjäis, *ko* *tyhä olis nokko meressä kallaa*.

(9) *Ko* *ihminen takois pyssyt vikatheiksi*. *Ko* *sottaa ei ennää olis eikä kuuluiskhaan*. *Ko ihminen olis ymmärtäväisempi*, *kestäväisempi ja rauhaa rakastavaisempi*. *Ko maailmasta tulis jotaki uutta*! Onnen maailma! Rauhan maailma! Yksi maailma! (Alf Nilsen-Børsskog, Kuosuvaan takana.)

#### Konsessiivinen subjunksuuni *vaikka*

Konsessiivisilla subjunksuuniila meinathaan subjunksuuniita, mikkä alethaan alasyntaktin, mikä muistelee jonkulaisesta alternatiivisesta assiintilasta. Kainun kielessä oon tyhä yksi konsessiivinen subjunksuuni, *vaikka*.

*vaikka-*syntaktille tyypilinen oon, ette ylisyntaktin muistelema assiintila ei ole ođotettava eikä ođottamatonkhaan seuraus *vaikka-*syntaktin ilmoittamasta assiintilasta mutta kuitenki vähäsen yllättäävä assiintila. *vaikka-*syntakti saattaa yhtä hyvin olla ittensä ylisyntaktin pörässä (1–4, 7) eli eđessä (5, 6). Ko se oon ylisyntaktin eđessä, ylisyntaktin konjunksuuni saattaa olla *vaikka-*syntaktin eđessä (5).

(1) Mie en ole muutelu asentopaikkoja paljon, *vaikka* *olen orvoksi jääny*.

(2) Sillä oon hyvä järki, *vaikka* *jo vanhaa mies oonki*.

(3) Mennee se niinki, ettei saa yhtäkhään kallaa, *vaikka* *oonki ostanu lupakortin*.

(4) Hän tyhä puhui meile ruijan kieltä, *vaikka met kaikin saatoima kainun kieltä*.

(5) Mutta *vaikka* *oli jo juunikuu*, lunta oli vielä hirmunen paljon vaaran laiđoila.

Persoonahaamuinen kieltoverbi *ei* liittyy ushein suorhaan *vaikka*-verbhiin (6, 7), ja haamut oon silloin *vaikken*, *vaikket*, *vaikkei*, *vaikkema*, *vaikketta*, *vaikkei*.

(6) *Vaikkei meilä ollu sivakoita*, se isälä kuitenki oli.

(7) Kyllä se visshiin ymmärtäis minun suomen, *vaikken* *mie kirjoittais niin justhiin oikhein*.

#### Konnektiivisubjunksuunit

Konnektiivisubjunksuunit alethaan semmoisen syntaktin, mikä ei muistele mithään lissää ittensä ylisyntakthiin, mutta refereerathaan sanomatilhaan, konteksthiin. Niilä oon sitte samanlainen funksuuni syntaktissa ko konnektiivisilla adverbiila. Tämmöiset subjunksuunit oon *niin* *ko* ja *jos*, joila oon kans muunlaiset funksuunit: *niin ko* käytethään verttaamisessa ja *jos* käytethään kondisunaalisena subjunksuunina. Kattoma tässä näitten käyttöö konnektiivisubjunksuunina.

* Liittosubjunksuuni *niin ko* alkkaa alasyntaktin, mikä sittoo ittensä ylisyntaktin eđessä olevhaan puhheesseen eli teksthiin. Se saattaa olla alkamassa joukkosyntaktii tahi olla ittensä ylisyntaktin pörässä. Alasyntaktissa oon myötä sanoma-aktiverbi *puhhuut* ~ *puhua*(*t*), *sannoot* ~ *sanoa*(*t*), *kirjoittaa*(*t*), *muistela* eli muu semmoinen.

Tämmöistä *niin ko* -sanaliittoo saattais pittäät konnektiivina, mutta ko sillä oon syntaktissa fasta paikka syntaktin alussa ja ko *niin ko* -alasyntakti ei saata seissoot yksin ilman ylisyntaktitta, otama sen myötä subjunksuuniitten seurassa.

*niin ko -*syntakti saattaa seissoot ittensä ylisyntaktin eđessä (1–3) tahi sen pörässä (4, 5)

(1) *Niin ko* *mie jo muistelin*, net alethiin suomalaiset täälä kulkemhaan heti ko tie tuli.

(2) *Niin ko* *meän äitiki puhui*, kyllä se oon parempi aika nyt.

(3) *Niin ko* *Perunka silloin kirjoitti*, se oli kamala saarnata vierhaala kielelä ihmisille.

(4) Koko sođassa oli kysymys tyhä vallanhimosta, *niin ko Pekkaki assiin ymmärsi*.

(5) Kyllä kainun kieli vielä ellää, *niin ko* *Alfin kirjatki tođistethaan*.

* Konnektiivisubjunksuunina *jos* alkkaa syntaktin, mikä refereeraa konteksthiin, kuuliijhaan (6) eli puhhuujhaan (7) ja hänen tiethoon eli ymmäryksheen, mutta ei aseta muuta ehtoo ittensä ylisyntaktin tottuusarvole. *jos-*syntakti saattaa kans tehđä ylisyntaktista yhdenlaisen kysymäsyntaktin (7).

(6) Meilä oli vanhaasseen aikhaan tervahauat, *jos* *tet ymmärättä*, *mikä semmonen oon*.

(7) *Jos* *mie olen assiin oikhein ymmärtänny*, tet meinaatta siirttyyt Alattihoon.

### Subjunksuunisyntakti komplementtina

Subjunksuunit saatethaan alkkaat komplementtisyntaktin tahi -fraasin. Komplementtisyntaktiitten funksuunit oon samat ko muutoinki syntaktiitten komplementiila eli net saatethaan olla ylisyntaktin subjekti, objekti, predikatiivi tahi adverbiaali.

Komplementtisyntaktilla saattaa olla kans nominaalinen representantti ylisyntaktissa. Tämä oon tavalisesti pronomeni *se* eli joku sen kaasushaamu. Esimerkiksi (1, 2):

(1) *Se* oon kummalinen, *ette sieki halusit olla myötä*.

(2) Mie en tieny *sitä*, *ette sieki halusit olla myötä*.

Käskemä tämmöista semanttisesti tyyhää ylisyntaktin jäsentä ankkurisanaksi (katto kohđasta 2.4.4 Korrelaatti ja ankkurisana). Ankkurisana saattaa vailuutki, mutta se oon ylheensä parempi ankkurisanan kans.

#### Subjunksuunisyntakti subjektinna

Ylisyntaktin subjektinna saatethaan essiinttyyt alasyntaktit, mikkä alethaan subjunksuuniila *ette* ja *ko*.Kattoma näitä erittäin.

* Subjektinna *ette*-syntakti oon tasan ittensä ylisyntaktin pörässä. Ylisyntakti oon tavalissiimin yhđenlainen predikasuunisyntakti. *ette-*syntaktilla saattaa olla ylisyntaktissa ankkurisana (1–3), mutta saattaa se vailuutki (4).

(1) *Se* oon tavalinen, *ette tuola mettässä näkkee karfuun*.

(2) Kyllä *se* oon juuri tapahtunnu, *ette karhu oon pahojansa tehny*.

(3) Vielä somempi hänestä oli *se*, *ette* *ämmi oli hänen kansa kotona*.

(4) Jos tässä joku sattuis tulla kippeeksi, niin piian olis hyvä, *ette* *meilä olis lääki*. (Alf Nilsen-Børsskog, Kuosuvaaran takana.)

Ko ylisyntaktissa oon predikatiivi, saattaa *ette-*syntaktin sijasta subjektinna olla kans infinitiivifraasi, minkä *ette-*subjunksuuni sittoo ylisyntakthiin. Ehtona oon, ette *ette-*fraasin merkitys oon geneerinen (5–7).

(5) Hyvä se oon *että päästä valmhiiksi aijala*.

(6) Paha se oon *että olla köyhänä*.

(7) Se oon soma *ette nähhä vielä sinunki*.

Sansiverbit *näyttää*(*t*)ja *tunttuut* ~ *tuntua*(*t*)otethaan tavalisesti adverbiaalikomplementin, mikä oon ablatiivissa (katto kohđasta 4.2.3.7 SANSI). Niilä saattaa kuitenki adverbiaalikomplementin sijassa olla subjekti, mikä oon *ette-*syntakti (8–10). Tämmöiset syntaktit olema analyseeranheet referatiiviseksi sansi-syntaktiksi (katto kohđasta 4.3.3, esimerkit 15, 16).

(8) Tänä vuona näyttää, *ettei tulekhaan hilloja*.

(9) Näytti, *ette kainun kieli kokonhansa kuolee*.

(10) Pekasta tuntui, *ette kuolema oli likelä*.

Verttaa syntaktiita (8), (9) ja (10) semmoishiin syntakthiin, missä oon ankkurisana (11–13):

(11) Tänä vuona näyttää *siltä*, *ettei* *tulekhaan hilloja*.

(12) Näytti *siltä*, *ette* *kainun kieli kokonhansa kuolee*.

(13) Pekasta tuntui *siltä*, *ette kuolema oli likelä*.

Näistä oon kuitenki tavalinen ette jättäät ankkurisanan pois.

* Subjunksuuni *ko* saattaa kans alkkaat subjektisyntaktin, mikä oon ylisyntaktin predikatiivin korrelaattina (14–17). Tavalinen se oon konstruksuunissa *oon* *hyvä*/*paha*/*huono ko*. Adjektiivi saattaa kans olla komparatiivinen (17). Subjunksuunisyntaktilla saattaa ylisyntaktissa olla ankkurisana (16, 17) eli olla olematta (14, 15).

(14) Oli hyvä, *ko* *tulitta kotia*.

(15) Oon paha, *ko* *lapset villiinythään*.

(16) *Se* oon surkkee, *ko* *kala oon loppunu vuonosta*.

(17) *Se* olis parempi, *ko* *pysyisittä kotona tämmösellä ilmala*.

#### Subjunksuunisyntakti objektinna

Ylisyntaktin objektin funksuunissa essiinythään alasyntaktit, mikkä alethaan subjunksuuniila *ette* ~ *että*, *jos* ja *ko*.Aivan ylivoimaisesti tavalissiin näistä oon *ette* ~ *että -*syntakti.

* Ko ylissyntaktinna oon referatiivinen syntakti, se oon tavalinen, ette sen objektinna oon *ette* ~ *että -*syntakti (1–7). Referatiivisen syntaktin objektinna olleeva kysymäsyntakti saattaa kans saađa alkhuunsa *ette-*subjunksuunin (5). Objektisyntaktilla saattaa olla ylisyntaktissa ankkurisana objektin kaasuksessa (6, 7).

(1) Jos hyljet olis tieny, *ette* *se oon ihminen*, niin ei se olis pääle tullu.

(2) Mie en usko, *ette jäkälästä tullee minkhäänlaista ruokkaa*.

(3) Saapi sanoa, *ette* se *tuli vaphaus tänne Ryssän sotamiehen kautta*.

(4) Ei kukhaan heistä ajatellu, *ette säästeläki se pitäis*.

(5) Sitte sannoo lääki mulle, *ette* *mitä sie aijot tuole käđele tehđä*.

(6) Mie kävelin etumaisena varoittain *sitä*, *etten mie puttois aventhoon*.

(7) Emmä met hävenheet *sitä*, *että* *puhuima suomee*.

Se oon kans olemassa semmoinen struktuuri, missä subjunksuunila *ette* ~ *että* siđothaan ensimmäinen infinitiivi ylisyntaktin verbin objektiksi. Tämmöistä käytethään, ko kysymys oon jonkulaisesta käskystä, eli ko *ette-*fraasi muistelee, mitä ylisyntaktin subjekti halluu, ette joku toinen tekkee jotaki. Ylifraasin verbinä saattaa olla ohjaama-aktiverbi (8, 9), mutta kans sanoma-aktiverbi (10–12).

(8) Isäntä käski *että* *kantaa* *heinät sisäle*.

(9) Mie kielsin *että ei lähtiä*.

(10) Mikki sanoipojile *että* *lähtiä* *merele hänen kansa*.

(11) Mies huusi *että* *tulla aphuun*.

(12) Antti kirjotti mulle *että tulla* *varsin*.

* Muutamisti objektinna saattaa olla *jos-*syntakti. Sillä oon silloin tavalisesti ankkurisana ittensä ylisyntaktissa (13), mutta saattaa se vailuutki (14).

(13) *Sitä* mie meinasin, *jos sie tahtoisit yöttyyt täälä*.

(14) Sie piđät lähteet kattomhaan, *jos niitä miehii löytäis sieltä*.

* Eriliikaisesti havaittemisverbiin kans saattaa objektikomplementtina olla *ko-*syntakti. Se saattaa olla ankkurisanan kans (15) eli ilman (16).

(15) Het ei ollenkhaan nähnheet *sitä*, *ko* *aamu valkeni*.

(16) Pojat kuulthiin, *ko* *tyttäret tulthiin*.

#### Subjunksuunisyntakti predikatiivinna

*ette* ~ *että* -syntaktilla saattaa olla kans predikatiivin funksuuni. Tavalisesti ylisyntaktissa olleeva korrelaatti silloin muistelee assiista tahi tilasta, mikä oon vissi ja tarkasti rajattu, ja alasyntakti sitte muistelee, minkälainen se assii oon.

Taas sillä saattaa olla ylisyntaktissa ankkurisana (1, 2) tahi se saattaa seissoot ilman ankkurisanatta (3).

(1) Ensimäinen toivomus oli *se*, *ette het pärjättäis hengissä kothiin*.

(2) Toinen asia oli *se*, *ette* *aika kului paremin ko oli jotaki työtä*.

(3) Ainua asia, mitä het toivothiin, oli *ette* *sota loppuis ja tulis rauha*.

Predikatiivin tapainen oon kans semmoinen *ette-*syntakti, missä ankkurisanana ylisyntaktissa oon esimerkiksi *niin* eli *semmoinen* (4, 5).Näistä ankkurisanan oon huono jättäät pois.

(4) Minun äiti oli kans *semmonen*, *ette* *hän ei uskonu mihinkhään taikuutheen*.

(5) Mutta assiinlaita oli *niin*, *ettei* *het sinä päivänä halunheet kohđatella meitä*.

#### Subjunksuunisyntakti adverbiaalikomplementtina

Alasyntakti, missä subjunksiinina oon *ette* ~ *että*, oon tavalinen ylisyntaktin adverbiaalikomplementin funksuunissa. Ylisyntaktissa oon silloin ylheisesti ankkurisana, mikä oon siinä paikkakaasuksessa eli muussa haamussa, minkä verbi vaattii (1–6).

(1) Sielä puhuthiin *siitä* / *sen ympäri*, *ette* *aika oon kauhee*.

(2) Hän uskoi *siihen* / *sen pääle*, *ette* *parempi aika se kyllä tulis heti*.

(3) Mie luotin *siihen* / *sen pääle*, *ettet sie muistelis sitä kelheen*.

(4) Ihmiset kiitethiin väärttii *siitä*, *ette* *heilä oli vielä ruokkaa*.

(5) Pojat sovithiin *siitä*, *ette* *aamula het lähđettäis tunturhiin*.

(6) Minusta näyttää *siltä*, *ette tästä tullee kova talvi*.

Havaitte ette näissä kyllä saattaa ankkurisana vailuutki, mutta sitte subjunksuunisyntaktin funksuuni muuttuu, eli se oon objekti (7–9) tahi subjekti (10).

(7) Sielä puhuthiin, *ette* *aika oon kauhee*.

(8) Hän uskoi, *ette* *parempi aika se kyllä tulis heti*.

(9) Pojat sovithiin, *ette* *aamula het lähđettäis tunturhiin*.

(10) Minusta näyttää, *ette tästä tullee kova talvi*.

### Subjunksuunisyntakti adverbin, adjektiivin ja substantiivin defineerauksena

#### Subjunksuunisyntakti adverbin ja adjektiivin defineerauksena

Subjunksuunisyntaktiista adverbin ja adjektiivin defineerauksena löyttyy tyhä *ette* ~ *että -*syntakti. Ko se oon adverbin defineerauksena, adverbifraasi ylheensä muistelee, ette kunka eli millä tavala, kunka paljon, kunka kauvoin eli muuta määrää (1–5). Adjektiivin defineerauksena subjunksuunisyntakti muistelee, mitä omituisuutta oon niin ja niin paljon eli vähän (6–9). Molemissa oon myötä adverbi (*niin*, *liian*, *tarpheeksi*, *nokko* eli muu semmoinen), mikä yhđessä ittensä valtasanan kans ilmoittaa määrää, millä alasyntaktista tullee tosi.

(1) Kallaa ei jääny *sen verran*, *että* *olis yhđen vellin tehny*.

(2) Kläpit viivythiin *niin kauvoin*, *ette* *muori häytyi tulla noutamhaan heitä kothiin*.

(3) Kyllä se poika vihhaa viinaa *niin paljon*, *ettei uskala putelhiin koskeekhaan*.

(4) Ranta oli *liian kaukana*, *ette* *sinne olis päässy uimala*.

(5) Laiva oli jo *tarpheeksi kaukana*, *ettei viholinen ennää nähny sitä*.

(6) Matti oli noitahommista *niin vihainen*, *ette* *olis pieksenyt net kaikki traasuksi*.

(7) Pojat olit *niin innostunheet*, *ette* *kokonhansa unhotethiin aian*.

(8) Mie olen *liian vanhaa*, *ette* *mie saisin ennää akkaa*.

(9) Kyllä liha oli *nokko lihava*, *ette* *siitä sai hyvän ruvan*.

Konnektiivi *sillä* saa kans defineeraukseksi *ette-*syntaktin (10).

(10) En mie tehe työtä *sillä*, *ette minusta tulis rikas*, mutta *sillä*, *ette mie tykkään työtelä*.

#### Subjunksuunisyntakti substantiivin defineerauksena

Subjunksuunisyntaktii käytethään kans substantiivin defineerauksena eli sen korrelaattina oon substantiivi. Subjunksuunina oon silloin *ette* ~ *että* tahi *ko*.Kattoma näitä.

* Alisyntakti, missä subjunksuunina oon *ette* ~ *että*, oon kohta tavalinen substantiivin defineerauksena. Eriliikaisen tavalinen se oon defineerauksena silloin, ko substantiivi oon abstraktisana ja muistelee jostaki mielentilasta tahi ajatuksesta tahi puhheesta tahi muusta semmoisesta (1–7). Silloin sillä oon ushein ankkurisana ylisyntaktissa (1, 3, 4, 6), mutta saattaa se olla ilmanki (2, 5, 7).

(1) Ei kenheen päähän ollu tullu *se ajatus*, *ette* *miehilä saattais olla nälkä*.

(2) Heilä tuli *eppäilys*, *ette* *het olthiin öksynheet*.

(3) Heile oli jääny *usko siihen*, *ette* *parempi aika se kyllä tulis heti*.

(4) Maalista tavaraa heilä ei ollu, mutta olihan heilä kuitenki *luottamus siihen*, *ette* *kyllä sitä löytyis*.

(5) Het ei saanheet *tiettoo*, *ette* *laivoissa oli siviiliväkkee*.

(6) Se oli kuitenki *semmoinen kysymys*, *ettei* *siihen löytyny vastausta*.

(7) Hän lähätti *sanan* kaikilet alattiolaisilet, *ette* *het pi’it kokkoontuat hänen tyköt pyssyitten*, *kirvheitten ja muunlaisten tappamaneuvoitten kansa*.

Mutta *ette-*syntaktii käytethään defineeraamassa kans konkreettissii substantiiviita (8–11). Tämmöiset substantiivit vaađithaan etheen ankkurisanan, mikä tavalisesti oon *semmo*(*i*)*nen*.

(8) Ko se oliski ollu *semmonen jää*, *että viholliset oltais hukkunheet*.

(9) Mutta se oli *semmonen lääkitysihminen*, *ette* *se saattoi panna jalan ja luut sijalensa*.

(10) Muutamat tulthiin töihin tänne ja saathiin *semmosen työn*, *ette* *se oon pysyväinen*.

(11) Nyt lapset saava kasuta *semmosessa aiassa*, *ette* *oon tervheet ja saava ellää*.

* Muutamisti substantiivin defineerauksena saattaa olla kans *ko-*syntaksi (12, 13).

(12) Meilä oli *vissi aika*, *ko* *met pi’imä ollat sisälä*.

(13) Muistan vielä *sen talven*, *ko* *olima feeriällä Spaaniassa*.

### Verttausfraasit

Kainun kielessä oon tyhä yksi vasituinen verttaussubjunksuuni, mikä oon *ko*. Se haamustaa yhđessä verttaussanan kans verttausfraasin. Tämä verttausfraasi defineeraa ittensä korrelaattii, mikä löyttyy ylisyntaktista. Verttaussanana oon joko komparatiivifraasi (1, 2) tahi vasituinen verttaussanafraasi (3, 4) tahi sitte se kokonhansa vailuu (5).

(1) Matti oon *vanhempi ko Maija*.

(2) Maija lukkee *enämen ko Matti*.

(3) Pikku-Matti oon *sama vanhaa ko Maija*.

(4) Pikku-Matila oon *eri faari ko Maijala*.

(5) Maija oon Pikku-Matile *ko sisar*.

Jajama verttausfraasit kolmheen joukkhoon:

* komparatiivifraasit
* Ekvivalentti suhdet
* Illustratiivinen suhđet

#### Komparatiivifraasi

Komparatiivifraasissa verrathaan kahta eli usheemppaa assiita eli entiteettii toinen toisheen. Korrelaatti eli se mitä verrathaan, oon ylisyntaktissa, se mihin verrathaan oon osana komparatiivifraassii. Se ilmoittaa, ette verrattavala oon enämen tahi vähemän jotaki omituisuutta eli ette verrattavvaa oon isompi eli pienempi määrä ko sillä, mihin sitä verrathaan. *ko-*fraasin verttaussanana oon komparatiivihaamuinen adjektiivi (1–6) tahi adverbi (7–9). Adjektiivi saattaa seissoot yksin ilman valtasanatta (1–4) eli olla substantiivin adjektiividefineerauksena (5, 6).

(1) Pekka oon oikhein hyvä opas, *parempi ko kukhaan muu*, paras kaikista.

(2) Ulkona oon vielä *kylmempi ko varhemin*.

(3) Se poika oon *yhen kuukauen nuorempi ko mie*.

(4) Kesälä saattaa tulla tauti lämpimästä, ja se oon *vielä värrempi ko* *se*, *mikä kylmästä tullee*.

(5) Ei meän vanhiimet ole tulheet *sen kummemmasta paikkaa ko* *mistä tetki tuletta*.

(6) Täälä oon *likempi kalanpyytö ko* *koko Pohjais-Suomessa*.

(7) Näissä kainunleivissä oon fiiberii *enämen ko* *sie koskhaan saat niistä fruktiista*, *mitä sie ylheensä syöt*.

(8) Eikä minule käyny *paremasti ko* *sinulekhaan*.

(9) Nämät kakot kesti laittaat *kauvoimin ko* *mie uskoinkhaan*.

#### Ekvivalentti suhđet

Ekvivalentti suhđet merkittee, ette kahđela eli usheemalla assiila eli entiteetilä joko oon elikkä sitte ei ole yhtä paljon jotaki omituisuutta (1–3) eli ette ylisyntaktin assiintila oon sama eli muu ko verttausfraasissa (4–7). Ekvivalenttii suhđetta merkitteevät verttaussanat *sama*, *yhtä* ja *liikka* oon synonyymiset ja haamustethaan verttausfraasin ensiosan jonku adjektiivin (1–4) eli määrästä muisteleevan fraasin kans (5–7).

(1) Kuninkhaantyär oli *yhtä totinen ko* *ennenki*.

(2) Aviisissa seisoi, ette Alattiosta tullee *yhtä iso kylä ko* *Tronjami*.

(3) Liisa oon *sama vanhaa ko* *Matti*.

(4) Uslussa ei ole *sama soma assuut ko* *Tromssassa*.

(5) Ilman sinulaki oon *sama paljon tiettoo ko* *sinun opettaajalaki*.

(6) Niitä pölätyksiä saattaa olla *liikka paljon ko meitä*, vaikka met emmä näe niitä.

(7) Se oli tehny kolmessa päivässä työtä *liikka monta tiimaa ko* *nyt viikossa tehhään*.

Graadiadverbilla *niin* verttausfraasissa meinathaan kans yhđensorttista ekvivalenttii suhđetta (8–11). Mutta ko ylisyntakti oon kielttäävä, resultaattina oonki vastakohtasuhđet (12–15).

(8) Heiđän olo oli *niin hyvä* *ko se kaukana kottoo saattoiki olla*.

(9) Siinä se velli kiehui *niin kypsyksi ko se kerkis kiehumhan*.

(10) Het souđethiin *niin paljon ko jaksethiin*.

(11) Mie piän asua täälä *niin kauan ko poika oon koulussa*.

(12) Eihän täälä ennää ole *niin rauhalinen ko ennen oli*.

(13) Ei silloin ollu *niin kallis ko nyt*.

(14) Ei se ruokahomma ollu ennen *niin kevvee ko nyt*.

(15) Ei se ole *niin raskas lukkeet ko sie luulet*.

Ekvivalentti suhđet oon mahđolinen kans ilman vasituista verttaussannaa (16).

(16) Se äijä oli *paha ko piru*.

#### Illustratiivinen suhđet

Illustratiivisessa suhtheessa verttausfraasin pörämäinen osa kuvvailee ittensä ensiossaa. Verttaussanoina oon esimerkiksi (vasituissii verttaussannoi) *sama*, *muu* (1–4), (verttausadjektiiviita) *samanlainen*, *erilainen* ~ *erisorttinen*, *muunlainen* (5–7), (verttausadverbiita) *samoin* ~ *samoten* ~ *samhaan laihiin* ~ *samala tavala*, *eri laila*, *muu*(*v*)*ala*, *muu*(*v*)*ale*(*t*), *muu*(*v*)*alta*, *muutoin* ~ *muuten* (8–11).

(1) Äiji ei saanu syöđä *samassa pöyđässä ko* *isäntä ja emäntä syöthiin*.

(2) Auringolla oon *sama vaikutus ko traanila*.

(3) Hänelä ei ollut *muuta tavaraa ko tarpheeliset vaattheet ja yksi pikku arkku*.

(4) Ei täälä ollu *muuta tietä ko joki talvela*.

(5) Niilä oli *samanlaiset vaattheet ko* *miesihmisillä*.

(6) Nenetsiilä oli *muunlaiset pyytötavat ko* *meilä Ruijassa*.

(7) Het praataava *vähän erilaista suomia ko* *met*.

(8) Lappalaiset sanothiin ette talokkhaat oon heiđän väärttit, *samoten ko* *talokkhaat sanothiin*, *ette lappalaiset oon heiđän väärttit*.

(9) Sykkelillä ei opi ajamhaan *muutoin ko ajamalla*.

(10) Ruijan kieltä kirjoitethaan *muula laila ko* *puhuthaan*.

(11) Mie en triivastu *muuvala ko täälä*.

Ko ylisyntaktinna oon predikasuunisyntakti, verttausfraasin korrelaatti oon ylisyntaktin subjekti (12–15).

(12) Sie olet aivan *samanlainen ko* *Liisa*.

(13) Mie olen *kokonhansa erilainen ko* *Pekka*.

(14) Se oon *erisorttinen* *ko* *Tenon kala*.

(15) Suomi oon *kokonhansa muunlainen kieli* *ko nämät skandinaaviset kielet*.

Samhaan laihiin ko vasituiset verttausadjektiivit toimithaan kans proadjektiivit *semmo*(*i*)*nen*, *tuomo*(*i*)*nen* ~ *tuoma*(*i*)*nen* ja *tämmö*(*i*)*nen* ~ *tämmä*(*i*)*nen* (16–20):

(16) Ei ennen ollu *semmosia vehkhejäkhään ko* *nyt*.

(17) Ei se ole syytä olla iloinen, ko oon *tämmöinen aika ko* *nyt oon*.

(18) Sie nyt olet *tuomainen ko sie olet*.

(19) Elämästä tullee *semmonen ko* *itte sen tekkee*.

(20) Ei se ollu kumma, ette mettäki oli *semmoinen ko* *se oli*.

Verttaussana saattaa kokonhansa vailuutki illustratiivisessa verttaamisessa (21–23).

(21) Matti kävelee *ko karhu*.

(22) Hukka ulvoi *ko olis poikansa kađottannu*.

(23) Liisa oon *ko kukkanen kentälä*.

Erliikaisesti, ko syntakti oon kielttäävä, se oon tavalinen jättäät verttaussanan pois (24–26.

(24) Tämä ei ollu ollu talossa *ko vähän aikkaa*.

(25) Sitä mie en ole kuulu *ko ruijaksi*.

(26) Ei siihen panna *ko puhasta suolaa*.

Illustratiivisen suhtheen ilmoittamisessa käytethään kans liittosubjunksuunii *niin ko*.Liittosubjunksuunin ensiosa *niin* oon korvaamassa verttaussannaa, ja sillä ei syntaktissa koskhaan ole muuta verttaussannaa. Liittosubjunksuuni saattaa yhtä hyvin alkkaat joukkosyntaktin (27) eli olla ylisyntaktin pörässä (28–30) eli sen sisäläki (31).

(27) *Niin ko* *muuvalaki maailmassa*, ihmiset elethään tääläki vanhemaksi ette vanhemaksi.

(28) Met elämä *niin ko* *isot kreevit*.

(29) Eihän elämä ennen ollu *niin ko* *nyt*.

(30) Ei ihmiset sielä puhu *niin ko* *met täälä puhuma*.

(31) Oma muori oli hänele, *niin ko* *toisileki ihmisille*, rakkhain ihminen maailmassa.

### Subjunksuuniista kokkoovasti

Ylipuolela olema nähnheet, ette haamun puolesta subjunksuuniita oon tyhä muutampi eli *ette* ~ *että*, *nette* ~ *nettä*, *ko*, *jos* ja *vaikka*, ja lisäksi *ette-* ~ *että-*subjunksuunin pohjale rakenettu liittosubjunksuuni *niin ette* ~ *että* ja *ko-*subjunksuunin pohjale rakenetut *siksi ko*, *siitä ko*, *ennen ko*, *jälkhiin* ~ *jälkheen ko*, *sillä ko* ja *niin ko*.Samala subjunksuunila saattaa kuitenki olla monenlaiset funksuunit. Eriliikaisen monta funksuunii oon subjunksuunila *ette* ~ *että* ja subjunksuunila *ko*.Näitä saattaiski käskeet yhđenlaiseksi ylheissubjunksuuniksi.

Alapuolen tabeli näyttää, minkälaissii funksuuniita eri subjunksuuniila oon ja minkälaissii liittosubjunksuuniita net haamustethaan.

Tabeli 62: Subjunksuunit ja niitten funksuunit

|  |  |  |  |  |  |
| --- | --- | --- | --- | --- | --- |
| Funksuuni | ette ~ että | nette ~ nettä | ko | jos | vaikka |
| Vapaa adverbiaali |  |  |  |  |  |
| Temporaalinen (11.2.1.1) |  |  | ko, siksi ko, siitä ko, ennen ko, jälkhiin ~ jälkheen ko |  |  |
| Kausaalinen (11.2.1.2) | ette ~ että, niin ette ~ niin että | nette ~ nettä | ko, sillä ko |  |  |
| Kondisunaalinen (11.2.1.3) |  |  | ko | jos |  |
| Konsessiivinen (11.2.1.4) |  |  |  |  | vaikka |
| Konnektiivinen (11.2.1.5) |  |  | niin ko | jos |  |
| Komplementti |  |  |  |  |  |
| Subjekti (11.2.2.1) | ette ~ että |  | ko |  |  |
| Objekti (11.2.2.2) | ette ~ että |  | ko | jos |  |
| Predikatiivi (11.2.2.3) | ette ~ että |  |  |  |  |
| Adverbiaali (11.2.2.4) | ette ~ että |  |  |  |  |
| Defineeraus |  |  |  |  |  |
| Adjektiivin ja adverbin (11.2.3.1) | ette ~ että |  |  |  |  |
| Substantiivin (11.2.3.2) | ette ~ että |  | ko |  |  |
| Verttausfraasi |  |  |  |  |  |
| Komparatiivifraasi (11.2.4.1) |  |  | ko |  |  |
| Ekvivalentti suhđet (11.2.4.2) |  |  | ko |  |  |
| Illustratiivinen suhđet (11.2.4.3) |  |  | ko, niin ko |  |  |

## Superjunksuunit

Superjunksuunit *niin* ja *se* oon synonyymiset ja net liitethään alasyntaktin pörässä olleevan ylisyntaktin sen alasyntakthiin (1–5).

(1) Jos hyljet olis tieny, ette se oli ihminen sielä jäälä, *niin*/*se ei se olis pääle tullu*.

(2) Hän sanoi, ette jos hän vielä rikastuis, *niin*/*se* *saapi nöyrä tulla ottamhaan hänen*.

(3) Sielä oon kalanostaja joka haminassa Vesisaaressa ja Pykejässa, ja jos kalan saava, *niin*/*se* *se oon ostaja varsin*.

(4) Ko nälkä tuli, *niin*/*se* *varsin sen evhään aina syöthiin*.

(5) *Mutta* jos tehimä jotaki pahhaa, *niin*/*se* *tiesimä*, *ette mikä tullee*.

Superjunksuuniita *niin* ja *se* käytethään kans, ko valtasyntaktin keskelä oon alasyntakti, ja valtasyntaktin loppuosan haluthaan yhđistäät sen alkuoshaan eli sen alun haluthaan kerrata (6, 7).

(6) *Sielä*, missä oon porot, *niin*/*se* *sielä oon paimenki*.

(7) *Sitä myöten*, ko se tie valmistui, *niin*/*se se lyheni se ajo*.

|  |  |  |
| --- | --- | --- |
| Lyhenykset | | |
| A | = | adjektiivi |
| abess. | = | abessiivi |
| abl. | = | ablatiivi |
| ADef | = | adjektiividefineeraus |
| adess. | = | adessiivi |
| Adv | = | adverbi |
| ADVLI | = | adverbiaali |
| AdvP | = | adverbifraasi |
| akkus. | = | akkusatiivi |
| akt. | = | aktiivi |
| all. | = | allatiivi |
| AP | = | adjektiivifraasi |
| elat. | = | elatiivi |
| ess. | = | essiivi |
| gen. | = | genitiivi |
| ill. | = | illatiivi |
| imp. | = | imperatiivi |
| ind. | = | indikatiivi |
| iness. | = | inessiivi |
| jne. | = | ja niin etheenpäin |
| kieltt. | = | kielttäävä |
| KOMPL | = | komplementti |
| kond. | = | kondisunaali |
| Konj | = | konjunksuuni |
| KvaP | = | kvanttorifraasi |
| N | = | substantiivi |
| nom. | = | nominatiivi |
| NP | = | substantiivifraasi |
| OBJ | = | objekti |
| OBJ-ADVLI | = | objektiadverbiaali |
| part. | = | partitiivi |
| partis. | = | partisippi |
| pass. | = | passiivi |
| perf. | = | perfekti |
| pers. | = | persoona |
| pers.suff. | = | persoonasuffiksi |
| pl. | = | pluraali |
| pl1 | = | pluraalin 1. persoona |
| pl2 | = | pluraalin 2. persoona |
| pl3 | = | pluraalin 3. persoona |
| pluskvamperf. | = | pluskvamperfekti |
| PP | = | adposisuunifraasi |
| PREDVI | = | predikatiivi |
| prees. | = | preesens |
| pret. | = | preteriti |
| Pron | = | pronomeni |
| S | = | alasyntakti |
| sg. | = | singulaari |
| sg1 | = | singulaarin 1. persoona |
| sg2 | = | singulaarin 2. persoona |
| sg3 | = | singulaarin 3. persoona |
| SUBJ | = | subjekti |
| transl. | = | translatiivi |
| V | = | verbi; verbaali |
| V-ADVLI | = | vapaa adverbiaali |
| VP | = | infinittinen verbifraasi |
| vrt. | = | verttaa |

1. Naavuonossa ja Kaivuonossa ylheisti loppu-*O* > *U*, ja sillä *OA-*kombinasuunii oon oikhein vähän. [↑](#footnote-ref-1)
2. K = mikä tahansa konsonantti, V = mikä tahansa vokaali. [↑](#footnote-ref-2)
3. En ota tässä kanttaa siihen kielihistooriallisheen kysymyksheen, kunka tämä vokaaliitten välinen *h* tähän paikkhaan oon joutunu, eli oonko se vaihettannu paikkaa vokaalin kans vain oonko vokaali kađonu siitä *h*:n eđestä. [↑](#footnote-ref-3)
4. *eA*-nomeniiksi näitä käskethään sillä, ette näissä oon vanhaa derivasuunisuffiksi, mikä alun alkkain oon ollu *eA*. [↑](#footnote-ref-4)
5. Merkki i sanan eli fraasin pörässä meinaa, ette sanan eli fraasin referentti oon identtinen toisen sanan eli fraasin kans, minkä pörässä oon samanlainen merkki. [↑](#footnote-ref-5)
6. Tässä ja hiljemin, ko prosanan eli fraasin, mistä prosana löyttyy, pörässä oon pikkupukstaavi i eli ii, se niilä meinathaan seuraavaa: Ko samanlainen merkki, se sannoin eli fraassiin referentit identtiset, ko erilainen merkki, se niilä oon eri referentit. [↑](#footnote-ref-6)